
AUTORIAUS PASTABA 


1936 m. K. V. C. konferencijoje šios knygos autoriui 
teko skaityti paskaitą apie socialinį katalikų teisingumą. 
Prelegentas nė iš tolo nenujautė, kad paskaitos mintys 
ras tokio plataus, deja, negilaus atgarsio pačioje Lietuvoje 
ir už josios sienų. Paskaitos mintis atpasakojo beveik visa 
spauda, pradedant katalikų ir baigiant nelegaliais komu- 
nistų organais. Nusistatymas paskaitos atžvilgiu buvo 
labai įvairus: vieni iškeltoms mintims pritarė, kiti jas nei- 
gė, treti laikėsi rezervuotai. Palankiausia buvo kairioji 
spauda, ypatingai Vilniaus krašte, labiausiai pasipriešino 
Amerikos Kunigų Vienybės organas „Forum“ (15—17 nr., 
1937 m.), kuris, nesugebėdamas paskaitos minčių net pa- 
doriai atpasakoti, puolė ne tiek iškeltas idėjas, kiek patį 
prelegentą. 

Autorius niekam neatsakinėjo ir nieko neaiškino. Jis 
norėjo dar sykį viską permąstyti, patikrinti, patvirtinti ar- 
ba atmesti. Šitas darbas pareikalavo beveik ištisų metų, 
ir jo rezultatas yra skaitytojo turima knyga. Joje yra dės- 
tomos tos pačios mintys, tik žymiai praplėstos, papildy- 
tos ir pagilintos. 

Vis dėlto ir ši knyga yra dar tik užbraiža. Konstrukty- 
vinėje savo dalyje (III skyrius) ji kelia tik pačius prin- 
cipus ir kalba apie jų realizavimą tik katalikų gyvenime. 
Nurodyti konkrečius būdus ir konkrečias priemones kelia- 
miems principams realizuoti platesnėje visuomenėje šiuo 
tarpu dar negalima, nes mes dar nesusitariame dėl pačių 
principų. Tik tada, kai mums bus aiškūs socialinio gyve- 

nimo pagrindai, kai mes patys savo dvasioje jausimės pa- 
sisavinę Krikščionybės socialinį turinį, tik tada galėsime 
kalbėti ir kitiems. Šiuo tarpu mes dar turime kalbėtis tarp 
savęs. 

Ši knyga yra sykiu paaiškinimas ir atsakymas. 


A. Maceina 


Kaunas, 1937 metais spalių 15 d. 


Įvadas 
SOCIALINĖ PROBLEMA 


SOCIALINĖS PROBLEMOS POBŪDIS 


1. Socialinė problema 
ir ekonominis skurdas 


Socialinė problema kaip tokia yra naujas dalykas. Jo- 
sios nežinojo nei senovė, nei viduriniai amžiai. Ne todėl, 
kad anais laikais nebūtų buvę skurdo. Jau ir Kristus, at- 
sakydamas į apaštalų priekaištą, kam eikvojamas brangus 
tepalas, kurį galima parduoti ir pinigais sušelpti vargšus, 
pastebėjo, kad „beturčių jūs visuomet turite su savim“ 
„(Mt 26, 11). Ekonominis skirtingumas yra įsišaknijęs vi- 
soje prigimtoje santvarkoje, ir būtų utopija svajoti apie 
visiško lygumo laikus. Visais amžiais ir visuose kraštuose 
esama karitatyvinių darbų, kurie aiškiai rodo, kad pagal- 
bos reikalingų žmonių visados buvo ir bus. Tai yra ne- 
išvengiama mūsų gyvenimo blogybė. Kaip net ir didžiau- 
sia medicinos pažanga nepašalins iš pasaulio ligų, kaip 
net ir didžiausias eugenikos kultivavimas nepanaikins vi- 
siškai nenormalių kūdikių gimimo, taip lygiai net ir tei- 
singiausia socialinė santvarka visiškai nepakirs skurdo 
šaknų. Nuodėmingoje mūsų tikrovėje, kur vyrauja ne tik 
klaida ir silpnumas, bet dažnai pikta valia ir aistra, nie- 
kados nebus galima sulaukti poetų apdainuoto ir mistikų 
pasiilgto aukso amžiaus. Tokio amžiaus atėjimas reika- 
lauja perkeisti žmogaus ir pasaulio prigimtį. Pirmykštis 
Dievo prakeikimas slegia visą ekonominį mūsų gyvenimą 
(plg. Pr 3, 17), ir žemė dažnai mums želdo tik usnis. 
Kaktos prakaite pelnyto grūdo ne visados užtenka mums 
ir mūsų vaikams. 

Skurdas yra toks pat senas, kaip ir pasaulis. G. Thi- 
bonas gražiai yra pasakęs, kad „krizė prasidėjo su pir- 
mykšte nuodėme“ !. Senovėje ir viduriniais amžiais varg- 
1 Cit, Marcel Malcor. Au delà du machinisme, XII p. Paris, 1937. 

šų ir beturčių būta labai daug. Tokių, kurie mito trupi- 
niais nuo sinjorų stalo, kurie gyveno kalnų urvuose ir 
priemiesčių lūšnelėse, Europos istorija yra pakankamai 
mačiusi, Ir vis dėlto socialinė problema yra naujas da- 
lykas. Socialinei problemai atsirasti reikia kažko daugiau 
negu tik skurdas. Ekonominis skurdas yra tik sąlyga jai 
iškilti ir pasirodyti. Bet ne jis sudaro josios esmę. Kas 
stebi šių dienų mases, ne taip jau sunkiai gali suprasti, 
kad jos trokšta žymiai daugiau negu tik tegul ir žmoniško 
pragyvenimo. Socialinė dabarties kova nėra tiktai kova 
už savo asmens ir už savo šeimos ekonominę gerovę, 
Šioje kovoje yra aktyvūs ir vadovauja kaip tik tie, kurie 
yra bent minimaliai aprūpinti ir kuriems pragyvenimo 
klausimas yra antraeilis. Be abejo, reikia pripažinti, kad 
mūsų dienomis jau yra per daug Žmonių, kurie neturi 
net reikalingiausių savo pragyvenimui dalykų. Jie gyvena 
tokiame skurde, kurio prigimtosios santvarkos netobulumu 
pateisinti nebegalima ir kuris sudaro gėdą mūsų vadina- 
majai „aukštai“ civilizacijai. Bet ne šitie žmonės ir ne 
materialinis jų aprūpinimas stovi socialinės problemos 
centre. Jeigu socialinė problema išsispręstų tiktai ekono- 
minio minimumo parūpinimu tiems, kurie jo neturi, tuo- 
met reiktų tik labiau suorganizuoti karitatyvinių darbų 
tinklą, tik dar truputį suminkštinti turtingųjų širdis, ir 
pasauliui gresianti katastrofa praeitų savaime. 

Seniau taip ir būdavo. Kai atsirasdavo kuriais nors is- 
torijos periodais daugiau vargšų, kai nelaimės — karas, 
maras, ugnis — nuniokodavo ištisas apylinkes, tuomet pa- 
kakdavo labiau apeliuoti į žmonių gailestingumą, labiau 
pabrėžti išmaldos reikalą, ir klausimas būdavo išspren- 
džiamas. Apie socialinę problemą paprastai net nebūdavo 
kalbama. Tokia kryptimi kai kas norėtų eiti ir dabar. Kai 
kas mano, kad gailestingumą pažadinus ir dabar socia- 
linė problema būtų galima išspręsti. Uolus susirūpinimas 
karitatyviniais darbais, šitų darbų organizavimas rodo, 
kad daugelis socialinę problemą supranta tik kaip ekono- 
minį skurdą, kurį galima pašalinti karitatyviniu veikimu 
ir materialinėmis gėrybėmis. Daugelis nori eiti senųjų 
amžių pėdomis ir savo darbais pratęsti senus karitatyvi- 
nius žygius. Visa tai yra labai gera ir reikalinga. Bet ši- 

tos pastangos socialinės problemos neišspręs. Socialinis 
mūsų dienų gyvenimas eina pro karitatyvinio veikimo šalį. 
Socialinės problemos šaknys siekia daug giliau negu tik 
ekonominis skurdas. Ekonominis skurdas yra tik žaizda, 
kurią padarė neregimos bacilos. 


2. Socialinės problemos moralumas 


Socialinė problema pirmoje eilėje yra Žmogaus prob- 
lema. Ne apie tai sukasi mūsų dienų mintys, kad daug 
kam stinga pragyvenimo, kad daugelis skursta ir alksta, 
bet pirmoje eilėje apie tai, kad ekonominiai trūkumai yra 
paliete žmogų kaip asmenį, kad jie yra žmogų paniekinę 
ir pažeminę. Žmogus gali gyventi ir dideliame neturte, 
bet kol jis jaučia žmogiškąją savo vertę, kol neturtas ne- 
sikėsina ant žmogiškojo kilnumo, tol jis yra tik atsitik- 
tinis dalykas, kuris gyvenimo problemos nesudaro. Ana- 
choretų ir griežtųjų vienuolių neturtas nėra problema ne 
tik dėl to, kad šitie žmonės jį prisiėmė laisva valia, bet 
ir dėl to, kad šitas neturtas dar labiau pakelia žmogaus 
vertę. Kai žmogus skursta tik kūnu, jis nedaug apie tai 
galvoja ir nedaug sielojasi. Jis tuomet pajaučia tik šios 
tikrovės netobulumą ir atsimena Kristaus žodžius, kad 
vargšų pasaulyje visados bus. 

Bet žmogus gali skursti ir savo dvasia. Ne dėl savo 
negabumų, bet dėl to, kad jis yra ekonomiškai neturtin- 
gas. Dėl ekonominių trūkumų jam gali būti uždarytos 
aukštesnio gyvenimo sritys. Jis gali likti neišsilavinęs, 
gali būti išstumtas iš tikrųjų vertybių pasaulio, gali ne- 
turėti lygių teisių su kitais, gali būti paniekintas ir paže- 
mintas. Todėl socialinė problema turi dvi puses: ekono- 
ming, materialinę, ir dvasinę, moralinę. 

Mūsų dienomis socialinė problema kaip tik pirmoje 
eilėje ir yra iškilusi šita dvasine, moraline, puse. Seniau 
skurdas dažniausiai būdavo tik materialinis. Žmonės 
skursdavo, bet jie nesijausdavo pažeminti ir atstumti. Tik- 
rumoje jų niekas nė nežemindavo. Tiesa, puikybės nuodė- 
mių būta visais laikais. Visados atsirasdavo žmonių, kurie 
iš aukšto žiūrėdavo į neturtinguosius. Bet tai nebuvo 
bendras nusiteikimas. Neturtingieji nebuvo nustumti į že- 

mesnę klasę tarsi parijai Indijoje. Išmaldos davimas anais 
laikais nebuvo sujungtas su savotiška psichologine aver- 
sija. Atvirkščiai, daugeliui krikščionių vargšas buvo Kris- 
taus atstovas. Priimti vargšą į namus reiškė garbę. 
„Hospes sicut Christus accipiatur“— svečias tebus priima- 
mas kaip Kristus. Šitas svečias galėjo būti turtingas, ga- 
lėjo būti ir vargšas. Mes žinome daugybę pavyzdžių, kai 
vargšai būdavo sodinami prie vieno stalo su vyskupais, 
su kunigaikščiais ir karaliais. Didžiojo Ketvirtadienio ko- 
jų plovimo apeigos, kuriose dalyvauja dvylika elgetų, vaiz- 
duojančių dvylika apaštalų, yra prasminga religinė Jiekana 
iš anų gražių laikų. Išvidinis nusistatymas neturtingųjų 
atžvilgiu tuo metu buvo visiškai kitoks. Neturtas neriustel- 
bė žmogiškumo, ir neturtingas artimas taip lygiai buvo 
pergyvenamas, kaip ir turtuolis. 

Tuo tarpu dabar jau yra kitaip. Socialinė problema dko 
nomine savo puse vargiai yra esmingai pasikeitusi. Jeigu 
mūsų dienomis padidėjo vargšų skaíčius, taí taip pat padi- 
dėjo ir bendra žmonių suma. Bet mūsų laikais pasikeitė 
moralinis nusistatymas neturtingųjų atžvilgiu, Jeigu šian- 
dien mes ir duodame išmaldos, tai toji dvasia, kuri šitą iš- 
maldą lydi, vargšo ne tik nepaguodžia, bet kelia jame pyk- 
tį, nes gautame duonos kąsnyje jis jaučia įdiegtą aversiją 
ir paniekinimg. Mūsų išmalda dažnai yra tik noras kuo 
greičiau prašančiuoju nusikratyti. Mes įspraudžiame į iš- 
tiestą ranką keletą centų koridoriuje, neįsileisdami vargšo 
nė į kambarį. Kad vargšas valgytų prie vieno stalo ne tik 
su vyskupu ar prezidentu, bet tegul ir su dešimtos kate- 
gorijos valdininku, šiandien negirdėtas dalykas. Darbi- 
ninkai mūsų dienomis gyvena atskiruose kvartaluose, turi 
atskiras kavines, atskirus restoranus, atskirus klubus, at- 
skiras skaityklas ir žaidimams aikštes. Mūsų laikų darbi- 
ninkija, kuri kaip tik ir sudaro socialinės problemos bran- 
duolį, vis labiau virsta savotiška parijų klase, kuri izo- 
liuojama nuo aukštesnių sluoksnių, aukštesnių ne kuo kitu 
kaip ekonominių gėrybių skaičiumi. Šiandien krautuvės 
pardavėja, ištekėjusi už savo šeimininko, siunčia savo 


2 “Pascere se credens Christum sub paupere forma“ (Fortuna- 
tus). . L $ į 

vaikus į vad. „inteligentų darželį“, tuo tarpu josios broliai 
lanko biednuomenės darželius. Turtingumas vis labiau 
virsta inlteligentiškumo ženklu, o suplyšę ar darbo sutepti 
drabužiai yra niekinami ir vengiami. Paslėpta panieka ir 
išvidinė aversija matyti kiekviename turtingųjų santykyje 
su neturtingaisiais. Mūsų dienų karitatyvinis veikimas 
gal kaip tik dėl to yra nesėkmingas, kad jis nešioja tik 
vardą: jo esmėje nėra caritas, nėra meilės, kuria dvelkė 
senųjų amžių išmaldos žygiai. Duonos kąsnis, paduotas 
atbula ranka, gali pasotinti kūną. Bet jis uždega dvasią 
ir ją pripildo keršto jausmu. Už grynai ekonominę išmaldą 
nėra dėkojama: už ją yra žudoma. Atbuloje rankoje glūdi 
mūsų dienų revoliucijos žiaurumų paslaptis. 

Štai kas sudaro socialinės mūsų dienų problemos esmę. 
Socialinė problema mūsų laikais visų pirma yra moralinė 
problema. Tai savotiškas nusistatymas žmogaus atžvilgiu 
ir sykiu kova prieš šitą nusistatymą: kova paslėpta, bet 
sunki ir žiauri. Komunizmas turi pasisekimo masėse ne 
tiek ekonominėmis savo iliuzijomis, kurios vis labiau griū- 
va, kiek tuo, kad jis kyla kaip protestas prieš neturtingųjų 
pažeminimą iš buržuazijos pusės. Socialinė šių dienų ko- 
va yra kova ne tik už ekonominį pragyvenimą, bet ir už 
žmogiškąjį savo kilnumą, už žmogiškosios vertės pripa- 
žinimą, už tinkamą vietą dvasinėje gyvenimo sąrangoje, 
už galėjimą naudotis lygia pagarba ir lygia meile. Ga- 
lima todėl sutikti su N. Berdiajevu, kuris sako, kad „so- 
cialinė problema yra mūsų civilizacijos teismas ir senojo 
pasaulio pasmerkimas“ 3. Iš tikro socialinė problema reiš- 
kia atskyrimą dviejų pasaulėžiūrų ir dviejų kultūrų: se- 
nosios, kuri išaugo iš individualizmo ir kuri nusigrįžo nuo 
masės, ir naujosios, kuri kaip tik iš šitos masės gema, 
kuri yra kuriama proletariato, liaudies, darbininkijos, 
vadinasi, tų, kurie ilgus dešimtmečius buvo tiktai įrankiai 
sutechnintoje mūsų civilizacijoje. Socialinė kova šiandien 
yra kova tarp atpalaiduoto individo ir masės. Mes arti- 
namės į visiškai naują gyvenimo supratimą ir į visiškai 
naują gyvenimo santvarką. 


3 Le Christianisme et la lutte des classes, 83 p. Paris, 1932. 


3. Socialinės problemos įšsprendimas 


Ekonomine savo puse socialinė problema niekados ne- 
bus išspręsta. Mes niekados neįstengsime sukurti tokios 
santvarkos, kurioje skurdo ir vargo visiškai nebūtų. Toks 
bandymas peržengia žmogaus galias. Bet ekonominė pro- 
blema galima išspręsti moraline puse. Šitas išsprendimas 
yra būtinas. Ir jis turi būti radikalus. Mūsų laikai rei- 
kalauja greitai ir griežtai pakeisti santykius su plačiomis 
masėmis, kurios daugiau ar mažiau skursta ir vargsta. 
Socialinėje kovoje turi žlugti tas nelemtas turtingųjų at- 
siskyrimas nuo neturtingųjų, toji panieka, toji aversija, 
kuri šiandien laiko pažabojusi aukštesniuosius sluoksnius. 
Čia turi laimėti žmoniškumas, artimo meilė ir pagarba. 
Krikščionybės dėsnis „mylėk savo artimą kaip pats save“ 
turi būti iškeltas, apvalytas ir vėl iš naujo įdegintas į 
žmonių protus ir širdis. Štai kodėl Berdiajevas ir sako, 
kad „socialinė problema tampa dvasine ir moraline pro- 
blema, problema gimimo naujo žmogaus ir naujų santy- 
kių tarp individų“ *; arba kad „klasių kovos problema, be 
abejo, turi labai svarbių ekonominių, juridinių ir techninių 
atžvilgių, bet visų pirma ji yra dvasinė ir moralinė prob- 
lema, problema naujo, krikščioniško nusistatymo žmogaus 
ir visuomenės atžvilgiu, problema religinio žmonijos re- 
nesanso“ Š, Žmogaus sudvasinimas yra pagrindinis užda- 
vinys mūsų dienų socialinei problemai išspręsti. 

Šitas žmogaus sudvasinimas turi eiti dvejopu keliu. 
Visų pirma turi būti sudvasintas nusistatymas žmogaus 
atžvilgiu. Reikia, kad žmogus žmoguje vėl pajaustų brolį, 
kad neturtas ar nežinojimas nebūtų žmogiškosios vertės 
matas, kad toji krikščioniškojo bendravimo idėja, kuri 
apsupa visą žmoniją ir net visą pasaulį, vėl būtų pasta- 
tyta žmogaus moralinio nusiteikimo centran. Krikščionys 
tiki į Sv. Bendravimą ir šitą tikėjimą kasdien išreiškia, 
kalbėdami Credo. Reikia, kad šitas tikėjimas atgytų, kad 
jo išpažinimas nebūtų tik žodinis, kad jis pasidarytų ap- 
čiuopiamas ir konkrečiame gyvenime. Tai tinka turtingie- 


* Op. cit, 166 p. 
5 De la Destination de !'Homme, 246 p. Paris, 1935. 


siems. Bet ne mažiau tai tinka ir vargšams. Turtingieji 
stumia šiandien neturtinguosius į atskirą klasę, kuri sa- 
vaime pradedama laikyti žemesne. Tuo tarpu neturtin- 
gieji ugdo savo dvasioje pyktį ir kerštą turtingųjų atžvil- 
giu. Krikščioniškojoje bendruomenėje tokio antagonizmo 
neturėtų būti, ir kol jis yra, socialinė problema negali 
būti išspręsta. Pakelti pažiūras į žmogų, parodyti, kad 
kiekvienas žmogus yra brolis ir artimas,— štai pagrindinis 
dabarties uždavinys. Jeigu mes jo neįveiksime, mūsų lau- 
kia neišvengiamas masių kerštas, kuris išsiverš visame 
pasaulyje, kaip jau išsiveržė kai kuriuose kraštuose. 
Antras kelias į žmogaus sudvasinimą eina per pakeiti- 
mą pažiūrų į turtą. Dabartinė ekonominė mūsų sistema yra 
išaugusi iš liberališkojo individualizmo. Nuosavybės su- 
absoliutinimas, pagoniškas „ius uti et abuti“ principas, 
nekrikščioniškos pažiūros į pinigą, — štai kas sudaro eko- 
nominę socialinės problemos pusę. Reikia tad atskleisti 
kitokį turto supratimą. Reikia pabrėžti, kad nuosavybė yra 
tik administravimas, kad ji yra tik tam tikra visuomenės 
funkcija, kad pinigas yra nešvarus, kaip būdavo sakoma 
seniau, kad perteklius yra neturtingųjų dalis ir kad cari- 
tas yra ne nuotaikos dalykas, bet griežta visuomeninė pa- 
reiga. Reikia mums atgaivinti pirmųjų krikščionių dvasią, 
kada į turtinguosius būdavo žiūrima kaip į priemonę pa- 
dėti neturtingiesiems, o vargšai būdavo laikomi Apvaiz- 
dos siųstais duoti turtingiesiems progos įsigyti antgam- 
tinių nuopelnų. Turto pažiūrų revizija yra būtina. Seno- 
mis sąvokomis negalima kalbėti apie naujus dalykus. 
Revoliucijos keliu socialinė problema negali būti iš- 
spręsta. Revoliucija visados yra keršto ir neapykantos iš- 
siveržimas. Socialiniu atžvilgiu tai reiškia norą velnią 
išvaryti belzebubo pagalba. Socialinė problema gali būti 
išspręsta tik nuolatine evoliucija ir reikalingomis refor- 
momis — visų pirma žmogaus dvasios viduje, o paskui ir 
išviršinėje santvarkoje. Krikščioniškoji etika ir krikščio- 
niškoji ekonomika yra pašauktos dalyvauti šioje evoliuci- 
joje ir parengti reikalingų reformų. Krikščioniškoji etika 
turi atnaujinti ir išvystyti pažiūras į žmogų, o krikščio- 
niškoji ekonomika turi perkeisti žmonių nusistatymą turto 
atžvilgiu. Žmogaus problema ir turto problema yra dvi 

socialinės problemos pusės, į kurias reikia tinkamai at- 
kreipti dėmesį ir kurias reikia pirmoje eilėje išspręsti. 


BAZNYČIOS VAIDMUO 
SOCIALINĖS PROBLEMOS SPRENDIME ` 


1. Bažnyčios teisė dalyvauti 
socialinėje problemoje 


Visais laikais Bažnyčia teigė ir tebeteigia, kad: raktas 
socialinei problemai išspręsti yra josios rankose. „Socia- 
linės krikščioniškosios reiormos,— sako J. Messneris,— 
visoje savo istorijoje buvo palaikomos įsitikinimo, kad 
socialinis klausimas negali būti išspręstas nedalyvaujant 
Bažnyčiai“ 9. Nuo Leono XIII laikų šitas įsitikinimas dar 
labiau sustiprėjo. Kai šitas „socialinis popiežius“ išleido 
encikliką „Rerum Novarum“, kurioje socialinė problema 
buvo pastatyta visu platumu, kiekvienam katalikui pasi- 
darė aišku, kad Bažnyčia socialiniu atžvilgiu nebegali 
būti abejinga, kad ji turi įsikišti į socialinės problemos 
sprendimą, „kad ilgesnis tylėjimas šiuo atveju neatrodytų 
pareigos apleidimu“ 7. Tiesa, jau Leonas XIII pastebėjo, 
jog Bažnyčia mano neturinti teisės be reikalo kištis į 
žemiškuosius dalykus, kiek jie yra žemiški ir kiek jų tvar- 
kymas liečia technikinę jų pusę. Bet, kaip jau buvo minėta, 
socialinėje problemoje šalia grynai ekonominės, technikinės 
pusės esama dvasinės, moralinės pusės. Todėl esminiais 
klausimais, sako Pijus XI, „mes turime teisę ir pareigą 
apie šiuos reikalus, būtent ekonominius ir socialinius, tarti 
savo sprendimą su aukščiausiu autoritetingumu“ 8. 

Socialinė problema, būdama žmogaus problema, tuo 
pačiu yra moralinė ir dvasinė problema, kurioje Bažnyčios 
dalyvavimas yra būtinas. Jeigu socialinės kovos būtų tik- 
tai kovos už didesnį ar mažesnį uždarbį, už ilgesnį ar 
trumpesnį darbo laiką, už vienokias ar kitokias darbo su- 
tartis, Bažnyčia neturėtų teisės čion kištis ir faktiškai ne- 
sikištų, kaip nesikiša į įvairių koncernų ar akcinių bend- 

$ Die soziale Frage der Gegenwart, 459 p. Insbruck, 1934. 

? Quadragesimo anno, liet. vert., 6 p, Kaunas, 1931. 

3 Quadragesimo anno, 14 p. 

rovių vidaus santvarką. Bet tasai žmogaus pažeminimas, 
kuris kyla iš jo nuskurdinimo, toji neapykanta ir aversija, 
kuri trykšta iš turtingųjų, tasai išnaudojimas, kuris slegia 
visą naujosios civilizacijos parijų klasę, negali Bažnyčiai 
nerūpėti, nes tai yra moralinis klausimas. Ekonominė 
socialinės problemos pusė yra tik išplauka iš dvasinės 
pusės. Socialinėje srityje, kaip ir visur kitur; „įvykiai visų 
pirma įvyksta dvasios realybėje,— sako N. Berdiajevas,— 
o tik paskui pasirodo išviršinėje istorijos realybėje“ ?. 
Ieškodami dabartinės socialinės problemos šaknų, mes 
turime eiti į žmogaus dvasios vidų. Jau minėjome G. Thi- 
bono žodžius, kad krizė prasidėjo su pirmykšte nuodėme, 
Išvystydamas savo mintį, Thibonas sako toliau: „Dabar- 
tinės situacijos originalumas ir rimtumas glūdi štai kame: 
nuodėmė vis labiau ir labiau pradėjo leisti šaknis į gry- 
nosios dorovės paviršių; nusileidusi į individualinę ir ko- 
lektyvinę pasąmonę, ji suardė savaimingą gyvybinių ins- 
tinktų ir socialinių santykių žaismą: moralinė netvarka 
virto ontologine netvarka“ !9. Socialinis pakrikimas nėra 
žmonijai primestas iš viršaus. Jis yra išaugęs iš pačios 
josios vidaus, jis yra visos moderniosios dvasinės istorijos 
rezultatas. Socialinė problema rymo ant metafizinių re- 
liginių pagrindų. Štai kodėl Bažnyčia “imasi ją spręsti. 
„Bažnyčia, — pastebi O. Schillingas,— kuri nevadovautų sa- 
vo nariams tokioje tiesioginėje -ir taip labai įtakingoje 
srityje, kaip ekonominės ir socialinės problemos, išsižadėtų 
pati savęs ir paneigtų Kristaus dvasią, nes ji atsisakytų 
veikti kaip tik ten, kur apsauga nuo klaidų, kur patarimas 
ir parama yra labiausiai reikalingi“ !!. 


2. Bažnyčios dalyvavimo būdai 


Dviem būdais gali reikštis Bažnyčios dalyvavimas so- 
cialinės problemos sprendime: nušviečiant socialinio gy- 
venimo principus ir sukuriant tinkamą moralinę atmos- 
ferą šiems principams vykdyti. 


° Un nouveau Moyen Age, 4 p. Paris, 1934. 
10 Op. cit, ibid. | 
u KatholiseheWAškashaftsethik, 322 p. München, 1933. 


Socialiniai principai yra pasaulėžiūriniai principai. Jie 
kyla iš žmogaus nusistatymo pasaulio bei gyvenimo at- 
žvilgiu. Todėl nors iš sykio atrodo, kad jie yra toli nuo 
Bažnyčios mokslo, bet tikrumoje . jie sudaro integralinę 
šito mokslo dalį. Socialinės pažiūros glūdi įvystylos Baž- 
nyčios dogmose. Štai kodėl Bažnyčia yra priversta kartas 
nuo karto pasisakyti vienu ar kitu socialiniu klausimu. 
Socialiniai principai ne tik dažnai paliečia bažnytinės 
bendruomenės santvarką, bet jie paprastai išplaukia iš 
kurios nors religinės tiesos. Nuosavybės, pavyzdžiui, su- 
pratimas atrodo liečiąs grynai ekonominę sritį. Bet Baž- 
nyčia aiškiai dėl jo pasisako, nes vienokia ar kitokia 
nuosavybės sąvoka iš esmės yra susijusi su Žmogaus pa- 
skyrimu žemėje. Kaip tik dėl šitokio nevienodo žmogaus 
paskyrimo žemėje supratimo nei kapitalizmas, nei socia- 
lizmas nesiderina su Bažnyčios doktrina, nors iš sykio ir 
gali atrodyti, kad šios sistemos yra tiktai ekonominės. 
Pasisakydama prieš kapitalizmą ir prieš socializmą, Baž- 
nyčia gina ne vienokią ar kitokią grynai ekonominę sis- 
temą, bet savas pažiūras į žmogų ir į jo gyvenimą pa- 
saulyje, nes iš šitų pažiūrų paneigimo arba iškreipimo 
kaip tik ir kyla vienašališkas individualizmas, kuris veda 
į kapitalizmą, ir vienašališkas kolektyvizmas, kuris veda į 
socializmą. Bažnyčiai dažnai reikia kalbėti socialiniais 
klausimais, kad paaiškėtų pasaulėžiūrinis jų pobūdis ir kad 
Bažnyčios nariai nebūtų suviliojami neva grynai profa- 
ninių principų. Niekas negali būti profaninis, kas liečia 
žmogų. Žmogaus asmens sritis yra sakralinė sritis ir tuo 
pačiu Bažnyčios sritis. Tuo tarpu socialinė sritis yra iš 
esmės žmogaus sritis: žmogaus sukurta ir žmogui skiria- 
ma. Ji todėl savo pagrindais yra sakralinė, ir joje Baž- 
nyčia taria savo žodį su didžiausiu autoritetingumu. 

Bažnyčia taip pat yra vienintelė, galinti prablaivinti 
tąją moralinę atmosferą, kuri yra reikalinga socialiniams 
„principams įvykdyti ir socialinėms reformoms pravesti. 
Socialinėje kovoje reikia ne tik principinio atsparumo bei 
griežtumo, bet ir didelio moralinio blaivumo, kad ši kova 
nevirstų brutaliomis rungtynėmis, kuriose žmogiškoji as- 
menybė esti nustumiama į šalį, pirmenybę atiduodant gru- 
biai jėgai. Socialinė kova, kaip jau minėjome, yra visų 

pirma kova už žmogiškojo kilnumo ir žmogiškosios vertės 
pripažinimą bei lygų traktavimą. Kiek tad reikia turėti 
savyje šito kilnumo ir šitos vertės, kad, už ją kovojant 
sau pačiam, ji nebūtų paneigta kitam. Mūsų dienų soeia- 
linėse rungtynėse labai dažnai šio išvidinio kilnaus nu- 
siteikimo ir trūksta. Įpykusios masės, kurioms žmogiška- 
sis kilnumas ir Žmogiškoji vertė kitų yra paneigta, keršija 
tuo būdu, kad, pačios laimėjusios, žmogiškąjį kilnumą, 
už kurį jos kovojo, paneigia pralaimėjusiems. Jos išniekina 
turtinguosius net dar labiau, negu šie buvo jas išniekinę. 
Iš kitos pusės, ten, kur persvarą turi turtingieji, masių 
reikalavimai suteikti joms žmogiškąsias teises yra bruta- 
liai gniaužiami, nors tuo pačiu yra labai smarkiai kovo- 
jama už savas privilegijas. Kova tarp masių ir aukštęs- 
nių turtingesniųjų sluoksnių vyksta tokioje atmosieroje, 
kurioje žmoniškumo yra kuo mažiausia. Suprantama, ko- 
dėl vienos ar antros pusės laimėjimas yra netikras ir men- 
kavertis. 

Bažnyčia tad turi įsikišti į šią kovą ir stengtis sudaryti 
tokią atmosferą, kurioje žmoniškumas pirmoje eilėje būtų 
pabrėžiamas ir už kurį pirmoje eilėje būtų kovojama. 
„Krikščionybės uždavinys,— pastebi Berdiajevas,— nėra 
nustatyti šitos kovos techniką ir metodus, Bet Krikščionybė 
gali sukurti dvasinę ir moralinę atmosferą toms sieloms, 
kurios kovoje dalyvauja, kad pergalėtų nuodėmę, gimdan- 
čią demoniškumą“ '2. Be Krikščionybės paramos šitokios 
atmosferos sukūrimas yra negalimas ir tuo pačiu socia- 
linės problemos sprendimas pasilieka nevaisingas. Savo 
doktrina, bet pirmoje eilėje savo praktikomis Bažnyčia 
turi sušvelninti santykius tarp besirungieučiųjų ir tuo 
pačiu įstatyti kovą į tinkamas vėžes. Šiuo tarpu socialinė 
kova yra gyvybės kova, nes pralaimėjusieji paprastai esti 
išnaikinami. Atimti kovojantiems plėšrius instinktus, iš- 
naikinti norą žudyti bei ardyti yra Bažnyčios galioje, nes 
ji yra vienintelė aukštesnių antgamtinių priemonių turė- 
toja, kurios teikiamų malonių pagalba Saulius virsta 
Pauliumi. 


12 Le Christianisme et Ia lutte des classes, 156 p. 

3. Bažnyčios uždaviniai 
socialinėje: srityje 


Mūsų dienomis Bažnyčia turi atlikti du uždavinius, jei 
norime, kad josios dalyvavimas socialinės problemos 
sprendime būtų vaisingas: eifi į darbininkijos sluoksnius 
ir saugoti žmogiškąją asmenybę. Čia būtų per sunku jro- 
dinėti, kad mes vis labiau artinamės prie kolektyvo vieš- 
patavimo laikų. Fr. W. Foersteris kalba apie apokaliptinį 
kolektyvo žvėrį, kuris apvaldys pasaulį ir pavergs Žmo-. 
gaus asmenį. „Mes artinamės,— sako Foersteris,— prie 
kolektyviško žvėries laikų ir kartu prie didžiųjų krikščio- 
nių bandymų ir kvotimų“ 8. Kolektyvas šiuo metu kyla 
kaip protestas ir kaip reakcija prieš perdėtą ir vienašališką 
individo įsigalėjimą. Masės atsigavimas ir josios kova su 
individu reiškia visos Europos sąmonės persiorientavimą 
kitokio principo linkui. Daugelis ženklų rodo, kad masė 
šitą kovą laimės. Masės pergalė bus kai kuriais atžvil- 
giais išganinga. Ji daug kur grąžins gyvenimui organinį 
jo pobūdį, kuris individualizmo buvo paneigtas. Bet, iš 
kitos pusės, kai kuriais atžvilgiais šita masės pergalė gali 
būti ir pražūtinga. Ji gali lengvai, tramdydama individą, 
pasikėsinti ir prieš žmogaus asmenį. Kai kuriuose kraš- 
tuose šitas pasikėsinimas mūsų dienomis jau yra visai 
realiai jaučiamas. Todėl Bažnyčia kaip tik ir turi budėti 
šioje kovoje. Ji, siekdama pilnatvės ir sintezės, negali nu- 
sigrįžti nuo masės ir nepaisyti josios reikalavimų. Bet ji 
taip pat negali nematyti tų pavojų, kurie gresia žmogaus 
asmenybei iš atsigaunančios masės. Bažnyčia turi aiškiai 
pasisakyti prieš individo iškrypimus ir sykiu ginti nelygs- 
tamą asmens vertę. 

Masės atstovė, josios reikalavimų vykdytoja ir josios 
principų reiškėja šiandien yra darbininkija. Jau pats dar- 
bininkijos charakteris rodo josios masiškumą. Darbinin- 
kijos galybė glūdi josios masėje. Ji yra reikšminga tuo, 
kad josios yra daug, kad ji veikia masiškai, kad josios 
valia yra masės valia. Darbininkijos kovos yra masinės 
kovos. Individualiniai skirtumai ir reikalai čia nyksta, 
užleisdami vietą masės vienodumui ir masės psichologijai. 


13 Kristus ir žmogaus gyvenimas, 233 p. Kaunas, 1931. 
20 


Atskiras darbininkas šiandien nedaug tereiškia. Jis yra 
reikšmingas tik tuo, kad jis yra masės atstovas-ir josios 
valios reiškėjas. Mūsų amžiaus darbininkija kovoja prieš 
individualizmą ir vykdo masės principą gyvenimo sant- 
varkoje. Ekonominis ir dvasinis liberalizmas, ižoliavęs 
darbininkiją nuo vad. aukštesnių sluoksnių, savaime su- 


"vedė paskirus darbininkus į vieną krūvą, sukūrė tarp jų 


tam tikro solidarumo ryšių, apgyvendino juos vienoje vie- 
toje taip pat krūvomis ir tuo būdu realizavo masės prin- 
cipą. Šiuo metu masės principas darbininkijos yra išne- 
šamas iš pigių butų kolonijų į viešojo gyvenimo. sant- 
varką. Liberalizmas pats save žudo savo sukurtu darbi- 
ninkijos gyvenimo tipu. Darbininkijos pergalė šiandien 
yra beveik tikra. „Ateities visuomenė, — sako Berdiaje- 
vas,-—— bus darbininkiška“ 14, 


Bet mūsų dienų darbininkija yra stipriai betstiikia an- 
tibažnytinės ir antireliginės dvasios. Bažnyčios atstovų 
kai kurios klaidos pastūmėjo darbininką į ateistin} ko- 
munizmą ir tuo pačiu atitolino jį nuo Bažnyčios. Darbi- 
ninkijos nureliginimas yra aiškus ir beveik visuotinis. Ir 
jeigu Bažnyčia nesuskubs laiku laimėti darbininkijos, ji 
neteks tokios galybės, kuriai lemta sukurti ateities socia- 
linio gyvenimo santvarką. Savaime suprantama, kad ši- 
toje santvarkoje nebebus vietos nei Bažnyčiai, nei Dievui, 
Stai kodėl Bažnyčia šiandien turi atkreipti ypatingo dė- 


‘mesio į darbininkiją. Darbininkijos laimėjimas religijai 


yra vienintelė priemonė, kuri gali sėkmingai likviduoti 
socialinės kovas ne tuo, kad darbininkija vėl bus nulenkta 
aukštesniems sluoksniams, bet tuo, kad galės būti sukurta 
toji moralinė atmosfera, be kurios socialinės problemos 
išsprendimas yra negalimas. 

Buržuazinė visuomenė, su kuria Bažnyčią susiejo Eu- 
ropos istorija, artinasi prie neišvengiamo galo. Josios 
žlugimas jau prasideda. Ja pasitikėti ir remtis būtų labai 
pavojinga. Bažnyčia turi galop praktiniame savo gyve- 
nime išsivaduoti iš buržuazijos pinklių ir savo veikimą 
koncentruoti darbininkijos sluoksniuose, Tik tokiu būdu 
Bažnyčios skelbiami socialinio gyvenimo principai ir rei- 


4 Op. cit, 153 p. 

kalaujamos reformos bus išgirsti, ir josios skleidžiama 
blaivi atmosfera ras tinkamą aplinką. Šių dienų buržua- 
zija Bažnyčios balso negirdi. Šių dienų darbininkija Baž- 
nyčios žodžio neklauso ir juo nepasitiki. Štai kodėl socia- 
linės popiežių mintys ligi šiol praktiniame gyvenime tiek 
maža yra realizuotos. Buržuazija, kuriai priklauso labai 
platūs ir katalikų sluoksniai, jų nerealizuoja todėl, kad jos 
reiškia paties buržuazinio principo pasmerkimą. Darbi- 
ninkija jų nerealizuoja todėl, kad ji yra nusiteikusi anti- 
bažnytiškai ir antireligiškai. Todėl jau mūsų dienomis 
Bažnyčia pasilieka viena su savo principais. Autoritetin- 
gai skelbiamos idėjos neranda klausytojų ir vykintojų. 
Jeigu situacija nepasikeis, ateitis gali būti dar blogesnė. 
Silpdama buržuazija Bažnyčiai nepadės nė tiek, kiek lig 
šiol padėjo. Laimėdama darbininkija dar labiau kovos su 
Bažnyčia ir neutralizuos šiosios įtaką plačiose masėse. 
Darbininkija, Bažnyčios nelaimėta, gali tikrai tapti apo- 
kaliptiniu religijos priešu. Tai nebus tik individualios ere- 
zijos pasipriešinimas. Tai bus toji masinė apostazija, apie 
„kurią Apokalipsė kaip tik ir kalba, Štai dėl ko Bažnyčia 
turi darbininkija susirūpinti žymiai labiau ir radikaliau 
negu kitais visuomenės sluoksniais. 

Bet „jei krikščionybė, — sako Berdiajevas,— socialinia- 
me konilikte imasi ginti darbininkų klasę, ji turi tai da- 
ryti ne šitos klasės vardu, bet vardu žmogaus, vardu 
darbininko kilnumo, vardu jo žmogiškųjų teisių ir jo sie- 
los, kapitalizmo sunaikintos“ !5. Žmogiškumas ir žmogiš- 
koji asmenybė — štai kas yra pirmasis Bažnyčios dėmesio 
objektas, nes žmoniškumas kaip tik ir yra socialiniame gy- 
venime paneigtas bei paniekintas. Asmenybės problema 
mūsų laikais darosi vis aštresnė. Ateina diena, ir ji gal 
jau nebetoli, kada reikės rašyti asmenybės apologiją. Iš- 
sivystęs kapitalizmas sunaikino žmogiškosios asmenybės 
vertę. Vėliau matysime, kad visa kapitalistinė santvarka — 
darbas, pelnas, kapitalas, ūkinė sistema —yra valdoma 
neasmeninio principo. Asmuo kaip toks, žmogus kaip as- 
menybė kapitalizmui neturi reikšmės. Viskas čia yra pa- 
remta ekonominių gėrybių mase. Šitas neasmeninis masės 
principas yra palaikomas ir darbininkijos sąjūdyje kaip 

Iš Op. cit., 156 p. 

reakcijoje prieš kapitalizmą. Darbininkija, kaip masės 
atstovė, rengiasi perkeisti pasaulio veidą. 

Šitas perkeitimas eina nepalankia asmenybei kryptimi, 
Masės principo įsigalėjimas socialinėje santvarkoje sudaro 
labai didelį pavojų, kad žmogiškasis asmuo taip lygiai 
gali būti pavergtas klasės reikalams, kaip ligi šiol jis bu- 
vo pavergtas kapitalo interesams. Kas stebi masės atbu- 
dimą ir josios reiškimąsi komunizmo ir nacionalizmo pa- 
vidalais, gali aiškiai pamatyti, kad asmenybei vietos ten 
iš tikro nedaug teduodama. Kiek kapitalizmas reikalavo, 
kad žmogus savo asmenybę paaukotų ekonomijos pažangai 
ir ekonomijos reikalavimams, tiek komunizmas ir naciona- 
lizmas reikalauja, kad asmuo nusilenktų klasės ar tautos 
psichologijai ir josios instinktams. Pinigo valia čia yra 
keičiama klasės ar tautos valia. Kapitalizmas žmogaus 
dvasią slėgė materialine būties sritimi. Komunizmas ir 
nacionalizmas ją slegia psichine sritimi. Išsilaisvinusi iš 
ekonomijos priklausomybės, žmogaus asmenybė mūsų lai- 
kais lengvai gali patekti į instinktų vergiją. Šitas pavojus 
darosi realus tuo labiau, kad net ir filosofijoje dvasia yra 
stumiama į antrąją vietą, o pirmoji yra atiduodama gy- 
vybiniams veiksniams (L. Klages). 

Bet jau Goethe yra pasakęs, kad asmenybė yra di- 
džiausia žemės vaikų laimė. Asmenybės nuslėgimas visa- 
dos yra nenormalybė. Gali ji ateiti kaip savaiminga reak- 
cija; tuomet psichologiškai ji yra suprantama. Bet ji ne- 
gali būti padaryta gyvenimo santvarkos principu. Žmo- 
gaus prigimtis niekados nesutiks, kad aukščiausia visos 
būties vertybė — asmuo būtų palenktas masei, vadinasi, 
žemesniam principui. Asmens pajungimas masei nieko ge- 
ro nežada nei žmogui, nei kultūrai. Žmogus yra vertingas 
tik tiek, kiek jis yra asmenybė. Kultūra taip pat tinkamai 
išsivysto tik tada, kai ji yra kuriama ne pagal masės įgei- 
džius, bet pagal asmens giliausio įsitikinimo reikalavimus. 
Kūrėjas yra tik asmuo, ne masė. Masė gali būti tiktai 
kūrybos sąlyga ir aplinka. Bet kai ji diktuoja savo valią, 
kūryba nejučiomis nuslenka į instinktų sritį ir iš reflek- 
sinės aukštosios kultūros pereina į savaimingą pirmykštę 
kultūrą. Masės vyravimas kūryboje reiškia barbarėjimo 
pradžią. 

Bažnyčia kaip tik ir yra pašaukta ginti asmens primatą, 
tuo pačiu ginti žmogų ir kultūrą. Bažnyčia daug kartų iš- 
gelbėjo kultūrą nuo barbarų. Mūsų laikais šitas darbas 
jai reikės dar sykį atlikti. Tik šiuo tarpu barbarai ateina 
ne iš miškų, ne iš tolimų šalių, bet jie kyla iš paties žmo- 
gaus pirmykščių masės instinktų. Gamtinis žmogaus pra- 
das kėsinasi prieš dvasią ir prieš josios sukurtas vertybes. 
Kiekvienas žmogus šiuo atžvilgiu yra barbaras. Todėl 
kiekvienas yra reikalingas pašvenčiamojo Bažnyčios 
krikšto. Bet jo ypatingai reikalingi yra tie, kurie masės 
principui atstovauja ir už jo įvykdymą kovoja. Tai yra 
darbininkija. Bažnyčia, eidama į darbininkiją, tuo pačiu 
įneš jon asmens branginimo idėją. Žmogaus asmuo Krikš- 
čionybėj turi absoliutinės vertės. Asmenybės laisvė yra 
aukščiausias principas, kurį respektuoja net pats Dievas. 
Gražiausios misterijos, kaip Įsikūnijimas, Atpirkimas, Ma- 
lonė, Pašventimas, yra pagrįstos asmenybės nelygstamumu 
ir josios laisve, Todėl darbininkijos sukrikščioninimas bū- 
tų tuo pačiu jau ir asmenybės laimėjimas pašalinant tą 
pavojų, kuris šiuo metu tyko žmogaus asmenį. Juo labiau 
masė bus persunkta krikščioniškaisiais principais, tuo 1a- 
biau asmenybė galės išsivystyti ir veikti. Tuomet ir pati 
masė galės būti vaisingesnė, nes paliaus buvusi akla jėga 
ir virs organizuota visuomene, 

Minėti tad Bažnyčios uždaviniai, kuriuos ji turi atlikti, 
spręsdama socialinę problemą, būtent eiti į darbininkiją ir 
saugoti Žmogaus asmenybę, yra susiję vienas su antru iš“ 
esmės. Juo labiau darbininkija atitrūksta nuo Krikščiony- 
bės, juo labiau ji kovoja prieš Bažnyčią, tuo labiau auga 
joje masės principas ir tuo labiau jis graso žmogaus as- 
menybei. Ir atvirkščiai, juo labiau darbininkijos sluoksniai 
bus sukrikščioninti, tuo labiau masės principas bus įves- 
tas į tinkamus rėmus ir tuo labiau asmenybė bus apsau- 
gota. Tuo pačiu bus apsaugotas žmogus ir jo kuriama 
kultūra. Bažnyčios tad dalyvavimas socialinėje proble- 
moje nėra atsitiktinis, Šiuo metu nėra jokio kito veiksnio, 
kuris galėtų masės principą, vis labiau besireiškiantį ir 
vis įžūliau grasinantį, sutvarkyti ir sunormuoti, sykiu ne- 
neigdamas jo reikšmės ir vertės, kaip Bažnyčia. Krikščio- 

nybė yra vienintelė personalistinė pasaulėžiūra ir todėl 
vienintelė atrama prieš materialinį, biologinį ar naciona- 
linį kolektyvizmą. Stai kodėl daug kas yra įsitikinęs, kad 
socialinė problema be Bažnyčios negali būti išspręsta. 
Mūsų laikais šitas įsitikinimas yra žymiai labiau pagrįstas 
negu kada nors anksčiau. 


Pirmas skyrius 
KAPITALISTINIO AMŽIAUS BRUOŽAI 


„Velnias vėl paėmė jį į labai aukštą 
kalną, parodė jam visas pasaulio karalystes 
ir jųjų garbingumą ir jam tarė: Aš visa tai 
tau duosiu, jei parpuolęs pagarbinsi mane“. 

Mt 4, 8—10 


KAPITALIZMO CHARAKTERISTIKA 


1. Kapitalizmas kaip dvasinis 
nusiteikimas 


Werneris Sombartas, baigdamas didelį savo veikalą 
„Der Bourgeois. Zur Geistesgeschichte des modernen Men- 
schen“ (Mūnchen u. Leipzig, 1923), kelia klausimą, kas 
iš ko gema: kapitalizmas iš kapitalistinės dvasios ar ka- 
pitalistinė dvasia iš kapitalizmo. Jau pats šio klausimo 
iškėlimas parodo, kad kapitalizmas yra labai komplikuota 
problema, kad joje esama dviejų pusių: objektyvinės, kuri 
apsireiškia tam tikra ekonomine ir socialine sistema, ir 
subjektyvinės, kurią sudaro išvidinis nusiteikimas ir nu- 
sistatymas materialinių gėrybių ir naudingumo vertybių 
atžvilgiu. Ieškodamas santykio tarp šitų dviejų kapitalis- 
tinės problemos pusių, Sombartas vis dėlto teigia, kad 
kapitalistinė dvasia yra pirmesnė už kapitalistinę siste- 
mą, nes šitoji kapitalistinė dvasia kaip tik esanti kapita- 
listinės organizacijos priežastis (plg. 443 p.). Tiesa, Som- 
bartas pripažįsta, kad „juo toliau kapitalizmas išsivysto, 
tuo didesnės reikšmės jis turi kapitalistinei dvasiai sufor- 
muoti, kol galop pasiekia tokį tašką, kada šią dvasią jis 
vienas formuoja ir kuria“ (445 p.). Vadinasi, žmogaus 
dvasioje turi būti tam tikrų kapitalistinės dvasios užuo- 
mazgų, kurios, objektyvuodamosi tikrovėje, kaip tik ir su- 
kuria kapitalistinę santvarką. Šitoji santvarka savo ruož- 
tu esti prisiimama į žmonių sielas, nuobjektyvinama, pa- 
verčiama išvidiniu nusiteikimu, kuris esmėje kaip tik ir 
yra anoji pirmykštė kapitalistinė dvasia. Kapitalizmas 
gema iš kapitalistinės dvasios, bet paskiau jis šitą dvasią 

ir pats gimdo. Norint tad charakterizuoti kapitalizmą ap- 
skritai, visų pirma reikia ištirti tas užuomazgas, kurios 
maitina kapitalizmo šaknis ir kurios glūdi pasislėpusios 
Žmogaus dvasios gelmėse. Kapitalizmo problema pirmoje 
eilėje yra žmogaus dvasinės struktūros problema. . 


a. Kapitalistinės dvasios esmė 


Kapitalistinė dvasia savo esme yra buržuazinė dvasia. 
Buržuaziškumas reiškia pastovų įsigyvenimą šioje tikro- 
vėje. Žmogaus dvasia, vietoje kėlusi akis į kalnus, nuo 
kurių nužengia išganymas, kaip sakoma psalmėje, jas nu- 
kreipia žemėn, čia ieško savo tėvynės ir čia pastoviai įsi- 
gyvena. Buržuazinės dvasios kryptis yra kryptis žemyn. 
Buržuazinė dvasia yra, kaip sakoma, reali dvasia. Ji ne- 
sivaiko „utopijų, iliuzijų ir svajonių“. Ji nesiilgi to, kas 
yra anapus šios matomos realybės. Amžinybės ir antgam- 
tės ilgesio buržuazinė dvasia nepažįsta. Buržujui laikas 
yra vertesnis už amžinybę ir ši žemė yra vertesnė už 
prarastą rojų. Aukso amžiaus mitas buržuazinės dvasios 
nevilioja. Išvidinis susijimas su regima ir apčiuopiama 
realybe yra pagrindinis buržuazinės dvasios nusiteikimas. 

Šitas nusiteikimas kaip tik ir sudaro plačiausią kapi- 
talistinės dvasios pagrindą. Vis dėlto tarp kapitalistinės 
ir buržuazinės dvasios negalima padėti lygybės ženklo. 
Kapitalistinė dvasia yra tik viena buržuazinės dvasios ap- 
raiška. Buržuaziškumas yra platesnė kategorija negu ka- 
pitalizmas. Buržuaziškumas gali reikštis visame gyveni- 
mo plote: ir fizinėje, ir dorinėje, ir mokslinėje, ir estetinėje, 
ir net religinėje srityje. Kur tik žmogaus dvasia nejsten- 
gia pakilti aukščiau regimos realybės, visur ten buržuaziš- 
kumas ir leidžia savo šaknis. Tuo tarpu kapitalistinė dva- 
sia liečia tiktai ekonominę gyvenimo sritį. Kapitalistinė 
dvasia yra ekonominis buržuaziškumas. Kapitalistas yra 
ekonominis buržujus. Jis pastoviai įsigyvena materialinių 
gėrybių sferose, iš jų laukia pasaulio išganymo, jomis la- 
biausiai pasitiki ir savo jėgą bei galybę vertina ekonomi- 
niu turtingumu. 

Pirmaeilė kapitalistinės dvasios vertybė yra naudingu- 
mas. Ekonominis buržujus visas vertybes suskirsto pagal 

naudingumą ir nenaudingumą. Visas gyvenimas, visos jo 
sritys — mokslas, menas, dora ir net religija — yra ap- 
sprendžiamos naudos matu. Vertinga yra visa tai, kas yra 
naudinga, — štai kapitalistinės dvasios vertybinė pasau- 
lėžiūra. Ekonominio buržujaus etika yra utilifaristinė. 
Pragmatizmas yra charakteringa viso jo veikimo žymė. 

Naudingumas yra specifiška daikių vertybė. Nei asmuo, 
nei meno kūrinys, net nei gyvas daiktas nėra naudingas 
tikra prasme. Pats primityvusis vertybių pergyvenimas pa- 
rodo, kad naudingumas yra susijęs su kaina, o kaina tinka 
tiktai daiktams. Tiesa, seniau buvo pardavinėjami ir žmo- 
nės. Bet mums šiandien yra aišku, kad žmogaus kaina 
reiškė ne jo tikrąją vertę, bet tai buvo tik nelemtas istori- 
nių sąlygų padaras. Šiandien dar yra pardavinėjami me- 
no kūriniai. Bet niekas turbūt neneigs, kad jų kaina taip 
pat reiškia ne estetinę jų vertę, bet senumą, retumą, gar- 
są ir kitas su kūrinio estetiškumu nesusijusias ypatybes. 
Mūsų laikais yra pardavinėjami ir gyvi daiktai. Bet gyvo 
daikto vertingumas nustatyta kaina neišsisemia. Gyvas 
daiktas yra vertingas tuo, kiek jis yra išskleidęs vitalinį 
savo pradą, o ne tuo, kiek jis yra įkainuojamas ir kiek jis. 
yra kam nors naudingas. Kainos susijimas su naudin- 
gumu mus veda į negyvus daiktus. Naudingumas yra spe- 
cifiškai kilęs iš daiktų kategorijos !. 

Kapitalistinė dvasia, atsirėmusi į naudingumą kaip į 
daiktų vertingumo apraišką, savaime yra stumiama į 
daiktų sritis. Kapitalistas yra specifiškai daikto žmogus. 
Jis nelinksta nei į vitalinį kilnumą, kaip aristokratija, nei 
į gražumą, kaip menininkas, nei į šventumą, kaip asketas. 
Jis pasitenkina žeme ir deda pastangas, kad nuimtų 
pirmykštį Dievo prakeikimą ir usnis paverstų kviečiais. 
Daiktas, kuris galį būti pavartotas ir suvartotas, kapita- 
listą traukia ir žavi. Stai dėl ko kapitalistinė dvasia yra 
susijusi su ekonomine gyvenimo sritimi. Ekonominė sritis. 
yra daiktų sritis ir tuo pačiu naudos sritis. Kapitalistas 
joje jaučiasi kaip namie, nes daiktų santvarka, jų žymės 
ir jų reikalavimai atitinka išvidinę jo dvasios struktūrą. 
Ekonominio naudingumo primatas gyvenimo sąrangoje su- 
daro kapitalistinės dvasios esmę. 

TT Pig. S. Behn. Philosophie der Werte, 72—73 p. Mūnchen, 1930. 

b. Kapilalistinės dvasios žymės 


Kapitalistinė dvasia nėra atsitiktinė žmogaus nusis- 
tatymo apraiška. Ji kyla iš pačių sielos gelmių, kuriose 
nuolatos glūdi buržuaziškumo pradų. Buržuaziškumas, kaip 
dvasios kryptis žemyn, yra amžinas žmogaus dvasinio gy- 
venimo tipas. Žmogus yra ne tik Dievo, bet ir šio pasaulio 
padaras. Su gamtine tvarka, su šia jaučiama ir apčiuopia- 
ma realybe jis yra suaugęs ligi pat gelmių. Žemės dvasia 
žmoguje kalba labai galingai. Jos balsas negali būti nus- 
lopintas. Ir šitoji dvasia kaip tik stumia žmogų į šią tik- 
rovę, atitraukia jį nuo aukštesnės realybės ir paverčia jį 
buržujumi. 

Bet mūsų gyvenama tikrovė, mūsų nuodėminga žemė 
susideda iš dviejų pagrindinių pradų: iš gyvybės ir iš me- 
džiagos. Gyvybė ir medžiaga yra dvi pagrindinės mūso- 
sios tikrovės būtys, kurios mus traukia ir riša. Buržuazi- 
nio nusiteikimo žmonės abiem šioms būtims jaučia dide- 
lės simpatijos. Jie abi jas myli, abiem jomis rūpinasi ir net. 
jas adoruoja. Buržujus niekados negali paneigti nei kūno, 
nei kūną supančio pasaulio. Asketinės pirmųjų Krikščio- 
nybės amžių anachoretų praktikos ir neturto įžadas dabar- 
ties vienuolynuose buržujui yra sunkiai suprantami daly- 
kai. Buržujus myli kūną ir myli žemę. 

Vis dėlto šita meilė gali būti ir faktiškai yra nevienoda. 
Buržuaziškumas savo meilės ir prisirišimo prie šios ti- 
krovės atžvilgiu pasidalina į du stambius tipus: vienas 
tipas labiau krypsta į gyvybę, antras tipas labiau prisiri- 
ša prie medžiagos. Pirmasis buržujaus tipas yra kūno 
žmogus, arba biologinis buržujus. Antrasis tipas yra že- 
imės žmogus, arba ekonominis buržujus. Šis pastarasis 
kaip tik ir yra ne kas kita kaip kapitalistas. Vadinasi, 
kapitalizmas kaip dvasinis nusiteikimas kyla iš žmogaus 
sajų su prigimtąja tikrove, kiek ji yra materialinė ir kiek 
ji yra naudinga. Medžiaga ir nauda yra du kapitalistinės 
dvasios objektai. Utilitaristinis materializmas yra pagrin- 
dinè ir plačiausia kapitalistinės dvasios žymė. 

Utilitaristinį materializmą reikia skirti nuo idealistinio 
materializmo, kuris priklauso jau ne buržuaziškam, bet 
prometėjiškam dvasios nusiteikimui. Kai žmogus tarnau- 

ja medžiagai kaip tokiai, kai jis yra apsėstas medžiagos 
idėjos, jis tampa šios idėjos pranašu ir skelbėju. Toks žmo- 
gus netelpa buržuazijos kategorijoje. Jo kuriamas gyveni- 
mo stilius neturi buržuazinių žymių. Tokiu atveju žmogus 
gali susikurti net savotišką materijos religiją ir materijos 
mistiką, kaip šiandien matyti įsitikinusių komunistų sąjū- 
dyje. Bolševikų kuriamas gyvenimo stilius yra materialis- 
tinis ligi pat šaknų. Bet jo negalima būtų pavadinti bur- 
žuaziniu, nes jame nematyti utilitarizmo žymių. Tasai sti- 
lius yra persunktas aukštu, tegul ir savotišku, idealizmu. 
Medžiagos gelmėse glūdi įvystyta idėja. Kas savo gyve- 
nimą šita idėja apsprendžia, to negalima laikyti buržua- 
zijos atstovu. Materialistas buržujumi tampa tik tada, kai 
jis prikimba prie medžiagos paviršiaus ir kai medžiagos 
idėją jis iškeičia į medžiagos duodamą naudą. Utilitaris- 
tinė dvasia iš esmės yra buržuazinė ir kapitalistinė dva- 
sia. 

Biologinio buržujaus vertybių kategorijos yra malonu- 
mas ir nemalonumas, ekonominio buržujaus, arba kapita- 
listo,— naudingumas ir nenaudingumas. Biologinis buržu- 
jus yra kedonistas, ekonominis buržujus — ulilitaristas. Ma- 
lonumo pakeitimas naudingumu savotiškai perkeičia ir visą 
išvidinį kapitalisto nusiteikimą. Kas yra vedamas malonu- 
mo, tas yra apsprendžiamas jausmo, nes malonumas pri- 
klauso pajautimo kategorijai. Biologinis buržujus yra 
jausmų ir pojūčių žmogus. Tuo tarpu kas yra vedamas 
naudingumo, tas turi šitą naudingumą suvokti, turi jo ieš- 
koti ir mokėt jo pasigaminti. Praktiškas prolas čia turi pa- 
imti viršų ir nusiėgti kartais net labai neracionalų jausmą. 
Šiuo atžvilgiu biologinis buržujus yra aklas: jis eina pas- 
kui savo pojūčius dažnai be jokios atodairos. Tuo tarpu 
ekonominis buržujus, atvirkščiai, gerai apsidairo ir pagal- 
voja, kokios sritys ir kokie veiksmai jam gali būti nau- 
dingiausi. Todėl E. Sprangeris teisingai sako, kad „eko- 
nominis Aš yra ne kas kita kaip matąs ir mąstąs biologi- 
nis Aš“ 2. Praktinio proto įtraukimas į savo reikalų sferą 
biologinį buržujų paverčia ekonominiu buržujumi, kuris 
pramato, sprendžia ir skaičiuoja. Apskaičiavimas yra pir- 
moji specialesnė kapitalistinės dvasios žymė. 

2 Lebensformen, 100 p. Halle, 1930. 

Su apskaičiavimu iš esmės yra surištas racionalizmas. 
Kapitalistas yra racionalistas. Naudingumas yra tokia ver- 
tybė, kuri neglūdi daikte kaip tokiame, bet kuri yra pagrįs- 
ta daikto santykiu su žmogumi. J. Hessenas teisingai sako, 
kad naudingumo vertybės „tuo skiriasi nuo kitų vertybių, 
kad jos nėra vertybės savyje, bet kad jos yra išvestinės 
vertybės“ 3. Kad žmogus galėtų žinoti, kas jam naudinga, 
o kas ne, jis turi mąstyti; jis turi praktiškai patirti, nes 
jausmų ir instinktų sritis jam pasako tik tai, kas yra ma- 
lonu ir kas nemalonu. Apie naudingumą instinktai spren- 
džia labai neaiškiai. Todėl E. Sprangeris ir sako, kad 
„naudingumas nėra tas pat, kas ir malonumas. Malonu- 
mas reiškia trumpą jausmų pažadinimą, kuris yra džiaugs- 
mingai pergyvenamas net nepaisant, kad tolimesnėje lai- 
ko perspektyvoje jis gali būti kenksmingas. Tuo tarpu nau- 

dingumas visados atsiremia į teoretinį daiktų ir psichologinių 

gyvenimo sąlygų supratimą. Sprendimas, kas yra naudinga, 
kas nenaudinga, yra pagrįstas racionalumu“ *. Todėl ir 
kapitalistinė dvasia, kuriai naudingumas stovi pirmoje 
vietoje, iš esmės yra racionalistinė dvasia. Racionalizmas 
eina ranka rankon su kapitalizmu. Kapitalizmas yra negali- 
mas tokiame amžiuje, kuriame vyrauja intuityvinis mistinis 
nusiteikimas. Štai kodėl apie kapitalizmą negalima kalbėti 
tikraisiais viduriniais amžiais, kada platoniškoji—augus- 
tiniškoji filosofija buvo apvaldžiusi mąstymą ir kada išvi- 
dinė prasmė daugiau buvo vertinama negu išviršinis tiks- 
las. Tuo tarpu kai nuo tryliktojo šimtmečio Europos dvasia 
pradėjo eiti vis didesnio racionalizmo kryptimi, kai išvi- 
dinį prasmingumą vis labiau pakeitė išviršinis tikslingu- 
mas, kelias kapitalizmui pasidarė atviras. 

Kapitalistinė organizacija žmogaus dvasios linkimą į 
racionalizmą išvysto ligi pat galo. W. Sombartas sako, kad 
„šiandien tūkstančių tūkstančiai žmonių neveikia nieko ki- 
to, kaip tik galvoja išrasti ir įvykdyti kuo geriausius pre- 
kiavimo metodus, pradedant aukštųjų mokyklų ekonomijos 
profesoriais ir baigiant visa armija revizorių, skaičiuotojų, 
registruotojų, skaičiavimo, rašomųjų mašinėlių fabrikantų, 


3 Weriphilosophie, 79 p. Paderborn, 1937, 
* Op. cit, 156 p. 

laiškų tvarkytojų ir t. t. Net patys tarnautojai ir didelių 
įmonių darbininkai yra premijomis įtraukiami į šito eko- 
nominio racionalizmo gamybą“ 5. Bet šita visa šių dienų 
kapitalizmo racionalistinė mašina yra išaugusi iš tų racio- 
nalistinių užuomazgų, kurios glūdi žmogaus dvasios gel- 
mėse. Pelnas yra gaunamas tik iš racionaliai sutvarkytos 
įmonės. Bet pats pelno noras jau suponuoja racionalistinį 
nusiteikimą. Racionalizmas yra antra specialesnė papitar 
listinės dvasios žymė. 


Malonumas paprastai atsiranda pasiaina kokį nors 
daiktą ir juo patenkinant kūno reikalavimus. Jis nėra išsi- 
kovojamas, nes kova žadina nemalonumą. Todėl biologinis 
buržujus nėra kovos žmogus. Jis kovos vengia ir net jo- 
sios bijo. Jis ima tai, ką jam duoda pati gamta. Jis sma- 
guriauja. Visai kitaip yra su naudingumu. Naudingumas 
yra ne tiek gamtos davinys, kiek žmogaus padaras. Neap- 
dirbtų, nekultivuotų daiktų naudingumas yra Jabai menkos 
vertės. Naudingų daiktų žmogus turi daugiausia pasiga- 
minti pats, įdėdamas į juos tokių elementų, kurių gamta 
neturi. Naudinga vertybė jau yra žmogaus kūrinys. Todėl 
ekonominis buržujus, ieškodamas pasaulyje visų pirma nau- 
dos, eina į šį pasaulį nusiteikęs kovoti, priversti gamtą 
jam nusilenkti, pakeisti daiktus, juos apdirbti, kad galėtų 
jais tinkamai pasinaudoti. E. Sprangeris teisingai pastebi, 
kad „grynai ekonomiškai orientuoto Aš pasaulėžiūra remia- 
si nuolatine kova su medžiaga“ 6. Ekonominis buržujus pri- 
verčia pasaulį ir jį taip sutvarko, kad jis duotų jam kuo 
daugiausiai naudos. Ekonominis buržujus yra kovos žmo- 
gus. Naudingumo ieškojimas yra didelis materialinės kul- 
tūros veiksnys. Laukinė žemė, kai tik į ją įžengia utilita- 
Tistiškai nusiteikęs žmogus, tuojau apsisupa kultūrinėmis 
formomis. Pasaulio apvaldymas yra jaučiamas kiekviena- 
me kapitalistinės dvasios žingsnyje. Ir tai yra trečia spe- 
cialesnė šios dvasios žymė. 

Vis dėlto kapitalistinis pasaulio apvaldymas yra savo- 
tiškas. Kapitalistinė dvasia stengiasi pasaulį apvaldyti ne iš 
vidaus, bet iš viršaus. Kapitalizmui nesvarbu gamtinį prin- 


5 Der Bourgeois, 446 p. 
€ Op. cit, 101 p. 

cipą palenkti žmogaus dvasiai. Jam tik svarbu, kad šitas 
gamtinis. principas reikštųsi tokiomis formomis, kurios 
duotų žmogui naudos. Konkrečiai kalbant, kapitalistinė 
dvasia stengiasi pasaulį apvaldyti tokiu būdu, kad susi- 
taupytų kuo daugiausiai laiko ir energijos. Kapitalistinė 
pasaulio pergalė yra taupanti pergalė. Ekonominis bur- 
žujus, taupydamas energiją, išranda mašinas, kurios me- 
džiagą geriau, lengviau ir greičiau apdirba negu tegul ir 
labai tobula žmogaus ranka. Mašina čia tampa priemone 
naudingumui didinti. Erdvė reikalauja laiko, todėl ekono- 
minis buržujus pasigamina greito susisiekimo priemonių, 
kad laiką sutaupytų, nes „laikas yra pinigai“. Mašina pa- 
deda kapitalistui apgalėti pasaulį. Kapitalistinė pasaulio 
pergalė įvyksta per mašiną. Pasaulio ir gyvenimo sutech- 
ninimas lydi šitą pergalę ir sudaro ketvirtą kapitalistinės 
dvasios žymę. Niekas taip greit ir taip tiksliai nepanaudoja 
technikos laimėjimų kaip kapitalizmas. Mūsų laikais net 
atrodo, kad šitie laimėjimai tam tik ir kuriami, kad tar- 
nautų kapitalistinei ūkio santvarkai. Savaime suprantama, 
kad iš kapitalistinės dvasios kilusi ir kapitalistinei siste- 
mai tarnaujanti technika turi grynai pragmatinio pobūdžio. 
Čia jai nėra skiriami kitokie uždaviniai, kaip tik sutaupyti 
ekonominiam buržujui laiko ir energijos. Kosminė techni- 
kos prasmė, technika kaip pirmas medžiaginio pasaulio 
transfigūracijos ženklas kapitalistinei dvasiai yra nesu- 
prantama, Automobilis, kuriuo niekas nevažinėja, ir lėktu- 
vas, kuriuo niekas neskraido, ekonominiam buržujui yra 
neprasmingi dalykai, nes nenaudingi. Technikos laimėjimai 
čia yra kuriami tik tam, kad naudingi dalykai būtų galima 
pigiau pasigaminti: pigiau laiko, energijos, rūpesčio ir pi- 
nigų atžvilgiu. Iš kapitalizmo kyląs gyvenimo sutechnini- 
mas yra utilitaristinis. Štai kodėl jis taip labai slegia pa- 
saulį ir žmogų. 

Gyvenimo sutechninimas yra surištas su taupumu. Ka- 
pitalistinė dvasia kuria techniką tikrumoje tam, kad galėtų 
taupyti. Taupumas yra kapitalistinės dvasios praktinio gy- 
venimo forma ir penkta josios žymė. Ekonominis buržujus 
taupo viską: savo sveikatą, savo jėgas, savo laiką, savo 
meilę, savo neapykantą ir savo pinigus. Neišleisti, kuo 
daugiausia turėti, kuo daugiausia surinkti yra pagrindi- 

niai ekonominio buržujaus rūpesčiai. Bet čia pat reikia 
pastebėti, kad kapitalistinės dvasios taupumas yra visiš- 
kai skirtingas nuo to, ką mes vadiname taupumo dorybe. 
Taupumo dorybė yra protingas atsargos rinkimas savo 
reikalams. Taupus žmogus neišleidžia tik to, kas jam yra 
reikalinga. Reikalas čia apsprendžia taupumo kiekį ir tem- 
pa. Tuo tarpu ekonominis buržujus taupo anaiptol ne rei- 
kalui. Buržujus taupo tam, kad turėtų. Pats turėjimo fak- 
ias yra taupumo motyvas. Ką su savo turtu ekonominis 
buržujus veiks, kur jį padės, jis nedaug galvoja arba gal- 
voja vėliau. Visų pirma jam rūpi, kad tik jis turėtų, ir 
gausiai turėtų. Šiuo atžvilgiu kapitalistinė dvasia gali 
daug ko atsisakyti. Ji gali gyventi net labai kukliai. Ji gali 
būti net savotiška asketė. N. Berdiajevas pastebi, kad 
„klasikinėje buržuazijoje galima rasti tam tikro asketinio 
elemento. Bet buržujus dirba ne sau; jis dirba tam, kad 
padidintų ir pagausintų ekonomines vertybes ir gėrybes“ 7. 
Iš tikro charakteringų ekonominių buržujų gyvenime ga- 
lime sutikti didelio kuklumo ir net šykštumo pavyzdžių. 
Bet jie dar anaiptol nerodo, kad ekonominė buržuazija, 
arba kapitalistinė dvasia, būtų iš vidaus atsijusi nuo ma- 
terialinių gėrybių. „Net ir taupumas,— sako Fr. W. Foers- 
teris,— daugelio žmonių, kurie sau daug ką paneigia ir 
kurie sunkiai išleidžia pinigus, ne visados yra vertingas 
aukštesne prasme. Dažnai jis yra tik išraiška aukso rin- 
kimo aistros“ 3. Taupiumas psichologiškai normalus ir mo- 
raliai vertingas yra tik tada, kai jis tarnauja reikalui. Bet 
ekonominės buržuazijos gyvenime apie reikalą negali būti 
nė kalbos, nes kur yra surinkti tūkstančiai ar milijonai, 
ten nebėra reikalo daugiau rinkti ir taupyti. Kapitalistinis 
taupumas savo šaknis turi visai kur kitur. Kapitalistas 
taupo tam, kad turėtų, ir tai yra visai kas kita negu tau- 
pyti reikalui. 

Kapilalistinis taupumas yra viena iš šykštumo rūšių, 
kuri yra charakteringą gausumo, arba krūvos, meile. 
Sykštumas gali būti dvejopas: šykštuolis gali mylėti me- 
lalą, ir jis gali mylėti krūvą. Metalo meilė yra senesnis 


7 Le Christianisme et la lutte des classes, 133 p. 
5 Lebensiūhrung, 117 p. Zürich u. Leipzig, 1930. 

dalykas. Ją gražiai yra charakterizavęs E. Hello: „Šykš- 
tuolis turi fizinę metalo meilę. Jis myli auksą ir sidabrą 
kaip tokius, dėl jų pačių. Jis juos myli materialiai. Jis jų 
yra traukiamas. Kontaktas su metalu jį džiugina ir teikia 
jam fizinio smagumo. .. Kartais jis aukso gabalus vadina 
vardais, kartais glosto. Jų žvangėjimas palietus priverčia 
jį drebėti“ ?. Visai analogiškai galima mylėti ekonominių 
gėrybių krūvą. Tai yra naujesnioji šykštumo rūšis. Aukso 
ir sidabro privačiame gyvenime mūsų laikais yra maža. 
Todėl senoji šykštumo forma, apie kurią rašo Hello ir 
kurią labai gražiai yra pajuokęs Molièras, šiandien dau- 
gumoje yra pasikeitusi kita rūšimi, būtent krūvos meile. 
Krūva ekonominį buržujų džiugina ir traukia. Buržujus 
myli kiekį kaip tokį ir dėl jo palies. Žinojimas, kad jis 
turi daug, suteikia jam psichologinio pasitenkinimo. Savo 
atramą pasaulyje jis jaučia materialinių gėrybių gausu- 
me. Todėl jis jas renka ir krauna visiškai nepaisydamas, 
kad jam jų seniai nebereikia ir kad tik mažą jų dalį jis 
panaudoja kultūros ar visuomenės reikalams. 

Kiekio meilė mūsų dienomis išeina ypatingai aikštėn 
rekordų manijoje. Rekordai sporte yra tik išraiška bendro 
nusiteikimo žavėtis skaičiumi ir tais daiktais, kurie gali 
būti skaičiuojami. Modernųyjį žmogų žavi visa, kas tik yra 
išreiškiama dideliu skaičiumi, vis tiek ar tai bus gyven- 
tojų suma, ar trobesio aukštis, ar tilto ilgis, ar nutukusio 
žmogaus svoris, ar išgyvento amžiaus ilgis, ar per me- 
tus įvykdytos žmogžudystės. Tie kultūros žygiai, kurie 
skaičiumi nėra ir negali būti išreiškiami, mūsajame kapi- 
talistiniame amžiuje neįgyja tokio garso, koks jiems pri- 
derėtų pagal išvidinę jųjų vertę. Mokslo ir meno laimė- 
jimai, herojiški doros žygiai menkai tėra populiarūs dėl to, 
kad krūvą mėgstanti masė šitų žygių ir laimėjimų negali 
išskaičiuoti. Kai tokia krūvos meilė susikoncentruoja eko- 
nominėje srityje, mes kaip tik ir gauname tąją kapitalis- 
tinio taupumo formą, kuri tokiems kapitalistinės dvasios 
fenomenams, kaip Rockfeleris, iš nieko sukrovė milijardus. 
Kiekio meilė ir prisirišimas prie krūvos sudaro paskutinę 
ìr galbūt charakteringiausią kapitalistinės dvasios žymę. 


* L'Homme, 9 p. Paris, 1930. 

Reikia pastebėti; kad pačiose savo gelmėse šitas gau- 
sumo noras yra begalinės žmogaus dvasios išraiška. Žmo- 
gaus dvasia niekados negali pasitenkinti tuo, kas yra api- 
brėžta. Ji siekia ligi begalybės. Bet šitas siekimas, pa- 
kreiptas į materialinį pasaulį, pažemina josios begalybės 
troškimą ir išjuokia ją pačią. Dvasios begalybė yra paten- 
kinama tik vidaus turtingumu. Išviršinė materijos krūvą 
yra tik faux pas kelyje į realią žmogaus begalybę. Mo- 
derniojo žmogaus sieloje taip pat gyvena toksai begalybės 
troškimas. Jis stengiasi jį patenkinti vis naujais išradi- 
mais, vis didesniais statiniais, vis naujomis sistemomis. 
Skaičius ir rekordas yra šito troškimo apraiškos. Deja, 
jos yra nevykusios. Jos rodo, kiek moderniojo žmogaus 
siela kapitalizmo įtakoje yra paklydusi ir sykiu kiek ji 
stengiasi iš šito paklydimo išsivaduoti. Atsirandąs dva- 
sioje nepasitenkinimas skaičiumi bei krūva ir sąmonėje 
sušvitęs ar tik nebus paskutinis smūgis visai kapitalisti- 
nei mūsų santvarkai, 


c. Kapitalistinės dvasios šaltinis 


Psichologiškai kapitalistinė dvasia kyla iš Zmogaus pri- 
sirišimo prie žemės, prie materialinių gėrybių, prie to, 
kas yra naudinga. Todėl kapitalistinio nusiteikimo žmo- 
nių būta visais amžiais. Visados atsiranda asmenų, ku- 
riems ekonominės vertybės yra ypatingai brangios ir kurie 
jas laiko pirmaeilėmis bei svarbiausiomis. Jeigu šitų žmo- 
nių nusiteikimas nesusikristalizavo objektyvine ūkio sis- 
tema, tai tik dėl to, kad bendrojoje visuomenės nuotaikoje 
ilgus amžius buvo tokių veiksnių, kurie žmogaus linkimą 
į žemę pajėgdavo atsverti ir palenkti kita kryptimi, Žemės 
balsas negalėdavo būti išgirstas pro dvasios ir Dievo bal- 
są. Iš kitos pusės, jeigu pastaraisiais laikais šitas žemės 
balsas vis dėlto buvo išgirstas, jeigu kapitalistinis dvasios 
nusiteikimas pajėgė susiformuoti ištisa ekonomine siste- 
ma, tai matyt, kad tie veiksniai, kurie šitą nusiteikimą 
apgalėdavo, nusilpo arba ir visai išnyko. Šiandien kapi- 
talistinė dvasia nebėra tik atskirų individų nusiteikimas. 
Ji apima plačius visuomenės sluoksnius, ji yra įsiskver- 
busi į žmonių santykius, į pažiūras, į valstybę, net į reli- 

ginę bendruomenę. Ekonominis buržuaziškumas šiandien 
yra ekonominio veikimo forma. Kapitalistinės dvasios 
prasiveržimas į viešąjį gyvenimą ir jo apvaldymas jau yra 
ne psichologinis, bet istorinis faktas. Kapitalistinė dva- 
sia turi savą istorinį šaltinį, iš kurio ji kilo, ir savus is- 
torinius veiksnius, kurie ją visuomenėje įtvirtino. 

„Kapitalizmas,— sako W. Sombartas,— išaugo iš Euro- 
pos dvasios giliausių pagrindų. Toji pati dvasia, iš kurios 
gimė nauja valstybė, nauja religija, naujas mokslas ir 
nauja technika, sukūrė ir naują ūkinį gyvenimą. Mes ži- 
nome, kad tai yra Žemės ir pasaulio dvasia. Tai dvasia, 
kuri turi nepaprastą jėgą sugriauti senus prigimtus pa- 
vidalus, senus santykius, senas sienas, bet kuri taip pat 
yra stipri kurti naujas gyvenimo formas ir dirbtinius, tiks- 
lingus pavidalus. Tai dvasia, kuri, besibaigiant viduri- 
niams amžiams, ištraukė žmones iš ramių, organiškai su- 
augusių meilės ir bendruomenės santykių ir pastūmėjo į 
triukšmingą savimeilės ir savitaigos kelią“ !9. Sitoji dva- 
sia yra ne kas kita kaip Renesanso dvasia. „Naujųjų lai- 
kų kapitalistinis žmogus, — teigia J. Messneris,— yra tik 
viena atšvaita to naujo žmogiškumo, kuris Renesanso me- 
tu pasirodė istorijoje. Socialinio ir ekonominio gyvenimo 
istorija parodė, kad Renesansas nebuvo, kaip ilgai buvo 
manoma, tik meninio ir literatinio gyvenimo apsireiš- 
kimas, bet kad tai buvo vieningos kultūros gyvenimas, 
kuris savyje turėjo valstybinį ir ekonominį gyvenimą“ V, 
Europos dvasios pasisukimas, kuris įvyko Renesanso me- 
tu, buvo visuotinis: jis apėmė visą žmogų ir visą gyve- 
nimą. Jeigu jis prasidėjo estetine sritimi, tai čia buvo 
tik atsitiktinis dalykas. Po šituo estetiniu literatiniu są- 
jūdžiu glūdėjo visiškai naujos pažiūros ir nauji žmogaus 
santykiai su pasauliu. 

Vidurinių amžių filosofai ir teologai skelbė, kad pasau- 
lis yra sutvertas Žmogui, kad žmogus yra pasaulio cent- 
ras — ne tik erdvinis ir kinetinis, bet ir teleologinis. Žmo- 
gus-čia naudojosi gamtos duodamais dalykais, nesisteng- 
damas josios per daug pavergti, nenorėdamas per daug 


10 Der moderne Kapitalismus, I, 327 p. München u. Leipzig, 1921. 
n Die soziale Frage der Gegenwart, 12 p. 

atskleisti josios paslapčių ir ištirti josios dėsnių. Žmogus 
gyveno gamtoje, ja naudojosi ir dėkojo Dievui už suteik- 
tas dovanas. 

Visai kitaip pasidarė Renesanso metu, Senojo geocent- 
rinio pasaulėvaizdžio griuvimas buvo pirmas žingsnis 
žmogui atsistoti šalia gamtos. Renesanso metu gamta iš- 
silaisvino iš žmogaus priklausomybės ir atsistojo šalia jo. 
Reikia pripažinti, kad Renesanso žmogus šitą gamtos iš- 
silaisvinimą sutiko labai džiaugsmingai. Jis tarsi nujautė, 
kad šalia jo atsirado objektas, kurį jis galės panaudoti 
atbudusioms kūrybinėms savo galioms. Jau šv. Pranciš- 
kaus Asyžiečio saulės himne girdėti renesansiškojo gam- 
tos jausmo motyvų, nors jie čia dar yra labai ankštai su- 
siję su antgamtiniu gyvenimu. Vėliau šitie saitai buvo 
nutraukti, ir gamta džiugino žmogų ne kaip Dievybės iš- 
raiška, bet tokia, kokia ji yra. Viduriniais amžiais gamta 
buvo scena, kurioje vyko žmogaus drama: jo puolimas, 
atpirkimas ir perkeitimas. „Dabar,— sako E. v. Asteris,— 
gamta tapo didžiule, nepažįstama, paslaptinga sritimi, 
kurioje žmogus ieško ne dieviškojo veikimo pėdsakų, bet 
stengiasi patenkinti žinojimo ir jėgos troškulį ir suprasti 
savo paties būtybę, kuri jam virto problema. Gamta čia 
„yra jau labai išplėsta, o su ja sykiu ir akiratis žmogaus, 
kuris šitą gamtą tyrinėja, į ją įsijaučia, kai yra vedamas 
nuo Kolumbo per Koperniką prie Giordano Bruno. Prie 
naujų žemės dalių atradimo prisišlieja mintis apie bega- 
lybę pasaulio, kuriame žemė yra tik maža žvaigždė tarp . 
kitų žvaigždžių“ !*. Šitasai žmogaus džiaugsmas laisvoje 
gamtoje eina per visas renesansiškojo gyvenimo sritis. 
Gamtos moksluose jam atstovauja Kolumbas, Kopernikas 
ir Galilei, poezijoje — Petrarka, Tasso ir Ariosto, filoso- 
Tijoje — Giordano Bruno, pedagogikoje — Vittorino da 
Feltre, kurio „Casa giocosa“ buvo tarsi simbolis visam 
Renesanso laikotarpiui. Laisvas žmogus laisvoje gamto- 
je —štai kas džiugino Renesanso metu Europos dvasią. 

Žmogaus santykių pasikeitimas su gamta išvystė ir at- 
palaidavo tas užuomazgas, kurios snaudė dvasios gelmėse 
ir kurios vėliau susiformavo kapitalistinio nusiteikimo pa- 


12 Geschichte der Philosophie, 380 p. Berlin, 1925. 

vidalu. Ekonominio gyvenimo struklūra visados yra su- 
sijusi su žmogaus nusistalymu gamtos atžvilgiu. Kaip 
žmogus gamtą pergyvena, kaip jis su ja santykiauja, kaip 
jis ją panaudoja savo reikalams, taip jis kuria ir savo ūkį, 
nes ūkis, kaip prof. St. Šalkauskis prasmingai yra paste- 
bėjęs, yra ne kas kita kaip gamtos ir prigimties santykia- 
vimas B. Ūkio srityje susitinka išvidinė žmogaus prigim- 
tis su išviršine gamta. Todėl ūkinė struktūra priklauso 
ne tik nuo gamtos sąlygų, bet ir nuo žmogaus prigimties 
nusiteikimo. Šitas dėsnis galima pastebėti visoje kultūros 
istorijoje. Vadinamoje pagrindo kultūroje (Grundkultur), 
kai žmogus buvo lyg ir gamtos vaikas, kai gamta jam pa- 
ruošė stalą, o jis tik ėmė ir valgė, kai jis nuo gamtos psi- 
chologiškai nebuvo atsiskyręs, ir jo ūkis buvo grynai pa- 
sisavinamasis: vyras medžiojo gyvulius, o moteris rinko 
augmenis. Kamieno kultūroje (Stammkultur), kai žmogus 
pasijautė esąs lygus su gamta, gamtos brolis, kai jis gam- 
toje matė įsikūnijusias aukštesnio pasaulio būtybes, kai 
jam visas pasaulis buvo gyvas ir net įdvasintas, pasikeitė 
ir ūkinio gyvenimo formos: gyvulių medžioklė, iš vienos 
pusės, virto gyvulių auginimu, iš kitos — organizuota me- 
džiokle su totemizmo ženklu, o augmenų rinkimas išsivystė 
į augmenų auginimą. Aukštoje kultūroje (Hochkultur), 
kai žmogus pasijautė esąs gamtos valdovas, kai jis at- 
sistojo priešais gamtą kaip subjektas priešais objektą, jo 
ūkio santvarka įgijo pastovią ir organizuotą formą, kuri 
pamažu plėtėsi ligi pasaulinės organizacijos “4. 

Pačioje aukštojoje kultūroje galima taip pat atskirti 
dvejopą nusistatymą gamtos atžvilgiu ir tuo pačiu dvejopą 
ūkio struktūrą. Žmogus gali gamtą laikyti tokiu objektu, 
kuris yra skirtas jo reikalams. Tada jis gamtą apdirba tik 
tiek, kiek jį verčia šie reikalai. Tai yra vidurinių amžių 
pažiūra, kuri gimdo vad. reikalo ūkį. Bet žmogus gali 
gamtą laikyti ir tokiu objektu, kuris skirtas jo kūrybai. 
Tada žmogus gamtą apdirba ne tik tiek, kiek jam pačiam 
reikia, bet jis ją apdirbinėja dėl jos pačios, dėl tų gėrybių, 
kurios iš šito apdirbinėjimo kyla. Ekonominėje srityje ši- 


13 Pig. Kultūros filosofijos metmens, 49—52 p. Kaunas, 1929, 
4 Plg. R. Thurnwald. L'Economie primitive, Paris, 1937. 

toks nusistatymas veda į ūkio atpalaidavimą nuo žmogaus 
reikalų ir į ekonominę kūrybą dėl josios pačios. Tai yra 
Renesanso pažiūra, kuri sukūrė vad. pelno ūkį. Apie rei- 
kalo ir pelno ūkio principus kalbėsime vėliau. Šiuo tarpu 
tik konstatuojame ūkinės santvarkos priklausomybę nuo 
žmogaus nusistatymo gamtos atžvilgiu. 

Todėl kai Renesanso metu pasikeitė žmogaus santykiai 
su gamta, galima buvo laukti, kad pasikeis ir ūkinė Eu- 
ropos santvarka, tuo labiau kad Renesanso išsivystymo 
metu buvo pažadintos visos tos dvasinės užuomazgos, ku- 
rios charakterizuoja kapitalistinę dvasią. Visų pirma Re- 
nesanso istorija buvo kelias į racionalizmą. Intuityvinis 
mistinis Platono ir šv. Augustino pasaulio ir Dievo paži- 
nimo būdas jau buvo pasibaigęs su šv. Alberto ir su šv. 
Tomo Akviniečio filosofijos įsigalėjimu. Pranciškoniškoji 
mokykla dar ilgai kovojo, bet platonizmo atgaivinti nebe- 
įstengė. Į žemę, į praktiką, į daiktą, į formą palinkęs 
Aristotelis vis labiau apvaldė Vak. Europos sąmonę, Ati- 
trūkusi nuo amžinųjų idėjų ir normų filosofija, kuri jau 
rėmėsi daiktais, greitai perėjo į sąvokų sritį nominalizmo 
pavidalu ir užsisklendė psichinėje sferoje su Descartes'o 
„Cogito ergo sum“. Tarp šv. Augustino ir Descartes'0 abe- 
jojimo yra milžiniškas skirtumas. Šv. Augustinas abejoja 
egzistenciškai: nuo šitos abejonės išsprendimo priklauso 
jo likimas. Descartes abejoja tik metodiškai: jo abejonė 
kyla ne iš išvidinės jo tragikos, bet iš noro surasti naują 
punktą, kuriuo jis galėtų pagrįsti filosofines savo speku- 
liacijas. Descartes'o abejonė ir visas jojo metodas yra 
racionalistinis. Kelias nuo nominalizmo ligi racionalizmo 
ir vėliau ligi fikcionalizmo Vaihingerio filosofijoje yra 
visiškai tiesus. Tuo tarpu tai yra Renesanso kelias. 

Teoretinis racionalizmas filosofijoje į praktiką eina per 
skaičiavimą. Intuityvinis pažinimo būdas aprėpia būtį sy- 
kiu ir visumoje. Racionalinis pažinimas žengia palaips- 
niui ir dalimis. Praktikoje šitas laipsninis ir dalinis paži- 
nimas yra ne kas kita kaip skaičiavimas, skaičiavimas 
laiko, erdvės, medžiagos, pinigų ar žmonių. Renesanso me- 
tu šitas skaičiavimas kaip tik ir apsireiškė visu smarku- 
mu. Gamtos ir matematikos mokslų atsigavimas, žemės 
apvaldymas kelionėmis, įsiskverbimas į kosmo santvarką 

per naują pasaulėvaizdį — visa tai skatinte skatino žmo- 
gaus troškimą skaičiuoti ir davė jam nepaprastai daug ir 
nepaprastai dėkingos medžiagos. Mechanistinis pasaulė- 
vaizdis ir mechanistinis gamtos supratimas bei aiškinimas 
yra pagrįstas skaičiumi. 

Perkelkime filosofinį racionalizmą ir mokslinį skaičia- 
vimą į ekonomijos sritį ir gausime praktiško proto sutvar- 
kytą, planingai vedamą, iš anksto pramatantį ir apskai- 
čiuojantį ūkį, kuris ir bus ne kas kita kaip kapitalistinis 
ūkis. Ekonominio buržujaus apskaičiavimas, kuris sudaro, 
kaip minėjome, vieną iš kapitalistinės dvasios žymių, yra 
kilęs arba bent išvystytas renesansiškojo racionalizmo. 

Renesanso kelias buvo kelias ne tik į žmogų, bet ir 
į pasaulį: į pasaulio apvaldymą ir jo pergalėjimą. Rene- 
sanso žmogus, kaip jau buvo sakyta, gamtoje matė ob- 
jektą savo kūrybai. Reikėjo tad šitą objektą apvaldyti, kad 
jis pasidarytų tinkamas idėjai išreikšti ir įkūnyti. Gamtos 
apvaldymas eina ranka rankon su Renesanso įstorija, 
Gamtos mokslų išsivystymas atidarė kelią technikai, o 
technika pavergė žmogui visą žemę. Paskutiniųjų laikų 
technikos laimėjimai ir visas dabartinis gyvenimo sutech- 
ninimas yra ne kas kita kaip nuoseklus renesansiškojo 
žmogaus nusistatymo padaras. Mes gyvename tuo, kas 
buvo užbrėžta prieš penketą šimtų metų. Todėl ir toji ka- 
pitalistinės dvasios žymė, kurią pavadinome taupančia 
pasaulio pergale, iš Renesanso istorijos gavo labai daug 
skatinančių akstinų. Tiesa, renesansiškasis pasaulio ap- 
valdymo būdas nebuvo buržuazinis. Tai buvo prometėjiš- 
kos pastangos realizuoti tai, kas skirta tik vienam Dievui. 
Bet kai šitas prometėjizmas susitelkė ekonominėje srityje, 
jis virto buržuaziškumu, ir idealistinis pasaulio apvaldy- 
mas pasikeitė utilitaristiniu, 

Renesanso metu randame ir nepaprastą didybės norą. 
Viduriniais amžiais tik vienas Dievas buvo begalinis. Pa- 
saulis ir žmogus buvo aprėžti padarai, kuriems buvo nu- 
rodytos ribos ir sienos. Tuo tarpu Renesanso metu žmogus 
ir pasaulis pralaužė savo užtvaras ir perėjo į begalybę. 
Kopernikiškasis pasaulėvaizdis panaikino pasaulio sienas. 
Kosmas dabar pasidarė neaprėpiamas, neištiriamas, nesu- 
vokiamas. Niekas negalėjo pasakyti, kur jis prasideda ir 

kur baigiasi. Bandymas išreikšti skaičiais pasaulio dydį 
nevyko, nes šitie skaičiai kiekvieną sykį vis augo tobuli- 
nant stebėjimo instrumentus: teleskopą ir mikroskopą. 
Prieš žmogaus akis atsivėrė pasaulio begalybė, kuri žmo- 
gų džiugino ir žavėjo, nes tuomet ir pats žmogus jautėsi 
esąs begalinis, mikrokosmas, kuris savo sąmonėje aprėpia 
nepaprastą pasaulio įvairumą. Tai buvo žmogaus dvasios 
didybės triumfas. Bet perkelkime šitą didybės norą į ūkio 
sritį ir gausime tąjį šykštumą, kuris kaip tik ir yra cha- 
rakteringas kiekio, arba krūvos, meile. Galima gėrėtis pa- 
saulio didingumu, nes šitas pasigėrėjimas yra nesuinte- 
resuoto estetinio pobūdžio. Bet negalima trokšti ekono- 
minių gėrybių gausumo nesuinteresuotai. Ekonominės gė- 
rybės ir žmogaus nauda yra surištos savo esmėje. Didybės 
troškimas ekonominiame gyvenime neišvengiamai veda 
į neaprėžtą turto krovimą, į kapitalo nesaikingą didinimą. 
Todėl nors renesansiškasis gėrėjimasis didybe ir kiekiu 
buvo savo esmėje visiškai suprantamas ir pateisinamas, 
bet kai tik jis perėjo į ekonominę sritį (o pereiti jis turėjo 
būtinai, nes Renesansas, kaip jau minėta, buvo ne viena 
kuri gyvenimo sritis, bet visas kultūros kompleksas), tuo- 
jau šitas kiekio troškimas virto ekonominių gėrybių ne- 
aprėžta produkcija. į 

Renesanso dvasia buvo tokia, kuri atitiko kapitalisti- 
nės dvasios užuomazgas ir jas išvystė. Pasikeitimas žmo 
gaus santykių su gamta pakeitė ūkinę santvarką, o Re- 
nesanso istorijoje atsiradęs ir išsiskleidęs racionalizmas, 
pasaulio apvaldymas ir kiekio troškimas suformavo šitą 
santvarką kapitalistinės sistemos pavidalu. 


2. Kapitalizmas kaip ūkinė sistema 


Kai kapitalistinė dvasia objektyvuojasi regimomis eko- 
nominio gyvenimo formomis, mes gauname kapitalizmą 
kaip ūkinę sistemą. Šiandien ne paslaptis, kad šitoji sis- 
tema yra pasaulyje vyraujanti ir kad ji kaip voratinklis 
yra apsupusi visą žemę. Tai pažymėjo ir popiežius Pijus 
XI, kalbėdamas apie tuos ekonominius pasikeitimus, ku- 
rie įvyko po Leono XIII. „Drauge su milžinišku indust- 
rializmo kilimu,— sako popiežius, — smarkiais šuoliais ėjo 

priekin ir kapitalistinė ekonomijos santvarka, kuri, ką tik 
išleidus Leono XIII encikliką, taip išsiplėtė po visą pa- 
saulį, kad faktiškai smarkiai palietė ir tuos ekonominio ir 
socialinio gyvenimo santykius, kurie nebuvo atsirėmę ka- 
pitalu, ir ten padarydama žymios įtakos kaip savo progre- 
su, taip ne mažiau savo liūdnomis pasėkomis ir žalingais 
vaisiais“ 15. Kapitalizmas, kaip objektyvinė ekonominio 
gyvenimo santvarka, šiandien yra tokia galybė, kuri valdo 
ne tik grynai ūkinį gyvenimą, bet sykiu kuri apsprendžia 
visą kultūros eigą ir net daugelio žmonių mąstymą. Tai 
savotiškas, kaip M. Weberis yra pasakęs, kosmos, į kurį 
kiekvienas yra įvedamas ir be kurio daugelis nesugeba 
nei veikti, nei gyventi. Kapitalistinės sistemos griuvimas 
mūsų laikais reikštų ne mažesnį Europos istorijos pasisu- 
kimą kaip tas, kuris įvyko senovėje arba Renesanso metu. 

Kapitalizmą kaip ūkinę sistemą W. Sombartas taip api- 
brėžia: „Kapitalizmo vardu mes vadiname tokią ūkio sis- 
temą, kuri yra charakteringa šiomis žymėmis: tai yra to- 
kia ūkinė organizacija, kurioje bendrai dirba dvi gyventojų 
klasės: produkcijos priemonių savininkai, kurie sykiu yra 
ir vedėjai, ir ūkio subjektai, ir nuosavybės neturį gryni 
darbininkai (kaip ūkio objektai), surišti rinkos principais. 
Šioji organizacija yra valdoma pelno principo ir ekono- 
minio racionalizmo“ Iš. Šitoje plačioje apibrėžtyje glūdi 
ir pati kapitalistinės sistemos esmė, ir specialesnės žymės, 
kuriomis šita esmė praktikoje apsireiškia. Apie tai reikia 
skyrium pakalbėti. ; 


a. Peinas kaip kapitalistinės sistemos esmė 
Ekonominėje Europos istorijoje yra skiriami du pagrin- 


durinių amžių pabaigos, ir pelno ūkis, kuris prasidėjo ir 
išsivystė naujaisiais laikais. Dr. Josefas Kulischeris rei- 
kalo ūkyje skiria dar du smulkesnius tarpsnius: anksty- 
vyjų ir vėlyvųjų vidurinių amžių. Ankstyvųjų vidurinių 
amžių nuo I ligi XI šimtmečio ūkis buvo namų ūkis. 
„Persverianti tyrinėtojų dauguma,— sako Kulischeris,— 


15 Quadragesimo anno, 29 p. 
16 Der moderne Kapitalismus, I, 319 p. 

remiasi pažiūra, kad tuo metu atskiras ūkis visų pirma bu- 
vo apdirbamas jam priklausančių žmonių reikalui, kad 
šitie žmonės daugiausiai patys pasigamindavo ir tik spra- 
gos būdavo mainais užpildomos ... Ankstyvųjų vidurinių 
amžių ūkį, kaip kaimo, taip ir dvaro, mes vadiname už- 
daru namų ūkiu (Hauswirtschaft) ta prasme, kad mainai 
čia užima tik antrą vietą, palyginus su nuosava produk- 
cija, ir turi tik menkos reikšmės“ 7. Vėlyvyjų vidurinių 
amžių ūkis yra vadinamas miesto ūkiu (Stadtwirtschaft) 
arba amato ūkiu (Wirtschaftssystem des Handwerks — 
W. Sombart). J. Messneris nurodo tris šito ūkinio tarps- 
nio žymes: 1) atskiro amatininko interesų palenkimas 
bendruomenės interesams, 2) korporacinė ūkio santvarka 
ir 3) teisingumas kaip reguliuojąs principas, ypač kainų 
srityje !8. Vienas dalykas yra charakteringas šio periodo 
ūkiui — tai vis didesnis pinigo įsigalėjimas. Ankstyvųjų vi- 
durinių amžių ūkis buvo daugiau natūrinis ūkis: mainai 
vykdavo daiktais. Tuo tarpu „vėlyvaisiais viduriniais am- 
žiais,— sako Kulischeris,— pinigo ūkis vis labiau skver- 
bėsi į visas ekonominio veikimo sritis“ *. Šitas ekonomi- 
nio Europos gyvenimo tarpsnis sudaro tarsi perėjimą nuo 
gryno reikalo ūkio prie gryno pelno ūkio. Jis traukėsi ligi 
XVI šimtmečio, ir jo metu susiformavo kapitalistinės sis- 
temos pradmenys. 

Reikalo ūkio esmę sudaro išlaidos, kurios atsiranda 
dėl to, kad žmogus turi patenkinti vienokius ar kitokius 
savo reikalavimus. Čia žmogus ekonominių gėrybių ga- 
mina tiek, kiek jis jų sunaudoja; jis stengiasi pelnyti tiek, 
kiek jam reikia išleisti. Todėl W. Sombartas šitą ūkį tei- 
singai vadina išlaidų ūkiu, nes čia visų pirma yra Žiūri- 
ma išlaidų, pagal kurias yra apskaičiuojamos ir paja- 
mos 2, Žmogaus reikalų pobūdis ir jų apimtis apsprendė 
išlaidas ir tuo pačiu savotiškų žymių įspaudė visam šio 
tarpsnio ūkiui. Tiesa, žmogaus reikalai buvo nevienodi. 
Jie galėjo būti išpūsti ir nenatūralūs. Praktinės lygybės 

17 Allgemeine Wirtschaltsgesehichte, I, 1, 2, 3 p. München u. Ber- 
lin, 1928. 


18 Die soziale Frage der Gegenwart, 9 p. 
19 Op. cit., 815 p. 
20 Der Bourgeois, 11 p; Der moderne Kapitalismus, I, 31 p. 

čia nebuvo, kaip nėra visoje šioje prigimtoje tvarkoje. Vis 
dėlto savo pajamas reikalo ūkio žmogus pergyveno kaip 
reikalo pajamas ir tik reikalu jas pateisino. Sinjorai spaudė 
savo valdinius, kunigaikščiai ir hercogai — savo vasalus, 
nes jiems pinigų reikėjo. Jie daug išleisdavo, todėl daug 
turėjo ir surinkti. Bet reikalas čia stovėjo pirmoje vietoje. 

Reikalų mastas šio ekonominio periodo metu buvo luo- 
minis pragyvenimas. Išlaidos ir tuo pačiu pajamos čia ne- 
buvo paliktos atskiro asmens nuožiūrai. Individualinė sau- 
valia čia buvo palenkta socialiniams junginiams, arba 
luomui. Luominio pragyvenimo idėja buvo reikalo ūkio 
tvarkytoja ir apsprendėja. Kas peržengė luomo reikalus, 
buvo laikoma išlaidumu ir eikvojimu. Kas norėjo gauti 
daugiau negu jam reikėjo, buvo laikomas šykštuoliu. Ka- 
dangi jau nuo pat senovės laikų buvo susiformavę du luo- 
mai: diduomenė ir liaudis, tai reikalo ūkyje taip pat buvo 


aiškios dvi normos: viena diduomenei, antra liaudžiai. ` 


Pirmoji norma buvo tokia, kad ji patenkino ne tik fizinius, 
bet ir dvasinius žmogaus reikalus. Tai buvo norma, kuri 
galėjo patikrinti žmogui gyvenimą. Antroji norma buvo 
tokia, kad jos užteko tik žmogaus mitybai. Čia žmogus ne 
gyveno tikra prasme, bet tik vegetavo. Liaudis reikalo 
ūkyje nebuvo turtingesnė negu mūsų laikų ūkininkai, ku- 
rių ekonomikoje reikalas dar ir dabar yra labai žymus. 
Luominio pragyvenimo idėja perskyrė-žmones į dvi labai 
nelygias dalis, į du sluoksnius, kurių gyvenimo būdas, 
kaip pastebi Sombartas, yra labai charakteringas visam 
prieškapitalistiniam buvimui: „ponai ir liaudies masės, 
turtingieji ir vargšai, sinjorai ir ūkininkai, amatininkai ir 
karabelninkai, žmonės, kurie gyvena laisvą, nepriklauso- 
mą gyvenimą be ekonominio darbo, ir tie, kurie savo vei- 
do prakaitu pelno duoną,— ūkio žmonės“ ?!.  Sombartas 
„gražiai vaizduoja, ką reiškė gyventi pagal pirmosios nor- 
mos reikalus: „Gyventi sinjorišką gyvenimą reiškia gy- 
venti iš pilnumos ir daugeliui leisti gyventi, reiškia savo 
dienas leisti karuose, o naktis — linksmuose rateliuose, 
žaidžiant kaulais arba gražių moterų glėbyje; reiškia sta- 
tyti pilis ir bažnyčias, parodyti visą savo puikumą ir liuk- 
susą turnyruose ir kitomis iškilmingomis progomis, kiek 
21 Der moderne Kapitalismus, I, 32 p. 

tai leidžia turimos priemonės ir net viršum jų. Išlaidos 
visuomet didesnės negu pajamos. Todėl reikia ir šias gau- 
sinti... Sinjoras pinigus niekina. Jie yra jam nešvarūs, 
kaip nešvarus yra kiekvienas pelningas darbas. Pinigai 
yra išleisti: „usus pecuniae est in emissione ipsius“ (S. Tho- 
mas). Taip gyveno pasauliniai, taip ilgus laikus gyveno ir 
dvasiniai sinjorai“ 22. Luominio pragyvenimo idėja per- 
skėlė žmones į du sluoksnius ir jų reikalavimus įtvirtino 
net etikoje. Gyventi pagal savo luomą buvo laikoma do- 
rybe. Kas peržengė luomo ribas, buvo nusidėjėlis: „in 
excessu huius mensurae consistit peccatum“ 23. 

Reikalo ūkio veikėjas yra amatininkas, o jo priemonė — 
įrankis. Fabriko ir mašinos šio meto ekonominis gyveni- 
mas nežinojo. Todėl iš amatininko rankų išėjęs daiktas 
turėjo visai kitokią prasmę ir buvo pagamintas su kitokiu 
ethos negu fabriko ir mašinos gaminys. Reikalo ūkio vei- 

` kėjas, vis tiek ar jis buvo ūkininkas, ar amatininkas, ga- 
minti nesiskubino. Produkcijos tempas ir laikas buvo ap- 
spręstas dviejų dalykų: paties dirbamo daikto ir jį dirban- 
čio žmogaus. Darbininkas reikalo ūkyje daiktą dirbo tol, 
kol jis jį gerai pagamino, ir dirbo tokiu tempu, koks jam 
buvo prieinamas ir pakeliamas. Daikto gaminimas reika- 
Javo, kad jo kūrėjas jį savotiškai išgyventų. Iš kitos pu- 
sės, darbininkas reikalavo, kad produkcija nekliudytų jam 
atlikti jo Žmogiškųjų pareigų. Todėl reikalo ūkyje pro- 
dukcijos tempas buvo gana lėtas. Tai rodo ir tas faktas, 
kad viduriniais amžiais iš 365 metuose esančių dienų tik 
263 buvo dirbamos. Kitos buvo švenčiamos. Švenčių su- 
mažėjimas mūsų laikais kaip tik ir buvo pareikalautas pro- 
dukcijos tempo. Bet anuo metu žmogus savo religines pa- 
reigas laikė pirmoje vietoje. Tik atšventęs šventą dieną, 
jis ėmėsi darbo. 

Dirbdamas reikalui, ano meto ekonominis veikėjas į 
savo darbą žiūrėjo visiškai kitaip negu šių dienų fabri- 
kantas. Reikalo ūkio gaminiai yra kūrybiniai gaminiai. 
„Tikro ūkininko taip lygiai, kaip ir tikro amatininko, dar- 
bai,— sako Sombartas,— yra nepakartojami kūriniai. Ty- 
liai įsigilinęs jis atsideda savo darbui. Jis gyvena savo 

22 Op. cit., 32—33 p. 

23 S, Thomas. S. Th., 2, 2ae, q. 118, a, 1. 

gaminyje, kaip menininkas savo kūrinyje. Geriausia jam 
būtų savo darbo neparduoti... Jei vis dėlto jis yra par- 
duodamas, tai šita sukurta gėrybė turi būti verta josios 
kūrėjo. Ūkininkas ir amatininkas slypi už savo darbų; jie 
atstovauja jiems su menininko garbe“ *, Todėl reikalo 
ūkis natūraliai nemėgsta surogatų ir falsifikatų. Jų nelei- 
džia amatininko ir ūkininko etika ir garbė. Visa, kas čia 
yra gaminama, turi patenkinti ne tik gamintojo norą 
uždirbti, bet ir objektyvų tikslą, kuriam daiktas yra ski- 
riamas. Reikalo ūkio veikėjas stengiasi uždirbti savo ga- 
minių gerumu. Gaminių gerumas sudaro jam garsą ir 
laiduoja jam gerą uždarbį. Jis pelno per daikto kokybę ir 
per jojo originalumą, vadinasi, per kūrybinį savo darbo 
pobūdį. Kūrybiškumas yra aiški reikalo ūkio žymė. 

Vadinasi, reikalas, kaip ekonominio veikimo tikslas ir 
pagrindas, luominis pragyvenimas, kaip turto mastas, ir 
lėta kūrybinė produkcija, kaip ekonominio veikimo forma, 
yra pagrindinės reikalo ūkio žymės. 

Visai kitaip yra pelno ūkyje. Ekonominio veikimo tiks- 
las čia nebėra žmogaus ar jo luomo reikalai, bet peinas, 
arba, kitaip sakant, ekonominių gėrybių, pirmoje eilėje 
pinigo, didinimas. Pinigas yra charakteringa pelno ūkio 
ekonominė vertybė. W. Sombartas gražiai sako, kad „ka- 
pitalistinės dvasios istorija prasidėjo dievų ir žmonių 
grumtynėmis už nelaimę nešantį auksą“ 25. Jau buvo mi- 
nėta, kad vėlyvaisiais viduriniais amžiais natūrinis ūkis 
vis labiau virto pinigo ūkiu. Aukso troškimas buvo gyvas 
visais laikais. Bet, iš vienos pusės, jis buvo trokštamas 
daugiau atskirų asmenų, iš kitos — jo troškimas dažnai 
buvo tik estetinio pobūdžio. Tuo tarpu baigiantis viduri- 
niams amžiams aukso troškimas apėmė plačius visuome- 
nės sluoksnius. Aukso buvo stengiamasi gauti ne dėl es- 
tetinės, bet dėl ekonominės jo vertės. Sombartas išskai- 
čiuoja ištisą eilę būdų, kuriais buvo stengiamasi aukso 
įsigyti. Jis buvo ieškomas žemėje užkastų turtų pavidalu, 
jo buvo gaunama karo metu ir plėšikaujant, jis buvo 
imamas kaip atlyginimas už tarnybą didikų ir karalių rū- 
muose, galop buvo bandoma aukso pasigaminti burtų ir 


2 Der Bourgeois, 19 p. 
25 Op, cit, 29 p. 

alchemijos keliu. Bet tikriausias aukso gavimo ir tuo pa- 
čių pasipelnymo būdas buvo turimų pinigų skolinimas, 
Kad pinigas, ne darbas, gamina pinigą, šio dėsnio rei- 
kalo ūkis nežinojo. Procentai iš esmės yra pelno ir tuo 
pačiu kapitalistinio ūkio padaras. Pelno ūkyje aiškiai pa- 
jausta ir patirta, kad auksas ne tik simbolizuoja žemiškąją 
galią, bet kad jis šitą galią ir realizuoja. Todėl jo ir buvo 
siekiama. Visas ekonominis pelno ūkio veikimas buvo pa- 
kreiptas į pinigą, vadinasi, į pelną. 

Reikalas gali būti nustatytas ir išmatuotas žmogaus, 
profesijos ar luomo mastu. Tuo tarpu pelnas ribų neturi. 
Kas ekonomiškai veikia dėl pelno, tuo pačiu išeina iš bet 
kokių istorijos nustatytų sienų, ir jo veikimui joks mastas 
negali būti taikomas. Pelnas yra tikslas pats savyje, todėl 
jo siekimas negali būti aprėžtas. Vis labiau įsigalint pelno 
ūkiui, luominio pragyvenimo idėja pradėjo blankti ir galop 
visiškai išnyko iš Europos visuomenės socialinių įsitiki- 
nimų. Ji liko gyventi tik siauruose aristokratų rateliuose, 
kurie palaiko jau nebegyvas vidurinių amžių sinjorų tra- 
dicijas. Pelno ūkyje kiekvienas pradėjo gyventi ne pagal 
savo luomo reikalus, bet pagal turimą pinigų sumą. Luo- 
mo skirtybės čia buvo užtrintos. Pinigo įsigalėjimas daug 
prisidėjo prie žmonių mechaninio sulyginimo, arba, kaip 
sakoma, prie jų sudemokratinimo. Pinigas yra neasmeninis 
principas, ir juo pagrįstas gyvenimas taip pat pasidaro 
neasmeninis. Asmens ypatybės, kylančios dėl gabumų, kil- 
mės, darbo, užimamos vietos, čia užleidžia vietą piniginės 
tūriui. Todėl reikalo ūkyje buvę du sluoksniai — ponai ir 
liaudis — faktiškai pasiliko ir pelno ūkyje. Tik čia juos 
skyrė ne kilmė, ne socialinis luomas, bet turto kiekis. Pel- 
no ūkyje žmonija pasidalino į turtuolius ir vargšus. Tur- 
tuolių luomas buvo ne paveldimas, bet įsigyjamas apsu- 
krumu, darbštumu ir ekonominiais gabumais. Šiam Juo- 
mui priklausė ne tik kunigaikščiai ir karaliai, bet ir pirk- 
liai, ir pinigų skolintojai, ir Fuggerio bankų valdytojai. 
Jie visi gyveno ne pagal tai, kiek jiems reikėjo išleisti, 
bet pagal tai, kiek jie sugebėjo pelnyti. Išlaidų principas 
čia virto pajamų principu, ir išlaidų ūkį pakeitė pajamų 
ūkis. 

Daug pelnyti galima tik tada, kai daug gaminama ir 

daug parduodama. Reikalo ūkyje produkcija buvo lėta ir 
prekyba buvo menka. Pelno ūkyje produkcija augo ne- 
paprastu tempu, o prekyba virto pagrindine ekonominio 
gyvenimo forma. Pelno ūkyje gaminama yra ne reikalui, 
bet pinigui. Pelno ūkio darbininkui mažai rūpi, kad jo 
gaminys patenkintų objektyvų jam skiriamą tikslą. Jam 
svarbu, kad jis kuo daugiausiai šiais gaminiais uždirbtų. 
Todėl čia nebėra to kūrybiškumo, kuris buvo žymus rei- 
kalo ūkio gaminiuose. Už pelno ūkio produktų paprastai 
niekas nestovi ir niekas už juos neatsako. Fabrikatai ir 
surogatai yra charakteringa tokios gamybos žymė. Iš kitos 
pusės, pati gamyba čia stengiamasi kuo labiausiai suin- 
tensyvinti ir pagreitinti. Reikalo ūkyje gaminys, jeigu taip 
galima būtų pasakyti, turėjo subręsti kaip medžio ar gy- 
vio vaisius. Pelno ūkyje gaminiai buvo išleidžiami dar 
„šilti“, nes pinigas nelaukia. Pinigas yra visados subren- 
dęs ir tik žiūri, kad galėtų nukristi į veikėjo saują. Todėl 
čia yra gaminama labai greitai ir labai daug. Gamybos 
sutechninimas ir sumechaninimas yra tik natūralios išva- 
dos iš noro pasipelnyti, vadinasi, pagaminti greitai ir daug. 
Kadangi asmeniniu amatininko darbu to pasiekti negali- 
ma, todėl pelno ūkyje amatininką pakeičia iabrikas ir įran- 
kį išstumia mašina, 

Lyginant mūsų dienų ūkinę sistemą su pelno ūkio 
principais, aiškiai matyti, kad pelnas ir iš jo kylantieji 
principai ligi pat šaknų yra apvaldę visą dabartinę eko- 
noming santvarką. Kapitalistinis ūkis yra pelno ūkis. Pel- 
nas sudaro jojo esmę, jojo tikslą ir jojo pagrindą. Iš pelno, 
kaip iš kokio šaltinio, kyla specialesnės kapitalistinio ūkio 
žymės. 


b. Kapitalistinės sistemos žymės 


W. Moockas, ieškodamas etnologinių kapitalizmo šak- 
ny, randa tris elementus, kurie charakterizuoja visą ka- 
pitalistinę sistemą: /) pinigo bet kuria forma krovimas 
vienose rankose, 2) dirbtinis pinigo vaisingumas ir 3) di- 
delių žmonijos masių panaudojimas *. Jeigu trūksta pir- 
mo elemento, trūksta vieningos valios, kuri tvarkytų visą 


25 Aufbau der Kulturen, 235 p. Paderborn, 1937. 

ekonominį veikimą pelno linkme, ir tuo pačiu kapitalizmo 
atsiradimas bei išsilaikymas pasidaro negalimas. Todėl 
ten, kur kapitalas iš atskirų rankų išsprunka arba tautos 
santvarka neleidžia jam į vienas rankas subėgti, ten ka- 
pitalizmas yra negalimas. Jeigu trūksta antrojo elemento, 
trūksta svarbiausio motyvo ekonominiam veikimui pelno 
linkme, nes pelnas tinkamai plaukia tik tada, kai pinigas 
gimdo pinigą. Jeigu pinigas kyla tik iš darbo, tuomet 
didelių kapitalų susikrauti praktiškai beveik neįmanoma, 
ir tuo pačiu kapitalizmui yra pakertamos šaknys. Jeigu 
trūksta trečiojo elemento, trūksta veikėjų, kurie galėtų 
didinti pelną, patys jame nedalyvaudami. Kapitalo telki- 
mas į vienas rankas savaime suponuoja mases, kurios šio 
kapitalo neturi. Kapitalizmas negali atsirasti ten, kur visi 
žmonės lygiai dalyvauja pelno pasidalinime. Kapitalizmui 
būtinai reikalinga masė, kuri dirbtų, bet kuri pelno pasi- 
dalinime nedalyvautų. Masių įjungimas į ūkinę sistemą 
yra aiški kapitalizmo žymė. 

Individualistinis ūkio pobūdis Europos gyvenime augo 
sykiu su ūkio apimtimi. Kai ūkis buvo tiktai namų ūkis 
(Hauswirtschaft), jo bendruomeninis pobūdis buvo aiš- 
kiausias. Namų ūkyje, kuris buvo iš esmės reikalo ūkis, 
individas gyveno iš bendruomenės gerovės ir šita gerove 
pirmoje eilėje rūpinosi. Čia kapitalas buvo kraunamas ne 
atskiro individo rankose, bet visos šeimos. Tėvas buvo tik 
šio kapitalo administratorius. Net ir šeimos tarnai dažnai 
savo uždarbį įjungdavo į visos šeimos iždą. Ir šiandien 
ūkininkų ekonominiame gyvenime galima pastebėti, kad 
ilgamečiai tarnai ne kasmet atsiima savo algą, bet ją laiko 
neišskirtą iš šeimininko kapitalo ir jos pareikalauja tik 
tada, kai tenka šeimininką palikti. Šeimos ūkyje individas 
gyvena per bendruomenę ir iš bendruomenės. 

Jau daug labiau ūkis pasidarė individualistinis, kai jis 
virto vad. .miesto ūkiu (Stadtwirtschaft). Šio ūkio pa- 
grindinis veikėjas buvo korporacija (cechas, gildija, .. .). 
Tiesa, korporacija buvo tarsi praplėsta šeima, kurioje na- 
riai dar buvo labai ankštai sujungti bendruomeniniais 
interesais. Vis dėlto kapitalas jau čia telkėsi ne visos kor- 
poracijos, bet atskirų meisterių rankose. Korporacija ne- 
turėjo bendro iždo apskritai. Ji turėjo bendrų reikalų, ku- 

riuos aprūpinti padėdavo visi korporacijos nariai savo 
pinigais. Bet kasdieniniame gyvenime korporacijos uždar- 
bis pasiskirstydavo į atskiras rankas. Bet kadangi miesto 
ūkis dar buvo reikalo ūkio principais valdomas, ekonomi- 
nio individualizmo čia randame tik užuomazgas. Korpo- 
racijos gerovė ir garbė čia dar buvo stipresnė už atskirų 
asmenų norą pasipelnyti. 

Ekonominis individualizmas jau aiškiai pasirodė vals- 
tybės ūkio. (Volkswirtschaft arba Verkehrswirtschait) 
tarpsnyje, kuris traukėsi nuo 16 ligi 18 šimtmečio. Šiuo 
metu užsimezgė ir išsivystė tolimas susisiekimas. Prekyba, 
kuri anksčiau papildydavo tik plyšius, šiuo metu virto 
pirmaeile ekonominio gyvenimo forma. Gaminiai čia jau 
nelikdavo tame pačiame mieste, bet pasiekdavo tolimas 
apylinkes ir net svetimus kraštus. Suprantama, kad šito- 
kioje ekonominėje santvarkoje individas jau aiškiai turėjo 
persvarą prieš bendruomenę. Čia jau nebebuvo nei šeimos, 
nei korporacijos, kuri reguliuotų atskiro pirklio veikimą, 
kontroliuotų fabrikanto produktus ir normuotų jų kainas. 
Individualistinis pobūdis šiuo metu ryškiai išeina aikš- 
tėn ir virsta pagrindiniu ekonominio gyvenimo principu. 
Pelnas čia aiškiai jau yra šio gyvenimo tikslas, o pelno 
rinkėjas jau yra individas. Štai kodėl J. Kulischeris ir 
sako, kad „naujasis kapitalistinis veikėjas turėjo pradėti 
kovą ir su senąja prekybos etika, ir su siaurais cechais 
bei monopoliais“ 27, nes visa tai jam kliudė išvystyti in- 
dividualinį savo veikimą. Įsigalėjęs individas nebepakentė 
jokių ekonominių varžtų — vis tiek ar jie eitų iš ekono- 
minio gyvenimo moralės, ar iš teisės srities. 

Aukščiausio laipsnio ekonominis individualizmas pa- 
siekė pasaulio ūkyje (Weltwirtschaft). Europos istorijos 
periodas nuo XVIII šimtmečio ligi mūsų dienų sudaro tik- 
'rąjį ekonominį periodą. Jo metu nepaprastai ištobulėjo 
gamybos priemonės; pati gamyba pasiekė negirdėto tempo 
ir kiekio; ekonominė organizacija lyg koks tinklas apipynė 
visą pasaulį; prekyba pasidarė svarbiausias ekonominio 
gyvenimo ramstis; mainai vyko ne tik tarp apylinkių ar 
šalių, bet net ir tarp tolimiausių kontinentų. Visas Že- 


*7 Allgemeine Wirtschaitsgeschichte, I, 413 p. 

mės rutulys virto viena didžiule, neaprėpiama, nekontro- 
liuojama ir nesuvaldoma rinka. Ir atskirų individų vaid- 
muo šioje rinkoje pasidarė lemiančios reikšmės. Natū- ` 
ralinė prekyba daiktais šiame tarpsnyje visiškai liovėsi. 
Čia daiktas buvo keičiamas ne į daiktą, bet į pinigus. Tuo 
tarpu pinigai kaip tik susikrovė atskirų žmonių rankose. 
Didžiausia dauguma bankų, visos biržos buvo ir tebėra 
privačių asmenų nuosavybė. Todėl suprantama, kodėl ši- 
tie asmenys galėjo ir gali pasaulinėje rinkoje turėti ne- 
paprastos reikšmės. Pasaulio ūkio periodas yra ekonomi- 
nio individualizmo periodas. Didėjant ūkio apimčiai, ma- 
žėjo jojo turiningumas. Iš bendruomenės jis vis labiau 
perėjo prie atskirų asmenų. Bendruomenės interesai ir 
reikalai užleido vietą individo interesams ir reikalams. 
W. Sombartas sako, kad „pasaulio ūkis kapitalizmo apo- 
gėjaus metu buvo pagrįstas visiškai nauja dvasia. Vykdo- 
mosios jėgos čia buvo jau nebe valstybių interesai, bet at- 
skirų asmenų kapitalistinis noras pelnyti, kuriam kartais 
tarnavo net valstybių galybė“ 8. Sunkiosios pramonės 
srityje individualistinis noras pelnyti ir valstybių jėgos 
bei politikos palenkimas šiam norui mūsų dienomis yra 
labai aiškiai jaučiamas ir apčiuopiamas. 

Ekonominis individualizmas yra iš esmės susijęs su 
pinigo vaisingumu. Jau buvo minėta, kad pinigo įsigalė- 
jimas Europos ūkyje eina sykiu sų ūkio apimties platėji- 
mu. Juo ūkis darėsi platesnis, juo jis iš namų vis labiau 
perėjo prie pasaulio, tuo pinigo reikšmė darėsi didesnė. 
Suintensyvinta prekyba savaime reikalavo, kad daiktas 
būtų apmokamas pinigais, nes pasikeitimas daiktais yra 
galimas tik labai aprėžtoje srityje ir tik mažu kiekiu. Prie 
dabartinės pasaulinės rinkos natūriniai mainai yra nega- 
limi. Todėl pinigo atsistojimas šalia daikto yra visai su- 
prantamas dalykas. 

Pinigo sudaiktinimas vedė prie jojo vaisingumo. Kad pi- 
nigas, o ne darbas, gali gimdyti pinigą, to reikalo ūkis, 
kaip buvo minėta, nežinojo. Pinigo padarymas vaisingu 
buvo didžiausias perversmas, kokį tik galėjo patirti eko- 


23 Das oekonomische Zeitalter. Zur Kritik der Zeit, 13 p. Berlin, 
1935. 

nominis Europos gyvenimas. Pinigas pasidaro vaisingas 
tuo, kad už paskolą imami procentai. Ne uždarbis yra pi- 
nigo vaisingumo ženklas, bet procentai. Jeigu aš perku 
daiktą už 100 litų, o parduodu už 110 litų, tai čia ne iš- 
leistas 100 litų man atvedė 10 litų, bet už tą šimtą litų 
įgytas daiktas. Toji šimtinė kaip buvo, taip ir liko nevai- 
singa. Todėl prekyboje ne pinigas gamina pinigą, bet įsi- 
gyti daiktai. Pinigas gamina pinigą paskolose procento 
pavidalu. Prekyboje uždarbis ateina už įdėtą triūsą, už 
daikto saugojimą, dėl vietos ar laiko sąlygų. Tuo tarpu 
paskoloje uždarbis gema grynai iš pinigo turėjimo fakto. 
Pakanka turėti tam tikrą pinigų sumą, ir ji skolinama jau 
duos pelno be jokio ypatingo josios savininko prisidėjimo. 
Procentai yra pelnas be darbo. Štai kodėl jie yra ryškiau- 
sia pelno ūkio apraiška, ir skolinimas yra lengviausias pa- 
sipelnymo šaltinis. Kol žmogus kuria ekonominę sritį savo 
reikalams, tol jis pinigų neskolina. Jeigu jis jų turi, jis 
juos panaudoja kuriam nors realiam uždaviniui. Tik tas, 
kuris nori pelnyti, kuris siekia ne patenkinti savo reika- 
lus, bet padidinti turimus pinigus, tik tas juos skolina 
ir ima už juos procentus. Procentų problema nėra tiktai 
ekonominė. Pirmoje vietoje ji yra dvasinė ir dorinė prob- 
Jema. Joje apsireiškia žmogaus santykiai su materialiniu 
pasauliu, Štai kodėl Bažnyčia ilgus laikus kovojo su pro- 
centų ėmimu. Į procentus buvo žiūrima kaip į tokį dalyką, 
kuris veda žmogų į šykštumą, kuris rodo artimo meilės 
stoką ir paskolos reikalingų Žmonių išnaudojimą. Bažny- 
čia skelbė principą: mutuum date nihil inde sperantes — 
skolinkite nieko iš to nesitikėdami. Procentų ėmimas buvo 
uždraustas ir dvasininkams, ir pasaulininkams. Dvasinin- 
kai būdavo baudžiami atimant titulus ir beneficijas, pasau- 
lininkai — ekskomunika ir pasaulinėmis bausmėmis. (Apie 
katalikų nusileidimus procentų ėmimo atžvilgiu kalbėsimę 
vėliau.) 

Vis dėlto pinigo vaisingumas yra dirbtinis. Pinigas 
nėra reali vertybė savyje, Pinigo vertingumas kyla iš mai- 
nų. Kur nėra mainų, ten nėra ir negali būti nė pinigo. 
Pinigas yra susijęs su mainais kaip su ekonominio gyve- 
nimo forma: jis yra šitos formos išraiška ir priemonė jai 
įvykdyti. Toliau, pinigo vertingumas glūdi ne jo substan- 

cijoje, bet jo funkcijose. Jis yra vertingas tuo, kad jis yra 
išleidžiamas, ir tik tada, kai yra išleidžiamas. Kol pinigas 
guli, vadinasi, kol jis yra traktuojamas kaip daiktas, kaip 
substancija, tol jo reikšmė yra visiškai kitokia, jei tai 
liečia brangiųjų metalų monetas, arba šitoji reikšmė yra 
jokia, jei tai liečia popierinius banknotus. Tik tada, kai 
pinigas virsta ekonominio gyvenimo funkcija, kai jis juda 
ir keliauja, tik tada jis darosi vertingas. Vadinasi, pinigo 
verlingumas yra ne lik išvestinis kaip apskritai kiekvieno 
naudingo daikto, bet jis yra dar ir sutartinis. Pinigas yra 
sutartinė alegorinė vertybė. Pinigu paremtas gyvenimas 

< yra ne realus, bet chimerinis. Berdiajevas šiuo atžvilgiu 
teisingai yra pasakęs, kad „tegul ir iš realiausio ekono- 
minio pagrindo gema chimerų pasaulis, kuris yra toliau- 
siai nuo bet kokios realybės“ 2?, Juo natūrinis ūkis labiau 
virsta piniginiu ūkiu, tuo jis darosi nerealesnis. Kas ty- 
rinėja mūsų dienų ekonominį gyvenimą, iš tikro gali leng- 
vai pastebėti, kad šitas gyvenimas yra labai abstraktus: 
tai popieriaus ir skaičių karalystė. Viskas čia yra suvesta 
prie ženklų ir alegorijų. Viskas — krizės ir atsigavimai — 
prasideda ir baigiasi popieriuje. Net niekas nežino, kaip 
jie prasideda ir kaip jie baigiasi. Pinigo alegoriškumas 
sualegorina ir juo pagrįstą gyvenimą. 

Bet jei pinigas yra sutartinė alegorinė vertybė, savaime 
suprantama, kad natūraliai jis negali būti vaisingas. Jo 
vaisingumas taip pat turi būti tik sutartinis, vadinasi, 
dirbtinis. Pinigo vaisingumas yra natūralaus vaisingumo 
imitacija. Procentai, paimti už paskolą, yra dirbtinis pel- 
nas, kilęs iš svetimo darbo. Jeigu mūsų dienomis procentai, 
sakoma, yra nepakeičiama ekonominio gyvenimo dalis, tai 
šitas nepakeičiamumas kaip tik ir rodo ekonominės mūsų 
sistemos dirbtinį charakterį. Kapitalizmas negali apsieiti 
be procentų, nes jis negali apsieiti be pelno. Tuo tarpu 
procentai yra grynas pelnas, pelnas savyje, ir kaip tokie 
jie yra geriausia ir charakteringiausia kapitalistinės sis- 
temos žymė. Nuo to laiko, kai procentų ėmimas buvo le- 
galizuotas, kapitalizmas pradėjo valdyti pasaulį. 

Pelno principas, kaip minėjome, reikalauja, kad ne visi 


2 De la Destination de Homme, 274 p, 

tie, kurie dirba, dalyvautų pelno pasidalinime. Kapitaliz- 
mas nėra tokia ūkinė sistema, kad joje kiekvienas žmogus 
dalyvautų lygiomis teisėmis. Liberalizmo skelbiama lygy- 
bė yra tik fikcija: tai yra tik lygybė mirti badu. Praktiškai 
kapitalistinėje santvarkoje lygybės būti negali, nes kapi- 
talizmas esmingai yra tokia sistema, kurioje turi būti 
žmonių, kurie gyventų be nuosavybės, tik iš uždarbio, bet 
kurie nebūtų dalininkai jų pačių uždirbtame pelne. Kas 
dalina pelną visiems, kurie dirbo, tas pats sau pasilieka 
taip pat tik tiek, kiek jis įdėjo darbo. Tai yra galima rei- 
kalo ūkyje, bet tai yra absurdas pelno ūkyje. Pelno ūkis 
reikalauja, kad kapitalas būtų telkiamas, bet ne dalina- 
mas. Tuo tarpu kapitalo telkimas kaip tik suponuoja, kaip 
jau Sombartas pastebėjo, iš vienos pusės — ūkio subjek- 
tus, kurie kapitalui duoda priemonių ir kurie yra šito ka- 
pitalo savininkai, ir ūkio objektus, kurie kapitalui augti 
duoda savo jėgą, gaudami už tai tik nuo rinkos svyravi- 
mų priklausantį atlyginimą. Pelno ūkyje yra būtina gy- 
vosios jėgos sutelkimas, arba, kitaip sakant, žmonių masės 
naudojimas gamyboje, bet ne pelno pasidalinime. Šalia 
individualizmo ir pinigo vaisingumo, masės naudojimas 
gamyboje sudaro trečią kapitalistinės sistemos žymę, 
santvarkai vis labiau paliekant šeimos bendruomenę, di- 
delis žmonių skaičius pradėjo netekti atramos ir net pra- 
gyvenimo. Reikalo ūkis savo šeimyniniu ir bendruomeniniu 
charakteriu pajėgdavo duoti darbo kiekvienam, kas tik ga- 
lėjo dirbti. Pelno ūkyje, ekonominiam gyvenimui persikė- 
lus į rinką, o gamybai į fabrikus, žmonės buvo priversti 
savo jėgą taip pat panaudoti rinkos reikalams ir fabriko 
statinyje. Tuo būdu didelės žmonių masės buvo atpalai- 
duotos nuo namų, nuo tėvynės: jos buvo priverstos keliauti 
ten, kur galėjo rasti darbo, ir gyventi taip, kaip jiems mo- 
kėjo fabrikų savininkai. Kapitalistinė santvarka sukūrė 
savotišką nomadų klasę, kuri devynioliktojo šimtmečio vi- 
duryje buvo iš tikro klajoklė. Iš kaimų žmonės keliavo į 
miestus, į svetimas šalis, įsikūrė atskiruose kvartaluose 
aplinkui fabrikus arba kasyklas. Iš šitų masių išaugo mies- 
tai ir miesteliai. Jos pripildė fabrikus ir dirbtuves. Jų buvo 
pilna naujai atrastuose kontinentuose ir salose. Nuo Alias- 

kos ligi Johannesbergo aukso kasyklų, nuo Kalkutos ligi 
Čikagos — visur mes sutinkame šitų nomadų būrius, kurie 
savo gyvąja jėgą siūlo kiekvienam, kas tik turi aukso. 
Kiek šitos žmonių masės telkimasis į miestus buvo didelis, 
parodo ir ši statistika: Vakarų Europos didmiesčiuose 
1850 m. gyveno 12,5 milijono. Tuo tarpu 1913 m. jau 61 
milijonas. 

Šitoji tad klajoklių masė, neturinti nei namų, nei tė- 
vynės, nei kapitalų, buvo įtraukta į kapitalistinės sistemos 
gamybą. Ji užėmė įvairias vietas prekyboje, pramonėje, 
transporte, susisiekime ir dirbtuvėse. Bet kai mašina pra- 
dėjo pakeisti gyvąją jėgą, kai automatas išstūmė žmogų, 
šitos masės atsidūrė gatvėje. Kapitalistinė sistema eina 
visai nuosekliai priekin. Ji reikalauja pelno, bet ji nenori 
išlaidų, nes kur yra daug išlaidų, ten negali būti daug 
pelno. Masių įtraukimas į gamybą laidavo nemažą pelną, 
nes šitos masės nebuvo pagamintų dalykų savininkės. 
Bet kai atsirado tobulesnių mašinų, kapitalizmas lengva 
širdimi žmones pakeitė automatais, nes automatams už 
darbą nereikia mokėti. Nemažas pelnas iš masių čia buvo 
pakeistas dar didesniu pelnu iš automatų. Bet čia kapi- 
talizmas jau pasiekė savo ribą. Masės pareikalavo, kad 
joms vėl būtų duota darbo ir kad jos galėtų žmoniškai 
gyventi. Naujoji nomadų klasė susibūrė į vad. darbininki- 
ją ir iškėlė socialinę problemą, kurios išsprendimas yra 
būtinas ir sykiu kuris kapitalizmui nežada nieko gera. 
Pelno noras, pasiekęs savo viršūnę, susidūrė su žmogaus 
paniekinimu ir savaime turėjo būti nustumtas į antrąją 
vietą. Masės principo atbudimas mūsų dienomis, apie kurį 
buvo kalbėta dar įvade, yra įžanga į visiškai naują ekono- 
minę santvarką. Kapitalizmo išnaudota masė nori ir pati 
dalyvauti savo gaminių rinkose. O tai jau reiškia kapi- 
talizmo galą. 

KAPITALIZMO PADARINIAI 
1. Kapitalizmas kaip gyvenimo griūtis 


Kapitalistinė ūkio sistema, reikalą pakeitusi pelnu, ne- 
galėjo likti be įtakos visoms gyvenimo sritims. Žmogaus 
mąstymas, jo dorinis veikimas ir jo estetinė kūryba yra 
kitokia, kai jis ekonominę sritį tvarko pagal reikalą, ir vėl 
kitokia, kai jis gyvena ir dirba pelnui. Iš kapitalizmo išau- 
gęs gyvenimas įgijo tokių bruožų, kurių reikalo ūkis ne- 
žinojo ir negalėjo žinoti. Niekas šitų bruožų taip ryškiai 
neiškėlė ir necharakterizavo, kaip pop. Pijus XI. „Be abe- 
jojimo,— sako popiežius,— individualizmo dvasios ekono- 
minėje srityje vaisiai yra tokie, kuriuos Jūs, Šlovingieji 
Broliai ir Mylimieji Sūnūs, matote ir dėl kurių liūdite: 
laisva jėgų kova pati save sunaikino; vietoje laisvos pre- 
kybos atsirado ekonomiškoji diktatūra; pelno geismą pa- 
keitė nežabota ekonomiškos diktatūros ambicija; visa eko- 
nomija baisiu būdu pasidarė kieta, nenulenkiama ir žiauri. 
Prie to prisideda didžiausios nelaimės, kilusios iš nedoro 
suplakimo viešosios valdžios pareigų su ekonomiškaisiais 
dalykais; iš tų nelaimių didžiausioji — valstybės autori- 
teto smukimas, kuris, užuot buvęs laisvas nuo šalių įta- 
kos ir rėmęs bendrą gerovę ir teisybę, kuris kaip karalius 
ir tarpininkas aukštai turėtų sėdėti, tampa vergas, įparei- 
gotas tarnauti žmonių geiduliams ir žemiems palinki- 
mams“ !. Vadinasi, laisvės žlugimas prekyboje, ekonomi- 
nio gyvenimo sužiaurėjimas ir valstybės autoriteto nusi- 
lenkimas bizniui — štai kapitalizmo padariniai. Reikšmin- 
ga yra tai, kad šitie padariniai yra konstatuoti ne priva- 
tinių kapitalizmo tyrinėjimų, bet Bažnyčios vyriausiojo 
autoriteto oficialiame rašte visiems tikintiesiems. 

Ne kitokių išvadų prieina ir atskiri ekonominės bei so- 
cialinės srities mokslininkai. J. Messneris, kalbėdamas 
apie kapitalizmo padarinius kultūros gyvenime, jų nurodo 
keletą: 1) bendras kultūros išsigimimas, apsireiškiąs ci- 
vilizacijos dievinimu, 2) ekonominio elemento persvara, 
kuri nustumia į antrąją vietą dvasines vertybes, 3) tech- 
nikos persvara ir josios atsipalaidavimas nuo bendros kul- 


1 Quadragesimo anno, liet. vert., 30 p. 

tūrinės linijos, 4) nuslopinta darbo kultūrinė prasmė, 5) 
religinio gyvenimo nuosmukis, 6) šeimos sužalojimas, 
7) natūraliųjų bendruomenių, kaip korporacijos, tautos, 
sugriovimas ir dirbtinių, kaip didmiestis, organizacijos, 
iškilimas, 8) apskritai gyvenimo stiliaus išsigimimas ?. 

Kultūros išsigimimo pagrindas glūdi josios suskaldy- 
me. Kapitalizmas, išaugęs. iš individualizmo, ir į kultūrą 
pažiūrėjo kaip į sumą atskirų sričių, kurių kiekviena turi 
savus dėsnius, kurių kiekviena yra nepriklausoma ir eina 
savais keliais. Bendruomeninis ir visuotinis kultūros po- 
būdis kapitalistiniame amžiuje yra nebesuprantamas, Iš ki- 
tos pusės, kapitalizmo palinkimas į pelną ir kultūrines 
žmonių pažiūras sutelkė pirmoje eilėje aplinkui materia- 
lines vertybes. Kapitalistinio amžiaus kultūra tapo mate- 
rialistinė. Dvasinė kultūros pusė buvo užgniaužta ir nu- 
stumta. Štai kodėl kapitalistinio amžiaus kultūriniai lai- 
mėjimai visai teisingai yra vadinami civilizacija, nes jie 
yra išviršiniai, sutelkti mechaniškai ir atitrūkę nuo žmo- 
gaus dvasios. Civilizacijos aukštinimas net ligi josios sa- 
votiško dievinimo taip pat yra kapitalistinio amžiaus pa- 
daras. 

Iš visų civilizacijos laimėjimų kapitalistiniame amžiuje 
pirmoje vietoje yra statoma ekonominė sritis. Ekonominio 
elemento vyravimas yra žymus visame kapitalistinio am- 
žiaus gyvenime. Bet kadangi kapitalistinė ekonomija yra 
atpalaiduota nuo bet kokių aukštesnių varžtų ir remiasi 
tiktai pelno principu, savaime suprantama, kad šitoks eko- 
nominio elemento vyravimas negalėjo gyvenimo ir žmo- 
gaus negriauti. Ekonominė produkcija rūpinosi ne kultūros 
pažanga, ne žmogaus tobulinimu, bet kuo didžiausiu pel- 
nu. Ji todėl pataikavo žmogaus aistroms ir jas dar labiau 
erzino ir tvirkino. Padidėjusi tabako ir alkoholio gamyba, 
pasilinksminimų bei pramogų suseksualinimas, lektūros 
pavirtimas pornografija — štai tos sritys, kurios duoda 
daugiausiai pelno, bet žmogaus kilnumo ir kultūros kles- 
tėjimo sąskaita. Į ekonominę sritį šiandien įtraukiama vis. 
daugiau žmonių. Išsivysčiusi prekyba bei pramonė reika- 
lauja tūkstančių ne tik tarnautojų bei darbininkų, bet ir 


2 Die soziale Frage der Gegenwart, 190—216 p. 

savininkų. Tuo tarpu visi šitie žmonės, nepaisant mažų 
išimčių, nenulenkiamų sąlygų yra paverčiami ekonomijos 
vergais. Seniau pirkliai buvo sykiu ir kultūros pionieriai. 
Dabar pirkliai yra gryni „homines oeconomici“, kurie rū- 
pinasi tik pelnu ir kurie tik trupinius meta kultūriniams el- 
getoms. Štai kodėl sykiu su atskirų asmenų pralobimu 
ėjo ranka rankon kultūrinių darbų, kaip mokslo, meno, 
literatūros, suskurdimas, nes kapitalistiniame amžiuje me- 
cenatai yra reti ir tie patys neturi dažnai jokio kultūrinio 
nusivokimo. Ekonominėje srityje dalyvaują žmonės yra 
netekę skonio kultūrinėms gėrybėms. Ekonominis gyveni- 
mas, vietoje buvęs tikra ir tvirta kultūros atrama, yra at- 
sipalaidavęs nuo kultūros vyksmo ir nuėjęs savais keliais. 

Kas pasakyta apie ūkio atsipalaidavimą, tinka ir tech- 
nikai. Technika kapitalistiniame amžiuje visų pirma buvo 
palenkta tikslo idėjai. Kapitalizmas neįstengė atskleisti 
išvidinės prasmės technikos kūryboje. Jis ją panaudojo 
ekonominio gyvenimo tikslingumui. Mūsų dienų technika 
todėl yra suracionalinta, valdoma tikslo, bet be išvidinės 
prasmės. Štai kodėl ji yra šalta ir baisi. Iš kitos pusės, 
kapitalistinio amžiaus technika yra utilitaristinio pobūdžio. 
Apie tai jau buvo kalbėta. Čia tik pridursime, kad techni- 
kos utilitarizmas yra susijęs su josios tikslingumu. Kapi- 
talizmas realizuoja technikoje tikslo idėją, kuri esmėje yra 
naudos idėja. Technika yra kuriama tam, kad josios pa- 
galba būtų galima kuo daugiausiai pelnyti. Ir šitas tech- 
nikos sujungimas su ūkiu padarė, kad sykiu su ekonomi- 
nio elemento vyravimu gyvenime pradėjo vyrauti ir tech- 
ninis elementas. Gyvenimas pasidarė ne tik suekonomin- 
tas, bet ir sutechnintas. 3 

Technikos įsigalėjimas nuslopino kultūrinę darbo pras- 
mẹ. Darbas visados žmogaus buvo pergyvenamas kaip 
psichofizinis veiksmas, kuriame dalyvauja ne tik kūnas, 
bet ir dvasia. Darbas buvo laikomas žmogiškosios asme- 
nybės tobulinimo priemone. Tuo tarpu kapitalistiniame 
amžiuje šitos abi darbo ypatybės — jojo dvasingumas ir 
jojo asmeningumas — kaip tik buvo nustelbios. Reikalas 
žmogaus jėgą priderinti prie mašinos veikimo padarė, kad 
žmogus savo darbe pradėjo jaustis kaip automatas. Dva- 
sios dalyvavimas buvo išstumtas, nes darbas virto auto- 

matiškų judesių suma. Darbininkas kapitalistiniame am- 
žiuje dirba ne visą gaminį, bet tik jojo tam tikrą dalį. 
Apie visumą jis dažnai neturi net supratimo. Tokiame me- 
chanizuotame dalinių veiksmų atlikime dvasios esama la- 
bai maža. 

Su darbo nudvasinimu ėjo sykiu ir darbo nuasmenini- 
mas. Darbas, vietoje asmenybę ugdęs, pradėjo ją slėgti. 
Žmogus tik kapitalistiniame amžiuje pajautė, kad darbas 
iš tikro yra prakeikimas. Jei Krikščionybė gina darbą, įro- 
dinėdama kūrybinį jojo vertingumą, tai ji turi galvoje visai 
kitokį darbą: darbą, kuris yra dvasingas, kuris yra asme- 
ninis ir kuris turi savyje kultūrinę prasmę. Kapitalistinės 
santvarkos darbas viso to neturi: jis yra nudvasintas ir 
tuo pačiu nužmogintas darbas. Kapitalistiniame darbe 
žmogus atstoja mašiną, nes technika dar nesugeba pigiau 
pagaminti robotų. 

Su darbo nuasmeninimu ir nužmoginimu, apie kurį dar 
vėliau kalbėsime, mes paliečiame jau dorinę ir net religinę 
pusę. Kapitalistinio amžiaus antireliginis ir antibažnytinis 
nusistatymas yra aiškus. Kapitalizmas kilo iš buržuazinės 
dvasios, kuri yra kryptis į šią tikrovę, į šią žemę, į šiuos 
regimus ir apčiuopiamus daiktus. Tuo tarpu religija rei- 
kalauja žiūrėti į šią žemę kaip į perėjimą tikrojon realy- 
bėn. Tarp buržuaziškumo ir religiškumo glūdi gilus ir es- 
minis prieštaravimas. Buržuazijos negalima sureliginti: 
ją galima nuburžuazinti. Todėl kai tik kapitalizmas pra- 
dėjo įsigalėti viešajame gyvenime ir žmonių sąmonėje, 
tuojau šitas gyvenimas neteko religinio charakterio. Re- 
ligija čia buvo nustumta visų pirma į privatinę sferą, o 
vėliau ir iš ten išguita kaip nesuderinama su buržuaziniu 
nusiteikimu. Bet čia būta ir išviršinių priežasčių. Religijos 
istorikų ir filosofų yra pastebėta, kad religija klesti tik ten, 
kur klesti natūralios gyvenimo bendruomenės, kaip šeima, 
giminė, tauta. Kai tik šitos bendruomenės yra suardomos. 
religinis gyvenimas taip pat pradeda nykti. Religija iš es- 
mės yra bendruomeninis dalykas. Atskiras žmogus, be 
ryšio su kitais, negali būti giliai ir ilgai religingas. Tuc 
tarpu kapitalizmas kaip tik šitas bendruomenes sugriovė 
Štai kodėl J. Messneris ir sako, kad „kai žmogus jau ne. 
beturi savo židinio, kai ištisi tautos sluoksniai pasidare 

klajokliai, kai įaunuomenė netenka tėviškės ir tėvynės, kai 
jai stinga tvarkingai gyvenančios šeimos globos, tuomet 
nyksta altoriaus, religijos ir Bažnyčios supratimas“ 3. 

Iš visų natūraliųjų bendruomenių kapitalizmas labiau- 
siai sužalojo šeimą. Individualistiškai liberalistiška laisvė 
šeimos gyvenime apsireiškia tokiais dalykais, kaip laisvoji 
meilė, draugiškoji moterystė, bandomoji moterystė, kurie 
paneigė aukštesnius matrimonialinio gyvenimo principus 
ir dviejų žmonių asmeninę sąjungą stengėsi pagrįsti bio- 
loginiu arba grynai psichiniu pradu, Kiekvieną kartą vis 
sunkėjas pragyvenimas vertė ir moterį išeiti iš namų, vai- 
kus paliekant arba svetimiesiems, arba visiškai be prie- 
žiūros, arba juos atiduodant į prieglaudas bei į darželius. 
Šeima kapitalistiniame amžiuje susirenka tik prie stalo 
arba tiktai nakčiai. Visą kitą laiką ji praleidžia už namų. 
Didelės masės nepajėgia įsigyti savų namų ir todėl yra 
priverstos kilnotis iš vietos į vietą. Darbininkų kolonijos 
ir apskritai jų samdomi butai neturi minimalių higienos 
ir patogumo sąlygų. Tokiose aplinkybėse auganti naujoji 
karta išsigema tiek kūno, tiek dvasios atžvilgiu. Kapita- 
listinis amžius, suardęs šeimą, kėsinasi suardyti ir žmo- 
gaus prigimtį. Nenuostabu todėl, kad ištvirkimas prosti- 
tucijos, homoseksualizmo ir masturbacijos pavidalais pa- 
sidarė beveik visuotinis. Pridėkime čia dar visuose pasau- 
lio kraštuose užtinkamą mergaičių prekybą ir turėsime šios 
srities vaizdą kapitalistiniame amžiuje. Visų šitų dalykų 
mes randame ir kitais istorijos tarpsniais. Bet kapitalis- 
tinis amžius visus juos paaštrino ir išvystė ligi aukščiau- 
sio laipsnio. 

Salia šeimos, kapitalizmas suardė — daugiau ar ma- 
žiau — ir kitas bendruomenes. Pirmoje eilėje čia eina tau- 
ta. Tauta po šeimos yra labiausiai organiška bendruo- 
menė. Josios galia glūdi josios suaugime su žeme, su tra- 
dicijomis, su istorija, su didvyrių kultu ir su kalba. Tuo 
tarpu visus šituos dalykus kapitalizmas palietė naikinančia 
ir mechanizuojančia savo ranka. Jis subloškė ištisus tau- 
tos sluoksnius į miestus, atplėšdamas juos nuo žemės. Jis 
nutraukė tautos ryšius su praeities tradicijomis, jų vietoje 


3 Op. cit., 200 p. 
61 


įdiegdamas dirbtinių papročių, kurie visiems yra bendri 
ir šabloniški. Jis sužeidė istorinę tautos sąmonę, privers- 
damas žmones gyventi dabartimi ir į praeitį žiūrėti kaip 
į menkesnio vertingumo tarpsnį. Jis sunaikino mistinį di- 
dvyrių kulto pobūdį, paversdamas jį paprasta, šabloniška, 
olicialia pagarba. Jis pasikėsino net ant tautinės kalbos, 
iš vienos pusės siūlydamas tarptautinę kalbą, iš kitos — 
niveliuodamas tarmių skirtybes ir stabdydamas kalbos or- 
ganinį augimą mechanizuotomis taisyklėmis. Net tokie 
išviršiniai dalykai, kaip drabužiai, kapitalizmo buvo pa- 
keisti. Tautiniai kostiumai pasidarė tik šventės ar iškil- 
mių papuošalas. Mados reikalavimai nustelbė tautinio 
skonio reikalavimus. Tauta virto mase, kuri vienodai mąs- 
to, elgiasi, kuria, šoka ir rengiasi. Bet šitas vienodumas 
kyla ne iš josios vidaus, o ateina jai iš viršaus, kaip ir 
visai žmonijai. Kapifalizmas tautą paskandino žmonijos 
sumoje. Tauta pasidarė nebe žmonijos nepakeičiamas na- 
rys, bet viena plytelė žmonijos krūvoje. 

Šitie padariniai rodo, kad kapitalizmas įsiskverbė į 
visas gyvenimo sritis ir visoms joms turėjo savotiškos 
įtakos. Jis ne tik pakeitė atskirus elementus, bet jis su- 
kūrė savotišką viso gyvenimo stilių. Sensacija, tempas ir 
liuksusas yra šito stiliaus žymės. Tiek viešasis, tiek priva- 
tinis gyvenimas mūsų dienomis minta sensacijomis. Nau- 
jienų vaikymasis tiesiog yra ligūstas. Juo greičiau kas 
naujieną sužino, tuo labiau jaučiasi patenkintas. Charak- 
teringa, kad sensacijų vaikymasis yra visiškai paviršu- 
tiniškas. Net ir didžiausios piktadarybės žmonių nejaudi- 
na. Jokių išvadų jie iš to nedaro. Jie yra patenkinti pačiu 
žinojimo faktu. Moralinis, religinis ar visuomeninis sen- 
sacijų pobūdis jų nedomina, Su sensacijų medžiojimu žen- 
gia ir vis greitėjąs gyvenimo tempas. Jis braunasi ne tik 
į susisiekimo sritį, bet ir į mąstymą, ir į kūrybą. Žmogus 
dabar nori kuo greičiausiai galvoti ir kuo greičiausiai kur- 
ti. Mokslo ir literatūros veikalai dabar neberašomi dešim- 
timis metų. Produkcijos kiekis bei greitis yra įsimetęs ir 
į dvasinį žmogaus gyvenimą. Žmogus skuba pats savyje. 
Visas išvidinis jo gyvenimas yra pilnas nerimo ir skubė- 
jimo. Šalia sensacijų, kapitalistinis žmogus pergyvena 
liuksusą kaip vieną iš maloniausių savo gyvenimo dalykų. 

Paprastumas iš kapitalistinio amžiaus yra dingęs. Mes 
matome tik arba vargą, arba perteklių. Vadinamasis pa- 
skirstąs teisingumas yra virtęs savotiška utopija. Iš vie- 
nos pusės, mes matome kurortus, restoranus, didmiesčių 
gatves, greituosius traukinius, kuriuose liuksusas pasiekia 
kartais aukščiausią laipsnį, o iš kitos — biednuomenės 
kvartalus, nešvarius priemiesčius, lūšnas, pigių butų ko- 
lonijas, kur skurdas jau šaukiasi dangun keršto. Bet dažnai 
net ir tie, kurie išaugę skurde, kai tik praturtėja, tuojau 
patenka liuksuso karštin ir nebeatsimena savo praeities. 
Liuksusas yra šiuo metu ne atskirų žmonių dalykas, bet 
bendras visuomenės nusiteikimas, skirtumas tik tas, kad 
vieni jau liuksiškai gyvena, o kiti tik stengiasi gyventi 
arba pyksta, kad negali. Gyvenimo susensacinimas, jo tem- 
po nepaprastas pakilimas ir paviršutiniškas jo papuošimas 
liuksusu yra kapitalistinio amžiaus stilius. 

Po šios bendros kapitalizmo padarinių charakteristikos 
nesunku bus suprasti W. Sombarto aštrius žodžius, ku- 
riuos jis pasakė kapitalistinio amžiaus adresu. „Tik ta- 
sai,— sako Sombartas,— kas tiki į velnią, gali suprasti, 
kas įvyko per paskutinius pusantro šimto metų Vakarų 
Europoje ir Amerikoje. Nes tik velnio darbu galima išaiš- 
kinti tai, ką mes pergyvenome. Štai tasai kelias, kuriuo 
šėtonas vedė Žmones: jis vis platesniuose sluoksniuose su- 
ardė tikėjimą į aną pasaulį ir tuo būdu visa jėga sviedė 
žmones į šią tikrovę; jis pačiupo tuščius žmones už jų 
svajonės būti panašiais į Dievą — eritis sicut Deus -— 
ir juos įtikino, kad kiekvienas yra pakankamai išmintingas 
ir gali pats vienas savarankišku veikimu vadovauti bend- 
ruomenės gerovei ir įprasminti bendrą gyvenimą: tai lais- 
vės svaigulys — liberalizmo ideologija; jis išvystė ligi 
aukščiausio, nežinomo laipsnio visus Žžemesniuosius žmo- 
gaus geismus, jo norą pelnyti, aukso troškimą, visa, kas 
yra vadinama interesu; jis sugalvojo tokią ūkio sistemą, 
kurioje tiktai šie interesai galėjo ir turėjo veikti, būtent 
kapitalistinę sistemą, kurioje pelno ir rentabilingumo prin- 
cipas ūkinio ratio buvo atskiriems žmonėms primestas 
prievarta; jis išmokė žmones rafinuotos technikos, kuria 
jie galėtų daryti tikrus stebuklus, perkelti kalnus ir su- 
trupinti žemę. Ir velnias vėl paėmė jį į labai aukštą kalną, 

parodė jam visas pasaulio karalystes ir jųjų garbingumą, 
ir jam tarė: Aš visa tai tau duosiu, jei parpuolęs pagar- 
binsi mane. Šitam gundymui mūsų laikų žmonės neatsi- 
spyrė, kaip kadaise Dievo Sūnus: jie pagarbino požemių 
viešpatį“ 4, Ir iš šito pagarbinimo, iš šito žemės ir pože- 
mių kulto kaip tik ir išaugo visa toji gyvenimo griūtis, 
apie kurią buvo kalbėta. Kapitalizmas savo išsivystyme 
apsireiškė dviem pagrindinėmis formomis: gyvenimo nuas- 
meninimu ir gyvenimo sumechaninimu. Gyvenimo nuas- 
meninimas ir nuosekliai jojo sumechaninimas yra du bend- 
riausi kapitalizmo padariniai, kuriuos reikia skyrium pla- 
čiau panagrinėti. 


2. Gyvenimo nuasmeninimas 
a. Nuosavybės nuasmeninimas 


Kapitalistinė sistema, kaip jau buvo sakyta, yra iš es- 
mės pelno ūkis. Pelnas čia yra ekonominio gyvenimo tiks- 
las ir apsprendžiamasis principas. Kapitalistinio ūkio cent- 
re stovi ne žmogus, ne jojo asmenybė su savo reikalais 
ir reikalavimais, bet kapitalas. Jeigu, kaip sakoma, ekono- 
minis gyvenimas kyla iš bendradarbiavimo tarp darbo ir 
kapitalo, tai kapitalizmas pirmą vietą atiduoda ne darbui, 
bet kapitalui. „„Kapitalizmas,— sako J. Messneris,— yra 
kapitalo interesų tiesioginiu būdu valdomas ūkis. Tai yra 
toks ūkis, kurio pavidalą ir išsivystymą apsprendžia nuo- 
savybės, bet ne darbo reikalai“ 5. Tuo tarpu ir kapitalas, 
ir nuosavybė yra negyvi ir net abstraktūs dalykai. Jie nėra 
asmeniniai. Kapitalas iš esmės yra kolektyvinio pobūdžio. 
Jeigu darbas yra susijęs su žmogaus asmeniu kaip jo dar- 
bas, tai kapitalas yra šalia žmogaus asmens. Jis su žmo- 
gumi susisiekia tik iš tolo, tik pačiu paviršiumi. Darbas, 
tikras ir kūrybinis darbas, kyla iš pačių asmens gelmių. 
Kapitalas jau yra tik asmens periferijos dalykas. Kapita- 
las kapitalistinėje santvarkoje gali kilti ir ne iš darbo. 
Tikrumoje tie didžiuliai turtai, kurie susikrovė moderniųjų 
kapitalistų rankose, buvo daugiausiai ne asmeninio triūso, 


4 Das oekonomische Zeitalter, 6—7 p. 
5 Die soziale Frage der Gegenwart, 7 p. 

bet finansinių operacijų rezultatai. Kapitalas kyla ir lieka 
su žmogaus asmeniu susijęs tik iš tolo. Pats savyje jis 
yra neasmeninis. Jis yra daiktas, todėl kolektyvinis, ne- 
gyvas ir — bent dabartiniu metu — abstraktus. 

Šitas tad negyvas ir net abstraktus daiktas yra padėtas 
į kapitalistinės sistemos pagrindą. Būdamas apspręstas ir 
vadovaujamas kapitalo, kapitalizmas tuo pačiu yra ap- 
spręstas neasmeninio principo. Kolektyviniai kapitalo rei- 
kalavimai reguliuoja visą kapitalistinės sistemos santvar- 
ką. Ne žmogus, gyvas ir asmeninis, čia diktuoja savo va- 
lią, bet kapitalas. Ne žmogaus reikalai čia yra paisomi 
ir ne žmogaus tobulėjimui yra dirbama, bet kapitalui di- 
dinti ar pelnui gauti. Todėl nors kapitalizmas yra kilęs iš 
individualizmo, kuris labai smarkiai pabrėžė individo 
laisvę ir jojo reikalus, bet tikrumoje kapitalistinė sant- 
varka labai greitai buvo pajungta neasmeninio principo 
reikalams. Kolektyvinis kapitalo pobūdis savo žymių įspau- 
dė ir visai sistemai. Pradėjęs individualizmu ir laisva indi- 
vidų konkurencija, kapitalizmas baigė tokiu kolektyvizmu 
ir tokiu asmens pavergimu, kokio nerandame jokioje ki- 
toje ūkio sistemoje. Dažnai yra sakoma, kad socializmas 
yra kraštutinis kolektyvizmas. Tai yra visiškai tiesa. Bet 
tas pat tinka ir kapitalizmui. Skirtumas čia yra tas, kad 
socializmas kolektyvizmu pradeda, o kapitalizmas kolek- 
tyvizmu baigia. Abi šios ūkinės sistemos yra valdomos 
neasmeninio — kolektyvinio principo. Net yra ženklų, kad 
socializmas gali baigti asmens atpalaidavimu nuo masės 
viešpatavimo. Tuo tarpu kapitalizmas asmenį kapitalo ma- 
sei jau seniai yra pavergęs. „Kapitalizmas,— sako N. Ber- 
diajevas,— jau seniai yra nustojęs būti individualizmu ir 
virtęs kolektyvizmu. Milžiniški trestai neturi jokių ryšių su 
individualistine ekonomija“ ê. Individualistinis čia yra tik 
pelno noras ir šito pelno panaudojimas atskiriems žmo- 
nėms, tuo tarpu masė vis kas kartą labiau skursta. Bet 
pati sistema ir josios santvarka individualizmo žymių jau 
nebeturi. Jeigu čia kas nors ir vyrauja, tai tik žmogus 
individas su visais savo geismais, su nepasotinamu troš- 
kimu pelnyti ir valdyti. Bet žmogaus asmens čia nebėra. 


5 Le Christianisme et la lutte des classes, 102 p. 

Zmogaus asmuo kapitalizme yra užgniaužtas, prislėgtas ir 
paniekintas. „Kapitalistinis režimas, — sako tas pats Ber- 
diajevas,— yra avantiūrinis režimas. Jis yra labai dina- 
minis, jis pažadina begalinę energiją, jis išvysto mate- 
rialines gamybos jėgas, bet jis naikina žmogų, jis su- 
žaloja sielas taip lygiai kapitalisto, kaip ir darbininko“ 7. 

Kolektyvinis kapitalizmo pobūdis geriausiai yra pasi- 
rodęs pačioje nuosavybėje. Niekas taip negina privatinės 
nuosavybės, kaip kapitalistinė ekonominė doktrina. Niekas 
taip už privatinę absoliutinę nuosavybę nekovoja, kaip 
kapitalistinė praktika. Tuo tarpu kapitalistinėje sistemoje 
nuosavybė toli gražu nebėra tokia asmeninė ir privatinė, 
kaip atrodo. Nei nuosavybės pagaminimas, nei josios val- 
dymas šiandien nebėra susijęs su žmogaus asmeniu ir su 
jo atsakingumu ne tik moraline, bet net ir fizine prasme. 
Nuosavybės pagaminime šiandien esama trijų momentų: 
1) paruošimas plano, 2) visumos vadovybė ir 3) praktinis 
daikto gaminimas. Jeigu šiandien yra steigiamas fabrikas, 
visų pirma jam yra parengiamas konstruktyvinis planas, 
paskui vadovaujama jojo visumai ir galop gaminami tie 
dalykai, kuriems fabrikas buvo skirtas ir kurie faktiškai 
sudaro nuosavybę. Nė viename šitame momente nedaly- 
vauja žmogus — pats vienas ligi galo. Plano paruošimas 
dažnų dažniausiai yra kolektyvinis dalykas: jis yra atlie- 
kamas akcininkų ar šiaip suinteresuotų žmonių posėdyje. 
Niekas negalėtų pasivadinti tikra prasme jojo autoriumi. 
Vadovavimas įmonei taip pat yra vykdomas kolektyvo. 
Retai yra vienas direktorius arba šefas. Jeigu kur ir yra, 
tai už jo pečių stovi kolektyvas, kuris ir yra faktiškas savo 
valios reiškėjas. Direktorius arba šefas yra tik šito kolek- 
tyvo eksponentas ir jojo norų vykdytojas. Per direktorių 
kalba akcininkai, kurie dažniausiai net nė nežino, kaip ir 
kokiu būdu vyksta pats įmonės administravimas. Apie as- 
mens dalyvavimą pačių daiktų pagaminime nėra reikalo 
nė kalbėti. Jau pirmiau buvo sakyta, kad darbininkas ka- 
pitalistinės sistemos gamyboje anaiptol nėra amatininkas, 
kuris visą daiktą dirbtų nuo pradžios ligi galo. Čia jis 
yra tik mašinos vietoje, čia jis atstoja tik tam tikrą di- 


7 Op. cit., 78 p. 

džiulio automato, kuriuo yra fabrikas, ratelį ir todėl ga- 
mina tiktai daikto dalį. Daiktas visumoje yra kolektyvo 
padaras. Nuosavybės pagaminimas kapitalizme vyksta 
kolektyviniu būdu. Nuosavybė čia kyla iš kolektyvo. Todėl 
ir valdyme ji turi aiškų kolektyvinį bruožą. 

Kas yra kapitalistinėje santvarkoje nuosavybės savi- 
ninkas? Ar pats kapitalistas, pav., akcininkas, kurio žinioje 
yra įmonės akcijų dauguma ir kuris, sakoma, šitą įmonę 
valdo? Iš sykio taip atrodo. Bet tikrumoje akcininkas yra 
tik įmone suinteresuotasis, o ne tikrasis josios savininkas. 
Akcininkas kapitalistinėje santvarkoje yra visiškai atskir- 
tas nuo įmonės funkcionavimo. Jis nėra už ją atsakingas, 
jis jai nevadovauja, jis yra priverstas pasitikėti direkto- 
riais, revizoriais, sargais ir visu įmonės kolektyvu. Labai 
dažnai akcininkas net neturi supratimo apie savo įmonės 
darbus, nes jis, kaip ironingai pastebi E. Mounier, „be 
skirtumo yra akcininkas muilo, gramofono plokštelių ir 
metalurgijos įmonių“ *. Įmonė paprastai yra valdoma ak- 
cininkų tarybos, kuri priklauso nuo įvairių pašalinių veiks- 
nių, nuo biržos spekuliacijų, nuo noro pasipelnyti ir kuri 
gali įmonę tučtuojau subankrutinti, akcininkams apie tai 
net nė nesapnuojant. Be to, pats akcijų kilimas arba smu- 
kimas, vadinasi, pralobimas arba nuskurdimas, taip pat 
vyksta dažniausiai be jokio pačių akcininkų prisidėjimo. 
Kas yra atsakingas už tokį pralobimą arba nuskurdimą, 
niekas paprastai nežino ir nesistengia sužinoti. Mounier 
todėl teisingai pastebi, kad geriau būtų bet kurią akcinę 
bendrovę vadinti „slapta draugija“, kurioje tikri arba fik- 
tyvūs akcininkai — paprastai vienas arba keletas — mani- 
puliuoja kaip jiems patinka, kad tik daugiau pelnytų. To- 
dėl, iš paviršiaus žiūrint, tikrieji savininkai yra tikrumoje 
tik suinteresuotieji. Kas jų vad. „nuosavybę“ veda ir kur 
veda, jie patys dažniausiai nežino. Kaip jie pralobsta ir 
kaip nuskursta — šitas dalykas nuo jų taip pat yra pa- 
slėptas. Vadinti tokius žmones savininkais galima tik labai 
tolima prasmę. Įmonės administratoriai ir darbininkai tuo 
labiau nėra josios savininkai, nors jų rankose yra įmonės 


* Vom kapitalistischen Eigentumsbegrifi zum Eigentum des Men- 
schen, 81 p. Luzern, 1936. 

likimas. Bet jie nesinaudoja įmonės pelnu, jiems „res non 
fructificat“, vadinasi, jie nėra nei šito daikto „domini“. 

Jeigu imsime kapitalą pinigų pavidalu, taip pat galė- 
sime pastebėti, kad tas, kuris pinigus turi, nėra tikrasis 
jų savininkas. Monetarinė mūsų sistema yra tokia, kad 
pinigų kursas ir tuo pačiu jų savininkų turtingumas yra 
labai nepastovus dalykas. Vis tiek ar pinigai bus laikomi 
banke, ar namie, nė vienas jų turėtojas nėra tikras, kad 
jų vertė nekris ir kad jis tuo pačiu nepasiliks vargšas. 
Saugesnis dalykas yra laikyti auksą. Bet, iš vienos pusės, 
jis nedaugeliui yra prieinamas, iš kitos — šiandien daug 
kur net įstatymu yra draudžiama auksas laikyti grynu 
pavidalu. Jis reikia atiduoti valstybės bankui, nuo kurio 
malonės paskui priklauso banknotų kursas. Taigi ir pini- 
gai, kurie iš sykio atrodo esanti asmeniškiausia nuosa- 
vybė, tikrumoje yra valdomi kolektyvo, nežinomo, nekont- 
roliuojamo ir nesuvokiamo. Čia nebėra nei tikrųjų savi- 
ninkų, nei tikrųjų kapitalų. Finansinėje srityje viskas yra 
abstraktu, viskas yra tik skaičiai ir popierius. Alegorinis 
finansinės srities pobūdis pinigą yra pavertęs taip pat 
tiktai alegorine, ne realia nuosavybe, kurios likimas pri- 
klauso ne nuo to, kuris ją turi, bet nuo neasmeninio slap- 
tingo visos mūsų ekonominės santvarkos prado. 

Stai kodėl kapitalizmas, pradėjęs smarkiu asmeninės 
privatinės nuosavybės gynimu, mūsų dienomis savo išsi- 
vystymą pabaigė visišku šitos nuosavybės sukolektyvinimu. 
Pats nuosavybės titulas šiandien yra sunaikintas. Niekas 
tikrųjų savininkų neieško ir neranda. Kapitalistinėje sis- 
temoje yra likęs tik laikinis asmeninis ir privalinis pasi- 
naudojimas turima nuosavybe. Kapitalizme nuosavybė kaip 
tokia yra kolektyvinė, tik josios naudojimas yra privatinis 
ir individualinis. Čia kapitalizmas yra pasiekęs tikro nuo- 
savybės supratimo priešingybę, nes, kaip matysime vėliau, 
nuosavybės principas yra asmeninis, bet nuosavybės nau- 
dojimas yra visuomeninis. Kapitalizme pasidarė atvirkš- 
čiai. Ginant kapitalizmą, dažnai yra sakoma, kad jis yra 
vienintelė ūkio sistema, kuri saugo asmeninę nuosavybę 
ir su ja surištas vertybes. Tai yra klaida. Iš to, kas buvo 
ligi šiol pasakyta, galėjo paaiškėti, kad kapitalistinis pri- 
valinės nuosavybės gynimas yra tik fikcija, kad pati nuo- 

savybės koncepcija kapitalizme yra iškreipta ir kad galop 
nuosavybė šitoje sistemoje yra pavesta kolektyvinio prin- 
cipo nekontroliuojamai sauvaliai. Kapitalizmas yra tikra- 
sis privatinės nuosavybės ir iš jos kylančių vertybių nai- 
kintojas. Berdiajevas todėl ne be pagrindo teigia, kad „tik- 
rumoje ontologinio nuosavybės branduolio griovėjas yra ne 
socializmas, bet kapitalizmas“ 9. Atsirėmęs į daiktinį, ne- 
asmeninį kolektyvinį principą, kapitalizmas nuasmenino pa- 
čią nuosavybę: josios pagaminimą ir josios valdymą. 


b. Darbo nuasmeninimas 


Apie darbo nuasmeninimą jau esame kalbėję kiek aukš- 
čiau. Nekartodami to, kas ten buvo pasakyta, čia norėtume 
tik iškelti tuos konkrečius padarinius, kurie iš šito nuas- 
meninimo kyla darbininkui, darbo gaminiui ir gaminio var- 
totojui. : 

Kaip nuosavybės, taip ir darbo nuasmeninimo šaknys 
glūdi kapitalistinėse pažiūrose. Darbas, kaip jau sakėme 
anksčiau, negali būti atitrauktas nuo žmogiškojo asmens. 
Žmogiškasis darbas visados yra asmeninis darbas, kuris 
tarnauja asmenybei išsivystyti ir tobulėti. Todėl O. Schillin- 
gas ir sako, kad „darbas turi pagaminti ne tik reikalingų 
gėrybių, bet jis turi būti sykiu įnašas asmenybei pakilnin- 
ti; jis yra reikšminga priemonė išskleisti žmogaus būty- 
bėje vertingoms užuomazgoms; jis turi dalyvauti žmogaus 
būtybės atbaigime...“ 9. Tuo tarpu kapitalizmas į darbą 
žiūri kaip į mechaninį veikimą, kuris yra panašus į maši- 
nos veikimą. Kapitalistinis darbo supratimas yra mecha- 
nistinis. Žmogaus turima fizinė jėga kapitalizmui atrodo 
esanti tokia pat, kaip ir mašinų jėga. Tiesa, fiziškai ją gali- 
ma matuoti: ji gali būti stipresnė ar silpnesnė, ilgesnė ar 
trumpesnė. Bet ergometras dar neišsemia viso žmogiško- 
sios jėgos turinio. Žmogiškoji jėga kyla iš viso žmogaus, 
ne tik iš jo kūno. Su fiziniu josios elementu organiškai yra 
suaugęs psichinis ir net dvasinis elementas. Tuo tarpu ka- 
pitalizmas šito dvasinio elemento nemato. Jis žiūri į žmo- 


* De la Destination de Homme, 282—283 p. 
10 Katholische Wirtschaltsethik, 101 p. 

gaus jėgą kaip į grynai fizinę, kurią galima panaudoti vi- 
„ sokiam reikalui. 

Iš darbo sumechaninimo pažiūrose kaip tik ir kilo dar- 

bo sukomercinimas praktikoje. Jeigu žmogaus jėgą gali- 
ma matuoti, kodėl nebūtų galima josios ir parduoti? Ko- 
dėl žmogus negalėtų būti samdomas darbui, kaip yra sam- 
domas arklys ar jautis? Už tam tikrą jėgos kiekį, išeikvotą 
per tam tikrą laiką, žmogus gauna tam tikrą atlygini- 
mą ——ir darbo problema išspręsta. Taip kapitalistinėje 
santvarkoje ir pasidarė. Išsivysčiusi technika pastūmė dar- 
bininką — arba, geriau, jį privertė — pasekti mašinos pa- 
vyzdžiu ir pradėt pardavinėti savo jėgą. Darbas virto ko- 
merciniu dalyku, 


Bet kas gi yra šitas komercinis darbas? Visų pirma jis 
nėra kūrybinis. Kai jėga yra atitraukta nuo asmens, kai 
ji yra matuojama ir pardavinėjama, ji gali būti naudoja- 
ma mašinos pavyzdžiu, bet ji nebegali būti kūrybiška. 
Kūryba kyla tik iš asmens gelmių. Kūrybinis darbas yra 
asmeninis darbas. Kai darbas netenka ryšio su asmens 
gelmėmis, jis tuo pačiu netenka ir kūrybinio savo pobū- 
džio. Darbo nekūrybiškumas kapitalistinėje santvarkoje yra 
labai žymus. Dirbdamas mašinišku būdu, nė vienas dar- 
bininkas negali pasakyti, kad jis yra to ar kito gaminio au- 
torius, kad jis yra ką nors sukūręs. Kapitalizmo gaminiai 
neturi autoriaus, ir juos gaminąs darbas todėl neturi kūry- 
biškumo. Iš kitos pusės, komerciškai suprastas darbas yra 
darbas ne sau. Briefs yra gražiai pasakęs, kad „atlygina- 
masis darbas (Lohnarbeit) yra "darbas svetimoje vietoje, 
svetimu įsakymu, svetimais įrankiais, svetimiems reika- 
lams ir svetimam pelnui“, Darbininkas, kuris parduoda 
savo jėgą, virsta tiktai įrankiu arba mašina pirkėjo ran- 
kose ir visiškai vykdo jojo valią. Jis neturi savarankišku- 
mo, jis nejaučia atsakingumo, jis dirba ne sau ir ne savy- 
je. Jo veikimas kyla iš jo būtybės paviršiaus ir šitame 
paviršiuje pasilieka. 


Šitaip suprasto ir vykdomo darbo įtaka darbininkui bei 
jo gyvenimui yra labai didelė. Visų pirma parduodamas ir 
perkamas darbas užmuša darbininko džiaugsmą. Šių die- 

nų kapitalistinės santvarkos darbininkas negali pasidžiaug- 
ti, kaip senovės amatininkas, padaręs gerą stalą, pasiuvęs 
gerą batą ar drabužį. Neaprėpdamas gaminio visumos, jis 
nesijaučia jo autoriumi ir todėl nepatiria kūrėjo džiaugsmo. 
„Racionalizuotas darbo vyksmas ir atomizuotas darbo bū- 
das, kurie tarnauja pigesniam ir gausingesniam gamini- 
mui, yra labai tinkami užmušti darbui džiaugsmą. Čia 
darbininkas nebegali savo darbo laikyti gyvenimą formuo- 
jančiu momentu ir tokiu veikimu, kuris yra prasmingas 
ir kuris kyla iš gilaus išvidinio noro dirbti“ 12. Čia darbas 
yra atliekamas be entuziazmo, be susižavėjimo, be išvidį- 
nio dalyvavimo ir atsidėjimo. Kai žmogus ištisus metus ba- 
tų fabrike rėžia tiktai užkulnio dirželį, kai skerdykloje jis 
visą savo darbo laiką tik iškerta paskerstai kiaulei uode- 
gą, kai automobilių fabrike jis gauna užsukti tik padan- 
gos vieną šriubą, suprantama, kad toks darbas negali ža- 
dinti džiaugsmo. Apie jį negali būti galvojama parėjus 
namo, pasakojama savo vaikams ir mąstoma, kaip jį pato- 
bulinti ar paįvairinti. Kapitalistinės santvarkos darbas yra 
nuobodus. Tuo tarpu nuobodumas yra įvadas į neapykantą. 
Padirbęs keletą metų nuobodų darbą, kapitalistinės sant- 
varkos darbininkas ima savo darbo neapkęsti. Jeigu jis 
negali jo pamesti ir pasirinkti kito, šitoji neapykanta virsta 
tiesiog gaivališka, Štai dėl ko mūsų dienomis darbininkų sie- 
loje neapykantos yra susikrovęs tiesiog baisus kiekis. Jie 
nekenčia savo darbo, nekenčia darbo vietų, nekenčia darb- 
davių ir visos tos santvarkos, kuri juos padarė bevaliais 
ir bedvasiais automatais. 

Nuobodus darbas labai greitai žmogų išvargina ir pa- 
kerta net fizines įėgas. Tiesa, kapitalistinėse įmonėse pa- 
sitaiko darbų, kurie yra nepaprastai sunkūs ne tiek vienkar- 
tiniu reikalingos jėgos kiekiu, kiek savo aplinkybėmis, 
kuriose darbininkui reikia dirbti. Karštis, stoka oro, pavojin- 
gos švino, geležies ar chemikalų dulkės darbą padaro sun- 
kiai pakeliamą. Bet, apskritai imant, fiziniu atžvilgiu mū- 
sų dienų darbas nėra sunkesnis negu senesniųjų amati- 
ninkų. Pasigelbėjimas mašinomis arba net tik šitų mašinų 
reguliavimas ir jų priežiūra žymiai palengvina darbo naš- 


12 O, Schilling. Op. cit, 104 p. 

tą. Daugeliu, labai daugeliu atvejų fiziškai mūsų dienų 
darbas nėra opus servile. Didelio ir nuolatinio raumenų 
įtempimo jis nereikalauja. Ir vis dėlto jis daug labiau žmo- 
gu vargina. ir daug greičiau jį iščiulpia negu senieji vergų 
darbai. Tai kaip tik ir kyla iš darbo nuobodumo ir iš jo 
neapykantos. Jeigu žmogus dirba be meilės, tik pragyveni- 
mo verčiamas, jeigu jis dirba sukąstais dantimis, jis pa- 
vargsta žymiai greičiau negu tas, kuris dirba džiaugsmin- 
gai, jausdamas savo darbo prasmę ir pasigėrėdamas savo 
laimėjimais. Kai kurios kapitalistinės įmonės tai suprato 
ir todėl įvedė įvairių darbininkams pramogų paties darbo 
metu: vargonai, radijas ir t. t. Bet tai yra tik išviršinės prie- 
monės. Jos gali darbininką išblaškyti vieną momentą. Bet 
jos nesugeba pašalinti paties darbo nuobodumo. Jos tik 
šitą nuobodumą pridengia. Todėl mūsų dienų kova už trum- 
pinimą darbo laiko fabrikuose ir įmonėse yra, tarp kito ko, 
pastangos laisvu metu atgauti tas jėgas, kurios yra praran- 
damos darbo nekūrybiškumu. Senieji amatininkai dirbda- 
vo nė kiek ne trumpiau kaip dabartiniai darbininkai. Bet 
jie pavargdavo mažiau, nes jų darbas buvo žymiai kūry- 
biškesnis. Ir dabar skyrium dirbą amatininkai — siuvėjai, 
kurpiai, staliai — dirba nuo ankstaus ryto ligi vėlaus va- 
karo. Bet poilsio jie reikalauja ne tiek daug, nes jų dar- 
bas jiems yra įdomus, kūrybiškas ir jų gaminiai yra jų 
pačių asmeninių pastangų vaisius. 

Nekūrybiškas ir nuobodus darbas ne tik silpnina žmo- 
gų fiziškai, bet jis daro neigiamos įtakos ir doriniam dar- 
bininko charakteriui. Nuobodų darbą žmogus dirba pavir- 
šutiniškai. Didelio atsidėjimo ir sąžiningumo čia jis pap- 
rastai neparodo. Kapitalistinėje santvarkoje tai aiškiai 
matyti. Mes labai dažnai prikaišiojame darbininkams jų 
nesąžiningumą ir apsileidimą. Ir teisingai. Mūsų dienų 
darbininkija nebeturi tojo ethos, kuriuo pasižymėdavo senų- 
jų arba ir dabartinių amatininkų darbai, už kuriuos jie at- 
sakydavo savo garbe. Darbininkas neturi nei savo darbi- 
ninkiško ethos, nei savos darbininkiškos garbės. Todėl ga- 
minių falsifikavimas, nestropus elgimasis su įrankiais, 
laiko tinkamas neišnaudojimas yra kasdieniniai kapitalis- 
tinio darbo reiškiniai. Fabriko darbininkai tik laukia si- 
renos balso, kada jie galės eiti namo. Bet psichologiškai 


72 


šitoks neetiškas nusistatymas yra visiškai suprantamas. 
Jeigu darbininkas yra tiktai mašinos vietoje, jeigu jis par- 
duoda tik fizinę savo jėgą, jis neturi jokios pareigos sa- 
vame darbe dalyvauti ir kaip dorinis asmuo, tuo labiau 
kad šitas darbas asmenybę gniuždo ir slegia. Kapitaliz- 
mas žiūri į darbininką kaip į automatą. Todėl jis negali 
skystis, jeigu darbininkas neįdeda į savo darbą sielos ir 
širdies: automate šitų dalykų nėra. Ir vis dėlto tai yra 
liūdnas mūsų santvarkos rezultatas, nes darbininko cha- 
rakteriui jis daro neapsakomos skriaudos. 

„Nuasmenintas darbas nuasmenina darbininką“ — yra 
pasakęs M. Malcoras 3, Tai yra skaudžiausias mūsų dienų 
darbininko asmens pergyvenimas. Patekęs į tokią sistemą, 
kurioje asmeninio principo nebėra, dirbdamas tokį darbą, 
kuris neturi asmeninių pradų, kuris nereikalauja asme- 
ninės iniciatyvos ir asmeninio atsakingumo, darbininkas 
ir pats pamažu pradeda virsti savotišku automatu, savo- 
tišku rateliu ir pasinerti bedvasiame kolektyve. Žmogus 
negali ilgai pakęsti mechaninio darbo. Jis turi būtinai į jį 
įdėti ir savo asmens dalį. Jis turi mylėti savo darbą ir 
džiaugtis šito darbo vaisiais. Jeigu viso to nėra, jeigu 
žmogus netenka vilties kada nors geriau dirbti, jis atro- 
fuojasi pats savyje. Asmeninis jo pradas nyksta, užleisda- 
mas vietą vis labiau įsigalinčiam iš pasąmonės sričių iš- 
kylančiam kolektyviniam pradui. Darbininkų nhuasmenini- 
mas yra kelias į masės principo aibudimą. Asmeninės są- 
monės sloka pažadina kolektyvinį instinktą. 

Nuasmenintas darbas daro įtakos ne tik darbininko as- 
meniui, bet ir išviršiniam jo gyvenimui. Nuasmenindarnas 
patį darbininką, toksai darbas sukolektyvina darbininko 
gyvenimą. Kapitalistinėje santvarkoje darbininkijos kolek- 
tyvinis pobūdis yra labai ryškus. Mūsų dienų darbininkija 
yra ne tik atskirta nuo vad. aukštesniųjų sluoksnių, bet 
ji yra sublokšta į vieną didžiulę masę, kurioje asmeninis 
principas gali pasireikšti tik labai menkai. Darbininkų ma- 
siškumas pasirodo visų pirma pačiame ūkio gyvenime. Eko- 
nominėje srityje darbininkai dalyvauja ne kaip asmenys, 
bet kaip kolektyvas. Darbininkas kaip asmuo čia yra tik pa- 


18 Au delà du machinisme, 235 p. 

syvus ūkio narys, arba ūkio objektas, kuris parduoda sas 
vo jėgą. „Darbininkas,— sako O. Schillingas,— jaučiasi 
kaip sumechaninto rinkos ūkio objektas, kaip darbo ir ma- 
šinos vergas“ 4. Darbininkas čia yra savotiška prekė, tie- 
są, ne kaip žmogus, bet kaip jėga, nes jo žmogiškumo nie- 
kas neklausia ir nereikalauja. Sitas darbininko pavertimas 
objektu kaip tik ir sudaro visą mūsų socialinės santvarkos 
negalią. „Šitos ligos židinys, — sako Jostockas,— yra nuo- 
latos tebesąs, nepaisant valstybės įstatymų, darbo jėgos stt4 
proletarinimas, prekinis josios charakteris ir josios kaip 
gryno objekto pobūdis. Kai šitos ypatybės yra perkelia- 
mos darbo jėgos turėtojui ir jo gyvenimui, jos atima ši- 
tam gyvenimui gilesnę prasmę ir prigimtąjį ritmą. Tiesa, 
socialinės globos saugojamas darbininkas negali mirti 
badu. Bet tai ir visa. Šiaip jis pasilieka pasyvus ūkio na- 
rys, priklausąs nuo rinkos svyravimų, kaip gyvulys arba 
medvilnė“ !5, Šiandien darbininkija jau pradeda aktyviau 
dalyvauti ūkio gyvenime. Bet jame ji dalyvauja kaip ko- 
lektyvas, kaip masė, o ne kaip atskiri asmenys. Kapitaliz- 
mas gina individualinį gyvenimo pobūdį, bet tik kapitalis- 
tams. Darbininkija šiuo atžvilgiu jo yra išskirta. Štai kodėl 
masinis darbininkų pobūdis kaip tik šiandien ir eina prieš 
A a skelbiamą, bet nevykdomą individualistinę 
aisvę. 

Darbininkija yra sublokšta į masę ir josios pačios gy- 
venime. Ji gyvena ne tik atskiruose kvartaluose, bet ji ir 
bendrai gyvena. Jeigu šiandien darbininkams norima pa- 
gerinti jų padėjimą, pav., butų atžvilgiu, tai statomi ne ats- 
kiri nameliai, duodant po sklypelį žemės — tai retenybė, — 
bet statomos vad. darbininkų butų kolonijos, kur beveik 
viskas yra bendra, kur gyvena šimtai šeimų, kur minia ir 
masė yra kasdieninis dalykas. Savaime suprantama, kad 
tokios kolonijos asmens ugdyti nepajėgia. „Milžiniški dar- 
bininkų sutelkimai miestuose,— sako M. Malcoras,— ku- 
riuos apsprendžia mašinizmas, yra nesveiki nei fiziškai, 
nei protiškai, nei doriškai: šeima čia darosi neatspari, tar= 
nybos sąlygų nepastovumas, kintąs butas sunaikina žo- 
džio „židinys“ prasmę. Tarp žmonių išnyksta giminės ben- 

M Kath. Wirtschafisethik, 101 p. 

15 Soziale Frage und der Katholizismus, 391—392 p. 

drumas, gyvenimo bendrumas ir amato bendrumas“ !6, Vis- 
kas čia paskęsta masėje, nediferencijuotoje, neorganizuo- 
toje masėje, kuri neturi savo šeimos židinio, neturi savos 
tėvynės, kuri yra atitraukta nuo žemės ir nuo tradicijų. 
Todėl ji yra internacionali ir visai savaime pasidavusi so- 
cializmo iliuzijoms. Darbininkijos sukolektyvinimas yra 
materialinis socializmo pagrindas. Be jo socializmas ne- 
turėtų į ką atsiremti. Iš kitos pusės, socializmas dauge- 
liui atrodo kaip naujos bendruomenės kūrėjas, nes žmogus 
masėje gyventi negali, o kapitalizmas jokios išeities iš ma- 
siškumo nežada ir nerodo. Kapitalizmas, sutelkdamas dar- 
bininkus į masę, pagamino socializmui kilti ir išsivystyti 
geras sąlygas ir tuo pačiu sulaukė pelnyto keršto. Vadinasi, 
darbininko nuasmeninimas, apsireiškiąs darbo nuobodumu, 
greitu nuovargiu ir paviršutiniškumu, ir darbininko gyve- 
nimo sukolektyvinimas, apsireiškiąs darbininko prekiniu 
pobūdžiu ūkyje ir masiniu darbininkijos susitelkimu prak- 
tikoje, yra du ryškiausi nuasmeninto darbo padariniai, kiek 
jie liečia patį darbininką. 

Bet nuasmenintas darbas paliečia ir darbo gaminį. Ga- 
minys yra visai kitokio pobūdžio, kai jis išeina iš atskiro 
amatininko rankų, ir vėl visai kitokio, kai yra padaromas 
mašinos. Amatininko gaminys yra tikras kūrinys. Tuo tar- 
pu fabriko gaminys yra prekė. Amatininko padarytas daik- 
tas. turi savyje jo dvasios bruožų, jo širdies ir jo meilės. 
Fabriko gaminys yra be jokios dvasios, be jokios širdies: 
jis padarytas be meilės, be atsakingumo, dažnai lydimas 
neapykantos ir ašarų. Ir tai nėra tiktai moralinis jausmas, 
Skirtumas tarp amatininko ir fabriko gaminio galima pas- 
tebėti net fizinėje jų struktūroje. Jeigu man amatininkas 
gamina kokį nors daiktą, jis jį gamina man: vadinasi, jis 
yra pritaikomas prie mano ypatybių ir reikalavimų. Tuo 
tarpu fabriko gaminiai visi yra daromi pagal tam tikrą 
šabloną. Amatininko gaminiai daugiau ar mažiau yra as- 
meniniai: gaminti atskirų asmenų ir atskiriems asmenims. 
Fabriko gaminiai yra kolektyviniai: jie yra gaminami neži- 
nia kam, jie yra gaminami visiems. Amatininko kiekvienas 
daiktas yra kūrinys, nes kiekvienas yra dirbamas vis šiek 


16 Op, cit., 238—239 p. 

tiek kitaip. Fabriko gaminys yra tiktai kopija pirmykščio 
originalo. Štai dėl ko amatininko darbe yra žymu kūrybos, 
ir štai dėl ko šitos kūrybos nėra fabriko gaminyje, nes 
kopijavimas nėra kūryba. Kapitalizmas, nuasmenindamas 
darbą, tuo pačiu nuasmenino ir patį darbo gaminį, pavers- 
damas jį tiktai kopija. Fabriko darbas yra kopijavimas, ir 
fabriko gaminiai yra neoriginalūs padarai. 

Šitoks fabriko gaminio pobūdis keičia ir vartotojo san- 
tykius su juo. Kaip kapitalistinis darbininkas nieko sava 
neįdeda į gaminamą daiktą, taip lygiai kapitalistinis var- 
totojas nieko sava šitame daikte neranda. Fabriko gaminiai 
vartotojui yra visiškai svetimi. Pinigai, sumokėti už pre- 
kę, dar nepadaro tikra prasme josios sava. Daiktas tampa 
savas tik tada, kai žmogus randa jame tam tikrą atitiki- 
mą tarp savęs ir šito daikto struktūros. Bet šiam reikalui 
daiktas turi būti pagamintas atskiro asmens, kurio dva- 
sinė struktūra būtų panaši į atskiro vartotojo struktū- 
rą. Tuomet ir gaminys patenkins vartotojo norą. Štai dėl ko 
reikalo ūkyje, kur vyrauja amatininkai, ir net šiandien ūki- 
ninkų gyvenime žmonės turi savo mėgiamus amatinin- 
kus,— ne dėl to, kad jie pagamintų geriau negu kiti, bet 
todėl, kad tarp jų pagamintų daiktų ir savo dvasios žmo- 
nės jaučia savotišką atitikimą, kad iš šitų amatininkų ran- 
kos išėję gaminiai jiems ypatingai patinka. Viso to kapi- 
talistinėje gamyboje nėra. Tiesa, ir čia ponios turi savo 
mėgiamų krautuvių. Bet krautuvė prekių negamina. Šitas 
pamėgimas yra visai kitokio pobūdžio negu atskirų ama- 
tininkų pamėgimas. Fabriko gaminys niekados žmogaus 
prie savęs taip nepririša, kaip amatininko kūrinys. 

Todėl jis nėra nė taip vertinamas. Fabriko gaminys 
vartotojo rankose yra vartomas tik kaip prekė, kaip gry- 
nas daiktas, kaip toks, kuris už pinigus galima visiškai ir 
tobulai nupirkti ir kuris daugiau nėra vertas, kaip pažy- 
mėta kainos lapelyje. Išvidinės pagarbos fabriko gaminys 
nesusilaukia. Jis gali būti peikiamas, niekinamas — nie- 
kas dėl to neįsižeidžia, ir niekam dėl to skriaudos nepada- 
roma. Vartotojas į fabriko gaminį žiūri su nepasitikėjimu, 
nes už jo gerumą bei tikrumą niekas neatsako. Už fabriko 
gaminio stovi tiktai mašina, kuri nėra atsakinga ir kuriai 
garbė nemažėja, jei daiktas pasitaiko netikęs. Todėl pre- 

kės negerbimas yra visuotinis mūsų dienų vartotojo nusi- 
teikimas, kuris fabriko gaminio atžvilgiu yra visiškai pag- 
rįstas, nes iš mašinos išėjusi neatsakinga kopija pagarbos 
iš tikro nėra verta. 

Bet šitas pagarbos nebuvimas šiandien tiek yra įleidęs 
šaknis į vartotojo dvasią, kad jis pradeda būti taikomas 
ne tik fabriko, bet ir amatininko gaminiams. Santykis su 
preke pradeda virsti santykiu su kūriniu. Tai yra savotiš- 
kas žmogaus dvasios atbukimas, kurio priežastis kaip tik 
ir glūdi visuotiniame gamybos sumechaninime ir josios su- 
prekinime. Kai visa, kas tik perkama, yra fabriko gami- 
niai, suprantama, kad žmogui sunku yra kitaip nusistaty- 
ti ir tada, kai jis susiduria su amatininko gaminiais. Tuo 
tarpu santykis su amatininko pagamintais daiktais turi 
būti visiškai kitoks. Amatininko kūrinys turi būti gerbia- 
mas, nes jis yra jo paties asmeninių pastangų vaisius, ku- 
riame glūdi jo dvasios bruožai ir jo širdies dalis. Amati- 
ninko darbo negerbimas ir niekinimas yra paties kūrėjo 
niekinimas. Galima amatininko gaminio nepirkti, jeigu jis 
nepatinka, bet negalima jo peikti. Peikimas amatininkų 
ir ūkininkų parduodamų produktų parodo žmogaus dva- 
sios atbukimą, nesiorientavimą mūsų prekybos santykiuo- 
se ir nesugebėjimą atskirti mašinos darbo nuo žmogaus 
darbo. Mūsų dienų vartotojas yra įpratęs visur susidurti 
su nuasmenintais daiktais, su kopijomis, su prekėmis. To- 
dėl jis pradėjo nebejausti skirtumo tarp originalo ir kopi- 
jos, tarp kūrinio ir prekės. Bet tai tik rodo, kiek kapitalisti- 
nis darbo nuasmeninimas yra padaręs gilios įtakos ne 
tik darbininkui, ne tik darbo gaminimui, bet ir pačiam var- 
totojui. Vartotojas šiandien kiekvieną daiktą pergyvena 
kaip gryną prekę, kurią jis visiškai nuperka, kurią jis ga- 
li nusviesti, kur jam patinka, prie kurios jis neprisiriša 
ir kurios negerbia. Kai šitoks nusiteikimas yra parodo- 
mas amatininkų ir ūkininkų gaminiams, jis ne tik yra klai- 
dingas, bet jis yra ir nenormalus. Kapitalizmas yra iš- 
kreipęs ne tik pardavimo etiką, kuri leidžia pardavinėti 
Talsifikatus, bet ir pirkimo etiką, kuri nesmerkia nepagar- 
bos net ir kūriniams. 

3. Gyvenimo sumechaninimas 


Gyvenimo sumechaninimas eina paskui gyvenimo nu- 
asmeninimą. Kai asmeninis principas yra išbraukiamas iš 
gyvenimo įvairių sričių, kai šitos sritys yra sukolektyvi- 
namos, jos savaime yra ir sumechaninamos, nes masė ne- 
gali būti kitaip tvarkoma, kaip tik mechaniškai. Be to, 
vis labiau įsigalįs kapitalizmas gyvenimą persunkia ekono- 
miniu pradu, kuris taip pat yra atremtas į mechanizmą. Iš 
kitos pusės, pelno principas įsiskverbia net į dvasios gy- 
venimą ir šį gyvenimą palenkia mechaniniams dėsniams, 
nes pelno rinkimas, atsirėmęs į kiekį, vyksta ne organiniu, 
bet mechaniniu būdu. Kolektyvo, ekonomijos ir pelno prin- 
cipų įsigalėjimas, kuris logiškai eina paskui kapitalizmo 
išsivystymą, gyvenimą palenkia mechaniniam pradui ir vi- 
sas jo sritis tvarko taip, larsi gyvenimas būlų ne organiz- 
mas, bei mechanizmas: mašina arba atskirų dalių ir paski- 
rų pradų suma. Kapitalistiniame mūsų amžiuje šitas su- 
mechaninimas yra žymus ir gyvenimo tiksle, ir gyvenimo 
formoje. Gyvenimo tikslo sumechaninimas reiškiasi kie- 
kyje, o gyvenimo formos sumechaninimas išeina aikštėn 
mieste. Kiekis ir miestas yra dvi kapitalistinio amžiaus 
mechanizacijos apraiškos. 


a. Kiekis kaip gyvenimo tikslas 


Jau esame sakę, kad kapitalistinis žmogus yra kiekio, 
arba krūvos, mylėtojas. Kiekis jį džiugina, jis siekia kiekio 
kaip tokio, visai nesirūpindamas, kokia yra jojo prasmė. 
Kiekio meilė kyla iš pelno principo. Kas ekonominiame sa- 
vo veikime yra vedamas ne reikalo, bet pelno, tas turi vi- 
sai natūraliai mylėti kiekį kaip tokį, nes pelno realumas 
kiekiu kaip tik ir apsireiškia. Noras kuo daugiau pelnyti 
ir kuo daugiau turėti pastūmi žmogų mylėti kiekį kaip sa- 
vo veikimo tikslą ir jo siekti visomis savo pastangomis. 

Šitoji kiekio meilė kapitalistiniame amžiuje reiškiasi 
ne tik ekonominėje srityje. Ji yra apvaldžiusi visą gyveni- 
mą. Ji yra įsisunkus į žmogaus dvasią ir į jojo širdį. Kie- 
kybė šiandien yra išslūmusi kokybę. Daiktas gali būti ir 
labai tobulas, bet jei jis nepatenkina kiekio troškimo, jis 

mūsų dienų žmogaus nežavi ir netraukia. Mūsų žmogui 
imponuoja tik tai, kas yra didinga — ne savo tobulumu, 
bet savo gausumu, savo didumu, greitumu, žodžiu, tuo, 
kas gali būti matuojama, skaičiuojama, kas sudaro kie- 
kio esmę. Šiandien žmogaus veikimas siekia ne to, kad 
daiktas būtų tobulai padarytas, bet kad būtų jo daug pa- 
daryta. Ekonominis pelno principas šiandien valdo visą 
žmogaus istoriją, pradedant žmonių giminės gausėjimu ir 
baigiant religinio gyvenimo apraiškomis. 

Kiekio meilė Europos gyvenime visų pirma apsireiškė 
nepaprastu žmonių padaugėjimu. Niekad Dievo pasaky- 
mas „aukite ir dauginkitės“ nebuvo tokiu sparčiu tempu 
realizuotas, kaip paskutiniame šimtmetyje. Dar 1800 me- 
tais Europoje gyveno 180 milijonų žmonių. Tuo tarpu 
1914 metais jau buvo jų priskaityta 450 milijonų. Per 114 
metų Europoje priaugo 270 milijonų. Tai yra toks prie- 
auglis, kokio istorija dar nebuvo mačiusi. Ir šitas faktas 
moderniajam pasauliui bei gyvenimui turi nepaprastos 
reikšmės. „Juo turi prasidėti, — teisingai pastebi Sombar- 
tas, — kiekvienas Europos naujosios istorijos tyrinėjimas“ ", 

Bet šitas žmonių padidėjimas anaiptol nebuvo prigim- 
to vaisingumo rezultatas. Žmonių vaisingumas koks buvo, 
toks ir pasiliko. Žmonija buvo padauginta sumažinant mir- 
ties siautimą higienos, medicinos ir technikos priemonė- 
mis. Kultūros pažanga padarė, kad kūdikių mirtingumas 
žymiai nukrito ir kad gyvenimo amžius žymiai pailgėjo. 
Vokietijoje amžiaus ilgumas nuo 45,56 pakilo ligi 55,97; 
Anglijoje nuo 43,66 ligi 55,5; Prancūzijoje nuo 40,85 ligi 
52,2 metų !8, Tai buvo dirbtinis žmonijos skaičiaus pakėli- 
mas, nepakeliant jos vaisingumo ir nedarant jokios atran- 
kos. Apsaugojimas nuo mirties viso, kas tik gimė, sudary- 
mas sąlygų išlikti ir tiems, kurie yra menkaverčiai kūnu ir 
dvasia, pradėjo labai realiai grėsti savotišku išsigimimu 
visai kultūrai. Žmonės džiaugėsi kiekiu, gėrėjosi augan- 
čia suma, o nematė, kad šitoji suma neauga savo koky- 
bėmis, kad joje pradeda įsiveisti išsigimimo daigų. Sykiu 
su žmonių daugėjimu daugėjo ir degeneratų skaičius. 
1871 m. Prūsijoje buvo suskaityta tik psichinių ligonių 

I? Das oekonomische Zeitalter, 8 p. 

18 W, Sombart. Op. cit, ibid. 

52400 žmonių. Tuo tarpu 1905 m. jau 138200 žmonių. 
Įrlandijoje 1851 m. kiekvienam 10000 žmonių teko 15 ne- 
normaliųjų, tuo tarpu 1901 m. kiekvienam 10 000 jau 56 
nenormalieji. Amerikoje nuo 1859 m. ligi 1910 m. žmonių 
skaičius padidėjo 81%, o psichinių ligonių skaičius per tą 
laiką padidėjo 250% '9. Tas pat yra ir kitose šalyse. Ne 
veltui tad amerikietis Lothrop Stoddard pradėjo kalbėti 
apie požmogio (Untermenschen) grasinimą visai žmoni- 
jos kultūrai ir visam josios vertybiniam gyvenimui 9. Mūsų 
dienų smarkus rasinis sąjūdis, kuris reiškiasi kartais net 
barbariškomis formomis, yra reakcija prieš kiekio pamė- 
gimą žmonijos dauginimosi srityje. Kapitalistinio amžiaus 
žmogus apie rasinę higieną negalvojo. Jam buvo svarbu, 
kad žmonių būtų kuo daugiausia, kad jo kraštas ar jo mies- 
tas pasiektų savotišką rekordą. 

Patrigubėjęs žmonių skaičius kapitalistinio mūsų am- 
žiaus nebuvo sutelktas į prigimtas organines bendruome- 
nes. Šitos bendruomenės jau buvo išardytos. Jų vietoje 
buvo sukurti savotiški mechanizmai, kaip miestai, orga- 
nizacijos arba didžiosios įmonės. Į šituos tad mechanizmus 
ir susitelkė nauji žmonės. Čia jie gyveno mechanišką gy- 
venimą, mechaniškai galvojo ir dirbo. Iš jų išaugo savo- 
tiška žmonija, kuriai organinis gyvenimo supratimas ir or- 
ganiniai ryšiai tarp žmonių buvo tik savotiška fikcija, kuri 
nesuprato nei kas yra šeima, nei kas yra tėviškė, nei kas 
yra prisirišimas prie žemės ir prie namų. Jų santykiai 
vienas su kitu buvo grynai išviršiniai, visuomeninė jų ben- 
dravimo forma buvo dirbtinė organizacija, o jų gyvenimo 
būdas — kolektyvinis. Padidėjusiame žmonijos kiekyje ka- 
pitalizmas mechanizuojančią savo įtaką išvystė kuo geriau- 
siai. 

Sykiu su žmonijos didėjimu ėjo ir kultūrinių gėrybių 
gausėjimas. Paskutinis šimtmetis tiek pagamino mokslo, 
meno, literatūros dalykų, kad joks žmogus jų ne tik pasi- 
savinti, bet net nė aprėpti neįstengia. W. Sombartas 2! duo- 
da tokią popieriaus suvartojimo statistiką: 


19 Plg. Dr. V. Bendoravičius. Išsigimimas ir eugenika, 24—25 p. 
Kaunas, 1932, 

20 Pig. Kuliurumstiurz. Die Drohung des Uniermenschen, 1925. 

2! Op. cit., 30 p. 

1800 metais buvo suvartota 10 000 tonų 


1850 “ “ kr 100000 “ 
1900 “ s S 8000000 “ 
1929 “ S s 16000000 “ 


Laikraščių Vokietijoje 1923 m. buvo 3734, tuo tarpu 
1932 m. jau 7652. Taip pat Vokietijoje kasmet išeina apie 
4000 naujų leidinių. Šalia šių kūrinių žodžiais, kuriems 
plisti reikalingas popierius, pagaminama taip pat didelė 
daugybė mokslo ir meno vertybių iš kitokios medžiagos: 
iš geležies, iš medžio, iš gipso, iš granito, iš molio, kurie 
sudaro taip pat labai didelį skaičių. Pridėkime prie jų dar 
technikos laimėjimų produkciją ir turėsime nepaprastą kul- 
tūros gėrybių gamybos vaizdą. 

Stovint šitos kultūrinės produkcijos akivaizdoje, taip ir 
kyla mintis, kad kiekio noras yra įsibrovęs net į giliausią 
kultūrinę kūrybą. Negalima būtų įrodyti, kad visi šitie 
mokslo ar meno gaminiai jau yra originalūs ir nauji lai- 
mėjimai. Labai dažnai jie yra tik kartojimai to, kas buvo, 
arba kompiliacijos iš to, kas yra. Vis dėlto jie yra gamina- 
mi ir leidžiami viešumon, nes visuomenė yra patenkinta 
jų gausumu. Mūsų viešąją nuomonę džiugina skaičius, ir 
šiam džiaugsmui pataikauja kultūros kūrėjai. Ekonominių 
gėrybių produkcijos principas yra įsimetęs ir į kultūrinių 
gėrybių kūrimą. Kultūrinės gėrybės pradeda virsti taip pat 
prekėmis, kurias jų vartotojai pradeda matuoti tiktai pi- 
nigais, pradeda negerbti ir net niekinti, nes jau pradeda- 
mas jausti kultūros perteklius. Atrodo, kad visos šitos gė- 
rybės yra kuriamos tik kiekio dėlei. Kitaip labai didelis jų 
procentas turėtų visiškai nepasirodyti ir nerasti jokio prita- 
rimo. Bet kadangi jos patenkina kiekio norą, jos stovi šalia 
tikrų laimėjimų ir sykiu su jais yra skaičiuojamos. Kultū- 
rinės gėrybės šiandien yra gaminamos mechaniniu būdu. 
Jos neišauga iš organinio ryšio su gyvenimu. Jos nėra 
šito gyvenimo pašauktos. Jos yra tik į gyvenimą įterpia- 
mos kaip svetimas kūnas. Net pats jų kūrėjas nėra su jo- 
mis organiškai susijęs ir jų savo dvasioje tinkamai neišne- 
šiojęs. 

Suprantama, pasisavinti tokį kultūrinių gėrybių gau- 
sumą organiškai negalima. Šalia mechaninės produkcijos 


6. A. Maceina, 2 t 81 


eina ir mechaninis pasisavinimas. Žmonės krauna savoje 
dvasioje mintis, žinias, sąvokas, idėjas mechaniškai vie- 
jų tarp savęs pagal hierarchinę jų santvarką. Materialis- 
tinės sąvokos čia maišosi sykiu su aukštomis religinėmis 
ir mistinėmis koncepcijomis. Žmogus nejstengia šitame 
mišinyje susivokti ir jo apvaldyti. Štai kodėl mūsų amžiu- 
je retas kas turi savą pasaulėžiūrą. Pasaulėžiūra dabar yra 
labai retas dalykas, nes pasaulėžiūra yra vienybė ir sintezė. 
Tuo tarpu padaryti sintezę iš mūsų amžiaus idėjų kratinio 
yra nepaprastai sunku. Lengviau yra eklektiniu būdu pasi- 
rinkti, kas patinka, ir tuo vaduotis visose gyvenimo srityse. 
Eklekticizmas yra charakteringa mūsų amžiaus sumechanin- 
lo mąstymo žymė. Eklekticistinė pasaulėžiūra niekados nė- 
ra organiška, Ji yra mechaniškas telkinys įvairių idėjų vie- 
na šalia kitos. Ir juo daugiau idėjų prisigaudoma, tuo, sa- 
koma, pasaulėžiūra esanti turtingesnė. Kiekio ir pelno prin- 
cipas čia viešpatauja taip lygiai, kaip ir ekonominėje sri- 
tyje. „Kapitalizmas,— sako E. Mounier,— dvasinį gyvenimą 
palenkė suvartojimo dėsniams, suvartojimą — produk- 
cijai ir produkciją — pelnui, sukeisdamas tuo būdu visiš- 
kai atvirkščiai natūralią eilę“ 2. Tai yra ekonominis kapi- 
talizmo principas. Bet jis yra taikomas ir dvasinei gyveni- 
mo sričiai. Ir čia aukščiausioje vietoje stovi pelnas, paskui 
kurį eina milžiniška kultūrinių gėrybių produkcija. Pro- 
dukciją stengiamasi suvartoti, neįstengiant organiškai jo- 
sios sutapdyti su išvidiniu savo pasauliu. Tuo būdu dvasia 
esti apsunkinta svetimais priedais, pradeda skursti pati 
ir skurdinti gyvenimą. Gyvenimo sumechaninimas yra sy- 
kiu ir jo nuskurdinimas. Kultūrinėje kūryboje, siekiant kie- 
kio, nukenčia kultūros tobulumas ir pradeda išsigimti kultū- 
rinis gyvenimas. Kapitalizmo apogėjaus metu yra pradė- 
ta kalbėti apie kultūros krizę ir net josios galą. Tasai me- 
chanizmas, kurį sukūrė kapitalistinis amžius, turi juk 
galų gale susidėvėti. 


Ur ———— P —T L NE LLS 
2 Vom kapit. Eigentumsbegriti zum Eigentum des Menschen, 
56 p. 

b. Miestas kaip gyvenimo forma 


Juo labiau reikalo ūkis virto pelno ūkiu, tuo labiau eko- 
nominis gyvenimas telkėsi mieste, Miesto išaugimas eina 
ranka rankon su kapitalizmo išsivystymu. Miestas yra ge- 
riausia kapitalizmui dirva. Čia susitelkia visos sąlygos, 
kuriose pelnas gali augti ligi begalybės. Dabartinis did- 
miestis yra tikras kapitalizmo įsikūnijimas. Kapitalas tel- 
kiasi didmiestyje. Gamybos centrai yra didmiesčiai. Pre- 
kių sandėliai taip pat yra didmiestyje. Didmiestis vilioja 
žmones savo įvairumu, savo technika, savo pramogomis, 
todėl jo gyventojų skaičius auga nepaprastu tempu. Ir did- 
miesčio gyventojai žavisi savo miesto skaičiumi: štai jis 
pasiekė milijoną, štai jau peržengė antrą ir t. t. be galo. 
Didmiesčio problema yra iš esmės kapitalizmo problema. 
Sumechaninto gyvenimo pavyzdžių reikia ieškoti didmies- 
tyje. 

Nors, apskritai imant, dauguma žmonių šiandien ir ne- 
gyvena mieste, vis dėlto miestas yra tapęs gyvenimo aps- 
prendėju ir vadovu. Miestinė gyvenimo forma atrodo esan- 
ti normali. Tuo tarpu kaimas yra tarsi išimtis arba nukrypi- 
mas nuo šitos normos. Kai kuriose didesnės industrijos ša- 
lyse, kurios nėra didelės teritoriniu atžvilgiu, net ir kaimas 
yra sumiesčionėjęs. Miestas šiandien visu savo turiniu ir 
visomis savo formomis veržiasi į kaimą ir naikina jojo cha- 
rakterį. Organinis kaimo gyvenimo pobūdis pradeda vis 
labiau užleisti vietą sumechanizuotam miesto gyvenimui, 

Visų pirma mieste yra sumechanizuota šeima. Mieste 
nėra šeimos židinio. Mieste yra tik namai, kuriuosna grįž- 
tama pailsėti. Kultūrinis gyvenimas mieste telkiasi ne šei- 
moje, bet už šeimos ribų: biuruose, klubuose, įstaigose, net 
kavinėse. Vaikai taip pat retai auga šeimoje visą laiką. 
Čia jie yra išvedami į darželius ir dažnai būna ten net išti- 
są dieną. Ir vaikams šeima yra tik pastogė ir poilsio vie- 
ta. Tasai šeimos organiškumas, toji globojanti josios įta- 
ka, kuri taip labai yra jaučiama kaime, mieste yra suny- 
kusi ir suskurdusi. Apie miesto šeimą negalima būtų 
pasakyti, kad ji būtų centrinė gyvenimo bendruomenė. To- 
kia ji yra jau tik galimybėje, bet ne realiai. Santykiai tarp 
šeimos narių mieste yra tik išviršiniai, nes pats gyvenimo 

būdas neleidžia jiems įsibrauti į žmogaus vidų ir iš vidaus 
surišti šeimos narius. Tai ypač yra jaučiama darbininkijos 
sluoksniuose, kur abi šeimos pusės — vyras ir moteris — 
dažnai yra priverstos palikti namus, ieškodamos uždarbio. 
Organiškas šeimos bendruomenės pobūdis mieste yra ap- 
ardytas. 

Sumechanintas yra ir visuomenės gyvenimas. Kaime 
žmonės gyvena kiekvienas savo namuose, ir šitie namai 
dažnai yra toli vienas nuo kito. Bet tarp kaimo žmonių 
yra daug didesnis solidarumas ir artimumas negu tarp 
miesto žmonių. Miesto žmonės gyvena krūvomis tuose pa- 
čiuose namuose. Bet namai juos jungia tik iš viršaus. To 
paties namo gyventojai yra dažnai nepažįstami. Jie nesi- 
jaučia turį kokių nors išvidinių santykių. Kiekvienas butas 
čia yra izoliuotas nuo kito buto. Kaime žmonės, praeida- 
mi pro vienas kitą — net ir nepažįstami, — paprastai pasis- 
veikina. Mieste kiekvienas slankioja skyrium pats su sa- 
vimi, su savo rūpesčiais ir vargais. Kad aplinkui dar su- 
kasi ištisa masė žmonių, tai jam nei šilta, nei šalta. Mies- 
to visuomenė yra savotiška atomų masė, kurioje viskas yra 
palaida, pakrika, kuri neturi išvidinių saitų, neturi ben- 
dros dvasios ir širdies. Tai yra ne organizmas, bet mecha- 
nizmas, kurį jungia tik išviršiniai interesai, bet kuris netu- 
ri sielos. 

Mieste yra sumechanintas ir dvasinis žmogaus gyveni- 
mas. Be abejo, reikia pripažinti, kad mūsų dienomis mies- 
tas yra dvasinio gyvenimo centras. Mieste susibėga įvairūs 
kultūriniai laimėjimai: čia jie yra vertinami, kuriami, čia 
jie yra skleidžiami ir platinami po tolimiausius tautos už- 
kampius. Vis dėlto šitas miestinis dvasios gyvenimas yra 
ryškaus mechaninio pobūdžio. Įvairūs muziejai, galerijos, 
teatrai, kinai, parodos ir kitos viešos mokslo bei meno įs- 
taigos, iš sykio atrodo, turėtų tik praturtinti miesto gyven- 
tojų sielą. Bet tikrumoje jos ją tik dar labiau nuskurdina, 
nuskurdina savo gėrybių gausumu, kurio žmogaus dvasia 
nepajėgia suvirškinti. Miesto gyventojas, kuris taip gau- 
siai naudojasi visais kultūros laimėjimais, labai dažnai 
turi apie juos žymiai menkesnį supratimą negu tas, kuris 
gyvena toliau nuo viso šito kratinio ir kuris į kultūrinę 
kūrybą žiūri iš perspektyvos. Miesto gyventojas greitai at- 

bunka visam, kas tik praslenka pro jo akis. Jis spėja su- 
gauti tik fenomenus, o daikto esmė išsprunka iš jo žvilgio. 
Jis net nesistengia šitos esmės suvokti. Jis pasitenkina ži- 
nodamas, kad yra; jam nesvarbu, kas yra. W. Sombartas 
šitokį nesidomėjimą esme vadina „Frivolisierung des Wis- 
sens“. „Juo aš suprantu,— sako Sombartas,— žmogaus ne- 
jautrumą atžvilgiu stebuklų, kurių pilnas šitas pasaulis. 
Imkime, pavyzdžiui, kultūrinį filmą, kuris žinijos srityje 
labiausiai yra paplitęs. Tiesiog baisu žiūrėti, su kokiu abe- 
jingumu atbukusi masė visai nesijaudindama traktuoja in- 
tymiausius dalykus! Gali čia būti augmenų ar gyvulių gy- 
venimas, svetimų tautų šventi papročiai, pirmykščio miš- 
ko paslaptys ar ledo amžiaus pasaulis, persisotinusi masė 
viską praryja be baimės, be pagarbos, be savų pastan- 
gų“ 23. Pažinimo srityje šitoks nesidomėjimas esme keršija 
tuo, kad miesto žmogus daug žino, bet maža išmano. Jam 
šiuo atžvilgiu tinka atvirkščias posakis pirmųjų pranciš- 
konų, kurie save vadino „nihil habentes, omnia possiden- 
tes“. Tuo tarpu žmonės miesto yra „omnia habentes“, bet 
„nihil possidentes“. Jie savo dvasioje turi labai daug pa- 
laidų apraiškų, bet jie nesuvokia jų esmės ir prasmės. Jų 
išvidinis gyvenimas, kaip ir išviršinis, yra sumechanintas. 

Jeigu dar pridėsime, kad miesto gyventojai, pasinaudo- 
dami technikos laimėjimais, gali sumechaninti ir išviršinį 
savo gyvenimą, galėsime Jengvai suprasti, kad iš tikro 
miestas yra sumechaninto gyvenimo forma. Technika kiek- 
viename žingsnyje priverčia miesto gyventoją susidurti su 
aparatais. Norėdamas muzikos, jis įjungia radiją arba už- 
suka patefoną; norėdamas keliauti, jis sėda į automobilį, į 
traukinį arba į orlaivį; norėdamas nušluostyti dulkes, jis 
pasiima dulkių siurblį. Visur aparatai, mašinos ir prietai- 
sai. Bet visi jie daro žmogui įtakos savo pobūdžiu. Žmo- 
gus netenka organiško ryšio su jo daromais veiksmais, nes 
tarp jo ir jo veiksmo įsiterpia aparatas, kuris pats dažniau- 
siai veiksmą atlieka, žmogui tik vadovaujant. Savo džiaugs- 
mą dėl atlikto darbo žmogus čia turi pasidalinti su apa- 
ratu. Miestas apsupa žmogų savo gyvenimo būdu ligi pat 
jojo dvasios gelmių. Tuo tarpu šitas miestinis gyvenimas 


2 Das oekonomische Zeitalier, 42 p. 


yra sumechanintas gyvenimas. Jis iš mechaninio principo 
yra kilęs, mechaniškai yra tvarkomas ir mechaninėmis for- 
momis reiškiasi. Štai kodėl kapitalizmas, savaimingai me- 
chanizuodamas gyvenimą, taip pat visai savaimingai su- 


kūrė miestą ir dabar miestinę gyveni snd 
se kamani enimo form - 
mesti ir kaimui. 4 ą Nori pri 


Antras skyrius 
KATALIKŲ ĮNAŠAS Į KAPITALIZMĄ 


„Pasaulio istorija yra pasaulio teismas“. 
Fr. Schiller 


PARAMA KAPITALISTINEI DVASIAI 
1. Paslinkimas į antropocentrizmą 


a. Antropocentrizmo pergalė Vakaruose 


Istorinis kapitalistinės dvasios šaltinis, kaip jau buvo 
sakyta, yra Renesansas. Jo metu kaip tik buvo išvystytos 
kapitalistinės dvasios žymės ir suformuotos ūkinės siste- 
mos pavidalu. Renesanso žmogaus kelias buvo kelias į 
kapitalizmą, ir Renesanso žmogus slėpė savyje kapitalis- 
tinės dvasios struktūrą. Taip pat jau buvo minėta, kad Re- 
nesansas buvo ne tik estetinis ar literatūrinis sąjūdis, bet 
ištisas kultūros kompleksas, ištisas visos Europos pasisu- 
kimas antropocentrine kryptimi. Kadangi kapitalistinė dva- 
sia yra viena buržuazinės dvasios apraiška, o buržuazinė 
dvasia savo ruožtu yra antropocentrinės dvasios pavida- 
las, todėl kapitalizmas nuosekliai turi išvidinių ryšių su an- 
tropocentrizmu kaip su tokia pasaulėžiūra, kuri veda žmo- 
gų į žemę. Teocentrizmo viešpatavimo metu kapitalizmo 
atsiradimas yra negalimas. Jeigu tad norime surasti tik- 
rąsias kapitalistinės dvasios šaknis ir nustatyti, kiek joms 
įsitvirtinti padėjo katalikai, mums reikia eiti ligi pat ant- 
ropocentrizmo pradžios Europos istorijoje. Antropocentriz- 
mo pergalė Vakaruose reiškė sykiu ir kapitalistinių užuo- 
mazgų pergalę. Tuo tarpu šitoji antropocentrizmo perga- 
lė prasidėjo su aristotelizmo persvara Vakarų filosofijoje 
ir apskritai pasaulėžiūroję. 

Krikščionybės gyvenimas Europoje ligi tryliktojo šimt- 
mečio vyko platonizmo įtakoje. Platoniškais simboliais šv. 
Jonas vaizdavo pasaulio vyksmą savo Apokalipsėje, pla- 
toniškomis sąvokomis Bažnyčios tėvai kalbėjo apie Krikš- 
čionybės misterijas, platoniškais terminais buvo formuluo- 

tos tūkstančio metų Bažnyčios dogmos. Šv. Augustinas, 
tasai didysis Vakarų Mokytojas, kaip jį yra pavadinę E. Gil- 
son ir Ph. Böhner !, sukrikščionino Platono filosofiją ir jo- 
sios įtakai palenkė visą Krikščionybės formavimosi ir išsi- 
vystymo stadiją. Pirmasis Krikščionybės gyvenimo tūks- 
tanimetis yra atsirėmęs į Platoną. Jeigu šiandien Krikš- 
čionybėje platonizmas nėra oficiali filosofija, tai dar anaip- 
tol nereiškia, kad jo įtaka jau būtų išnykusi. Tūkstančio 
metų gyvenimas nėra taip greitai nušluojamas, tuo labiau 
kad platonizmas turėjo gilios įtakos pačiam Krikščionybės 
branduoliui, kai šis dar tik skleidėsi. Aristotelizmas atėjo 
tada, kai Bažnyčia iš garstyčios grūdelio jau buvo išaugu- 
si į didžiulį medį, kurio šakose prisiglaudė žemės paukš- 
čiai. Aristotelis, tikras šios tikrovės paukštis, taip pat ra- 
do prieglaudą šitose šakose, bet žik šakose, nes kamieno 
syvai buvo platoniški. Bažnyčia savo gelmėse — savo mis- 
tikoje ir savo liturgijoje, savo askezėje ir savo pranašys- 
tėse — kalba Platono lūpomis. Aristotelis jai davė drabu- 
žį, bet tai, kas yra neapčiuopiama ir nesuvokiama, kas yra 
gyva ir aukšta, yra apsupta platoniškais simboliais ir pla- 
toniškomis idėjomis. Tai buvo Apvaizdos lemtis, kad Krikš- 
čionybė atsirėmė į platoniškąją pasaulėžiūrą, nęs šitoji pa- 
saulėžiūra yra prigimtas teocentrizmas, žmogaus proto su- 
kurtas ir išvystytas. 

, Platonizmas yra dvasios kryptis aukštyn. Tai žemės ap- 
žvelgimas iš aukštesnio pasaulio, arba, kaip sakydavo kri- 
kščionių asketai, sub specie aeternitatis. „Platonas,—- sako 
Foersteris,— taip aistringai gyvena kito pasaulio tikreny- 
bėje, kaip kad paprastas žmogus yra stipriai įsikibęs į šio 
pasaulio daiktus. Kaip Mykolas Angelas vis sumušdavo 
savo statulas, nes kiekviena jam atrodydavo tik menkas 
aidas to, kas gyveno jo sieloje, taip Platonui visa tikreny- 
bė tėra tam, kad primintų tą tobulybę, kuri šviečia jo sie- 
loje ir nėra iš šio pasaulio. Todėl šis pasaulis jam atrodo 
lyg trupmena, lyg neišpildytas priežadas, lyg sapnų ir še- 
šėlių karalystė, sulyginus su tuo aukštesniuoju būviu, su 
ta visiškesne tikrenybe, kurioje viskas yra užbaigta ir įvyk- 


1 Plg. Die Geschichte der christlichen Philosophie, 156 p. Pader- 
born, 1937. 

dyta, kas čia yra stabdoma medžiagos ir sunkumos. .. Pla- 
tonas mums rodo mūsų pačių perskilimą, mūsų girdimą 
paslaptingą šauksmą, kad būtumėm tobuli, ir vienkart že- 
mesniosios prigimties priešinimąsi tam šaukimui; jis pri- 
mena mūsų nepasitenkinimą grynais kūno gėriais, mūsų 
svetimumą materijos pasaulyje, — visa tai turi paklydusią 
pasaulyje sielą nuvesti atgal į jos pačios gyvenimą, įti- 
kinti ją esant visiškai skirtingą nuo pojūčių pasaulio. Pa- 
vyzdžiui, jis liepia mums įsivaizduoti, kad gyvename kaip 
žuvys jūroje ir saulę tematome per vandenį. Viskas ten že- 
mai atrodo blanku ir lyg sapne, be ryškių spalvų, visi 
daiktai nuėsti sūraus jūros vandens, bet mes manome, 
kad tai yra visa tikrenybė. Bet jei galėtume kaip žuvys 
bent trumpam laikui išsinerti iš vandens, pamatytume aki- 
mirksniui šviesingesnį pasaulį. Taip yra ir dieviškai gimu- 
siai sielai šioje žemėje“ 2. Be abejo, Platonas padarė klai- 
dų, kurios Krikščionybėn nebuvo jimtos. Bet bendra jo 
dvasios kryptis krikščioniškajai dvasiai buvo taip palanki 
ir tokia artima, kaip nė viena kuri kita. Platonas pasaulė- 
žiūros srityje sudaro prigimtą atramą antgamtinei Krikš- 
čionybės pasaulėžiūrai. Stai dėl ko šv. Augustinas Plato- 
ną ir vadina Atikos Moze. 

Todėl suprantama, kad ir visas tasai laikotarpis, kuris 
buvo Platono įtakoje, labiau krypo į aukštesnį pasaulį 
negu į žemę. Jau pati Krikščionybė pasuko žmogų antgam- 
tinio gyvenimo kryptimi. Šitasai pagrindinis Krikščiony- 
bės bruožas ir pagrindinė josios tendencija platonizmo 
buvo tik dar labiau paskatinta ir sustiprinta. Dažnai sako- 
ma, kad nuo Kristaus ligi tryliktojo šimtmečio nebuvo fi- 
losofijos. E. Gilsonas, atsakydamas į šitą priekaištą, pas- 
tebi, kad „jei filosofiją suprasime kaip prigimtąjį pasaulio 
aiškinimą, kaip visumą pažiūrų į daiktus proto atžvilgiu, 
tuomet nėra filosofijos tarp pabaigos trečiojo šimtmečio, 
kuris matė mirštant Porfiriją, ir vidurio tryliktojo šimt- 
mečio, kuris matė pasirodant „Summa contra gentiles““ 3. 
Bet ar tai reiškia, kad žmonija praleido tūkstantį metų 
dvasios tamsybėse? Anaiptol! Šitas tūkstantis metų buvo 


2 Kristus ir žmogaus gyvenimas, 6—7 p. 
3 Le Thomisme, 23 p. Paris, 1927. 

gilių ir plačių spekuliacijų laikas. Bet tai nebuvo filoso- 
fija. Tai buvo teologija. „Tai, kas charakterizuoja patristi- 
nį periodą,— sako tas pats Gilsonas,— yra filosofinės min- 
ties palenkimas religinei minčiai“ 4. Siuo metu buvo atbai- 
giamos aiškinti ir formuluoti krikščioniškosios dogmos, 
šiuo metu buvo kovojama su gausiomis erezijomis, šiuo 
metu buvo kuriamos maldos ir ištisi ritualai, šiuo metu 
susiformavo pirmosios bažnytinių kanonų užuomazgos. 
Visa tai reikalavo nepaprasto dvasinio aktyvumo. Bet ta- 
sai tikslas, kuriam šitas aktyvumas buvo skiriamas, nebu- 
vo filosofinis profaninis, bet religinis. Filosofinėmis sąvo- 
komis čia buvo išreiškiamos religinės koncepcijos. Filo- 
soiinėmis priemonėmis čia buvo kuriamos teologinės sis- 
temos. Dievas čia buvo jaučiamas ir pergyvenamas kaip 
pasaulio bei gyvenimo centras, ir todėl visas žmogaus vei- 
kimas — praktinis ir teoretinis — sukosi aplinkui šitą cen- 
trą. Krikščionybės kryptis aukštyn surado puikią prigim- 
tąją atramą platonizme, ir abu jie sukūrė tokį teocentriz- 
mą, kokio nerandame visoje Europos istorijoje. Teocentrinis 
bruožas anuo metu buvo žymus visur: pradedant misti- 
ka ir baigiant veikalų paraščių pagražinimais. 

Bet štai per arabus Aristotelis pamažu pradeda atsi- 
kelti iš ilgos užmaršties ir pamažu išsikovoti vietą Vakarų 
žmogaus sąmonėj. Aristotelio kovoje su Platonu vyko toks 
didelis žmogaus dvasios pasikeitimas, kurio padariniai li- 
gi šiol dar nėra tinkamai įvertinti, Čia laimėjo ne aristote- 
lizmas kaip filosofinė sistema, bet čia laimėjo visiškai 
kitokia dvasios kryptis, visiškai kitokia pasaulėžiūra. L. Bau- 
ras Vakarų susipažinimą su Aristoteliu vadina „nepap- 
rastu dvasios pasisukimu“, kada net „visa lotyniškųjų Va- 
karų mokslinė problematika pateko į savotišką sambrūz- 
dį“5. Iš Aristotelio filosofijos dvelkė visai kitokia dvasia 
negu ta, kuria Vakarai buvo gyvenę ligi šiol. Pasaulis šios 
filosofijos šviesoje atrodė daug turiningesnis ir gražes- 
nis, realybė daug suprantamesnė ir prieinamesnė, moks- 
las daug turtingesnis konkrečiomis pažintimis. O. Willman- 
nas teisingai yra pastebėjęs, kad Platono, o vėliau ir šv. 
Augustino filosofija buvo skurdi, nestipri ir nepakankama 

* Op. cit, ibid. 

5 Theologische Ouartalschrift, 255—256 p., 1925. 


90 


gamtos moksluose bei pozityviniame pažinime“, Tuo tar- 
pu iš Aristotelio veikalų Vakarai patyrė daugybę tokių pa- 
žinčių, apie kurias jie nebuvo net galvoję, nes Aristotelis, 
kaip žinome, buvo ne tik filosofas, bet ir gamtos mokslų 
žinovas, ir ekonomikas, ir' politikas, ir pedagogas. Plato- 
nas ir šv. Augustinas, atsidėję Dievui ir išvidiniam savo 
gyvenimui pažinti — Deum et animam scire cupio,— ne- 
daug dėmesio kreipė į išviršinį pasaulį. Materialinis tad 
šitos pasaulėžiūros skurdumas kilo iš jos paties pobūdžio, 
iš josios krypties aukštyn, iš josios teoeentrizmo. Kiek ji 
buvo stipri išvidine savo puse, savo vidaus gyvenimo pa- 
tirtimis, tiek ji buvo silpna šios žemės turinio atžvilgiu. 
Aristotelizmas, eidamas priešinga linkme negu platoniz- 
mas, kaip tik praturtino savo pažiūras išviršinio patyrimo 
duomenimis. 

Aristotelizmas yra dvasios kryptis žemyn. Tai trans- 
cendentinės tikrovės apžvelgimas atsistojus ant žemės ir 
tvirtai į ją įsirėmus. „Platonas,— sako Fr. Zachas,— krei- 
pia savo žvilgį į Dievą ir į antjuslinį idėjų pasaulį: iš 
dieviškųjų pirmavaizdžių jis leidžiasi į žemę. Aristotelis 
eina atvirkščiu keliu: nuo patyrimo faktų, nuo padarinių 
prie priežasties, nuo atskirų daiktų prie jų idealinės esmės, 
nuo pasaulio prie Dievo“ 7. Platonui normų ir vertybių pa- 
saulis, kurį jis vadino idėjų kosmu, yra aukščiau daiktų: 
daiktai yra tik netobuli šitų idėjų atspindžiai. Tuo tarpu 
Aristotelis šitas idėjas įdėjo į pačius daiktus ir jas pavertė 
daikto entelechija. Normos ir vertybės pasidarė daiktams 
tmanenčios: daiktas turi būti tvarkomas ne pagal kurią 
transcendentinę normą, bet pagal savo paties entelechiją, 
pagal savo paties prigimtį. Normų ir vertybių pasaulis čia 
buvo sulietas su realios būties pasauliu. Gyvenimo pasky- 
rimas yra ne sutapti su amžinaisiais pirmavaizdžiais, kaip 
mokė Platonas, bet išvystyti savo prigimtį, savo išvidines 
užuomazgas, savo galimybes, kurios glūdi entelechijoje. 
Transcendentinio pasaulio ilgesys Aristoteliui neegzistuo- 
ja, nes jam gyvenimas vyksta šioje tikrovėje, pačiuose 
daiktuose ir pačiame regimame pasaulyje. „Aristotelis ne- 


8 Geschichte des Idealismus, II, 459 p. Braunschweig, 71907. 
7 Modernes oder katholisches Kulturideai?, 48 p. Wien, 1925, 

kalba apie būsimąją laimę“ 8, Laimė Aristoteliui glūdi pri- 
gimtį atitinkančiame veikime, Prigimtis yra mastas, ku- 
riuo matuojamas yra daikto išsivystymas, jo kelias į bū- 
ties pilnatvę ir jojo laimingumas. Aristotelio filosofija yra 
šios žemės, šios tikrovės filosofija. 

Iš kitos pusės, arisiofelizmas sukasi aplinkui žmogų. 
Šv. Augustinas, išeidamas įš Platono, tiesos, gėrio ir grožio 
pagrindų ieškojo Dievuje. Teigdamas tiesos, gėrio ir gro- 
žio amžinumą bei nekintamumą, jis kopia ligi Dievo ir tik 
Jame randa šito amžinumo bei nekintamumo galutinį pa- 
grindą. Tuo tarpu Aristotelis tiesos nekintamumo ieško 
pačiame žmoguje, bendroje žmonių prigimtyje, daiktų san- 
tykiuose su abstrakcijos būdu gautomis idealinėmis jų es- 
mėmis. Teocentrinio tiesos charakterio Aristotelio filoso- 
fijoje nebėra. Nebėra nė teocentrinio gėrio charakterio. Pla- 
tonui Dievas buvo gėris; gėrio idėja buvo aukščiausia. 
Žmogaus gerumas buvo jo atitikimas idealinį pirmavaizdį, 
arba savo idėją. Žmogaus laimingumas buvo grįžti į tąjį 
pasaulį, iš kurio už bausmę jis buvo ištremtas. Platono 
visa etika buvo aiškiai teocentrinės transeendentinės link- 
mės. Kitaip yra Aristotelio etikoje. Mokslas. apie laimę 
(eudaimonia) sudaro aristotelinės etikos esmę. Šitos lai- 
mės matas yra dorybė. Veikimas pagal dorybę sudaro žmo- 
gaus gerumą (plg. Eth. Nic. 1,7). Tiesa, Aristotelis yra 
per didelis realistas, kad jis žmogaus laimę matytų tiktai 
dorybėje, kaip mokė Sokratas ir cinikai. Tobulai laimei, 
be dorybių, jis dar reikalauja ir kitų žemės gėrių, kaip aukš- 
ta kilmė, ilgas gyvenimas, kūno grožis, draugai, vaikai ir 
tam tikras turtas?. Viskas, kaip matome, čia sukasi aplin- 
kui žmogų. Zinogaus gėris ir jo laimė glūdi jame pačiame 
ir jo aplinkoje. Toks pat bruožas žymu ir Aristotelio nusis- 
tatyme grožio atžvilgiu. Platonui grožis buvo amžinosios 
idėjos atspindys ir regimas apsireiškimas. Šv. Augustinas 
Dievą vadino „pulchritudo infinita“ ir gailėjosi per vėlai 
šitą grožybę pamilęs. Tuo tarpu Aristoteliui meno esmė 


$ E. Gilson. Op. cit., 27 p. 
* Plg. Fr. Sawicki. Lebensanschauungen alter und neuer Denker, 
I, 121 p. Paderborn, 1926. 

glūdi sekime to, kas yra gamtoje pastovu ir tipinga 9. Gro- 
žis Aristoteliui, kaip formulavo tomistinė filosofija, yra 
tai, „guod visum placet“, kas džiugina žmogų, kas jį paten- 
kina, kas patinka jo juslėms ir pojūčiams. Kad per gražų 
objektą kalbėtų transcendentinis pasaulis, to Aristotelis 
nežinojo. Vadinasi, aplinkui žmogų sukasi Aristoteliui 
tiesa, gėris ir grožis. Aristotelio filosofija yra ne tik šios 
tikrovės, bet ir šioje tikrovėje gyvenančio žmogaus filoso- 
fija. Aristotelizmas yra antropocentrizmas. 

Nenuostabu todėl, kad Aristotelis nors apie Dievą ir 
kalbėjo kaip apie grynąją formą, vis dėlto jis organiškai 
Dievo su pasauliu nesusiejo. Dievas jam gyveno kažkur 
toli nuo šios tikrovės, nors ir buvo „nejudąs judintojas“. 
Atmetęs amžinąsias idėjas, Aristotelis padarė Dievą ne: 
pažįstantį pasaulio ir tuo pačiu jo reikalais nesirūpinantį. 
Apvaizda aristotelizme neegzistuoja. Pasaulis ir žmogus 
yra paliktas sau ir savo jėgoms. Čia nėra nei nusikalti- 
mo, nei bausmės, nei amžinosios kančios, nei amžinosios 
laimės. Aristotelio žmogus Dievo nesiilgi. Savo sieloje jis 
nejaučia to veržimosi Dievop, kuris žymu platoniškojo- 
augustiniškojo žmogaus gyvenime. Aristotelio žmogus 
Dievo atžvilgiu yra ne religininkas, bet metafizikas, jeigu 
kalbėsime Schelerio terminais. Jis apie Dievą galvoja, jis 
įrodinėja logikos pagalba jo buvimą, bet savo sieloje jo 
nepergyvena ir jam nesimeldžia. Platono mokslas apie 
Dievą yra religija, Aristotelio — tik teodicėja. Aristotelis 
pastatė žmogų žemėje ir leido jam Dievo ieškoti: ar jis 
Jį ras, ar ne — Aristoteliui menkai terūpėjo. 

Sitoks tad aristotelizmas grėsė Vakaruose pergalėti 
platonizmą. Tiesa, čia atvaizduota forma jis neįsigalėjo. 
Šv. Albertas ir šv. Tomas Aristotelį sukrikščionino. Jie įve- 
dė į aristotelizmą dieviškąją Apvaizdą, dieviškąjį žinoji- 
mą, sielos nemirtingumą ir pasaulio kūrimo idėją. Bet tai 
buvo dalykai, anaiptol ne organiškai išvystyti iš aristote- 
linės pasaulėžiūros. Visos šitos idėjos buvo atneštos Krikš- 
čionybės ir aristotelizmui įdiegtos iš viršaus. Jos nė kiek 
nepakeitė bendro charakterio aristotelinėje filosofijoje. Ji 


10 Pig. Al. Stėcklis. Filosofijos istorijos bruožai, 63 p. Kaunas, 
1926. 

kaip buvo, taip ir liko antropocentrinė. Tiesos, gėrio ir gro- 
žio antropocentrizmas net aiškiai tomistinės filosofijos 
buvo pabrėžtas prieš augustiniškąjį šių dalykų teocentriz- 
mą. Dievo atžvilgiu tomizmas ėjo Krikščionybės, vadinasi, 
teocentrizmo, linkme. Bet žmogaus ir jo gyvenimo atžvil- 
giu tomizmas savo filosofijoje nutolo nuo teocentrinio pla- 
tonizmo ir prisiėmė aristotelinį antropocentrizmą. Tomis- 
tinė teologija yra teocentrinė. Tomistinė filosofija yra ant- 
ropocentrinė. Todėl nors ir sukrikščioninto Aristotelio per- 
galė Vakaruose tikrumoje buvo antropocentrinės dvasios 
pergalė. Sukrikščioninimas palietė tik atskiras Aristotelio 
mintis. Bet teocentriniu charakteriu jis negalėjo peršunkti 
visos aristotelinės pasaulėžiūros. Stai dėl ko Vakarų reli- 
ginė mintis ilgai purtėsi, matydama aristotelizmo laimė- 
jimus. Aristotelinė filosofija sutiko kliūčių net iš oficialių 
Bažnyčios sluoksnių, kurie instinktyviai jautė, kad čia 
prasideda naujas dvasios gyvenimas. Šito gyvenimo cent- 
re jau nebestovėjo Dievas, bet žemė ir žmogus. 

Šitame tad gyvenime kaip tik ir glūdi giliausios Rene- 
sanso šaknys. Renesanso pradžios reikią ieškoti aristote- 
lizmo pergalėje, nes tai buvo antropocentrinio principo 
pergalė. Tai buvo žmogaus dvasios pasisukimas šios žemės 
kryptimi. Nesvarbu, kad Renesanso atstovai pametė Aris- 
totelį ir vėliau nuėjo Demokrito keliu. Bet Aristotelis pir- 
mas jiems šitą kelią parodė. Kas nuo Platono pereina prie 
Aristotelio, tas netrukus pereis ir prie Demokrito. Europos 
istorija šitą teigimą patvirtina. 

Šitame gyvenime glūdi ir giliausios kapilalizmo šaknys. 
Žmogaus pasisukimas į žemę ir į save vėliau pagimdė tąjį 
žemiškųjų gėrybių troškimą ir tąjį individualizmą, kuriais 
yra charakteringa kapitalistinė dvasia. Aristotelio ekono- 
miniuose ir politiniuose raštuose naivu būtų ieškoti kapi- 
talizmo pradmenų. Jų reikia ieškoti jo metafizikoje ir jo 
antropologijoje. Kas žmogų pastato šioje tikrovėje, kas jo 
laimę mato jo prigimties išskleidime per dorybę, pridedant 
dar žemiškųjų gėrybių tam tikrą kiekį, tas nesunkiai gali 
ekonominėje srityje pereiti prie kapitalizmo. Naujųjų laikų 
istorija šitą žingsnį kaip tik ir padarė. Šiandien, kai ly- 
giname kapitalistinę mūsų dienų santvarką su aristote- 
lizmo kova tryliktajame šimtmetyje, mums sunkiai gali 

būti suprantama, kokie čia gali būti ryšiai tarp šių dviejų 
laip tolimų dalykų. Bet visi pripažįsta, kad mūsų amžiaus 
krizė savo šaknis turi antropocentrizme. Tuo tarpu šitas 
antropocentrizmas kaip tik yra prasidėjęs su aristotelizmo 
pergale, kad pats aristotelizmas yra antropocentrizmas. 
Kapitalizmas yra tik viena gana vėlyva ir tolima apraiška 
antropocentrinio Europos kelio. Bet jo iš šito kelio išskirti 
negalima, nes jis yra su juo organiškai suaugęs. 


b. Etikos pasisukimas žemės kryptimi 


Antropocentrizmas pasaulėžiūroje negalėjo likti be įta- 
kos ir doriniam žmogaus gyvenimui. Pasikeitus pažiūroms 
į pasaulį, turėjo pasikeisti ir nusistatymas žmogaus gyve- 
nimo bei jo elgesio atžvilgiu. Jeigu metafizinis antropo- 
centrizmas dar tik iš tolo turėjo ryšių su kapitalistine dva- 
sia, tai etinis antropocentrizmas jau žengė vieną žingsnį 
arčiau ir tiesioginiu būdu padėjo išsivystyti kapitalistinės 
dvasios užuomazgoms. Aristotelinė metafizika pasuko visą 
žmogaus mintį pasaulio kryptimi. Šita pačia kryptimi pa- 
stsuko ir Vakarų etika. Žemės gyvenimas, jo reikalai, jo 
tvarkymas čia tapo pirmaeiliu etikos objektu. Etinio gy- 
venimo supraktinimas ir jo suracionalinimas yra dvi pa- 
grindinės etinio persiorientavimo apraiškos. 

Dorinio žmogaus gyvenimo pasikeitimas aristotelizmo 
įtakoje visų pirma apsireiškė etikos alsiskyrimu nuo aske- 
tikos. Platoniškoji-augustiniškoji teocentrinė etika apėmė 
visa, kas žmogaus tobulėjimui buvo reikalinga. Ji nedarė 
skirtumo tarp to, kas yra apreikšta Dievo ir kas yra pa- 
tirta ar sugalvota paties žmogaus. Platono—Augustino 
pasaulėžiūroje vad. „prigimtoji etika“ nebuvo atskirta nuo 
apreikštosios asketikos. Kristaus posakis „Būkite tobuli, 
kaip ir dangiškasis jūsų Tėvas yra tobulas“ čia buvo ve- 
damasis viso doros mokslo motyvas. Graikams, pirmoje 
eilėje Aristoteliui, aukščiausioji dorybė buvo išmintis. 
Šv. Augustinui visų dorybių pagrindas ir šaltinis buvo 
meilė:. pirmoje eilėje Dievo, o paskui artimo meilė kaip 
Dievo meilės išvada. Kiek graikiškoji etika buvo atsirė- 
musi į protą, tiek patristikos, ypač šv. Augustino, ir viso 
pirmojo tūkstančio metų etika rėmėsi valia: ji buvo vo- 


95 


liuntaristinė, kaip ir modernioji Schelerio ar Hartmanno 
etika. Tokiais posakiais, kaip „pondus meum amor meus, 
eo feror guosumgue feror“—, „mano svoris — tai mano mei- 
lė; tai ji mane varo visur, kur tik esu varomas“, arba 
„ama et fac quod vis“ —,„mylėk ir daryk, ką nori“, šv. Au- 
gustinas nubrėžia visą savo etikos charakterį. Jojo etika 
yra vedama Dievo meilės, ir ji yra taikoma visiems žmo- 
nėms. 

Kitaip pasidarè po aristotelizmo persvaros Vakaruose- 
Visų pirma, pasiremiant Aristoteliu, čia susiformavo vad. 
eihica naturalis. Tai buvo tokia doros mokslo disciplina, 
kuri yra sukurta paties žmogaus vieno tik proto pagalba, 
be dieviškojo apreiškimo paramos. Šalia josios susikūrė 
vad. ascetica, arba ethica supernaturalis, kuri savo dės- 
nius vedė iš Apreiškimo. Prigimtoji etika lietė tokius da- 
lykus, kurie padaro žmogų dorą. Asketika nagrinėjo tas 
dorinio gyvenimo taisykles, kurios padaro žmogų šventą. 
Metodiniu atžvilgiu šitas skirtumas yra pateisinamas. Kas 
nori sukurti doros mokslą, būtinai turi skirti du doros šal- 
tinius: pačią žmogaus prigimtį ir Dievo Apreiškimą. Ga- 
limas daiktas, kad pačioje savo esmėje jie nėra skirtingi, 
kad prigimtis siekia to, ką nurodo Apreiškimas. Bet šitų 
šaltinių pažinimas yra skirtingas, ir tuo pačiu pagal juos 
susiformavusios disciplinos taip pat yra skirtingos, Teori- 
joje etikos ir asketikos atsiskyrimas buvo žinijos laimėji- 
mas. Bet praktikoje jis reiškė dorinio gyvenimo pralaimė- 
jimą. 

Etika ir asketika abi yra praktinės disciplinos. Jos nėra 
sukurtos tik dėl idėjos, tik dėl sistemos, bet visų pirma dėl 
praktikos. Jos yra iš praktikos kilusios ir praktikai ski- 
riamos. Pagal jas yra tvarkomas praktinis dorinis žmonių 
gyvenimas. Jeigu tad teorijoje yra daromas skirtumas tarp 
to, kas yra apreikšta, ir to, ką žmogus suseka savo protu, 
ir jeigu šitas skirtumas pereina į praktinį gyvenimą, ar tai 
nereiškia dorinio žmogaus gyvenimo suskaldymo į du 
vienas su kitu nedaug susiliejančius regionus: į dorumą 
ir į šventumą? Asketika kalba apie šventumą, tuo tarpu 
etika šventumo neliečia, nes jai jis yra neprieinamas. To- 
dėl tie žmonės, kuriems yra taikomi etikos dėsniai, šven- 
tumo nesiekia. Jie lieka žemesniame dorinio gyvenimo 

laipsnyje. Tiesa, reikia pripažinti, kad visais laikais tokių 
žmonių būta. Bet jie savo nerangumo arba nenoro nega- 
lėjo niekuo pateisinti, nes platoniškoji-augustiniškoji etika 
tikrumoje buvo asketika. Jeigu tad kas ligi šventumo ne- 
prieidavo, jis žinojo, kad tai jis sustoja pusiaukelėj ne- 
įvykdydamas to, ko iš jo yra reikalaujama. Tuo tarpu at- 
siradus etikai, skirtingai nuo asketikos, kelias į šventumą 
tapo tik išrinktųjų keliu, o visa minia gyveno vad. „dorą 
gyvenimą“, kurį pateisino ir grindė vad. „prigimtosios eti- 
kos“ reikalavimais. Ji vykdė šitos etikos dėsnius, ji nelau- 
žydavo šitos etikos įsakymų, bet ligi šventumo jai buvo 
dar toli. O kadangi etika apie šventumą nekalbėjo, ji buvo 
rami savo sąžinėje, nes jautėsi įvykdžiusi visa, kas etikos 
buvo reikalaujama. Šiai kur glūdi mūsų dienų pažiūra, 
kad šventumas yra tik saujelės dalykas ir kad visiems ki- 
tiems pakanka būti tik dorais. Dorumas nėra blogas daly- 
kas. Bet jis nėra specifiškai krikščioniškas. Etikos rei- 
kalaujamas ir ją patenkinantis dorumas yra žmogiškasis 
dalykas, kurio prigimtoje tvarkoje pakanka. Graikų etika 
todėl visa buvo pagrįsta dorumu, nes aukščiau dorumo 
žmogaus protas užkopti neįstengia. Dorumą peržengia tik 
Krikščionybė, atskleisdama žmogui šventumo sritis. Šven- 
tumas talpina savyje ir dorumą kaip dalį visumoje. Štai 
kodėl pirmojo tūkstančio metų istorijoje dorinis gyveni- 
mas buvo valdomas šventumo, nes jis buvo vieningas, ne- 
suskaldytas, jungiamas vieno teocentrinio principo. Po 
aristotelizmo įsigalėjimo šitas gyvenimas buvo suskaldy- 
tas į prigimtąjį ir antgamtinį, kas praktikoje reiškė dide- 
lės žmonių masės grąžinimą į prieškrikščioniškus laikus, 
o tik išrinktųjų palikimą krikščioniškajame šventumo ke- 
lyje. Prigimtasis dorinis gyvenimas, kurį teisėtai gyveno 
ištisos masės, laikydamosi etikos dėsnių, buvo ne kas kita 
kaip šios žemės gyvenimas rūpinantis šios tikrovės reika- 
lais. Su aristotelizmo persvara Vakaruose atėjo ir etikos 
pasisukimas žemės kryptimi. 

Su etikos pakrypimu žemės linkui pasirodė sykiu ir 
josios supraktinimas. Augustiniškoji etika buvo daugiau 
mistinio kontempliatyvinio pobūdžio. Santykiuose su že- 
miškaisiais daiktais „Augustinas eina toliau negu apskri- 
tai krikščioniškoji moralė. Iš jo pažiūrų kalba aukštas 

idealizmas, kuris praktinių gyvenimo santykių nepakan- 
kamai paiso“ 0, Tiesa, Augustinas žemiškųjų gėrybių ne- 
niekina. Bet jis jų prie laimingumo nė neprideda, kaip 
Aristotelis. Žemiškosios gėrybės Augustinui yra Dievo 
atspindys ir išraiška. Reikia tad prie jų stabtelti valan- 
dėlę, kad paregėtume jose pasislėpusį Dievą. Bet tai yra 
tik stabtelėjimas, kuris nė vieną momentą neturįs mus 
versti nuo Dievo atsitraukti arba jį pamiršti. Sistemingo 
ir nuolatinio rūpinimosi žemiškaisiais dalykais platoniš- 
kai augustiniškoje etikoje mes nerandamne, 

Etikos pakreipimas į praktiką alėjo iš Aristotelio. Aris- 
totelio etika, kaip jau minėjome, yra šios žemės reikalų 
etika. Nepripažindamas ir nejausdamas žmoguje trans- 
cendentinės tikrovės ilgesio, Aristotelis savaime dorinio 
gyvenimo centrą perkėlė į šią žemę, ir protingame, prigimtį 
atitinkančiame josios reikalų tvarkyme jis matė dorybę. 
Šitoks žemiškas pobūdis ir įsigalėjo etikoje po aristote- 
lizmo persvaros. Rūpintis antgamtinio gyvenimo dalykais 
buvo palikta asketikai. Etika turėjo rodyti žmonėms kelią 
šioje žemėje. Ji turėjo juos tiesiai išvesti per susipynusios 
praktikos labirintus. Ji todėl mokė žmones apdairumo (cir- 
cumspectio), atsargumo (cautio), darbštumo (laboriositas), 
taupumo (liberalitas), apsirūpinimo atsarga (providentia); 
ji liepė vengti skubumo (praecipitatio), neapsisvarstymo 
(inconsideratio), tinginystės (otiositas), išlaidumo (pro- 
digalitas), nepastovumo (inconstantia) ir t. t. Visos šitos 
dorybės yra geri ir žmonėms būtini dalykai. Bet jų nag- 
rinėjimas parodo, kad etika yra aiškiai pakrypusi į šią 
tikrovę ir į josios reikalus. Nesunku juk pastebėti, kad 
dauguma minėtų dorybių, kurias etika liepia įsigyti, ir 
dauguma ydų, kurių ji liepia vengti, liečia kaip tik mate- 
rialines gėrybes. Jos kyla iš žmogaus nuolatinių ir artimų 
santykių su materialine gyvenimo sritimi. Kai žmogus 
nuo šios srities savo dvasia buvo nutolęs, tada ir etika 
minėtoms dorybėms ir ydoms skyrė nedaug vietos. Taip 
buvo patristikos etikoje. Bet kai žmogus savo žvilgsnį nu- 
kreipė į žemę, kai jis susilietė su šios tikrovės medžia- 
ginėmis gėrybėmis, tada etika turėjo kalbėti apie minėtas 

dorybes, kad parodytų, kaip žmogus turi su žeme santy- 
kiuoti, ir apie ydas, kad pamatytų, kur jis neturi nuklysti. 
Taip buvo tomislinėje etikoje, ir taip yra ligi mūsų dienų. 
Aristotelio įtakoje sukurta „ethica naturalis“ jau nebeturi 
to aukšto idealizmo, apie kurį kalba šv. Augustinas. Ji 
jau yra realistinė ir praktinė. Ji jau retai kalba „de sancti- 
tate“, bet labai dažnai „de virtute“. Tiesa, šventumas, sa- 
koma, yra ne kas kita kaip herojiškas kurios nors dorybės 
laipsnis. Bet ne kiekviena dorybė tinka šventumui. Net ir 
herojiškas apdairumas, net ir herojiškas atsargumas, net 
ir herojiškas taupumas, net ir herojiškas apsirūpinimas rei- 
kalinga atsarga nepadarys žmogaus švento. Yra dorybių, 
kurios, net ir herojiškai vykdomos, žmogaus nepašvenčia, 
nes jos kyla ne iš žmogaus santykio su Dievu, bet iš žmo- 
gaus santykio su pasauliu. Tuo tarpu aristotelinės etikos 
centre šitos pasaulinės dorybės kaip tik ir stovi. Visa aris- 
totelizmo persvaroje sukurta etika šitomis dorybėmis rù- 
pinasi pirmoje eilėje. Perkėlimas šito rūpesčio į praktiką 
kaip tik ir pasuko visą dorinį žmogaus gyvenimą realis- 
tine praktine linkme. 

Sykiu su etikos atskyrimu nuo asketikos ir su josios 
supratimu ėjo ir etikos suracionalinimas. Perkėlusi savo 
centrą į dorybes, etika visai natūraliai turėjo nurodyti 
žmogui racionaliausius būdus joms įsigyti. Ji turėjo žmo- 
gų išmokyti, kad jis šitų dorybių įsigytų greifai ir gerai. 
Dorinio gyvenimo suracionalinimas buvo visai logiška iš- 
vada iš antropocentrinio šitos etikos charakterio. Visų 
pirma etika nustatė dorybių eilę, jų hierarchinę priklau- 
somybę, jų santykius tarp savęs ir su žmogumi; ji išna- 
grinėjo ydas, priešingas šioms dorybėms; ji nurodė, kur 
ir kada yra nuodėmė, kur yra tik netobulumas, o kur geras 
darbas; ji suskaitė, kiek kurios dorybės aktų žmogus bū- 
tinai turi per savo gyvenimą padaryti; ji nustatė išmaldos 
kiekį ir taupumo ribas; ji nurodė gerų ir blogų darbų ma- 
tą: in medio stat virtus — dorybė yra viduryje. Raciona- 
lizmo tinklas apsupo visą dorinį žmogaus gyvenimą. Proto 
sugalvotose ir nustatytose formose turėjo vykti natūralus 
žmogaus tobulėjimas. Kiek platoniškai augustiniškoji etika 
buvo vedama valios jėgos, kurią jai įkvėpė meilė, tiek 
aristotelinė etika buvo žadinama proto, kurio aukščiausia 

apraiška buvo išmintingumo dorybė: virtus sapientiae. 
Augustiniškasis žmogus veikė pagal savo asmens bran- 
duolį, vedamas meilės: pondus meum amor meus. Aristo- 
teliškasis žmogus protu reguliavo savo veiksmus ir pa- 
mažu skverbėsi į savo asmens vidų. Augustiniškasis do- 
rumas išsiveržia gaivalingai, kaip nesulaikoma jėga, kaip 
meilė ir kaip įkvėpimas. Aristoteliškasis dorumas sklei- 
džiasi pamažu ir racionaliniu tinklu kaip voras gaubia vi- 
są žmogaus būtybę. Augustiniškoji etika iš Dievo išeina, 
todėl ji yra kaitri ir ugninga. Aristoteliškoji etika į Dievą 
dar tik eina, todėl ji yra apdairi, išmintinga ir racionali. 
Dorinis gyvenimas čia yra suprantamas kaip ištisa atskirų 
gerų veiksmų suma, kaip rinkinys atskirų dorybių, kurių 
kiekvienos reiškimąsi protas tvarko ir reguliuoja. Šios 
tikrovės žmogui šios žemės reikalams geresnės etikos, kaip 
aristoteliškoji, sunku būtų sugalvoti. Bet viena yra tikra, 
„kad šiltoji etika nežadina kankinių ir dorinio gyvenimo di- 
dvyrių. Josios racionalumas nepaliečia žmogaus asmens 
branduolio, bet užtat ji labai gerai tarnauja žmogaus as- 
mens periierijai. 

„Ethica naturalis“ tvarko ne tik žmogaus santykius su 
Dievu, ne tik jo santykius su artimu bei su pačiu savimi, 
bet ir jo santykius su ekonominėmis gėrybėmis. Bendro- 
joje etikoje telpa ir ekonominė, arba ūkio, etika. Šitoji ūkio 
etika negali būti kitokia, kaip bendroji etika. Ta pati dvasia 
ir ta pati linkmė dvelkia josios visumoje, kaip ir kiekvie- 
noje specialioje josios dalyje. Tai yra visai natūralu ir 
suprantama. Todėl jeigu aristotelinė etika yra apskritai 
palinkusi į žemę ir į josios reikalus, tai šitas palinkimas 
yra žymus ir josios ekonominėje dalyje. Ekonominė aris- 
totelinė etika iškelia tas pačias dorybes, kurias ji kelia ir 
bendrai doriniame žmogaus gyvenime, tik čia jas ji pri- 
taiko ekonominei sričiai. Prigimtojo proto nurodymai ir 
jojo sprendimai čia vadovauja, kaip ir visur kitur. Tos 
pačios žymės, kuriomis yra charakteringa bendrosios etikos 
linkmė, ekonominėje srityje įgyja tik naujų aspektų. 

Etikos atskyrimas nuo asketikos ekonominėje srilyje 
apsireiškė teisingumo atskyrimu nuo meilės. Meilė, kaip 
ekonominis ir socialinis veiksnys, yra antgamtinės srities 
dalykas. Tai pastebėjo jau Leonas XIII. Socialinė meilė 

yra viena artimo meilės rūšių, o artimo meilė yra vienas 
iš aukščiausių religinių įsakymų. Tuo tarpu teisingumas 
yra prigimtosios tvarkos principas. Jo esmę sudaro 
„suum cuique“. Atiduoti tai, kas kitam priklauso, nesisa- 
vinti tai, kas yra kito, — štai dvi pagrindinės teisingumo 
pusės. Šv. Tomas gerai yra pastebėjęs, kad „teisingumo 
medžiaga yra išviršinis veiksmas“ 12, Teisingumas yra pa- 
tenkinamas ne išvidiniu nusiteikimu, bet efektyviu išvir- 
šiniu darbų. Išvidinis nusiteikimas objektyvinei teisingumo 
esmei yra nesvarbus. Štai kodėl teisingumas tapo etikos 
objektu, o meilė buvo palikta asketikai. Etika, nagrinėda- 
ma tik prigimtosios tvarkos principus, natūraliai atsirėmė 
į teisingumą, kiek ji turėjo kalbėti apie ekonominę ar so- 
cialinę sritį. Meilė čia buvo išskirta, nes josios principai - 
kilo iš antgamtinės srities. Praktikoje tai reiškė, kad mei- 
lės principo taikymas buvo paliktas tik tiems, kurie norėjo 
būti šventi. Dorumui pakako teisingumo. Meilės principą 
turėjo vykdyti vienuoliai, anachoretai, asketai, o visa plati 
žmonių masė galėjo pasitenkinti tik teisingumu. „Atiduok, 
kas yra ne tavo“,— buvo pagrindinis šitos etikos reikala- 
vimas ekonominiuose žmonių santykiuose. Bet kad būtų 
skelbiama „atiduok, kas yra tavo“, buvo negirdėtas daly- 
kas, nes tai jau yra meilės reikalavimas. Tertuliano cituo- 
jamas posakis, kuriuo stabmeldžiai charakterizavo išvirši- 
nius krikščionių santykius: „Žiūrėkite, kaip jie myli kitas 
kitą“, šitoje santvarkoje jau nebeteko prasmės. Daugių 
daugiausiai čia buvo galima pasakyti: „Žiūrėkite, kaip jie 
yra teisingi kitas kitam“. Todėl Cari/as idėja katalikų eti- 
koje po aristotelizmo persvaros nebuvo išvystyta sociali- 
niam gyvenimui. Teisingumo sistemą mes jau turime nuo 
šv. Tomo laikų: „iustitia legalis, iustitia distributiva, ius- 
titia commutativa“. Tuo tarpu Caritas sistemos sociali- 
nėje srityje mes veltui ieškotume. Apie Caritas kalba as- 
ketai, kalba tiems žmonėms, kurie su socialiniu gyvenimu 
turi nedaug ryšių arba kurie iš jo yra visiškai pasitraukę, 
Caritas principo reikalavimai yra išblaškyti, neaiškūs ir 
nublukę, palyginus juos su teisingumo reikalavimais. Kaip 
apskritai šventumas ir visa askezė Europos istorijoje vis 

labiau buvo nugrūsta už vienuolynų sienų, taip su ja sy- 
kiu ir Caritas idėja. Bet šiandien mums jau aišku, kad 
vieno tik teisingumo socialiniam gyvenimui nepakanka. 
Socialinis teisingumas turi būti papildytas ir atbaiglas 
socialine meile, „Vienas tik teisingumas, — sako O. Schil- 
lingas,— sugeba pašalinti tiktai atskirų konfliktų priežas- 
tis, bet jis nesujungia širdžių ir nesuvienija sielų. Be mei- 
lės krikščioniškąja prasme net ir geriausi juridiniai nuo- 
stalai pasiliks nevaisingi“ °. H. Mayeris pasisako dar 
griežčiau: ,,Drungnas teisingumas, — sako jis, — ir geresnis 
materialinis padėjimas pavirs niekais, jei ekonominės ir 
socialinės reformos pradžioje ir pabaigoje nestovės antras 
didysis visuomenės gyvenimo veiksnys — dieviškoji mei- 
lė“ 4. Šiandien šitos mintys mums yra aiškios, nes mes 
matėme iš teisingumu paremtos santvarkos kylančią ka- 
pitalistinę santvarką, kurioje neteisingumas pasiekė aukš- 
čiausio laipsnio. Bet dabartinis mūsų socialinio gyvenimo 
pakrikimas savo šaknimis siekia ligi tos etikos, kuri meilę 


padarė tik privatiniu atskirų tobulumo siekiančių asmenų 
dalyku. 


Etikos pakreipimas praktine linkme ekonominėje srityje 
taip pat turėjo labai didelės reikšmės. Žmogus pačia savo 
prigimtimi yra realistas ir praktikas. Materialinės gėrybės, 
kurios yra apčiuopiamiausios, ir fiziniai reikalai, kurie yra 
būtiniausi, savaime žmogų prie savęs traukia ir riša. Au- 
gustiniškoji etika stengėsi atitraukti žmogų nuo šių saitų 
tuo, kad ji nesirūpino šios žemės reikalais ir kuo labiausiai 
kreipė žmogų į Dievą. Tuo tarpu aristotelinė etika savo 
palinkimu į žemę kaip tik žmogaus susijimą su šia tikrove 
skatino ir palaikė. Ekonominėje srityje lai reiškė paska- 
tinimą rūpintis ne tik tuo, kas reikia, bet ir apskritai eko- 
nominio savo padėjimo nuolatiniu gerinimu. Pelno prin- 
cipas glūdi paslėptas žmogaus susijime su ekonomine sri- 
timi. Kai tik žmogus stengiasi ekonominę sritį nuolatos 
tobulinti, jis savaime turi siekti pelno, nes reikalas šito 
nuolatinio tobulinimo nereikalauja. 


Pelno principas dar labiau išeina aikštėn etikos sura- 


13 Katholische Wirischaftsethik, 71 p. 
4 Die Soziale Frage und Katholizismus, 219 p. 

cionalinimo perkėlime į ekonominę sritį. Dorinio gyvenimo 
racionalumas ekonomikoje reiškia tikslingą šeimininkavi- 
mą, kurį scholastikai vadino liberalitas vardu ir kuris buvo 
pirmoji ekonominė aristotelinės etikos dorybė. Jos laiky- 
damasis, žmogus turėjo vengti ir per didelio taupumo, 
kad netaptų šykštus, ir per didelio išlaidumo, kad nevirstų 
eikvotoju. Prie šitos dorybės natūraliai buvo prijungtos 
kitos, taip pat iš ekonominės srities, kaip apdairumas, at- 
sargumas, apsirūpinimas atsarga ir kitos. Visų jų sinte- 
tinis sujungimas kaip tik ir sukūrė tąją ekonominę etiką, 
kurios vedamas žmogus santykiavo su medžiaginėmis gė- 
rybėmis. Šitoji etika pelno principui ne tik nebuvo prie- 
šinga, bet savo dorybių sistema jį skatinte skatino. Kas 
šeimininkauja protingai, kas yra ekonominiuose santy- 
kiuose apdairus, atsargus ir taupus, tas visai savaime 
pasigamina materialinių gėrybių daugiau negu įam rei- 
kia. Tai yra natūralus gerai vedamo ūkio padarinys. Kur 
šitą perteklių dėti, aristotelinė etika nenurodė. Remdamasi 
teisingumu, ji tik reikalavo, kad kitam būtų atiduota tai, 
kas yra jo. Savų gėrybių, tegul ir nereikalingų, atidavimo 
šitoje etikoje nerandame, nes čia nėra meilės principo. 
Šv. Augustinas pabrėžia: „Jei nori mylėti artimą kaip pats 
save, pasidalink su juo savo pinigais“ !5. Pinigais šv. Au- 
gustinas laiko bet kokias materialines gėrybes: „Ar tai 
būtų vergas,— sako jis,— ar indas, ar laukas, ar medis, 
ar galvijas,— visa tai yra vadinama pinigu“ !Š. Toks rei- 
kalavimas aristotelinėje etikoje būtų nesuprantamas, nes 
jis kyla iš antgamtinės artimo meilės. Tuo tarpu šitoji 
etika remiasi teisingumu, o teisingumas anaiptol nerei- 
kalauja padalinti savas gėrybes, tegul jų kas nors turėtų 
ir per daug. Štai kodėl tada, kai viešpatavo augustiniškoji 
etika, ir pertekliaus susikrovimas buvo negalimas, nes jam 
buvo nurodyta vieta: artimo reikalai. Tuo tarpu tada, kai 
įsigalėjo aristotelinė etika, perteklius buvo paliktas jojo 
savininko rankose. Tuo būdu kapitalo augimas etįškai 
buvo pateisintas. Reikėjo tik, kad jis būtų vykdomas eko- 
nomiškai. Etinio gyvenimo racionalizacijos pritaikymas 
ekonominei sričiai vedė žmones į pertekliaus ir tuo pačiu 
15 Sermo de disciplina christ, 672 p. // Migne. P. L., 40, 
16 Ibid. 

į kapitalo krovimąsi be reikalo ir be aiškaus tikslo. Eko- 
nominės srities atitrūkimas nuo žmogaus čia buvo tik lai- 
ko kiausimas. Kapilalizmas ekonomiškai įvykdė tai, ką 
aristotelizmas leido etiškai. 


2. Paslinkimas į egoizmą 


Nuosekliai išvystytas antropocentrizmas visados atsi- 
duria egoizme. Kelias į žmogų eina per patį save, nes savo 
asmuo ir savo reikalai yra apčiuopiamiausi ir arčiausi. 
Kas gyvenimo centre pastato žmogų, tas netrukus šilos 
bendros sąvokos vieloje įkurdina savąjį Aš. Antropocent- 
rizmas visados yra individualizmas, o individualizmas 
praktikoje, ypač ekonomijoje, yra egoizmas. Štai dėl ko 
antropocentrizmo pradžia Europos gyvenime sutampa su 
individualizmo pradžia, ir štai dėl ko šitas individualizmas 
ekonominiuose žmonių santykiuose netrukus pasikeitė daž- 
nai net nuodėmingu egoizmu. Nereikia nė aiškinti, kad 
kapitalistinė dvasia savo esmėje yra egoistinė dvasia. Ki- 
lusi iš individualizmo, ji praktikoje leidžia laisvą jėgų 
kovą tarp atskirų individų ekonominėje srityje, kas vadi- 
nama „laisva konkurencija“. Konkurencija tikrumoje yra 
noras pražudyti savo konkurentą pačiam laimint. Sitas 
silpnesniųjų žlugimas bankroto pavidalu šiandien yra pa- 
prastas ir kasdieninis ekonominės santvarkos reiškinys. 
Juo niekas nesistebi, ir jo niekas nepeikia nė nedraudžia. 
Kas įstengia pigiau gaminti ir pigiau pardavinėti, savo 
rankose laiko ištisų smulkių gamintojų ir prekybininkų 
likimą. Nuo jo malonės priklauso jų ir jų šeimų gyveni- 
mas. Kai tik šitoji smulki gamyba ir smulki prekyba pa- 
stoja stambiajai kelią, ji esti nušluojama per keletą mė- 
nesių. Mes tai vadiname „laisva konkurencija“ nematy- 
dami, kad po visu tuo glūdi jėgos ir egoizmo principas, 
kurį mes esame sankcionavę ir aprobavę. 


a. Artimo meilės lygumas paties savęs meilei 


Egoizmas socialiniuose ir ekonominiuose žmonių san- 
tykiuose visados reiškia artimo meilės stoką. Artimo meilė 
yra egoizmo priešginybė. Kai tik savasis Aš yra prade- 

damas labiau mylėti negu artimas, tuojau šitoji savimeilė, 
tegu! ji pradžioje būtų ir pateisinama, išsigema ir virsta 
egoizmu. Vakarų antropocentrizmo kelias kaip tik ir buvo 
kelias tolyn nuo artimo meilės. Kristaus posakis „Mylėk 
savo artimą kaip pats save“, kuris taip švietė pirmaisiais 
Krikščionybės amžiais, istorijos eigoje buvo pamažu ap- 
temdintas. Žodžiai „kaip pats save — sicut se ipsum“ iš 
normos virto tik pavyzdžiu ir palyginimu. Savasis Aš at- 
sistojo aukščiau už artimą. 

Ciceronas yra pasakęs, kad senovės žmonės labiau su- 
prato gyvenimo dėsnius, nes jie buvo arčiau prie dievų. 
Šitas posakis tinka ir Krikščionybei. Pirmieji krikščionys 
labiau suprato ir visos Krikščionybės, ir atskirų josios sri- 
čių dvasią, nes jie buvo arčiau prie josios Kūrėjo. Jie 
savo būtyje buvo iš vidaus susilietę su pačiu Krikščionybės 
principu. Šv. Dvasios veikimas taip pat buvo žymiai gau- 
singesnis ir apčiuopiamesnis. Pirmieji Krikščionybės am- 
žiai buvo persunkti ypatingomis malonėmis. Todėl ano 
meto atskirų Krikščionybės dėsnių supratimas ir jų prak- 
tinis vykdymas turi labai didelės reikšmės, ypač mūsų 
laikams, kurie daugelį dalykų yra iškreipę ir aptemdę. 
Paprastai yra sakoma, kad jeigu kas nors pasidaro ne- 
aišku, reikia visados grįžti prie šito dalyko šaltinio, iš 
kurio jis yra kilęs. Aiškumas glūdi pradžioje. Artimo mei- 
lės įsakymas mūsų dienomis yra aptemdintas. Jo vykdy- 
mas praktikoje yra neaiškus. Jis nebėra visų mūsų san- 
tykių su žmonėmis pagrindas ir matas. Reikia tad mums 
grįžti prie pradžios, reikia eiti į pirmuosius amžius, kurie 
šito įsakymo kaip tik buvo persunkti ir kurie jį vykdė taip, 
kad net pagonys stebėjosi. Tik tuomet mums pasidarys 
aišku, kiek mes esame iš tikro nutolę nuo tikrosios Kris- 
taus dvasios. 

Tai įvyko Kristaus kelionėje į Jeruzalę. Vienas fari- 
ziejus priėjo prie Jo ir paklausė: „Mokytojau, koks di- 
džiausias įsakymas įstatyme? Jėzus jam tarė: Mylėsi Vieš- 
patį Dievą visa savo širdimi, visa savo siela ir visa savo 
mintimi. Tai yra didžiausias ir pirmasis įsakymas. Antras 
gi į jį panašus: Mylėsi savo artimą kaip pats save. Šitais 
dviem įsakymais remiasi visas įstatymas ir pranašai“ 
{Mt 22, 34—40). Kai abejojąs fariziejus paklausė, kas yra 

artimas, Kristus jam papasakojo palyginimą apie gailes- 
tingąjį samarietį, kuris, radęs sužeistą kelyje žmogų, pa- 
ėmė jį ant savo gyvulio, nugabeno į užeigą, apmokėjo jo 
slaugymą, net grįždamas pažiūrėti, kaip šiam sekasi (plg. 
Lk 10, 29—37). Šito pavyzdžio pakako, kad pirmieji krikš- 
čionys suprastų, jog artimo meilė savo efektingumu lurė 
prilygti savęs paties meilei. Posakis „kaip pats save“, 
pirmųjų krikščionių supratimu, reiškė ne palyginimą ir 
ne pavyzdį, bet aiškią ir griežtą normą. Aš, mano asmuo, 
mano reikalai yra norma, pagal kurią kiekvienas turi spręs- 
ti apie artimo meilės vykdymą. Kiek artimo meilė prisi- 
artina prie mano asmens meilės, tiek Kristaus įsakymas 
yra įvykdomas. Tikrasis ir galutinis šito įsakymo realiza- 
vimas praktikoje nedaro jokio skirtumo tarp savęs paties 
ir artimo meilės. Savęs paties meilė, kaip artimo meilės 
norma, yra jaučiama kiekviename pirmųjų krikščionių teo- 
rijos ir praktikos žingsnyje. Jau minėjome šv. Augustino 
reikalavimą, kad jei nori mylėti artimą, pasidalink su juo 
savo pinigais. Pagrįsdamas šitą reikalavimą teoriškai, šv. 
Augustinas sako: „Mylėk Dievą ir mylėk artimą; Dievą 
taip, kaip Dievą, artimą taip, kaip pats save. Juk nerasi 
nieko, kas būtų lygus Dievui, kad būtų galima pasakyti: 
mylėk Dievą, kaip myli anąjį. Tuo tarpu artimo meilei 
yra rasta norma (regula), nes rasta, kad tu esi lygus ar- 
timui (inventus est proximo tuo par tu ipse)“ !7. Šv. Au- 
gustinas nekalba, kad artimo meilė yra žik panaši į savęs 
paties meilę, kad ji yra' pavyzdys artimo meilei. Bet jis 
aiškiai pasako, kad ji yra artimo meilės norma arba tai- 
syklė — regula. Dar daugiau, šv. Augustinas teigia, kad 
„iš šio įsakymo kyla žmogiškosios visuomenės pareigos, 
kuriose nesuklysti yra sunku“ !8. Artimo meilė pirmaisiais 
Krikščionybės amžiais buvo ne tik individualinis kiekvieno 
žmogaus dalykas, bet toks principas, kuris tvarkė ir visuo- 
meninius santykius. Artimo meilės lygumas savo paties 
meilei teorijoje vedė ir į lygumą praktikoje. Jeigu aš my- 
liu artimą kaip pats save, aš ir turiu daryti, kad jis ir 
gyventų taip, kaip aš pats. Pirmųjų kelių amžių krikščio- 
nių pastangos kaip tik ir ėjo ta kryptimi, kad būtų galima 

17 Sermo de discip. christ., 670 p. // Migne. P. L., 40. 

18 De moribus ecclesiae catholicae, I, 1332 p. // Migne. P. L., 32. 

teoretinį artimo meilės lygumą įgyvendinti ir praktikoje. 
Iš čia ir kilo tos vad. „komunistinės“ pirmųjų krikščionių 
tendencijos ekonominiuose santykiuose. 

Artimo meilės lygumo realizavimas ekonominėje sri- 
tyje visų pirma pasirodė Jeruzalės krikščionių bendruo- 
menėje. „Tikinčiųjų daugybė, — pasakoja mums Apaštalų 
Darbų autorius,— buvo vienos širdies ir vienos sielos. Nė 
vienas iš jų nesakė apie savo lobį, kad tai jo vieno būtų, 
bet visa jiems buvo bendra... Nes jų tarpe nebuvo nė 
vieno stokojančio; kas tik turėjo dirvų ar namų, parduo- 
davo, pinigus už parduotąjį turtą atnešdavo ir dėdavo prie 
apaštalų kojų; kiekvienam gi buvo dalijama, kiek jam bu- 
vo privalu“ (4, 32—35). Tai buvo ne įstatymo padiktuotas 
ir prievartos keliu vykdomas komunizmas, bet meilės pa- 
žadintas žygis, kad artimas gyventų taip, kaip ir aš pats, 
kad nebūtų nė vieno stokojančio. Šv. Petras, bausdamas 
Ananiją ir jo žmoną, kam šie paslėpė pinigų dalį ir tuo 
būdu pamelavo Šv. Dvasiai, aiškiai pabrėžė laisvą bend- 
ruomeninį turtų pobūdį: „Ar neparduota (dirva) ji ne- 
būtų pasilikusi tau ir ar su gautais iš pardavimo pinigais 
tau nevalia buvo daryti, ką nori?“ (Apd 5, 4). Pirmieji 
krikščionys ne principialiai paneigė nuosavybę, bet.jie į 
turtą žiūrėjo kaip į Dievo dovanų administravimą, kuris 
turi būli vedamas taip, kad kiekvienas iš jo gautų, kiek jam 
yra reikalinga. Iš meilės kilęs turto subendrinimas yra gra- 
Žiausia pirmųjų Krikščionybės amžių žymė ekonominėje 
srityje. 

Jeruzalės bendruomenė nebuvo paskutinė ir vienintelė, 
kuri rūpinosi artimo meilės vykdymu. Jau pačioje Judėjoje 
artimo meilės darbai taip išsiplėtė, kad jiems vienų apaš- 
talų nepakako. Reikėjo išrinkti specialius žmones šiam 
reikalui. „Dvylika (apaštalų) sušaukė mokytinių minią ir 
tarė: Netinka, kad mes paliktume Dievo žodį ir tarnautu- 
me prie staly. Todėl, broliai, nužiūrėkite iš savo tarpo 
septynis gero liudijimo, Šventosios Dvasios ir išminties 
pilnus vyrus, kad juos įstatytume šiai reikmenei. Mes gi 
pasiliksime prie maldos ir žodžio tarnavimo. Tas pasaky- 
mas patiko visai daugybei“ (Apd 6, 2—5). Tai ir buvo 
diakonato institucijos pradžia. Bendruomenės išrinkti ir 

apaštalų pašvęsti septyni vyrai buvo pirmieji diakonai 
socialiniam reikalui. Jie turėjo tarnauti prie stalų, vadi- 
nasi, rūpintis visu tuo, kas yra susiję su artimo meilės 
vykdymu socialinėje srityje. Vėliau prie vyrų buvo pri- 
jungtos ir moterys, analogiškai vadinamos diakonėmis. 
Diakonato institucija pačioje pradžioje todėl buvo daugiau 
socialinio pobūdžio. Tai buvo socialinis diakonatas tikrąja 
šio žodžio prasme, apie kurį mes kalbėsime vėliau ir apie 
kurio atgaivinimą yra užsiminęs Leonas XIII. 

Laikui bėgant, artimo meilės vykdymo formos įvairėjo 
ir plito. Atsirado vad. agapės, arba vakarienės. Iš sykio 
jos buvo susijusios su Mišiomis ir su Eucharistija, vėliau 
virto specialiomis vakarienėmis našlaičiams, vargšams ir 
našlėms. Apie jas kalba Klemensas Aleksandrietis, Ter- 
tulianas ir Minucijus Feliksas. Šios vakarienės sąmoningai 
buvo laikomos pagoniškų prabangių puotų priešginybe. 
Jos buvo paprastai daromos bažnyčios patalpose, pirmi- 
ninkaujant vyskupui, šeštadienio vakarą ir baigdavosi 
temstant. Turtingieji čia valgydavo sykiu su netūrtingai- 
siais. Liekanos būdavo padalinamos tiems, kurie atvykti 
negalėdavo. Išmaldos davimas iš sykio buvo individuali- 
nis, vėliau pamažu organizavosi visuomeniniais pavida- 
lais. Tertulianas liudija, kad Kartaginoje buvo bendras 
iždas, į kurį laisvai dėdavo pinigus palaidoti vargšams, 
aprūpinti našlaičiams, išpirkti vergams ar kaliniams. Ta 
pačia proga Tertulianas pastebi, kad šitie meilės darbai 
yra charakteringi tik krikščionims ir kad stabmeldžiai yra 
priversti juos pripažinti, nors jų egoizmas yra toks dide- 
lis, kad broliškosios meilės jie visiškai nesuprantą !?. Jie 
tik stebėdavosi ir sakydavo: „Žiūrėkite, kaip jie myli kitas 
kitą“. Jų lūpose tai buvo papeikimas. Bet sykiu tai buvo 
gražiausia Krikščionybės charakteristika. Artimo meilės 
darbais rūpinosi ne tik paprasti tikintieji, bet ir aukščiau- 
siuose hierarchijos laipsniuose stovį asmens. G. Schnū- 
reris pastebi, kad Konstantino ediktas palengvino vargšų 
ir persekiojamųjų globą. „Vyskupai galėjo atsidėti belais- 
viams ir juos lankyti. Rūpinimasis našlėmis ir vargšais 


19 Plg. Albert Ehrhard. Die Kirche der Martyrer, 396—398 p. 
München, 1932. 

buvo laikomas jų garbės teise“ %. Vėliau dar ilgus amžius 
vyskupų rūmai buvo artimo meilės darbų centrai. 

- Pirmųjų Krikščionybės amžių artimo meilės teorija ir 
praktika ryškiausiai susitelkė šv. Ambraziejaus asmenyje. 
Šv. Ambraziejus, Milano vyskupas, klasikinės senovės mė- 
gėjas ir karštas Cicerono gerbėjas, didelis pamokslininkas 
ir savos liturgijos kūrėjas, šalia šv. Augustino yra žymiau- 
sias Vakarų Bažnyčios Tėvas. Jo moksle ir gyvenime pir- 
mykštė meilės dvasia apsireiškia taip skaidriai, kaip nie- 
kur kitur. Būdamas jau tuo metu nemažo miesto vysku- 
pas, jis turėjo progos artimo meilę skelbti ne tik iš sakyk- 
los, bet parodyti, kaip ji turi būti vykdoma ir praktikoje. 
Jo pavyzdys mums charakteringas yra dar ir tuo, kad mes 
čia pirmą sykį Bažnyčios istorijoje susiduriame su savo- 
tišku bažnytinio turto panaudojimu karitatyviniam dar- 
bui. 

Nuosavybės atžvilgiu šv. Ambraziejus yra ne kartą lai- 
komas savotišku komunistu, nors šitas jojo komunizmas 
yra lygiai toks pat, kaip ir minėtos Jeruzalės bendruome- 
nės. Viena tik šv. Ambraziejus pabrėžia, kad individuali- 
nis nuosavybės pobūdis yra ne prigimties padaras, bet 
žmonių, kas vėliau buvo pakartota ir šv. Tomo. „Dievas,— 
sako šv. Ambraziejus, — viskam įsako atsirasti, kad visa 
būtų bendras visų pragyvenimas ir kad žemė būtų tam 
tikra bendra nuosavybė. Prigimtis todėl pagimdė bendrąją 
teisę, o uzurpavimas teisę padarė privatinę. Taigi pagal 
Dievo valią ir prigimties linkimą mes turime pasigelbėti 
vienas kitam... ar tai darbais, ar pareigomis, ar pinigais, 
ar kuriuo kitu būdu, kad tarp mūsų nuolatos didėtų bend- 
ruomenės gerovė“ ?!, Todėl, pasak šv. Ambraziejaus, turtų 
telkimas prieštarauja ir teisingumui, ir bendruomenės la- 
bui: „Stengdamiesi didinti turtus, rinkti pinigus, užimti 
žemes ir šitais turtais viršinti kitus, pametame teisingumo 
formą ir netenkame visuomeninės geradarybės“ 2. Turtai 
yra tam, kad juos grąžintume kitiems, kaip ir pati gamta 
grąžina jon įdėtą grūdą: „Žemė vaisius gimdo arba pati, 


20 Kirche und Kultur im Mittelalter, I, 8 p. Freiburg i. Brsg., 


1926. 
21 De officiis ministrorum, I, 67—68 p. // Migne. P. L, 16. 


22 Op, cit., ibid. 
109 


arba dar gausingiau grąžina jai patikėtus. ... Žmonišku- 
mo pavyzdį parodo pati žemė. Ji teikia vaisių, kurių ne- 
sėjai, ir padaugintus atiduoda tuos, kuriuos priėmė. ... Su- 

. tikime, kad kas nors gali pasiteisinti, jog nedavė. Bet kaip 
pasiteisins, kad neatidavė. Neduoti vargiai galima, neati- 
duoti — negalima“ 23, Čia šv. Ambraziejus kalba apie tuos 
turtus, kurie yra gauti paveldėjimo keliu ir kurie todėl 
turi būti atiduoti visuomenei. Svarbiausia yra tai, kad. 
šv. Ambraziejus atiduoti reikalauja ne tik tai, kas jau yra 
nereikalinga, bet lai, kas pačiam yra net būtina: „Ne per- 
teklių (atiduoti reikia), bet reikalingus daiktus; ne ko per 
daug, bet kas tinka žmogiškumui“ *. Sv. Ambraziejui 
anaiptol neatrodo paradoksas ir neprotingumas, jeigu kas 
taptų vargšas dėl to, kad savo turtą išdalino kitiems varg- 
šams: „Niekas neturi gėdytis, jei, šelpdamas vargšus, iš 
turtingo pasidarė vargšas“ 5. Gėdytis reikia tik tada, jei 
žinai, kad yra vargšų, kurie kenčia badą ar šaltį: „Didelė 
kaltė, jei tau žinant tikintysis ko nors stinga, jei žinai, kad 
jis neturi maisto, jei jis šąla,— štai ko ypatingai reikia 
gėdytis“ 25, 

Svetimo skurdo atjautimas buvo didžiausias išviršinis 
šv. Ambraziejaus karitatyvinio veikimo akstinas. Aukš- 
čiausios viršūnės šitas veikimas pasiekė vieną sykį, kai 
šv. Ambraziejus sužinojo, kad yra būrys žmonių, paimtų 
į nelaisvę, kuriuos galima išpirkti. Neturėdamas nei pini- 
gų, nei Kito kokio turto, šv. Ambraziejus ilgai neabejoda- 
mas paėmė šventus bažnytinius indus, juos sulaužė, par- 
davė ir už gautus pinigus išpirko belaisvius. Šitas žygis 
nebuvo nepastebėtas. Arijonai prikaišiojo šv. Ambrazie- 
jui, kad jis pasielgęs netikusiai, išniekinęs šventenybės ir 
papiktinęs tikinčiuosius. Atsakydamas į šituos priekaiš- 
tus, šv. Ambraziejus rašo: „Bažnyčia turi aukso ne tam, 
kad jį laikytų, bet kad padėtų ir pagelbėtų atsiradus rei- 
kalui. Argi nepasiklaus Viešpats: kodėl leidai, kad tiek 
daug mirtų badu? Juk turėjai aukso ir būtum galėjęs duoti 
išmaldos. Kodėl tiek belaisvių buvo nuvesti į rinką ir, 


23 Op. cit., 75 p. 

2 Op. cit, II, 141 p. 
235 Op. cit., I, 73 p. 
26 Op. cit., I, 71 p. 

niekam jų nenupirkus, priešo buvo užmušti? Geriau būtų 
buvę, jei būtum saugojęs gyvus indus, o ne metalinius“ ?7, 
Ten pat šv. Ambraziejus mini šv. Laurencijų kankinį, ku- 
ris taip pat bažnytinius turtus išdalino vargšams, o tei- 
sėjo paklaustas, kur yra turtai, kuriuos žadėjo parodyti, 
atsakė rodydamas į vargšus: „Štai Bažnyčios turtai! Tai 
tikrieji turtai, kuriuose gyvena Kristus ir tikėjimas... Ar 
gali Kristus turėti geresnių turtų kaip tie, kuriuose pats 
pasisakė esąs“ (ibid.). Šitas šv. Ambraziejaus žygis, kilęs 
iš tikrai suprastos ir nuoširdžiai vykdomos artimo meilės, 
yra gražiausias pirmųjų Krikščionybės amžių paminklas 
ir prasmingas nurodymas ateičiai. G. Schnūreris, baigda- 
mas kalbėti apie šv. Ambraziejaus reikšmę socialiniam ano 
meto gyvenimui, pastebi, kad „tas, kuris tikrai įvertina 
idealinį žodį, laikys laime, kad Krikščionybė savo prin- 
cipais aprėžė išsigemantį pinigo ūkį, kuris niekam taip 
nėra pavojingas, kaip Bažnyčiai. Palyginkime iškalbin- 
gus šv. Ambraziejaus paraginimus savo dvasininkams su 
tuo vaizdu, kurį mums teikia besibaigiančiųjų viduramžių 
kleras, tuomet galėsime pastebėti, koks nuosmukis įvyko 
per tūkstantį metų Vakarų dvasininkijoje“ 28. 


b. Artimo meilės panašumas 
į paties savęs meilę 


Šitas nuosmukis kilo iš pasikeitusios artimo meilės 
dvasios. Antropocentrizmui vis labiau įsigalint Europos 
sąmonėje, individualizmas buvo pastatytas vietoje bend- 
ruomeninio nusiteikimo, ir savas asmuo atsistojo aukščiau 
už artimo asmenį. Pirmieji Krikščionybės amžiai stengėsi 
artimą mylėti Lygiai kaip pats save. Ne visados šitas ly- 
gumas buvo įvykdytas praktikoje. Tai tiesa. Bet jis buvo 
skelbiamas principialiai. Tuo tarpu po aristotelizmo per- 
svaros Vakaruose net pats principialus artimo meilės ly- 
gumas paties savęs meilei pavirto tik panašumu. Posakis 
„kaip pats save“ čia buvo suprastas ne kaip norma, prie 
kurios visados reikia artintis ir nuo kurios nukrypimas 
reiškia įsakymo neįvykdymą, bet kaip pavyzdys, kuriuo 

27 Op. cit., II, 141 p. 

28 Kirche und Kultur im Mittelalter, I, 33 p. 

reikia sekti. Kai artimo meilės įsakymas reiškia lygumą 
paties savęs meilei, tuomet jo sankcionuojanti galia yra 
aiški savaime. Kiekvienas žmogus gerai žino ir jaučia, 
kaip jis myli pats save. Taip jis turi mylėti ir artimą. Sa- 
vęs meilė kaip norma yra aiški ir galima apspręsti bei 
nustatyti. Tuo tarpu kai savęs meilė yra padaroma tik 
pavyzdžiu artimo meilei, kai artimas yra ne lygiai, bet Zik 
panašiai mylėtinas, tuomet Kristaus įsakymas išeina iš 
apčiuopiamumo ribų, nes pavyzdys ar panašumas nėra ir 
negali būti jokia norma. Jis nėra jokiais dėsniais apspren- 
džiamas ir jokiam aiškiam apibrėžimui nepasiduoda. Jis 
esti uždaromas subjektyvumo sieroje ir paliekamas kiek- 
vieno atskiro asmens sprendimui. Kas pasidalina savo 
turtą su artimu, kaip reikalauja šv. Augustinas, arba kas 
sulaužo net bažnytinius indus, kad už juos išpirktų be- 
laisvius, tas artimą myli lygiai kaip pats save. Kas vargs- 
tančiam artimui išmeta keletą centų ar duonos riekelę, 
tas jį myli panašiai kaip pats save. Lygumo pakeitimas 
panašumu praktikoje turi begalinės reikšmės. Perėjęs į 
socialinį gyvenimą, šitas pakeitimas sudaro tokius skir- 
tumus, kad vieni nebežino, kur savo gėrybių dėti, net jas 
degindami kainoms palaikyti, o kiti miršta badu ir ne- 
turi keletos gabalų anglių žiemą pasikurti savo lūšnoms. 
Ir vis dėlto panašumas čia dar tebėra. 

Tuo tarpu artimo meilės lygumo pakeitimas panašumu 
katalikų etikoje yra įvykęs. Šv. Tomas, kalbėdamas apie 
mylėjimo tvarką, sako, kad Dievas yra mylėtinas labiau 
už patį save, o savas Aš labiau negu artimas. Pacitavęs 
Kristaus žodžius „mylėsi artimą kaip pats save“, šv. To- 
mas daro išvadą: „Iš to matyti, kad žmogaus meilė sau 
pačiam yra kaip pavyzdys meilės kitam. Bet pavyzdys yra 
geresnis negu tai, ką jis nurodo. Todėl ex charitate žmo- 
gus turi labiau mylėti save negu artimą“ 2. Pagrįsdamas 
savo teigimą, šv. Tomas nurodo, kad „Dievas yra mylimas 
kaip gėrio principas“, o „žmogus save patį myli ex cha- 
ritate kaip dalyvį šitame gėryje“. Tuo tarpu „artimas yra 
mylimas kaip bendruomenės narys šio gėrio atžvilgiu“. 
„Žmogus pats dalyvauja dieviškajame gėryje“, todėl save 


— aaa aaastal 


2 S. Th., 2, 2ae, q. 26, a. 4. 

mylėti čia yra didesnis pagrindas negu artimą, kuris su 
savu asmeniu yra jungiamas tik kaip dieviškojo gėrio 
bendruomenės narys. Kaip ženklą, kodėl žmogus negali 
mylėti artimo labiau negu savęs paties, šv. Tomas nurodo, 
kad „žmogus negali padaryti nuodėmės, prieštaraujančios 
dalyvavimui laimėje, kad artimą nuo nuodėmės išgelbė- 
tų“ 80, 

Kaip matome, šv. Tomas žodžio „panašumas — simili- 
tudo“ nevartoja. Jis kalba tik apie „labiau — magis“. Bet 
vėlesnioji tomistinė etika ir moralinė teologija šitąjį „la- 
biau“ pakeitė panašumu, dar labiau pabrėždama paties 
savęs meilės pirmenybę. Du didžiausi mūsų dienų mora- 
listai beveik tais pačiais žodžiais kalba apie artimo meilės 
panašumą paties savęs meilei. V. Calhreinas, pacitavęs 
minėtus šv. Tomo žodžius, čia pat paaiškina, kad posakis 
„kaip pats save“ reiškiąs ne lygumą (Gleichheit), bet tik pa- 
našumą (Aehnlichkeit) 3!. A. Lehmkuhlis, kalbėdamas apie 
būdą, kuriuo mes turime artimą mylėti, sako: „Būdas, ku- 
riuo įsakoma artimą mylėti, yra tas, kad jį mylėtume kaip 
mus pačius..., kas, kaip jau sakiau, reiškia ne visišką 
Jygumą, bet panašumą (non omnimodam aegualitatem, sed 
similitudinem dicit)“ 32. 

Taip pat šv. Tomas nenustato salygų, kada artimas yra 
mažiau mylėtinas negu aš pats. Tiesa, jis kalba, kad savas 
kūnas reikia mažiau mylėti negu artimo siela. Bet kaip 
pasielgti tada, kai susiduria lygios sąlygos ir lygūs gėriai? 
Šv. Tomas aiškaus atsakymo neduoda. Bet pats principas, 
kad paties savęs meilė yra pavyzdys artimo meilei, nurodė 
kelią ir šitam klausimui išspręsti. Naujųjų laikų moralis- 
tai yra atsakę, kad ir šiuo atveju savas Aš yra labiau my- 
lėtinas negu artimas. Garsus moralistas H. Noldinas S. J. 
sako: „Esant lygioms sąlygoms, vadinasi, lygiai gėrių eilei 
ir lygiam reikalui, kiekvienas gali, o kartais ir turi save 
mylėti labiau negu artimą“ 3. Ad. Tanguerey, kurio mo- 
ralinės teologijos vadovėlis yra vartojamas ir mūsų krašto 
kunigų seminarijose, kartoja beveik žodis žodin tą patį 


30 Ibid. 

31 Plg. Moralphilosophie, 1I, 77 p. Leipzig, 1924. 
32 Theologia moralis, I, 414—415 p., 1914. 

3 Summa theologiae moralis, II, 91 p., 1922. 

principą: „Kiekvienas, apskritai imant, turi, esant lygioms 
sąlygoms, save mylėti labiau negu artimą. Sakoma — 
esant lygioms sąlygoms, vadinasi, lygioje gėrių eilėje ir 
lygiame reikale. ..“ 34 Tai yra tik pavyzdžiai, parinkti iš tų 
autorių, kurie buvo po ranka, ilgai neieškant. Bet tokių 
citatų galima būtų pririnkti labai daug. Kazuistikos ir 
miklios filologijos pagalba gal ir galima būtų įrodinėti, 
kad žodžiuose „magis, similitudo, exemplar“ glūdi ta pati 
prasmė, kaip ir augustiniškajame „par tu es proximo“. 
Bet kiekvienas gali nesunkiai pajausti, kad iš visų šitų 
citatų dvelkia kilokia dvasia negu iš tų, kurios paimtos 
iš Bažnyčios Tėvų raštų. Lygumas ir panašumas, norma 
ir pavyzdys yra tokie terminai, kurie slepia savyje ne tik 
filologišką prasmę, bet ir išvidinį žmogaus nusiteikimą, 
kurio mes čia visų pirma ieškome. 

Norint padaryti keletą pastabų dėl artimo meilės pa- 
našumo į paties savęs meilę, visų pirma reikia pastebėti, 
kad, pavyzdžiui, šv. Tomas nekelia klausimo, ar artimas 
Lygiai mylėtinas kaip savas Aš, bet jis tik nagrinėja, kat- 
ras turi būti labiau mylimas: savas Aš ar artimas. Tai aiš- 
kiai matyti iš priekaištų, kuriuos jis iškelia prieš savo 
principą ir į kuriuos jis paskui atsako. Šv. Tomo ir paskui 
visų teologų ir moralistų kartojamas pavyzdys, kad ne- 
galima padaryti nuodėmės, vadinasi, savo sielai skriaudos, 
norint artimą nuo nuodėmės išgelbėti, remiasi nesusipra- 
timu. Arlimo išgelbėjimas nuo nuodėmės per nuodėmę yra 
fiktyvus išgelbėjimas. Giliausia prasme kiekvienas nuo nuo- 
dėmės išsigelbsti pats, padedamas dieviškosios malonės. 
Nuodėmingas žygis čia gali turėti tik psichologinės reikš- 
mės, bet ne moralinės ir ne ontologinės. Tuo tarpu tikras 
išgelbėjimas kaip tik įvyksta ne psichologinėje tvarkoje. 
Padaryta nuodėmė, kad žmogus būtų psichologiškai pa- 
lenktas į gera, moralinėje ir ontologinėje tvarkoje kaip tik 
grįžta į tą patį išgelbėtą artimą ir jam padaro didelės 
skriaudos. Individualinės nuodėmės yra individualios tik 
psichologiškai. Ontologiškai ir morališkai jos yra visados 
bendruomeninės. Jos paliečia ne tik patį jas darantį as- 
menį, bet ir aplinką, ir net visą žmoniją. Kiekviena nuo- 
dėmė žmonijai kenkia ir ją stumia atgal ne tik moraliniu, 

“ Synopsis theologiae moralis et pastoralis, II, 411—412 p., 1922. 

bet ir ontologiniu atžvilgiu, nes nuodėmė, kaip šv. Au- 
gustinas yra pasakęs, yra „inclinatio ad nihilum — pa- 
slinkimas į nebūtį“, kuris patraukia paskui save ir kitus. 
Taigi faktiškai aukštesnėje tvarkoje artimo labui padaryta 
nuodėmė yra jam nelaimė, nors jis pats gali to ir nežinoti. 
Minėtas pavyzdys yra paviršutiniškas ir kasdieninis. Gi- 
lesnės artimo meilės koncepcijos jis neliečia. 

Taip pat reikia pastebėti, kad žodis „magis“ ir šv. To- 
mo, ir vėlesniųjų teologų raštuose anaiptol nereiškė laiko 
pirmenybės. Savaime sūprantama, kad paties savęs meilė 
laiko atžvilgiu yra ir turi būti pirmesnė negu artimo meilė, 
nes anoji yra šiosios norma. Reikia tad save pirmiau my- 
lėti, kad žinotum, kaip turi mylėti savo artimą. Tai yra 
genetinis artimo meilės momentas. Bet ne jis turimas 
galvoje, kai rašoma ir įrodinėjama, jog savas Aš yra la- 
biau mylėtinas net ir tada, kai yra lygios sąlygos. Žodis 
„magis“ yra ne laiko, bet intensyvumo ir kiekio katego- 
rijos. Laikui pažymėti yra „prior“. Čia yra ne kas kita 
kaip posakio „kaip pats save“ komentavimas savo asmens 
naudai. Tai yra individualinio momento persvara prieš 
bendruomeninį momentą. 

Iš kitos pusės, nei šv. Tomas, nei kiti moralistai savo 
principais anaiptol nenori konstatuoti tik gryno psicho< 
loginio fakto. Jeigu žiūrėsime žmonių psichologijos, tai 
ir prieš aristotelizmo pergalę, ir po josios savaime buvo 
linkstama faktiškai save labiau mylėti negu artimą. Sa- 
vimeilė yra psichologinis dalykas. Tuo tarpu niekas ne- 
neigia, kad artimo meilės įsakymas yra ne psichologinis, 
bet moralinis. Artimą reikia mylėti kaip patį save ne jaus- 
mu, bet darbu, ne quoad affectum, bet quoad effectum. 
Todėl ne apie psichologinį jausmą kalba šv. Tomas ir 
moralistai, bet apie moralinę pareigą. Ir šitos pareigos 
atlikime jie pirmą vietą atiduoda savam Aš, o tik antrąją 
užleidžia artimui. 

Šitoks artimo meilės supratimo pasikeitimas negalėjo 
neturėti reikšmingų praktinių padarinių. Jeigu jau žmo- 
gus faktiškai visados linksta į save, tai šitas jo linkimas 
dar labiau sustiprėja, kai jis randa gerą atramą morali- 
niuose principuose. Ir juo labiau teorijoje buvo skelbia- 
ma, kad savas Aš yra labiau mylėtinas negu artimas, tuo 

labiau praktikoje šitoji artimo meilė darėsi skurdesnė ir 
neaiškesnė. Šiandien mes esame, sakoma, pasiekę ant- 
ropocentrizmo išsivystymo aukščiausią punktą. Palygin- 
kime tad mūsų santykius su artimu ekonominėje srityje 
su pirmųjų Krikščionybės amžių santykiais. Anie laikai 
atiduodavo vargšams ne tik perteklių, bet net tai, kas bu- 
vo reikalinga. Mes atiduodame tik labai mažą pertekliaus 
dalį. Anų laikų dvasininkams nuolatos buvo sakoma, kad 
jie pirmieji būtų neturto ir dosnumo pavyzdžiai. Mūsų 
amžiuje dar netoli tie laikai, kada dvasininkai buvo tur- 
tingas luomas ir profesija. Šiandien jie tokie nebėra, de- 
ja —ne savo valia. Anais laikais vyskupų rūmai buvo 
karitatyvinių darbų centrai, ir vargšų šelpimas buvo vys- 
kupų garbės teisė. Mūsų dienomis apie tai mes negirdi- 
me, o tada, kai vyskupai buvo sykiu ir kunigaikščiai, jie 
gyveno pagal conditionem suam. Šitokia paralelė gali 
būti labai ilga. Ji rodo, kad mus valdo jau kitokia dvasia, 
kad paslinkimas į egoizmą yra įvykęs faktas, kad savojo 
Aš teigimu mes stipriai parėmėme individualistinę kapi- 
talizmo dvasią. 


PARAMA KAPITALISTINEI SISTEMAI 
l. Pertekliaus legalizavimas 


Kapitalistinė sistema yra pastatyta ant pelno, arba, 
kitaip sakant, ant pertekliaus. Kai ūkis yra apsprendžia- 
mas pelno principo, kai žmogus pradeda kurti ekonomines 
gėrybes ne reikalui, bet pelnui, jis visai savaime peržen- 
gia reikalo ribas ir įeina jau į pertekliaus sritį. Kapitalis- 
tinė sistema šitoje pertekliaus srityje ir sukasi. Ji, kaip 
jau matėme, anaiptol nėra reikalo sistema. Josios prin- 
cipai yra tokie, kad jie greitai reikalą patenkina, bet jį 
patenkinę nesustoja: tikrumoje kapitalizmas prasideda tik 
ten, kur reikalo jau nebėra. Kol žmogus dirba dar tik rei- 
kalui, tol faktiškai jis dar pasilieka reikalo ūkyje, nors 
objektyvinio gyvenimo ir yra įterptas į kapitalistinę sis- 
temą. Tik tada, kai reikalas jau yra patenkintas, kai eko- 
nominis veikimas atsipalaiduoja nuo žmogaus, tik tada 
žmogus žengia į pelno ir tuo pačiu į kapitalistinį ūkį. 

Kapitalistinio ūkio pagrindas yra perteklius. Kur nėra per- 
tekliaus arba kur jam neleidžiama susidaryti, ten nė ka- 
pitalizmo būti negali. Uždrauskime šiandien žmogui tu- 
rėti daugiau negu jam reikia, grąžinkime tegul ir tą pačią 
luominio pragyvenimo idėją, ir dabartinė kapitalistinė 
sistema turės griūti. Kapitalizmo esminis ryšys su pertek- 
liumi yra aiškus. Perteklius gimdo kapitalizmą. Leidimas 
ekonominiu veikimu pelnyti daugiau negu reikia ir šitą 
pelną pasilaikyti yra leidimas ūkininkauti kapitalistiniu 
būdu. 

Štai kodėl pertekliaus Iegalizavimą, kuris įvyko amžių 
eigoje katalikų etikoje, mes laikome vienu iš stipriausių 
veiksnių kapitalistinei sistemai išvystyti. Kai tik buvo pa- 
jausta, jog galima turėti daugiau negu reikia, ir kai šitas 
„daugiau“ buvo pripažintas nuosavybe, kapitalizmui ke- 
lias pasidarė visiškai laisvas. 


a. Perteklius kaip svetimas turtas 


Pažiūros pirmųjų amžių krikščionių į perteklių yra iš- 
reikštos puikiu šv. Augustino posakiu: „Kas valdo pertek- 
lių, valdo svetimą turtą“ !, O. Schillingas teisingai atkrei- 
pia dėmesį, kad šv. Augustinas šituo posakiu nenorėjo 
išreikšti juridinio dėsnio2. Jis tik norėjo pasakyti, kad 
visa tai, kas peržengia savus reikalus, yra nebe nuosavybė 
tikra prasme, bet svetimas turtas, pavestas administruoti, 
kurio negalima laikyti ne tik savu, bet iš viso negalima 
laikyti: jis turi būti išdalintas tiems, kuriems jis priklauso, 
būtent vargšams. Apie juridinę normą čia negali būti nė 
kalbos. Čia yra moralinė norma, kuri saisto žmogų sąži- 
nėje, ir į sąžinę šv. Augustinas yra kalbėjęs. 

Tokios pat pažiūros traukiasi per visus Bažnyčios Tė- 
vų raštus, kuriuose tik yra kalbama apie turtą ir perteklių. 
Jau esame minėję šv. Ambraziejaus reikalavimą išdalinti 
ne tik perteklių, bet net ir tai, kas yra reikalinga. Šv. Kip- 
rijonas net ištisą traktatą yra parašęs apie išmaldą. Cha- 
rakteringi savo griežtumu yra šv. Bazilijaus Didžiojo 
žodžiai: „Ar manai nesąs vagis, jei laikai tai, ką gavai 

1 Ennarationes in Ps. 147, c. 12. // Migne. P. L. 

2 Pig. Katholische Sozialethik, 83 p. Mūnchen, 1929, 

tik tam, kad kitiems išdalintum? „Duona, kurią laikai, yra 
alkanojo; drabužis, kurį slepi spintoje, yra nuogojo; pūs- 
tantieji pas tave batai priklauso tam, kuris vaikšto basas; 
pinigai, kuriuos krauni, yra vargšo“ 3. Šiais žodžiais Ba- 
zilijus Didysis tik pailiustruoja minėtą šv. Augustino po- 
sakį: perleklius priklauso vargšams, ir kas jį laiko savu 
ir pas save, tas skriaudžia neturtinguosius ir tuo pačiu 
vykdo savotišką vagystę, 

Bažnyčios Tėvai reikalauja atiduoti ne kurią nors per- 
tekliaus dalį, ne pertekliaus tam tikrą procentą, bet visą 
perteklių kaip lokį ir dėl to, kad jis yra perteklius. Pir- 
maisiais Krikščionybės amžiais išmalda buvo daugiau 
negu tik pertekliaus išdalinimas. Šitoji mintis yra dar 
labai gyva ir pas šv. Tomą. Šv. Tomo nusistatymas prak- 
tiniu atžvilgiu dar yra toks pat, kaip ir visos patristikos, 
nors teorijoje, kaip matėme, jis jau eina kiek kitu keliu. 
Sv. Tomas visų pirma gerai žino, kad „išviršinių gėrybių 
vienas gali turėti per daug tik tada, kai kitam jų trūksta, 
nes laikinės gėrybės negali būti sykiu nuosavybė dauge- 
lio žmonių“ *. Todėl, remdamasis bendruomeniniu turto 
pobūdžiu, jis ir reikalauja, kad perteklius būtų atiduotas 
vargšams: „Tai, kas yra žmogaus teisė, negali būti pa- 
naikinta prigimtosios arba dieviškosios teisės. Tuo tarpu 
pagal prigimtąją tvarką, dieviškosios Apvaizdos įsteigtą, 
žemesnieji daiktai yra tam, kad jais būtų pagelbima žmo- 
gui reikalui esant. Todėl daiktų pasidalinimas ir jų pasi- 
savinimas, kyląs iš žmogiškosios teisės, negali sukliudyti 
jais pagelbėti žmogui, atsiradus reikalui. Taigi tie daiktai, 
kurių kas nors turi perteklių, prigimties teise turi būti 
atiduoti vargšams išlaikyti“ 5. Kokiu būdu jie turi būti 
atiduoti, šv. Tomas palieka kiekvienam skyrium spręsti. 
Bet viena yra tikra, kad jis liepia atiduoti visą perteklių, 
o ne tik vieną kurią jojo dalį. Kalbėdamas apie dešim- 
tinių davimą ir atsakydamas į priekaištus, esą dešimtinių 
duoti nereikią, šv. Tomas rašo: „Trečiosios dešimtinės, 
kurios sykiu su vargšais buvo suvalgomos (čia šv. Tomas 
turi galvoje Senojo Įstatymo dešimtinių tam tikrą rūšį. — 


3 Sermo de Eleemosyna, 1158 p. // Migne. P. L., 32. 
4 S. Th., 2, 2ae, q. 118, a. I, ad. 2. 
5 Ibid., q. 66, a. 7. 

A. M.), Naujajame Įstatyme yra padidintos tuo būdu, kad 
Viešpats liepė vargšams duoti ne tiktai dešimtą dalį, bet 
visą perteklių“ 5. | 

Vadinasi, ligi tryliktojo šimtmečio perteklius katalikų 
etikoje nebuvo legalizuotas. Be abejo, tai nereiškia, kad 
nebuvo žmonių, kurie pertekliaus nebūtų turėję. Vis dėlto 
šitas turėjimas nebuvo pateisinamas doriniu atžvilgiu. Jis 
buvo kvalifikuojamas kaip nuodėmingas darbas, kaip nu- 
krypimas nuo krikščioniškosios dvasios. Taip pat reikia 
pastebėti, kad luominio pragyvenimo idėja, kuri tuo metu 
buvo vyraujanti, žymiai sumažino praktišką pertekliaus 
nelegalumo principą. Luominis pragyvenimas leido savo 
pajamas pateisinti reikalu net ir tada, kai šitas reikalas 
buvo tik garbės ar prestižo patenkinimas. Bet net ir šiuo 
atveju, bent principialiai, perteklius nebuvo legalizuotas. 
Dideli sinjorų turtai buvo laikomi reikalingais jų luomui. 
Tai yra visai kas kita negu principialiai skelbti, kad per- 
teklius yra pateisinamas kaip perteklius ir kad jis ne vi- 
sas turi būti atiduotas vargšams. i 


b. Perteklius kaip nuosavybė 


Pertekliaus kaip tikros nuosavybės legalizavimas jvy- 
ko tarp penkioliktojo ir aštuonioliktojo šimtmečio. Šiuo 
metu buvo dėta didelių pastangų sušvelninti šv. Tomo ir 
jo šalininkų etikos reikalavimus pertekliaus atžvilgiu. Vi- 
sų pirma buvo stengiamasi išaiškinti šv. Tomo mokslą 
taip, kad jis esą minėtus principus taikąs tik tada, kai 
yra absoliutinis perteklius iš turtingojo pusės ir kraštuti- 
nis reikalas — extrema necessitas — iš vargšo pusės. Tik 
tuomet reikią perteklių atiduoti. Kad toks aiškinimas yra 
be pagrindo, galima matyti iš cituotų šv. Tomo minčių. 
Minėto aiškinimo įtakoje šv. Antoninas parašė savo trak- 
tatą apie įstatymą duoti išmaldą. Suarezas ir Silvijus 
ėjo dar toliau. Visą perteklių, koks tik yra galimas, jie 
laikė reikalingu. Pasak Kajetono, šitas perteklius suda- 
rąs atramą asmeniui pakilti savame luome, todėl esąs tik- 
rumoje ne perteklius, bet reikalingas turtas. Navarrus įro- 
dinėjo, kad esama tik labai mažo žmonių skaičiaus, kurie 


S Ibid., q. 87, a. 1, ad. 4. 
Ho 


turėtų tikro pertekliaus. Jis taip pat pripažino turtingie- 
siems teisę palaukti su savo turtų išdalinimu ligi mirties. 
Vasguezas formulavo dėsnį, kad net karaliai retai turį 
pertekliaus ir kad niekas nėra įpareigotas duoti išmaldos 
tik dėl to, kad turi pertekliaus. Sitie teigimai buvo pop. 
Inocento IX pasmerkti 1679 m“. Vis dėlto, nepaisant for- 
malaus pasmerkimo, minėtų principų dvasia pamažu įleido 
šaknis katalikų etikoje ir doriniame jų gyvenime. 

Jeigu žiūrėsime šių dienų moralistų nuomonės, tai jie 
niekur jau nebeskelbia, kaip šv. Tomas, kad reikia atiduoti 
visą perteklių. Jie kalba jau apie tam tikrą pertekliaus 
dalį. Kai kurie, kaip Lehmkuhlis, šv. Alfonsas, net nustato 
procentą (295), kurį reikia nuo pertekliaus atiduoti 8. Kiti 
liepia išdalinti tik apskritai dalį pertekliaus. „Ne visas 
perteklius reikia vargšams atiduoti,— sako A. Tangue- 
Tey,— tam tikra dalis turi būti atidedama kelti industri- 
jai, prekybai ir žemdirbystei. ... Tikinčiuosius reikia ska- 
tinti, kad jie lengvai dalį pertekliaus išdalintų vargšams 
arba paskirtų geriems darbams, nors šitoji dalis matema- 
tiškai negali būti apibrėžta. Čia daugiau reiškia paska- 
tinimai, paremti Kristaus ir Bažnyčios Tėvų žodžiais, ne- 
gu sunkios pareigos griežtas apibrėžimas, kuris dažnai 
yra negalimas“ ?, Mintis visiškai teisinga. Tik josios au- 
torius pamiršta, kad paskatinimai, paremti Bažnyčios 
Tėvų žodžiais, liečia ne pertekliaus dalį, bet visą perteklių 
kaip lokį. 

Šitie pavyzdžiai parodo, kad katalikų nusistatymas 
pertekliaus atžvilgiu yra žymiai pasikeitęs. Perteklius čia 
jau yra pripažintas sava nuosavybe, kurios panaudojimas 
paliekamas josios savininko nuožiūrai. Išmalda turinti 
būti duodama tik nuo pertekliaus, bet ji jau nebėra paties 
pertekliaus įšdalinimas, kaip buvo pirmaisiais Krikščio- 
nybės laikais. Krikščionybės principai ir doktrina pasiliko 
tie patys. Bet pasikeitė katalikų išvidinis nusistatymas, 
nes jis daugiau taikėsi prie laiko dvasios, o mažiau žiū- 
rėjo, kad Kristaus įsakymas tikrai būtų įvykdytas. 


1 Plg. E. Mounier. Op. cit., 72 p. 

5 Op. cit, 422 p; plg. Fr. Tillmann, Die Katholische Sittenlehre, 
IV, 1, 245 p, Dusseldorf, 1936. 

? Op. cit., 466—467 p. 

Pertekliaus legalizavimas, paliekant jį jo savininko 
rankose, buvo liesioginė parama kapitalistinei sistemai. 
Visų pirma čia buvo atidarytas kelias kapitalo telkimuisi 
vienose rankose, kas sudaro svarbiausią kapitalistinės sis- 
temos žymę. Kol etika skelbė, kad pertekliaus valdymas 
yra tik administravimas svetimo turto, tol šitas turtas 
negalėjo laisvai augti be jokių ribų, nes kiekvieną kartą 
jo savininko sąžinė sakė, kad čia ne viskas tvarkoje. Tuo 
tarpu kai pertekliaus krovimas buvo legalizuotas, kai rei- 
kėjo tik tam tikrą dalį išdalinti, savaime atsidarė kelias 
į neribotas galimybes. Kas daugiau turėjo, tas daugiau 
ir davė. Bet šitoji atiduotoji dalis visados buvo tik dalis, 
paprastai labai smulki ir nežymi. Ji neturėjo jokios įtakos 
kapitalo augimui. Skelbdama, kad perteklius yra sveti- 
mas turtas, senoji patristinė etika buvo užtvėrusi kelią 
kapitalistinei sistemai. Pavertusi perteklių nuosavybe, 
naujoji etika pašalino pagrindinę kliūtį. Katalikai dabar 
galėjo dalyvauti pelno ūkyje, numesdami nuotrupas tiems, 
kuriems likimas lėmė pasilikti vargšais. Lozoriaus ir tur- 
tuolio palyginimas virto realybe. 

Pertekliaus legalizavimas ekonominį gyvenimą atitrau- 
kė nuo žmogaus. Jeigu žmogus turi tik tiek, kiek jam rei- 
kia tegul ir pagal savo luomą, jis visados žino, kad šitos 
jo turimos gėrybės yra jam, kad jos egzistuoja ne pačios 
sau, bet kad jos yra vertingos tik todėl, kad jomis galima 
aprūpinti žmogaus reikalavimus. Ekonomikos ryšys su 
žmogumi reikalo ūkyje yra natūralus ir būtinas. Visai 
kitaip pasidaro tada, kai perteklius yra legalizuojamas. 
Jeigu aš galiu rinkti ir turėti tiek ekonominių gėrybių, 
kiek tik aš noriu, savaime suprantama, kad aš turiu jas 
rinkti ne sau, bet kažkam kitam, kad kažkoks kitas tikslas 
turi glūdėti prieš mano akis ekonominiame mano veikime, 
ne mano reikalai. Reikalų patenkinimas visados yra aprėž- 
tas. Ligi begalybės jis eiti negali. Tuo tarpu ekonominių 
gėrybių krovimas galo nežino. Pertekliaus principo val- 
domas ekonominis veikimas atpalaiduoja šios srities gė- 
rybes nuo žmogaus ir todėl gali jas didinti be galo. Eko- 
nominės gėrybės tada pasidaro vertingos ne iš santykio 
su žmogumi, bet pačios savyje, kaip tokios. Jeigu šiandien 
skundžiamasi, kad mūsų ekonominis gyvenimas jau pa- 

metė ryšį su gyvu žmogumi, kad jis jį net pavergė, tai 
viso to šaknų reikia ieškoti pertekliaus Įegalizavime. Iš 
kitos pusės, jeigu, kaip pastebi E. Mounier, mūsų kalba 
apie išmaldą, apie artimo meilę yra tik nublukusios sąvo- 
kos, tai taip pat čia priežasčių reikia ieškoti pasikeitime 
pažiūrų į perteklių. Perteklius neturi nieko bendro su tik- 
rąja nuosavybe, ir keleto centų išmetimas dar nėra iš- 
maldos įsakymo patenkinimas. 


2. Procentų legalizavimas 


Dirbtinis pinigo vaisingumas, kaip jau buvo minėta, 
yra viena iš pagrindinių kapitalistinės sistemos žymių. 
Pelno ūkis laikosi ne tik tuo, kad yra leidžiamas pertek- 
lius, bet ir tuo, kad pinigas gimdo pinigą. Jeigu pinigą 
gimdytų tik darbas, tuomet kapitalo susikrovimas būtų la- 
bai aprėžtas, ir pertekliaus problema būtų daugiau teorinė 
negu praktinė. Visi tie milžiniški kapitalai, kurie šiandien 
valdo ekonominę mūsų sistemą, yra atsiradę ne tiek iš 
darbo, kiek iš įvairių finansinių manipuliacijų. Štai kodėl 
E. Mounier ir sako, kad „jeigu ištirtume šiandieninius 
nuosavybės santykius, pamatytume, kad didelė dalis esan- 
čių nuosavybės teisių yra visiškai arba iš dalies įgyta 
vagyste arba procentais“ !9. Procentų vaidmuo kapitalis- 
tinėje santvarkoje yra pagrindinis, ir procentų legalizavi- 
mas šalia pertekliaus legalizavimo sudaro svarbiausią 
paramą kapitalistinei sistemai. Pertekliaus legalizavimas 
nurodė kapilalistiniam veikimui tikslą, o procentų leidimas 
jam įdavė į rankas labai vaisingą priemonę. 


a. Procentų draudimas ir leidimo titulai 


Procentų atžvilgiu Bažnyčia visais laikais buvo nu- 
sistačiusi neigiamai. Jau buvo minėta, kad už procentų 
ėmimą dvasininkai būdavo baudžiami suspensa ir benefi- 
cijų atėmimu, o pasaulininkai — ekskomunika ir pasauli- 
nėmis bausmėmis. Teoretiškai Bažnyčia procentų ėmimo 
niekados nelegalizavo. Ir šiandien pop. Benedikto XV ko- 
dekse skaitome: „Jei sunaudojamas daiktas kitam yra taip 


10 Vom kapit. Eigeniumsbegriif..., 88 p. 

paskolinamas, kad jis tampa jo nuosavybe, ir paskui jis 
yra grąžinamas tokios pat rūšies, jokio pelno pačia su- 
tartimi imti negalima“ (can. 1543). Iš šito kanono nuo- 
statų dar kalba sena krikščioniška dvasia. Principialiai 
Bažnyčia senų savo tradicijų yra neatsisakiusi. Bet ant- 
roji šito paties kanono pusė principialų procentų draudimą 
labai susilpnina, nes leidžia juos imti bet kokiu protingu 
titulu. Šiandien retai kas iš katalikų žino, kad procentų 
ėmimas už paskolą kaip tokią yra Bažnyčios draudžiamas. 
Šv. Ambraziejus yra pasakęs: ,Žmoniška yra padėti netu- 
rinčiam, bet šiurkštu yra reikalauti daugiau negu davei. 
Jei skolininkas reikalingas tavo pagalbos, kadangi neturi 
kuo padengti savo reikalų, tai argi nėra nedora dar rei- 
kalauti iš jo daugiau? Ir tai vadini žmoniškumu, tuo tarpu 
čia yra tik niekšiškumo didinimas“ !!. Šiandien šitie smar- 
kūs žodžiai katalikų yra nebesuprantami. Juose nebejau- 
čiama tos dvasios, kuri juos padiktavo. 

Patristikos ir vidurinių amžių metu buvo daromas griež- 
tas skirtumas tarp skolinimo ir nuomojimo. Skolinamas 
daiktas yra toks, kuris galima sunaudoti ir kuris pereina 
visiškon nuosavybėn. Nuomojamas daiktas yra toks, kuris 
yra pastovus, kurio negalima — bent tuo tarpu — sunaudo- 
ti ir kuris kito nuosavybe netampa. Todėl, pavyzdžiui, ja- 
vai, pienas, mėsa, aliejus buvo laikomi skolinamais daik- 
tais. Tuo tarpu namai, gyvuliai, įrankiai buvo laikomi 
nuomojamais daiktais. Už skolinamus daiktus imti mo- 
kestį buvo draudžiama, už nuomojamus — leidžiama. Kas 
pasiskolino 5 litrus aliejaus, tam nereikėjo grąžinti 6 litrų. 
Bet kas išsinuomojo penkioms dienoms arklį ar įrankį, 
turėjo sumokėti tam tikrą sumą pinigais ar daiktais. Sko- 
linami daiktai buvo laikomi nevaisingais. Juos pasisko- 
linęs Žmogus panaudodavo juos pačius taip, kad jų nebe- 
likdavo nei jam, nei tam, kuris buvo anksčiau jų savinin- 
kas, Todėl paskolon duodamas daiktas buvo laikomas vi- 
siškai atiduotu. Jo skolintojas pasidarydavo visiškas jo 
savininkas. Tai buvo savotiškas pirkimas, tik prekės kaina 
buvo sumokama vėliau ir tuo pačiu daiktu. Todėl kaip 
perkant nereikia mokėti už patį pardavimą, bet tik už 
daiktą, taip lygiai ir skolinant buvo neleidžiama imti dar 

1t De officiis ministrorum, III, 159 p. // Migne. P, L, 16. 

kokį nors procentą pinigo ar daikto pavidalu. Tuo tarpu 
nuomojamas daiktas ir vėliau likdavo senojo savo šeimi- 
ninko nuosavybe. Jį išnuomojęs žmogus juo pasinaudo- 
davo tik taip, kad jis jam būdavo tam tikrą laiką nau- 
dingas: jis pasinaudodavo tik jo jėga, ir už šitą jėgą tu- 
rėdavo sumokėti. Mokestis už nuomojamą daiklą buvo mo- 
kestis ne už nuomojimo veiksmą, bet už panaudojamo 
delis skirtumas tarp paties daikto ir jo panaudojimo, ir 
čia buvo atiduodamas nuosavybėn ne pats daiktas, bet tik 
jo panaudojimas tam tikrą laiką. Daiktas todėl turėjo būti 
grąžinamas, o už panaudojimą sumokamas tam tikras 
mokestis, 

Pinigas patristikos ir vidurinių amžių metu buvo ski- 
riamas prie skolinamųjų daiktų kategorijos. Pinigo pasko- 
linimas buvo laikomas atidavimu nuosavybėn. Tarp paties 
pinigo ir jo panaudojimo nebuvo daroma skirtumo, nes 
faktiškai tokio skirtumo čia ir nėra. Pinigo vertė yra jo 
išleidimas: „usus pecuniae est in emissione ipsius“,— sakė 
šv. Tomas. Pinigas yra skolinamas tam, kad jis būtų iš- 
leistas, kaip miltai ar aliejus yra skolinami tam, kad jie 
būtų suvalgyti. Sv. Tomas todėl ir sako, kad šiuo atveju 
procentų ėmimas yra mokėjimas už tai, ko faktiškai ne- 
gavai. Imant procentus, daromas skirtumas tarp pinigo 
ir jo panaudojimo: pinigas yra grąžinamas, o už panau- 
dojimą sumokamas mokestis, kuris ir vadinamas procen- 
tais'?. Tuo tarpu faktiškai skolinamas daiktas, šiuo at- 
veju pinigas, yra panaudojamas tuo būdu, kad jis yra 
sunaudojamas. Jo savininkas pasinaudoja ne jo jėga, bet 
juo pačiu kaip tokiu. Todėl tiktai jį ir turi grąžinti be jokio 
dar kitokio mokesčio. Pinigo nevaisingumas yra pirmoji 
prielaida, kuria rėmėsi procentų draudimas, 

Antroji prielaida yra darbo pirmenybė prieš kapitalą. 
Patristikos ir vidurinių amžių metu buvo nemaža turtingų 
žmonių. Bet kad šitie žmonės dar labiau turtėtų be darbo, 
tai buvo nesuprantama ir moraliai neleidžiama. Galima 
buvo savo turtais prekiauti ir tuo būdu juos dar padįdin- 
ti, galima juos buvo įdėti į kokią nors įmonę ir paskui iš 


12 Plg. S. Th., 2, 2ae, q. 78, a. 1. 

jos pelnyti. Bet kiekvienas šitas žygis reikalavo darbo. 
Pelnas tik iš darbo buvo pagrindinis ano meto ekonominis 
ir moralinis dėsnis. Naujų ekonominių gėrybių galėjo su- 
kurti tik darbas, o ne negyvas kapitalas. Turtėjimas iš 
procentų buvo laikomas tinginystės ženklu, todėl nelei- 
džiamas ir net baudžiamas. Šv. Tomas aiškiai sako: „Imti 
procentus už skolinamus pinigus yra neteisinga, nes čia 
parduodama tai, ko nėra. Tuo būdu atsiranda nelygumas, 
kuris priešinasi teisingumui... Todėl kaip kiekvieną ne- 
teisingai įgyta daiktą žmogus turi grąžinti, taip turi grą- 
žinti ir pinigus, įgytus procentų ėmimu“ 13, 

Bet nuolatos progresuojanti kapitalistinė dvasia ir vis 
labiau besiformuojanti kapitalistinė santvarka šitą griež- 
tą Bažnyčios nusistatymą procentų atžvilgiu stengėsi su- 
švelninti. Į kazuistiką linkę moralistai ieškojo tokių titulų, 
kurie pateisintų faktišką procentų ėmimą ir kurie išgel- 
bėtų žmogų nuo nuodėmės ir nuo bažnytinių bausmių. Pa- 
grindą tokiems titulams davė jau ir scholastikų žinomas 
skirtumas tarp grynos paskolos ir investuoto kapitalo. Jei- 
gu kas nors skolina pinigus grynai paskolos titulu, jis 
juos atiduoda skolininko nuosavybėn visiškai nesirūpin- 
damas, ką jis su jais darys. Skolininko minimi motyvai 
yra šiuo atveju tik tam, kad paskolos greičiau gautų. 
Bet galima pinigus skolinti ir taip, kad jų savininkas jeina 
į kokį nors veikimą kaip dalininkas, kitaip sakant, kad 
jis šiuos pinigus kur nors investuoja kaip kapitalą. Tokiu 
atveju jis nenustoja būti šių pinigų savininku, ir pinigai, 
investuoti į kokį nors daiktą ar darbą, ir šį daiktą ar darbą 
padaro daline pinigų skolintojo nuosavybe. Štai dėl ko 
tokiu atveju procentai buvo leidžiami, nes tikrumoje čia 
buvo ne procentai, bet pelno dalis, kurią davė investuo- 
tais pinigais pagamintas daiktas. Šitą skirtumą tarp gry- 
nos paskolos ir investuoto kapitalo, tarp gryno procento ir 
pelno dalies labai gerai žino ir šv. Tomas. Bet jis reika- 
lauja, kad šitas investuotas kapitalas vyktų tam tikros 
sąjungos pavidalu tarp skolintojo ir skolininko: per mo- 
dus societatis cuiusdam 4. Iš kitos pusės, čia taip pat rei- 
kalaujama, kad kapitalą investavęs žmogus akiyviai da- 

13 Ibid. 

š Ibid., a. 2, ad. 8. 

lyvautų jojo vaisingume ir tik tuo būdu pasidarytų vertas 
pelno dalies. Jeigu jis laikosi nuošaliai, jeigu jis nerizi- 
kuoja, jis buvo laikomas paprastu skolininku ir neturėjo 
teisės imti dalies pelno, nes ši dalis jau būtų buvusi gry- 
nas procentas. Šitas faktas dar ryškiau rodo, kiek pelnas 
buvo susijęs su darbu ir kiek pats kapitalas kaip toks buvo 
laikomas nevaisingu. 

Vis dėlto investuoto kapitalo sąvoka greitai pažadino 
mintį, kad juk kiekvienas skolininkas į savo skolinamus 
pinigus galįs žiūrėti kaip į investuojamą kapitalą. Ar tik- 
rumoje žmogus, kuris pinigus skolina, juos panaudos savo 
pelnui, ar gal tik būtiniausiam reikalui, skolintojui buvo 
nesvarbu. Jam tik rūpėjo, kad į savo duodamą paskolą jis 
galįs žiūrėti kaip į investuojamą kapitalą ir todėl iš anksto 
arba vėliau reikalauti vad. „pelno dalies“, Tuo būdu visų 
pirma procentų ėmimas kaip tik ir pradėjo būti pateisina- 
mas savotišku titulu, kuris buvo vadinamas „lucrum ces- 
sans“, vadinasi, toks pelnas, kurio nustojama skolinant, 
nes kiekvienas skolintojas galįs pelno turėti investuodamas 
savo pinigus kur nors kitur. 

Antras svarbesnis titulas buvo vad. „damnum emer- 
gens“, vadinasi, skriauda arba nuostolis, kuris atsirasdavo 
dėl paskolos. Todėl šiai skriaudai arba nuostoliui padengti 
kaip tik ir buvo reikalaujamas tam tikras procentas nuo 
paskolos. Šitas titulas, jeigu jis yra realus, gali būti pa- 
teisinamas. Iš tikro, jeigu kas nors, skolindamas pinigus, 
turi tikro nuostolio, jis gali reikalauti, kad šitas nuostolis 
būtų padengtas to, kuriam pinigai yra skolinami. Bet ne- 
sunku suprasti, kad tokiu atveju nuostolio padengimas yra 
visai kas kita negu grynas procentas. Nuostolio padengi- 
mo titulu procentas gali būti imamas už realią skriaudą, 
o ne už fiktyvią arba tik už galimą. Tuo tarpu šio titulo 
vardu kiekvienas galėjo procentus imti ir faktiškai imdavo. 
Šv. Tomas griežtai pasisako prieš „lucrum cessans“ titu: 
lą, bet neneigia „damnum emergens“ titulo, jeigu tik ši- 
toji skriauda yra reali. 

Šalia šių dviejų titulų, reikia paminėti dar ir trečią, 
kuris procentų etikoje buvo pripažintas, būtent aflygini- 
mas už patarnavimą —,recompensatio servitiorum“. Šitas 
titulas kilo iš to, kad skolininkas, būdamas dėkingas už 

paskolą, skolintojui duodavo dovanų daiktais, o paskui ir 
pinigais. Šitos dovanos, kaip dėkingumo ženklas, vėliau 
pradėjo virsti atlyginimu už suteiktą patarnavimą skoli- 
nant pinigus. Tai buvo taip pat labai gera priedanga pro- 
centams, ir šiuo titulu jie dažniausiai būdavo imami pri- 
vatinių asmenų. Šv. Tomas, kalbėdamas apie dovanas už 
paskolą, pastebi, kad jeigu kas priima šitas dovanas su- 
tarties aiškios ar tik nujaučiamos (ex pacto tacito vel 
expresso) titulu, taip Jygiai nusideda, kaip ir procentus 
imdamas. Bet jeigu jis iš tikro į šitas dovanas žiūri tik 
kaip į dėkingumo išraišką ir jeigu jis jų nereikalauja ma- 
terialiniais daiktais, kurie pinigais gali būti matuojami, 
jis nuodėmės nepadaro. Šv. Tomas leidžia reikalauti at- 
lyginimo tik tokiais daiktais, kurie pinigine verte negali 
būti matuojami, kaip meile, dėkingumu ir t. t. 15 

Tai yra titulai, kurie vėliau katalikų etikoje buvo pri- 
pažinti leistinais. Šalia jų, dar buvo ir tokių, kurie apgau- 
lės būdu versdavo skolintoją sumokėti procentus, pav., 
mokėjimas kitokiomis monetomis negu skolinama, kad tuo 
būdu susidarytų skirtumas skolintojo naudai, arba pažy- 
mėjimas sutartyje didesnės sumos, negu faktiškai skolin- 
tojas gaudavo. Šitie titulai moralistų buvo laikomi nuo- 
dėmingais, nes jų nemoralumas jau yra per daug aiškus. 

Tokiu būdu principinis Bažnyčios nusistatymas, kurio 
ji niekados neišsižadėjo, buvo praktinių kazuistikos išve- 
džiojimų aptemdintas ir dažnai paliktas be gyvenimiškos 
reikšmės. Jeigu ankstesnieji amžiai dar jausdavo sąžinės 
priekaištų dėl procentų ėmimo, tai mūsų dienomis niekas 
dėl jų nekvaršina galvos. Minėtas kanonų teisės nuosta- 
tas laikomas negyvenimišku ir sakoma, kad prie dabarties 
ekonominės santvarkos procentų ėmimas yra niekaip ne- 
išvengiamas. Taip kalba ir daro ne tik nekatalikai, kas yra 
jiems visai natūralu, bet ir katalikai, laikydami procentų 
draudimą atgyvenusiu dalyku. 

Šitokį katalikų nusistatymą procentų atžvilgiu žadino 
ir palaikė ne tik auganti kapitalistinė ūkio sistema, bet 
ir pati Romos kurija finansinėmis savo operacijomis. Jau 
penkioliktojo šimtmečio viduryje oficialūs Bažnyčios 


*5 Ibid., a, 2. 

sluoksniai įsteigė savotiškų skolinamųjų namų, kurie buvo 
pavadinti charakteringai, bet kurių vardas slėpė gilią ir 
skaudžią ironiją: montes pietatis. Šių namų uždavinys 
buvo padėti platesniems sluoksniams apsisaugoti nuo sko- 
lintųjų išnaudojimo. „Montes pietatis“ priimdavo pinigus 
saugoti ir juos skolindavo. Bet už skolinamus pinigus im- 
davo 8—15% daugiau negu mokėdavo už indėlius !9, Va- 
dinasi, pačių Bažnyčios atstovų, kurių žinioje šitie namai 
būdavo, procentai praktiškai buvo legalizuoti. Kai griež- 
tesni moralistai skelbė Dievo vardu bausmes už procentų 
ėmimą, Romos kurijoje buvo daromos tokios finansinės 
operacijos, kurios primena mūsų dienų bankus ir biržas. 
Štai kaip J. Messneris vaizduoja Romos kurijos finansi- 
nį veikimą: „Neišvengiamas ūkinis ir kultūrinis išsivys- 
tymas pamažu įsiskverbė ir į Bažnyčią. Didėjant valdymo 
ir kultūros reikalams, kurija buvo priversta pakelti mo- 
kesčius, ypač dvasininkijai. Pinigų įvairumas, reikalas juos 
keisti, pervežimo Romon sunkenybės, piniginių transportų 
pavojingumas pakišo mintį pinigų pergabenimą atiduoti 
pirkliams. Bet greitai pirklių vietoje atsistojo bankininkai. 
Italų bankai ankstyvojo kapitalizmo metu gavo galingos 
paramos iš kurijos mokesčių. Didėjant piniginiams reika- 
lams, kurija turėjo ryžtis imti iš bankininkų avanso; va- 
dinasi, paskolos, garantuodama savais mokesčių pinigais. 
Tuo pačiu ji turėjo prisiimti pareigą mokėti procentus, nes 
mokesčių plaukimas ir pinigų pergabenimas į Romą buvo 
susijęs su didele rizika. Ankstyvojo kapitalizmo metu 
popiežiaus finansuose veikliai dalyvavo italų pirkliai ir 
bankininkai, vėliau jų vietą užėmė vokiečių pirkliai, ypač 
Fuggeriai, taip pat ir Welseriai. Jokūbui Fuggeriui net pa- 
vyko kai kurį laiką nurungti italus. Nuo 15 šimtmečio pa- 
baigos Romoje Fuggeriai turėjo savą įstaigą. Popiežiaus 
finansų organizacija Fuggerių buvo taip tvarkoma: aukš- 
tesnieji ir žemesnieji dvasininkai Romai skirtus pinigus 
sumokėdavo Fuggerių įstaigoms Vokietijoje, Vengrijoje, 
Lenkijoje ir Švedijoje. Beneficijų mokesčiai ir atlaidų pi- 
nigai taip pat eidavo į šias vietas. Bet tiesioginis pinigų 
siuntimas Romon buvo išimtis. Fuggeriai įnašus persiųs- 
ai 16 Plg. Josef Kulischer. Allgemeine Wirtschaftsgeschichte, I, 350— 
351 p. 

davo vekseliu (tai savotiškas dokumentas išmokėti, labiau 
panašus į čekį negu į mūsišką vekselį) savo įstaigoms 
Romoje nurodydami, kiek kurijai reikia išmokėti“ V. 
O. Schillingas, kalbėdamas apie keliamą klausimą, kiek 
Romos kurija prisidėjo prie kapitalizmo, sako, kad „šitoji 
įtaka (Romos kurijos.— A. M.) galima ramiai prileisti. 
Tam tikras bankas išmokėdavo tam tikrą pinigų sumą ir 
gaudavo teisę rinkti kurijos mokesčius; bankas iš to ge- 
rai pelnydavo. Visų pirma čia didelės reikšmės turėjo 
Florencijos bankai, vėliau Fuggeriai. Kai kuriais savo rei- 
kalavimais kurija per toli nuėjo; galima jai prikišti, kad 
ji tokiomis priemonėmis sukūrė puikią Renesanso Ro- 
mą...“ !š Paskutinis Schillingo sakinys yra truputį iro- 
niškas tiems, kurie šitas priemones, kurijos vartotas, pei- 
kia. Niekas negali neigti, kad Romos kurijos operacijos 
kultūrai, ypač menui, buvo labai reikšmingos. Renesanso 
Roma buvo iš tikro kurijos sukurta. Bet, iš kitos pusės, 
taip pat reikia pripažinti, kad krikščioniškajai dvasiai eko- 
nominėje srityje skatinti šitos priemonės nebuvo laimin- 
gos. Kurijos piniginės operacijos neprisidėjo prie to kil- 
naus kai kurių moralistų žygio, kuriuo jie stengėsi išgel- 
bėti nukrikščionėjantį žmogaus ūkį. Pelnas be darbo, pi- 
nigas iš pinigo įsiskverbė į dorinę žmonių sąmonę ir prak- 
tikoje buvo legalizuotas. 


b. Procentų teisinimas ir jo kritika 


O. Schillingas, kalbėdamas apie procentus, pastebi, kad 
„Modernieji ekonomistai nesprendžia, kaip senieji procen- 
tų teoretikai, ar procentų ėmimas yra leistinas, jie tik 
klausia, kodėl jis yra leidžiamas; jie be niekur nieko su- 
ponuoja jų leistinumą“ !?. Vis dėlto šiandien, kada kapita- 
listinė sistema pradeda judėti pačiuose savo pagrinduose, 
mes drįstame iškelti seną klausimą, ar iš tikro procentų ` 
ėmimas yra leistinas ir ar šiandieninė procentų praktika 
moraliai yra pateisinama? 


17 Die sozialę Frage der Gegenwart, 30 p. 
8 Kath, Wirtschaitsethik, 51—52 p. 
19 Katholische Wirtschaftsethik, 188 p. 


9. A. Maceina, 2 t. 129 


Visų pirma keletas pastabų dėl senųjų minėtų titulų, 
kuriais procentų ėmimas praktiškai yra legalizuojamas. 
Titulas „lucrum cessans“, kaip minėjome, gali būti pa- 
teisintas. Bet jam reikia tam tikrų sąlygų: 1) duodama 
paskola turi būti aiškaus investuojamojo kapitalo pobū- 
džio; šitas aiškumas reikalingas tiek skolininkui, tiek ir 
skolintojui; 2) skolintojas turi aktyviai dalyvauti valdy- 
me daikto arba įmonės, į kurią kapitalas yra investuotas. 
Jeigu šitų sąlygų nėra, jeigu pinigai ne faktiškai inves- 
tuojami, bet tik galimi kur nors kitur investuoti, jeigu 
skolintojas aktyviai nedalyvauja daikto arba įmonės val- 
dyme, jo titulas „lucrum cessans“ yra tiktai fiktyvus ir 
paimti procentai neva pelno pavidalu yra tikri procentai 
už paskolą kaip tokią, vadinasi, neleistini. 

Jeigu taikyti šitą titulą mūsų dienų paskoloms, nė vie- 
na salyga čia netinka. Mūsų dienomis kapitalas yra inves- 
tuojamas atskira ir aiškia sutartimi. Šita sutartis nėra 
paskolos sutartis, nes visų pirma kapitalo investuotojas 
rizikuoja savo pinigais, kurie gali žlugti, jeigu įmonei 
nesiseks. Toliau, investuotojas aiškiai yra daikto arba 
įmonės didesnis arba mažesnis savininkas, kuris aktyviai 
rūpinasi josios augimu. Tuo tarpu kas mūsų dienomis 
procentus norėtų teisinti minėtu titulu, niekaip negalėtų 
įrodyti, kad jis yra kur nors investavęs kapitalą taip, kaip 
dabar paprastai yra investuojama. Jeigu šiandien bankas 
skolina pinigus, ar jis gali pasiteisinti investavęs kapita- 
lą, dažnai net nežinodamas, kam tie pinigai bus panaudoti, 
kokį jie duos pelną, ir visiškai nesirūpindamas įmone, jei- 
gu tikrumoje pinigai ir buvo įmonei panaudoti. Bankas 
taip pat nerizikuoja, nes, reikalaudamas garantijų, jis ap- 
sidraudžia nuo bet kokių eventualumų. Bankas anaiptol 
net neturi intencijos dalyvauti neva investuoto kapitalo 
pelno pasidalinime. Titulas „lucrum cessans“ mūsų dieno- 
mis paskoloms visiškai netinka, nes kapitalas dabar yra 
investuojamas visai kitokiu būdu ir kitokiomis sąlygomis 
negu paskola. Šitas titulas dabar yra tik fiktyvus, tik gry- 
nai formalinis. Jis reikalauja dalies tokio pelno, kurio nė- 
ra, bet kuris galėtų būti, jei. .. Bet šitas „jeigu“ dažnai yra 
nerealus ir daugeliu atvejų neįvykdomas. Imti tad dalį nuo 
nerealaus ir nesamo pelno, kurio dažnai, pav., ūkininkų 

gyvenime, net iš viso nesama, nes šitie žmonės skolinasi 
tik savo reikalui, yra moraliai nepateisinamas dalykas. 

Tas pat yra ir su titulu „damnum emergens“. Ir jis yra 
pateisinamas, jeigu skriauda yra reali. Nuostolis turi bū- 
ti atlygintas. Bet mūsų laikų santvarkoje šitoks nuostolio 
padengimas vėl yra atliekamas specialiomis sutartimis ir 
specialiais aktais. Paskolos pobūdžio tokiose sutartyse nė- 
ra. Jeigu kas imtų procentus dėl to, kad apsisaugotų nuo 
galimo nuostolio, šitie procentai būtų garantijos pobūdžio 
ir turėtų būti grąžinami, jei nuostolio faktiškai nebuvo. 
Tuo tarpu dabar imami procentai, jeigu jie teisinami mi- 
nėtu titulu kaip atlyginimas už grynai fiktyvų nuostolį 
arba už galimą, yra negrąžinami. Čia skolininkas paden- 
gia savo turtu tai, ko iš tikrųjų nėra. Jeigu procentai bū- 
tų tik nuostolių padengimas, skolintojai nepraturtėtų. Ka- 
pitalo sukrovimas iš procentų aiškiai rodo, kad „damnum 
emergens“ yra fiktyvus titulas ir kad jis mūsų finansinei 
santvarkai yra nepritaikomas. Kokia prasme galima kal- 
bėti apie nuostolio padengimą bankiniuose procentuose? 

Dar didesnis fariziejiškumas kyšo pro trečiąjį titulą „re- 
compensatio servitiorum“. Atlyginti už patarnavimą galima 
tik tada, kai šitas patarnavimas yra atliekamas kokios nors 
institucijos tarnautojo. Pavyzdžiui, jei būtų tokie moder- 
nūs „montes pietatis“, kurie skolintų pinigus be procentų 
ir kuriems reikėtų personalo. Tuomet personalo algoms 
jie galėtų imti tam tikrą procentą. Tai iš tikro būtų atlygi- 
nimas už patarnavimą, už tą darbą, kurį tarnautojas atlie- 
ka visuomenės gerovei. Tuo tarpu dabar jeigu kaimynas 
kaimynui ištraukia iš kišenės šimtą litų ir paskolina, ar 
gali jis kalbėti apie atlyginimą už patarnavimą? Jis gali 
už tai reikalauti dėkingumo, bet ne atlyginimo. Tas pat 
yra ir su bankais. Bankų imamas procentas yra kur kas 
didesnis, negu reikalinga tarnautojų algoms. Bankų pel- 
nas iš procentų eina į atskirų asmenų kišenes, ir fai yra 
pelnas be jokio darbo. Kas turi sveiką moralinę nuojautą, 
šito titulo fiktyvumą gali lengvai suvokti. 

Visi tad senieji titulai yra grynai formaliniai. Kai 
tik jie yra taikomi paskolai, jie netenka realinio turinio ir 
tampa grynomis galimybėmis arba fikcijomis. Bet už fik- 
cijas arba už galimybes negalima imti mokesčio. Kitais 


131 


atsitikimais šitie titulai yra reikšmingi ir praktikoje pri- 
taikomi. Bet paskolų atveju jų realumas nyksta, ir jie virs- 
ta tik kazuistikos priemone sąžinei nuraminti. 

Moderniaisiais laikais procentų ėmimas yra grindžia- 
mas kitokiais motyvais. Katalikai ekonomistai, laikydamie- 
si principinio Bažnyčios draudimo imti procentus kaip pro- 
centus už gryną paskolą — ratione mutui, pripažįsta, kad 
pinigas kaip toks yra nevaisingas, kad jis yra sunaudo- 
jamas daiktas ir todėl šalia sumos negali būti dar reika- 
laujama savotiška nuoma. Pinigas yra skolinamas, bet ne 
išnuomojamas. Todėl procentai nuo pinigo, kaip nevaisin- 
go daikto, negali būti imami. Modernieji ekonomistai už- 
tat stengiasi įrodyti, kad pinigas yra vaisingas tuo būdu, 
jog jis yra kapitalo pobūdžio. Kapitalu šiandien yra vadi- 
namas turtas realių ekonominių vertybių pavidalu, pav., 
namai, žemė, įmonė ir t. t. Šitie daiktai arba šitos ekono- 
minės vertybės yra vaisingos, todėl jos gali būti išnuomo- 
jamos ir už jų panaudojimą gali būti imamas tam tikras 
mokestis. Jeigu tad pinigas gali būti priskirtas šitų ekono- 
minių vertybių kategorijai, vadinasi, ir už jo panaudojimą 
galima imti mokestį. J. Messneris todėl ir sako, kad „pi- 
nigas ir kapitalas yra skirtingi daiktai. Banknotas arba mo- 
neta, suprantama, yra nevaisingi... Bet nuo pinigo kaip 
grynos mainų priemonės reikia skirti pinigą kaip kapitalo 
dispoziciją, vadinasi, kaip galią valdyti gamybos priemo- 
nes, kurios už pinigus yra perkamos“ 29. Dažnai todėl ir 
procentų ėmimas yra apibrėžiamas kaip mokestis už kapi- 
talo naudojimą. 

Bet ar iš tikro yra realus skirtumas tarp pinigo kaip 
mainų priemonės ir pinigo kaip „kapitalo dispozicijos“? 
Ar pinigo skolinimas iš tikro yra kapitalo naudojimas? 
Kad už pinigus yra įsigyjamos gamybos priemonės, tai vi- 
sai tiesa. Bet kad šitos gamybos priemonės jau yra nebe 
pinigai, tai taip pat ne mažesnė tiesa. Dar didesnė yra 
tiesa, kad pinigų jau nebėra, kai yra gamybos priemonės, 
kitaip sakant, kapitalo įsigijimas reikalauja pinigus išleis- 
ti, juos sunaudoti, o ne tik paprastai panaudoti kaip kokį 
įrankį. Pinigas nieku būdu neturi įrankio charakterio. Jei- 


2 Op. cit., 104 p. 

gu tad kapitalu yra laikomos realios ekonominės vertybės, 
tai pinigas jokia prasme tokia vertybė nėra. Pinigas, kaip 
jau buvo sakyta, yra alegorinė sutartinė vertybė. Šituo 
savo alegoriniu pobūdžiu jis visados yra ir bus tiktai mai- 
nų priemonė. Iš esmės nėra jokio skirtumo, kai už litą nu- 
siperki dešimtį kiaušinių ir juos suvalgai ar už milijoną 
nusiperki mašinų ir įsirengi fabriką. Ir vienu, ir antru at- 
vėju čia yra mainai: už sutartinę vertybę yra gaunama 
reali vertybė, arba kapitalas. Todėl Messnerio daromas skir- 
tumas tarp pinigo kaip mainų priemonės, kuri yra nevai- 
singa, ir pinigo kaip kapitalo dispozicijos, kuri yra vaisin- 
ga, yra nerealus: tai yra tik sąvokinis skirtumas. Pinigas 
visados yra mainų priemonė ir niekados negali būti vai- 
singas. Vaisingas yra už pinigus įsigytas kapitalas. Bet ir 
pats Messneris pripažįsta, kad pinigas ir kapitalas yra ne 
tas pats dalykas. Už kapitalo naudojimą galima imti tam 
tikrą mokestį, bet ne už pinigo, nes jo naudojimas yra ly- 
gus sunaudojimui, ką modernieji ekonomistai yra pralei- 
dę pro akis. Pagrindinis principas, kad galima imti tiktai 
nuomą, lieka teisingas dabar, kaip teisingas jis buvo ir vi- 
sais laikais. Tuo tarpu posakio „išnuomok man 100 litų“ 
absurdiškumas parodo, kad pinigas niekados negali turėti 
nuomojamojo daikto charakterio, vadinasi, kad jis yra ne- 
vaisingas kaip toks, kaip nevaisingas yra kiekvienas su- 
naudojamas daiktas. Todėl pastangos pateisinti procentus 
kaip mokestį už kapitalo naudojimą taip pat nepasiekia 
savo tikslo. Jeigu aš skolinu žmogui 100 litų, kad jis nu- 
sipirktų arklį, ar aš galiu į šitą arklį žiūrėti kaip į mano 
kapitalo naudojimą, už kurį man turi būti sumokėta? 

Ir vis dėlto procentai yra visuotinė mūsų amžiaus ap- 
raiška. Kapitalistinė sistema remiasi pinigo vaisingumu, ir 
panaikinus „procentus šitos sistemos griuvimas būtų neiš- 
vengiamas. Štai dėl ko daugeliui ir atrodo, kad negalima 
kalbėti nė apie procentų nemoralumą, jeigu jie yra būti- 
ni dabartinės ekonominės sistemos santvarkai. Bet reikia 
daryti skirtumą tarp procentų kaip istorinio išsivystymo 
padarinio ir procentų kaip dorinės problemos. Doriniu at- 
žvilgiu jie yra aiškiai neleistini. Bet istorija, nepaisydama 
dorovės dėsnių, taip suformavo mūsų gyvenimą, kad pro- 
centai daugeliu atvejų pasidarė neišvengiami. Jie mūsų 

amžiuje yra neišvengiama blogybė. Bet blogybė negali 
niekados virsti gėrybe. Ji gali būti toleruojama kaip neiš- 
vengiama. Bet dorinė žmonių sąmonė ją turi kvalifikuoti 
kaip blogybę ir turi eiti prie josios panaikinimo. Jei su pro- 
centais grius ir kapitalistinė sistema — tuo geriau, nes ji 
visa yra paremta nežmoniškais principais. Procentų prob- 
lema yra labai panaši į vergijos problemą. Bažnyčia ver- 
giją toleravo ilgus amžius, liepdama vergams klausyti sa- 
vo ponų. Bet niekados vergija nebuvo pripažinta geru da- 
lyku. Ji buvo istorijos suformuota neišvengiama blogybė, 
todėl turėjo ateiti laikas, kada ji išnyko. Kas būtų kalbėjęs 
apie vergijos panaikinimą Cezario laikais, tam būtų buvę 
atsakyta, kad, ją panaikinus, sugrius visa socialinė santvar- 
ka. Šita santvarka ir sugriuvo, nes ji buvo atremta į žmo- 
gaus asmens nelygų vertinimą. Istorinis procentų pobū- 
dis gali juos praktiškai padaryti neišvengiamais. Bet do- 
rinis jų pobūdis turi vesti juos prie išnykimo, paskui kurį 
turi eiti ir visos kapitalistinės santvarkos žlugimas. 


Katalikų įnašas į kapitalizmą, kaip matome, yra gana 
nemažas. Jie prisidėjo prie Europos dvasios pakrypimo į 
antropocentrizmą ir į egoizmą. Antropocentrizmas vedė į 
žmogų, o egoizmas socialinės santvarkos atrama padarė 
savąjį Aš, kuris pradėjo būti labiau vertinamas negu arti- 
mo asmuo. Šitoks pasikeitęs išvidinis nusistatymas pažadi- 
no pertekliaus legalizavimą, kaip pelno ūkio tikslą, ir pro- 
centų praktišką legalizavimą, kaip pelno ūkio priemonę. 
Dalyvaudami kapitalistinės santvarkos kūrime, katalikai 
nė nepajuto, kur jie atsidūrė, ir ilgai nesusivokė, kokios 
reikšmės visam pasauliui turi šitas jų neapdairumas. Ap- 
svaiginti išviršiniu kultūriniu kapitalizmo spindėjimu, jie 
nepastebėjo, kad žmonijoje išseko religinis nusiteikimas, 
kad žmonės nusigrįžo ne tik nuo Bažnyčios, bet ir nuo Die- 
vo. 

Iš kitos pusės, katalikai dažnai praktiškai yra susiję su 
kapitalizmu dėl to, kad jo atstovai ne kartą pagelbsti baž- 
nytinėms ir apskritai katalikiškoms institucijoms. H. Ros- 
tas, gindamas katalikų ryšį su kapitalistine ūkio sistema, 
pripažįsta, kad „kapitalizmas kuria ne tik geležinkelius, 
garlaivius, architektūrą ir mašinas, bet jis taip pat atpa- 

laiduoja milžiniškas pinigų sumas lavinimo bei mokymo 
tikslams, įvairių rūšių kultūrinėms įstaigoms, bibliote- 
koms ir kitiems dvasiniams reikalams. Jis taip pat duoda 
priemonių pasaulio misijoms Krikščionybės dvasioje“ 2!. 
Todėl nors kapitalizmas ir.nesiderina su Krikščionybės so- 
cialiniais principais, katalikų praktikoje jis esti ginamas 
ir tvirtai jo laikomasi. „Kapitalizmo piktnaudojimas,— sa- 
ko H. Simonas, — yra griežtai enciklikų atmestas, Bet Baž- 
nyčia kapitalistų jėgoje randa tokios pagalbos, kurią jai 
neigia komunistinė bendruomenė. Ir štai visuose kraštuo- 
se katalikai, net ir labiausiai įsitikinę kapitalizmo neteisin- 
gumu, yra pastumiami į tam tikrą konservatinį nusistaty- 
mą, besirūpindami teisingais laikiniais Bažnyčios intere- 
sais“ 2. Hic et nunc patiriama parama suklaidina katali- 
kus, ir jie nemato, kas vyksta tolimoje perspektyvoje. Kad, 
pav., kapitalizmo parama misijoms yra iliuzija, parodo 
E. Fiedlerio minimas pavyzdys. Fiedleris sako, kad per 
100 metų iš 83 milijonų Japonijos gyventojų pasisekė at- 
versti tik 100 000. Tuo tarpu vienoje tik Vokietijoje per 
metus išstoja iš Bažnyčios 40 000 “. Nereikia užmiršti, kad 
dauguma šitų apostatų yra kapitalistinės dvasios ir kapi- 
talistinės santvarkos aukos. Niekas taip nestumia žmonių 
nuo Krikščionybės, kaip kapitalistinė katalikų dvasia. Pa- 
sitikėjimas kapitalizmu yra didžiausia iliuzija, kokios tik 
kada nors katalikai buvo suklaidinti. Istorinis neapdairu- 
mas ir neryžtingumas savo dorovės principus taikyti ligi 
galo, pirmųjų amžių dvasios išblėsimas pastūmėjo katali- 
kus į kapitalizmo pinkles, kuriose jiems teko ir dar teks 
skaudžiai kentėti. Bet istorinės pamokos ir didžiųjų po- 
piežių paraginimai turėtų atidaryti akis ir pažadinti ener- 
gijos, iš vienos pusės — grįžti prie tikrai krikščioniškųjų 
tradicijų, iš kitos — kūrybiškai nusiteikti socialinio bei 
ekonominio gyvenimo srityje ir bent savame bažnytiniame 
bendruomeniniame gyvenime ryžtis realizuoti naujos san- 
tvarkos principus. 


2l Die Kulturkraft des Katholizismus, 169 p. Paderborn, 1930. 
22 Les catholiques, la politique et l'argent, 32 p. Paris, 1936. 
3 Plg. Defenzyva ar ofenzyva?, II, 56 p. Kaunas, 1930. 


Trečias skyrius 
SOCIALINIAI PRINCIPAI 


„Eiti į sunkias kovas yra krikščionių 
pareiga; sunkius nuveikti darbus yra parei- 
ga tų, kurie, kaip geri Kristaus kareiviai, 
Jį arčiau seka“. 


Pijus XI 
DARBO PRINCIPAS 
1. Darbo vieta socialinėje santvarkoje 


a. Darbas kaip ekonominis pagrindas 


Ar žmogus buvo Dievo sutvertas ir paskui išvytas iš 
Rojaus, kaip moko Krikščionybė, ar pamažu išsivystęs iš 
gyvulio, kaip skelbia evoliucionizmas, bet tą momentą, kai 
jis atsidūrė šioje vargingoje žemėje, pirmas jo rūpestis 
buvo, kuo jis išmis. Pragyvenimas yra pirmykštis žmogaus 
reikalas. Nekultivuota žemė yra labai vaisinga, bet ji sa- 
va kūryba nepaiso žmogaus, ir todėl josios vaisiai daž- 
nai kūnui netarnauja. Pirmykštis žmogus anaiptol nebuvo 
tinginys, kaip jį vaizduoja kai kurie romanų ar utopijų 
rašytojai. Tik fantazijoje galima svajoti, kaip Afrikos pig- 
mėjas, gulėdamas ties savo palapinės durimis, ištiesia ran- 
ką ir skabo prinokusius maistingus vaisius. Tikrumoje ši- 
tas vargšas mažaūgis nuo ankstaus ryto ligi vėlyvo vakaro 
vaikšto su žmona po mišką ieškodamas, ar nenutvers kokio 
žvėrelio, o jinai raško rastus vaisius ir ravinėja valgomas 
šakneles. Pragyvenimo reikalai užima beveik visą pirmykš- 
čio žmogaus laiką. Etnologija teigia, kad tik kamieno kul- 
tūroje, kai individuali medžioklė virto organizuota aukš- 
tesniąja medžiokle, žmogui atsirado daugiau laiko kitiems 
reikalams. Būdamas savotiškas gamtos vaikas, pirmykštis 
žmogus visų pirma rūpinosi išlikti, nes gyvybės išlaiky- 
mas yra pagrindinis viso gamtinio gyvenimo dėsnis. 

Kaip pragyvenimas buvo pirmykštis žmogaus reikalas, 
taip darbas buvo pirmykštis žmogaus veikimas. Pirmykš- 

tis žmogus visų pirma norėjo valgyti, todėl visų pirma jis 
turėjo dirbti, nes ano meto sąlygomis pragyvenimas galė- 
jo ateiti tik iš darbo. Pirmykščio žmogaus medžioklė anaip- 
tol nebuvo poilsis, kaip mūsų dienomis. Tiesa, didelio jėgų 
įtempimo ji nereikalavo. Todėl ne be pagrindo ją W. Schmi- 
dtas vadina veikiau pramoga arba lengvu jėgų lavinimu !. 
Vis dėlto ją pavadinti pramoga galima tik išeikvotos ener- 
gijos kiekio atžvilgiu. Šiaip ji buvo tikras darbas, turįs 
savo tikslą, vykdąs tam tikrą uždavinį, vykstąs sėkmingai 
arba nesėkmingai. Savo tikslingumu ir interesingumu ji es- 
mingai skyrėsi kad ir nuo to paties pirmykščio žmogaus 
žaidimų. Nepasisekimas medžioklėje, gyvulių išnykimas iš 
gyvenamos apylinkės vertė žmogų kęsti alkį ir ieškoti ge- 
resnės vietos. Pragyvenimo pobūdis apsprendė ir darbo po- 
būdį. Bet būtų klaida manyti, kad pirmykščiais laikais žmo- 
gus galėjo pragyventi be darbo. Tokia privilegija atsirado 
tik mūsų amžiuje. Tik mūsų ekonominėje santvarkoje gali- 
ma dirbti ne dėl reikalo, bet dėl pelno, arba ir visiškai ne- 
dirbti. Tuo tarpu „vienas iš charakteringiausių pirmykštės 
ekonomijos bruožų,— sako R. Thurnwaldas,— yra nebu- 
vimas bet kokio noro pelnyti iš gamybos arba iš mainų... 
Individai nesistengia įsigyti turto; jiems svarbu tiktai kon- 
kreti darbo arba objekto nauda“ 2. Darbas anais laikais 
buvo ir liko bendras žmonijos įstatymas. 

Štai kodėl yra sakoma, kad darbas yra ekonominis so- 
cialinės santvarkos pagrindas. Visos socialinio gyvenimo 
gėrybės yra sukuriamos tik darbu. Jeigu šiandien yra žmo- 
nių, kurie gali gyventi ir be darbo, tai tikrumoje jie nau- 
dojasi kitų darbo vaisiais. Darbas yra pirmutinis žmogaus 
veikimas, kuriuo yra padedamas materialinis pagrindas 
žmogiškajai visuomenei. Štai kodėl N. Berdiajevas ir sako, 
kad „krikščioniškajai ekonomikai pagrindinė problema yra 
darbo problema“ ?. Tik dirbdamas žmogus gali išmisti, ir 
tik išmisdamas žmogus gali gyventi ir kurti socialinę san- 
tvarką. Alkis padaro žmogų individualistą ir plėšrų. Jis 
ne tik griauna dvasines vertybes, kaip religiją, mokslą, 
meną, bet jis taip pat naikina žmoguje socialinį nusiteiki- 

1 Völker und Kulturen, III, 191 p. Regensburg, 1924, 

2 L'Economie primitive, 20 p. 

3 Le Christianisme et la lutte des classes, 69 p. 

mą. Žmogus yra animal sociale tik iada, kai jis yra bent 
pakenčiamai sotus. Mūsų laikai šitą mintį patvirtina labai 
gražiai. Su plačiųjų masių pragyvenimo sunkėjimu ėjo ne 
tik religijos, mokslo, meno smukimas šitose masėse, bet sy- 
kiu ir jų nutolimas nuo žmogiškosios bendruomenės rei- 
kalų. Mes labai dažnai prikaišiojame darbininkams indi- 
vidualizimą ir net egoizmą. Bet mes nematome, kad šitas 
egoizmas yra alkio išaugintas. Žmogus, kuris neturi darbo ir 
todėl neturi pragyvenimo, negali rūpintis visuomene, Gy- 
vybė yra individuali ir individualiai turi būti išlaikoma. 
Gyvybė nori veikti, nori skleistis, nori augti, vadinasi, no- 
ri dirbti, maitintis ir gyventi. Tik tada, kai ji yra paten- 
kinta, kai dvasiai yra padėta atrama kūne, tik tada šito- 
ji dvasia gali apsireikšti ir šalia kūno. Darbas yra ne 
tik ekonomijos, bet ir viso gyvenimo pagrindas. Jis yra 
pirmoje eilėje ekonominis pagrindas. Ekonominės proble- 
mos sprendimas eina per tinkamą darbo supratimą ir įver- 
tinimą. 


b. Darbas kaip dvasinis pagrindas 


Kapitalizmas žlunga dėl to, kad ekonominę sritį jis 
atitraukė nuo žmogaus. Ekonominė kultūra iš esmės yra 
reikalo kultūra. Jeigu kitas kultūros sritis, kaip mokslą, 
meną, mes kuriame objektyviam tikslui, kuris nuo žmogaus 
nepriklauso, ir jeigu šitų kultūros sričių prasmė glūdi jo- 
se pačiose, tai ekonominės kultūros tikslas yra žmogus, 
ir ekonominės kultūros prasmė išsisemia žmogaus reika- 
lų patenkinimu. „Žmogus,-—- sako H. Peschas,— nuosekliai 
yra ūkio subjektas ir tikslas. Visur jis yra gamtos jėgų 
viešpats, viešpats daiktų pasaulio, kuris duoda jo veikimui 
objektų, priemonių ir sąlygų... Net ir paprasčiausias dar- 
bininkas dalyvauja kaip subjektas ūkiniame žmogaus gy- 
venime, jis visados lieka ūkinio veikimo subjektas ir tiks- 
las“*. Kapitalizmas, pavertęs darbininką grynu ūkio ob- 
jektu, prasilenkė su pagrindiniu ekonominio gyvenimo pas- 
kyrimu ir todėl teisėtai susilaukė pasmerkimo, kuris mūsų 
dienomis apsireiškė įvairių krizių pavidalu ir kurio vykdy- 
toją jis rado komunizmo sistemoje. Neišvengiamai turi 


4 National6konomie, II, 215 p. Freiburg i. Brs., 1922. 

žlugti kiekviena ekonominė sistema, kuri prasilenkia su 
žmogumi, nes ji tuo pačiu prasilenkia ir su savo pašauki- 
mu. 

Tenkindama žmogaus reikalus, ekonominė kultūra pa- 
deda pagrindą ne tik žmogui išlikti, bet ir jam išsivystyti. 
Aukštesni kultūros laipsniai galima pasiekti tik tada, kai 
yra bent minimaliai išsiskleidusi ekonominė kultūra. Kol 
ūkinis gyvenimas pasilieka labai primityviame laipsnyje, 
tol jis atima per daug laiko ir energijos, kuri reikalinga 
dvasinėms kultūros sritims tobulinti. Kaip didelis pertek- 
lius pastūmi žmogų į dvasinį ištižimą, taip lygiai didelis 
skurdas užgniaužia aukštesnius dvasios  nusiteikimus. 
„Turto ir gyvenimo apsirūpinimo minimumas, — sako 
E. Mounier,— yra būtinas, kad dvasia ir siela galėtų iš- 
sivystyti. ... Žmogaus kova su skurdu ir su niekad nesi- 
baigiančiais kitos dienos rūpesčiais yra taip slegianti, kad 
ji gniaužia visą dvasinį gyvenimą ir jį jau užuomazgose 
uždusina“ 5. Tuo tarpu normaliai imant, šitie rūpesčiai ir 
skurdas mažėja tada, kai ekonominė kultūra tobulėja. Jei- 
gu mūsų dienomis pasidarė atvirkščiai, tai čia kaltas ne 
pats principas, bet ekonominės kultūros netikusi kryptis. 
Bet bendras dėsnis, kad ūkis parengia sąlygas aukštesnėms 
kultūros lytims, yra teisingas. 

Dvasinis žmogaus gyvenimas reikalauja, kad jis būtų 
kuo labiausiai atpalaiduotas nuo fizinių reikalų. Dvasios 
išsilaisvinimas nuo kūno yra laisvės ir kūrybos pagrin- 
das. P. Alsbergas įrodinėja, kad visas žmonijos išsivysty- 
mas kaip tik eina šito išsilaisvinimo kryptimi, kad žmo- 
gaus evoliucijos principas yra kūno išskyrimas įrankio 
pagalba*. Tuo tarpu visų pirma šitas kūno išskyrimas 
įvyksta ekonominėje kultūroje. Įrankis, kuris padeda žmo- 
gui atsipalaiduoti nuo gamtos būtinumo, pirmoje eilėje yra 
panaudojamas ekonominiam reikalui. Ekonominė kultūra 
išlaisvina kūną nuo nuolatinio susirišimo su fiziniais rei- 
kalais. Etnologija mums aiškiai rodo, kad aukštesnio kul- 
tūrinio gyvenimo laipsnių pirmykštis žmogus pasiekė tik 
tada, kai pasikeitė jo ekonominė kultūros forma, kai jis iš 


5 Vom kapit. Eigentumsbegriff, 63—64 p. 
* Das Menschheitsratsel, Wien, 1937. 

pasisavinamojo ūkio perėjo prie organizuotos medžioklės, 
prie augmenų ir gyvulių auginimo. Taip buvo žmonijos 
pradžioje, taip buvo visais laikais, taip yra ir šiandien. 
Kaip subjektyvus dvasinis žmogaus tobulėjimas reikalau- 
ja patenkinamo fizinio išsiskleidimo, taip lygiai objekty- 
vios kultūros pasistūmėjimas aukštyn reikalauja patenki- 
namo ūkinio išsivystymo. Objekiyvinė kultūros dvasia tu- 
ri tokių pat santykių su ūkiu, kokių žmogaus siela luri su 
jojo kūnu. Kūnas nėra sielos priežastis, kaip mano mate- 
rialistinė antropologija, bet tik atrama ir sąlyga. Ūkis nė- 
ra kultūros priežastis, kaip mano marksistinė kultūros fi- 
losofija, bet tik materialinis pagrindas. Bet kaip skurdžia- 
me kūne siela veikia skurdžiai, taip ir skurdžiame ūkyje 
kultūra skleidžiasi tik labai pamažu ir labai menkai. Pri- 
mum vivere yra pagrindinis žmogaus gyvenimo reikalavi- 
mas. 

Ankštas ekonominės kultūros ryšys su aukštesniu dva- 
siniu gyvenimu parodo, kad darbo prasmė neišsisemia tik 
tuo, kad jis sudaro ekonominį socialinės santvarkos pag- 
rindą. Darbas socialinei santvarkai tiesia ne tik ekonomi- 
nius pamatus, be kurių ji negalėtų būti, bet sykiu jis jai 
parengia ir dvasines sąlygas, be kurių ji negalėtų tobulė- 
ti. Darbas yra ir dvasinis socialinės santvarkos pagrindas. 
Be paprastos, pasakytume, kasdieninės, prasmės, darbas 
slepia savyje ir aukštesnę prasmę, kuri tampa socialinio 
gyvenimo jungtimi. Žiūrint kasdieninėmis akimis, dar- 
bas pirmoje eilėje yra skiriamas žmogui išmisti. Pragyve- 
nimas čia yra artimesnis ir tiesioginis darbo tikslas. Tai 
yra ekonominė darbo pusė, kuri yra labiausiai apčiuopia- 
ma ir labiausiai reali. Šitas darbo momentas kaip tik ir 
kildina ekonominę kultūrą. Bet jeigu ekonominė kultūra 
tarnauja kaip atrama aukštesnei dvasinei kultūrai, tai tuo 
pačiu ir darbas galutinėje sąskaitoje siekia ne tik gryno 
pragyvenimo, bet jis siekia aukštesnių kultūros laipsnių. 
Tobulindamas ekonominį Žmogaus gyvenimą, darbas at- 
palaiduoja žmogaus dvasią nuo lizinių reikalų ir įveda ją 
į aukštesnes kūrybos sritis. Dar daugiau, pats darbas, kaip 
netrukus matysime, dalyvauja šitoje kūryboje, prisidėda- 
mas prie aukštesnės kultūros ir įsijungdamas į josios sierą. 

Čia mes kaip tik užčiuopiame dvasinę darbo pusę, ku- 

ri yra net daug gilesnė ir daug svarbesnė negu ekonomi- 
nė pusė. Giliausia prasme dirbąs žmogus ne tik kuria sau 
materialinį pagrindą, bet sykiu kuria jau ir aukštesnę 
dvasinę kultūrą kartais tiesioginiu, kartais netiesioginiu 
būdu. Dvasinės kultūros kūryba yra objektyvinis žmonijos 
paskyrimas. Žmogaus misija šiame pasaulyje baigiasi tuo, 
kad jis įneša savo dalį į bendrą kultūros lobyną. Bet ke- 
lias į šitą lobyną eina tik per darbą. Žmonijos istorija yra 
panaši į knibždantį skruzdėlyną, kuriame kiekvienas vaba- 
lėlis dirba skyrium, bet vienas bendras tikslas jungia juos 
visus, ir iš visų jų darbų išauga nuostabus statinys. Taip 
yra ir su žmonėmis. Dirbantieji asmenys dažnai manosi 
dirbą tik savo kūno reikalui. Tuo tarpu aukščiau šitų rei- 
kalų švyti vienas bendras didžiulis tikslas — visuotinė žmo- 
nijos kultūra, kurios kūryboje kiekvienas dalyvauja tegul 
ir labai smulkiais savo darbeliais. Šalia kultūros proceso 
lieka tik tie, kurie nedirba. Darbo įsijungimas į kultūrinę 
kūrybą yra giliausia jojo prasmė ir galutinis jojo pateisi- 
nimas. Kai šitoji prasmė pasidaro sąmoninga, kai dirbąs 
žmogus suvokia, kad jis savo veikimu prisideda prie kul- 
tūros rūmo statymo, jis visai kitaip pergyvena ir tuos, 
kurie dirba sykiu su juo. Bendras dalyvavimas kultūrinėje 
kūryboje sujungia žmones išvidiniais ryšiais ir kuria tarp 
jų ankštą solidarumą. Čia žmogus pajaučia, kad savo 
darbe jis nėra izoliuotas, kad jis dirba ne tik sau, kad jo 
darbas nepasilieka tik ankštų jo individo reikalų sferoje, 
bet kad jis pralaužia asmenines sienas ir tampa reikš- 
mingas visai žmonijai. Niekas žmonių taip nesuartina vie- 
no su kitu, kaip aukštesnės darbo prasmės suvokimas, 
Žmogus giliausia prasme yra animal sociale tik tada, kai 
jis dirba ir kai jis supranta, kam jis dirba. 

Štai kodėl darbas yra ne tik ekonominis, bet ir dvasinis 
socialinės santvarkos pagrindas. Darbas sukuria bendruo- 
menę tuo būdu, kad kiekvienas narys čia jaučiasi reali- 
zuojąs savo veikimu vieną bendro didžiulio uždavinio da- 
lį, jaučiasi už ją atsakingas. Ir juo kultūra kyla aukščiau, 
tuo darbo galutinė prasmė aiškėja ir tuo labiau žmogus 
reikalauja darbo. Jeigu pirmykštėje kultūroje darbe dar 
persvėrė ekonominė jojo pusė, tai mūsų laikais pirmenybė 
vis labiau yra atiduodama dvasinei pusei. Šiuo metu dar- 

bas vis labiau tampa dvasine problema. Mūsų laikų žmo- 
gus nori dirbti ne tik dė] to, kad aprūpintų savo fizinius rei- 
kalus, bet ir dėl to, kad dalyvautų visuotinėje žmonijos kul- 
tūroje. Nedarbą mūsų amžiaus žmogus pergyvena kaip iš- 
skyrimą iš bendro kultūros vyksmo, kaip savęs izoliavimą 
nuo visos žmonijos. Tai yra toks jausmas, kurio daugelis 
pakelti neįstengia. Šiuo atžvilgiu yra charakteringi princo 
Rohano žodžiai, kuriais jis vaizduoja darbo norą Europo- 
je: „Nedarbas, kaip masinis fenomenas, parodė, kiek giliai 
Europos žmoguje glūdi noras veikti. Azijatas ar afrikietis 
gali ištisas valandas sėdėti toje pačioje vietoje ir žiūrėti į 
dangų. Tuo tarpu europiečiui bedarbiui nieko neveikimas 
yra didžiausias bandymas. .. Europietis negali ilgai ištverti 
nieko neveikdamas. Duokite azijatui ar afrikiečiui tokį ne- 
darbo mokestį, koks yra duodamas Europoje, tuojau sustos 
visoks darbas, ir žmonės manys, kad žemėje atsidarė rojus. 
Tuo tarpu Europoje kyla revoliucijos, kai žmonės lieka be 
darbo, nes jie nori dirbti. Jeigu jie negali rasti darbo tai- 
kiu būdu, tuomet jie jėga įsiveržia į darbo vietas“ 7. Iš tik- 
ro aukštoje kultūroje darbo noras yra visuotinis, nes čia 
žmogus daugiau ar mažiau jaučia aukštesnę savo darbo 
prasmę. Darbas giliausia savo esme yra socialinio gyveni- 
mo dvasinė jungtis ir dvasinis pagrindas. Jis palaiko žmo- 
nes vienoje organinėje bendruomenėje, jis suartina juos 
vieną su kitu, jis kuria tarp jų išvidinį solidarumą ir ben- 
drą atsakingumą už pasaulio likimą. 

Šitoji aukštesnė darbo prasmė turėtų būti žinoma kiek- 
vienam darbininkui. „Žmogus yra darbininkas, — sako Ber- 
diajevas,— ir jis turi žinoti, kodėl jis yra pasmerktas juo 
būti ir kur glūdi jo darbo prasmė“ 8, Be aukštesnės darbo 
prasmės atskleidimo darbas pasidaro ne tik sunkesnis fi- 
ziniu atžvilgiu, bet dažnai nepakeliamas dvasioj. Vienas tik 
ekonominis aprūpinimas darbo nepateisina. Darbininkas, 
kuris visą gyvenimą dirba tiktai tam, kad pelnytų kasdie- 
ninės duonos, turi kelti revoliuciją, nes ekonominė darbo 
pusė jo nepatenkina. Darbininkas yra žmogus kūrėjas, 
kaip ir visi žmonės. Todėl jis turi žinoti ir jausti, ką ir kaip 
jis sukuria, kiek jis savo darbu dalyvauja visuotinėje kul- 

7 Schicksalsstunde Europas, 146—147 p. Graz, 1937. 

* Le Christianisme et la lutte des classes, 72 p. 

tūroje. Jeigu mūsų dienomis darbo problema yra iškilusi 
visu aštrumu, tai ne tik dėl to, kad ekonominė jo pusė bu- 
vo per maža paisoma, bet ir dėl to, kad dvasinė jojo pusė, 
aukštesnė darbo prasmė dar labiau buvo užmiršta ir pa- 
neigta. Darbininkas buvo padarytas automatu, kuris už pu- 
siau sąmoningą savo veikimą gaudavo tik tokį atlygini- 
mą, kad jo pakako badui atsiginti. Darbo nuasmeninimas 
ir dvasinės jo pusės nuslėgimas kiek galima žemiau pa- 
darė, kad šiandien darbas stovi socialinės problemos cen- 
tre ir reikalauja labai radikalių reformų tiek ekonominiu, 
tiek dvasiniu atžvilgiu. 


2, Kūrybinis darbo pobūdis 
a. Kūryba kaip objektyvinis darbo paskyrimas 


Darbas nėra kilęs iš vargo ar iš nuodėmės. Darbas yra 
pirmykščio kūrybinio žmogaus nusiteikimo išraiška. Ap- 
reiškimas mums aiškiai sako, kad žmogus buvo paskirtas 
apvaldyti žemei: subicite eam et dominamini (Pr 1, 28). Bet 
šitas apvaldymas galėjo įvykti tiktai darbu. Toje pačioje 
Pradžios knygoje pasakojant, kas buvo prieš žmogaus at- 
siradimą, pastebima, kad „et homo non erat, gui operare- 
tur terram“ (2, 6), vadinasi, nebuvo žmogaus, kuris dirbtų 
žemę. Kitaip sakant, žemė tarsi laukė savo kultūrintojo ir 
apdirbėjo. Todėl kai žmogus buvo sutvertas ir įkurdintas 
rojuje, jam tuojau buvo nurodytas prigimtasis jojo pasky- 
rimas: „ut operaretur et custodiret illum“ (Pr 2, 16), kad 
savo gyvenamą vietą įdirbtų ir ją saugotų. Tai visa įvyko 
dar prieš žmogaus puolimą, kada vargas dar nebuvo žmo- 
gaus gyvenimo dėsnis ir kada nuodėmė savo prakeikimu 
dar neslėgė viso jojo veikimo. Todėl ir šv. Tomas, komen- 
tuodamas minėtą šv. Rašto vietą, pastebi, kad „tasai vei- 
kimas nebūtų buvęs vargingas, kaip po nuodėmės; jis būtų 
buvęs malonus dėl prigimties sugebėjimo galios“ °. Vargas, 
kaip darbo akstinas, yra vėlesnis dalykas. Tik mes dirba- 
me dėl vargo, kad jį pašalintume. Bet vargas darbui yra 
atėjęs iš viršaus. Jis yra visiškai pašalinis motyvas, nesu- 

sijęs su darbo prigimtimi ir su objektyviniu darbo pasky- 
rimu. Objektyvinis darbo paskyrimas glūdi visai kur ki- 
tur. 

Darbas, kaip matėme, paties pasaulio Kūrėjo yra su- 
sietas su žemės apvaldymu ir josios pavergimu. Darbas 
dalyvauja šito apvaldymo prasmėje ir savo prigimtyje sie- 
pia jojo pobūdį. Kitaip sakant, darbo giliausia prasmė ga- 
li būti suvokiama tik ryšium su pasaulio apvaldymo pras- 
me. Pasaulio apvaldymas ir jo pavergimas tikrumoje yra 
ne kas kita kaip jojo atbaigimas kurti. Dievas nepastatė 
žmogaus į statinę, atbaigtą tikrovę. Jis jį leido į tokį pa- 
saulį, kuris dar nebaigtas, kuris nuolatos tampa, kuris rei- 
kalingas kūrėjo pratęsti pradėtam Dievo veikimui. Toji il- 
ga evoliucija, kuri ėjo prieš žmogaus pasirodymą, buvo 
ne kas kita kaip gamtinė kūryba. Žmogus savu veikimu tu- 
rėjo prisijungti prie šitos gamtinės kūrybos, ją patobulin- 
ti, pakelti į aukštesnį būties laipsnį ir atbaigti. Gamta tę- 
sė pirmykštį kūrybinį Dievo aktą, žmogus turėjo tęsti to- 
liau gamtos kūrybą. Istorija, kuri prasidėjo su žmogumi, 
turėjo būti aštuntoji kūrybos diena, kaip prasmingai pas- 
tebi Berdiajevas °. Dievas pirmykščiu savo aktu nubrėžė 
tik pasaulio planą, kurį papildyti ir atbaigti turėjo gamta 
ir žmogus. Žmogaus paskyrimas žemėje iš esmės yra kūry- 
binis paskyrimas, ir kūrybos paneigimas tikrumoje reiškia 
savo pašaukimo paneigimą. Būdamas mikrokosmas ir sto- 
vėdamas pasaulio centre, žmogus turi kurti, nes kitaip jis 
nepateisins nei savo paskyrimo, nei savo užimamos vietos. 
Pasaulis reikalauja kūrybos, nes tik per kūrybą jis gali bū- 
ti atbaigtas. Atsisakymas nuo kūrybos žmogui reiškia juo 
pasitikinčio pasaulio apvylimą ir sunkų nusikaltimą savo 
misijai. 

Jeigu tad pasaulio apvaldymas yra ne kas kita kaip 
jojo atbaigimas per kūrybą ir jeigu šitas apvaldymas iš es- 
mės yra susietas su darbu, savaime aišku, kad darbas taip 
pat dalyvauja pasaulį atbaigiančioje kūryboje, kad ir jis 
yra kūrybinio pobūdžio. Galutinis ir objektyvinis darbo pas- 
kyrimas yra kūryba. Tik paviršium žiūrint darbas yra kas- 
dieninių reikalų tenkintojas ir vargo šalintojas. Bet kas 


10 Pig. Der Sinn des Schaffens, 142 p. Tūbingen, 1927. 

praskleidžia šitą paviršutinišką darbo lukštą, gali lengvai 
pastebėti, kad po juo glūdi daug gilesnė darbo prasmė, 
būtent dalyvavimas visuotinėje kosmo kūryboje ir būties 
atbaigime. Darbas ir kūryba yra tik dvi to palies dalyko 
apraiškos, tik du pasaulio kūrybinio apvaldymo ir atbaigi- 
mo momentai. : 

Kai sakome, kad žmogus kuria, mes turime galvoje 
dirba, mes kreipiame daugiau dėmesio į išviršinį jojo vei- 
kimą. Pats kūrybinis aktas įvyksta žmogaus dvasios gelmė. 
se. Kūrybinio akto centras yra išvidiniame idėjos gimime. 
Ar šitoji išvidinė idėja kada nors paregės pasaulį, ar ne, 
tai priklauso nuo įvairių sąlygų. Išviršinis idėjos realiza- 
vimas medžiagoje yra tik kūrybinio akto apreiškimas re- 
gimu pavidalu. Kūryboje esama dviejų momentų: išvidinio 
idėjos kilimo ir išvidinio šitos idėjos apreiškimo regimu 
būdu. Tikroji kūryba, pats kūrybinis aktas įvyksta pirmą- 
jį momentą. Antrasis momentas yra tik techninis pirmojo 
realizavimas objektyvinėje tikrovėje. Pirmasis momentas 
yra kūryba, antrasis yra darbas. Darbas todėl yra ne kas 
kila kaip regimas kūrybinio akto apreiškimas. Kūrybinis 
aktas įvyksta dvasios gelmėse ir yra neregimas. Darbas iš- 
kelia šitą neregimą kūrybą į saulės šviesą, jis realizuoja 
medžiagoje dvasios idėją ir ją apreikšdina pasauliui. Kū- 
ryba duoda darbui turinį ir sielą. Darbas duoda kūrybai 
kūną ir pastovią atramą. Žmogaus dvasia savo viduje ku- 
ria nuolatos. Bet kadangi ji ne nuolatos savo idėjas rea- 
sykiu su josios atsiradimu. Tik darbas suteikia išvidiniam 
dvasios kūriniui pastovumo, apčiuopiamumo ir tuo pačiu 
objektyvaus vertingumo. Kūryba be darbo yra nevertinga. 
Bet darbas be kūrybos yra neprasmingas. Kūryba įprasmi- 
na darbą, nes tik realizuodamas išvidinę dvasios idėją dar- 
bas įsijungia į pasaulio atbaigimo vyksmą. 

Šitoks darbo santykių su kūryba supratimas atsklei- 
džia mums pagrindines darbo žymes. Darbas visų pirma 
yra džiaugsmingas. Darbas žmogų džiugina, nes žmogus 
dirbdamas apčiuopiamu būdu regi idėjos gimimą objektyvi- 
nėje tikrovėje. Darbas visados žmogui yra kultūrinis veiki- 
mas. Tuo tarpu kultūros mintis suvirpina žmogų išvidiniu 

džiaugsmu, nes čia jis patiria atsiveriantį prieš jo akis 
naują kosmą, kurio jokia kita būtybė sukurti negali. Žmo- 
gaus darbo produktas yra kūrinys, kuriame slypi idėja 
ir kuris visados reiškia naują pasaulio patobulinimą. Kiek- 
vienas dirbąs prasmingą darbą pergyvena tikrą kūrėjo 
džiaugsmą: ir vaikas, pasigaminęs žaislelį, ir amatininkas, 
baigęs batą ar drabužį, ir menininkas, nutapęs paveikslą 
ar nukalęs statulą. Darbą visados lydi džiaugsmas, nes 
tai yra džiaugsmas dėl savo misijos atlikimo. 

Bet darbas yra ir vargingas. Paskui darbą eina ne tik 
džiaugsmas, bet ir skausmas. Tai yra antroji darbo žymė. 
Kiek pirmoji žymė darbui yra esminė, tiek antroji jam yra 
egzistencinė, vadinasi, kilusi iš netobulo mūsų veikimo. 
Idėjos apreiškimas regimu būdu vyksta per darbą. Darbe 
žmogus turi realizuoti idėją kokioje nors medžiagoje, kad 
idėja būtų apčiuopiama ir objektyviai pastovi bei vertinga. 
Tuo tarpu kiekviena mūsų tikrovės medžiaga idėjai yra 
nepalanki. Kiekviena idėja, susidūrusi su žeme, nustoja 
pusės savo blizgėjimo. Žmogus džiaugiasi, kad idėja pa- 
sauliui gema. Bet jis taip pat ir kenčia, kad šitoji idėja 
negema tokia, kokia ji švyti dvasios gelmėse. Atšiauri 
medžiaga neleidžia josios realizuoti tobulai. Todėl darbe 
glūdi savotiška tragedija ir savotiškas žmogaus nepasise- 
kimas. Darbas reikalauja dažnai didelių fizinių pastangų, 
kad bent kiek priverstų medžiagą nusilenkti idėjai. Darbas 
taip pat reikalauja ir nemažos dvasinės kančios, nes žmo- 
gus savame kūrinyje mato realizuojantis ne tai, ko jis 
norėjo. 

Štai kodėl darbas yra sykiu ir šventas, ir prakeiktas. 
Šventas jis yra tuo kūrybiniu džiaugsmu, nes čia žmogus 
džiaugiasi, kaip ir Dievas septintą savo kūrybos dieną, kai 
matė, kad visa buvo gera. Prakeiktas jis yra tuo savo 
skausmu ir kančia, kad žmogus neįstengia priversti medžia- 
gos jam visiškai paklusti ir kad ne visi jo kūriniai yra 
tokie, apie kuriuos jis galėtų pasakyti, kad tai yra gera. 
Darbo palaima glūdi jojo kūrybiškume. Darbo tragedija 
tūno jojo techniškume. Juo yra didesnis kūrybos momen- 
tas, tuo labiau darbas teikia žmogui džiaugsmo ir tuo la- 
biau žmogus pergyvena darbo šventumą. Bet juo didėja 
techninis momentas, tuo labiau žmogus kenčia ir tuo la- 

biau jis jaučia, kad prakeikimas lydi visą jojo veikimą. 
Darbo tragedija glūdi jojo techninėje pusėje, jojo susidū- 
rime su medžiaga. 

Darbo vargingumas, jojo prakeikimas ir jojo tragedi- 
ja didėja dar ir dėl to, kad kūrybinis ir techninis momentai 
gali būti perskirti. Tik pačios aukščiausios kūrybos rū- 
šys reikalauja, kad idėją realizuotų tas pats asmuo, Pa- 
veikslo negali nutapyti dailininko mokinys, tegul jam ir 
daug būtų apie turimą dailininko idėją pasakojama. Bet 
net ir dailininkas gali pagaminti škicą, kurį išpildyti, pav., 
dekoratyviniamę mene, dažnai paškiriama kitiems asme- 
nims. Ir juo kūrybos rūšis eina tobulumo laiptais žemyn, 
tuo idėjos gimimo ir jos realizavimo momentai darosi len- 
gviau perskiriami. Technikoje retas inžinierius pats lieja 
mašinas. Jam pakanka pagaminti jų braižinius. Retas ag- 
ronomas pats dirba žemę. Jam pakanka duoti nurodymų 
darbininkams. Techninėje ir ekonominėje kultūroje, kuri 
yra plačiausia, kūrybinis ir techninis darbo momentai šiuo 
metu yra beveik visiškai išsiskyrę. Idėjas kuria vieni žmo- 
nės, o jas medžiagoje realizuoja visai kiti. Kapitalistinėje 
santvarkoje šitas išsiskyrimas yra pasiekęs aukščiausią 
laipsnį. 

Šito išsiskyrimo padariniai vienai žmonių daliai yra 
labai tragiški. Tie žmonės, kurie idėjas kuria, pasilieka 
sau tik darbo džiaugsmą. Tuo tarpu tie, kurie šitas idėjas 
medžiagoje realizuoja, pasiima ant savo pečių visą darbo 
vargingumą, negaudami patirti kūrėjo džiaugsmo, nes jie 
realizuoja ne savo dvasios sukurtas idėjas, bet svetimas. 
Techninio momento sunkumas užgula jų būtybę, ir jie 
dažnai linksta po darbo našta. Juo labiau techninis mo- 
mentas yra atitolinamas nuo kūrybinio momento, tuo dar- 
bo tragedija labiau yra jaučiama. Aukščiausio laipsnio ji 
pasiekia tada, kai dirbąs žmogus negauna dirbti viso daik- 
to, bet tiktai jo dalį, kas yra įvykę kapitalistinėje gamy- 
boje. Čia žmogus ne tik nerealizuoja savo idėjos, bet net 
nenuvokia, kokią iš viso idėją jis realizuoja, nes jis ne- 
gauna aprėpti daikto visumos. Čia jis virsta tik nesąmo- 
ningu įrankiu ir tik automatine mašinos dalele. Mūsų lai- 
kais ištisos žmonių masės yra pasmerktos tokiam nekūry- 
biniam darbui. Ant jų pečių yra sukrauta visos mūsų tik- 

rovės tragedija. Jie turi pakelti visą darbo prakeikimą ir 
patirti visus kūrėjo nepasisekimus. Berdiajevas tadėl ne 
be pagrindo teigia, kad „darbininkas būtent atrodo esąs 
arčiausiai prie nuodėmingo mūsų pasaulio versmių: jis 
valgo duoną savame prakaite, jo likimas yra darbas. Dar- 
bininkas ima ant savęs mūsų egzistencijos naštą. Jame su- 
sikoncentruoja tasai pasaulio rūpestis, kurį Heideggeris 
laiko būties esme“ !!. Darbininkų gyvenime iš tikro jausti 
nuodėmingo mūsų buvimo principas. Atitolinti nuo kūry- 
bos, jie turi pasitenkinti tik techniniu veikimu ir tuo pačiu 
pakelti visas šito veikimo sunkenybes. Aukštesni gyveni- 
mo laipsniai jiems yra neprieinami. Jie turi pasitenkinti 
tik pačiais pradmenimis. Tuo tarpu kiekvienas žmogus 
yra pašauktas nuolatos tobulėti, nuolatos kilti į aukštes- 
nes kultūros sferas. Jeigu žemė yra nuodėminga, tai dėl 
visų kaltės, ir visi turi dalintis skausmingu josios likimu. 
Nežmoniška yra puolimo tragediją sukrauti vienai žmoni- 
jos daliai. Darbas negali būti tiktai techninis, nes, be ob- 
jektyvaus savo paskyrimo dalyvauti pasaulio atbaigime, jis 
turi dar ir subjektyvų uždavinį tobulinti žmogiškąjį asme- 
nį — tiek kūrėjo, tiek ir išpildytojo. 


b. Asmens tobulinimas kaip subjektyvinis 
darbo uždavinys 


Neatbaigtas yra ne tik pasaulis. Neatbaigtas yra ir 
žmogus. „Žmogus, — pastebi Berdiajevas,— yra tik Dievo 
užbraiža“ !2, Ją išvystyti ir atbaigti jis turi jau pats. Žmo- 
gus tampa, kaip ir visa būtis. Iš visuotinės kosminės evo- 
liucijos jis nėra išskirtas. Dar daugiau, jis yra ypatingas 
šitos evoliucijos veikėjas, nes jis vienas teturi galios są- 
moningai kurti kitus ir patį save. Žmogaus tapimas yra 
kūryba. Dorinėje kultūroje šitoji kūryba pasiekia aukš- 
čiausio laipsnio ir atskleidžia tikrąjį savo charakterį. Iš- 
vidinė žmogaus dvasios istorija yra kuriamasis tapsmas. 
Dvasia neauga ir nesiskleidžia iš jau esančių užuomazgų. 
Dvasia kuriasi iš nebūties. Ji turi galios kurti pačią save. 
Tai yra pagrindinė antropologijos tiesa, kuria remiasi iš- 

u Le Christianisme et la lutte des classes, 135 p. 

12 Esprit et Liberté, 13 p. Paris, 1932. 

vidinė žmogaus laisvė, jo atsakingumas ir moralinis jo gy- 
venimas. Jeigu aukštieji dvasios gyvenimo dalykai, kaip 
pasaulėžiūra, estetinis išsilavinimas, asmenybė, būtų tik 
esančių užuomazgų aktualizavimas, tuomet apie jokią min- 
ties, sąžinės ir kūrybos laisvę nebūtų galima nė kalbėti. 
Dorinis žmogaus gyvenimas tuomet neturėtų jokios pras- 
mės, nes jis jau būtų iš anksto apspręstas realių potenci- 
jų. Tik kūrybos koncepcija išvidiniame dvasios tapime iš- 
gelbsti žmogų iš determinizmo pinklių ir apgina jį, kaip 
laisvą dorinę būtybę. Tik tada, kai dvasia kuria pati save, 
kai ji išvidinę savo būtį kildina iš nebūties, kai ji „ubi vult 
spirat“, tik tada ji yra laisva ir atsakinga. Žmogus yra 
kūrėjas ne tik pasaulio, bet ir savęs paties. 

Jeigu darbas dalyvauja pasaulio kūrime, jis negali ne- 
dalyvauti ir žmogaus kūrime. Žmogaus atbaigimas taip 
pat įvyksta tik per darbą. Šitą dalyką nujautė visi tie, 
kurie tik kalbėjo apie žmogaus dorinimosi priemones. Jau 
apreikštoji Išmintis yra pasakiusi, kad tinginystė yra vi- 
sų nuodėmių motina. Ir tai yra ne tik moralinis posakis. 
Jis turi gilią ir ontologinę prasmę. Išvidinis nusiteikimas 
nedirbti tikrumoje reiškia nusiteikimą nekurti. Tinginyslė 
yra žmogaus nekūrybiškumas. Bet nekūrybiškas žmogus 
ne tik nutolsta nuo visuotinio kosminio vyksmo būties pil- 
natvėn, bet sykiu jis nutolsta ir nuo savęs paties išvidinio 
vyksmo tobulumo linkui. Tinginys nekuria pats savęs ir 
tuo būdu sustingsta realioje savo būtybėje, kas faktiškai 
ir reiškia visų nuodėmių pradžią. Stai kodėl krikščioniš- 
koje etikoje subjektyvinis darbo uždavinys yra labai pa- 
brėžiamas, net labiau negu objektyvinis jojo paskyrimas. 
Vad. „vita activa“ čia yra aiškiai palenktas asmenybės 
reikalui. Kur tik darbas atitrūksta nuo asmens tobulinimo, 
ten jis laikomas netikusiu, nors išviršinių gėrybių atžvil- 
giu jis būtų ir labai vaisingas. Kristaus posakis „ką padės 
žmogui... — quid prodest homini“ yra bet kurio darbo 
galutinė prasmė, nes kosminė kūryba iš esmės yra antro- 
pocentrinė. Jeigu žmogus šioje kūryboje ir per ją nieko 
nelaimi, ji pati nustoja prasmės. Todėl išviršinis darbas, 
taip pakreiptas pasaulio linkui, kad žmogaus asmuo čia 
yra išskiriamas, pasidaro galutinėje sąskaitoje nevertin- 
gas ne tik žmogui, bet net ir pasauliui. Kosminė kūryba 

vyksta per žmogų ir žmogui. Todėl nė vieną momentą ir 
nė vienoje formoje ji negali būti šalia žmogaus. Jeigu tad 
darbas nori būti vertingas ir prasmingas, jis turi atlikti ne 
tik objektyvinį savo paskyrimą, dalyvauti pasaulio atbai- 
gime, bet jis turi vykdyti ir subjektyvinį savo uždavinį to- 
bulinti žmogiškąjį asmenį. Darbas yra esminė asmenybės 
išsivystymo dalis. „Darbas yra ir lieka... svarbi ir nepa- 
keičiama savęs pakilninimo priemonė“ Iš, 

Šitoje vietoje mes galime užčiuopti pačias giliausias 
darbo tragedijos šaknis. Darbas jau yra tragiškas tada, 
kai jis atsipalaiduoja nuo kūrybinio momento ir verčia 
žmogų vykdyti tik techninę jo pusę. Bet giliausios tragi- 
kos jis pasiekia tada, kai jis atsipalaiduoja nuo asmens 
tobulinimo. Nukūrybintas darbas dar gali būti vertingas, 
jei žmogus sugeba — nors tai yra labai sunku — techninį 
savo veikimą pakreipti asmenybės tobulinimo linkme. Do- 
rinis žmogaus nusiteikimas net ir nekūrybiškiausią darbą 
gali įjungti į savo dvasios išvidinį gyvenimą. Bet nuas- 
menintas darbas, darbas, kuriame žmogiškojo asmens yra 
visiškai nepaisoma, yra nevertingas jokia prasme. Jeigu 
žmogus gyvenimo sąlygų yra verčiamas tokį darbą dirbti, 
jis tikrai pergyvena didelę tragediją. Apie darbo nuasme. 
ninimą kapitalistinėje santvarkoje jau esame kalbėję. Ten 
minėjome, kad toks darbas atima žmogui džiaugsmą, kad 
jis yra nuobodus ir dėl to sunkus net fiziškai ir kad galop 
jis nuasmenina patį darbininką, priversdamas jį pasinerti 
masės gyvenime. Šitas paskutinis padarinys yra skaudžiau- 
sias. Žmogus dar gali pakelti darbo kančią ir jo sunkumą. 
Bet jis negali pakelti savo nuasmeninimo. Tuo tarpu nu- 
asmenintas darbas prie darbininko nuasmeninimo neišven- 
giamai veda. Jeigu darbe asmuo yra išskiriamas, jeigu dar- 
bas vyksta kažkokioje ekstrapersonalinėje sferoje, jis tuo 
pačiu žmogų traktuoja ne kaip asmenį, bet kaip kažkokį 
įrankį, kaip automatą, kaip mašiną. Nuasmenintas darbas 
paneigia žmogų kaip asmenį. Tai yra giliausias žmo- 
gaus pažeminimas, prieš kurį šiaušiasi pačios žmogaus 
gelmės, kuris kelia revoliucijas, kuris žudo ir naikina, nes 
asmens paneigimas žmoguje yra faktiškai jo žmogiškumo 
paneigimas. 

18 O, Schilling. Katholische Sozialethik, 67 p. 

Kapitalistinėje santvarkoje šitas darbininko nuasme- 
ninimas jau yra įvykęs. Apie tai kalbėjome aukščiau. Ir 
tasai darbininkų niekinimas, apie kurį buvo sakyta dar 
įvade, kaip tik turi savo šaknis šitame nuasmeninime. Kai 
darbo metu darbininkas yra traktuojamas kaip įrankis, jis 
toks pasilieka ir išėjęs iš darbo vietos. Kapitalistinės san- 
tvarkos žmonėms juokinga atrodo kalbėti apie darbininko 
asmenybę, apie darbininko jausmus, apie jo jautrumą, apie 
jo meilę ir prisirišimą. Iš tikro darbininkui visų šitų da- 
lykų dažnai trūksta, bet tik todėl, kad visuomenė jiems 
jų neduoda, kad socialinė dabartinė santvarka yra tokia, 
jog darbininko žmogiškumas neranda sąlygų išsivystyti 
ir subręsti. Axel Munthe gražiai yra pasakęs, kad „tie, 
kurie stebi vargšų gyvenimą iš arti, negali būti žiaurūs 
darbininkui, kuris, dirbęs ištisą savaitę, eina išgerti kele- 
tą gurkšnių. Tai yra apgailėtinas faktas, bet mes jį turime 
teisti atlaidžiai, nes neužmirškime, kad visuomenė nedavė 
vargingųjų klasei jokių kitų pramogų“ *. Tai tinka ne tik 
pramogoms, bet tai tinka ir mokslui, ir menui, ir asmeny- 
bei. Iš tikro asmenybė, kuri nesumirko drėgname forte, 
kuri nestišalo nekūrentame bute, kuri nesunyko dėl prasto 
valgio, turi būti herojiška. „Kepurę žemyn prieš dorybę 
skuduruose“ '5, 


3. Darbo ryšys su nuosavybe 
a. Darbas kaip vienintelis tikras nuosavybės titulas 


Jau nuo pat Krikščionybės pradžios yra skelbiama, kad 
tikrasis viso ko savininkas ir valdytojas yra Dievas. Žmo- 
gus pasaulį turi ir valdo tik kaip dalyvis dieviškojoje nuo- 
savybėje, tik dėl to, kad Dievas visą žemę su visomis josios 
gėrybėmis yra žmogui pavedęs. Žmogiškoji nuosavy- 
bė jau yra ne pirmykštė, bet išvestinė: ji yra kilusi iš Die- 
vo. Jeigu ieškotume pagrindo, kodėl Dievas yra viso ko sa- 
vininkas ir valdytojas, nesunkiai galėtume suvokti, kad 
tik dėl to, jog Dievas yra viso ko kūrėjas, jog Jis viską pa- 
daręs tiesioginiu būdu arba bent kaip causa prima. Kiek- 


M Hommes et bêtes, 75 p. Paris, 1937. 
15 Axel Munthe. Op. cit., 97 p. 

vienas daiktas yra palaikomas savo buvime dieviškosios 
Apvaizdos. Tuo tarpu dieviškoji Apvaizda yra ne kas kita 
kaip pratęstasis, nuolatinis daiktų kūrimas. Pirmykštis kū- 
rybinis Dievo aktas, kuriuo jis pašaukė pasaulį iš nebūties, 
nesiliauja niekados. Jis vyksta dieviškosios Apvaizdos pa- 
vidalu. Todėl Dievas pasaulį yra ne tik sukūręs, Jis jį ku- 
ria, Jis yra jo Kūrėjas visokeriopa prasme, todėl visas pa- 
saulis ir visa būtis yra Dievo. Kūryba, kaip dieviškosios 
nuosavybės ir dieviškojo valdymo pagrindas, yra aiški 
visame Apreiškime ir visoje krikščioniškoje Tradicijoje. 

Bet žmogus taip pat yra kūrėjas. Dievas yra pavedęs 
pasaulį žmogui apvaldyti ir pavergti, vadinasi, padaryti 
savą. Jau matėme, kad šitas apvaldymas vyksta žmogišką- 
ja kūryba. Žmogus pratęsia toliau Dievo pradėtą kūrybinį 
darbą, ir tuo pačiu analogiškai jis dalyvauja ir dieviškojoje 
pasaulio nuosavybėje. Dievas, leidęs žmogų kaip kūrėją, 
tuo pačiu jį leido ir kaip pasaulio savininką bei valdytoją. 
Dievas pavedė pasaulį žmogui ne kaip statinį dalyką, ne 
kaip kokį jau uždirbtą palikimą, bet jį pavedė ta prasme, 
kad žmogus sava kūryba jį laimėtų ir padarytų savą, 
kaip jis yra savas Dievui taip pat per kūrybą. Jeigu bū- 
tis yra Dievo dėl to, kad jis ją sukūrė, tai daiktas yra žmo- 
gaus dėl to, kad jis jį pagamino. Žmogiškoji nuosavybė 
yra dieviškosios nuosavybės atspindys: abiejų jų pagrin- 
das yra tas pats, būtent daikto sukūrimas arba padarymas. 
„Paskutinė Vakarienė“ yra Leonardo da Vinci'o, „Dieviško- 
ji Komedija“ yra Dante's, begalinių mažybių teorija yra 
Leibnizo, namas yra architekto, batas yra kurpiaus, kos- 
tiumas yra siuvėjo. Sukurtas mokslo ar meno kūrinys, pa- 
gamintas daiktas gali tapti bendruomenės naudojama gė- 
rybe, gali pačiam kūrėjui neduoti jokios naudos, bet nie- 
kas negali padaryti, kad šita gėrybė nebūtų fo ar kito kū- 
rėjo padaras, kad ji savo kilme būtų neasmeninė. Jeigu 
sykį daiktas yra kieno nors pagamintas, jis yra jo paga- 
mintas, ir niekas negali šito titulo jam panaikinti. Tai yra 
vad. kilmės nuosavybė. Savo atsiradimo atžvilgiu daiktas 
absoliučiai tampa to, kuris jį padarė. Kilmės nuosavybė 
yra absoliuti. Net nė pats Dievas šito absoliutumo paneig- 
ti negali. Kiek žmogus yra kurio nors daikto autorius, tiek 
atsiradimo atžvilgiu šitas daiktas yra jo. 

Kilmės nuosavybės pagrindas glūdi priežasties ir pada- 
rinio santykyje. Kaip tarp priežasties ir to, kas iš josios 
kyla, yra gilūs ontologiniai santykiai, kaip padarinys vi- 
sados linksta į priežastį, taip lygiai pagamintas daiktas 
linksta į jį pagaminusį žmogų. Šita prasme Berdiajevas 
ir sako, kad „nuosavybė turi ontologinį branduolį; ji yra 
susieta su pačiu asmens principu“ 8. Todėl žmogus net 
norėdamas negali atsisakyti savo nuosavybės, jeigu ji su 
juo yra surišta kilmės atžvilgiu, jei žmogus yra josios au- 
torius. Vis dėlto šitas ontologinis nuosavybės pobūdis 
žmogui yra ne vienintelis, nes žmogus daiktą pagamina 
sąmoningai, todėl ir jo savininku tampa ne tik ontologiš- 
kai, bet ir moraliai. Gyvulių padarai yra tik gryna onto- 
loginė jų nuosavybė. Bet žmogaus darbo rezultatai, kuriuos 
jis sukūrė kaip laisvas ir atsakingas asmuo, yra jo ne tik 
ontologiniu, bet ir moraliniu atžvilgiu. Žmogus sąmonin- 
gai suvokia ryšį tarp savęs, kaip priežasties, ir savo rezul- 
tato, kaip padarinio, ir šitą suvokimą išreiškia sukurto 
savo daikto kaip savos nuosavybės teigimu. Naudojimo 
atžvilgiu gali šita nuosavybė pasidaryti visuomeninė. Bet 
kilmės atžvilgiu ji visados liks asmeninė. 

Kilmės nuosavybės absoliutumas aiškiai rodo, kad vie- 
nintelis tikras nuosavybės titulas, kuris žmogui kyla iš pri- 
gimtosios teisės ir kurio todėl niekas negali panaikinti, yra 
darbas. Darbas yra toji nenutraukiama jungtis, kuri su- 
riša kūrėją su jo kūriniu ir jį padaro absoliutine jo nuo- 
savybe aisiradimo atžvilgiu. Tik padarytas paties žmo- 
gaus daiktas yra giliausia prasme jam nuosavas daiktas. 
Todėl tik darbas yra natūralus, esminis ir nepaneigiamas 
nuosavybės titulas. Tik darbas duoda žmogui teisę visų 
pirma pačiam pasinaudoti savo pagamintu daiktu. Todėl 
nuo pat žmonijos pradžios ligi mūsų laikų niekas nėra kė- 
sinęsis griauti kilmės nuosavybę. Net ir komunizmas ją 
„pripažįsta. Komunizmas neigia asmeninę naudojimo nuo- 
savybę, bet jis pripažįsta, kad pagamintas daiktas savo at- 
siradimo atžvilgiu yra to, kuris jį pagamino. Tik paskui ši- 
to daikto vartojimas yra suvisuomeninamas. Darbo ryšys 
su nuosavybe yra labai gilus, ir bet kuri socialinė teorija 


15 De la Destination de l'Homme, 200 p. 

jį pripažįsta, nors ne visada padaro iš to reikalingų iš- 
vadų. 

Salia darbo, kaip nepaneigiamą ir prigimtą nuosavy- 
bės titulą daugelis sociologų stato okupaciją, arba pasi- 
savinimą „daikto, kuris yra niekieno: occupatio rei derelic- 
tae arba rei nulius. Šito titulo neigti negalima. Popiežius 
Pijus XI teisingai yra pastebėjęs, kad „tikrai niekam ne- 
daroma neteisybės, nors kai kas ir kitaip mano, jei niekam 
nepriklausąs daiktas yra paimamas“ !7, Vis dėlto okupa- 
cijos titulas yra tik praktiškas ir kasdieninis titulas. Pri- 
gimtosios teisės pobūdžio jis neturi. Jis nėra absoliutus. 
Jis gali būti paneigiamas ar atimamas. E. Mounier yra 
pasakęs, kad šitas okupacijos titulas yra kilęs iš romėniš- 
kosios dvasios ir romėniškosios pasaulėžiūros, kuri pasau- 
jį laikė daiktu „be sielos, be dangaus; be praeities, be atei- 
ties ir be dabarties“, kuris niekam nepriklauso ir kuris 
todėl yra to, kuris pirmas jį užvaldo 'š. Iš krikščioniško- 
sios pasaulėžiūros nematyti, kad okupacija būtų prigim- 
tosios teisės titulas. Dievas yra pasaulį palikęs ne vieną 
sau, bet Jis yra jį pavedęs žmonijai kaip tokiai. Krikščio- 
niškai suprastas pasaulis nėra res derelicta arba res nu- 
lius. Atskiras žmogus, pasisavindamas kokį nors daiktą, 
turi paisyti bendruomenės reikalų, nes žmonija, kaip bend- 
ruomenė, yra pasaulio visumos savininkė ir valdytoja. 
Res nulius todėl yra tik reliatyvia prasme, niekados ne 
absoliučia. Todėl ir okupacija, kaip nuosavybės titulas, 
yra tik reliatyvi, ir iš josios kylanti nuosavybė taip pat 
yra reliaiyvi, nekalbant apie tai, kad ji yra visai kitokio 
pobūdžio negu kilmės nuosavybė. Okupacijos nuosavybė 
gali būti tiktai naudojimo nuosavybė, kuri visados pasilie- 
ka visuomeninio pobūdžio. 

Okupacijos titulas yra pozityviosios teisės padaras, 
kaip paveldėjimo, pirkimo ir t. t. Sv. Tomas sako, kad 
„pagal prigimtąją teisę nėra nuosavybės suskirstymo“, 
suskirstymas atsiranda „labiau pagal žmonių susitarimą 
(condictum humanum), kuris priklauso prie pozityviosios 
teisės“ !9, Vadinasi, pati prigimtis nesuskirstė gėrybių 


17 Quadragesimo anno, liet. vert., 17 p. 
18 Vom kapit. Eigentumsbegriff..., 17 p. 
19 S. Th., 2, 2ae, q. 66, a. 2, ad. 1. 

atskiriems asmenims. Ji jas pavedė visai žmonijai kaip 
tokiai. Ir žmonijos valia yra skirstyti jas, kaip jai atrodo 
geriau. Kiekvienas privatinis pasisavinimo aktas turi pai- 
syti žmonijos valios ir reikalų. Todėl ir E. Mounier pas- 
tebi, kad „iš privatinio pasisavinimo akto kylančios pre- 
tenzijos valdyti ir naudotis nėra prigimtosios teisės kil- 
mės tikrąja prasme“ 2. Kad okupacijos titulas yra pozi- 
tyviosios teisės, todėl gali būti ir faktiškai yra aprėžiamas, 
tai matyti iš visų kultūringų kraštų gyvenimo. Okupacija 
reikšmės turi tik ten, kur visuomenė yra palaida ir kur 
gėrybės taip pat yra nesutvarkytos. Aukštos kultūros kraš- 
tuose okupacijos titulas yra beveik panaikintas. Daiktai 
be savininkų čia yra laikomi valstybės nuosavybe, ir nie- 
kas negali jų pasisavinti. Žemėje esantieji turtai taip pat 
priklauso valstybei. Miško želdomi medžiai, sirpinamos 
uogos ir auginami grybai taip pat palaidai nėra renkami: 
jie taip pat yra valstybės turtas. Valstybės pasiskelbimas 
šitų daiktų savininke nėra panaikinimas prigimtosios tei- 
sės, kuri priklausė atskiriems asmenims, bet tai yra tik 
konkreti išraiška to fakto, kad pasaulis priklauso visai 
žmonijos bendruomenei, kuri pasidalina tautomis bei vals- 
tybėmis ir nuosekliai pasidalina pasaulio teritoriją ir jo 
gėrybes. Okupacijos titulas, kaip prigimtosios teisės da- 
lykas, tinka tik visai žmonijai, o ne atskiram asmeniui. 
Atskiras asmuo nuosavybę prigimtąja teise įsigyja tik sa- 
vo paties darbu. Kas nėra paties žmogaus pagaminta, 
nėra tikra prasme jo. 


b. Darbas kaip vienintelis teisingas 
pragyvenimo šaltinis 


Jeigu žmogus tikrai turi tik tai, ką jis pats pagamino, 
tai nuosekliai jis teisingai pragyvena tik iš to, ką jis pals 
uždirba. Uždarbis, kaip jau rodo pats pavadinimas, yra 
atlyginimas už darbą pragyvenimo reikalui. Ir pirmykštis 
žmogus, ir reikalo ūkio žmogus pragyveno tiktai iš už- 
darbio. Jokio pragyvenimo iš kapitalo anie laikai nežinojo. 
Pragyvenimas be darbo yra kapitalistinės santvarkos iš- 

radimas. Kai kas mano, kad visos kapitalistinės santvar- 
kos blogybės kaip tik ir glūdi pajamose be darbo ir kad 
jas panaikinus viskas netrukus pagerėtų. Pažiūros per 
daug siauros, nes kapitalizmas yra kur kas platesnis da- 
lykas negu tik pajamos be darbo. Kapitalizmo esmė glūdi 
pelno principe. Tuo tarpu pelno principas gali būti visai 
gerai realizuotas ir darbu, tegul ir ne tokiu dideliu kiekiu. 
Vis dėlto pajamos be darbo sudaro didelę žaizdą dabar- 
tinėje socialinėje santvarkoje ir reikalauja gana greitos 
operacijos. 

Visų pirma panagrinėkime, ką reiškia gyventi iš pa- 
jamų be darbo. Pragyvenimas be darbo reiškia pragyveni- 
mą iš kitų darbo, nes juk kiekvienas yra reikalingas tam 
tikrų gėrybių. Jeigu jis jų neužsidirba pats, jis turi jas 
imti iš kitų, nes palaidų gėrybių bent šiuo metu pasaulyje 
nebėra, Tai yra socialinis parazitizmas, kai vienas minta 
tuo, ką kitas yra surinkęs, tegul šitas kitas bus jo tėvas, 
dėdė ar koks nors kitas giminė. Socialiniu atžvilgiu tai 
tas pats dalykas. Nesvarbu, kad čia yra naudojamos to- 
kios gėrybės, kurios anam kitam yra nereikalingos. Kas 
vienam yra nereikalinga, tai yra visų nuosavybė, ne vieno 
kurio. Apie tai mes kalbėsime vėliau. Pertekliaus buvi- 
mas pragyvenimo be darbo nepateisina. Dar daugiau, pra- 
gyvenimas iš kito pertekliaus kaip tik ir atskleidžia socia- 
linį parazitizmą. Čia yra padaromos dvi nuodėmės: 1) kad 
perteklius yra laikomas savu ir 2) kad duodama juo nau- 
dotis tik vienam, o ne visiems. Pragyvenimas be darbo 
yra parazitinio pobūdžio, ir juo nusikratyti jis neįstengs 
niekados. 

Toliau, pragyvenimas be darbo yra socialinis separa- 
tizmas. Jau esame minėję, kad darbas yra dvasinė socia- 
linės santvarkos jungtis, kad jis suvienija žmones išvi- 
diniu solidarumu ir juos nuteikia žmogiškajai bendruo- 
menei. Tuo tarpu žmogus, kuris nedirba ir vis dėlto pra- 
gyvena, kaip tik neįsijungia į šitą bendruomenę. Jis ne- 
dalyvauja visuotinės kultūros kūrime, jis nejaučia tojo 
išvidinio solidarumo, jis gyvena vienas sau. Kultūros kū- 
rimas ir pasaulio apvaldymas eina pro jo šalį. Žmonių 
vargai ir darbo kančia bei džiaugsmas jam yra nepati- 
riami. Toksai žmogus nepergyvena žmogaus likimo ir 

bendro atsakingumo. Jis yra atsiskyręs nuo žmogiškosios 
bendruomenės. Jis yra socialinis separatistas. Su žmo- 
nija jį jungia tik bendra kilmė, bendri papročiai, išvidinis 
mandagumas ir tos pačios institucijos. Bet giliausias 
ryšys — dalyvavimas kūrybiniame žmonijos paskyrimę — 
čia yra nutrauktas. 

Savaime suprantame, kad šitoks socialinis parazitiz- 
mas ir separatizmas negali neturėti įtakos ir doriniam to- 
kio žmogaus charakteriui. Be darbo gyvengs žmogus yra 
menkos dorinės vertės. Tai mes visi instinktyviai jaučiame. 
Gindami dažnai pragyvenimą be darbo, mes vis dėlto 
praktiškai nelabai pateisiname tuos, kurie mūsų ginamu 
principu pasinaudoja. Darbas yra bendras žmonijos įsta- 
tymas, ir kas šį įstatymą laužo, tuo pačiu susikerta su 
pagrindiniu doros dėsniu. Kūrybos įstatymas yra duotas 
ne tik visai žmonijai kaip tokiai, bet ir kiekvienam žmo- 
gui, nes kiekvienas žmogus yra panašus į Dievą tuo, kad 
jis yra kūrėjas. Tuo tarpu kūryba, kaip jau buvo sakyta, 
regimai apsireiškia darbu. Kas nedirba, tas gali turėti 
savyje idėjų, bet jis jų nerealizuoja objektyvinėje tvar- 
koje, ir tuo pačiu jo idėjos neturi vertės pasauliui atbaig- 
ti. Toks žmogus neišpildo savo, kaip žmogaus, paskyrimo 
ir todėl pasielgia nedorai. Iš kitos pusės, nedirbąs žmogus 
netobulina savo asmens, nes, kaip minėjome, darbas yra 
nepakeičiama savęs išskleidimo priemonė. Palikęs šitą 
priemonę šalia ir ja nepasinaudojęs, toks žmogus doriniu 
savo asmenybės atžvilgiu gali tiktai vegetuoti. Pilnutinis 
ir tikrai žmogiškas gyvenimas jam yra neprieinamas, nes 
kelias į tokį gyvenimą eina tik per darbą. Štai kodėl prak- 
tiškai nedirbąs žmogus yra paprastai buržuazinio nusitei- 
kimo, ieškąs malonumų, nuobodžiaująs, sumiesčionėjęs, 
utilitaristas ir net hedonistas. Tai tikras peniukšlis iš Epi- 
kūro kaimenės, kaip yra pasakęs Horacijus. Ar galima 
natūralioje socialinėje santvarkoje tokius žmones pa- 
kęsti? 

Pragyvenimas tik iš darbo daugeliui mūsų dienų so- 
cialinio gyvenimo tyrinėtojų atrodo labai radikalus rei- 
kalavimas. Iš tikro jis yra radikalus, nes jis reikalauja 
suprasti savo žmogiškąją misiją ir ją vykdyti, o tai ne 
kiekvienam yra lengva. Bet mes manome, kad kiekvienas 

yra pašauktas saugoti žmogiškąjį savo kilnumą, kurį ne- 
dirbimas išniekina ir pažemina. Štai kodėl reikalavimą 
pragyventi iš darbo mes laikome paties žmogiškumo: rei- 
kalavimu, kuris turi rasti pateisinimą ir socialinėje sant- 
varkoje. Pragyvenimas iš darbo yra toks principas, kuris 
plaukia daugiau iš pačios žmogaus misijos pasaulyje negu 
iš socialinės santvarkos negerovių. Praktiškai visados at- 
siras žmonių, kurie sugebės nedirbti ir vis dėlto neblogai 
pragyvens. Bet jų nuodėmes palikime jiems patiems. Mes 
tik turime paneigti patį principą ir teisę pragyventi be 
darbo. Mūsų ekonominė sistema ne todėl yra netikusi, kad 
joje atsirado žmonių, pragyvenančių be darbo, bet todėl, 
kad ji šitokį pragyvenimą aprobavo, kad ji davė tokiems 
žmonėms teisę nedirbti ir kad šitos sistemos teoretikai 
stengiasi pragyvenimą be darbo išvesti iš pačios nuosa- 
vybės prigimties, vadinasi, padaryti nepaneigiamą. Štai 
kur glūdi mūsų sistemos nuodėmė. Pragyvenimas be darbo 
turi būti gerai suprastas ir griežtai paneigtas. 

Pragyvenimą iš darbo nereikia suprasti taip, tarsi čia 
būtų reikalaujama, kad žmogus mistų tik tais vaisiais, 
kuriuos jis pats pasigamina tiesioginiu savo veikimu. Ne- 
daug yra kultūringamie gyvenime tokių darbų, kurie tie- 
sioginiu būdu produkuotų pragyvenimui reikalingų gėry- 
bių. Tuo tarpu labai daug yra tokių, kurie su ekonominiu 
veikimu susisieja tik iš tolo, tik netiesiogiai. Bet jie yra 
darbai likra prasme. Todėl juos dirbąs žmogus gauna tam 
tikrą atlyginimą ir gyvena iš darbo. Pavyzdžiui, visų 
aukštųjų profesijų darbas tiesioginiu būdu ekonominių 
gėrybių neprodukuoja. Bet šitų profesijų atstovai dirba ir 
todėl gyvena iš darbo. Pragyvenimo iš darbo principas 
reikalauja darbo, kuris būtų naudingas visuomenei, kuris 
kultūrai būtų skiriamas ir kuris todėl duotų žmogui teisę 
pragyventi. Šitas principas neleidžia, kad būtų nieko ne- 
veikiančių žmonių arba tokių, kurie dirbinėja tik dėl nuo- 
bodumo, dirbinėja tik sau patinkančius darbelius, visiškai 
nepaisydami visuomenės ar kultūros reikalų. 

Iš kitos pusės, šitas principas pats savaime dar nėver- 
čia aisisakyti nuo pajamų be darbo, jeigu jos nesudaro 
nereikalingo pertekliaus. Žmogus, kuris turi tam tikrą su- 
mą pinigų arba namus, iš kurių gali pragyventi, nėra 

verčiamas visa tai likviduoti ir eiti ieškoti apmokamo dar- 
bo. Jis gali į šitą turtą žiūrėti kaip į avansą, kurį jam 
visuomenė davė už jo būsimą veikimą. Jis gali juo ramiai 
naudotis. Bet jis turi taip lygiai dirbti, kaip ir visi kiti, 
ir neturi teisės imti už savo darbą antro atlyginimo, Dvie- 
jų pragyvenimo šaltinių — darbo ir kapitalo — teisingoje 
socialinėje santvarkoje niekas neturi turėti. Pragyvenimas 
iš kapitalo turi būti laikomas užmokesčiu už jo savininko 
darbą. Todėl antro užmokesčio ėmimas jau būtų visuome- 
nės skriaudimas. Darbo principas tinka visiems, kurie tik 
gali dirbti. Už darbą turi būti atlyginama taip, kad kiek- 
vienas galėtų pragyventi. Gautos ne iš darbo pajamos 
gali būti kiekvienam paliktos, bet šitų pajamų savininkai 
tuomet turi dirbti neimdami ir negaudami antro atlygi- 
nimo. 

Šitaip supratus reikalavimą gyventi iš darbo, atkrinta 
tie priekaištai, kuriuos, pavyzdžiui, Messneris padaro mi- 
nėtam principui. Messneriui atrodo, kad reikalavimas gy- 
venti tik iš darbo kėsinasi į nuosavybės teisę, nes reika- 
lauja atimti pajamas ne iš darbo?!. Taip iš tikro būtų, 
jeigu kiekvienas būtų verčiamas ieškoti apmokamo darbo. 
Bet minėtas principas to nereikalauja. Jis tik reikalauja, 
kad kiekvienas dirbtų. Savo nuosavybę ir savo pajamas, 
kiek jam reikalinga, jis gali sau pasilikti. Bet tuomet už 
darbą jis neturi imti atlyginimo. Draudimas turint kapi- 
talo imtį už darbą atlyginimą neįžeidžia jokių nuosavybės 
teisių, kaip ir draudimas turėti dvi apmokamas vietas ar- 
ba draudimas tarnauti abiem šeimos pusėms. Tai tik pa- 
skirstomojo teisingumo reikalavimas, kurio niekas negali 
neigti, kas nepripažįsta naudojimo nuosavybės absoliutu- 
mo. Pajamos be darbo taip pat gali būti aprėžtos, jeigu 
jų žmogus turi daug. Bet tai jau bus ne darbo principo 
reikalavimas, bet neturto, apie kurį kalbėsime vėliau, 
Darbo principas reikalauja dirbti. Kiekvienas dirbąs žmo- 
gus turi teisės pragyventi — vis tiek ar iš savo pajamų, 
ar iš atlyginimo už darbą. Todėl pragyvenimas iš pro- 
centų, iš namų ar žemės rentos, iš palikimo yra neteisin- 
gas pragyvenimo šaltinis, jeigu jis nėra pateisinamas ir 

legalizuojamas visuomenei naudingu neapmokamų ir ap- 
čiuopiamu asmeniniu darbu. Vienintelis teisingas pragy- 
venimo šaltinis yra darbas, kurio vaisiais tiesioginiu ar 
netiesioginiu būdu žmogus turi išmisti pats ir išmaitinti 
savo šeimą. 


4. Darbo principas socialinėje 
santvarkoje 


a. Kūrybinio momento atgaivinimas 


Dabartinė kapitalistinė santvarka yra pagrįsta kapi- 
talo principu. Naujoji ateities socialinė santvarka turės 
būti pagrįsta darbo principu. Kapitalas, būdamas neas- 
meninis, nuasmenino žmogų ir pavertė jį negyvos masės 
dalele. Darbas, būdamas asmeninio žmogaus prado apsi- 
reiškimas, turės vėl pakelti žmogų iš masės sferų į lais- 
vos, atsakingos ir subrendusios asmenybės sferas. Naujoji 
socialinė santvarka savo praktika ir savo institucijomis 
turės būti statoma ant darbo, nes tik darbas, kaip jau bu- 
vo sakyta, yra vienintelė priemonė pateisinti savo pasky- 
rimą žemėje ir tobulinti savą asmenį. Kapitalizmas mate- 
rialinę kultūros sferą atpalaidavo nuo žmogaus ir leido 
jai išvystyti savą logiką ir savą dialektiką net ligi visiško 
žmogaus pavergimo. Tai įvyko dėl to, kad kapitalizmas 
atsistojo ant neasmeninio principo kapitalo pavidalu. 
Naujoji santvarka turės ekonominio gyvenimo centre pa- 
statyti žmogų ir jojo reikalus. Ji turės materialinę sritį 
palenkti žmogaus gyvenimui, turės ją susieti su žmo- 
gaus būtybe ir turės ją grąžinti iš josios ištrėmimo. Visa 
tai galės įvykti tik tada, kai šitoji santvarka atsistos ant 
asmeninio principo darbo pavidalu. Darbo principas yra 
pirmasis ir pagrindinis vedamasis principas ateities socia- 
linei santvarkai kurti. 

Kad darbas galėtų tarnauti kaip gairės ateities socia- 
linei santvarkai, jis visų pirma turi būti įasmeninias. Ka- 
pitalizmas, kaip minėjome, darbą nuasmenino tuo būdu, 
kad jis objektyvinį darbo paskyrimą ypatingai pabrėžė, 
tuo tarpu užmiršo subjektyvinį darbo uždavinį, kad dar- 
bas turi ne tik kurti kultūrines gėrybes, bet ir tobulinti 

žmogaus asmenį. Šiltas subjektyvinis uždavizy1 22 076 
socialinėje santvarkoje turi būti ypatingai p277 
ne darbininkas turi būti palenktas darbo reiz. 
bet darbas turi būti taip sunormuotas, kač 
asmens neslėgtų, kad jis jo nežemintų, b 
ir tobulintų. Darbui turi būti grąžinta mei; 
kui — džiaugsmas. Darbininkas turį pamilti 
darbą ir turi turėti progos pasidžiaugti svo Íz Fz- 
siais. 

Toliau, darbas turi būti sukūrybintas. KZ 
pakėlimas gali įvykti techninio momenis = 
kūrybiniu momentu. Šitie du momentai čate 
skyrę. Vieni žmonės kuria idėjas ir planus, 

cialinėje santvarkoje turi būti žymiai Ja 
tų, kurie sugebėtų savu darbu realizuoti 
savus planus arba bent sąmoningai kiių ičė'cs 
nuose dalyvautų. Darbininkas darbui turi b 
ne lik techniniu, bet ir idėjiniu alžvilgiu. Jis :: 
ne tik gaminti vieną kurią daikto dalį, bei š 
manyti ir apie visą daiktą: jo prigimtį ir D 
Jis turi tapti truputį savo darbo filosoių. Tix 
jam bus nenuobodus, džiaugsmingas ir pras 
kodėl Berdiajevas ir sako, kad „laisvė socia: 
nime turi duoti kiekvienam žmogui sėkming 
ne tik patenkinti savo egzistencijos reikalus 1 
savo kūrybinę energiją ir realizuoti sava pa 
taip sakant, realus laisvės supratimas reikalai: 
suorganizuoti visuomenę, kad ji kiekvienam ž: 
rantuotų materialinį darbo ir kūrybos galimumą“ S KÈ 
tame savo veikale Berdiajevas pastebi had „24142 
problemą galima išspręsti tik gerinant gyvai sa NEN 
tik leidžiant jai dalyvauti kūrybiniame Vys LA ive- 
piant jai idealizmo ir sustiprinant darbo reiiamp™ 3$. Aate- 
tesnės darbo prasmės atskleidimas, darbo Višudas snuc- 
kimas ir kiek galima didesnis savų planų Ni Ida. roal- 
zavimas — štai tie bruožai, kurie turi žydė Gaus 
socialinės santvarkos darbą. 


22 Le Christianisme el Ja Intte des elass A Do 
3 De Ia Destination de l'Homme, 297 p. 

Abu minėti uždaviniai — darbo jasmeninimas ir jo su- 
kūrybinimas — susijungia amatininko principe. Dabarti- 
nėje mūsų gamyboje vyrauja mašinos principas, kuris 
pasižymi tuo, kad čia gaminama yra labai daug (kiekis) 
ir gaminama neatsakingai (kokis). Mašinos principas yra 
pažadintas pelno principo. Tuo tarpu amatininko princi- 
pas kyla iš reikalo principo. Mašina gamina tam, kad kuo 
daugiausiai pelnytų josios savininkas. Amatininkas gami- 
na tik tiek, kiek jis turi užsakymų. Amatininko darbų kie- 
kybę apsprendžia pareikalavimas, o jo darbų kokybė yra 
vedama jo sąžinės ir jo amatininkiškos garbės. Amati- 
ninkas stovi už savo gaminių ir už juos atsako. Kai žmo- 
gus savo darbe yra palenktas mašinos principui, jis dirba 
kaip koks įrankis, dirba neatsakingai ir nekūrybiškai, nes 
jo asmuo čia yra išskirtas. Tuo tarpu kai žmogus savo 
darbe yra valdomas amatininko principo, jis dirba są- 
moningai, dirba kūrybiškai ir atsakingai. Mašinos darbas, 
kaip jau buvo minėta, yra tik kopijavimas to, kas yra pir- 
mykščiame originale. Mašinos gaminiai yra kopijos. Tuo 
tarpu amatininkas kuria kiekvieną savo dirbamą daiktą, 
nes kiekvieną sykį jis jį daro vis kitaip. Mašina realizuoja 
darbo tik techninį momentą. Idėja mašinai jau yra duota. 
Tuo tarpu amatininkas sykiu kuria ir idėją ir ją realizuoja 
medžiagoje. Todėl kai žmogus yra apspręstas mašinos 
principo, jis savaime esti stumiamas dirbti tik techninį 
darbą, idėją gaudamas iš viršaus. Kai jis yra apspręstas 
amatininko principo, jis pats kuria idėją ir pats ją reali- 
zuoja. Jo veikime susijungia techninis momentas su kūry- 
biniu momentu. Jis čia patiria ir darbo džiaugsmą, ir dar- 
bo kančią. . 

Šitas tad amatininko principas kaip tik ir turi būti 
įvestas į naujosios socialinės santvarkos darbą. Tai ne- 
reiškia, kad reiktų išgriauti fabrikus, sudaužyti mašinas, 
imti paprasčiausią įrankį į ranką ir pradėti vėl visą ga- 
mybą iš naujo. Šitoks kelias yra ne tik utopiškas, bet jis 
reiškia paneigimą visų tų kultūros laimėjimų, ikuriuos 
pagamino paskutiniai keli šimtai metų. Tai, kas yra lai- 
mėta, turi likti. Bet turi pasikeisti dvasia, kuri šituos lai- 
mėjimus valdo. Amatininko principas nėra tas pat, kas ir 
amatininkas, kaip lygiai mašinos principas nėra tas pat, 


162 


va 


kas ir mašina. Mašinos principas neišmeia visiškai žmo- 
gaus, bet tik jį palenkia mašinos struktūrai ir jį patį su- 
mašinina. Amatininko principas neišmeta mašinos, bet ją 
palenkia savai struktūrai ir ją suamatininkina. Amatinin- 
kas iš esmės yra surištas su įrankiu. Mašina ir įrankis 
nėra skirtingi patys savyje materialinių atžvilgiu. Jie yra 
tik skirtingi tuo nusistaiymu, kurį turi žmogus jų atžvil- 
giu. Įrankis yra tokia gamybos priemonė, kuri yra vi- 
siškai palenkta žmogui, kurią žmogus vartoja pagal savo 
norą ir nuožiūrą. Todėl įrankis gali būti ir labai kompli- 
kuotas. Bet kol jis lieka visiškoje žmogaus valdžioje, tol 
jis yra tik įrankis, niekas kitas. Tuo tarpu mašina jau yra 
tokia gamybos priemonė, kuri yra atitrūkusi nuo žmogaus, 
kuri pati žmogų yra sau palenkusi, kurios žmogus negali 
vartoti pagal savo norą bei nuožiūrą, bet prie kurios jis 
pats turi taikytis. Ji gali būti net nekomplikuota, bet jeigu 
ji veikia nepriklausomai nuo žmogaus, ji jau yra mašina, 

Mašina pati viena savo principą apreiškia labai men- 
kai. Kiekviena individuali mašina gali būti lengvai pa- 
verčiama įrankiu. Bet kai mašinos esti sutelkiamos į tam 
tikrą organizuotą kolektyvą, tuomet mašiniškas principas 
apsireiškia visu savo smarkumu, ir šito principo valdo- 
mas dirbąs žmogus esti neišvengiamai įjungiamas į ma- 
šinos veikimo pobūdį. Organizuotas mašinų kolektyvas 
vadinasi fabrikas. Fabrike mašinos principas yra visų 
galingiausias. Fabrikas tikrumoje yra viena galinga ma- 
šina, nes visos individualios mašinos ten esti sujungtos 
vieno darbo ryšiais. Mašinų sutelkimas į vieną kolektyvą 
ir jų surišimas viena idėja atsirado dėl to, kad kapitalis- 
tinė gamyba ėjo nepaprastu tempu. Ji norėjo kuo daugiau- 
siai ir kuo greičiausiai produkuoti, kad patenkintų pelno 
norą. Jeigu iš fabriko išmesime pelno principą, jis nustos 
savo prasmės. Jis turės iširti kaip kolektyvas. Jame esan- 
čios mašinos, jeigu jos yra savarankiško pobūdžio, turės 
pradėti dirbti individualiai, nes visos sutelktiniu būdu jos 
dirbti gali tik tada, kai gamyba esti masinė. Kai gamyba 
eina labai aprėžtu tempu, mašinos turi dirbti kiekviena 
skyrium. Tuomet žmogus pradeda jas apvaldyti, pradeda 
jas kreipti pagal savo nuožiūrą ir valią, tuomet jos tam- 
pa įrankiais, fabrikas virsta dirbtuvė, nes dirbtuvė yra 

patalpa, kurioje stovi įrankiai ir kurioje šie įrankiai yra 
naudojami. 

Taigi amatininko principo įvedimas nieko nereikalauja 
griauti ar naikinti. Jis tik reikalauja gamybą palenkti ne 
pelno, bet reikalo principui. Tuomet gamyba visai savai- 
mingai pradeda eiti individualiniu keliu, kolektyvinis jo- 
sios pobūdis silpnėja, mašinos principas nyksta, žmogus 
laisvinasi iš mašinos priklausomumo, jis tampa amatinin- 
ku, o mašina tampa įrankiu. Tuomet žmogus įstengia ap- 
rėpti savo darbo visumą, jis mato savo pagamintus daik- 
tus, jis jaučia esąs jų kūrėjas, jis esti lydimas džiaugsmo 
ir pasitenkinimo. Iš kitos pusės, jis patiria, kad darbas 
vis dėlto yra sunkus ir skausmingas, kad jis ne visados 
pasiseka taip, kaip buvo norėta. Gamybos pasukimas rei- 
kalo linkme yra pagrindinis reikalavimas, kad darbas ga- 
lėlų vėl virsti asmeniniu ir kūrybiniu. Darbo nuasmenini- 
mas ir nukūrybinimas atėjo iš gamybos kelio į pelną. 
Darbo jasmeninimas ir sukūrybinimas turi ateiti iš gamy- 
bos kelio į reikalą. Mes galime ir turime panaudoti visa, 
kas technikos yra laimėta. Bet mes turime šitą techniką 
naudoti žmogui ir jo reikalams, o ne atskirų asmenų pel- 
no troškuliui patenkinti. Pelnas yra nežmoniškas dalykas, 
todėl jo valdoma gamyba pasidarė taip pat nežmoniška. 
Reikalas yra palenktas žmogui, todėl ir jo apspręsta ga- 
myba bus taip pat palenkta žmogui ir jojo asmens reika- 
lavimams. Amatininko principo įvedimas tikrumoje reiš- 
kia ne ką kita kaip gamybos pasukimą reikalo kryptimi. 
Su ja pasisuks viskas: fabrikas virs dirbtuve, mašina virs 
įrankiu ir darbininkas virs amatininku. 


b. Pasidalinimas darbo vaisiais 


Amatininko principo įvedimas naujojon gamybon kei- 
čia darbininko santykį su darbo gaminiu. Kol gamyboje 
vyrauja mašinos principas ir kol žmogus yra tik įrankis 
organizuoto mašinų kolektyvo rankose, tol darbininko 
jėga gali būti atlyginama tam tikru mokesčiu. Kapitalis- 
tinėje santvarkoje darbininkas parduoda savo jėgą, nieko 
nereikalaudamas iš savo darbo gaminių, nes šitie gami- 
niai yra visai teisėtai laikomi ne jo. Mašinišku būdu pa- 

gamintas daiktas iš tikro nėra darbininko, bet greičiau 
mašinos arba to, kas yra mašinos savininkas. Darbinin- 
kas nėra gaminio kūrėjas, todėl jis ir nereiškia į jį savo 
pretenzijų. Kapitalistinės gamybos darbininkui yra svar- 
bus tiktai atlyginimas. Savo darbo vaisiais pasidalinti jis 
nesistengia. Štai kodėl nėra proporcijos tarp darbininko 
atlyginimo ir to pelno, kurį gamybos įrankių savininkas 
gauna iš parduodamų gaminių. Panaudodamas gyvą jėgą 
mašinų būdu, fabrikantas šitoms gyvoms mašinoms nu- 
mela tik trupinius kartais ir nuo labai pelningo savo stalo. 
Jis duoda joms tik tepalui, kad negirgždėtų ir nerūdytų. 

Visai kitaip turi būti naujojoje socialinėje santvarkoje. 
Amatininko principas gamyboje neleidžia nupirkti darbi- 
ninko jėgos. Amatininkas parduoda ne savo jėgą, bet savo 
kūrinį. Stai esminis skirtumas tarp amatininko ir darbi- 
ninko. Amatininko principų pagamintas daiktas yra to, 
kuris jį pagamino. Visai nesvarbu, kad įrankiai gali būti 
ne jo. Įrankiai gali būti išnuomoti. Amatininkas gali mo- 
kėti už juos tam tikrą mokestį. Bet daiktas, pagamintas 
šitų įrankių pagalba, visados yra amatininko, o ne įran- 
kio. Todėl kiek darbininkas yra išskirtas iš pasidalinimo 
darbo vaisiais, tiek amatininkas šitame pasidalinime turi 
dalyvauti. Naujojoje socialinėje santvarkoje amatininkas 
turi gauti ne atlyginimą už įdėtą į gaminį jėgą, bet turi 
pasidalinti pelną, gautą už parduodamus daiktus. Šitie 
daiktai yra jo pagaminti, jis tad turi teisę į tam tikrą 
pelno dalį, nes šitas pelnas yra jo asmeninio darbo vai- 
sius. 

Darbo principo realizavimas socialinėje santvarkoje iš 
pagrindų keičia atlyginimo pobūdį. Kiek kapitalistinėje 
gamyboje atlyginimas daugiau ar mažiau yra pastovus ir 
labai žemas, tiek naujojoje santvarkoje jis turės būti kin- 
tąs ir aukštesnis, nes tai yra amatininko atlyginimas. 
Amatininkas negauna už savo gaminius visada vienodo 
atlyginimo, nes jis priklauso nuo užsakymų skaičiaus. 
Bet amatininkas, apskritai paėmus, gauna aukštesnį atly- 
ginimą ir geriau gyvena negu kapitalistinės gamybos dar- 
bininkas. Darbininko gaminiai visi yra fabrikanto nuosa- 
vybė. Tuo tarpu amatininko principu pagaminti daiktai 
yra visų nuosavybė, Juos pardavus, visi juos dirbusieji 

pasidalina pelną pagal savo reikšmę daikto pagaminime. 
Amatininko laipsnių gali būti labai įvairių. Todėl daly- 
vavimas pelne taip pat turi būti įvairus. Bet jis visados 
liks surištas su žmogaus asmeniu, su jo sugebėjimais, su 
jo pasiruošimu darbui, su jo vaidmeniu daikto gamyboje. 
Naujojoje santvarkoje kaip pats darbas, taip ir atlygini- 
mas už darbą yra valdomas asmens principo, o ne kolek- 
tyvo, kaip yra kapitalizme. 

Įrankių savininkas, jeigu jis nedalyvauja daiktų gami- 
nime, gauna taip pat dalį pelno už įrankių išnuomojimą 
amatininkams. Kokia šita dalis turi būti, galima nusta- 
tyti tik kiekvieną sykį skyrium. Čia viena tik aišku, kad 
įrankių savininkas yra savininkas tik įrankių, tik dirbtu- 
vės, bet ne gaminių. Gaminiai priklauso amatininkams. 
Jie tad ir pasidalina gautu už juos pelnu. Įrankių savi- 
ninkui duodama nuoma, amortizacijos išlaidos ir kitos 
susijusios su įrankių išlaikymu sumos. Bet tai ir viskas, 
ką gali gauti dirbtuvės savininkas amatininko principu 
pagrįstoje gamyboje. Nesunku numatyti, kad individualių 
savininkų tokioje santvarkoje būtų labai nedaug. Dirbtu- 
vių ir įrankių savininkais greitai pasidarytų patys ama- 
tininkai, kurių sąjunga netrukus virstų savotiška amati- 
ninkų korporacija, arba cechu, jeigu vartosime čia seno- 
vinį terminą. Amatininko principo įvedimas į gamybą sa- 
vaime darbą suskirstytų natūraliomis profesijomis ir dar- 
bininkus sutelktų į organines korporacijas, o ne į mecha- 
nines draugijas, kaip yra dabar. Dabartinės darbininkų 
draugijos jungia darbininkus tik kaip darbininkus. Fak- 
tas, kad žmogus dirba, dar yra per plona jungtis, kad 
šitos draugijos galėtų būti vaisingos. Jos paprastai rūpi- 
nasi tik tokiais reikalais, kurie liečia visus darbininkus. 
Bet joms yra sunku rūpintis atskirų gamybos šakų dar- 
bininkų specialiais profesiniais reikalais. Šitos draugijos 
yra išaugusios iš mašinos principo. Tuo tarpu korporaci- 
jos, išaugusios iš amatininko principo, būtų visiškai ki- 
tokios. Jos jungtų darbininkus kiekvienos gamybos šakos 
skyrium, jos rūpintųsi jų specifiniais reikalais, jos palai- 
kytų drausmę ir amatininkišką garbę. Jų rankose būtų 
dirbtuvės ir įrankiai. Jos imtų pelną už parduodamus ga- 
minius ir jį proporcingai padalintų. Kelias į organinį gy- 


166 


venimo susilvarkymą korporaciniais pagrindais eina per 
amatininko principą. Kol gamyboje vyraus mašinos prin- 
cipas, tol kiekvienas bandymas kurti korporacijas bus 
dirbtinis. Tai bus tik popierinės gėlės vietoje gyvųjų. Tie- 
sa, ir jos puošia. Bet jos visados yra tik erzacas, kuris 
laukia pakeičiamas tikru daiktu. 

Amatininko principas, iš vienos pusės, gamybą suindi- 
vidualina, iš kitos — sukolektyvina, Taip yra ir kapitalis- 
tinėje mašinos principo gamyboje. Kapitalistinės gamybos 
apačia, arba pats darbas, yra kolektyvinis, nes jis atlie- 
kamas organizuotų mašinų kolektyvo būdu, žmonėms da- 
lyvaujant tik kaip pagalbininkams mašinoms ir kaip jų 
prižiūrėtojams. Čia darbininkai yra įjungti į fabriko ko- 
lektyvą, todėl neasmeniniai ir neatsakingi. Kapitalistinės 
gamybos viršus, arba gaminio savininkas, yra individua- 
linis. Jis yra ne kas kita kaip fabrikantas. Jeigu kartais 
fabriko viršūnėje stovi koks nors kolektyvas, koks nors 
trestas ar kokia nors akcinė bendrovė, tai vis tiek tikru- 
moje fabriko gaminių savininkai yra atskiri šito tresto ar 
šitos bendrovės nariai pagal savo turimų akcijų ar inves- 
tuoto kapitalo kiekį. Nei trestas, nei akcinė bendrovė čia 
nėra savininkė kaip tokia. Individualinis kapitalistinės 
gamybos pobūdis josios viršūnėje yra aiškus. 

Tuo tarpu iš amatininko principo išaugusioje gamy- 
boje individualinis ir kolektyvinis gamybos pobūdis taip 
pat pasiliktų. Bet tik šitie momentai čia pasikeistų savo 
vietomis. Amatininkų principų paremtos gamybos apačia, 
arba pats darbas, būtų individualinis. Amatininkas nie- 
kados negali būti įjungtas į kolektyvą. Amatininkas vi- 
sados daiktą dirba pats: savo atsakingumu, savo garbe, 
pagal savo gabumus ir sumanumą. Mašinos pavirtimas 
įrankiu šitą individualinį darbo pobūdį dar labiau pabrė- 
žia. Darbas dirbtuvėje yra bendruomeninis, bet ne kolek- 
tyvinis. Šitoje darbo bendruomenėje kiekvienas jaučia 
esąs savarankiškas josios narys, laisvas darbininkas ir at- 
sakingas už savo gaminį jo savininkas. Tuo tarpu šitokios 
gamybos viršūnė būlų kolektyvinė. Amatininko principu 
paremtų gaminių savininkas būtų pirmoje eilėje pati ama- 
tininkų korporacija, o tik per ją kiekvienas amatininkas 
skyrium. Kiekvienas darbininkas būtų atsakingas už savo 

gaminį pirmoje eilėje prieš korporaciją, o korporacija būtų 
atsakinga prieš visuomenę. Taip pat gaminių paleidimas 
į rinką būtų korporacijos žinioje: korporacija reguliuotų 

Individualinio ir kolektyvinio momentų sukeitimo nau- 
da naujojoje gamyboje yra visiškai aiški. Visų pirma pa- 
ties darbo suindividualinimas padarytų jį asmeninį ir kū- 
rybinį, kas yra svarbiausia. Taip pat darbininkas, dirbda- 
mas arba visą daiktą, arba bent turėdamas jo visumos 
nuovoką, darbą pamėgtų labiau negu yra dabar, kai dar- 
bas yra be galo sumechanintas. Galop, būdamas savo ga- 
minio savininkas ir dalyvaudamas pelno paskirstyme, jis 
dirbtų daiktą daug sąžiningiau ir tobuliau negu šiuo metu, 
kada niekas nežino, kieno kas yra pagaminta. Atsakingu- 
mas ir amatininko garbė lydėtų kiekvieną iš dirbtuvės 
išeinantį gaminį. Falsifikatų ir surogatų skaičius žymiai 
sumažėtų. Iš kitos pusės, kolektyvinis gamybos viršūnės 
pobūdis apsaugotų nuo pelno principo ir nuo pelno troš- 
kulio, nes korporacija čia viską tvarkytų ne sau, bet josios 
nariams. Konkurencija tarp atskirų dirbtuvių išnyktų, nes 
jos visos būtų sujungtos vienos korporacijos. arba net 
korporacijų sąjungos, kuri neleistų atskiriems vienetams 
sauvaliauti. Rinkos kainos būtų pastovesnės ir gaminiai 
geresni. Tuo pačiu gaunamas už gaminius pelnas būtų 
žymiai tikslingiau paskirstomas, ir darbininkai gautų žy- 
miai didesnį atlyginimą negu yra dabar, kada pelnas 
kraunasi vienose ar keliose rankose ir kada stengiamasi 
kuo daugiausiai šito pelno išspausti. Naujoje gamyboje ir 
pasisekimai, ir pralaimėjimai būtų solidariai visų pake- 
liami. Jeigu gerai sekasi, visi gautų daugiau. Jeigu kada 
ištinka kokia nors nelaimė, visi ją bendrai pakęstų. Tuo 
tarpu dabar, jei fabrikantui gerai sekasi, jis plečia savo 
gamybą, priimdamas daugiau naujų darbininkų. Bet esan- 
tieji nieko iš to gero nejaučia. Jeigu fabrikantas patenka 
į krizę, jis ne tik atleidžia dalį darbininkų, bet jis dažnai 
numuša visiems atlyginimą. Vadinasi, pasisekime daly- 
vauja tik jis vienas. Tuo tarpu nepasisekimą jis stengiasi 
išdėstyti visiems. Šitos iškreiptos tvarkos amatininko 
principu pagrįstoje gamyboje būti negalėtų. Ten solida- 
rumas būtų tiek pelno, tiek nuostolio atžvilgiu. 

NUOSAVYBĖS PRINCIPAS 
l. Nuosavybės prigimtis ir funkcijos 
a. Nuosavybės principo pastovumas ir jo Jormų kilimas 


Nuosavybė šiandien yra smarkios kovos objektas tarp 
kapitalizmo ir komunizmo. Kapitalizmas, išaugęs iš vie- 
našališko individualizmo, gina privatinę ir atskirą nuosa- 
vybę principialiai net ligi absoliutumo. Bet savo prakti- 
kose, kaip matėme, jis ją sukolektyvina, išskirdamas iš 
josios asmeninį žmogaus pradą. Tuo tarpu komunizmas, 
kuris yra išaugęs iš vienašališko kolektyvizmo, kovoja su 
privatinė ir atskira nuosavybe taip pat principialiai net 
ligi fanatizmo, nors savo evoliucijoje jis eina prie atskiros 
nuosavybės pripažinimo bent tam tikrame laipsnyje. Nors 
šitos dvi ekonominės sistemos yra labai priešingos ir net 
prieštaraujančios, vis dėlto jose abiejose matyti vienas 
bendras dalykas, būtent paties nuosavybės principo pripa- 
žinimas. Ar žmogus nuosavybės teisę turi iš savęs, kaip 
teigia kapitalizmas, ar jis gauna ją tik iš bendruomenės, 
kaip mano komunizmas, ar šitoji teisė yra absoliuti, ar ji 
yra tik laikina ir reliatyvi,— šitie klausimai atsakomi la- 
bai nevienodai. Bet po visais šitais ginčais slypi viena 
bendra mintis: žmogus turi turėti šį tą ir šiek tiek, kad 
socialinis gyvenimas būlų įmanomas. Visiškas nuosavybės 
principo paneigimas yra sykiu ir socialinės santvarkos pa- 
neigimas. Komunizmas nesako, kad žmogus negali nieko 
turėti. Jis tik sako, kad į turimus daiktus jis turi žiūrėti 
"kaip į visuomenės nuosavybę, kaip į jam patikėtus ar pa- 
skolintus. Komunizmas tik neigia žmogui teisę ką nors 
vadinti savu. Bet patį turėjimo faktą jis pripažįsta. Nuo- 
savybės principas kolektyvine forma jame yra nepaneigtas. 
„Jis ir negali būti paneigtas, jeigu nenorime, kad visuo- 
meninis gyvenimas galutinai žlugtų. Todėl Leono XIII 
reikalavimą „privatas possessiones inviolate servandas“ 
tam tikrame laipsnyje patenkina faktiškai ir komunizmas, 
nors principialiai jis eina prieš šitą reikalavimą. Nuosa- 
vybės principas negali būti paneigtas, nes tai yra žmogaus 
„egzistencijos principas. 

Bet šito principo formos gali istorijos eigoje labai kis- 
ti. Dvi kraštutinės jo formos kaip tik ir yra kapitalizmas ir 
komunizmas. Kapitalizmas nori nuosavybės principą vyk- 
dyti tiktai individualine iorma. Komunizmas jį nori ap- 
vilkti tiktai kolektyviniu pavidalu. Kapitalizme nuosavybės 
principo realizavimas vyksta per individą, komunizme — 
per visuomenę. Tarp šių dviejų kraštutinių formų esama 
dar visos eilės tarpinių, kurios asmens ir visuomenės in- 
teresus stengiasi suderinti ir nuosavybės principą apsau- 
goti nuo individualizmo ir kolektyvizmo vienašališkumų. 
Todėl kiek pats nuosavybės principas yra pastovus, tiek jo 
realizavimo formos gali ir turi būti kintamos, nes įvairios 
gyvenimo sąlygos reikalauja ir įvairaus nuosavybės prin- 
cipo pritaikymo. Kapitalizmas ir komunizmas yra istorinės 
formos. Jos praeis, kaip praeina visi žmogaus kūriniai. 
Bet jų grumtynės dabartyje reikalauja gerai ištirti nuo- 
savybės principo reikalavimus, kad pamatytume ne tik šių 
ekonominių sistemų klaidas, bet sykiu kad galėtume bent 
susivokti, kuo ir kaip būtų galima šias sistemas pakeisti. 
Mūsų laikų socialinės santvarkos tragika ir yra ta, kad 
žmonės čia yra verčiami rinktis arba kapitalizmą, arba 
komunizmą, nes bent tuo tarpu jie nemato jokios kitos 
konkretesnės sistemos. Iš kitos pusės, kapitalizmo ir ko- 
munizmo tragika yra ta, kad juodu abu yra pagrįsti klai- 
dingu nuosavybės principo supratimu ir todėl jų abiejų 
ekonominė praktika, nors iš sykio atrodo ir labai sėkmin- 
ga, tikrumoje yra pastatyta ant vulkano. Socialinė mūsų 
dienų santvarka yra priversta pasirinkti vieną iš šitų vul- 
kanų ir galų gale susprogti. Stai kodėl visas socialinis 
mūsų dienų gyvenimas yra nerviškas ir neramus. Žmonės 
jaučia, kad jie turės prieiti galą, vis tiek ar jie eis kapi- 
talizmo, ar komunizmo rodomu keliu. Jie todėl blaškosi, 
nerimsta, nesistengia imtis platesnio masto žygių ir kūry- 
bos. Ekonominė vad. „ramių kraštų“ kūryba yra sustin- 
gusi ir smulki. Ji nedrįsta ir nesugeba imtis radikalesnių 
reformų, nes nemato šitoms reformoms tvirto pagrindo ir 
aiškaus tikslo. Jų pasisekimo garantija taip pat yra pa- 
skendusi abejonėse. Taip yra dėl to, kad visuotiniame 
mūsų dienų sąmyšyje pasidarė reliatyvios ne tik nuosa- 
vybės formos, bet apsiblausė ir pats josios principas. To- 

dėl šiuo metu gal labiau negu kada nors reikia atskleisti 
tikrąjį nuosavybės supratimą ir nubrėžti bent bendriausias 
gaires nuosavybės formoms, kurios turėtų pakeisti kapi- 
talistines ir komunistines. 

Prasidėjus socialistiniam sąjūdžiui prieš privatinę nuo- 
savybę, šiosios gynėjai perėjo į polemiką su socializmo, o 
vėliau su komunizmo atstovais. Todėl pastarųjų laikų nuo- 
savybės teorijos yra daugiausiai poleminio pobūdžio. Nuo- 
savybės principas ir individualios jojo formos yra daugiau 
apgintos negu išaiškintos. Šita ilga polemika subanalino 
ir patį principą, ir gynėjus. Šiandien kas gina privatinę 
nuosavybę, tas yra laikomas kapitalistu, kas ją nori aprėž- 
ti, tuojau apšaukiamas komunistu. Be abejo, socialinei 
santvarkai, kiek ji pasilieka šalia Krikščionybės, kito kelio 
nebėra. Ji būtinai turi pasukti arba komunizmo, arba ka- 
pitalizmo linkme. Minėtas žmonių nujautimas yra tikras. 
Bet pasaulyje yra dar viena jėga, kuri yra aukštesnė ir už 
kapitalizmą, ir už komunizmą, — tai Krikščionybė. Socia- 
linis klausimas gali būti sprendžiamas ne tik kapitalisti- 
niu ar komunistiniu, bet ir krikščioniškuoju būdu. Dar įva- 
de buvo įrodinėjama, kad Krikščionybė yra vienintelė, 
kuri gali tinkamai šitą klausimą išspręsti. Krikščionybė 
nėra kapitalizmo ir komunizmo simbiozė. Krikščionybė yra 
visiškai naujas dalykas. Tai yra antgamtinė jėga, kurios 
uždavinys perskverbti visą žemiškąją tvarką, visą žmogų, 
taigi ir socialinį gyvenimą. Krikščionybė turi savyje atsa- 
kymą į socialinio gyvenimo problemas. Ji turi atsakymą 
ir į nuosavybės problemą. 

Šitas atsakymas nėra nei kapitalistinis, nei komunis- 
tinis. Bet koks jis yra, šiandien nedaugeliui yra žinoma. 
„Yra krikščioniškoji nuosavybės teorija— sako E. Mou- 
nier,— ji yra stipri ir galinga, bet, deja, ir labai užmiršta, 
ypač vidurkio žmonių sluoksniuose“ !. Tas pats Mounier 
kitoje vietoje pastebi, kad šitoji krikščioniškoji nuosavybės 
teorija „yra identifikuojama tai su buržuazinėmis pažiūro- 
mis, tai su socializmu“ 2. Toks priešingas vertinimas kyla 
dėl to, kad ir kapitalizmas, ir socializmas savo nuosavybės 


1 Vom kapit. Eigentumsbegrili..., 11 p. 
t Op. cit., 97 p. 

teorijoj turi teisingų pradų, kurie visi sintetiškai ir orgá- 
niškai apsireiškia ir krikščioniškojoje teorijoje. Todėl kai 
žmonės vieną sykį labiau įsižiūri į vienus pradus, tada 
jiems krikščioniškoji nuosavybės sąvoka atrodo buržuazinė. 
Įsižiūrėję į kitus, jie pastebi panašumo su socializmu, ir ta- 
da krikščioniškąją nuosavybės teoriją jie vadina socialisti- 
ne. Tikrumoje ji nėra nei viena, nei antra. Kapitalizmas 
teigia, kad ir nuosavybės turėjimas, ir josios naudojimas 
yra individualinis. Socializmas tvirtina, kad ir nuosavybės 
turėjimas, ir josios naudojimas yra kolektyvinis, Tuo tarpų 
Krikščionybės pažiūros į nuosavybę gali būti išreikštos 
tokia formule: nuosavybės turėjimas yra asmeninis, nuo- 
savybės naudojimas yra visuomeninis. Tai yra sintetinis 
nuosavybės supratimas, kuris, praktikoje įvykdytas, iš 
esmės pakeistų visą dabartinę socialinę santvarką ir kuris 
sykiu išvengtų kapitalizmo ir komunizmo klaidų. Šitai 
pažiūrai išlukštenti ir yra skiriami tolimesni šios studijos 
puslapiai. 


b. Įsigijimas kaip nuosavybės pagrindas 


Nuosavas daiktas yra tik tada, kai aš galiu apie jį pa- 
sakyti, kad jis yra mano. Bet taip pasakyti aš galiu tik 
tada, kai esu tą daiktą įsigijęs. Įsigijimas yra natūralus 
ir nepaneigiamas nuosavybės pagrindas. Jis tik vienas pa- 
daro, kad daiktas man yra savas, kad jis yra mano, va- 
dinasi, kad jis yra mano nuosavybė. Kur nėra tikro įsi- 
gijimo, ten nėra nė tikros nuosavybės. Kur šitas įsigijimas 
yra reliatyvus, ten ir nuosavybė yra reliatyvi. Įsigijimas 
taip santykiuoja su nuosavybe, kaip priežastis su pada- 
riniu. Įsigijimas nuosavybę kuria, ir jo pobūdis apspren- 
džia nuosavybės pobūdį. Kas tad yra įsigijimas giliausia 
prasme? 

Kalbėdami apie darbą, esame sakę, kad vienintelis 
tikras nuosavybės titulas yra darbas, arba daikto paga- 
minimas. Tikrai nuosava yra tik tai, kas yra įgyta. Bet tik- 
rai įgyta yra tik tai, kas yra pagaminta, Kas yra atėję 
žmogui išviršiniu būdu, kas nėra perėję vienaip ar kitaip 
per jo paties rankas, tas nėra jo įgyta ir tas nėra, jam sa- 
va tikra prasme. Tarp įsigijimo ir pagaminimo esama iš- 

vidinio ryšio. Pagaminimas atskleidžia įsigijimo esmę. 

Pagaminimas yra charakteringas tuo, kad jame esama 
tam tikro ypatingo ryšio tarp daikto ir asmens. Prigimto- 
joje mūsų santvarkoje stovi vienas prieš antrą du pasau- 
liai: daiktų ir asmenų. Būties tvarkoje jie yra vienas nuo 
antro labai atskirti. Jų ir buvimas, ir veikimas yra esmin- 
gai skirtingas. Bet kūryba šituos du pasauliu suveda vie- 
nybėn. Kūryba užgrindžia plyšį tarp daikto ir asmens ne 
tuo, kad ji panaikintų esmingą jų skirtingumą, bet tuo, 
asmuo savotišku būdu įeina į daiktą, ir daiktas taip pat 
savotišku būdu esti imamas į asmens vidų. Du pasauliai, 
stovėję vienas nuo antro skyrium, kūryboje tampa vienu 
kultūriniu pasauliu. Kultūrinis pasaulis nėra nei daiktų, 
nei asmenų pasaulis. Tai savotiška harmonija tarp daikto 
ir asmens, tarp dvasios ir gamtos. 

Šitoji harmonija visų pirma įvyksta tuo būdu, kad 
kūryboje asmuo įeina į daiktą. Daikto pagaminimas, kaip 
jau buvo minėta, yra ne kas kita kaip asmeninės idėjos 
realizavimas savotiškai šitą daiktą perkeičiant ir sutvar- 
kant pagal idėjos reikalavimus. Gamta mums duoda me- 
džiagos, duoda daiktų, o mes savo didesniu ar mažesniu 
kūrybiniu veikimu realizuojame šitoje medžiagoje ir ši- 
tuose daiktuose savas idėjas. Idėjos realizavimas vyksta 
ne tik aukštosios kultūros srityje. Idėja yra realizuojama 
ir pačioje primityviausioje kultūroje. Kur tik esama kul- 
tūros žymių, ten esama ir idėjos realizavimo, nes kultū- 
rinis veikimas tuo ir skiriasi nuo bet kurio kito veikimo, 
kad jis yra žmogiškosios idėjos įkūnijimas gamtos duo- 
toje medžiagoje. Kai pigmėjas gamina lanką ar strėles, 
kai eskimas iš kaulo dirbasi žuvims gaudyti kablį — visi 
jama idėja. Iš kitos pusės, idėjos realizavimas vyksta ne 
tik dvasinės, bet ir materialinės kultūros srityje. Idėją 
realizuoja ne tik menininkas ar mokslininkas, bet ir ama- 
tininkas: kurpius, siuvėjas, stalius, ūkininkas, darbininkas 
ir visi kiti. Joks žmogaus veikimas, tegul jis būna ir pats 
žemiausias, nėra ir negali būti beidėjinis. 

Šitos daiktuose realizuojamos idėjos yra mūsų idėjos: 
jos yra iš mūsų asmens kilusios, su mumis suaugusios; 

jos turi savyje mūsų dvasios bruožų; jos slepia savyje 
mūsų dvasios struktūrą. Daikte įkūnijamoji idėja visados 
yra mano idėja: joje esama mano paties Aš. Štai kodėl 
ir sakoma, kad iš darbo galima pažinti darbininką, kad iš 
kūrinio kalba kūrėjo asmuo ir jojo dvasia. Šitas asmens 
buvimas daikte įvyksta tiktai per idėją. Asmuo apsigyvena 
daikte idėjos pavidalu. Idėjos realizavimas įasmenina daik- 
tą. Tiesa, daiktas niekados negali tapti asmeniu. Bet įgijęs 
asmens bruožų, slėpdamas savyje asmens idėją, jis savai- 
me pasidaro ypatingai su asmeniu susijęs, ypatingai jam 
artimas: jis pasidaro asmeninis. Kaip religijos srityje 
daiktas, susiliesdamas su pašvęstais asmenimis ir daly- 
vaudamas sakraliniuose veiksmuose, ir pats tampa pa- 
švęstas, nors šventumas yra speciali asmens vertybė, taip 
kultūrinėje kūryboje daiktas, įjimdamas į save asmens gel~ 
mėse esančią idėją, savaime pasidaro asmeninis, arba 
įasmenintas. - 

Daikto įasmeninimas ir yra giliausias pagrindas, dėl 
ko mes daiktą galime pavadinti savu. Daiktas mums yra 
savas dėl lo, kad jame savotišku būdu gyvename mes 
patys realizuotos jame mūsų idėjos pavidalu. Ir juo dau- 
giau į daiktą mes įdedame mūsojo Aš, tuo labiau daiktas 
mums yra artimas ne tik psichologiškai, bet tuo labiau 
jis yra mūsų ir ontologiškai. Daikto įsigijimo laipsnis pri- 
klauso nuo mūsų asmens dalyvavimo daikte. 

Iš kitos pusės, gamindamas daiktą, žmogus ne tik įdeda 
į jį savo asmens, bet taip pat įima daiktą ir į save. Kul- 
tūros kūryba yra ne tik asmens išėjimas iš savęs, arba 
eksteriorizacija, bet ir įėjimas kūrinio į save (intussuscep- 
tio). Zmogus negali santykiuoti su būtimi, jeigu ji yra 
jam tiktai transcendenti, vadinasi, jeigu ji gyvena tiktai 
šalia jo asmens. Žmogus visados stengiasi jimti būtį į sa- 
ve. Jis nori, kad ji būtų jam imanenti, kad ji gyventų ir 
jame pačiame. Kultūrinėje kūryboje vyksta ne tik daikto 
įasmeninimas, bet ir daikto įsavinimas. Daiktas esti įtrau- 
kiamas į savo dvasios gyvenimą, sutapdomas su žmogaus 
išvidiniu pasauliu, jis tampa tarsi žmogaus asmens da- 
lele. 

Čia glūdi antroji pagrindinė priežastis, dėl ko mes 
galime pavadinti daiktą savu. Daiktas mums yra savas 

ne tik dėl to, kad jame esama mūsų asmens, bet ir dėl to, 
kad jis pats gyvena mumyse. Ir juo labiau mes daiktą 
įtraukiame į mūsų dvasios sritį, juo daugiau mes jį su- 
tapdome su savu asmeniu, tuo labiau jis mums pasidaro 
savas ir tuo labiau mes jį įsigyjame. Daikto įsigijimo 
laipsnis priklauso ir nuo daikto įsavinimo. 

Dabar mes jau galime atsakyti į klausimą, kas yra 
daikto įsigijimas. Daikto pagaminimo analizė mums pa- 
rodė, kad daikto įsigijimas yra jo įasmeninimas ir įsavi- 
nimas. Tik tada daiktas yra mums savas tikra prasme, kai 
mes į jį įdedame savo asmens ir kai mes jį įtraukiame į 
savo asmenį. Tik tada apie daiktą galima pasakyti, kad 
jis yra mano. Kiekvienas tik išviršinis daikto buvimas 
šalia mūsų ir mūsų buvimas šalia daikto nėra tikras daikto 
įsigijimas. Jeigu tad įsigijimas yra nuosavybės pagrindas, 
iš kitos pusės, jeigu įsigijimas yra daikto jasmeninimas ir 
įsavinimas, savaime aišku, kad ir nuosavybės pagrindas 
glūdi daikto sutapdyme su mūsuoju asmeniu ir daikto 
įėmime į mūsąją dvasią. Tikrą nuosavybę mes turime tik 
tada, kai ją turime savo viduje ir kai mes patys gyvename 
joje. Krovimas daiktų šalia savęs nėra tikra prasme nuo- 
savybė. Štai kodėl vienintelis tikras nuosavybės titulas yra 
darbas. Nuosavybė gema žmogui iš daikto įsigijimo. Tikra 
nuosavybė yra tik ten, kur yra tikras įsigijimas. Tuo tarpu 
tikras įsigijimas yra tik ten, kur yra tikras jasmeninimas 
ir įsavinimas. Nuosekliai tikras jasmeninimas ir tikras įsa- 
vinimas yra tiktai darbe arba kultūriniame daikto apdir- 
bime. Štai kodėl tik darbas sudaro tikrą ir vienintelį pa- 
grindą, kad žmogus apie savo pagamintą daiktą gali pa- 
sakyti: jis yra mano, nes aš jį padariau. Aš įdėjau į jį 
savo asmens, aš jį įėmiau į savo dvasią. Jis gyvena ma- 
nyje ir aš jame. Jis todėl yra mano. Savu darbu daiktas 
yra įsigyjamas giliausia prasme, ir todėl giliausia prasme 
jis pasidaro žmogaus nuosavybė. 

Įsigijimas kaip nuosavybės pagrindas aiškiai parodo, 
kad nuosavybės subjektas gali būti tiktai asmuo ir nuo- 
savybės objektas gali būti tiktai daiktas. Tiktai asmuo gali 
įsigyti ir tiktai daiktas gali būti įsigyjamas. Tiktai vienam 
asmeniui yra duota galios savos idėjos pavidalu įeiti į 
daiktą ir jame savotišku būdu pasilikti. Taip pat tiktai 

asmuo sugeba daiktą jimti į save ir jį padaryti sau ima- 
nentų. Tuo tarpu pats daiktas negali nei išeiti iš savęs, 
rio ribas pralaužia tiktai asmuo. Įsigijimo vyksme daiktas 
yra visiškai pasyvus. Tiesa, kultūrinė kūryba turi paisyti 
daikto ypatybių. Bet šitų ypatybių įtaka daikto gaminime 
yra tiktai pasyvi. Jos neveikia aktyviai. Jos tiesioginiu 
būdu daikto neiormuoja. Tas, kas daiktą kuria, yra žmo- 
gus. Todėl tik vienas žmogus, tiktai asmuo gali daiktą 
pasisavinti arba jį įsigyti savu darbu. Modernieji testa- 
mentai, kuriais turtas yra paliekamas šunims arba katėms, 
yra socialinės sąmonės iškrypimo apraiškos. Tai savotiška 
beprotybė nuosavybės srityje. 

Iš kitos pusės, nuosavybės objektas gali būti tiktai 
daiklas. Nuosavybė atsiranda, kaip sakėme, tuo būdu, kad 
daikte yra realizuojama sava idėja ir kad daiktas yra ima- 
mas į save. Abu šitie dalykai tinka tiktai daiktų pasauliui. 
Be abejo, kūryba vyksta ir asmenų pasaulyje. Ir asmenys. 
kuriasi doroje, moksle ir ugdyme. Bet čia jie kuriasi pa- 
tys. Svetimas asmuo gali šitai kūrybai pagelbėti, gali jai 
net vadovauti. Bet pirmaeilis asmens kūrėjas yra jis pats. 
Joks kitas žmogus manęs neišdorins, neišmokslins ir ne- 
išugdys, jei aš neveiksiu pats pirmoje eilėje. Asmens kū- 
ryba visados yra autokreacija. Asmuo kuria pats save. Iš 
kitos pusės, ir toji idėja, kuri asmens kūryboje yra reali- 
zuojama, yra ne atėjusi iš šalies, bet esanti pačiame as- 
menyje. Asmens kūryboje formavimas vyksta ne pagal 
svetimą, bet pagal savą idėją ir pagal savą struktūrą. Čia 
idėja yra ne primetama iš viršaus, bet iškeliama iš pačių 
asmens gelmių ir realizuojama jame pačiame. Štai kodėl 
pasaulėžiūros ar filosofinės sistemos susikūrimas vyksta 
pagal asmens branduolio struktūrą. Štai kodėl dorinis. 
gyvenimas eina pagal savos sąžinės, kuri yra asmens 
branduolio balsas, nusiteikimą. Štai galop kodėl ugdymas. 
turi atitikti asmens struktūrą. Mokslintojas, dorintojas ir 
ugdytojas veikia ne savo vardu, bet vardu giliausios idė- 
jos, kuri glūdi jo veikimo objekte, vardu giliausio jo Aš, 
vardu jo pirmavaizdžio. Kultūrinė kūryba asmenų pasau- 
lyje yra visai kitokio pobūdžio negu daiktų pasaulyje- 
Asmuo niekados negali būti jasmenintas, nes jame nėra 

realizuojama mana idėja. Kilo žmogaus apsprendimas pa- 
gal mano specijiškas idėjas ir pagal mano specijišką struk- 
tūrą būtų ne jo įasmeninimas, bet jo nuasmeninimas. To- 
dėl asmuo niekados negali būti įsigyjamas, vadinasi, jis 
niekados negali tapti kito asmens nuosavybe. Taip pat 
asmuo niekados negali būti nė įsavintas. Asmuo turi savo 
pasaulį. Jis yra individuum ineffabile — neprieinamas, ne- 
ištiriamas, kurį sutapdyti su savo vidaus pasauliu ir pa- 
daryti jį šito pasaulio dalele niekados nevyksta. Tiesa, į 
asmens gelmes kitas asmuo įsiveržia per meilę. Meilė yra 
individualaus daikto, taigi ir atskiro asmens, pažinimo bū- 
das. Bet meilė asmens neįsavina, bet vieną asmenį sujun- 
gia su kitu visiškai lygiai. Meilėje vienas asmuo tampa 
kitam savu, bet jau aukštesne prasme. Apie vieno asmens 
priklausomumą kitam kaip savininkui čia negalima nė 
kalbėti. Vadinasi, abu tikram įsigijimui reikalingi daly- 
kai — įasmeninimas ir įsavinimas — asmenų pasaulyje ne- 
beturi reikšmės. Jie tinka tik daiktams. Todėl tik daiktai 
gali būti nuosavybe. Bandymas nuosavybės sąvoką išplėsti 
ir asmenims, kaip buvo vergijos metu, yra tikro nuosavy- 
bės supratimo iškreipimas. Šiuo atveju nuosavybė esti su- 
prantama kaip išviršinis daikto turėjimas arba jo apval- 
dymas jėga. Aštrėjant socialinei žmonijos sąmonei, šito- 
kios pažiūros turėjo žlugti ir tuo pačiu asmuo turėjo būti 
išskirtas iš nuosavybės objektų srities. 

Baigiant nagrinėti nuosavybės pagrindą, reikia pasa- 
kyti keletą žodžių apie tikrus ir netikrus nuosavybės sub- 
jektus ir tikrus bei netikrus nuosavybės objektus. Tikras 
nuosavybės subjektas yra tiktai asmuo — atskiras arba ko- 
lektyvus bendruomenės pavidalu, nes asmuo gali daiktui 
suteikti savos struktūros ir jį įimti į save. Tikrais nuosa- 
vybės subjektais yra ne tik atskiri asmenys, bet ir natū- 
ralios bendruomenės, kaip šeima, tauta, valstybė ir Baž- 
nyčia. Mechaniniu, išviršiniu būdu sukurtos organizacijos 
yra tiktai netikri arba analogiški nuosavybės subjektai, 
nes jie tik analogiškai gali būti vadinami asmenimis. Tie- 
sa, ontologine prasme nei bendruomenės nėra asmenys. 
Vis dėlto bendruomenės yra artimesnės asmeniniam gy- 
venimo būdui negu draugijos. Jos todėl asmeninėje nuosa- 
vybėje dalyvauja arčiau negu draugijos. Asmenims ir 

bendruomenėms nuosavybė yra pačios prigimties duota, 
kaip duota joms yra kūrybinė galia. Tuo tarpu draugijoms 
nuosavybės teisė kyla iš pozityvių įstatymų, kurie šią teisę 
gali aprėžti ir net panaikinti, nes draugijos kaip tokios 
kūrybinės galios neturi. Jos todėl iš vidaus daikto įsigyti 
ji įjasmeninant ir jimant į save negali. Jos gali daiktą 
turėti tiktai šalia savęs. Tuo tarpu šitokia išviršinė nuo- 
savybė jau yra pozityviųjų įstatymų dalykas. 

Tas pat tenka pasakyti ir apie nuosavybės objektus. 
Ir jų gali būti tikrų ir netikrų. Tikras nuosavybės objektas 
yra tas, kuris yra tikrai įsigytas, vadinasi, kuris yra kilęs 
iš žmogaus darbo, kuris yra pagamintas, nės tada jis yra 
įasmenintas ir įsavintas. Juo mažiau žmogus prie kurio 
nors daikto dirba, tuo labiau daiktas tolsta nuo jo asmens 
ir tuo mažiau jis tampa jam savas. Jeigu jis visiškai prie 
jo savo darbu neprisideda, jis lieka jam visiškai išviršinis, 
būdamas tuo pačiu netikras jo nuosavybės objektas. To- 
dėl, pav., namai, kuriuose žmogus negyvena ir kurių jis 
pats nestatė, laukai, kurių žmogus nedirba, yra netikras 
nuosavybės objektas. Namų gali būti žmogus pats ir ne- 
statęs, bet nuolatiniu juose gyvenimu, nuolatine priežiūra 
ir rūpesčiu jis juos jasmenina ir įsavina. Čia glūdi giliau- 
sias įsisenėjimo pagrindas. Kiek tikras nuosavybės objektas 
kyla žmogui iš pačios prigimties, tiek netikras jam yra 
duotas pozityviosios teisės. Tikras objektas visados liks 
to ar kito asmens. Tuo tarpu netikras objektas, nebūdamas 
iš vidaus suaugęs su asmeniu, gali būti iš jo paimamas. 
Pozityvioji teisė suteikia jam nuosavybės titulą. Ji todėl 
gali jį aprėžti, keisti ir visiškai panaikinti. Tai, kas yra 
kilę ne iš žmogaus vienokio ar kitokio tiesioginio darbo, 
nėra tikra prasme jo įsigyta, nėra todėl tikra jo nuosavybė. 
Socialiniam gyvenimui šitos išvados gali turėti didelės 
reikšmės. 


c. Nuosavybės funkcijos: turėjimas ir naudojimas 


Daikto įsigijimas padaro, kad aš jį turiu. Turėjimas yra 
pirmoji nuosavybės funkcija ir tiesioginis įsigijimo pada- 
rinys. Jeigu sykį daiktas yra tikrai mano įgytas, vadinasi, 
mano paties pagamintas, niekas negali paneigti mano 

teisės jį turėti. Be abejo, šitas turėjimas nebūtinai turi būti 
fizinis. Daiktą turėti galima net neturint jo fiziškai. Tai 
yra dvasinis, arba moralinis, turėjimas, kuris dažnai net 
yra svarbesnis už fizinį turėjimą. Fizinis turėjimas gali 
kartais būti aprėžtas, net gali būti dėl tam tikrų aplin- 
kybių panaikintas. Bet niekas negali panaikinti dvasinio 
turėjimo, arba mano teisės vadinti savu tą daiktą, kuris 
yra mano tikrai įgytas. Turėti ką nors sava žmogui yra 
leista pačios prigimties, nes jam leista kūrybiškai dirbti. 
Turėjimas kyla iš įsigijimo, vadinasi, iš žmogaus asmens 
ir su šituo asmeniu visados lieka susijęs. 

Turėjimo, ne įsigijimo, tiesioginis padarinys yra nau- 
dojimas. Žmogui yra visai natūralu, kad jis savo turimu 
daiktu pasinaudotų tada, kai jam reikia. Todėl naudojimas 
yra antroji nuosavybės funkcija. Tiesioginiu būdu ji plau- 
kia iš turėjimo ir netiesioginiu — iš įsigijimo. Kiek turėji- 
mas gali būti fizinis ir dvasinis, tiek naudojimas, kiek tai 
liečia materialines gėrybes, apie kurias čia tik ir kalbama, 
gali būti tiktai fizinis. Turėti daiktą aš galiu ir moraliai. 
Jis vis tiek yra ir lieka mano. Tuo tarpu naudotis galima 
tiktai fiziškai, nes materialinių gėrybių naudojimas rei- 
kalauja tiesioginio su jomis susilietimo. Niekas negali 
moraliai pavalgyti, moraliai apsirengti, moraliai gyventi 
šiltame bute. Visiems šiems dalykams turi būti fizinis 
žmogaus galėjimas pasiimti tai, ko jam reikia. Iš kitos 
pusės, kiek turėjimas tikrai įgyto daikto niekieno negali 
būti paneigtas, tiek naudojimas gali būti aprėžtas ir net 
visiškai sustabdytas jau vien dėl to, kad jis yra fizinio 
pobūdžio. Turėjimas yra susijęs su pačiu žmogaus asme- 
niu. Tuo tarpu naudojimas rišasi su žmogaus asmens 
reikalais, ir tiktai šių reikalų atžvilgiu jis gali būti efek-- 
tyvus. Naudotis daiktu, kada nereikia, būtų tvarkos iškrei- 
pimas. Turėjimo pagrindas yra daikto įsigijimas. Naudo- 
jimo pagrindas yra reikalas. Įsigijimo, sykį įvykusio, nie- 
kados panaikinti negalima. Todėl turėjimas yra amžinas 
ir absoliutus. Reikalas yra praeinantis dalykas ir labai re- 
liatyvus bei kasdieninis. Todėl naudojimas taip pat gali 
būti tik laikinis — kada reikia, ir aprėžtas — tik tiek, kiek 
reikia. Turėjimas lieka net ir naudojimui pasiliovus. 

Visa tai rodo, kad turėjimas yra asmeninė nuosavybės 
Junkcija, o naudojimas — visuomeninė. Daiktą turėdamas 
žmogus teigia save kaip asmenį. Daiktu naudodamasis 
žmogus teigia save kaip visuomenės narį. Daikto turėji- 
mas, kyląs iš jo įsigijimo, yra susijęs su asmeniniu žino- 
gaus principu, su pačiu asmens branduoliu, su tuo, kas 
yra nepakartojama ir nepasekama. Pati prigimtis padarė, 
kad daikto kūrėjas tikra prasme gali būti tik asmuo. Todėl 
tik asmuo, kaip jau buvo minėta, gali daiktą įsigyti ir jį 
turėti. Kolektyvinė kūryba yra negalima. Kai kapitalisti- 
nėje gamyboje vyrauja neasmeninis principas, tuomet čia 
ir turėjimas beveik visiškai dingsta. Kapitalistinė nuas- 
meninta nuosavybė yra nežinia kieno. Ji nėra atskiro as- 
mens, bet ji nėra nė kurio nors aprėžto kolektyvo. Turė- 
jimo funkcija kapitalizme yra beveik išnykusi. Čia yra 
likusi tik asmeninio naudojimo funkcija. Tuo tarpu, kaip 
rodo pati nuosavybės prigimtis, turi būti visai priešingai. 
Turėjimas kyla iš asmens ir todėl yra asmeninis. 

Naudojimas, atvirkščiai, yra visuomeninė funkcija dėl 
to, kad ji kyla iš žmogaus kaip iš visuomenės nario. Nau- 
dojimo pagrindas, kaip buvo sakyta, yra reikalas. Jeigu 
reikalo nėra, negali būti nė naudojimo. Tokiu atveju gali 
būti tik piktnaudojimas. Reikalas yra iš esmės susijęs su 
naudojimo prigimtimi. Tuo tarpu reikalas jau yra ne tik 
asmeninis, bet ir visuomeninis dalykas. Zmogus, kuris 
gyvena bendruomenėje, turi reikalų ne tik tokių, kurie kyla 
grynai iš jo asmeninės sferos, bet jis jų turi dar daugiau 
tokių, kurie kyla iš jo kaip iš visuomenės nario sferos. 
Dauguma mūsų reikalų yra paremti santykiu tarp mūsų 
asmens ir visuomenės. Todėl ir reikalo patenkinimas nuo- 
savybės naudojimu niekados negali būti izoliuotas nuo 
visuomenės. Kiek daikto turėjimas yra išskiriamojo po- 
būdžio, tiek daikto naudojimas yra telkiančiojo pobūdžio. 
Jis traukia prie savęs artimus asmenis, jis reikalauja tam 
tikro atsakingumo, tam tikros kontrolės ir net tam tikrų 
varžtų. Bendruomenė yra laukas, kuriame naudojimas 
vyksta. Kiek turėjimas yra daugiau ontologinis dalykas, 
tiek naudojimas yra daugiau moralinis. Jis todėl negali 
priklausyti tik nuo asmens valios. Jis turi paisyti visuo- 
menės interesų, visuomenės gyvenimo ir laiko aplinkybių. 

Naudojimas yra visuomeninė nuosavybės funkcija, todė] 
palenkta visuomeniniams dėsniams ir principams. Šitie 
principai reikalauja, kad naudojama nuosavybė iš tikro 
būtų naudojama reikalui, kad naudojimas būtų prasmingas, 
kad jis nebūtų sauvališkas eikvojimas, kad nuosavybe nau- 
dojąsis asmuo tenkintų tikrus, o ne fiktyvius reikalus ir 
kad juos patenkinęs jis netrukdytų sava nuosavybe pasi- 
naudoti ir tiems, kuriems reikia. Čia visai yra nesvarbu, 
kad materialinių gėrybių naudojimas yra dažniausiai ir jų 
sunaudojimas. Nuosavybės titulo, arba turėjimo, naudo- 
jimas panaikinti negali. Jeigu toji nuosavybė, kuri josios 
savininkui nereikalinga, pereina visuomenės reikalams, tai 
nereiškia, kad ji ir turėjimo atžvilgiu pasidarytų visuome- 
ninė. Anaiptol. Josios savininkas kaip buvo, taip ir liko ats- 
kiras asmuo, kuris ją buvo įsigijęs. Bet tik naudojimas. 
pasidarė visuomeninis, nes josios savininkas šito naudo- 
jimo buvo nereikalingas. Naudojimo visuomeniškumas ne- 
leidžia nuosavybės suindividualinti tada, kai ji savininkui 
nereikalinga. Niekas neturi teisės neleisti savu daiktu pa- 
sinaudoti kitam tada, kai jam pačiam šito daikto nereikia. 
Reikalas — savas pirmoje eilėje, svetimas paskui — apspren- 
džia naudojimą iš esmės. Reikalo ryšio su naudojimu nie- 
kas panaikinti negali. 

Šitaip supratus nuosavybės funkcijas, darosi aišku, kur 
klysta kapitalizmas ir komunizmas. Kapitalizmas teisin- 
gai gina turėjimo asmeniškumą. Bet jis neteisingai rei- 
kalauja naudojimo asmeniškumo. Kapitalizmas remiasi 
romėniškų nuosavybės principu, kuris skelbė, kad nuosa- 
vybės atžvilgiu žmogus turi „ius uti et abuti“, tegul šitą 
„abuti“ ir suprasime ne bloga prasme. Iš kitos pusės, ko- 
munizmas teisingai gina naudojimo visuomeniškumą, bet 
jis klysta paneigdamas turėjimo asmeniškumą. Jis pamiršta, 
kad žmogui daiktas yra savas ne tik dėl to, kad jis juo 
naudojasi, bet ir dėl to, kad jis yra susijęs su jo asmeniu, 
kad jis jį yra įsigijęs ir todėl jį turi. Kapitalizmas pamirš- 
ta, kad naudojimas yra paremtas reikalu ir todėl gali būti 
vykdomas tik ryšium su visuomene. Komunizmas pamiršta, 
kad turėjimas kyla iš asmens ypatingo susijimo su daiktu ir 
todėl negali būti nei panaikintas, nei suvisuomenintas. Mū- 
sų dienomis nuosavybės supratimas ir svyruoja tarp šitų 

dviejų vienšališkų pažiūrų. Tuo tarpu supratimas, kad tu- 
rėjimas yra asmeninis, o naudojimas visuomeninis, išs- 
prendžia kapitalizmo ir komunizmo ginčą. 

Savaime suprantama, kad naudojimas, kaip fizinis, ap- 
čiuopiamas ir konkretus dalykas, praktiškai turi didesnės 
svarbos negu turėjimas, kuris yra daugiau ontologinio po- 
būdžio. Stai kodėl kapitalizmas ir komunizmas rungiasi bei 
laimi ne turėjimo, bet naudojimo plotmėje. Tam tikra žmo- 
nių dalis, individualistinio nusiteikimo, nepasitenkina tik- 
tai tuo, kad jie daiktą turi kaip savo. Jie nori išskiriamąjį 
turėjimo pobūdį pritaikinti ir naudojimui. Jų tas skelbiamas 
naudojimo išskiriamumas kaip tik randa pritarimo visur 
ten, kur individualistinis principas yra įsigalėjęs. Iš kitos 
pusės, komunizmas taip pat praktiškai remiasi naudojimo 
koncepcija. Jis yra kilęs iš kolektyvistinio nusiteikimo. To- 
dėl jo skelbiamas naudojimo visuomeniškumas esti priima- 
mas visų tų, kurie šito kolektyvistinio principo yra valdomi. 
Turėjimo momentas, nebūdamas tokios didelės praktinės 
reikšmės, abiejų šitų ekonominių sistemų nėra per daug 


- nagrinėjamas ir pabrėžiamas, nes jis yra daugiau teori- 


nis ontologinis dalykas. Todėl ir mums reikia daugiau su- 
sipažinti su naudojimo visuomeniniu pobūdžiu, nes jis 
šiuo tarpu yra neaiškiausias ir labiausiai puolamas. 


2. Visuomeninis nuosavybės pobūdis 
a. Visuomenė kaip nuosavybės naudojimo laukas 


Teigimas, kad naudojimo atžvilgiu nuosavybė pačia 
prigimties teise yra visuomeninė, sudaro, pasak E. Mou- 
nier, svarbiausią įnašą į krikščioniškąją nuosavybės dok- 
triną *: Sitas įnašas iš tikro yra toks pat senas, kaip ir pa- - 
ti Krikščionybė. Per visą patristiką eina mintis, kad daiktai 
yra duoti visai žmonijai kaip tokiai, o ne atskiram žmogui, 
ir kad todėl žmogus negali išskiriamuoju būdu jais nau- 
dotis. Taip rašė šv. Ambraziejus, šv. Bazilijus Didysis, 
šv. Klemensas Aleksandrietis ir kiti didieji to meto teolo- 
gai. Scholastikos metu šitos pažiūros buvo labai aiškiai iš- 


3 Vom kapit, Eigentumsbegriff..., 54 p. 

reikštos šv. Tomo veikaluose. Šv. Tomas, kalbėdamas apie 
tai, ar žmogus gali turėti ką nors sava, pastebi, kad iš- 
viršinio dalyko atžvilgiu žmogus turi dvi teises: teise daik- 
ta įsigyti (potestas procurandi et dispensandi) ir teisę 
daiktą vartoti (usus ipsarum). Pirmoji teisė yra asmeninė, 
ir šioje srityje žmogus gali turėti savų daiktų (licitum est 
quod homo propria possideat). Šv. Tomas šitą savo nusista- 
tymą pagrindžia moraliniais ir visuomeniniais argumentais, 
nes įsigijimo asmeniškumas: 1) labiau paskatina žmogų 
šio to įsigyti, jeigu jis žino, kad tai yra jo vieno, 2) geriau 
sutvarko žmogiškuosius reikalus ir 3) geriau palaiko taiką 
visuomenėje. Įsigijimo asmeniškumo paneigimas vestų, pa- 
sak šv. Tomo, prie anarchijos (confusio)*. Šitoji žmogaus 
teisė galima, kaip matėme, pagrįsti ir ontologiškai, išei- 
nant iš pačios įsigijimo sąvokos. 

Tuo tarpu antroji žmogaus teisė, teisė daiktais naudo- 
tis, yra, pasak šv. Tomo, visuomeninė. „Šiuo atžvilgiu — 
sako šv. Tomas, — žmogus neprivalo išviršinių daiktų lai- 
kyti savais, bet bendrais, būtent kad lengvai jais galėtų 
kam nors kitam padėti esant reikalui“ 5. Kitoje vietoje šv. 
Tomas pakartoja tą pačią mintį: „Laikiniai gėriai, kurie 
Dievo yra žmogui suteikti, yra jo nuosavybės atžvilgiu 
(quantum ad proprietatem), bet naudojimo atžvilgiu (guan- 
tum ad usum) jie turi būti ne tik jo, bet ir kitų, kurie 
galėtų jais pasigelbėti esant pertekliui“ €. Apie šv. Tomo 
pažiūras į perteklių mes jau esame kalbėję anksčiau. Čia 
reikia tik pastebėti, kad šv. Tomas naudojimo visuome- 
niškumo nesupranta taip, kad išviršiniai gėriai turėtų būti 
nusavinti ir paskui bendrai naudojami. Tokia interpreta- 
cija prieštarautų šv. Tomo pripažįstamai teisei daiktą įsi- 
gyti (ius procurandi). Šv. Tomas duoda laisve atskiram 
žmogui, kad jis pats savo gėrybes padarytų lengvai priei- 
namas kitiems. Jis turi pirmoje eilėje aprūpinti save ir sa- 
vuosius, o paskui kitus. „Reikia,— sako šv. Tomas,— kad 
kiekvienas pasirūpintų savimi ir tais, kuriuos turi prižiūrė- 
ti, o paskui liekanomis padėtų kitų reikalams“ 7. Žodžiu, 


4 S. Th., 2 ae, q. 66, a. 2. 


5 Ibid. 
9 S. Th., 2, 2ae, q. 32, a. 5, ad. 2. 
7 Ibid., a. 5. 5 

techninis naudojimo visuomeniškumo momentas šv. Tomo 
nėra nustatomas. Tai yra socialinės praktikos dalykas. 
Bet pats principas šv. Tomo doktrinoje yra aiškus: nuosa- 
vybės naudojimas yra visuomeninis. Šv. Tomas nedraudžia 
turėti turto, bet jis tik draudžia kliudyti kitiems šituo turtu 
naudotis. „Turtingasis,— sako šv. Tomas, — nesielgia ne- 
leistinai, jei, pasisavindamas daiktą, kuris pradžioje buvo 
bendras, juo ir kitiems leidžia naudotis (aliis etiam com- 
municet); bet nusideda tas, kuris kitus atstumia nio šito 
daikto naudojimo“ 8, Žemės daiktai yra duoti ne atskiram 
žmogui, bet visai žmonijai, Atskiras žmogus gali savo vei- 
kimu įsigyti nuosavybės iš šitų visiems bendrų gėrių, nes 
prigimtis nėra nustačiusi, kad viskas būtų turima bendrai. 
Bet žmogus negali šitos nuosavybės naudoti taip, tarsi ji 
būtų tik jo vieno. Bendras pradinis charakteris niekados 
jai neišnyksta. Įsigijimas pirmykštį bendrumą suskaldo, 
bet naudojimas vėl jį atnaujina. 

Visuomeninis nuosavybės pobūdis aiškiausiai pasiro- 
do lada, kai žmogus daiktą pasivagia esant būtiniausiam 
reikalui (in extrema necessitate). Visi teologai su šv. To- 
mu priešakyje sutinka, kad „jei yra toks aiškus ir spiriąs 
reikalas, kad aišku, jog reikia pasigelbėti tuo, kas pasitai- 
ko, tuomet kiekvienas gali svetimais daiktais pasigelbėti, 
juos pasiimdamas slaptai arba viešai, ir tai nėra laikoma 
vogimu arba grobimu“ ?. Vogimu šitas darbas nelaikomas 
dėl to, kad jam trūksta vogimo esmės, kurią sudaro sveti- 
mo daikto pasisavinimas. Esant būtiniausiam reikalui, pir- 
mykštis visuomeninis ir bendras daiktų pobūdis atsigauna, 
ir tokiu atveju daiktai yra visų tų, kurie yra patekę į būti- 
niausią reikalą. Jie todėl ir gali visiškai laisvai jais pasi- 
naudoti, nesiklausdami jų savininko sutikimo ir nelauk- 
dami, kada jis pats juos jiems atiduos. Šitoji krikščioniš- 
kosios etikos taisyklė yra labai prasminga ir remiasi pir- 
mykščiu daiktų bendrumu, kada daiktai dar nebuvo pas- 
kirstyti vienas vienam, o kitas kitam. 

Visuomeninis nuosavybės pobūdis praktiškai reikalauja, 
kad daiktas niekados nebūtų naudojamas izoliuotai. „Joks 
gėris negali būti mūsų, — sako E. Mounier,— jeigu jis yra 

5 Ibid., q. 66, a. 2, ad. 2. 

9 Sv. Tomas. S. Th., 2, 2ae, q. 66, a. 7. 

izoliuojamas ir pasilieka tiktai mums“ !0. Tiesa, savininkas 
visados turi savotišką tendenciją ne tik daiktą turėti, bet 
pats vienas juo naudotis ir išskirti kitus. Žinojimas, kad 
šitas daiktas yra absoliučiai mano, kažkaip glosto žmo- 
gaus individualizmą ir jo norą izoliuotis nuo visuomenės, 
nes žmogus yra ne tik socialinis padaras, bet ir individua- 
listinis. Bet prieš tokį norą kaip tik ir stoja krikščioniškoji 
nuosavybės koncepcija, Ji reikalauja, kad žmogus pergalė- 
tų šitą individualistinę tendenciją, kad jis suprastų, jog 
savo daikto panaudojimas tiktai sau pačiam yra egoizmo 
ir šykštumo apraiška. E. Mounier sako, kad „išvidinis iš- 
sinėrimas iš savęs paties, arba, tiksliau, pergalėjimas noro 
ir galios ką nors pasisavinti, krikščioniui turi būti pilnuti- 
nis“ "!, Kitaip sakant, krikščionis turi nugalėti iš egoistinės 
` prigimties kylantį norą ką nors pasisavinti taip, kad jis bū- 
tų tik jo vieno; jis turi nugalėti ne tik norą, bet ir pati 
galėjimą taip padaryti. Tik tuomet jis bus tikras krikščio- 
nis. Žemiškų gėrybių atžvilgiu, kaip mokė šv. Teresė (is- 
panė), krikščionis turi prieiti prie visiško indiferentizmo. 
Tai nėra savo vidaus nuskurdinimas, bet tai yra įsigijimas 
dvasios laisvės ir krikščioniškosios meilės, kuri neleidžia 
išskirti nė vieno. Kol žmogus žemiškųjų gėrybių atžvilgiu 
elgiasi išskiriamai, tol jis nėra tobulas krikščionis. „Jei 
nori būti tobulas, eik ir parduok visa, ką turi“. Tai reiš- 
kia — atsisakyk nuo savo turto taip, kad kiekvieną momen- 
tą galėtum jį atiduoti kitam be jokio išvidinio gailesčio. 
Tai yra asketikos reikalavimas, bet asketika juk yra krikš- 
čioniškosios dvasios reikalavimas. Nuosavybės atžvilgiu 
šitoji dvasia nurodo, kad kiekvienas izoliuotas savų gėry- 
bių naudojimas prasilenkia ir su pačių gėrybių paskirtimi, 
ir su krikščioniškąja mintimi. Visuomenė yra laukas, ku- 
riame turi vykti nuosavybės naudojimas. 


b. Nuosavybės naudojimas kaip administravimas 


Visuomeninis nuosavybės pobūdis padaro, kad žmogus 
naudojimo atžvilgiu yra ne tiek neaprėžtas savininkas, 
kiek administratorius. Administracinis naudojimo charakte- 


10 Vom kapit. Eigentumsbegriff..., 32 p. 
n Op, cit, 35 p. 

ris yra aiškus visoje krikščioniškoje nuosavybės teorijoje. 
Patristikos ir scholastikos metu į naudojimą buvo žiūrima 
kaip į valdymą Dievo duotų visai žmonijai gėrybių. Daik- 
to savininkas čia buvo laikomas atsakingu Dievui ir visuo- 
menei. Šitos pirmykštės pažiūros šiuo metu atsinaujina vad. 
krikščioniškajame solidarizme, kuriam ypatingu būdu ats- 
tovauja H. Peschas !?. Jis, pavyzdžiui, sako, kad „šios že- 
mės gėrybės turi tarnauti visai žmonijai. Privatinė nuosa- 
vybė nepanaikina šito žemės gėrybių paskyrimo. Savininkas 
turi save laikyti tiktai administratorium daikto, kuris yra 
skirtas visiems žmonėms“ !3. Naudojimas kaip administra- 
vimas vienam asmeniui patikėto visos žmonijos turto yra 
tokia mintis, kuri mūsų laikais reiktų giliai įdiegti į visų 
žmonių sąmonę. Žemiškųjų gėrybių surišimas iš vienos 
pusės su visuomene, iš kitos — su Dievu yra būtinas da- 
lykas, kad mūsiškės pažiūros į nuosavybę ir mūsiškė nuo- 
savybės naudojimo praktika galų gale išsinertų iš stab- 
meldiškumo. Užkastų talentų palyginimas tinka ne tik dva- 
sinėms žmogaus jėgoms, bet ir materialinėms jo gyvenimo 
gėrybėms. 

Jeigu nuosavybės naudojimas yra josios administravi- 
mas, tai šitas žmogaus žygis visų pirma yra saistomas 
bendrąja gerove. Administravimas yra vykęs tik tada, kai 
jis eina ne administratoriaus, bet tikrojo savininko naudos 
linkme. Administratorius, kuris: valdomą daiktą taip tvar- 
ko, kad jis nesiderina su savininko gerove, blogai admi- 
nistruoja ir padarytus nuostolius turi atitaisyti. Taip yra 
ir su bet kurios nuosavybės naudojimu. Jeigu naudojimo 
atžvilgiu daiktai yra skirti visai žmonijai, visai visuomenei, 
tai šitos visuomenės reikalai ir josios gerovė yra norma, 
pagal kurią turi vykti kiekvienas administratoriaus žygis. 
Žmogus kiekvieną sykį turi pasiklausti, ar jo naudojamas 
daiktas iš tikro susiderina su visuomenės gerovės bendrą- 
ja kryptimi, ar šitame naudojime nesama individualistinio 
ekskliuzyvizmo, savotiško egoizmo ir smulkaus savų rei- 
kalų tenkinimo. Naudojimo atžvilgiu kiekvienas žmogus 
turi būti labai apdairus ir susilaikąs. N. Berdiajevas gra- 


12 Pig. Der Christliche Solidarismus. 
13 Nationaloekonomie, II, 243 p. 

žiai pastebi, kad „nuosavybė reikalauja askezės ir savęs ap- 
ribojimo, ir jeigu jo nėra, ji išsigema“ M. Mūsų laikų pa- 
linkimas į liuksusą, į eikvojimą, į neatsakingą švaistymą- 
si pinigais kaip tik kyla iš askezės stokos. Mes manome, 
kad daiktas yra mūsų ir todėl galime su juo daryti ką tin- 
kami. Tuo tarpu pamirškime, kad mes esame atsakingi už 
savo nuosavybės naudojimą ne tik prieš Dievą, bet ir prieš 
visuomenę. „Kas ką nors turi tik sau,— sako Mounier,— 
tas parodo, kad jis yra šykštus ir dvasiškai pakrikęs“ "5. 
Niekas naudojimo atžvilgiu nėra absoliutus savo daikto 
savininkas. Jis yra tik administratorius, kurio veikimui 
normas ir ribas nustato visuomenės, laiko ir vietos reika- 
lai bei sąlygos. 

Nuosavybės administravimas yra toks žygis, kurio tei- 
sėtumas priklauso nuo jo gerumo. Jeigu kas daiktą adminis- 
truoja gerai, jis jį administruoja teisėtai. Jeigu jo admi- 
nistravimas pasidaro netikęs, jis tuo pačiu netenka teisės 
jį administruoti ir turi iš šitų pareigų pasitraukti. Nuo- 
savybės naudojimo atveju šitoks netikęs administravimas 
reiškia visuomenės normų ir reikalų nepaisymą ir išskiria- 
mąjį savo nuosavybės eikvojimą individualistiniams savo 
įgeidžiams. Nuosavybės naudojimas turi patenkinti asmens 
ir visuomenės reikalus. Jeigu naudojimas yra taip pakrei- 
piamas, kad jis šitų reikalų ne tik nepatenkina, bet net 
jiems priešinasi, aišku, toks žmogus nusideda visuomenei, 
pasirodo esąs netikęs administratorius ir tuo pačiu neten- 
ka teisės daiktu naudotis. „Netikusio savininko iškrypi- 
mai,— sako Mounier,— įžeidžia teisingumo principą ne ku- 
rio nors atskiro atvejo, bet sulaužo bendrąjį legalinį tei- 
singumą (iustitia legalis)“ 18. Kitaip sakant, jeigu kas blo- 
gai naudoja savo daiktą, jis nusideda teisingumui visuo- 
menės atžvilgiu. Aš negaliu sakyti, kad jis pažeidė mano 
teises, kad jis man turi grąžinti tai, ką nevykusiai išleido. 
Joks atskiras asmuo čia negali reikšti savų pretenzijų. Bet 
netikęs administravimas pažeidžia visuomenės interesus, 
ir visuomenė gali reikalauti, kad toks netikęs savininkas 
atsiteistų. Visuomenė turi teisę priversti tinkamai savo 


4 De la Destination de l'Homme, 283 p. 
15 Vom kapit. Eigentumsbegrilf..., 54 p. 
18 Op. cit., 91 p. 


187 


nuosavybe naudotis arba atimti teisę ja naudotis, jeigu 
visuomenės reikalai nėra paisomi. 

Savaime suprantama, kad visuomenės atstovė šioje sri- 
tyje yra valstybė. Josios tad pareiga yra žiūrėti, kad nuo- 
savybės naudojimas būtų iš tikro geras ir tikslingas ad- 
ministravimas, kad būtų sudrausti visokie individualistiniai 
iškrypimai, kad stabmeldiškas „ius abuti“ nebūtų taikomas 
krikščioniškojoje bendruomenėje. „Yra pareiga,— sako 
H. Peschas,— nuosavybės naudojimą pritaikinti prie vals- 
tybinės bendruomenės bendrosios gerovės reikalavimų, ir 
valstybinė draugija turi teisę bei pareigą tokio pritaikymo 
reikalauti ir priversti, kad jis būtų vykdomas“ !7. Reikia 
pastebėti, kad net ir moderniosios valstybės šiuo atžvilgiu 
nepakankamai pasinaudoja sava teise. Prisitaikymo prie 
bendruomenės jos daugiau reikalauja dvasinėje negu ma- 
terialinėje srityje. Jeigu liberalizmas spaudoje, draugijose, 
parlamentuose pamažu vis labiau yra nugalimas, tai eko- 
nominėje srityje jis dar yra labai žymus. Čia valstybės 
veikimui dar yra labai plati dirva. Teisė suvaldyti indi- 
vidualistinį nuosavybės naudojimą turi būti stipriau iš- 
naudojama, negu buvo ligi šiol. 


3. Nuosavybės principas socialinėje 
santvarkoje 


a. Nuosavybės naudojimo kontrolė 


Naujojoje socialinėje santvarkoje šalia darbo princi- 
po turi eiti ir nuosavybės principas, kurio pagrindiniai rei- 
kalavimai turi atsispindėti šitos santvarkos bruožuose. 
Nuosavybės principas, kaip matėme, reikalauja, kad nuo- 
savybė būtų asmeninė turėjimo atžvilgiu ir visuomeninė 
naudojimo atžvilgiu. Todėl ir naujoji socialinė santvarka tu- 
rėtų būti tokia, kad ji šituos abu reikalavimus įvykdytų 
ir saugotų nuo iškrypimo. 

Asmeninis ir visuomeninis nuosavybės pobūdis bus ga- 
lima išsaugoti lik tada, kai tiek nuosavybės įsigijimas, tiek 
josios naudojimas bus kontroliuojamas. Naujojoje socia- 


17 Nationaloekonomie, II, 244 p. 

linėje santvarkoje turi būti nuosavybės kontrolė. Jau prač- 
jo tie laikai, kada vad. „privatinė nuosavybė“ buvo ištrū- 
kusi iš bet kokios visuomeninės priežiūros ir kada kapita- 
lizmo manijos pagauti individai ją naudojo kaip tinkami. 
Šita individualizmo manija turi baigtis. Nuosavybės nau- 
dojimas turi būti palenktas viešiesiems reikalams. 

Nustatyti praktinius šitos kontrolės ir šito palenkimo 
būdus yra labai sunku. Jie turi išaugti iš vietos ir laiko są- 
lygų. Viena tik aišku, kad naujojoje socialinėje sanivarko- 
je turi būti pajamų ir išlaidų kontrolės įstatymas, kuriuo 
pasiremdami valstybės organai galėtų prižiūrėti atskirų 
asmenų turtėjimą ir jų nuosavybės naudojimą. Apie tokį 
įstatymą yra kalbama daugelyje šalių. Jo reikalingumas 
diena iš dienos vis labiau jaučiamas. Toks įstatymas tu- 
rėtų numatyti, kad nebūtų gyvenama be darbo, kad gauna- 
mos pajamos būtų vienokiu ar kitokiu būdu uždirbtos arba 
būtų laikomos kaip atlyginimas už veltui dirbamą dar- 
bą. Iš kitos pusės, toks įstatymas turėtų paimti globon 
turtą tų, kurie dėl įvairių priežasčių jį leidžia be reikalo 
arba kurių reikalai yra nenormaliai išpūsti. Jau ir šiandien 
kalbama apie darbininkų šeimas, kurių vyras yra Iošikas 
arba gėrikas ir kuris visą uždarbį išeikvoja, nepalikdamas 
savo vaikams ir žmonai net nė minimumo. Tokių eikvoto- 
jų sudraudimas yra būtinas. Bet tokių esama ne tik darbi- 
ninkų sluoksniuose. Darbininkuose jie yra greičiau paste- 
bimi dėl to, kad dėl jų eikvojimo ten žmonės greičiau nu- 
kenčia. Bet aukštųjų sluoksnių eikvojimas gėrimui, liuk- 
suso dalykams, lošimui ir perdėtiems pasilinksminimams 
yra taip pat gerai žinomas dalykas. Jeigu čia atskiri žmo- 
nės ir ne taip greitai nukenčia, tai vis dėlto čia kenčia 
visuomenė ir visuomenei yra daroma skriauda. Tokie žmo- 
nės minėto įstatymo taip pat turėtų būti sudrausti. Kas 
savo turtą eikvoja be aiškaus reikalo, tas turėtų netekti 
teisės juo naudotis. Jam turėtų būti skiriama savotiška glo- 
ba kaip nepilnamečiui, nes toks eikvotojas kaip tik ir pa- 
sirodo nesubrendęs socialiniu atžvilgiu. Jis turi būti pri- 
žiūrimas, kad dėl jo nesubrendimo visuomenei nebūtų da- 
roma skriaudų. 

b. Nuosavybės naudojimo suvisuomeninimas 


Visuomeninis nuosavybės naudojimo pobūdis reikalauja, 
kad šitas naudojimas vienokiu ar kitokiu būdu būtų suso- 
cialintas, nes kitaip jis liks tik teoretinis dalykas. Mes ga- 
lime labai gražiai kalbėti apie tai, kad mūsų nuosavybė 
naudojimo atžvilgiu yra ne tik mūsų pačių, bet ir visų, kad 
ja pasinaudoti esant reikalui turi galėti kiekvienas. Bet kol 
nuosavybė nėra įjungta į socialinio gyvenimo tarnybą, tol 
minėtas reikalavimas yra tik idėja, kuri praktikoje neturi 
jokios reikšmės. Todėl naujoji socialinė santvarka turi pri- 
vatinės nuosavybės naudojimą taip sutvarkyti, kad jis pa- 
sidarytų ne tik asmeninė, bet ir visuomeninė funkcija, kad 
ja lengvai galėtų pasinaudoti ne tik josios savininkas, 
bet ir kiti visuomenės nariai. Privatinė nuosavybė turi bū- 
ti suvisuomeninla josios nepanaikinant. Įgytas daiktas vi- 
sados turi likti to, kas jį įgijo. Šito titulo atėmimas būtų 
nusižengimas pagrindiniam principui — darbo principui. 
Bet tai dar anaiptol nereiškia, kad savo įsigijimu pasirė- 
męs daikto savininkas galėtų išskirti kitus nuo jo naudo- 
jimo. Tokio išskyrimo naujoji socialinė santvarka neturė- 
tų leisti; atvirkščiai, ji turėtų būti tokia, kad kiekvienas 
visais visuomenės turtais galėtų lengvai pasinaudoti. 

Šiam reikalui šalia pajamų ir išlaidų kontrolės įstaty- 
mo reikia dar vieno, būtent kapitalo cirkuliacijos įstatymo. 
Visuomeninis nuosavybės naudojimo pobūdis bus realus 
tik tada, kai visuomenėje bet koks turtas, pirmoje eilėje 
pinigai, nebus sustingęs, bet judrus ir cirkuliuojąs. Kapi- 
talo cirkuliacijos įstatymas neturi leisti gulėti nenaudo- 
jamiems kapitalams. Tokie sustingę kapitalai turi būti iš- 
judinti arba juos perimant visuomenės tarnybai, arba pa- 
verčiant kuria nors judresne forma. Todėl net ir reikalin- 
gos gėrybės, bet kurios nėra čia pat naudojamos, turi būti 
sujungtos su visuomeniniais reikalais. Atrodo, kad gera 
priemonė būtų priverstinis nenaudojamų gėrybių padėji- 
mas į tam tikras įstaigas, arba į savotiškus bankus. Tokio 
pobūdžio bankai, kaip yra dabar, naujojoje socialinėje san- 
tvarkoje turėtų išnykti. Dabar bankai yra pelno ir biznio 
įstaigos. Tuo tarpu naujieji bankai turėtų būti tarpininkai 
tarp atskirų asmenų nenaudojamų gėrybių ir visuomenės, 

Jie turėtų paimti nenaudojamas gėrybes, paversti jas jud- 
ria forma ir sudaryti sąlygas jomis pasinaudoti visiems, 
kam tik reikia. Jie realizuotų praktiškai visuomeninį nuo- - 
savybės naudojimo pobūdį. Aiškiausiai šitokių įstaigų vaid- 
muo galėtų pasirodyti tada, kai ekonominės nenaudojamos 
gėrybės yra pinigo pavidalu. Šiuo metu bankuose esą pi- 
nigai nėra tikra prasme visuomeniniai. Jie yra prieinami 
tik mažam žmonių skaičiui, nes mūsų bankai iš skolinimo 
nori pralobti. Tuo tarpu naujojoje socialinėje santvarkoje 
bankas būtų tik tarpininkas tarp pinigų savininko ir tų pi- 
nigų naudotojo, ne skolintojo, nes procentai naujojoje sant- 
varkoje turėtų išnykti. Kiekvienas turi teisės pasinaudoti 
svetimu daiktu be atlyginimo už jį, jeigu jo savininkui ne- 
reikia. Naujieji bankai galėtų imti tik tam tikrą mokestį už 
tarpininkavimą „recompensatio servitiorum“ titulu. Bet 
tai anaiptol nebūtų procentai. Šitas mokestis eitų kaip at- 
lyginimas naujųjų bankų tarnautojams. 

Kapitalo cirkuliacijos įstatymas priverstų visus savi- 
ninkus nenaudojamas gėrybes pavesti tokio banko žiniai. 
Bankas jas paverstų judrios formos vienokiu ar kitokiu ka- 
pitalu, kaip rastų patogiau. Be abejo, piniginė forma čia 
būtų pagrindinė, nors nebūtina ir ne vienintelė. Tuo būdu 
susidarytų didelė gėrybių atsarga, iš kurios galėtų imti 
kiekvienas, kam reikia, pasinaudotų šiomis gėrybėmis ir 
jas paskui tam tikru būdu grąžintų, nes pasinaudojimas dar 
nėra gėrybių pasisavinimas. Visuomeninis nuosavybės nau- 
dojimo charakteris dar nereiškia, kad šitos gėrybės iš jų 
savininkų turėtų būti atimtos. Jos tik turėtų būti sutelk- 
tos į vieną vietą, kad visuomenė realiai galėtų jomis pasi- 
naudoti. Savaime suprantama, kad panaudotų gėrybių grą- 
žinimas, pavyzdžiui, pinigų pavidalu, turėtų būti labai 
lengvas, kaip lengvas turėtų būti ir jų gavimas. Tuo būdu 
gėrybės nebūtų sustingusios, ir kapitalas būtų cirkuliuojąs. 
Visuomeninis nuosavybės pobūdis tuomet tikrai būtų efek- 
žyvus: ne tik teorinis principas, bet ir praktinė galimybė. 
Atsiradus reikalui, į tokius bankus sutelktos gėrybės tu- 
rėtų būti grąžintos jų savininkams, kad jie jomis pasinau- 
dotų, nes savininkas turi teisę savu daiktu pasinaudoti 
pirmas. 

Šitie du įstatymai — pajamų bei išlaidų kontrolės ir ka- 
pitalo cirkuliacijos — būtų pagrindiniai stulpai nuosavy- 
bės principui realizuoti naujojoje socialinėje santvarkoje. 
Kad jie pakeistų dabartinį ekonominio mūsų gyvenimo 
vaizdą, aiškinti nereikia. Dabartinis gyvenimas pamažu 
prie jų jau eina, Nors kapitalizmo šaknys yra ir labai gi- 
lios bei išsikerojusios, bet jos jau yra apipuvusios, ir vi- 
sam kamienui išvirsti nereikia per daug didelio smūgio. 
Naujosios santvarkos vaizdas nuosavybės atžvilgiu daug . 
kam gali atrodyti utopiškas. Jis toks ir yra, jeigu į jį žiū- 
rėsime pro dabartinės santvarkos akinius. Bet taikydami 
naujuosius principus, vargiai galėtume sukurti kitokį vaiz- 
dą. 


NETURTO PRINCIPAS 
1. Neturto supratimas 


a. Neiurtas ir skurdas 


Reikalaujant, kad naująją socialinę santvarką tvarkytų 
darbo, nuosavybės ir neturto principai, visų pirma reikia 
skirti nelurtą nuo skurdo. Neturtas giliausia savo esme yra 
ne kas kita kaip gyvenimo paprastumas. Galima gyvenimą 
labai apsunkinti, jį sukomplikuoti ir apkrauti. Bet galima 
gyventi kukliai, paprastai ir laisvai. Palyginkime rokoko 
salę ir įvairias ceremonijas didikų dvaruose su moderniniu 
salonėliu ir su draugiškais santykiais ir pajausime, kur gy- 
venimas yra apkrautas ir kur jis yra paprastas. Pirmuoju 
atveju gyvenimas yra valdomas turto, antruoju — netur- 
to. Turto valdomas gyvenimas yra apsunkintas tokiais daik- 
tais ir veiksmais, kurie pasilieka gyvenimo periferijoje. 
Turtingas žmogus jaučia savotišką pareigą turėti daug tar- 
nų, daug baldų, daug kambarių, daug drabužių, rengti 
daug puotų, kviesti daug svečių, valgyti daug ir brangių 
valgių. Visam tam reikia ne tik pinigų. Čia reikia ir savo- 
tiškos energijos, kad visa tai įstengtum padaryti sava. Re- 
tai kas šitos energijos pakankamai turi, Todėl visi turto 
reikalaujami dalykai lieka su žmogumi nesusiję iš vidaus, 
lieka tik jo periferijoje. Labai dažnai atsitinka, kad žmo- 

gus šitos naštos pakelti negali, kad jis jaučia slegiantį visų 
šitų daiktų ir veiksmų pobūdį, todėi radikaliai keičia savo 
gyvenimą ir renkasi neturtą. Žmogui čia atsitinka kaip tam 
vaikui, kuris, apkrautas visokiais dirbtiniais žaislais, galų 
gale juos visus meta ir eina žaisti su smėlio krūva, kuri 
netrukdo jo vaizduotei. Pasibjaurėjimas turtu psichologiš- 
kai yra visai suprantamas, 

Neturtas kaip tik ir yra turto priešginybė. Kiek turtas 
gyvenimą apsunkina ir apkrauna, tiek neturtas jį atpalai- 
duoja nuo šitos naštos, padaro jį paprastą ir todėl žymiai 
lengvesnį bei žmoniškesnį. Nereikia manyti, kad yra žmo- 
niška taip save susivaržyti, kai pro visus tuos liuksuso 
daiktus ir liuksuso veiksmus nebūtų žymu asmenybės. Tai 
yra žmogaus pavergimas išviršiniam materialiniam gaiva- 
lui. Neturtas žmogų iš šito gaivalo kaip tik išlaisvina. Stai 
kodėl krikščioniškoje asketikoje neturtas yra laikomas vie- 
na iš pagrindinių priemonių siekti tobulumo. Atpalaiduo- 
damas žmogų nuo viso nereikalingo balasto, jis padaro 
dvasią laisvesnę ir labiau suprantančią tai, kas yra aukš- 
čiau šios tikrovės ribų. Turto ir neturto problema todėl 
nėra tiktai grynai socialinė. Ji yra sykiu psichologinė ir 
moralinė problema: psichologinė tuo atžvilgiu, kad žmo- 
gus neturte atsipalaiduoja nuo jį varžančios materialinės 
srities, moralinė tuo atžvilgiu, kad čia žmogus įgyja ge- 
resnį skonį aukštesnių idealų pasauliui. Meiurtas yra pir- 
mykštis laisvas žmogaus santykiavimas su materialinėmis 
gėrybėmis. Tai yra turėjimas to, kas yra reikalinga, ir sto- 
ka to, kas žmogų varžo ir apsunkina. Gyvenimo paprastu- 
mas išreiškia neturto esmę. 

Tuo tarpu skurdas eina daug toliau. Jeigu neturtas yra 
gyvenimo paprastumas, tai skurdas yra stoka priemonių 
gyvenimo paprastumui. Neturtas yra daugiau psichologinis 
išvidinis žmogaus nusiteikimas. Žmogus gali kartais būti 
net turtingas, bet savo dvasia ir savo veiksmais jis nesi- 
duoda turto principo apvaldomas. Jis savo gyvenimą tvar- 
ko kukliai ir paprastai. Tokius tad žmones Apreiškimas va- 
dina palaimintais: „Palaiminti beturčiai dvasioje“ (Mt 
5, 3). Tuo tarpu skurdas jau yra fizinė kategorija. Skurdo 
kaip dvasinio nusiteikimo nėra ir negali būti. Štai kodėl 
skurdas gali sugyventi ir su neturto, ir sų turto principu. 

Skurdžiai gyvenąs žmogus gali būti nusiteikęs vesti kuklų 
ir paprastą gyvenimą, bet jis gali norėti ir tokio gyvenimo, 
kuris yra valdomas turto principo. Tokių turtuolių dva- 
sioje mes galime rasti nemaža. Ir kai tik jiems pasitaiko 
proga pergalėti materialinį savo skurdą, jie tuojau savo 
gyvenimą taip apkrauna, kaip retas turtuolis. Tai yra tarsi 
atsilyginimas už skurdo metus. Bet dvasinio nusiteikimo 
būti skurdžiumi nė vienas žmogus neturi. 

Taip yra dėl to, kad minimumas materialinių gėrybių 
yra reikalingas ne tik kūno, bet ir dvasios gyvinimui bei 
tobulėjimui. Neturtas žmogų pakelia, skurdas jį gniuždo. 
Neturtas jį atpalaiduoja nuo periferinio susijimo su nerei- 
kalinga materialine sritimi. Skurdas žmogų dar labiau 
prie šitos materialinės srities pririša, nes čia jis esti pri- 
verstas nuolatos rūpintis tuo, kas gyvybei yra būtina. Su- 
prantama, kad toks nuolatinis pasinėrimas materialiniuose 
dienos rūpesčiuose dvasiniam gyvenimui yra labai nepa- 
lankus. E. Mounier sako, kad „žmogaus kova su skurdu 
ir su nesibaigiančiais artimiausios dienos rūpesčiais yra 
tokia slegianti ir taip apimanti visą žmogų, kad ji apskri- 
tai visą dvasinį gyvenimą sugniuždo ir net jo užuomazgi- 
nes apraiškas nustelbia“ !. Dvasia gali tinkamai išsivyslyli 
tik tada, kai ji yra laisva, vadinasi, kai ji nėra apsunkinta 
jau turimais daiktais ir veiksmais ir kai ji nėra apsunkinta 
rūpesčiais šilų daiktų įsigyti. Dvasią išlaisvina tik netur- 
tas. Turtas ją pavergia išviršiniam gaivalui, o skurdas — 
rūpesčiams dėl šito gaivalo. Dvasia negali tinkamai veikti, 
jeigu fizinis žmogaus pradas yra per didelis arba per ma- 
žas. Neproporcingas kūno išsivystymas ir neproporcingas 
jo suskurdimas dvasią apsunkina ir josios tobulėjimą stab- 
do. Taip yra ir ekonominėje srityje. Turtingame gyvenime 
dvasia pasineria, neturtingame ji neturi pakankamos atra- 
mos. Kad iš tikro dvasiniu atžvilgiu turtas susiliečia su 
skurdu, galime pastebėti palyginę dvasinį lygį mūsų dienų 
turtuolių su mūsų dienų skurdžiais. Tarp jų mes rasime 
nuostabaus panašumo. 

Todėl kova už neturtą yra sykiu kova su turiu ir su 
skurdu. E. Mounier yra formulavęs aštrų dėsnį, kad „nie- 


1 Op. cit., 64 p. 

kas neturi teisės būti turtingas“ 2. Šitas dėsnis turi būti 
papildomas kitu: „Niekas neturi teisės būti skurdžius“. Tur- 
tingumas ir skurdas naujojoje socialinėje santvarkoje tu- 
rėtų būti nežinomi ir nesuprantami dalykai. Tiesa, jų, kaip 
jau buvo sakyta įvade, niekas išvengti neįstengs. Bet prin- 
cipialiai jų būti neturėtų. Naujosios socialinės santvarkos 
doktrina neturėtų remtis turto ar skurdo kategorijomis. 
Josios idealas turėtų būti nefurtas, arba gyvenimo papras- 
tumas, kuris išlaisvina dvasią ir padaro ją tinkamą kūrybi- 
niams žygiams. Kūrybinis darbas, kuris sudaro pagrin- 
dinį naujosios socialinės santvarkos principą, yra gali- 
mas tik tada, kai žmogus nėra nei turtingas, nei skurdžius, 
vadinasi, tada, kai jis yra neturtingas, kai jis veda papras- 
tą ir kuklų gyvenimą. Neturio idealas yra naujosios sant- 
varkos siekimas. Kova už šitą idealą yra kova už gyvenimo 
suprastinimą, už dvasios išlaisvinimą, už kūrybiškumą. 
Tai yra kova „už tolį ir didybę“, kaip gražiai yra pasakęs 
Mounier 3, 

Skelbdami neturto ir paprastumo idealą, mes tuojau 
susiduriame su priekaištu, kad turto principo paneigimas 
yra ne kas kita kaip apdairumo dorybės paneigimas. Žmo- 
gus, būdamas apdairus ir išmintingas, sakoma, turi rūpintis 
ne tik tuo, kas yra, bet ir tuo, kas bus. Jis turi paisyti ne tik 
savęs vieno; bet ir savo artimųjų. Jis turi žiūrėti, kad ir jie 
būtų aprūpinti. Neturtas stumias žmogų lengvapėdiškai 
atsidėti tik šiai dienai, paliekant ateities reikalus ir rūpes- 
čius nežinia kam. Šitas priekaištas turi teisingą pagrindą, 
jeigu mes neturto principą imame izoliuotą nuo kitų prin- 
cipų ir jį skelbiame esančioje socialinėje santvarkoje. Tuo- 
met iš tikro nesirūpinimas savo ateitimi gali turėti labai 
skaudžių padarinių. Kapitalizmas palieka žmogų ekono- 
minėje srityje vieną sau, nežiūrėdamas jo ir jo savųjų 
ateities. Bet šitas priekaištas netenka galios, kai imame 
neturto principą sykiu su darbo ir su nuosavybės princi- 
pu. Darbo principas reikalauja, kad kiekvienas gyventų 
arba tiktai iš darbo, arba neimtų atlyginimo už darbą, jei 
jis turi pragyvenimą iš kur kitur. Nuosavybės principas 
reikalauja, kad nuosavybės naudojimo visuomeniškumas ne 


2 Vom kapit. Eigentumsbegriif..., 66 p. 
3 Op. cit, 62 p. 

tik būtų skelbiamas, bet ir konkrečiai vykdomas. Šitiems 
principams esant, ir neturto idealas negali sudaryti kokių 
nors ypatingesnių kliūčių ateičiai. Tas, kuris nori susi- 
krauti turto, kad ateityje galėtų nedirbti, naujojoje socia- 
linėje santvarkoje susikirs su darbo principu. Dirbti čia 
turi kiekvienas, kas tik gali. Tie, kurie negali, būtų išlai- 
komi iš bendro iždo. Jeigu kas norėtų sukrauti turto savo 
vaikams, susikirs su nuosavybės principu, nes vaikai pa- 
veldėtą turtą negalės laikyti savu, nes jie jį bus įsigiję 
ne savo darbu ir turės jį atiduoti visuomenės tarnybai. 
Neturto principas eina sykiu su abiem minėtais principais, 
ir vienas izoliuotai jis neturėtų būti nagrinėjamas. Be to, 
didelis rūpinimasis ateitimi ir tuo teisinimas savo turto 
yra nekrikščioniškas dalykas. Šv. Tomas, kalbėdamas apie 
išmaldos davimą, gražiai yra pasakęs, kad reikia duoti iš 
dabartinio pertekliaus ir kad negalima „apsvarstyti visų 
atsitikimų, galinčių pasitaikyti ateityje, nes tai reikštų gal- 
voti apie rytdieną, ką Viešpats yra uždraudęs“ *. Rytojaus 
diena, arba ateitis, yra Dievo rankose, ir mūsų neva apsi- 
draudimas turto pavidalu nuo josios netikėtumų dažnai 
yra tik juokingas vaiko žaidimas su nežinomybe, Štai ko- 
dėl E. Mounier ir sako, kad „„modernieji krikščionys, kaip 
ir kiti modernieji žmonės, lauko lelijų palyginimą, kuris 
jiems turėtų tarnauti kaip pagrindinė gyvenimo taisyklė, 
yra visiškai pamiršę. Jie teisinasi, kad toje santvarkoje, 
kurioje jie gyvena, nėra lengva tokius principus savyje 
išlaikyti gyvus. Bet kokia yra toji santvarka, kuri atima 
mažiesiems jų kuklias santaupas, o darbo besiilginčioms 
rankoms yra panaikinama bet kokia galimybė kurti. Taigi 
pasiteisinimas eina pro šalį, nes tie, kurie teisinasi, galėtų 
šitą išsigimusią santvarką pakeisti geresne“. Neturto 
principo realizavimas kaip tik šitą santvarką ir pakeistų. 


b. Žmogiškojo pragyvenimo idėja 


Neturto principas ankštai yra susijęs su pragyvenimo 
idėja. Šiuo metu, kada pragyvenimo idėja yra pagrįsta 
individualine sauvalia, apie neturto principo realizavimą 
pina K ia o i I A 

4 S. Th., q. 32, a. 5, ad. 8. 

5 Op. cit, 71 p. 

sunku būtų kalbėti. Neiurio principas gali būti suprastas 
tik tada, kai bus gerai suprasta pati pragyvenimo idėja, 


gas dvasiai tobulėti. 

Pragyvenimo idėja įvairiais laikais įvairiai yra spren- 
džiama. Reikalo ūkyje pragyvenimą apsprendė luomo rei- 
kalai. Tuo metu luominė pragyvenimo idėja buvo vyrau- 
janti. Ji buvo pajamų ir išlaidų reguliuotoja ir jų pateisin- 
toja prieš asmens sąžinę ir prieš visuomenę. Griuvus rei- 
kalo ūkiui ir atsiradus pelno ūkiui, luominė idėja užleido 
vietą individo idėjai. Čia ne luomas ir jo pareigos apspren- 
dė pragyvenimui reikalingų gėrybių kiekį, bet individo 
noras ir jo polinkiai. Pelno ūkyje pajamos nėra reguliuo- 
jamos reikalo. Todėl ir išlaidos šito reikalo nepaiso. Jos 
esti daromos pagal kiekvieno norą. Individualistinis visos 
pelno ūkio santvarkos pobūdis neleidžia šituos individo 
norus kokiu nors būdu reguliuoti. Todėl jeigu Iuominis 
pragyvenimas dar buvo varžomas luomo reikalų, tai indi- 
vidualinis pragyvenimas jau yra atsipalaidavęs nuo bet 
kokių varžymų. Jeigu luominiam pragyvenimui galima pri- 
kišti, kad jis buvo išpūstas ir netikslus, tai šitas priekaiš- 
tas — tik dar labiau sustiprintas — tinka ir individuali- 
niam pragyvenimui. Gyvendamas pagal savo luomą, žmo- 
gus dažnai iš paskutiniųjų stengėsi stovėti šito luomo rei- 
kalavimų aukštumoje. Čia ne turtingumas apsprendė pra- 
gyvenimą, bet luomo prestižas. Tuo tarpu šiuo metu, kada 
kiekvienam yra palikta teisė tvarkyti savo pragyvenimą, 
šito pragyvenimo būdą apsprendžia ne luomo ar profesi- 
jos prestižas, bet kiekvieno individo turtingumas. Ne pa- 
slaptis, kad šiandien ir toje pačioje profesijoje gyvenama 
labai įvairiai. Tai priklauso nuo kiekvieno turtingumo. 
Turto kiekis ir individo norai yra mūsų laikų individua- 
linio pragyvenimo apsprendėjai. 

Abi šitos pragyvenimo idėjos — luominė ir individuali- 
nė — negali būti pateisintos jau tik dėl to, kad jos pa- 
miršta vieną pagrindinį dalyką, būtent žmogiškumą. Rei- 
kia pripažinti, kad savų reikalų turi ir luomas, ir kiekvienas 
individas skyrium. Juos reikia patenkinti ir todėl reikia 
turėti tam tikrą materialinių gėrybių kiekį. Bet, be šitų 
luominių ir individualinių reikalų, esama dar ir bendrų 


197 


žmogiškųjų reikalų, kurių patenkinimas turi būti pirmu- 
tinis, nes jie yra pirmesni ir už luominius, ir už indivi- 
dualinius reikalus. Kiekvienas žmogus turi teisę padoriai 
misti, padoriai apsirengti, padorų butą turėti; kiekvienas 
turi teisę dalyvauti savos visuomenės gyvenime. Tai yra 
žmogaus teisė, vis tiek ar šitas žmogus bus kiemsargis, 
ar darbininkas, ar ministeris, ar vyskupas, ar karalius. 
Tik paskui, tik antroje vietoje eina luomo ar specialūs 
individo reikalai. Todėl kiekvienas žmogus visų pirma turi 
tiek turėti, kad jis patenkintų bendrus žmogiškuosius rei- 
kalus, kad jis savo dvasią ir savo kūną apgintų nuo skur- 
do. Tik paskui jam gali būti pridėta tiek, kiek reikalauja 
su luomu ar su jo individualinėmis pareigomis susijusios 
išlaidos. Tuo tarpu šiandien vieni neturi net būtiniausių 
dalykų, net tokių, dėl kurių stokos kenčia jų žmogišku- 
mas, o kiti eikvoja savo turtą neprotingiems ir netikslin- 
giems dalykams. Tokioje santvarkoje, be abejo, negali 
klestėti nei tikra kultūra, nei tikras žmogiškumas, nes kul- 
tūra yra kuriama ne tik atskirų asmenų, bet ir visos visuo- 
menės sutartiniu darbu, o žmogiškumas klesti tik tada, 
kai niekam faktiškai jis nėra paneigiamas. Bet kaip galima 
kalbėti apie kultūros kūrimą tų žmonių, kurie neturi kas- 
dieninės duonos, kurių drabužiai vos pridengia jų nuskur- 
dusį kūną ir kurių butai mirksta drėgmėje ir trenkia pe- 
lėsiais! Tai yra individualinio pragyvenimo idėjos pada- 
rinys. Luominio pragyvenimo metu buvo beveik tas pat. 
Skirtumas tik tas, kad tada į skurde gyvenančius žmones 
buvo žiūrima kaip į savotišką luomą. Tuo tarpu dabar 
kiekvienas yra paliktas pats sau ir pats vienas turi kovoti 
už savo egzistenciją. Luominio pragyvenimo idėja jau yra 
žlugusi, nes mūsų laikais yra žlugę ir patys luomai. In- 
dividualinio pragyvenimo įdėja žlunga sykiu su nykstan- 
čiu kapitalizmu. Jų vietoje naujojoje socialinėje santvar- 
koje turi atsirasti visai kitoks principas, kuris tvarkytų 
pragyvenimą ir su juo susijusius reikalus. 

Priešais Iuominio ir individualinio pragyvenimo idėją 
mes norime pastatyti žmogiškojo pragyvenimo idėją: vita 
secundum conditionem humanam. Žmogus yra visų pirma 
žmogus, o tik paskui kunigaikštis, vyskupas, ministeris, di- 
rektorius, kiemsargis ar batsiuvys. Žmogiškumas ir su juo 

susiję reikalai turi būti visų pirma patenkinti. Žmogišku- 
mas turi būti padėtas į pragyvenimo idėjos pagrindą. 
Žmogus turi vėl atsistoti į ekonominio gyvenimo ir veiki- 
mo centrą. Tai yra pagrindinis naujosios santvarkos rei- 
kalavimas. Reikalo ūkio santvarka su luomine savo idėja 
pirmoje eilėje statė tikras ar tik fiktyvias Žmogaus parei- 
gas. Pelno ūkio santvarka su savo individualinio pragy- 
venimo idėja pirmoje eilėje pastatė žmogaus norus. Naujoji 
socialinė santvarka pirmoje eilėje turi pastatyti patį žmo- 
gų. Ūkis, pelnas, ekonominis veikimas, pinigas, pati sant- 
varka — viskas čia turi būti žmogui. Žmogus yra ekono- 
minio veikimo matas ir tikslas. Kiekviena ekonominė sant- 
varka, kuri atitrūksta nuo žmogaus, yra pasmerkta žlugti. 
Kapitalizmo istorija tai aiškiai rodo. Kapitalizmo tragedija 
yra kiekvienos nuo žmogaus atitrūkusios kultūros trage- 
dija. Jeigu tad norime išsigelbėti iš dabartinio ekonominio 
chaoso ir iš slegiančios jojo logikos, mes turime grąžinti 
ūkiui antropocentrinį charakterį. 

Ūkio antropocentrizmas pirmoje eilėje apsireiškia pra- 
gyvenimo idėjoje. Pragyvenimas yra pirmutinis ekonomi- 
nio veikimo ir net visos ekonominės santvarkos pagrindas. 
Kaip jis yra suprantamas ir pagal ką jis yra tvarkomas, 
tokia pasidaro ir visa socialinė santvarka. Reikalaudami 
tad antropocentrinio pobūdžio visam ūkiui, mes jo visų 
pirma reikalaujame pragyvenimui. Pragyvenimas turi būti 
antropocentrinis, vadinasi, žmogus turi apspręsti jo kiekį, 
jo pajamas ir išlaidas. Žmogiškojo pragyvenimo idėja turi 
būti vedamasis motyvas visam ekonominiam ir socialiniam 
naujosios santvarkos veikimui. 

Žmogiškojo pragyvenimo idėja slepia savyje du princi- 
pu: lygumo ir skirtingumo. Lygumo principas reikalauja, 
kad kiekvienas žmogus turėtų lygų pragyvenimą, nes kiek- 
vienas yra žmogus ir kiekvienas turi patenkinti žmogiš- 
kuosius savo reikalus, kurie visiems yra vienodi. Žmogiš- 
kumas pats savyje yra lygaus pragyvenimo pagrindas. Iš 
kitos pusės, šitas visiems bendras žmogiškumas konkrečiai 
.apsireiškia įvairiais darbais ir reikalauja tam tikro mate- 
rialinių gėrybių kiekio. Žmogiškasis pragyvenimas apima 
ne tik žmogiškumą kaip tokį, bet ir jo konkretų apsireiš- 
kimą visuomenėje. Žmogus negali žmogiškai gyventi tada, 

kai jam stinga turto patenkinti bendriems žmogiškiems 
reikalams. Bet jis negali žmogiškai gyventi ir lada, kai 
jis neturi priemonių tinkamai atlikti savam darbui ir sa- 
voms pareigoms. Todėl žmogiškojo pragyvenimo idėja turi 
apimti ir bendrus žmogiškuosius reikalus asmens srityje, 
ir žmogiškuosius darbus bei pareigas visuomenės srityje. 
Asmeninis ir visuomeninis reikalas čia turi būti tinkamai 
paisomas. Asmeninis reikalas yra visiems vienodas. Kiek- 
vienas žmogus turi išvystyti savo asmenį, ir todėl kiek- 
vienas turi lygiai turėti priemonių šiam darbui. Lygumo 
principas ekonomikoje yra iš esmės susijęs su lygumo prin- 
cipu etikoje. Jeigu pripažįstame, kad kiekvienas žmogus 
yra kitam lygus ir kad kiekvienas turi pareigos lygiai iš- 
vystyti savo asmenį ligi kuo aukščiausio tobulumo, mes 
turime taip pat pripažinti, kad kiekvienas turi turėti ir ly- 
giai priemonių, kurios yra reikalingos asmens išvystymui. 
Pragyvenimo lygumas yra būtina išvada iš žmogiškųjų 
asmenų lygumo. Bet visuomeninis reikalas yra pragyve- 
nimo skirtingumo pagrindas. Žmogiškumo apsireiškimas 
visuomenėje konkrečiais darbais ir konkrečiomis pareigo- 
mis nebėra vienodas. Vienos pareigos yra daugiau surištos 
su pragyvenimo dalykais, kitos mažiau; vienos reikalauja 
daugiau paramos iš ekonominės pusės, kitos beveik jos 
visiškai nereikalauja. Todėl visuomeninio reikalo paten- 
kinimas pragyvenimą padaro nelygų. Prie asmeninių rei- 
kalų, kurie yra visiems vienodi, čia reikia dar pridėti tiek, 
kad žmogus galėtų tinkamai atlikti savo darbus ir savo 
pareigas. Dirbamo darbo ir vykdomų pareigų skirtingumas 
įveda skirtingumo principą ir į patį pragyvenimą. 

Vis dėlto reikia pastebėti, kad tasai pragyvenimo kiekis, 
kuris yra skiriamas darbui ir pareigoms, yra tiklai šiam 
reikalui. Jis negali būti panaudotas kam kitam. Jo turi 
būti tik tiek, kiek darbas ar pareiga griežiai reikalauja. 
Jis yra visuomeninės funkcijos dalykas, todėl turi būti 
visuomenės kontroliuojamas. Pragyvenimo kiekis visuo- 
meniniam reikalui yra savotiška reprezentacija su atsi- 
skaitymu. Kiekvienas žmogus, kuris dirba tam tikrą darbą 
ar vykdo tam tikrą pareigą, turi turėti pakankamai mate- 
rialinių gėrybių šiam darbui ar šiai pareigai. Tai yra jo 
žmogiškoji teisė. Bet jis turi ir žmogiškąją pareigą duoti 

visuomenei apyskaitą iš jo vartojamų gėrybių. Jos nėra 
skiriamos jo asmens reikalui. Todėl pagal savo nuožiūrą 
jos negali būti nė naudojamos. 

Tuo žmogiškojo pragyvenimo idėja ir skiriasi nuo luo- 
minės pragyvenimo idėjos, kuri į darbus ir į pareigas labai 
daug kreipdavo dėmesio. Bet ji pamiršo, kad turtas, ski- 
riamas darbams ir pareigoms, kyla iš visuomeninio reikalo, 
todėl turi būti vykdomas visuomeniniu būdu, vadinasi, 
tam tikroj priežiūroj ir kontrolėj. To luominiame pragyve- 
nime nebuvo. Čia turtas buvo naudojamas pagal savo as- 
mens nuožiūrą. Todėl anoje santvarkoje kaip tik ir atsirado 
tas milžiniškas skirtumas tarp aukštesniųjų ir žemesniųjų 
luomų. Žmogiškojo pragyvenimo idėjoje visuomeninį rei- 
kalą apsprendžia ne luomas kaip toks, bet konkrečios pa- 
reigos ir konkretūs darbai. Skirtingumo principas, būda- 
mas visuomeninio pobūdžio, jokiu būdu nepanaikina lygu- 
mo principo, nes jis yra palenkiamas visuomenės kontro- 
lei. Naujoji socialinė ir ekonominė etika skelbia, kad dar- 
bui skiriamas pragyvenimo kiekis yra visuomeninis turtas, 
todėl sąžinėje žmogus yra įpareigotas jį naudodamas žiū- 
rėti visuomenės naudos. Juridiniu atžvilgiu šitas naudo- 
jimas turi būti tam tikrų organų kontroliuojamas. Šitaip 
galima išvengti tos lygumo fikcijos, kurią skelbia komu- 
nizimas, ir sykiu tos individualios sauvalios, kuri išsivystė 
kapitalizme. Kapitalistinėje santvarkoje darbai ir parei- 
gos pateisina kiekvieną individo užgaidą, visiškai nepai- 
sydami visuomenės reikalų. E. Mounier cituoja ir ironi- 
zuoja buržuazinį plataus pragyvenimo pasiteisinimą: „Su- 
praskite mane! Mano padėjime juk reikia turėti namą 
Passy, du automobiliu, 2, 3 ir net 5 tarnus... Juk negali- 
mą man nesurengti tiek ir tiek priėmimų, tiek ir tiek šven- 
čių ir pietų. Ką gi man pasakytų, kad aš mažiausiai poros 
mėnesių nepraleisčiau prie jūros“ 8. Be abejo, „padėjimo“ 
reikia visados žiūrėti. Žmogus gali turėti net ir 10 auto- 
mobilių ir net 20 tarnų. Jis gali turėti keletą namų ir ke- 
letą mėnesių gyventi prie jūros ar ant jūros. Bet visi ši- 
tie dalykai turi būti pateisinti: jie turi būti pagrįsti rei- 
kalu. Toks žmogus turi visuomenei įrodyti, kad viso to 

iš tikro reikalauja jo einamos visuomeninės pareigos arba 
jo dirbamas darbas. Jeigu ekspedicija keliauja ištirti Azi- 
jos ar Afrikos gelmes, jai reikės daugiau automobilių ir 
tarnų negu kokiam nors departamento direktoriui. Pats 
turėjimas yra visiškai neutralus. Jis nieko nei įrodo, nei 
paneigia. Viską čia apsprendžia reikalas, susijęs su dir- 
bamu darbu ir su einamomis pareigomis. Todėl mes ne- 
neigiame net ir didesnio turto kiekio. Mes tik reikalauja- 
me, kad šitas kiekis būtų visuomenės akyse pateisinamas 
tikru reikalu ir kad jo naudojimas būtų visuomenės kont- 
roliuojamas. 

Pragyvenimo kiekis, reikalingas darbui ir pareigoms, 
yra labai reliatyvus. Jis priklauso ne tik nuo vietos ir lai- 
ko sąlygų, bet ir nuo darbo pobūdžio, nuo darbo ryšio su 
materialine sritimi, nuo pareigų platumo ir t. t. Todėl 
nustatyti jam kokias nors taisykles iš anksto negalima. 
Jos turi kilti iš konkretaus gyvenimo. Bet pragyvenimo 
kiekis, reikalingas asmens reikalui, yra aiškesnis, nes jis 
turi didesnį absoliutumo laipsnį, nors. ir pasiduoda įvai- 
rioms pašalinėms ir išviršinėms įtakoms. Šitas kiekis turi 
būti visiems vienodas, nes jis remiasi vienodu reikalu iš- 
vystyti žmogiškąjį asmenį. Jis turi būti toks, kad žmogus 
galėtų ne tik vegeluoti, apsigindamas nuo mirties, bet kad 
jis galėtų žmogiškai gyventi ir tobulėti. Jis yra visai kas 
kita negu tasai kiekis, kurį senieji reikalo ūkio ekonomis- 
tai ir filosofai vadino „necessarium vitae“, vadinasi, tai, 
kas yra reikalinga žmogaus gyvybei ir be ko žmogus iš 
viso negalėtų egzistuoti. Toksai kiekis yra skurdo kiekis, 
ir apie jį mes nekalbame. Žmogiškojo pragyvenimo kiekis 
turi būti toks, kad jis atitiktų ne tik fizinius žmogaus rei- 
kalus, bet ir žmogiškąją vertę bei garbę. 

Prie žmogiškojo pragyvenimo asmens reikalui pirmoje 
eilėje priklauso fiziniai reikalai: maistas, drabužis ir bu- 
tas. Šiandien net šitie elementariausi dalykai yra suskirs- 
tyti pagal atskirų individų sauvalią. Tuo tarpu vienodai 
gerai misti turi teisės kiekvienas žmogus. Maisto lygumas 
nereiškia jo sudėties ar jo kiekio vienodumo. Jis tik reiškia, 
kad kiekvienas žmogus turi turėti galimybės pavalgyti 
sočiai ir sveikai. Kiek ir kaip, jis nustatys pats pagal sa- 
vo Sveikatą, pagal organizmo struktūrą ir pagal reikalin- 

gos energijos kiekį. Tuo tarpu šiandien vad, aukštesnieji 
sluoksniai valgo per daug gerai, o darbininkai neturi net 
pakankamo kiekio paprasčiausių valgių, nekalbant apie 
brangesnius produktus. Tokia socialinė santvarka, kur net 
maistas yra neteisingai paskirstytas, be jokios abejonės, 
turi gauti galą. Tas pat reikia pasakyti ir apie drabužį. 
Drabužio uždavinys yra apsaugoti kūną nuo klimato pa- 
sikeitimų. Šita apsauga yra visiems vienoda, Šiltai ir pa- 
doriai apsirengti turi teisės kiekvienas žmogus. Drabužio 
gražumą ir jo tvirtumą apsprendžia šalies skonis ir ga- 
mybos tobulumas. Bet šitie dalykai taip pat visiems turi 
būti prieinami. Negalima elgtis taip, kaip šiandien elgia- 
masi, kada drabužio estetika ir jo kokybė yra tik aukštųjų 
sluoksnių dalykas. Tuo tarpu darbininkai nešioja be jokio 
skonio pasiūtais ir trumpai tvėriančiais apvalkalais. Apsi- 
rengimo skonis turi būti auklėjamas visuose, o gamybos 
pasiekti laimėjimai turi būti visiems prieinami. Dar vie- 
nodesnį reikalavimai tinka butui. Butas yra ne tik sienos, 
bet ir oras, ir šiluma, ir šviesa. Šių dalykų yra reikalingas 
kiekvienas žmogus. Kiekvienas tad turi turėti galimybės 
jais pasinaudoti. Kiekvieno žmogaus butas turi būti pa- 
bankamai erdvus, šiltas ir šviesus. Visokios lindynės rů- 
siuose, fortuose, požemiuose yra mūsų civilizacijos gėda, 
kuri turi būti kuo greičiausiai pašalinta. Kaip katalikai 
namų savininkai gali savo sargus laikyti rūsyje, kur tvan- 
ku ir tamsu, o patys gyventi kelių kambarių butuose, ši- 
tas dalykas netelpa krikščioniškai mąstančioje galvoje. 
Nustatyti buto kokybę ir kambarių skaičių yra negalima. 
Bet tam tikros ribos vis dėlto turėtų būti. Jeigu žiūrėsime 
tiktai asmens reikalų, nerišdami jų su dirbamu darbu ar 
einamomis pareigomis, kurios gali pareikalauti ir didesnio 
buto, atrodo, galėsime šitas ribas išreikšti tokiu dėsniu: 
šeimai turi būti ne mažiau kaip du kambariai ir virtuvė ir 
ne daugiau kaip po vieng kambarį kiekvienam šeimos na- 
riui. Todėl, augant šeimos skaičiui, turi augti ir buto dydis. 
Kitaip naujosios kartos auklėjimas labai smarkiai nuken- 
čia. Vadinasi, sotus ir sveikas maistas, šiltas ir padorus 
drabužis, erdvus, šiltas ir šviesus butas yra kiekvieno 
žmogaus žmogiškas reikalavimas, kuris naujojoje sociali- 
nėje santvarkoje turi būti patenkintas aprėžiant ten, kur 

yra per daug, ir pridedant ten, kur yra per maža. Fizinių 
reikalų vienodumas yra aiškesnis negu kurių kitų. Juos 
tad patenkinti lengviausiai galima. 

Dvasinių reikalų tam tikras kiekis asmens tobulėjimui 
taip pat yra vienodas. Prie jų priklauso visų pirma reika- 
lingas išsilavinimas. Aukštos kultūros kraštuose einama 
prie to, kad visi žmonės būtų pasiekę tam tikro išsilavi- 
nimo laipsnio, kuris, be abejo, svyruoja pagal šalies ir lai- 
ko sąlygas. Šitas išsilavinimas turi būtį padarytas prieina- 
mas visiems žmonėms ne lik formaliai, bet ir materialiai. 
Toliau, pasiektas išsilavinimas turi būti palaikomas ir to- 
liau, pasinaudojant tokiomis priemonėmis, kurios neleidžia 
dvasiai apsnūsti ir pamiršti tai, kas buvo pasisavinta. Čia 
taip pat kiekvienas žmogus turi teisę pasinaudoti šitomis 
priemonėmis, kaip spauda, knygomis, įvairiomis paskaito- 
mis, kursais ir t. t. Todėl pragyvenimo kiekis turi būti toks, 
kad jis leistų šitų priemonių įsigyti. Be to, kiekvienas 
žmogus turi teisę naudotis apskritai kultūriniais žmonijos 
laimėjimais mokslo, meno ir visuomenės gyvenimo srityje. 
Todėl tokios institucijos, kaip teatras, muziejai, parodos, 
koncertai, bibliotekos, turi būti prieinamos visiems. Rei- 
kalingos šiems dalykams išlaidos priklauso prie žmogiš- 
kojo pragyvenimo. Todėl žmogus turi turėti tiek ekono- 
minių gėrybių, kad jis patenkintų ne tik savo kūno, bet 
ir savo dvasios reikalavimus, kad jis turėtų realios gali- 
mybės išvystyti ne tik savo kūną, bet ir savo sielą. 

Žmogiškojo tad pragyvenimo idėja apima ne tik asme- 
ninį reikalą, bet ir visuomeninį, ne tik kūną, bet ir dvasią. 
Lygumo ir skirtingumo principais ji apsaugoja pragyve- 
nimą nuo mechaniško uniformavimo ir nuo nevaržomos 
sauvalios. Kiek žmogus yra asmuo, tiek jis lygus kitam 
žmogui ir todėl turi turėti vienodą pragyvenimą. Bet kiek 
žmogus yra tam tikro darbo ar tam tikros pareigos reiš- 
kėjas, jis yra skirtingas ir todėl turi turėti skirtingą pra- 
gyvenimą. Bei šitas skirtingumas turi būti kontroliuojamas 
iš viršaus ir saistomas sąžinės iš vidaus. Žmogiškojo pra- 
gyvenimo idėjos realizavimas apsaugotų kiekvieną Žmogų 
ir nuo skurdo, ir nuo turto. Skurdas čia būtų pakirstas ly- 
gumo principu. Turtui nurodytų ribas visuomeninės kont- 
rolės funkcija. Aukštieji sluoksniai čia turėtų daug ko at- 

sisakyti, o žemesnieji sluoksniai turėtų daug ko gauti. 
Visiškas lygumas niekados nėra įmanomas. Visiškai skurdą 
išnaikinti taip pat nepasiseks. Bet minėtų principų įvyk- 
dymas sudarytų bent tokias sąlygas, kad žmogui nereikėtų 
visą laiką ir energiją išeikvoti kovai su badu, su šalčiu ir 
su tamsa. Jam liktų bent tiek, kad jis galėtų žmogiškai 
pasilsėti ir kad turėtų laiko patenkinti žmogiškąjį tiesos, 
gėrio ir grožio alkį. 


2. Perteklius ir jo atidavimas 
a. Pertekliaus supratimas 


Pertekliaus problema yra surišta su pragyvenimo pro- 
blema. Kai pragyvenimą valdo luominė idėja, perteklius 
tada yra visa tai, kas yra nereikalinga luomui. Be abejo, 
šitas nereikalingumas yra reliatyvus, ir praktiškai jis be- 
veik niekados nepasitaikydavo, nes luomo reikalai yra tiek 
platūs, kad jais visados turimą turtą galima pateisinti. 
Štai kodėl Vasguezas ir formulavo principą, kad net ka- 
raliai retai turi pertekliaus. Luominė pragyvenimo idėja 
perteklių paverčia grynai teoretine sąvoka, kuriai atitik- 
mens praktikoje sunku surasti. Tai nereiškia, kad luominės 
idėjos valdomame ūkyje pertekliaus tikrumoje nebūtų. Jo 
esama ir labai daug. Bet šitos idėjos reikalavimai yra to- 
kie platūs ir tokie neaiškūs, kad kiekvienas sugeba objek- 
tyvų perteklių įterpti į savo reikalų rėmus. 

Dar labiau pertekliaus sąvoka yra dingusi individua- 
linio pragyvenimo idėjoje, kuri atsiremia į individo norus. 
Žmogaus norai yra tokie, kad jų ribų niekas neįstengia 
nustatyti. Kai šitais norais yra grindžiamas pragyvenimas, 
suprantama, kad jame pertekliaus klausimas visiškai 
dingsta. Šiandien iš tikro apie perteklių jau nekalbama. 
Pelnu paremta ekonominė mūsų santvarka pertekliaus ne- 
bežino. Net ir milijonieriai skundžiasi, kad jiems trūksta 
tai šio, tai to, kad pradėtas biznis neinąs taip, kaip buvo 
numatyta, kad vienur ar kitur jie turėję nuostolių. Pertek- 
liaus sąvoka mūsų santvarkoje pasidarė nereali. Tai taip 
pat nereiškia, kad jo iš tikro nebūtų. Mūsų laikais pertek- 
liaus esama daug daugiau negu reikalo ūkio periode. Visa 

tai, kas yra pelnoma, tikrumoje yra ne kas kita kaip per- 
teklius. Bet subjektyvinis mūsų ūkio pobūdis neleidžia 
objektyvaus pertekliaus rasti. Visa tai rodo, kiek pertek- 
liaus supratimas yra susijęs su pragyvenimo idėja. 

Dedant į pragyvenimo pagrindą žmogų ir įvedant į eko- 
nominę santvarką žmogiškojo pragyvenimo idėją, reikia 
šitos idėjos šviesoje įvertinti ir pertekliaus klausimą, nes 
čia jis yra nušviečiamas visai kitaip negu luominiame 
arba individualiniame pragyvenime. Žmogiškoji pragyve- 
nimo idėja yra gyvenimo paprastumo idėja, kuri kovoja 
su skurdu ir su turtingumu. Tikrumoje šitas turtingumas 
kaip tik ir yra perteklius, vadinasi, toks turtingumas, kuris 
žmogui yra nereikalingas, kuris jį tik apsunkina ir apkrau- 
na. Žmogiškojo pragyvenimo kova virsta tikrumoje kova 
su skurdu ir su perteklium. Naujojoje socialinėje santvar- 
koje perteklius taip lygiai negali būti pakenčiamas, kaip 
ir skurdas, nes skurdas tikrumoje atsiranda tik tada ir tik 
dėl to, kad yra žmonių, kurie turi per daug. Neturto prin- 
cipas, kuris naujojoje socialinėje santvarkoje turi būti rea- 
lizuotas šalia darbo ir nuosavybės principų, tikrumoje yra 
ne kas kita kaip pertekliaus pašalinimas. Niekas negali 
gyventi skurde ir niekas negali turėti per daug — štai du 
pagrindiniai neturto principo reikalavimai, Pertekliaus tad 
problema naujojoje socialinėje santvarkoje atsistoja visu 
rimtumu. 

Senieji reikalo ūkio ekonomistai ir sociologai skirdavo 
dvi pertekliaus rūšis: absoliutinį perteklių, kuris atlikdavo 
nuo luominio pragyvenimo (necessarium status), ir relia- 
tyvų perteklių, kuris atlikdavo nuo būtino gyvybės palai- 
kymo (necessarium vitae). Šituos terminus galime pasi- 
laikyti ir mes. Tik į juos reikia įdėti kiek kitokį turinį. Kaip 
jau buvo minėta, žmogiškajame pragyvenime esama dviejų 
dalių: asmens reikalo ir visuomeninio reikalo. Todėl ir per- 
teklius žmogiškojo pragyvenimo atžvilgiu taip pat gali būti 
dvejopas. Vienos rūšies perteklius bus tos visos ekono- 
minės gėrybės, kurios atlieka nuo asmeninio reikalo, ku- 
rios nėra būtinos žmogaus asmens išvystymui ir ištobulini- 
mui. Pavadinkime šitą perteklių reliatyviniu pertekliumi. 
Kitos rūšies bus perteklius, kai juo bus laikomos tos eko- 
nominės gėrybės, kurios atlieka nuo visuomeninio reikalo, 

nuo darbo ir pareigų. Šitam pertekliui tiks absoliutinio 
pertekliaus vardas. Pirmąjį perteklių vadiname reliatyvi- 
niu dėl to, kad atliekamos nuo asmeninio reikalo gėrybės 
gali būti panaudotos visuomeniniam reikalui, vadinasi, 
jos žmogui tik reliatyviai nėra reikalingos. Bet jos gali 
būti reikalingos ir dažnai faktiškai yra sunaudojamos dar- 
bo priemonėms arba pareigų vykdymui. Tuo tarpu antra- 
sis perteklius gauna absoliutinio vardą dėl to, kad tos gė- 
rybės, kurios atlieka jau ir nuo darbo bei nuo pareigų, yra 
absoliučiai žmogui nereikalingos. Šitas skirtumas yra labai 
svarbus, ir praktiškai jis turi didelės reikšmės neturto prin- 
cipui realizuoti. 


b. Pertekliaus atidavimas 


Neturto principas naujojoje socialinėje santvarkoje gali 
būti įvykdytas tiktai pertekliaus atidavimu. Jau esame 
kalbėję, kad nuosavybė naudojimo atžvilgiu yra visuome- 
ninė, kad ja pirmoje eilėje pasinaudoja josios savininkas, 
o kai jam nereikia, ja turi teisės naudotis kiekvienas, kam 
yra reikalinga. Tai, be abejo, nereiškia, kad čia kiekvienas 
ja galėtų naudotis savo nuožiūra. Anaiptol! Nuosavybės 
naudojimas yra visuomeninis, todėl jis turi vykti visuo- 
menėje ir per visuomenę. Tik būtiniausiais atvejais yra 
leidžiama pasinaudoti kito nuosavybe be visuomenės ins- 
titucijų tarpininkavimo. Bet tokie atvejai yra reti. Jie tai- 
syklės nesudaro. 

Jeigu naudojimo atžvilgiu visuomeninė yra kiekviena 
nuosavybė, tai šitas visuomeninis pobūdis padidėja ypa- 
tingai pertekliuje. Perteklius pačia savo esme priklauso 
visuomenei jau tik dėl to, kad jis yra perteklius, vadinasi, 
žmogui nereikalingas. Visuomeninė pertekliaus funkcija 
yra esminė. Asmeninio charakterio jis visiškai neturi. Ta- 
sai, kuris perteklių gamina, jį gamina ne sau, nes jam 
nereikia, bet visuomenei, Pertekliaus paskyrimas yra pra- 
turtinti visuomenę. Tiesa, gali atsirasti ir kapitalistinėje 
santvarkoje yra labai daug tokių žmonių, kurie perteklių 
laiko savu. Bet tai yra ne tik ekonominės, bet ir moralinės 
tvarkos iškreipimas. Kaip galima savu laikyti tai, kas 
žmogui yra nereikalinga? Pagaminimo alžvilgiu pertek- 

lius yra ło ar kilo asmens. Bet naudojimo atžvilgiu jis 
absoliučiai yra visuomenės. Naudotis tais daiktais, kurių 
žmogui nereikia, yra savotiškas persisotinimas ir šykš- 
tumas. Tai yra tas pat, ką valgyti be noro, tik dėl to, kad 
kitam neliktų. Tokio iškrypimo normalioje santvarkoje 
neturėtų būti. Perteklius yra visuomenės lurtas, ir lai vi- 
suomenei jis turėtų būti atiduotas. „Tą akimirksnį,— sako 
E. Mounier,— kai į atskiro žmogaus rankas susirenka tiek 
ekonominių vertybių, kad jos peržengia jo reikalų kiekį, 
jos jau nebepriklauso jam“ 7. 

Visuomeninis pertekliaus pobūdis reikalauja, kad jis 
būtų atiduotas visuomenei. Ir juo perteklius yra didesnis, 
tuo šita pareiga atiduoti yra griežtesnė. Aukščiausio laips- 
nio ji pasiekia absoliutiniame pertekliuje. Tos ekonominės 
gėrybės, kurios yra nereikalingos nei savam asmeniui, net 
savam darbui bei pareigoms, yra svetimas turias. Kas jg 
valdo, tas valdo svetimą daiktą ir turi jį grąžinti visuo- 
menei. Absoliulinis perteklius turi būli atiduolas visas. 
Mūsų žemė yra per daug skurdi, kad mes galėtume pa- 
silikti tai, kas mums nereikalinga. Mūsų ekonominis gy- 
venimas niekados nebus toks tobulas, kad galėtume aprū- 
pinti visus Žmones reikalingais daiktais. Todėl negalima 
toleruoti, kad būtų tokių, kurie turėtų nereikalingų gėry- 
bių. Mes turime atnaujinti pirmųjų amžių krikščionių 
pažiūrą, kad absoliutinis perteklius yra svetimas turtas ir 
todėl turi būti atiduotas. Tai yra ne tiek juridinis, kiek mo- 
ralinis reikalavimas. Tai yra ne tik meilės, bet ir teisin- 
gumo pareiga. Kas pasilaiko perteklių, įžeidžia paskirslo- 
mąjį leisingumą, nes jis telkia savo rankose ias gėrybes, 
kurios jam nereikalingos ir kurios todėl priklauso kitiems. 
E. Mounier todėl teisingai sako, kad „pareigą išdalinti 
perteklių reikia laikyti teisingumo ir artimo meilės įsaky- 
mu, kuris liečia visa tai, ką mes vadiname absoliutiniu 
pertekliumi“ 8. Pertekliaus pasilaikymas su krikščioniškąja 
dvasia yra nesuderinamas. 

Perteklius yra skiramas tiems, kurie neturi. Šitą dalyką 
žinojo ir šv. Tomas, kuris reikalavo, pasiremdamas pri- 

7 Op. cit., 76 p. 

8 Op. cit., 70 p. 

gimtąja teise, perteklių išdalinti vargšams. Be abejo, išda- 
linimo bždas gali būti labai įvairus. Nėra būtino reikalo iš- 
dalinti pertekliaus substanciją ir tuo būdu jį patį likviduoti 
labai greitai, bet gal ne visai tiksliai. Galima perteklių 
išdalinti ir taip, kad būtų įsteigta kokia nors įmonė, kurioje 
darbininkai gautų darbo, ar kokia nors institucija, kuria 
galėtų neturtingi žmonės pasinaudoti. Bet būtų dar pik- 
tesnis fariziejiškumas, jei pertekliaus atidavimo priedan- 
goje būtų steigiamos pelno įmonės, kurių uždirbti pinigai 
eitų į neva perteklių atidavusių savininkų kišenes. Ūkio 
moralė neleidžia iš pertekliaus įsteigtų įmonių ar institu- 
cijų pelną imti sau. Jis taip pat bus perteklius ir taip pat 
bus neteisėtai imamas. Perteklius iuri būti atiduotas su 
visais savo vaisiais. Išdalinimo būdas gali kisti pagal lai- 
ko ir vietos reikalavimus. Bet viena yra tikra, kad pertek- 
liaus pasilaikymas negali būti toleruojamas. 

Visa, kas čia buvo pasakyta, liečia absoliulinį perlek- 
lių. Reliatyvinis perteklius nėra tokia griežta prasme vi- 
suomeninis, nes jis yra susijęs su asmens darbu ir su jo 
pareigomis. Jį paliečia tik socialinės meilės principas, ku- 
ris liepia duoti išmaldą. Reliatyvinis perteklius yra sais- 
tomas išmaldos įsakymo. Jeigu žmogus turi tokių materia- 
linių gėrybių, kurios jam atlieka nuo jo asmens palaikymo 
ir išvystymo, jis nėra įpareigojamas jas atiduoti, bet jis 
yra įpareigojamas nuo jų duoti išmaidą. Koks turi būti 
šitos išmaldos kiekis, tai paliekama kiekvienam, nes meilės 
žygiai negali būti matuojami. Našlės skatikas gali būti 
vertingesnis už fariziejaus denarą. Kadangi darbui ir pa- 
reigoms pasiliekamas turtas turi būti, kaip minėjome, 
kontroliuojamas, todėl čia nėra didelio pavojaus, kad re- 
liatyvinio pertekliaus priedangoje gali susikrauti dideli 
turtai. Reliatyvinio pertekliaus palikimas jo savininko ran- 
kose ir jo apsunkinimas tik moraline išmaldos pareiga ne- 
sipriešina neturto principui, nes visuomeninė kontrolė 
visados reikalaus pateisinti savo pajamas ir išlaidas, o 
krikščioniškoji meilės pareiga saistys sąžinę, reikalaudama 
išmaldos. Išmaldos įsakymas mūsų dienų moralinėje sant- 
varkoje pasidarė ar tik ne paskutinis. Apie jį labai maža 
kalbama ir rašoma. Socialinės meilės nuodėmės nėra kva- 
lifikuojamos kaip sunkios, ir jų atitaisymas nėra taip rei- 

kalaujamas, kaip kurių nors kitų. Bet taip neturėtų būti. 
Krikščioniškoji sąžinė turėtų būti jautresnė artimo meilės 
įsakymui. Išmaldos davimas turėtų būti vienas iš pirma- 
eilių socialinių krikščionies darbų. Naujoji socialinė sant- 
varka turėtų neturto principą realizuoti ne tik ekonomi- 
koje, bet ir etikoje. 


3. Neturto principas socialinėje 
santvarkoje 


a. Reikalo principo atgaivinimas 


Neturto principas socialinėje santvarkoje gali prasidėti 
tiktai reikalo principo atgaivinimu. Tai yra teoretinė ne- 
turto pusė. Bet ji yra būtina, kad neturtas galėtų iš tikro 
visuomenėje įsigalėti. „Kapitalistinės epochos pelno prin- 
cipas turi pajamų atžvilgiu vėl užleisti vietą reikalo prin- 
cipui“ °. Tai yra pagrindinis reikalavimas. 

Pelno principas yra tikrumoje medžiagos principas. 
Žmogus, kuris ekonominį savo veikimą tvarko pagal pelno 
principą, dirba ne sau, bet medžiagai; jis didina ekono- 
mines vertybes dėl jų pačių; jis kuria ekonominę santvar- 
ką pačią savyje. Ekonominis tokio žmogaus veikimas pa- 
sidaro panašus į estetinį veikimą, kuris savo esme yra 
nesurištas su žmogaus reikalais. Bet tai yra tik išviršinis 
panašumas. Savo viduje ekonominis veikimas yra visiškai 
skirtingas nuo estetinio veikimo. Ir kas ekonominį veiki- 
mą pradeda tvarkyti estetinio veikimo principais, tuojau 
pasuka tokiu keliu, kuris veda į žmogaus pavergimą ma- 
terialiniam gaivalui. Estetinio veikimo nepriklausomumas 
nuo žmogaus reikalų yra pažadintas pačios šito veikimo 
esmės. Estetinis veikimas pačia savo prigimtimi eina daik- 
to transfigūracijos, arba perkeitimo, linkme. Menas vaiz- 
duoja savimi perkeistąjį pasaulį. Tai yra būsimo pasaulio 
atšvaita. Todėl estetinis veikimas, kad ir nepalenktas žmo- 
gui, vis dėlto žmogaus neslegia ir nepavergia. Atvirkščiai, 
įvesdamas jį į aukštesnio pasaulio simbolius, jis atpalai- 
duoja žmogų nuo šios neperkeistos realybės; jis jį pastū- 
mi aukštyn. Štai kodėl menas, kad ir netarnaudamas tiesio- 

giniu būdu žmogui, visuomet jam daro kilninančios ir do- 
rinančios įtakos. Meno kūriniai žmogaus netraukia į žemę 
ir prie josios nepririša. 

Visai kitaip yra su ekonominiu veikimu. Ekonominis 
veikimas yra valdomas naudingumo vertybės, kitaip jis 
nebūtų ekonominis. Ekonominė kultūra yra naudingumo 
vertybės realizavimas. Tuo tarpu naudingumas daikto ne- 
perkeičia, kaip gražumas. Jis jį tik taip sutvarko, kad daik- 
tas galėtų tikti kuriam nors siekiamam žmogaus tikslui 
kaip priemonė. Gražumas daro įtakos daikto vidui. Nau- 
dingumas sutvarko tik jo paviršių. Naudingumo realizavi- 
mas daiktuose anaiptol neturi transtigūracinio pobūdžio. 
Visuotiniame pasaulio perkeitime jis nedalyvauja. Jis yra 
tik parengimas žmogui priemonių jo numatytiems tikslams. 
Todėl ekonominės kultūros paliesti daiktai yra kultūringi 
tik pačiame savo paviršiuje. Ekonominė kultūra yra tik 
pats pirmasis ir pats žemiausias objektyvinės kultūros 
laipsnis. Ekonominio veikimo sutvarkytas daiktas nėra 
skiriamas jam pačiam. Jis yra padaromas priemone, vadi- 
nasi, jis yra skiriamas tam tikram tikslui, kurį numato 
žmogus. Ekonominės kultūros laimėjimai pačia savo esme 
neturi vertingumo savyje. Jie yra vertingi tik tiek, kiek jie 
tinka žmogui ir jo tikslams. Priemoninis ekonominių ver- 
tybių pobūdis yra joms esmingas. 

Čia mes galime suprasti, kas įvyksta tada, kai ekono- 
minis veikimas atsipalaiduoja nuo žmogaus ir pradeda 
kurti ekonomines gėrybes dėl jų pačių. Visų pirma šitoks 
veikimas iškreipia pačią ekonominės kultūros esmę. Nau- 
dingumo realizavimas čia yra padaromas galutiniu tikslu, 
ir naudingi daiktai čia yra laikomi ne priemonėmis, bet 
tikslais savyje. Naudingas daiktas čia yra skiriamas ne 
kam nors, bet sukuriamas ir paliekamas sau pačiam. Prie- 
moninis ekonominių gėrybių charakteris čia nyksta, užleis- 
damas vietą tikslui savyje. Be abejo, šitoks kultūrinių gė- 
rybių atpalaidavimas nuo žmogaus ir nuo jo numatytų 
tikslų gali būti pateisinamas, bet tik tada, kai pats veiki- 
mas yra toks, kad jis daiktą padaro vertingą savyje, kad 
jis stengiasi perkeisti patį jo vidų. Tuo tarpu ekonominis 
veikimas, kaip matėme, viso to nepadaro. Ekonominis vei- 
kimas nėra toks, kad jis galėtų įsibrauti į daikto vidų, į 

pačią jo prigimtį, kaip teorinis, dorinis ar estetinis veiki- 
mas. Jis visados lieka paviršiuje, ir jo paliesti daiktai yra 
kultūringi tik paviršiuje. Todėl ekonominių gėrybių atsky- 
rimas nuo aukštesnių žmogaus tikslų reiškia ne ką kita 
kaip pasitenkinimą tuo paviršutinišku jų kultūringumu, 
kaip ieškojimą šitame paviršiuje ekonominio veikimo pras- 
mės. Žmogus, kuris sukuria ekonominių gėrybių ir kuris 
nepalenkia jų žmogui, laiko savo veikimą vienoje plotmėje 
su estetiniu ar doroviniu veikimu, bet sykiu žino, kad šitas 
jo veikimas pasilieka tik daikto paviršiuje. Tai yra kultūros 
prasmės iškreipimas, nes kultūra niekados negali būti 
tiktai daikto paviršiaus apdailinimas. Daiktas, kuris yra 
suformuotas tik paviršiumi, nėra tikra prasme sukultūrin- 
tas. Tuo tarpu ekonominės gėrybės tokios kaip tik ir yra. 
Jos yra tik apdailintos. Gamtinis gaivalingumas jose yra 
dar labai žymus. Jeigu tad mes pradedam kurti ekonominę 
kultūrą skyrium nuo žmogaus, mes tuo pačiu į gyvenimą 
įvedame tik pusiau kultūrinių gėrybių, mes gyvenime su- 
teikiame joms vietą šalia mokslo, meno ir doros laimėjimų 
ir tuo pačiu gyvenimą grąžiname į pusiau gamtinį padėji- 
mą, nes gamtiniai dėsniai iš ekonominių gėrybių kalba dar 
labai aiškiai. Štai dėl ko juo ekonominė kultūra apima 
platesnes gyvenimo srilis, tuo labiau šitas gyvenimas virsta 
gamtiniu, tuo labiau, mes sakome, jis barbarėja. Ekono- 
minės kultūros atpalaidavimas nuo žmogaus tikrumoje reiš- 
kia gyvenimo subarbarinimą, arba jojo sugamtinimą. Eko- 
nominė kultūra prasminga gali būti tik tada, kai ji yra 
kuriama žmogui, nes iš esmės ji yra ir turi likti priemone 
žmogaus tikslui. 

Iš kitos pusės, ekonominės kultūros atpalaidavimas nuo 
žmogaus iškreipia ne tik šitos kultūros prasmę, bet taip 
pat pavergia žmogų šios kultūros dėsningumui ir josios 
gėrybėms. Estetinis veikimas, kaip minėjome, nėra palenk- 
tas žmogui, ir jis žmogaus neslegia, bet dar išlaisvina ir 
pakilnina. Tuo tarpu ekonominis veikimas, savo prigim- 
timi būdamas skirtas žmogui, kai tik nuo žmogaus atsi- 
palaiduoja, tuojau žmogų pavergia ir pririša prie žemės. 
Taip yra dėl to, kad ekonominės gėrybės yra pusiau gam- 
tinės, kad jos yra neperkeistos, kad žemės dvasia jose yra 
dar labai stipri ir galinga. Todėl kai tik žmogus šitas gė- 

rybes padaro savarankiškas, kai tik jis užleidžia joms at- 
skirą vietą savo gyvenime, jis visai savaime patenka 
gamtinio jų dėsningumo vergijon, nes tai yra tikrumoje 
gamtinio principo įsileidimas ir padarymas savarankišku. 
Ekonominės gėrybės negali kultūros santvarkoje būti ša- 
lia žmogaus, nes tuomet žmogus pasidarys joms palenktas. 
Štai kodėl šiandien, kada ekonominės kultūros atpalaida- 
vimas yra pasiekęs aukščiausią laipsnį, jau visai aiškiai 
kalbama apie ekonominę žmogaus vergiją, apie ekonomi- 
nės srities atitrūkimą nuo žmogaus, apie savotišką josios. 
logiką ir dialektiką, kuri eina savu keliu, visiškai nepaisy- 
dama žmogaus ir jo reikalų. 

Pelno principo įsigalėjimas ekonominėje srityje kaip tik 
ir buvo ne kas kila kaip ekonominių gėrybių atpalaidavimas 
nuo žmogaus. Kai žmogus veikia ne dėl reikalo, bet dėl 
pelno, jis tuo pačiu kuria ekonomines gėrybes ne tam, kad 
jos patarnautų kaip priemonės kuriam nors tikslui, bet jis. 
jas kuria dėl jų pačių. Jis paneigia joms priemoninį po- 
būdį ir naudingumo vertybę padaro pačiu kultūrinio eko- 
nominio veikimo tikslu. Pelno principo iškilimas visiškai 
perkeitė ekonominį veikimą. Tai buvo tiesiog absurdiškas 
principas, nes jis užmušė ekonominės srities prasmę. Tie- 
sa, kai atsirado pinigas, šitas jo absurdiškumas buvo pri- 
dengtas ir pasidarė ne toks aiškus. Bet įsivaizduokime, 
kad pinigo nėra, kad mūsų ūkis yra natūralaus maino 
ūkis, ir pelno principo absurdiškumas pasidarys tuojau 
aiškus. Štai pelno siekiąs žmogus gamina daugybę gėry- 
bių ir jas maino į kitas, kurių kraunasi ištisi kalnai. Argi 
neaišku, kad šitos gėrybės neturi jokios prasmės, nes jos 
nėra naudojamos. Šitų sukrautų gėrybių pavertimas pini- 
gu iš esmės nieko nekeičia, tik pačias šitas realaus ver- 
tingumo gėrybes paverčia sutartinio vertingumo gėrybe — 
pinigu, kuris yra daugiapusis ir kuriuo galima įsigyti tai, 
kas norima. Bet esmėje sukrauto pinigo kiekis taip pat yra 
nevertingas, nes jis nėra naudojamas. Pinigas tik užmas- 
kuoja atpalaiduoto ekonominio veikimo neprasmingumą, 
Bet jis anaiptol jo nepanaikina. Pinigais paverstos eko- 
nominės gėrybės yra išgelbstimos nuo žlugimo, nes ne- 
naudojamos jos tuojau žlugtų. Bet pinigas jų neįprasmina. 
Ar kas nors turės milijoną tonų obuolių, ar keliolika mili- 

jonų litų, iš esmės čia yra tas pat. Skirtumas tik tas, kad 
obuoliai nenaudojami suges, o litai gali stovėti labai ilgai. 
Bet ir vienos, ir antros rūšies gėrybės yra neprasmingos. 
Atpalaiduotas ekonominis veikimas gamina neprasmingų 
gėrybių, ir, siekdamas pelno, žmogus pats nežino, ko jis 
nori. 

Reikalo tad principo atgaivinimas ekonominėje srityje 
visų pirma reiškia ekonominio veikimo prasmės atgaivini- 
mą. Pelnas ekonominį veikimą nuprasmino. Reikalas turi 
jam vėl grąžinti prasmę. Toliau, reikalo principas palenkia 
ekonominę sritį žmogui ir tuo pačiu išgelbsti gyvenimą 
nuo subarbarėjimo. Čia žmogus vėl yra pastatomas ekono- 
minės srities centre. Čia ekonominėms gėrybėms vėl yra 
grąžinamas priemoninis jų pobūdis. Čia žmogus vėl pa- 
sidaro ekonominės srities valdovas, ne valdinys, kaip yra 
dabar. Žmogus turi gaminti ekonomines gėrybes dėl to, 
kad jam jų reikia, kad jam reikia pragyventi, kad jam 
reikia priemonių savo darbams ir pareigoms atlikti, tik 
tada jis pasidaro jų valdovas, tik tada jo ekonominis vei- 
kimas yra prasmingas ir visa ekonominė kultūra natūraliai 
įsijungia į žmogaus gyvenimą. Pelno principas išplėšė 
ekonominę kultūrą iš natūralios josios vietos ir ją pastatė 
daugeliu atvejų gyvenimo centre. Reikalo principas vėl 
jai grąžina prideramą vietą ir tuo pačiu prideramą vertin- 
gumą. Naudingumas, jeigu jis niekam netarnauja, nustoja 
ne tik savo prasmės, bet jis esti net paneigiamas pats sa- 
vyje. Naudinga vertybė tampa nenaudinga tą momentą, 
kai ji nustoja priemoninio savo pobūdžio. Todėl reikalo 
principas, skelbdamas priemoninį visos ekonominės kul- 
tūros pobūdį, tuo pačiu grąžina naudingumui jojo prasmę 
ir atitaiso iškreiptą jojo prigimtį. 

Tiesiant tad naujos socialinės santvarkos gaires, rei- 
kalo principas atsistoja pirmoje eilėje. Jis turi reikšmės 
visiems principams realizuoti. Jis glūdi ir darbo, ir nuo- 
savybės, ir neturto principuose. Bet su šiuo pastaruoju jis 
yra ypatingai surištas. Neturtas, kaip minėjome, yra gy- 
venimo paprastumas. Tai yra patenkinimas reikalo išven- 
giant pelno. Todėl išvengti pertekliaus galima tik tada, 
kai žmogus savo ekonominį veikimą tvarkys pagal reikalo 
principą, kai jis norės turėti tik tiek ekonominių gėrybių, 

kiek jam reikia. Tuomet tie milžiniški turtai, kurie šiandien 
kraunasi kapitalistų rankose, bus pervesti socialinio gy- 
venimo tarnybon, tuomet skurdas sumažės, kiek tai gali- 
ma netobuloje mūsų tikrovėje, tuomet neturtas bus ne tik 
atskirų asmenų gyvenimo būdas, bet visos visuomenės 
bendras nusiteikimas. 


b. Pertekliaus atidavimo ir paėmimo organizavimas 


Kad perteklius turi būti atiduotas, kad žmogus turi 
turėti tiek, kiek jam reikia, apie tai mes jau kalbėjome 
anksčiau. Naujojoje socialinėje santvarkoje nereikalingos 
gėrybės negali būti statinės. Jos turi dinamiškai cirkuliuoti 
visuomenėje ir pagelbėti tiems, kurie jų neturi. Kad šitas. 
pagelbėjimas būtų realus, perteklius turi būti atiduotas 
visuomenės naudojimui, sykiu šitos visuomenės paimtas ir 
sutvarkytas. Jau pastebėjome, kad niekas pats vienas sava 
nuožiūra neturi teisės reikalauti, kad perteklius būtų ati- 
duotas jam. Tai būtų sauvalia ir anarchija. Pertekliaus 
atidavimas ir paėmimas turi būti suorganizuotas tam tik- 
romis formomis. Jis turi eiti pro visuomeninę kontrolę. 

Geriausia būtų, kad perteklius būtų atiduodamas lais- 
vai, kad visuomeninė prievarta čia rastų kuo mažiausiai 
vietos. Tai reikia pabrėžti ypač mūsų laikais, kada kolek- 
tyvo valia vis labiau pradeda slėgti asmens valią ir vertę. 
Todėl mūsų laikais perteklių turinčių žmonių pasiprieši- 
nimas neturto principui ir nesutikimas atiduoti to, kas. 
jiems nereikalinga, būtų labai pavojingas. Toks nepateisi- 
namas jų užsikirtimas duotų teisės įsikišti valstybei, kuri 
šiandien eina asmens gyvenimui nepalankia kryptimi. Būtų 
tad geriausia, jei pasiturintieji patys sugebėtų sava nuo- 
savybe taip naudotis, kad šitas naudojimasis būtų be 
priekaištų, kad jis vyktų visuomenėje ir per visuomenę. 
Kitaip valstybinė-visuomeninė kontrolė gali padaryti la- 
bai daug skriaudos asmens gyvenimui. 

Vis dėlto reikia pastebėti, kad šitoks pageidavimas yra 
daugiau platoniškas negu realus. Mūsų dienų gyvenimas 
yra dar valdomas ne personalistinio, bet individualistinio 
principo. Mes dar menkai paisome asmens reikalų ir as- 
menybės išsivystymo, o daugiau kreipiame dėmesio į in- 

divido reikalavimus ir giname individo teisę, visiškai kar- 
tais nepaisydami visuomenės reikalų. Todėl pageidavimas, 
kad patys pasiturintieji perteklių atiduotų visuomenės 
naudojimui, vargiai galės būti išgirstas. Individualizmas 
dar per daug yra įleidęs šaknis į mūsų gyvenimą ir į mūsų 
mąstymą, kad platūs turtingųjų sluoksniai suprastų visuo- 
meninės kontrolės pavojingumą jų pačių asmenybei ir pa- 
tys imtųsi iniciatyvos tvarkyti jiems nereikalingas gėry- 
bes. Laukti, kada taip bus, būtų per daug neišmintinga, 
nes mes šiandien neturime jokių garantijų, kad turtingieji 
labiau rūpintųsi visuomenės ir savo asmenybės negu savo 
individualybės reikalais. Štai kodėl tikrumoje valstybė tu- 
rės įsikišti ir paimti tai, kas kiekvienam yra nereikalinga. 

Valstybės įsikišimas čia bus būtinas dar ir dėl to, kad 
atskiri asmenys nepajėgs tikslingai pertekliaus nei atiduoti, 
nei jo paskirstyti. Siam dalykui yra būtina tam tikros 
pastovios ir nuolatinės institucijos, kurios tarpininkautų 
tarp tų, kurie per daug turi, ir tų, kurie turi per maža. 
Asmeninis pertekliaus paskirstymas yra geras dalykas, bet 
dažnai jis nepatenkina tikslingumo reikalavimų nei iš pu- 
sės to, kuris duoda, nei iš pusės to, kuris ima. Vis dėlto 
valstybės veikimas pertekliaus paėmime ir jo paskirstyme 
čia turi būti savotiškas. E. Mounier yra pastebėjęs, kad 
„valstybė naudoja savo teisę prieš netikusį savininką ne 
savo, kaip valstybės, vardu, bet vardu bendrosios gerovės, 
kurią ji saugo“ !9. Valstybė čia neturi jaustis paimto per- 
lekliaus savininkė, bet tik administratorė, nes perteklius 
priklauso ne valstybei kaip lokiai, bet tiems, kurie turi per 
maža. Pertekliaus tiesioginiai savininkai yra vargšai. 
Valstybė šiuo atveju yra tiktai jų globėja, jų gynėja ir or- 
ganizuota aprūpintoja. Todėl valstybė gali ir turi įsikišti 
į pertekliaus administravimą. Bet ji tai turi daryti netur- 
žingųjų vardu, vardu visos visuomenės, kuriai perteklius 
priklauso. Kokiomis formomis valstybė galėtų pertekliaus 
paėmimą ir davimą suorganizuoti, čia mes nespręsime, nės 
tai priklauso nuo kiekvienos šalies aplinkybių. 

Baigiant reikia pastebėti, kad organizuota pertekliaus 
paėmimo ir išdalinimo forma yra dar tolimos ateities da- 
lykas. Ją sukurti ir įvykdyti nebus taip lengva, kaip prin- 
~op. ai, ių T TT 

cipialiai išspręsti. Be! paties principo vykdymas, bent ka- 
talikų gyvenime, turi prasidėti tuojau. Netikslu yra sakyti, 
kad perteklių aš atiduosiu tik tada, kai bus sukurtos tam 
tikros institucijos. Jei institucija yra kuriama be esančios 
praktikos, ji visados yra kuriama iš viršaus, ir josios bu- 
vimas yra sunkiai pergyvenamas. Institucija organiškai 
išauga tik tada, kai ji atsiremia jau į esančią praktiką, 
kai ji šitą praktiką tik suorganizuoja ir suteikia jai dides- 
nio tikslingumo. Taip yra ir su pertekliaus atidavimu. 
Pertekliaus paėmimas ir jo padalinimas bus natūralus tik 
tada, kai valstybinė organizacija su savo institucijomis 
čia ateis vėliau negu privatinė iniciatyva. Visų pirma mes 
turime parengti valstybės įsikišimui kelią asmeniniais savo 
žygiais. Tik tada neturto principas bus realizuotas be jokių 
didesnių sąmyšių. Todėl reikia, kad kiekvienas krikščionis 
pradėtų neturto principą vykdyti asmeniniame savo gyve- 
nime. Negalima ilgiau kęsti, kad tie, kurie atstovauja 
krikščioniškiems Evangelijos dėsniams, savo gyvenimą 
tvarkytų pertekliaus pagrindais, tuo tarpu šalia jų rūmų 
stovėtų lūšnelės ir jose gyventų ištisos šeimos skurdo pa- 
grindais. Bent krikščioniškojoje bendruomenėje, bent va- 
dovaujančiuose katalikų sluoksniuose pertekliaus neturėtų 
būti. Nuo čia kaip tik ir turėtų prasidėti socialinės refor- 
mos. Tik tada, kai krikščionys asmeniniu ir privatiniu savo 
veikimu parodys kelią į naują socialinę santvarką, tik tada 
šitoji santvarka galės atsirasti ir išaugti organiškai. Ji 
atsiras vis tiek, nes kapitalizmas neišvengiamai eina prie 
galo. Bet jeigu krikščionys jai nenurodys natūralaus kelio, 
ji atsiras ne evoliucijos, bet revoliucijos keliu. Tuo tarpu 
revoliucijos kelias yra pavojingas ne tik tiems, kurie įsi- 
kibę laikosi senosios tvarkos, bet ir patiems principams, 
nes visuotinio sąmyšio metu sunku pasakyti, kas laimės 
ir kaip visas gyvenimas pakryps. Naujosios santvarkos ra- 
mus ir organiškas išaugimas priklauso nuo kiekvieno krikš- 
čionies nusistatymo: ar jis vykdys savo gyvenime darbo, 
nuosavybės ir neturto principus ir tuo pačiu prisidės prie 
organiško naujosios santvarkos sukūrimo, ar nevykdys ir 
tuo pačiu parengs revoliucinius nusiteikimus. Šiandien 
mes stovime didelių įvykių akivaizdoje, ir nuo mūsų didele 
dalimi priklauso, kokia forma tie įvykiai išsivystys. 

SOCIALINIŲ PRINCIPŲ REALIZAVIMAS 
BAŽNYČIOJE 


t. Katalikų nusiteikimas socialiniam 
veikimui 


a. Katalikai kaip socialinio veikimo pionieriai 


Katalikiškieji socialiniai principai į platesnę visuomenę 
pereis tik tada, kai jie visų pirma bus realizuoti sociali- 
niame pačios Bažnyčios gyvenime. Bažnyčia, kaip ant- 
gamtinė bendruomenė, kaip Corpus Christi mysticum, yra 
amžina ir nekintanti. Bet šitoji antgamtinė bendruomenė, 
šitasai Corpus mysticum, gyvena ir veikia istorijoje, reiš- 
kiasi konkrečiomis istorinėmis formomis, kurios, kaip ir 
kiekvienas šios tikrovės dalykas, sensta ir kinta. Sociali- 
nis Bažnyčios gyvenimas ir socialinės josios formos yra 
žmogaus padarai. Jos yra sukurtos žmogaus, ne Dievo, 
todėl yra netobulos, palenktos laiko ir vietos aplinkybėms, 
kintančios ir žlungančios. Jos gali ir net turi būti keičia- 
mos, jei to reikalauja laiko balsas, kurį kardinolas Faulha- 
beris teisingai yra pavadinęs Dievo balsu. Bažnyčia, no- 
rėdama išspręsti socialinį klausimą ir sutvarkyti pagal ka- 
talikiškuosius principus socialinę sritį, pati pirmoji turi 
duoti pavyzdį, kaip šitie principai realizuotini praktikoje. 
Ji pali pirmoji turi taip sutvarkyti socialinį savo gyveni- 
mą, kad jis būtų nurodomas visos visuomenės socialinei 
santvarkai. Kol to nėra, kol bažnytinė socialinė sritis yra 
valdoma "tų pačių kapitalistinių principų, tol negalima ti- 
kėtis, kad Bažnyčios skelbiama socialinė teorija galėtų 
turėti bent kiek didesnės reikšmės platesnei visuomenei. 
Bažnyčios socialinių praktikų viduje tūnanti kapitalistinė 
dvasia lyg koks slogutis gniaužia gražius aukščiausių jo- 
sios atstovų užsimojimus. Ar ne šitoji dvasia yra kalta, 
kad Leono XIII idėjos dar ligi šiol tebėra knygose ne tik 
apskritai pasaulio, bet net ir pačių katalikų praktikoje. 

Pateisindami socialinį savo neveiklumą, katalikai daž- 
nai pastebi, kad socialinė problema galinti būti išspręsta. 
tiktai tarptautiniu mastu. Posakis yra teisingas, jei jis. 
reiškia socialinio klausimo platumą ir reikalą jį spręsti 

visame pasaulyje, o ne tik vienoje kurioje šalyje. Bet jis 
yra neteisingas, jei juo norima socialinio klausimo spren- 
dimą perkelti į tarptautinę plotmę. Praktiškai tai reiškia 
klausimo palaidojimą, nes jeigu socialinis klausimas bus 
sprendžiamas tarptautinėmis sutartimis ir diplomatiniu 
būdu, drąsiai galima tvirtinti, kad prieš pasaulio pabaigą 
jis nebus išspręstas. Valstybės neturi priemonių perkeisti 
žmonių dvasios. Tuo tarpu, kaip jau įvade buvo sakyta, 
socialinė problema visų pirma yra moralinė problema, 
kuriai išspręsti valstybinis aparatas yra nekompetentingas. 
Todėl net ir katalikų kalbos apie socialinio klausimo per- 
kėlimą į tarptautinę plotmę reiškia ne ką kita kaip tik vie- 
šą rankų nusiplovimą ir pasitenkinimą savo viduje, nes 
šitaip socialinį veikimą pakreipus galima visiškai ramiai 
ilsėtis esančiame padėjime. Sąžinė tuo būdu esti apgau- 
nama ir nerangumas pateisinamas. 

Bet socialinė problema tarptautiniu mastu gali būti 
sprendžiama ne tik valstybine prasme. Perkelti socialinį 
klausimą į tarptautinę plotmę galima ir religiniu, specia- 
liai katalikiškuoju atžvilgiu. Katalikybė juk yra tarptau- 
tinė ir anttautinė religija ir šios religijos organizacija. 
Kodėl ji negalėtų ryžtis socialinę problemą spręsti kaip tik 
tokiu tarptautiniu mastu: visų katalikų pastangomis, noru 
ir valia? Religinė bendruomenė, kuri turi tris šimtus mili- 
jonų savo narių, iš tikro gali perkeisti socialinio gyveni- 
mo veidą. Be to, reikia neužmiršti, kad bent Europoje yra 
nemaža kraštų, kuriuose katalikai sudaro daugumą: Jeigu 
šiandien socialinė santvarka yra nepakenčiama ir jeigu tai 
įvyko krikščioniškojoje eroje, tai neišvengiama yra šitokia 
dilema: arba Katalikybė yra nepajėgi savo principuose, 
arba katalikai yra nusikaltę savo praktikoje. Pirmoji dile- 
mos pusė net ir istoriškai yra klaidinga, nes jeigu Kata- 
likybė pajėgė perkeisti pagoniškojo pasaulio struktūrą, 
principialiai ji gali perkeisti ir dabartinę. Nepasitikėti Ka- 
talikybės principų pajėgumu reikštų abejoti Dievažmogio 
misija pasaulyje. Vadinasi, lieka antroji dilemos pusė, kad 
katalikų apsileidimas praktikoje privedė pasaulį prie da- 
bartinio socialinio padėjimo. Katalikybė yra duota pasau- 
liui atnaujinti ir perkeisti. Jeigu socialinis gyvenimas šiuo 
metu pasidarė dar blogesnis, jeigu katalikiškieji sociali- 

niai principai buvo pamiršti ir pasiliko tik dulkėmis ap- 
dengtuose foliantuose, čia yra kalti kalalikai, kurie už- 
miršo, kad jie yra kiekvieno, taigi ir socialinio, veikimo 
pionieriai, Tai reikia pripažinti aiškiai ir viešai, nes nusi- 
kaltimo išpažinimas sudaro tiek individualinės, tiek bend- 
ruomeninės pažangos pagrindą. Taigi šiuo metu, kada yra 
kalbama apie socialinio klausimo perkėlimą į tarptautinę 
plotmę, katalikams reikia būti pirmose eilėse. Jie patys 
pirmieji turi šitą klausimą spręsti tarptautinėje plotmėje 
ne valstybiniu, bet religiniu mastu. Socialinio klausimo 
perkėlimas į tarptautinę plotmę katalikams reiškia naują, 
dar platesnį uždavinį, kuriam įvykdyti kiekvienas turi da- 
ryti tai, ką jis sugeba ir pajėgia. 

Dažnai yra sakoma, kad socialinę problemą turi spręsti 
ne vieni tik katalikai. Posakis taip pat teisingas, jei jis 
reiškia nuoširdų susirūpinimą, kad socialinė santvarka 
būtų perkeista visuotinių būdu. Bet labai dažnai šitas po- 
sakis reiškia tik nusiraminimą. Jeigu socialinė problema 
turi būti sprendžiama visų ir jeigu šitie „visi“ josios ne- 
sprendžia, vadinasi, ir katalikams čia nėra kas veikti. Vis 
dėlto šitas nusiraminimas yra tik iliuzija. Galima sutikti, 
kad socialinė problema turinti rūpėti visiems. Bet jeigu 
ja nesirūpina arba per maža rūpinasi kitų pasaulėžiūrų 
žmonės, tai dar nereiškia, kad kitų apsileidimu ar nenoru 
katalikai galėtų pateisinti savo nerangumą. Reikia kovoti 
už socialinės problemos visuotinumą. Bet taip pat nerei- 
kia užmiršti, kad šitas visuotinumas galės būti realus tik 
tada, kai kiekvienas individualiai jaus turįs pareigos da- 
lyvauli socialinės problemos sprendime nepaisydamas, ar 
kiti dalyvauja, ar ne. Pasiryžimas socialinėje srityje veikti 
tik tada, kai kiti veiks, yra panašus į elgesį to anglų juok- 
dario, kuris Londono laikraščiuose paskelbė skiriąs 100 000 
svarų sterlingų labdarybei, jei Londone atsiras dar kiti 
tokie penki. Taip elgiasi ir tie katalikai, kurie savo gyve- 
nime socialinės problemos nesprendžia dėl to, kad neka- 
talikai josios nesprendžia. Katalikai ne tik neturėtų žiū- 
rėti, kaip elgiasi socialiniu atžvilgiu kitos pasaulėžiūros, 
bet jie patys pirmieji turėtų duoti joms pavyzdį. To rei- 
kalauja patys Katalikybės principai. Socialinės problemos 
išsprendimas pagal katalikiškuosius principus yra ne kas 

kita kaip socialinės gyvenimo srities perkeitimas. To ne- 
galima nė norėti iš materialistinės ar vitalistinės pasaulė- 
žiūros. Taip pat negalima reikalauti, kad žmonių skurdu 
rūpintųsi platūs buržuazijos sluoksniai, kurie yra -šito 
skurdo autoriai. Jeigu tad katalikai reikalauja, kad socia- 
linę problemą spręstų visi, jie daugumoje susiduria kaip 
tik su tais, kurie jokios socialinės problemos nemato ir 
nenori matyti. Jie yra dabartiniu padėjimu patenkinti ir 
nieko nenori čia reformuoti. Be to, jei kitos pasaulėžiūros, 
kaip komunizmas, socialinę problemą ir sprendžia, tai jų 
sprendimo būdai ir priemonės daugeliu atvejų katalikams 
yra nepriimtini. Apeliuoti todėl į visus ir ryžtis prisidėti 
tik prie kitų darbo, nerodant savos iniciatyvos, katalikams 
yra rizikinga ir nevaisinga. Katalikai turi ne prisidėti prie 
kitų, bet patys pirmieji veikti ir kitus kviesti į bendrą dar- 
bą gyvenimui sutvarkyti ir palengvinti. 


b. Caritas idėjos persvara katalikų veikime 


Socialinio gyvenimo formos klausimas sukasi aplinkui 
du dalykus: aplinkui teisingumą ir meilę. Teisingumo ir 
meilės priešginybė nėra tiktai loginė. Ji yra kilusi iš išvi- 
dinio žmogaus nusistatymo, iš dvasinės jojo struktūros, 
iš konkretaus gyvenimo. Tai yra priešginybė, kuri ištisus 
istorijos periodus yra pažymėjusi savu ženklu. Mūsų lai- 
kais ji atgyja iš naujo. Mūsų laikai vėl kelia klausimą, 
pagal ką turi būti tvarkomas socialinis gyvenimas: pagal! 
šalią teisingumą ar pagal meilės reikalavimus. Šitas klau- 
simas katalikams turi ypatingai rūpėti, nes nuo įo supra- 
timo ir išsprendimo priklausys, ar katalikų socialinis gy- 
venimas bus tikrai katalikiškas, ar stabme]diškas, kaip bu- 
vo keletą paskutinių amžių. 

Socialinio teisingumo esmę, kaip jau buvo sakyta aukš- 
čiau, sudaro principas „suum cuique“. Atiduoti tai, kas ki- 
tam priklauso, nesisavinti to, kas yra ne tavo,— štai dvi, 
pozilyvinė ir negalyvinė, teisingumo pusės. Šv. Tomas pa- 
stebi, kad „teisingumo medžiaga yra išviršinis veiksmas“ !. 
Teisingumas yra patenkinamas ne išvidiniu nusiteikimu, 
ne gerais norais, bet efektyviu išviršiniu darbu, kuriuo 


1 S. Th, 2, 2ae, q. 58, a. 11; plg. q. 58, a. 8. 

kitam asmeniui yra suteikiama tai, kas yra „jo. Objektyvi- 
nei teisingumo esmei subjektyvinis nusiteikimas yra ne- 
svarbus. Žmogus patenkina teisingumo principą ir murmė- 
damas, ir priverstas, ir baudžiamas. Darbdavys neturi pa- 
reigos užmokėti darbininkui antrą kartą, jei, duodamas 
pinigus, jis keikėsi ir pavydėjo. Teisingumas yra pirmoje 
eilėje išviršinis veiksmas, kuriuo kitam atiduodama tai, 
kas įam priklauso. 

Išviršinis teisingumo pobūdis parodo, kad jis yra pri- 
gimtosios tvarkos dalykas. Teisingumas nėra pirmoje eilėje 
kilęs iš antgamtinės srities. Krikščioniui jis yra bendras 
su pagonimi, nes jo pagrindas yra pati žmogaus prigimtis. 
Apie teisingumą antgamtinėje malonės srityje galima kal- 
bėti tik analogiškai ne todėl, kad ten teisingumo nebūtų, 
bet todėl, kad ten jis yra visiškai kitoks. Visa, kas žmogui 
ateina kaip malonė, neturi teisingumo charakterio: gratia 
gratis datur. Teisingumas, kaip žmonių santykiavimo 
forma, nėra todėl specifiškai krikščioniškas dalykas. Jis 
yra iš prigimtosios tvarkos kilęs ir šioje tvarkoje pasilieka. 

Teisingumas yra minimalinis socialinio gyvenimo rei- 
kalavimas. Be teisingumo socialinis gyvenimas būtų visiš- 
kai negalimas. Teisingumas saugo jo pagrindus, atitiesia 
iškrypimus ir nurodo kaltes. Vis dėlto teisingumas žiūri 
tiktai ribos: jis yra ribos sąvoka. Teisingumas neliečia to, 
kas kitam griežtai nepriklauso. Jei darbininkui susitarta 
mokėti 5 litus už dieną, tai teisingumas neverčia pridėti 
dar vieną ar porą litų, kai dienos pasitaiko labai karštos. 
Bet jis verčia mokėti tuos pačius 5 litus ir tada, kai dienos 
vėsios ir dirbti yra lengva. Teisingumas visados žiūri 
žmonių santykių, jų susitarimų, jų papročių ir visa tai in- 
terpretuoja labai griežtai. Be abejo, šitoks griežtumas 
socialiniame gyvenime yra reikalingas. Bet griežtai ma- 
tuoti ir spręsti galima tik elementarinius dalykus, tik pa- 
čius pagrindus, tik tai, kas yra regima ir apčiuopiama iš 
viršaus. Teisingumo nesilaikymas griauna pačius sociali- 
nio gyvenimo pamatus. Bet vieno tik teisingumo laikyma- 
sis aukščiau šitų pamatų neiškyla. Teisingumas laiko so- 
cialinio gyvenimo rūmą. Bet jis pats šitame rūme negy- 
vena. Teisingumas yra tik socialinis minimum. 

Todėl dažnai ir sakoma, kad vieno tik teisingumo so- 

cialiniam gyvenimui nepakanka. Socialinis teisingumas, 
sakoma, turi būti papildytas socialine meile. Iustitia turi 
susiderinti ir apsivainikuoti Caritas. „Vienas tik teisingu- 
mas,— sako O. Schillingas,— sugeba pašalinti tiktai at- 
skirų konfliktų priežastis, bet jis nesujungia širdžių ir ne- 
suvienija sielų. Be meilės krikščioniškąja prasme net ir 
geriausi juridiniai nuostatai pasiliks nevaisingi“ 2. H. May- 
eris pasisako dar griežčiau: „Drungnas teisingumas,— 
sako jis,— ir geresnis materialinis padėjimas pavirs nje- 
kais, jei ekonominės ir socialinės reformos pradžioje ir pa- 
baigoje nestovės antras didysis visuomenės ir gyvenimo 
veiksnys — dieviškoji meilė“ 3. Iš tikro teisingumas, apim- 
damas tik pačius socialinio gyvenimo pagrindus, nepajėgia 
šito gyvenimo pakelti į aukštesnius laipsnius ir realizuoti 
tobulesnių idėjų. Dažnai yra sakoma, kad mūsų laikais 
yra reikalaujama ne meilės, bet teisingumo. Posakis tei- 
singas ta prasme, kad kapitalistinė santvarka savo struk- 
tūroje yra paneigusi teisingumą ir savo daromas skriau- 
das palieka išlyginti karitatyviniam veikimui. Prieš šitokį 
fariziejiškumą aštriai yra pasisakęs pop. Pijus XI, kal- 
bėdamas apie sunkų darbininkų padėjimą. „Tas padėji- 
mas,— sako popiežius,— neteikia jokių sunkumų tiems, 
kurie, plačiausiai naudodamiesi pasaulio gėrybėmis, jose 
mato būtiną ekonominių įstatymų padarinį ir norėtų pa- 
vesti vien artimo meilei visus rūpesčius vargams švelninti, 
tarytum artimo meilė turėtų pridengti savo skraiste tas 
teisingumo žaizdas, kurias įstatymų leidėjai toleruoja, o 
kartais net sankcionuoja“ *. Meilė, kaip aukštesnis daly- 
kas, visados suponuoja sveiką prigimtą socialinio gyve- 
nimo pagrindą. Jeigu šitas pagrindas yra sugadintas, jis 
visų pirma turi būti pataisytas griežto teisingumo prie- 
monėmis, o tik paskui gali ateiti palaimingas meilės vei- 
kimas. Bet būtų klaida teisingumo reikalavimą suprasti 
taip, kad su teisingumo įvykdymu tarsi jau baigtųsi socia- 
linio gyvenimo pažanga. Darbininkai, iš kurių lūpų daž- 
niausiai minėtas posakis išsprunka, labai apsiriktų, jeigu 
kapitalistinę santvarką jie norėtų persunkti tiktai vieno 


2 Katholische Wirtschaftsethik, 71 p. 
3 Soziale Frage und Katholizismus, 211 p. 
1 Quadragesimo anno, liet. vert., 6 p. 

teisingumo principais. Be abejo, užmokesčio negalima 
imti išmaldos titulu. Reikia teisingumo ten, kur jo nėra. 
Bet reikia vykdyti meilės principą tada, kai teisingumas 
jau yra įvykdytas, jeigu nenorime, kad teisingumas pasi- 
liktų be širdies ir be dvasios. 

Socialinės meilės esmę sudaro pagelbėjimas negalin- 
čiajam. Tai yra savotiškas dvasinis nusiteikimas, kuris 
verčia žmogų atkreipti dėmesį į tą, kuris vienokiu ar ki- 
tokiu būdu yra nuskriaustas ar pažemintas. Kiek teisin- 
gumo objektas yra išviršinis veiksmas, tiek meilės objektas 
yra išvidinis pasiryžimas ir nusiteikimas. Socialinis teisin- 
gumas pirmoje eilėje liečia išviršinį daiktą, o tik paskui 
išvidinį nusiteikimą, kurio dažnai gali ir nebūti. Tuo tarpu 
socialinė meilė visų pirma liečia žmogaus vidų, pažadin- 
dama jame užuojautą, norą padėti, pagelbėti, o tik paskui 
ji apsireiškia išviršiniais darbais. Teisingumo simbolis ir 
įrankis yra daiktas. Meilės simbolis ir įrankis yra žodis. 
Štai dėl ko F. Ebneris tarp žodžio ir meilės jautė ypatingą 
ryšį. „Du yra dalykai, — sako jis,— du ir ne daugiau, ku- 
rie tarpininkauja tarp Aš ir Tu, būtent žodis ir meilė. Juose 
glūdi žmogaus išganymas ir jojo Aš išlaisvinimas iš užsi- 
sklendimo“ 5. Socialinis gyvenimas, būdamas iš esmės nuo- 
latinis ir išvidinis žmonių santykiavimas, santykiavimas 
tarp Aš ir Tu, reikalauja žodžio ir meilės daugiau negu 
kurių kitų dalykų. Meilė apsireiškia žodžiu, pereina į veiks- 
mą ir tuo būdu pasidaro vaisinga. Meilė suardo tas užtva- 
ras, kurios skiria vieną asmenį nuo kito. Meilė pasiekia 
tąjį individuum ineffabile ir žmones suriša neregimais ry- 
šiais. Pasilenkti prie negalinčiojo, jam padėti, jį suraminti 
ir paguosti — štai kas sudaro meilės ir sykiu pastovios 
socialinės santvarkos esmę. Socialinė meilė kyla iš as- 
mens ir eina į asmenį. Socialinė meilė yra ne kas kita kaip 
išplėsta pedagoginė meilė, kurią Fr. X. Eggersdorferis 
teisingai yra pavadinęs „Heilswille am Kind“ 9. Nuosekliai 
socialinė meilė galima būtų pavadinti „Heilswillė am 
Menschen“ — noras žmogų išgelbėti, o aukščiausiame laips- 
nyje net noras jį išganyti. Socialinė meilė savo atbaigą 
ir tikrąjį šaltinį randa religinėje srityje. 

5 Wort und Liebe, 26 p. Regensburg, 1935. 

€ Jugendbildung, 9 p. München, 1933. 

Čia mes paliečiame religinį socialinės meilės charak- 
terj. Jau Leonas XIII yra pastebėjęs, kad meilės negalima 
atsieti nuo dieviškosios antgamtinės srities. Kiek teisingu- 
mas priklauso dar prigimtajai tvarkai, tiek meilė jau per- 
žengia ankštas prigimtosios srities ribas ir savo jėgą semia 
iš antgamtinių šaltinių. Socialinė meilė savo esmėje yra 
ne kas kita kaip viena artimo meilės formų. Tuo tarpu ar- 
timo meilė yra vienas iš aukščiausių religinių dėsnių, ku- 
riuo remiasi Įstatymas ir pranašai. Štai kodėl Bažnyčia 
nuo pat savo gyvenimo pradžios su dideliu įkvėpimu skel- 
bė meilės principą ir daugiau ar mažiau jį vykdė prakti- 
koje. „Caritas, — sako Mayeris,— yra bažnytinė socialinė 
funkcija, kaip žodžio skelbimas arba sakramentų dalini- 
mas“ 7. 

Socialinis teisingumas ir socialinė meilė taip santy- 
kiuoja vienas su antru, kaip žemesnis dalykas su aukštes- 
niu, kaip atrama su atbaiga. Socialinis teisingumas sudaro 
socialinei meilei prigimtą atramą. Socialinė meilė pakelia 
teisingumą į antgamtines sritis ir jį atbaigia. „Meilė — 
sako E. Mounier,— yra aukštesnė negu teisingumas. Jo- 
sios uždavinys yra teisingumo principus apvalyti ir pa- 
aiškinti; apskritai ji turi peržengti teisingumo ribas“ 3. 
Vienas tik teisingumas, kaip jau buvo minėta, nesugeba 
socialiniam gyvenimui suteikti tobulesnių formų. Tik tei- 
singumu pagrįsta socialinė santvarka yra vos pakenčiama, 
nes jai trūksta dvasios ir širdies. Tuo tarpu meilė suteikia 
teisingumui gyvybės ir šilumos. Štai kodėl O. Schillingas 
ir sako, kad „meilė visados yra teisingumo siela ir galu- 
tinė jojo forma; teisingumą ji padaro gyvą, stiprų, nepa- 
judinamą ir pasiaukojantį“ ?. Būdama teisingumo atbaiga, 
socialinė meilė yra būtinas aukštesnio socialinio gyvenimo 
principas. 

Kalbant todėl apie socialinio gyvenimo reformas ir apie 
naujus šitos santvarkos būdus, visados reikia atsiminti, 
kad šifose reformose ir šituose būduose ypatingas vaidmuo 
turi būti skiriamas meilei. Sykiu su teisingumu ir net 
aukščiau už jį turi eiti meilė, kaip integralinis socialinės 
T Soz. Frage u. Kath., 236 p. 


8 Vom kapit. Eigentumsbegriff..., 75 p. 
? Kath. Wirtschaftsethik, 73 p. 

santvarkos principas. Pijus XI yra pasakęs, kad „labai 
klysta anie neatsargūs reformatoriai, kurie rūpindamiesi, 
kad būtų laikomas atlyginamasis (komutatyvus) teisin- 
gumas, išdidžiai atmeta meilės pagalbą. Be abejonės, meilė 
negali būti tarsi atlyginimas ar atpildymas už nesilaiky- 
mą teisingumo. Bet jei prileisime, kad kiekvienas žmogus 
pagaliau gaus visa, ką jis privalo gauti, meilei visados 
atsidarys plačiausioji veikimo dirva: vienas tik teisingu- 
mas, kad ir ištikimiausiai vykdomas, nepašalins socialių 
kovų priežasčių ir niekad negalės sujungti nei širdžių, nei 
dvasių“ °. Katalikų kuriamoje socialinėje santvarkoje, 
jeigu ji nori būti iš tikro vaisinga, meilė turi būti pastatyta 
pirmoje vietoje. Ligi šiol teisingumas reikalavo, kad būtų 
kitam atiduota tai, kas yra jo. Ateina laikas, kada meilė 
pareikalaus atiduoti kitam tai, kas yra mano. Meilės pa- 
reiga yra tokia pat griežta, kaip ir teisingumo pareiga. 
Tik ji mūsų laikais yra palikta per lengvam subjektyviniam 
sprendimui. : 

Socialinė meilė gali tapti efektyviu socialinės santvar- 
kos principu tik tada, kai ji išeis iš grynai subjektyvinės 
sferos ir bus objektyvuota tam tikrais dėsniais. Tiesa, meilė 
negali būti priversta jėgos priemonėmis, nes tai panaikin- 
tų religinį josios charakterį. Bet tai dar nereiškia, kad ji 
galėtų pasilikti, kaip yra dabar, tiktai grynai privatinis 
reikalas ir kad josios pareigų neatlikimas nebūtų paisomas. 
H. Mayeris, kalbėdamas apie Leono XIII Caritas progra- 
mą, pastebi, kad „jis nenorėjo bažnytinę Caritas vykdyti 
prievarta ir tuo būdu iškreipti pačią josios esmę, panai- 
kinti josios turiningumą ir džiaugsmingumą; bet jis taip 
pat negalėjo pasitenkinti tik švelniu evangeliškuoju pa- 
tarimu ir kukliu prašymu turtingiesiems, kad jie teiktųsi 
šiek tiek numesti nuo savo pertekliaus,— juk mums yra 
gerai žinoma, kaip juokingai daugelis turtingųjų žaidžia 
su grynai moraliai saistančiomis pareigomis. Ne, Leonas 
reikalavo daugiau“ !!. Krikščioniškojoje socialinėje sant- 
varkoje žmogus, kuris Caritas pareigų neatlieka, negali 
būti lygiai traktuojamas su tuo, kuris šiuo atžvilgiu yra 


10 Quadragesimo anno, liet. vert., 38 p. 
u Soziale Frage und Katholizismus, 235 p. 

be priekaištų. Caritas pareigų neatlikimas yra ne tik pri- 
valinė ir subjektyvinė nuodėmė, bet ir socialinis viešas nu- 
sikaltimas, kuris negali nerasti atbalsio ir viešojoje nuo- 
monėje, ir viešosiose institucijose. Baudžiamasis kodeksas 
gali meilės nuodėmių neminėti. Bet šitokios nuodėmės ne- 
gali. būti lengvai atleidžiamos ir- toleruojamos. Krikščio- 
niškosios bendruomenės dvasia ir viešoji opinija turi vers- 
ti meilės pareigas atlikti- ir bausti neatliekančius. Caritas 
pareigos turi būti sankcionuotos ne tik grynai religiniu, 
bet ir socialiniu atžvilgiu. Tuo tarpu katalikų praktika šiuo 
atžvilgiu yra neaiški ir netikra. 

Dabar jau gali būti aiškus tasai klausimas, kurį iškėlė- 
me šio skirsnelio pradžioje, būtent ar katalikų socialinis gy- 
venimas turi vykti teisingumo, ar meilės persvaroje. Meilė, 
būdama specifiškai religinis ir antgamtinis principas, tuo 
pačiu yra specifiškai katalikiškas principas. Jeigu katali- 
kai vaduojasi socialiniame gyvenime tik grynu teisingumu, 
jeigu jie atiduoda kitam tik tai, kas yra jo, jie nieko dau- 
giau nepadaro, ką ir geri pagonys. Kiekvienas žmogus, jei 
jis-nori būti dar žmogumi; turi laikytis teisingumo nuo- 
statų.: Bet katalikų . gyvenime tokio -gryno-.-žmogiškumo 
nepakanka. Katalikai turi būti ne tik geri pagonys, bet 
ir geri katalikai, vadinasi, ir -socialiniame gyvenime jie 
turi apreikšti specifiškus katalikiškus principus, kurie visi 
telpa viename Caritas principe. Caritas idėjos persvara 
santykyje su teisingumo idėja yra pagrindinis reikalavimas 
katalikams jų socialiniame gyvenime. Tik tada, kai bus 
atnaujintas senovės stabmeldžių posakis „Žiūrėkite, kaip 
jie myli kits-kitą“, kai katalikai kitam atiduos ne tik tai, 
kas yra jo, bet ir tai, kas yra mano, tik tada socialinis jų 
gyvenimas bus pavyzdys naujajai socialinei santvarkai. 
Katalikai turi būti socialinio gyvenimo pionieriai, bet visų 
pirma savo pačių >endruomenėje, so a 


2. Neturto principo realizavimas 
a. Socialinis bažnytinių turtų pobūdis 


Kalbėdami apie nuosavybę, esame sakę, kad vienintelis 
tikras nuosavybės titulas yra darbas. Tik tai yra man sava 
tikra prasme, ką aš pats pagaminau arba ką aš pats už- 
dirbau. Mano paties pagamintas arba uždirbtas dalykas 
duoda man teisę šitą daiktą laikyti savu (turėjimo nuosa- 
vybė) ir juo naudotis (naudojimo nuosavybė). Visi kiti 
titulai yra netikri: jie kyla iš pozityviosios teisės, jie todėl 
gali būti aprėžti ir net panaikinti. 

Kokiu titulu yra įgyti bažnytiniai turtai, vis tiek ar 
juos imsime bendruomeniniu, ar individualiu atžvilgiu, ar 
į juos žiūrėsime kaip į pačios Bažnyčios nuosavybę, ar kaip 
į atskirų religijos atstovų turtą? Bažnytiniai turtai visų 
pirma nėra tiesioginio asmeninio darbo padariniai. Jie nėra 
religijos atstovų arba dvasininkų pagaminti. Tasai religi- 
nis veikimas, kuris apsireiškia mokymo, ganytojavimo ir 
sakramentų dalinimo praktikomis, nė iš tolo nėra ekono- 
minis veiksmas, kuris gamintų materialinių gėrybių. Re- 
liginis veikimas ne tik nėra ekonominis, bet jis net nėra 
šios prigimtosios tvarkos dalykas. Todėl iš jo jokia pras- 
me nekyla ekonominės gėrybės, ir bažnytiniai turtai nieko 
bendra su religiniu veikimu neturi. Darbo, kaip pagamini- 
mo, titulas šiems turtams visiškai netinka. 

Bet į bažnytinius turtus negalima žiūrėti nė kaip į 
uždirbtus. Mokslinis, meninis ar visuomeninis veikimas 
taip pat tiesioginiu būdu ekonominių gėrybių negamina. 
Vis dėlto iš šito veikimo kylą turtai turi ankšto ryšio su 
minėtomis veikimo rūšimis, nes šitas veikimas gali būti 
ir faktiškai yra apmokamas. Iš mokslinio, meninio ar vi- 
suomeninio veikimo kilęs turtas yra uždirbtas. Uždarbis 
čia yra minėtos nuosavybės titulas. Todėl darbo principas 
ir darbas kaip nuosavybės titulas moksliniam, meniniam 
ar visuomeniniam veikimui gali būti taikomas. Visai kitaip 
yra su religiniu veikimu. Religinis veikimas ne tik eko- 
nominių gėrybių negamina, bet jis jų nė neuždirba. Re- 
liginis mokymas, religinis ganytojavimas ir religinis sak- 
ramentų dalinimas yra toks darbas, kuris kyla iš išvidinio 

žmogaus pašaukimo. Religinis veikimas yra pašaukimas, 
bet jokiu būdu ir jokia prasme ne amatas ir ne profesija. 
Tuo tarpu atlyginama gali būti tiktai už amato arba už 
prolesijos darbus. Atlyginama taip pat gali būti už tam 
tikras gėrybes, kuriomis kas nors nori naudotis. Mokslinin- 
kas gauna algą už savo darbą, nes jis šituo darbu įsijun- 
gia į tam tikrą profesiją. Jis gauna tam tikrą atlyginimą 
už savo veikalus, nes jie yra tam tikros kultūrinės verty- 
bės, kuriomis kiekvienas gali pasinaudoti. Tas pat yra su 
menininko ir visuomenininko veikimu. Visų šitų žymių 
nerandame dvasininko veikime. Dvasininko darbas negali 
susikristalizuoti amatu ar profesija, nes tai būtų paties 
šito darbo esmės išdavimas, Niekas taip nepurto religinės 
žmogaus sąmonės, kaip amatininkiškas arba profesiškas 
religinis veikimas. Iš kitos pusės, iš religinio veikimo kilu- 
sios gėrybės yra tokios, kad jos negali būti nei perkamos, 
nei parduodamos, jei nenorime legalizuoti simonijos nuo- 
dėmės. Jos yra tokios, kad ekonomine verte ne tik negali 
būti matuojamos, bet iš viso jos negali būti siejamos su 
pinigais ar su kitais materialiniais daiktais. Nei pamokslas, 
nei Mišios, nei bet kuris sakramentas ar palaiminimas bei 
pašventinimas negali būti atlyginamas tokia prasme, kokia 
yra atlyginamas mokslinio veikalo parašymas, portreto 
nupiešimas ar vadovavimas kokiai nors organizacijai. Nie- 
kas negali pasakyti, kad religiniu savo veikimu jis uždir- 
bo tiek ir tiek. Šitas posakis, jeigu jis būtų imamas tikra 
savo prasme, būtų tiktai gryna blasfemija, daugiau nieko. 

Visa tai rodo, kad bažnytiniai turtai kyla ne iš darbo. 
Religinis veikimas jų negamina, ir už šitą veikimą negali 
būti užmokama. Bažnytiniai turtai yra aukojimo padarai. 
Jis iš esmės yra aukos pobūdžio. Kadangi mūsų laikais 
religinis veikimas reikalauja daug laiko ir energijos, ne- 
palikdamas dvasininkams josios kitokiems darbams, tai 
yra visai natūralu, kad tikintieji duoda tam tikras aukas, 
kuriomis religijos atstovai gali išsilaikyti. Bet niekados 
nereikia užmiršti, kad visoks dvasininkams teikiamas už- 
mokestis — ar jis bus viešas, ar privalinis — yra auka, ne 
uždarbis ar alga. Todėl kai kuriose valstybėse esamas dva- 
sininkų suskirstymas etatais ir kategorijomis ir jų trakta- 
vimas kaip visų kitų valdininkų yra tikrumoje dvasininkų 

pažeminimas. Jeigu tikintieji ir patys dvasininkai šito pa- 
žeminimo nejaučia, tai tik dėl to, kad aukinis jų pragy- 
venimo charakteris mūsų sąmonėje yra labai nublukęs ir 
nusitrynęs. Dvasininkas turi teisę pragyventi iš altoriaus. 
Bet jis neturi jokios teisės reikalauti už savo religinius 
veiksmus užmokesčio ar algos. Jis pragyvena iš aukos, 
esmingai iš aukos. Religiniu savo veikimu jis nieko ne- 
uždirba ir nieko nepelno. Štai kodėl šv. Paulius nors ir 
žinojo, kad gali valgyti iš altoriaus, vis dėlto dirbo visai 
kitokį darbą, gamindamas palapinėms medžiagą, kad tuo 
būdu pelnytų sau pragyvenimą ir kad religinis jo apašta- 
lavimas nebūtų siejamas su materialiniais jo reikalais, 
Siandien bažnytinis gyvenimas yra išsivystęs kita linkme, 
Dvasininkai šiandien neuždarbiauja šalia religinio veiki- 
mo. Bet tai dar nereiškia, kad tai, ką jie gauna iš tikin- 
čiųjų, būtų uždarbis, tik kitokia forma. Tai yra auka, nes 
altoriūi gali būti tik aukojama, ne parduodama. Bažnyti- 
niai turtai ir Bažnyčios atstovų pragyvenimas kyla iš au- 
kos, ir aukos charakterio jis niekados nenustoja. 
““ Aukos charakteris bažnytiniams turtams įspaudžia visai 
kitokių žymių negu tiems daiktams, kurie kyla iš darbo. 
Iš aukos gyvenąs žmogus su surinktomis materialinėmis 
gėrybėmis turi elgtis visai kitaip. negu tas, kuris savo 
darbu yra jas uždirbęs arba pagaminęs. Paaukotos gėry- 
bės visados yra bendruomeninio pobūdžio. Jeigu apskritai 
nuosavybė yra bendruomeninio pobūdžio, tai šitas pobū- 
dis pasidaro dar ryškesnis ten, kur nuosavybė kyla iš au- 
kos. Tikintysis, kuris duoda auką, tikrumoje ją duoda ne 
tam ar kitam asmeniui, bet Bažnyčiai. Jis ją duoda dvasi- 
ninkui kaip dvasininkui, vadinasi, kaip Bažnyčios atstovui, 
už religinius jo patarnavimus. Tikinčiųjų aukos anaiptol 
nėra skiriamos dvasininkams kaip privatiniams asmenims. 
Jos yra duodamos bažnytinei bendruomenei per dvasinin- 
ką, ir dvasininkas turi teisės jomis naudotis kaip dvasi- 
ninkas ir tik tol, kol jis yra dvasininkas ir kol jis vykdo 
religinius veiksmus. Socialinis bažnytinių turtų kaip aukų 
pobūdis neleidžia juos naudoti taip, tarsi jie būtų uždirbti 
asmeninėmis pastangomis. 

Bažnytiniai turtai, gauti už religinius patarnavimus, 
turėjimo atžvilgiu yra aiški Bažnyčios nuosavybė, nes jie 

Bažnyčiai yra duoti. Visa tai, ką dvasininkai gauna už 
Mišias, už pastoracinį veikimą, už kai kuriuos sakramen- 
tus, yra tikrumoje ne jų nuosavybė, bet Bažnyčios kaip to- 
kios, kaip visų tikinčiųjų bendruomenės !?. Naudojimo at- 
žvilgiu šitie turtai priklauso atskiriems dvasininkams, bet 
tik tiek, kiek jiems yra reikalinga. Surinktų už religinius 
patarnavimus turtų nė vienas dvasininkas negali vadinti 
savais ir naudoti taip, kaip jam patinka. Visų pirma šitų 
turtų jis negali naudoti asmeniniams savo pomėgiams, ku- 
rie su dvasininko veikimu neturi nieko bendra. Tikintieji 
savo aukų neskiria prabangai, neskiria gėrimams, kortoms, 
automobiliams ir pasilinksminimams. Jeigu dvasininkas 
nori visa tai turėti arba daryti, jis turi šiems reikalams 
užsidirbti pinigų iš kur kitur ir kitokiu savo veikimu, ne 
religiniu. Eikvoti tokiems dalykams tikinčiųjų už religi- 
nius patarnavimus suneštas aukas yra nusikaltimas baž- 
nytinei bendruomenei ir savam pašaukimui. Toliau, dva- 
sininkas už religinius patarnavimus surinktų turtų negali 
niekam perleisti paveldėjimo ar pardavimo keliu. Jis nėra 
tikrasis jų savininkas. Jis yra tik jų naudotojas. Jie yra 
duoti jam kaip dvasininkui, ir iš bažnytinės bendruomenės 
jie išeiti negali. Mirus dvasininkui, už religinį veikimą 
surinkti jo turtai turi palikti Bažnyčiai, ne giminėms ar 
paveldėtojams. Dvasininkas testamentu savo nuožiūra gali 
disponuoti tik tokį turtą, kurį jis uždirbo ne religiniu (moks- 
liniu, meniniu ar kuriuo kitokiu) veikimu. Galop dvasinin- 
kas iš žmonių aukų savo asmeniui gali naudoti tik tiek, 
kiek jam tikrai yra reikalinga. Reikalo principas čia turi 
būti realizuotas visu griežtumu. Pelnyti ir pralobti iš aukų 
yra krikščioniškosios dvasios pažeminimas ir iškreipimas. 
Jeigu apskritai perteklius .krikščioniškojoje socialinėje 
santvarkoje yra nepakenčiamas, tai dar labiau jis yra ne- 
pakenčiamas bažnytinėje bendruomenėje, kuri minta au- 
komis. Visa tai, kas atlieka nuo dvasininko pragyvenimo, 
turi būti grąžinta patiems tikintiesiems pašalpų, paramos, 
gerų darbų ar kuriuo kitų pavidalu. Iš bažnytinių benefi- 
cijų gaunamas pajamas ir aukas už religinius patarnavi- 


1? Bažnyčios kanonai šiandien leidžia dvasininkams vad. „iura 
stolae” laikyti nuosavybę, kas rodo, kad Ji gali ir neleisti, vadinasi, 
kad tikraja šitų gėrybių savininke Bažnyčia laiko pati save. 

mus dėti einamojon sąskaiton yra toli gražu nekrikščioniš- 
ka, ypač dabartiniu metu, kada kultūrinės ir religinės 
funkcijos bažnytinėje bendruomenėje yra labai skurdžios. 
Bažnytinis turtas neturi būti sustingęs. Jis turi cirkuliuoti 
bažnytinėje bendruomenėje labai greitu tempu ir gaivinti 
visa, kas materialinės pagalbos yra reikalinga. Kapitalis- 
tinis pelno ir pertekliaus principas čia turi būti išrautas su 
visomis savo šaknimis. 


b. Duasininkų pragyvenimo suorganizavimas 


Tie laikai, kada dvasininkai uždarbiavo šalia religinio 
savo veikimo kaip šv. Paulius, yra negrįžtamai praėję. Gal 
net yra tikslingiau ir geriau, jei dvasininkai neįsitraukia į 
proianinį veikimą, iš kurio jie pragyventų ir kuris jiems 
atimtų daug laiko ir energijos, reikalingos pastoraciniam 
darbui. Tarnavimas altoriui turi patikrinti dvasininkams 
pragyvenimą. Uždarbis čia yra per daug profaninis daly- 
kas, kad jis galėtų būti siejamas su dvasininkų gyvenimu. 
Stai kodėl kanonų teisė draudžia dvasininkams verstis 
prekyba (can. 142), medicina (can. -139, $ 2), advokatūra 
(can. 139, $ 3) ir kitais įvairiais amatais arba profesijo- 
mis, kurios paprastai yra jungiamos su pasauliniu gyve- 
nimu. Tarnavimas altoriui turi užimti visą dvasininko laiką 
ir apimti visą jo gyvenimą. Iš jo jis tad turi teisę gyventi 
ir aprūpinti savo reikalus. Dvasininkų pragyvenimas iš 
tikinčiųjų aukų šiandien yra tapęs visuotiniu dėsniu, ir 
vargiai kada nors jis bus pakeistas. l 

Vis- dėlto šiandieninė dvasininkų pragyvenimo“ siste: 
ma yra, iš vienos pusės; labai pasenusi, iš kitos — turinti 
daug ydų. Mūsų dienomis dvasininkai savo pragyvenimu 
rūpinasi patys. Jiems yra leista reikalauti aukos už tam 
tikrus religinius patarnavimus, kaip Mišios, laidotuvės, 
jungtuvės, krikštas, kai kur net išpažintis. Kasmetinė pa- 
rapijos vizitacija taip pat yra sujungta su aukų rinkimu: 
Šitos praktikos pagrinde glūdi individualinio apsirūpini- 
mo idėja. Kiekvienas dvasininkas čia turi apsirūpinti pats. 
Ir juo labiau jis sugeba savo reikalus tvarkyti, juo gyvena 
geresnėje parapijoje, tuo aukos gausiau plaukia ir tuo 
geriau jis pragyvena. Senaisiais laikais, kada religinis 

gyvenimas nebuvo tiek koncentruotas, kada net patys re- 
liginiai patarnavimai buvo rečiau daromi, šitokia pragyve- 
nimo sistema gal ir buvo gera. Bet dabar, kai dvasininkas 
nuolatos turi būti kontakte su žmonėmis, kai žmones jis 
turi trauktę traukti bažnyčion ir jiems siūlytis su savo 
religiniais patarnavimais, nuolatinis ėmimas ir net reika- 
lavimas aukų darosi netikęs ir kenksmingas. 

Dvi pagrindinės ydos žymu dabartinėje dvasininkų pra- 
gyvenimo sistemoje. Pirmoje eilėje religiniai veiksmai čia 
per arti yra susieti su materialinio atlyginimo sąvoka, Pa- 
tys kasdieniniai posakiai ir terminai, kaip „užpirkti Mi- 
šias“, „užmokėti už jungtuves, už laidotuves, už krikštą“, 
parodo, kad aukos charakteris čia yra nusitrynęs. Nors ti- 
kintieji teoretiškai ir žino, kad Mišių negalima nusipirkti, 
kad už sakramentus negalima užmokėti, bet nuolatinis šitų 
veiksmų jungimas su piniginiais kiekiais savaime žadina 
mintį, kuri religinius dalykus suprofanina ir net išniekina. 
Tai įvyksta tuo labiau, kad nuo piniginio kiekio dažnai 
priklauso religinių patarnavimų gausumas ir jų iškilmnin- 
gumas. Mes žinome, kad jungtuvės Mišių metu „kaštuoja“ 
brangiau negu tik paprastas sutuokimas. Tuo tarpu tik 
Mišių metu įvykstančios jungtuvės turi savo specialius lai- 
minimus ir specialias maldas. Vadinasi, kas neįstengia 
brangiau sumokėti, tam šitos maldos'ir šitie laiminimai 
pasidaro neprieinami. Mes taip pat žinome, kad laidotuvių 
apeigos yra ankštai susietos su „atlyginimu“. Laidotuvės 
su dvejomis Mišiomis, su egzekvijomis ir palydėjimu į ka- 
pus kaštuoja žymiai brangiau negu tos, kai kunigas tik 
atlaiko skaitytąsias Mišias. Arba „užpirkti“ Mišias kuria 
nors specialia prašančiojo intencija galima tik tada, kai 
duodama tam tikra auka (stipendium missae). Kas šitos, 
aukos duoti neišgali, kas yra tiek neturtingas, kad neįsten- 
gia „Mišių užpirkti“, tas gali tik netiesioginiu būdu daly- 
vauti laikomose Mišiose kitų intėncijomis. Be abejo, mes 
nežinome, kaip visa tai tvarko Dievas. Reikia manyti, kad 
Jis viską daro tobulai ir tikslingai. Vis dėlto ir žmonių 
sistema religinėje srityje galėtų būti kiek tobulesnė ir idea- 
liškesnė. Ankštas religinių patarnavimų siejimas su nuo- 
latiniu atlyginimu, su pinigu ar su kitomis materialinėmis 
gėrybėmis pažemina pačią religiją ir jai pelno neužtarnau- 

tų priekaištų. Aukštoje kultūroje religija turėtų būti išlais- 
vinta nuo tokių ją žeminančių dalykų. 

Antra yda, kuri liečia jau ne pačius religinius veiks: 
mus, bet dvasininką, yra nuolatinis dabartinis dvasininkų 
„elgetavimas“ ir rūpinimasis pragyvenimo reikalais. Kai 
dvasininkas nežino, koks bus jo pragyvenimo kiekis, jis 
yra priverstas prašinėti aukų kiekvieną kartą ir kiekviena 
proga. Todėl labai didelis- dabartinių religinių patarnavi- 
mų skaičius yra susietas su pinigais, ir dvasininkas yra 
priverstas jų reikalauti, nes jis nežino, ar vėliau jam pa- 
siseks surinkti tiek, kiek reikalauja jo darbas ir jo asmuo. 
Šitoks nuolatinis prašinėjimas ir reikalavimas yra nema- 
lonus ir pačiam dvasininkui, ir tikintiesiems. Santykiai tarp 

gali būti giliai nuoširdūs, nes čia labai dažnai įsiterpia 
S noak, kuris griauna pasitikėjimą, meilę ir prisirišimą. 
Pastoracinė praktika aiškiai parodo, kiek nepasitenkinimo 
ir net pasipiktinimo kyla iš dabartinio nuolatinio dvasinin- 
kų „elgetavimo“. Dažnai čia yra kalta stoka takto. Bet 
kalčiausia yra pati sistema, kuri atidaro. duris visokiems 
netikėtinumams, piktnaudojimui ir savimeilei. 

Iš kitos pusės, dabartinė sistema dvasininkus labai 
dažnai pastato į keblų padėjimą. Parapijos ne visos yra 
lygiai turtingos ir todėl ne visos gali lygiai aukoti. Tuo 
tarpu kunigų reikalai yra "maždaug visų vienodi. Gyven- 
dami nelygaus turtingumo parapijose, kunigai ir patys yra 
nelygiai pasiturį ir nelygiai aprūpiną savo reikalus. Vieni 
iš jų gyvena prabangoj, kiti — net skurde. Toks nelygu- 
mas bažnytinėje bendruomenėje neturėtų būti toleruojamas. 
Kiekvienas dvasininkas turi teisės gauti tokį pragyvenimo 
kiekį, kurio užtektų jo fiziniams ir dvasiniams reikalams. 
Iš kitos pusės, nė vienas dvasininkas, kaip jau buvo mi- 
nėta, neturi teisės pralobti iš žmonių aukų. Dabartinė 
dvasininkų pragyvenimo sistema, leidžianti bažnytinėje 
bendruomenėje perteklių ir skurdą, serga tomis pačiomis 
ligomis, kaip ir visa mūsų socialinė santvarka; Ji tad turi 
būti pakeista. 

Kalbant apie naujos dvasininkų. pragyvenimo sistemos 
principus, visų pirma reikia iškelti aikštėn bendruomeni- 
nio apsirūpinimo idėją. Siuo metu savo pragyvenimu rū- 

pinasi kiekvienas dvasininkas skyrium. Naujojoje sistemo- 
je dvasininkų pragyvenimu turėtų rūpintis bendruomenė. 
Dvasininkai turėtų būti visiškai atsieti nuo pragyvenimo 
reikalų. Apaštalavimas yra toks kilnus uždavinys, kad jis 
neturėtų būti temdomas bet kokių materialinių gėrybių. 
Dvasininkų pragyvenimo šaltinis turėtų būti koncentruotas 
tam tikrose vietose, o ne išbarstytas atskirose parapijose, 
kaip yra dabar. Dvasininkų pragyvenimas turėtų būti 
maždaug suvienodintas, panaikinant ir perteklių, ir skurdą. 
Galop bet kokie religiniai patarnavimai turėtų būti atskirti 
nuo atlyginimo. Aukos bažnyčios tarnams išlaikyti turėtų 
būti neįungiamos su religiniais veiksmais. 

Praktiškai šitų principų realizavimas galėtų eiti kad 
ir tokiu keliu, nors jis ir nėra vienintelis. Kunigų pragy- 
venimo šaltinis turėtų būti vyskupijos iždas. Parapijose 
organizuoti tokius iždus- būtų negalima, nes ne visos para- 
pijos yra vienodo turtingumo ir ne visos pajėgs surinkti 
reikalingą lėšų kiekį. Tuo tarpu vyskupijos, būdamos di- 
desnės apimties, jau yra žymiai vienodesnės, nors visiško 
lygumo ir čia nėra. Parapijose būtų tik savotiški komite- 
tai, kurių uždavinys būtų surinkti iš tikinčiųjų aukas ir 
jas pasiųsti vyskupijos iždui. Šitas komitetas būtų suda- 
rytas pačių tikinčiųjų, kunigai jame visiškai nedalyvautų. 
Jie galėtų būti tiktai patarėjai, bet jokiu būdu ne pirmi- 
ninkai ar vykdytojai. Tikintieji patys skirtų komitetan 
jiems patikimus žmones, juos kontroliuotų ir prižiūrėtų. 
Komitetas metų pradžioje arba jų eigoje paimtų iš kiek- 
vieno tikinčiojo tam tikrą auką pagal jo turtingumą, iš- 
duotų tam tikrą pažymėjimą, kuris jam duotų teisės gauti 
visus jam reikalingus religinius patarnavimus be jokių 
specialinių mokesčių ar aukų. Surinktos komiteto aukos 
būtų siunčiamos vyskupijos iždan, iš kurio būtų mokamas 
tam tikras kiekis kunigų pragyvenimui. Šitas kiekis būtų 
vienodas pagal kunigų einamas pareigas ir dirbamus dar- 
bus. Be abejo, ir šitokia sistema turi trūkumų. Bet ji 1) 
atpalaiduotų religinius veiksmus nuo per ankšto susijimo 
su atlyginimo sąvoka, 2) išlaisvintų dvasininkus nuo rū- 
pinimosi savu pragyvenimu ir nuo nuolatinio „elgetavimo“, 
3) religinius patarnavimus padarytų prieinamus visus vi- 
siems, 4) kunigų pragyvenimo kiekį maždaug sulygintų ir 

pritaikytų prie gyvenamų sąlygų bei price dirbamo darbo. 
Tuomet išnyktų tasai nepasitenkinimas, kuris lydi dvasi- 
ninkus dėl jų reikalavimo nuolatos aukoti. Parapijos ko- 
mitetas spręstų, kas gali duoti ir kiek gali. Kunigai čia, 
visiškai nesikištų. Santykiai tarp tikinčiųjų ir ganytojo ga- 
lėtų todėl būti daug švelnesni ir gilesni negu yra dabar, 
kada nuolatinis piniginis reikalas drumsčia ir vieną, ir 
antrą pusę. Pati pastoracinė praktika ir pats mūsų reli- 
gijos garbingumas reikalauja, kad dabartine netikusia 
dvasininkų pragyvenimo sistema nusikratytume. 


c. Pertekliaus sutelkimas ir paskirstymas parapijoje 


Bažnytinės bendruomenės celė yra parapija. Ji yra toji 
pagrindinė mistinio Kristaus Kūno ląstelė, kurioje religinis 
gyvenimas prasideda, kurioje jis vyksta, kuri šitą gyve- 
nimą palaiko ir gaivina. Todėl kiekvienas katalikiškasis 
veikimas turi atsiremti ne į kuriuos kilus bendruomeninius 
junginius, bet į parapiją. Jeigu šiandien katalikiškoji ak- 
cija praktiškai daugiau remiasi mechaninio pobūdžio orga- 
nizacijomis, kurios daugumoje yra profaninės, tai tik dėl 
to, kad Katalikiškoji Akcija savo atsiradime susidūrė pir- 
moje eilėje su šitomis organizacijomis ir kad parapijos, 
kaip bendruomenės, gyvenimas mechanistiniame mūsų am- 
žiuje buvo nusilpęs. Vis dėlto turi ateiti laikas, kada pa- 
rapija vėl atgaus savo vietą katalikų gyvenime ir kada 
visas katalikiškasis veikimas bus sukoncentruotas para- 
pijos bendruomenėje. 

Jeigu parapija yra pagrindinė celė apskritai viso kata- 
likų gyvenimo ir veikimo, tai dar labiau ji yra tokia so- 
cialiniu atžvilgiu. Jau nuo pat Krikščionybės pradžios ti- 
kinčiųjų bendruomenės vykdė tam tikras socialines funk- 
cijas. Šitos funkcijos neišnyko nė šiandien. Tik mūsų lai- 
kais jos yra daugiau privatinio pobūdžio. Parapija kaip 
tokia jose dalyvauja daugiau netiesioginiu būdu. Bet no- 
rint, kad katalikų gyvenime būtų realizuoti socialiniai 
principai, yra būtina grąžinti parapijos bendruomenei pir- 
mykštes socialines funkcijas, padaryti parapiją socialinio 
katalikų gyvenimo centru, sutelkti parapijos bendruome- 
nėje visas katalikų socialines jėgas ir gėrybes, parapijos 

vardu šitas gėrybes skirstyti ir dalinti. Parapija turi būti 
socialinio katalikų veikimo vienetas su savo funkcijomis, 
uždaviniais ir pareigomis. 

Pirmoji socialinė parapijos funkcija yra pagyvinti ir 
pagreitinti ekonominių gėrybių cirkuliaciją katalikų tarpe. 
Šiandien beveik visame pasaulyje skundžiamasi, kad ka- 
talikai kultūrinių uždavinių tinkamai vykdyti neįstengia 
dėl to, kad jiems stinga ekonominio pagrindo. Spauda, 
mokyklos, mokslinės ar meninės institucijos reikalauja lè- 
šų, kurių, sakoma, katalikams stinga. Todėl beveik visur, 
išskyrus vieną kitą turtingesnį kraštą, katalikų kultūrinis 
pajėgumas nusilpęs. Bet taip yra ne dėl to, kad katalikai 
lėšų iš tikro neturėtų, bet dėl to, kad šitos lėšos yra labai 
nejudrios, kad jos yra sustingusios ir kad jų panaudoji- 
mas katalikų reikalams yra labai sunkus. Mūsų krašte, 
pavyzdžiui, kultūrinės katalikų funkcijos yra tiesiog ap- 
verktinos. Visi skundžiasi lėšų stoka. Tuo tarpu esant ge- 
rai valiai ir pagreitinus ekonominių gėrybių cirkuliaciją, 
šitų lėšų atsirastų nemaža, ir mes galėtume padaryti di- 
delių dalykų. Pertvarkant tad socialinį pačių katalikų 
gyvenimą, būtinai reikia taip jį pakreipti, kad parapijose 
esančios ekonominės gėrybės negulėtų atskirų asmenų ži- 
nioje ir malonėje, bet kad jos būtų įtrauktos į socialinio 
katalikų gyvenimo tarnybą, kad jos gyvai cirkuliuotų pa- 
rapijos bendruomenėje ir padėtų visur ten, kur esama rei- 
kalo. 

Ekonominių gėrybių cirkuliacija yra galima tik tada, 
kai atliekamos lėšos nėra kraunamos vienoje vietoje, bet 
kai jos tampa visos bendruomenės nuosavybe naudojimo 
alžvilgiu. Todėl antroji pagrindinė socialinė parapijos 
funkcija yra neleisti susikrauti pertekliui katalikų gyveni- 
me. Jeigu perteklius apskritai negali būti socialinėje sant- 
varkoje pakenčiamas, tai dar labiau jis negali būti pa- 
kenčiamas religinėje katalikų bendruomenėje. Tik krikš- 
čioniškosios dvasios pamiršimas gali pateisinti tokį faktą, 
kad toje pačioje parapijoje esama tokių, kurie svaido pi- 
nigus be protingo tikslo, ir tokių, kurie dėvi skarmalais ir 
minta trupiniais. O juk abu šitie žmonės yra to paties 
Kristaus Kūno nariai ir tos pačios religinės celės atstovai. 
Argi tad galima toleruoti tokias skirtybes? Parapijoje 

tokio nelygumo neturėtų būti. Parapija turi būti socialinio 
savo narių gyvenimo reguliuotoja. Ji turi neturto principą 
įgyvendinti savo nariuose. Ji turi neleisti susikrauti per- 
tekliui ir visas atliekamas ekonomines gėrybes pervesti į 
socialinių savo funkcijų tarnybą. Be abejo, parapija neturi 
fizinės jėgos, kad galėtų prievarta išreikalauti tai, kas pra- 
gyvenimui nereikalinga. Bet parapija yra. didelė moralinė 
galybė, kuri savo dvasia gali priversti neklusniuosius. 
Reikia tik atgaivinti ir žmonėms įskiepyti pirmųjų amžių 
pažiūras į perteklių. Kai žmonės nuo pat mažens bus išmo- 
kyti į perteklių žiūrėti kaip į svetimą turtą, kai kiekvienas 
atliekamas centas bus nešamas į parapijos iždą, tuomet 
nebus sunku sudrausti ir tuos, kurie, norėdami būti kata- 
likais, vis dėlto stengtųsi perteklių pasilaikyti sau. 
Pagrindinė parapijos iždo atrama būtų katalikų įgy- 
jamas perteklius. Šitame ižde turėtų būti koncentruojama 
visa, kas atlieka nuo katalikų pragyvenimo. Niekas para- 
pijoje neturėlų būti turtingas. Sitam iždui priklausytų taip 
pat bažnytinės žemės, kurios iš kunigų naudojimosi turėtų 
būti paimtos.  Šiandieniriis klebonijų aprūpinimas žeme 
pastoracijos atžvilgiu yra klaidingas žingsnis, kuris tu- 
rėtų būti kuo greičiausiai atitaisytas. Jeigu kunigas -pra- 
gyvena ir savo reikalus aprūpina iš esamos žemės, tuomet 
jis neturi teisės imti mokesčio už religinius patarnavimus. 
Parapija jam yra skyrusi tam tikrą beneficiją žemės pa- 
vidalu tam, kad jis tikintiesiems patarnautų. Gauti pra- 
gyvenimą iš žemės ir dar imti tam tikras sumas už patar- 
navimus yra neleistina,“nes tai sudaro du pragyvenimo 
šaltinius, kas normalioje, o ypač katalikiškoje, socialinėje 
santvarkoje yra nepakenčiama. Jeigu kunigas iš žemės ne- 
pragyvena, tuomet ji jam yra nereikalinga, nes ji reika- 
lauja daug energijos, kurią kunigas turi skirti tikinčiųjų 
reikalams, o ne ūkininkavimui, Bažnytinės žemės yra pa- 
rapijų, ir todėl parapijos turi jas naudoti socialinėms savo 
funkcijoms. Bažnytinių žemių susocialinimu būtų baigtas 
pertekliaus sutelkimas parapijos bendruomenėje. 
Pertekliaus paskirstymas yra lengvesnis dalykas. Pa- 
rapijos tam tikri organai, apie kuriuos kalbėsime vėliau, 
turėtų žiūrėti, kad bažnytinėje katalikų. bendruomenėje ne- 
būtų nė vieno, kuris skurstų be savo kaltės. Parapijoje nė 

vienas negali būti turtingas ır nė vienas negali būti skur- 
džius. Todėl senelių, ligonių, našlaičių, bedarbių šelpimas, 
organizavimas tokių institucijų, kuriose galėtų žmonės 
gauti darbo, steigimas mokyklų, ligoninių ir prieglaudų 
būtų parapijos konkretūs darbai socialinėje srityje. Pa- 
rapija turi aprūpinti savo neturtinguosius. Tai yra krikš- 
čioniškoji josios pareiga. Tiesa, visi šitie darbai šiandien 
jau yra pradėti dirbti. Bet visi jie palikti privatinei ini- 
ciatyvai ir alskirų žmonių gailestingumui. Parapija, kaip 
bendruomenė, juose nedalyvauja, retai net žino, kas yra 
daroma; ji nesijaučia už juos atsakinga ir juos palaikanti. 
Todėl visi jie neina tokiu tempu ir tokiu kiekiu, kokiu tu- 
rėtų eiti ir koks yra reikalingas. Visiems jiems stinga 
ekonominio pagrindo. Šitas blogybes pašalinti bus galima 
tik tada, kai, iš vienos pusės, bus visa parapija, kaip 
bendruomenė, įtraukta į socialinių savo funkcijų vykdymą, 
iš kitos — kada parapijos nariai šitoms funkcijoms numes 
ne trupinius, bet atiduos visa, kas jiems atlieka nuo pra- 
gyvenimo. Parapijos, kaip bendruomenės, įtraukimas į so- 
cialinį veikimą ir pertekliaus sutelkimas į parapijos iždą 
yra du pagrindiniai uždaviniai, kurie turi būti įvykdyti 
socialiniame katalikų gyvenime. 


d. Socialinio Bažnyčios veikimo organas 


Kalbėdami apie Caritas idėjos persvarą katalikų gy- 
venime, esame sakę, kad meilė gali tapti socialinės sant- 
varkos principu tik tada, kai ji bus iškelta iš grynai sub- 
jektyvios sferos, kai ji bus objektyvuota ir suorganizuota, 
kai ji bus kontroliuojama ir kai josios pareigų neatliki- 
mas bus griežtai žiūrimas. Šitoks reikalavimas savaime 
suponuoja tam tikras bažnytines institucijas ir tam tikrus 
bažnytinius organus, kurie Caritas darbais specialiai rū- 
pintųsi ir Caritas pareigų atlikimą prižiūrėtų. Krikščioniš- 
kojoje socialinėje santvarkoje, kuri turi prasidėti nuo pa- 
rapijos bendruomenės, Caritas darbai turi būti suorgani- 
zuoti Bažnyčios priežiūroje ir vadovybėje, kuri sektų kiek- 
vieną parapijos narį, jo veiksmus šiuo atžvilgiu kontro- 
liuotų ir atitinkamai kvalifikuotų. Savaime aišku, kad nė 
vienas iš dabar esančių bažnytinių organų šiam darbui 

netinka jau tik dėl to, kad kiekvienas iš jų turi savas spe- 
cialias funkcijas. Socialiniam veikimui reikia specialaus 
naujo arba, geriau, atnaujinto organo, kurį mes vadiname 
SOCIALINIU DIAKONATU. Diakonato institucija kaip tik 
ir yra atsiradusi socialiniam karitatyviniam reikalui. Kai 
apaštalai nenorėjo būti dėl Caritas darbų atitraukiami nuo 
Evangelijos skelbimo, jie paliepė tikinčiųjų bendruomenei 
išrinkti iš savo tarpo keletą vyrų, kuriuos ir pašventė dia- 
konais socialiniams darbams. Šiandien diakonatas yra ne- 
tekęs pirmykštės savo prasmės ir reikšmės. Jis yra lyg ir 
įžanga į kunigystę. Bet tai dar nereiškia, kad Bažnyčioje 
negalėtų būti atgaivintas pirmykštis socialinis diakonatas. 
Apie tokį bažnytinį organą yra svajojęs ir Leonas XIII. 

Socialinio diakonato atgaivinimas šiandien Bažnyčiai 
yra reikalingas jau tik dėl to, kad karitatyvinė josios funk- 
cija pasidarytų vėl efektyvi, kaip buvo pirmaisiais amžiais. 
Aukščiau esame ciiavę Mayerio žodžius, kuriais jis pasako, 
kad Caritas yra tokia pat Bažnyčios funkcija, kaip moky- 
mas ir sakramentų teikimas. Deja, turime pripažinti, kad 
praktikoje šiandien karitatyvinė Bažnyčios funkcija yra 
žymiai atsilikusi nuo mokomosios ar sakramentinės funk- 
cijos. Caritas funkcija šiandien didele dalimi yra vykdoma 
privatinių asmenų savo vardu ir savo atsakingumu. Net 
ir Bažnyčios atstovai karitatyviniuose žygiuose dalyvauja 
ne tiek kaip Bažnyčios įgaliotiniai, kiek kaip privatūs as- 
menys. Karitatyviniai darbai šiuo metu yra ištrūkę iš vie- 
šosios bažnytinės globos, iš viešosios bažnytinės kontro- 
lės. Karitatyvinė Bažnyčios funkcija pasidarė daugiau 
teorinė ir istorinė negu praktinė ir aktuali. Tai nėra nor- 
malus padėjimas, nes tuo būdu Bažnyčiai yra atimama 
viena iš gražiausių josios veikimo sričių. Jeigu Bažnyčia 
nori turėti reikšmės socialiniam gyvenimui ir jeigu. nori 
efektyviai prisidėti prie socialinės problemos išsprendimo, 
ji turi vėl eiti į karitatyvinę sritį ne privatiniu, bet viešu 
būdu. Ji turi atgaivinti karitatyvinę savo funkciją, pada- 
daryti ją efektyvią ir vaisingą. Tik tokiu būdu Bažnyčios 
veikimas bus išvystytas visu platumu ir gilumu. Tik tokiu 
būdu plačios masės pajaus realią Bažnyčios paramą ir 
pagalbą. 

Bet karitatyvinei funkcijai atgaivinti kaip tik ir reikia 

specialaus organo, arba socialinio diakonato. Pavesti šį 
darbą kunigams šiuo metu nėra galima jau tik dėl to, kad 
mokymo, valdymo ir pašventimo funkcijos dabar yra tokios 
plačios ir tokios sykiu painios, kad kunigams nebelieka 
nei laiko, nei jėgų atsidėti dar ketvirtai karitatyvinei funk- 
cijai, kuri savo apimtimi yra be galo plati. Šalia kunigų, 
jų priežiūroje ir vadovybėje turi karitatyvinėn sritin įeiti 
nauji žmonės, tinkamai parengti ir išmokyti. Bažnyčioje 
turi būti atnaujinta pirmųjų amžių diakonų ir diakonių 
institucija ir jai pavesta socialinė bažnytinės bendruome- 
nės sritis. 

Žmonės socialiniam diakonatui galėtų būti parengti 
tam tikrose katalikų steigiamose socialinėse mokyklose, 
kuriose jie susipažintų su socialinio gyvenimo principais, 
su ekonominėmis bei socialinėmis teorijomis ir įgytų rei- 
kalingo praktinio pasiruošimo karitatyviniam darbui. Tai 
būtų savotiškos „socialinės seminarijos“, kuriose būsimie- 
ji Caritas veikėjai būtų ne tik mokslinami, bet ir auklė- 
jami. Socialinis diakonatas būtų oficiali Bažnyčios ins- 
titucija. Todėl josios nariai turėtų būti ne tik mokyti, bet 
ir dori žmonės. Dorumas yra sujungtas jau ir su pirmykš- 
čio diakono institucija. Caritas yra bažnytinė sakralinė 
funkcija. Ji todėl turį būti vykdoma gryna širdimi ir šua- 
riomis rankomis. 

Taip paruoštiems žmonėms būtų pavesta tvarkyti socia- 
linis parapijų gyvenimas. Jie vykdytų pertekliaus rinkimą 
ir skirstymą, jie kontroliuotų socialinį parapijos narių gy- 
venimą ir jų socialines pareigas, jie rūpintųsi parapijos 
neturtingaisiais ir nelaimingaisiais, jie tarnautų ligoninėse, 
prieglaudose ir šiaip įvairiose parapijos institucijose. So- 
cialinė sritis yra labai plati, todėl darbo čia būtų pakan- 
kamai. 


16. A. Maceina, 2 t. 


Pabaiga 
ARTIMESNIOJO VEIKIMO PROGRAMA 


Socialiniai katalikiškieji principai savo visumoje gali 
būti realizuoti tiktai tolimoje laiko perspektyvoje. Jiems 
suprasti, pagal juos perauklėti žmonių širdis reikia ilgų 
metų. Tik tada, kai jie bus įėję į protų ir širdžių gelmes, 
kai pagal juos žmonės mąstys ir gyvens privatiškai, tik 
tada jie objektyvuosis visuomeninėje santvarkoje. Bet tai 
yra tolimas uždavinys. 

Šiuo tarpu mums rūpi, ką mes turime daryti artimes- 
niu laiku. Kaip turi reikštis mūsų veikimas, kad jis būtų 
kelias katalikiškiems socialiniams principams įsikūnyti? 
Kitaip sakant, kokia turi būti artimesniojo mūsų veikimo 
programa? Apie tokią programą reikia kalbėti, nes kitaip 
tik grynas principų svarstymas visados pasiliks akade- 
minėje plotmėje. Jeigu sykį principai yra iškelti ir jeigu 
jie yra pripažinti teisingais, belieka juos vykdyti. Tiesa, 
šitas vykdymas gali prasidėti siauru mastu, tiktai priva- 
tiškai. Tai yra kiekvieno didžio uždavinio pradžia. Tik iš 
garstyčių grūdelio išauga pasaulinės reikšmės medis. Todėl 
mes ir klausiame, kas reikia katalikams šiuo metu daryti, 
kad socialinis jų gyvenimas būtų priartintas prie to idealo, 
kurį rodo socialiniai Katalikybės principai? 

Pirmas dalykas, kuris šiuo metu turi būti padarytas 
privatinėmis pastangomis, yra nupūsti dulkes nuo socia- 
linės katalikų pasaulėžiūros. Šitoji pasaulėžiūra, Krikš- 
čionybės pažiūros į darbą, į nuosavybę, į turtą yra tokios, 
kad jos visiškai patenkina socialinius dabarties reikala- 
vimus. Bet visos jos yra apneštos storu dulkių sluoksniu. 
Reikia tad šitas dulkes nupūsti, reikia grąžinti pirmykš- 
tėms Krikščionybės socialinėms teorijoms gyvenimiškumą, 

reikia jas prikelti naujam gyvenimui. Kristaus dvasia, kuri 
kalbėjo iš šv. Ambraziejaus, iš Bazilijaus Didžiojo, iš Kle- 
menso Aleksandriečio raštų, turi prabilti ir dabar dvide- 
šimtojo amžiaus kalba. | 

Antras dalykas, kuris turį būti pradėtas organizuoti, 
yra praktinis socialinių Katalikybės principų vykdymas. 
Teorinis šitų principų nušvietimas ir atgaivinimas turi eiti 
sykiu su jų realizavimu praktikoje. Be abejo, plačiu mastu 
šitas realizavimas iš sykio negali būti pradėtas. Sociali- 
niai Katalikybės principai yra tokie, kad jie reikalauja iš 
esmės perkeisti visą dabartinę socialinę santvarką, kas 
greitai yra neįmanoma. Vis dėlto čia galima pradėti nuo 
menkesnių ir lengvai įvykdomų dalykų, kurie turėtų labai 
daug reikšmės platesnėms reformoms. 

Du dalykai, atrodo, siūlytųsi šiuo tarpu: socialinis ka- 
talikų fondas ir konkreti parama vargstantiems. Socialinis 
katalikų fondas turėtų įnešti daugiau jėgos į visą katalikų 
praktinį kultūrinį gyvenimą, paremdamas katalikiškąsias 
institucijas, aprūpindamas kultūrinius darbininkus, juos 
parengdamas, organizuodamas neturtingųjų pašalpą pla- 
tesniu ir viešesniu būdu, negu yra daroma dabar. Konkreti 
parama. vargstantiems turėtų būti teikiama žymiai labiau 
ir žymiai greičiau negu šiuo tarpu. Mūsų dienų karitatyvi- 
nis veikimas yra beveik grynai privatinis. Tuo tarpu jis 
turėtų tapti oficialia bažnytinę funkcija. Socialinis fondas 
sutelktų savyje perteklių, o parama vargstantiems šitą 
perteklių paskirstytų. 

Socialiniam fondui turėtų katalikai atiduoti: 

1) antrąjį allyginimą. Nemaža yra tarp katalikų tokių, 
kurie dirba du darbu arba eina dvi pareigas, už abejas 
gaudami atlyginimą. Socialiniu ir karitatyviniu atžvilgiu 
tai yra nesveikas dalykas, nes yra nemaža žmonių, kurie 
jokio atlyginimo negauna, nes neturi darbo. Vienas tad 
atlyginimas kaip tik ir turėtų būti katalikų atiduotas so- 
cialiniam fondui. Katalikas, jeigu jis nori būti katalikas ir 
socialinėje srityje, negali pasilaikyti dviejų atlyginimų, kai 
tūkstančiai yra pagalbos reikalingų. 

2) nevartojamas brangenybes. Šitų brangenybių pasi- 
taiko ir pas atskirus asmenis, ir senesnėse bažnyčiose. Tie- 

sa, asmenų brangenybės dažnai yra susijusios su atmini- 
mais. Bet dažnai jos yra tik sena nevartojama ir nebūtina 
liekana. Jų vertė kartais yra gana didelė. Jos kaip tik ir 
galėtų būti atiduotos socialiniam fondui, kuris jas vieno- 
kiu ar kitokiu būdu pervestų socialinėn tarnybon. Dar 
daugiau tokių nevartojamų brangenybių pasitaiko senes- 
nėse bažnyčiose. Nors šios studijos autoriui šiuo atžvil- 
giu buvo daroma daug priekaištų, bet jis ir šiandien pa- 
silieka įsitikinęs, kad tokių nevartojamų ir nenaudingų 
brangenybių net ir mūsų bažnyčiose esama. Apie jas jis 
yra kalbėjęs K. V. C. konferencijos paskaitoje, tik apie jas 
jis kalba ir dabar. Be abejo, mūsų bažnyčios, ypač senes- 
nės, jų turi tik vieną kitą. Bet užsienyje šiuo atžvilgiu yra 
žymiai geriau. Autoriui yra tekę matyti vad. „Schatzkam- 
mer“ arba „tresor“ didelėse katedrose, kur esamų bran- 
genybių vertė siekia dideles sumas. Ar mūsų laikais ge- 
riau yra stebinti šitais turtais žmones, ar perleisti jas so- 
cialiniam gyvenimui, tegu sprendžia kiekvienas. 

3) 1% nuo pajamų. Jau atėjo laikas, kada socialinis 
katalikų patarnavimas turi būti sistemingas, kada duoda- 
mos aukos turi būti nuolatinės ir pastovios. Seniau Baž- 
nyčia reikalavo atiduoti josios reikalams dešimtąją dalj. 
Ar socialinis gyvenimas šiuo metu nėra toks, kad jam 
neverta būtų atiduoti nė šimtosios dalies? Laisvas katalikų 
apsidėjimas tam tikrais mokesčiais socialiniam fondui tu- 
rėtų būti jų sąžinės jautrumo išraiška. 1% nuo gaunamų 
pajamų neatrodo kad būtų nepakeliama našta. Tuo tarpu 
iš šitų menkų nuotrupų jau susidarytų labai graži pra- 
džia. 

4) pusę pajamų ne iš darbo. Pajamos ne iš darbo iš 
viso neturėtų geroje socialinėje santvarkoje egzistuoti. 
Katalikai turėtų būti pirmieji, kurie šitų pajamų išsižadėtų. 
Todėl tegul jie prie to pratinasi. Tegul šiuo tarpu pradžiai 
jie atiduoda socialiniam fondui bent pusę to, ką jie pelno 
nedirbdamį. Čia jeina procentai, dividendai, rentos ir šiaip 
įvairios kitos pajamos, kurios nėra uždirbtos. Jos turėtų 
būti pasidalintos per socialinį fondą su tais, kurie nedir- 
ba, nes negali arba negauna dirbti. 

5) 104, nuo absoliutinio pertekliaus. Absoliutiniu per- 
tekliumi mes vadiname, kaip jau buvo anksčiau sakyta, 

tas gėrybes, kurios yra nereikalingos ne tik pragyveni- 
mui, bet kurios jau nereikalingos nė pareigoms. Tokio 
pertekliaus bent dešimtoji dalis turėtų būti atiduota socia- 
liniam fondui. Tai būtų atnaujinimas, bent iš dalies, krikš- 
čioniškosios dvasios, kuri lydėjo visus vad. dešimtinių da- 
vimo žygius. Absoliutinį perteklių visa krikščioniškoji kla- 
sikinė moralė laiko vargšų turtu. Šiuo metu atiduokime 
mes jiems bent dešimtą šio turto dalį. Tai yra artimiau- 
sios programos reikalavimas. Programoje maksimum tu- 
rėtų būti atiduotas visas absoliutinis perteklius, nes jis 
yra svetimas turtas. 

Štai kokie dalykai turėtų sudaryti socialinio fondo pa- 
jamas, nekalbant jau apie atskiras ir iš anksto nenumato- 
mas aukas. Čia paminėta tik keletas tokių šaltinių, kurie 
visiems yra aiškūs, suprantami ir kurie turėtų būti atida- 
ryti. Jeigu katalikai nenorėtų atiduoti antrojo atlyginimo, 
pragyvendami gerai iš pirmojo, jeigu jie laikytų rūsyje 
arba seiluose nevartojamas brangenybes, kai aplinkui 
žmonės neturi žiemai kuro, jeigu jie neduotų vargstan- 
tiems nė 19 nuo savo pajamų ir dešimtosios dalies nuo 
absoliutinio pertekliaus, jeigu jie drįstų pasilaikyti visas 
pajamas be darbo, jie nusikalstų ir krikščioniškosioms tra- 
dicijoms, ir laiko dvasiai, per kurią, pasak kardinolo Faul- 
haberio, kalba pats Dievas. 

Kaip pajamos socialiniam katalikų fondui, taip ir ka- 
talikų parama vargstantiems turėtų būti labiau nuolatinė 
ir žymiai platesnė. Paramą vargstantiems reikia teikti ne 
tik pinigais arba daiktais. Ją reikia teikti visu tuo, kuo 
yra galima. Kiekvienos srities specialistas gali vargstan- 
tiems palarnauti savo specialybe, kiekviena įstaiga ar įmo- 
nė — savo darbais arba gaminiais. Čia išskaičiuojami da- 
lykai kaip tik turėtų būti katalikų realizuoti: 

1. Katalikiškos knygų leidyklos turėtų duoti bent 5% 
egzempliorių nuo išleistų vadovėlių, kad neturtingi mo- 
kiniai galėtų jais pasinaudoti. 

2. Gydytojai katalikai turėtų skirti bent vieną dieną sa- 
vaitėje apžiūrėti veltui neturtingus ligonius. 

3. Katalikai vaistininkai turėtų atiduoti savikaina vais- 
tus tiems, kurie turi nemokamo gydymo receptus. 

4. Katalikai advokatai turėtų skirti taip pat bent vieną 
dieną savaitėje neturtingiems žmonėms duoti veltui pata- 
rimų ir jų bylas teismuose ginti taip pat veltui. 

5. Kinai ir teatrai turėtų bent sykį į mėnesį surengti 
veltui po vieną spektaklį neturtingiesiems ir jų vaikams. 

6. Katalikų dirbtuvės ir fabrikai turėtų duoti bent 5% 
savo gaminių neturtingiesiems tiesiog arba per socialinį 
fondą bei karitatyvines organizacijas. 

7. Katalikai pirkliai turėtų skirti bent 5% nuo gryno 
pelno neturtingųjų reikalams. À 

Be abejo, autorius tai gerai žino, šitie dalykai nepakeis 
netikusios socialinės mūsų dienų santvarkos. Bet jie yra 
naudingi tuo, kad jie parengs šiam pakeitimui psicholo- 
ginę dirvą. Žinoma, jie yra tik menki darbeliai, palyginus 
su tomis reformomis, kurių socialinis gyvenimas laukia. 
Tai yra programa minimum, tai artimiausioji programa, 
kurioje kiekvienas privatiškai gali dalyvauti. Apie progra- 
mą maksimum buvo kalbėta nagrinėjant katalikiškuosius 
socialinius principus. Šitoji programa yra tolimų laikų 
uždavinys. Ji negali būti realizuota staiga. Mes turime 
pradėti nuo mažesnių dalykų. Bet mes turime pradėti. 
Mes negalime nieko neveikti pasiteisindami, kad programa 
maksimum šiuo metu neįgyvendinama. Jeigu negalima įgy- 
vendinti visko, reikia daryti tai, kas galima. Atrodo, kad 
minėti dalykai — socialinis fondas arba' jo atitikmenys, 
karitatyvinės draugijos, — turėtų gauti tai, kas joms pri- 
klauso, kad vargstančiųjų parama būtų pastūmėta žymiai 
labiau priekin. Jeigu katalikai leidėjai; gydytojai, vaisti- 
ninkai, advokatai, fabrikantai, kinų savininkai, pirkliai ir 
visų kitų profesijų atstovai įstengs numesti tik trupinius 
nuo savo stalų, bet neįstengs patarnauti neturtingiesiems 
savo specialybe arba savo įmone ir patys laisvai prisidėti 
prie socialinių reformų, be abejo, šios reformos bus pada- 
rytos radikaliu socialinės sistemos pakeitimu. „Jei vieną 
dieną, — sako H. Simonas,— nusivylusi minia veršis prie 
jūsų turtui pagrobti, kokio principo jūs šauksitės, kad pa- 
leistumėte ugnį iš kulkosvydžių? Teisingumo? Bet juk jūs 
išmokėte minią eiti neteisybės keliu. Moralės? Bet juk jūs 
jai davėte instinktų viešpatavimo pavyzdį. Socialinės ge- 
rovės? Bet juk jūs mąstote tik apie save. Dvasinių gėry- 

bių? Bet juk visa jūsų kultūra yra tuščia ir dekoratyvinė. .. 
Gal jūs šauksitės palaikyti tvarką? Bet kokiai tvarkai jūs 
atstovaujate, jūs, kurie naudojatės savo galia smaguriauti, 
bet ne tarnauti! Ką tad galop jūs turėsite? Stipresniojo 
teisę? Galimas daiktas! Bet tuomet, prašau jus, šalin kry- 
žius nuo nedegamų spintų! Šalin religinius ženklus nuo 
jūsų vėliavų! Ir ką mes, krikščionys, veiksime tarp jūsų 
sargų? Jūsų žlugimas mums yra visiškai nesvarbus: jis 
nieko nepakeis iš esmės, nes jūs jau viską esate praradę“ !. 
Tai smarkūs žodžiai. Bet reikia gerai apsidairyti, kad jie 
netiktų ir mums, kad mūsų neryžtingumo pažadintas žiu- 
gimas nebūtų įvykęs anksčiau, negu mums atrodo, ir pra- 
siveržusi išviršinė katastrofa kad nebūtų tik kelio nuvaly- 
mas naujoms, deja, jau nekatalikiškoms jėgoms. 


1 Les catholiques, la politique et l'argent, 72—73 p. 


Priedas 
TURTAS KRIKŠČIONYBĖS PRADŽIOJE | 


i. Turtas ir jo vartojimas 


Pirmaisiais Krikščionybės amžiais krikščionims teko 
grumtis su dviem gyvenimo kryptimis, kurios turėjo di- 
delės reikšmės socialinei. sričiai. Visų pirma tai buvo an- 
likinio pasaulio ekonominis palaidumas. Žlungąs hele- 
nistinis periodas jau buvo netekęs tų sveikų socialinių 
pradmenų, kurie anksčiau valdė graikų ar rymiečių ūkį. 
Šiuo metu palinkimas į lėbavimą, į liuksusą, į eikvojimą 
buvo bendras nusiteikimas. Turto vartojimas buvo nete- 
kęs saikingumo ir virtęs netvarkingu išlaidumu — nerei- 
kalingu ir netikslingu. Iš kitos pusės, rytietiškas gnosti- 
cizmas, o vėliau manicheizmas, laikydamas medžiagą blo- 
gio pradu, neigė turtą kaip tokį ir ne kartą prikaišiojo 
krikščionims, kam jie iš viso turį žemiškų gėrybių, kurios 
esančios iš esmės priešingos Dievui, kaip gėrio pradui. 
Todėl Bažnyčios Tėvams šiuo atžvilgiu atsirado du užda- 
viniai: 1) apginti patį turtą kaip tokį nuo gnostikų ir ma- 
nichėjų puolimų ir 2) sutvarkyti kasdieninį turto vartojimą. 
kad jis neprasilenktų su krikščioniškosios moralės reika- 
lavimnais. 

Per visus Bažnyčios Tėvų raštus eina mintis, kad tur- 
dai patys savyje yra geri, nes jie mums Dievo duoti. Šv. 
Ambraziejus aiškiai pastebi, kad „ne turtai yra blogi, bet 
jie yra blogi tiems, kurie blogai jais naudojasi, nes visa, 
ką Dievas padarė, yra labai gera“ !. Tas pats Ambraziejus 
kitoje vietoje pastebi, kad „ne tuos smerkia dangiškasis 
autoritetingas nutarimas, kurie turi turtų, bet tuos, kurie 
T E ŠU E E A L a P i SU D 

| ivitiae, sed male utentibus malae sunt, 
quia ių quiae Das Teelt. bona sunt valde” (De Trin., 574. // Mig- 
ne. P. L., 17). 

nemoka jais naudotis“ 2. Geriems žmonėms, pasak Amb- 
raziejaus, turtai net gali būti naudingi ir moraliniam jų 
gyvenimui: „Kaip nedoriems turtai yra kliūtis, taip ge- 
riesiems jie yra parama dorybei“?. Tą patį teigia ir šv. 
Jonas Chrizostomas sakydamas, kad „ne turtai yra blogis, 
bet netikęs jų naudojimas... Lozoriaus laikais gyvenęs 
turtuolis buvo kankinamas he todėl, kad buvo turtingas, 
bet kad buvo žiaurus ir nežmoniškas“ $. Arba: „Turtai nėra 
blogi, jei jais norime naudotis kaip pridera, blogas yra 
išdidumas ir puikybė. .. Ne turtai yra blogi, bet neteisėtas 
jų naudojimas“ 3. Todėl savo homilijose šv. Jonas . Chri- 
zostomas nuolatos ir aiškiai primena: „Aš visados ata- 
kuoju turtinguosius; ne, ne tūrtinguosius, bet tuos, kurie 
blogai turtais naudojasi. Aš visados sakau, kad kaltinu ne 
turtingąjį, bet grobiką“ *. Arba: „Kaip jau sakiau: ne vy- 
nas yra blogas, bet girtuoklystė, taip ir ne turtas yra blo- 
gas, bet blogas yra šykštumas, blogas godumas“ 7. 

Vis dėlto Bažnyčios Tėvai žinojo, kad materialinės gė- 
rybės yra žmogui tik išviršinės, kad jos yra visai kitos 
reikšmės kaip dvasinės ir apskritai idealinės gėrybės. Šv. 
Ambraziejus teisingai pastebi, kad turtai yra mums svetimi: 
„Svetimi mums yra turtai, nes jie yra šalia mūsų prigim- 
ties; jie su mumis nei gema, nei miršta... Mes esame mūsų 


2 „Non cos qui habeant divitias, sed eos qui uti nesciant, senten- 

S coelestis auctoritate condemnat: (Expos. i. Luc, 5, 1740 p. // 
„ 15). , 

2 „Nam divitiae ut impedimenta in improbis, ita in bonis sunt 
adiumenta virtutis” (Expos. i. Luc., 8, 1882 p. // P. L, 15). 

* „Nam neque divitiae malum sunt, sed divitiis male uti... Tor- 
quebatur dives ille qui aetate Lazari vixerat, non quia dives erat sed 
quia crudelis et inhumanus” (Hom. i. Peccata fratrum, 355 p. // 
Migne. P. G., 51). 

5 „Neque enim malum sunt divitiae, si eis ut opportet uti volueri- 
mus, sed superbia et arrogantia... Non sunt igitur malum divitiae, 
sed illegitimus earum usus est malum” (Hom. i, inscr. altaris, 69 p. // 
P. G, 51). 

6 „Ego vero semper incesso divites; non, inquam, divites, sed eos 
qui male divitiis utuntur. Semper enim dico me non criminari divitem, 
sed rapacem“ (Hom. de capto Eutrapio, 399 p. // P. G., 52). 

7 „Sicut enim dixi: non mala res vinum, sed ebrietas, ita non 
mala res divitiae, sed mala avaritia, mala cupiditas” (Ad pop. An- 
tioch. hom., 2, 40 p. // P. G., 49). 

daiktų svečiai, ir kas yra iš pasaulio, pasaulyje pasilieka“ 8. 
Tik šito nusistatymo šviesoje mes galime suprasti tokius 
Bažnyčios Tėvų posakius, kad „bėgli yra turtų prigimtis“ 9, 
kad „niekas nėra toks nepatikimas, kaip turtai“ !0, kad 
„pinigų niekinimas yra teisingumo forma“. Todėl vi- 
suose patristikos raštuose kyšo mintis, kad neverta prisi- 
rišti prie turtų, kad žmogus turi jais naudotis -be didelio 
su jais susijimo. Turtingasis, sako šv. Augustinas, „tesi- 
naudoja pasauliu taip, kaip ir nesinaudotų. Tegul jis atsi- 
mena, kad yra kelionėje ir kad į turtą pateko kaip į kokią 
užeigą. Tepasistiprina, juk yra keleivis; tepasistiprina ir 
tekeliauja toliau, neimdamas to, ką rado užeigoje“ 12, Per 
didelis susirišimas su turtais pastūmi žmogų į daugelį 
pavojų ir atpalaiduoja jo žemesniąsias aistras. „Turtai 
greičiau įžiebia godumo žibintą“, — sako šv. Ambrazie- 
jus S. Stai kodėl nors Bažnyčios Tėvai turtą ir laiko geru 
daiktu, vis dėlto neturtą žymiai labiau vertina, nesigai- 
lėdami jam nuolatinių pagyrimų. Šv. Jonas Chrizostomas 
neturtą vadina „turtu, kurio negalima prarasti, stipriausiu 
ramsčiu, negalinčia žlugti nuosavybe“ M. Kitoje vietoje 
šv. Jonas Chrizostomas pastebi, kad „tikrieji turtai yra ne 


5 „Alienae sunt a' nobis divitiae, guia extra nostram naturam 
sunt: neque enim nobiscum -nascuntur, aut transeunt... Hospites 
ergo sumus rerum nostrarum; quidquid enim de saeculo est, in saeculo 
remanet” (De Trin., 574 p. // Migne. P. L, 17). 

9 „Fluxa est divitiarum natura“ AR Basilius. Hom. i. Ps. 61. // 
L P. G., 29). ; a 


o „Nihil enim tam infidum quam divitiae“ (S. Joan. Chrisosto- 


mus. Ad pop. Antioch. hom., 2, 39 p. n Migne. P. G., 49); plg. dar 
niii, divitiis fallacius“ (ibid., 41 p.). ; 


n „Pecuniae contemptus justitiae forma est“ (S. Aribrosis: De 
off, min., 2, 147 p. // Migne. P. L., 16). i ' 


12 „Utatur mundo tanquam non utens. Sciat se.viam ambulare, 
et in has divitias tanquam in stabuluimn intrasse. Reficiat, viator, est; 
reficiat se et transeat, non secum tollit, quod in stabulo invenit” 
{Sermo 14, 114 p. // Migne. P. L., 38). 


3 „Quoniam divitiae magis facem cupiditatis inilammant“ (Ennar,. 
i ži 36, 1027 p. // Migne. P. L., 14). k 

1 „Thesaurus qui nequit auferri, baculus firmissimus, damni 
expers possessio” (Ad pop. Antioch. hom., 2, 45 p. // Migne. P. G.. 
49). 

būtį turtingam, bet turtų nenorėti“ !5. Tasai prigimtas, Die- 
vo duotas gerumas žemiškoms gėrybėms praktikoje lengvai 
yra iškreipiamas, todėl Bažnyčios Tėvai ir pataria geriau 
išsižadėti ir paties turto, kad nebūtų pavojaus pakenkti 
doriniam savo gyvenimui. Kovodami prieš gnosticizmą ir 
manicheizmą, Bažnyčios Tėvai teigė turtą kaip tokį. Bet 
kovodami prieš to meto ekonominį palaidumą, jie reikalavo 
turtą vartoti labai saikingai ir pirmoje eilėje piršo neturto 
idealą. , 


2. Bendruomeninis turto pobūdis 


Jau seniai yra pastebėta, kad Bažnyčios Tėvų pažiūrose 
į turtą esama savotiškų komunistinių tendencijų. Be abejo, 
šitos tendencijos neturi nieko bendra su dabartiniu ateis- 
tiniu komunizmu, Jos tik ypatingai iškelia aikštėn ir pa- 
brėžia bendruomeninį turto pobūdį. Šiandien mes esame 
įpratę nuosavybėje skirti dvi funkcijas: turėjimą ir nau- 
dojimą. Turėjimas, mes sakome, yra asmeninis. Tuo tarpu 
naudojimas yra visuomeninis. Jeigu kuris nors daiktas yra 
mano, tai jis yra mano individualiai. Bet šito daikto nau- 
dojimas turi būti prieinamas visiems. Pirmoje eilėje juo 
turiu teisės pasinaudoti aš pats, kaip jo savininkas, bet 
jei jis man nereikalingas arba nebereikalingas, aš negaliu 
drausti tam tikru būdu juo pasinaudoti ir kitiems. Kapi- 
talizmas reikalauja, kad ir turėjimas, ir naudojimas būtų 
individualinis. Komunizmas reikalauja, kad ir turėjimas, 
ir naudojimas būtų kolektyvinis. Tuo tarpu Bažnyčios Tė- 
vai, neneigdami turėjimo individualumo, vis dėlto labai 
aiškiai pabrėžia naudojimo bendruomeniškumą. 

Bendra Bažnyčios Tėvų mintis yra ta, kad žemiškosios 
gėrybės pačia savo prigimtimi yra visiems bendros. Pri- 
gimtis nesuskirstė vienų gėrybių vieniems, kitų kitiems, 
bet visas jas davė visiems žmonėms. Suskirstymas atsira- 
do tik dėl žmonių godumo, dėl to, kad kitaip socialinė 
santvarka būtų sunku palaikyti. Šv. Kirilas Aleksandrietis, 
kalbėdamas apie tai, kad vienas gyvena labai turtingai, 
o kitam stinga net reikalingiausių dalykų, pastebi, kad 
„prigimtis nežino jokio skirtingumo“, bet kad „tai yra 

1$ „Non enim divitem esse, sed divitias nolle, hae sunt verae 
divitiae” (Expos, i. Ps. 48, 503 p. // Migne. P. G., 55). 

žmonių godumo ir puikybės išradimas“ “. Labai aiškiai 
už bendrą žemiškųjų gėrybių naudojimą kovoja šv. Amb- 
raziejus. „Kai kas laikė teisingumu, jei bendri dalykai 
nėra pagal prigimtį, nes prigimtis leido visa visiems bend- 
rai. Taip tad Dievas įsakė viskam atsirasti, kad pragyve- 
nimas būtų visiems bendras ir kad žemė būtų tam tikra 
visų nuosavybė. Prigimtis todėl sukūrė bendrąją teisę, o 
uzurpavimas teisę padarė privatinę“ V. Kitoje vietoje šv. 
Ambraziejus tą pačią mintį dar aiškiau išreiškia: „Vieš- 
pats Dievas norėjo, kad ši žemė būtų visų bendra nuosa- 
vybė ir kad ji savo vaisius teiktų visiems. Bet šykštumas 
paskirstė nuosavybės teises“ !8. Šituo žemiškųjų gėrybių 
bendrumų šv. Ambraziejus kaip tik grindžia pareigą duoti 
savo turimo turto dalį vargšams: „Todėl yra teisinga, kad 
jei ką nors laikai privatišku, kas visai žmonių giminei, net 
visiems gyviems bendrai buvo skirta, bent kiek iš to duo- 
tum vargšams“ 9, nes „ne iš savo (gėrybių — A. M.) 
duodi vargšui, bet iš jo. Kas yra bendra ir visų vartoji- 
mui skirta, tu pats vienas pasiimi. Žemė yra visų, ne tur- 
tingųjų“ 29. Kokiu būdu atsirado žemiškųjų gėrybių pasi- 
dalinimas ir kokio pobūdžio buvo jų bendras naudojimas, 
mums paaiškina Laktancijus, kalbėdamas ir komentuoda- 


16 „Nullum nempe novit discrimen natura... sed haec kominum 
cupiditatis et superbiae inventa” (Hom. pasch., 9, 650 p. // Migne: 
P. G., 77). 

17 „Deinde formam iustitiae putaverunt, ut quis communia, id 
est publica pro publicis habeat, privata pro suis, Ne hoc quidem 
secundum naturam, natura enim omnia omnibus in commune profudit. 
Sic enim Deus generari iussit omnia, ut pastus omnibus communis 
esset, et terra foret omnium quaedam communis possessio. Natura 
igitur ius commune generavit, usurpatio ius fecit privatum” (De 
offic, ministr., 1, 67 p. // Migne. P. L., 16). 

18 „Dominus Deus noster terram hanc possessionem omnium ho- 
minum voluerit esse communem, et fructus omnibus ministrare, sed 
avaritia possessionum iura distribuit” (Expos. i. Ps. 118, 1372 p. // 

L., 15). 

19 „Justum est igitur, ut si aliquid tibi privatum vindicas, quod 
generi humano, imo omnibus animantibus in commune collatum est, 
saltem aliquid inde pauperibus aspergas” (ibid.). 

„Non de tuo largiris pauperi, sed de suo reddis. Quod enim 
commune est in omnium usum datum, tu solus usurpas. Omnium est 
terra, non divitum” (Liber de Nab., 783 p. // Migne. P. L., 14). 

mas žinomą padavimą apie buvusį žmonijos aukso amžių, 
kurį jis laiko tikru. „Dievas žemę davė bendrai visiems, 
kad vestų bendrą gyvenimą, o ne kad plėšrus ir šėlstąs 
šykštumas sau viską glemžtų; kad niekam nepritrūktų to, 
kas visiems atsiranda. Tai, kas poeto pasakyta, reikia 
suprasti ne taip, tarsi nieko nebūtų buvę privatiško, nes 
tai yra poetiškas vaizdas. Tikrumoje žmonės buvo taip 
dosnūs, kad gautus vaisius neuždarydavo ir vieni nevar- 
todavo, bet prileisdavo ir varginguosius dalyvauti savo 
darbe. ... Bet visų blogybių šaltinis buvo godumas. ... Tie, 
kurie šį tą įgydavo, ne tik neleisdavo kitiems dalyvauti, 
bet net svetimas gėrybes plėšdavo, viską paversdami pri- 
vatiniu pelnu. Tai, kas pirmiau net atskirų žmonių buvo 
skiriama visų vartojimui, dabar buvo sutelkta į nedaugelio 
namus. ...Jie išleido sau teisingumo vardu nedoriausių 
įstatymų, kad jais apsaugotų grobimą ir šykštumą nuo mi- 
nios jėgos“ 2!. Šitie žodžiai yra skiriami pirmykščiams žmo- 
nijos amžiams. Bet ar daug reiktų juose pakeisti, kad jie 
tiktų ir mūsų laikams? Bendruomeninį turto pobūdį aiškiai 
teigia ir šv. Bazilijus: „Kam darau skriaudos, sakoma, jei 
saugau ir slepiu tai, kas yra mano? Bet kas gi, sakyk man, 
yra tavo? Iš kur tu visa gavai? ... Paimdami tai, kas 
yra bendra, jie tai pavertė sava nuosavybe“ 2. Šv. Bazi- 


2! „Quippe cum Deus communem omnibus terram dedisset, ut 
communem degerent vitam, non ut rabida et furiens avaritia sibi 
omnia vendicarent, nec ulli desset quod omnibus nasceretur. Quod 
poetae dictum sic accipi opportet, non ut existimemus nihil omnino 
tum fuisse privati sed more poetico figuratum; ut intelligamus, tam 
liberales fuisse homines, ut natas sibi fruges non includerent, nec 
soli absconditis incubarent, sed pauperes ad communionem proprii 
laboris admitterent... Quorum omnium malorum fons cupiditas erat... 
Non tantum enim non participabant alios ii quibus aliquid affluebat, 
sed aliena quoque rapiebant in privatum lucrum trahentes omnia, 
et quae antea in usus hominum etiam singuli laborabant, in paucorum 
domos conferebantur... Leges etiam sibi nomine justitiae iniquissi- 
mas iniquissimasque saxerunt, quibus rapinas et avaritiam suam 
contra vim multitudinis tuerentur” (Divin. inst., 2, 5—6 c. // Migne. 
P L, 6). 

22 „Cui, inguit, iniuriam facio, dum mea cistodio et claudo? 
Quae, dic mihi, tua sunt? Unde accepta in vitam intulisti? ... Nam 
communia praeocupantes propria sibi faciunt eo quod praeocupave- 
rint“ (Sermo de divittis et paupertate, 117 p. // Migne. P. G., 32). 

lijus nurodo į gyvulių pavyzdį, kaip jie bendrai naudojasi 
jiems reikalingais daiktais. Taip pat liepia stebėtis kai 
kurių pirmykščių tautų žmoniškumu, kur yra „vienas ir 
tas pats stalas, bendri valgiai, tas pats židinys“ 23. Žodžiu, 
Bažnyčios Tėvai pasisako, kad esantis žemiškų gėrybių 
pasiskirstymas yra padarytas pačių žmonių ir padarytas 
nevykusiai, todėl revizijos reikalingas ir net būtinas. Baž- 
nyčios Tėvai neneigia gyvenimiškos šito pasiskirstymo 
reikšmės, kurią vėliau gražiai formulavo šv. Tomas. Vis 
dėlto jie šito pasiskirstymo nesuabsoliutina, nelaiko jo 
teisingu ir todėl reikalauja pertvarkyti atskiro asmens 
ekonominius santykius su visuomene. | 

Privatines gėrybes laikydami uzurpavimo padariniu, 
Bažnyčios Tėvai nuosekliai reikalauja, kad šitos pasisa- 
vintos gėrybės būtų laikomos visuomenės nuosavybe ir kad 
jų valdymas būtų ne kas kita kaip administravimas. Nuo- 
savybės turėjimas kaip administravimas. yra ryški patris- 
tikos mintis. Sv. Grigalius Teologas turtų savininką va- 
dina „svetimų daiktų dalintoju“ *. Šv. Jonas Chrizosto- 
mas kalba apie turtų padėjimą tarsi depozitan: „Jei kas 
pas tave pasideda ką nors, argi gali būti vadinamas tur- 
tingu? Anaiptol! Kodėl? Nes svetimus daiktus turi“ 25. Die- 
vas gausiai dalina savo gėrybes visiems. Taip turįs elgtis 
ir žmogus. Jo elgesys, kaip teisingai pastebi C. Spica, kal- 
bėdamas apie Bažnyčios Tėvų nusistatymą turto atžvilgiu, 
turi būti suderintas su dieviškosios Apvaizdos planu 26. 
Niekas negalįs turtų valdyti taip, kad jo veikimas eitų 
priešais arba šalia bendruomenės reikalų. 


23 „Una eademque mensa, communes cibi, idem jere focus“ (cit. 
S. Joan. Damasceni Sacra parallela, 1498 p. // Migne. P. G., 95). 

# „Tanquam alienorum dispensator“ (Oratio 26, 1247 p. // 
Migne. P. G., 63). 

5 „Si quis depositum dibi tradiderit, num ie divitem possum 
vocare? Minime! Quare? Quod possideas aliena” (De Lazaro conc., 6, 
1039 p. // Migne. P. G., 48). 4 

2 Plg. Revue des sciences philosophiques et théologiques, 91 p., 
1934. 

3. Dinaminis turto pobūdis 


Jeigu turto valdymas yra tik administravimas, supran- 
tama, kad jis negali virsti turto telkimu ir jo laikymu. 
Turto administratorius turi stengtis, kad jo valdomos gė- 
rybės sklistų kuo“ greičiausiai, kad jos negulėtų, nes kí- 
taip jis prasilenktų su savo pašaukimu. Šita mintis nuo- 
sekliai plaukia iš bendruomeninio nuosavybės pobūdžio. 
Bažnyčios Tėvų raštuose ji yra ypatingai žymi. Bažnyčios 
Tėvai aiškiai pasisako už dinaminį turto supratimą, vadi- 
nasi, kad turtas yra prasmingas tik tada, kai jis sklinda 
visuomenėje, kai jis nėra sustingęs ir uždaras. Sv. Jonas 
Chrizostomas ypatingai yra pabrėžęs dinaminį turto po- 
būdį. „Yra turtingųjų, — sako jis,— kurie visų gėrybes gro- 
bia, ir yra turtingųjų, kurie savas vargšams išdalina: pir- 
mieji yra turtingi rinkdami, antrieji dalindami“ 27. Nėra 
jokios abejonės, kad šv. Jonas Chrizostomas pasisako už 
antrąją turtingųjų rūšį: „Turtingas,— pasak jo,— yra ne 
tas, kuris daug turi, bet tas, kuris daug dalina“ 8. Tik 
iš dalinimo turtai gauna savo prasmę ir savo vertę. Jeigu 
turtai yra laikomi, jie savaime esti naudojami saviems 
reikalams ir saviems malonumams. Retas žmogus išvengia 
pavojaus juos panaudoti sau taip, kad nesudarytų skriau- 
dos moraliniam savo gyvenimui. Tuo tarpu turtų geru- 
mas priklauso nuo jų panaudojimo. Kas panaudoja juos 
netikusiems reikalams, iškreipia jų pačių pobūdį. „Tur- 
tai, — sako šv. Jonas Chrizostomas, — yra savininkui geri 
ne tada, kai jis juos naudoja malonumams, girtavimui ar 
aistrai, bet tada, kai, saikingai pasinaudojęs, likusius iš- 
dalina vargšams“ 29. Tik išdalinti, ne išeikvoti, turtai tikrai 
priklauso jų savininkui: „Turtai yra laukiniai; jei juos 
laikysi, pabėgs; jei išdalinsi, pasiliks. .. Išdalink, kad pa- 


27 „Est dives qui omnium bona rapit, et est dives qui sua pau- 
peribus erogat: hic in colligendo, ille in spargendo dives est” (Expos, 
i. Ps. 48, 503 p. // Migne. P. G., 55). 

28 „Dives est non gui multa possidet, sed gui multa largitur“ 
(Ad pop. Antioch. hom., 2, 40 p. // Migne, P. G., 49). 

2 „Nam divitiae bonae sunt possessori, quando non in delicias 
tantum, nec in ebrietatem et noxias voluptates expendit, sed cum 
deliciis moderato perfruens, reliqua vero in pauperum ventres dist- 
ribuit“ (De L azaro conc. 7, 105 p. // Migne. P. G., 48). 

siliktų! Neužkask, kad nepabėgtų“ 3, Tą pačią mintį kar- 
toja ir šv. Bazilijus. Jis taip pat pabrėžia, kad turtai yra 
duoti ne smaguriauti, bet dalinti. „Semiami šuliniai pil- 
nėja, apleidžiami teršiasi, Taip lygiai pastovūs turtai yra 
nenaudingi: judėdami ir keliaudami pas kitus, jie virsta 
bendrais ir vaisingais. .. Turtai, kaip Viešpats įsakė, išda- 
linti paprastai pasilieka, tuo tarpu laikomi ir saugomi pa- 
sidaro svetimi. Jei juos saugosi, tuo pačiu jų neteksi; jei 
išdalinsi, neprarasi“ 3!. 

Kad turtus reikia išdalinti ir kad tik tada jie pasidaro 
prasmingi, Bažnyčios Tėvai liepia mums mokytis iš pačios 
žemės. Šią mintį nuolatos kartoja ypač šv. Ambraziejus, 
kuriam žemė yra savotiška žmonių mokytoja: „Žmoniš- 
kumo pavyzdį teikia pati žemė. Ji duoda vaisių, kurių ne- 
sėjai, padauginus grąžina tai, ką priėmė... Todėl mums 
reikia pasekti žemės prigimtimi, kuri gautą grūdą padau- 
ginus atiduoda“ 32, Turto dalinimas šv. Ambraziejui yra 
tik jo grąžinimas visai žmonijai, iš kurios kiekvienas yra 
gavęs savo dalį. Todėl laikyti turtą yra nepateisinamas 
dalykas: „Sutikime, kad kas nors pasiteisins, jog nedavė. 
Bet kaip pasiteisins tas, kuris neatidavė? Neduoti vargiai 
yra galima, neatiduoti iš viso negalima“ 8. 

Dabar galėsime suprasti, kodėl Bažnyčios Tėvai yra 
nusistatę prieš turto telkimą bet kokia forma. Sutelktas 


30 „Ferae sunt divitiae; si retineantur, fungiant; si dispergantur, 
manent... Disperge, ut maneant; ne defodias, ne fugiant” (Hom. de 
capto Eutropio, 398—399 p. // Migne. P. G., 52). 

3! „Putei cum exhauriuntur, uberius fiunt; dum auiem negligun- 
tur, putrescunt, Eodem modo stabiles quoque divitiae inutiles sunt: 
quae vero moventur et alio migrant, in commune conducunt et fruc- 
tiferae sunt... Divitiae, quo pacto Dominus praecepit, dispersae per- 
manere solent; retentae autem et coercitae alienantur. Si eas cuesto- 
dias ilam non habes; si spargas, non amittes” (cit. S. Joan Damasc. 
Sacra parallela, 1463 p. // Migne. P. G., 95). 

32 „Humanitatis exemplum ipsa terra suggerit. Spontaneos fruc- 
tus ministrat, quos non severis, multiplicatum quoque reddit, quod 
acceperit... Unde imitanda nobis est in hoc quoque natura terrarum, 
quae susceptum semen multiplicatiori solet numero reddere” (De off. 
min., 1, 75 p. // Migne. P. L., 16). 

33 „Esto tamen ut aliquis excusare possit, quod non dederit, quo- 
modo excusare poiest, quod non rediderit? Non dare cuiquam vix 
licet, non reddere vero non licet” (ibid.). 

turtas yra neprasmingas, ir tuo pačiu jo rinkimas yra ne- 
vertas žmogiškųjų pastangų. Turtą pateisina tik reikalas. 
Visa, kas yra nereikalinga, yra neprasminga, nevertinga 
ir todėl turį būti išdalinta. „Nenorėk daugiau negu rei- 
kia,— sako šv. Jonas Chrizostomas, — kad neprarastum vis- 
ko; nerink daugiau negu reikia naudoti, kad neprarastum 
ir reikalingų daiktų“ 3. Sv. Ambraziejus yra įsitikinęs, 
kad „kai stengiamės didinti turtus, rinkti pinigus, užimti 
žemes, viršinti turtingumu, pametame teisingumą ir pra- 
randame bendrąją geradarybę“ 35. Tik reikalas pateisina 
ekonomines žmogaus pastangas, ir reikalo principo įvyk- 
dymas sutvarkytų nevykusiai padalintas žemės gėrybes, 
„Jeigu kiekvienas pasitenkintų tiktai tuo, kiek jam reikia, 
o stokojančiam paliktų, kas yra pertekliaus, nė vieno ne- 
būtų turtingo ir nė vieno vargšo“,— sako šv. Bazilijus **, 

Bažnyčios Tėvai žinojo, kad šitam jų reikalavimui bus 
tuoj padarytas priekaištas, esą reikia rūpintis savo šeimos 
ateitimi. Patristikoje šitas priekaištas yra dažnai minimas. 
Bet jis Bažnyčios Tėvų nebaido visu griežtumu skelbti 
reikalo principą. Šv. Bazilijus pastebi: „„Nekaltink vaikų, 
šykštuoli... Geriau jiems palik gerą vardą, kaip didelius 
turtus“ 37. Kitoje vietoje tas pats Bazilijus sako: „Sakai, 
turtai yra reikalingi vaikams. Tai yra gražus šykštumo 
pridengimas. Vaikais teisinatės, tuo tarpu patenkinate sa- 
vo norą. Neperkelk kaltės nemokančiam teisintis. Jis turi 
savo Viešpatį, savo vedėją: iš ko gavo gyvybę, iš to gaus 


“4 „Noli plus concupiscere, quam exigit necessitas, ne totum ami- 
ttas; noli quae supernat usum congregare, ne perdas etiam necessaria“ 
(Hom. i. Cum Saturninus, 416—417 p. // Migne. P. G., 52). 

35 „Dum augere opes, aggregare pecunias, occupare terras pos- 
sessionibus cupimus, praestare divitiis, iustitiae formam exuimus, 
beneficiam communem amisimus” (De off. min, 1, 68 p. // Migne. 
P. L., 16). 

æ „Quod si suac quisque necessitati sublevandae in medio quod 
satis est caperet, egenti vero relinqueret quod superfluum est, nemo 
esset dives, nemo pauper” (Sermo de div. et pauper., 1170 p. // 
Migne. P. G., 32). 


37 „Ne liberos causeris, o avarel... Filiis iuis bonum potius no- 
men, quam divitias multas relinque” (cit. S. Joan. Damasc. Parallela 
sacra, 1498—1499 p. // Migne. P. G., 95). 

ir priemonių gyvybei“ 38, Plačiau ir konkrečiau šį prie- 
kaištą paliečia šv. Augustinas. „Nedaugink pinigų meilės 
priedangoje. Sakai: rūpinuosi savo vaikais. Didelis mat 
pasiteisinimas — rūpinuosi savo vaikais. Žiūrėkime: tavo 
tėvas tavimi rūpinasi, tu rūpiniesi savo vaikais, tavo sū- 
nus — savo vaikais ir taip toliau, ir niekas neįvykdys Die- 
vo įsakymų“ ®, Praktiškai šv. Augustinas stengiasi įtikinti, 
kad mirusiojo šeimos nario dalis būtų atiduota vargšams, 
o ne padalinta tarp likusiųjų brolių, nes kaip pats žmogus 
nuėjo pas Kristų, taip turi ten eiti ir jo dalis, būtent ji 
turi būti atiduota neturtingiesiems, kurie Kristui atsto- 
vauja: „mortuo debes, quod vivo servabas“— atiduok miru- 
siam tai, ką saugojai gyvam“ 40. 

Jeigu jau šeimos rūpesčiai nekliudė Bažnyčios Tėvams 
piršti turtų dalinimą, tai tuo labiau to negalėjo padaryti 
kiti titulai, kurių priedangoje būtų buvę kraunami turtai. 
Patristikos metu nebuvo draudžiama būti turtingam. Bet 
buvo draudžiama turimus turtus laikyti nevaisingus visuo- 
menei ir juos naudoti tik savo asmens reikalams. Dinami- 
niame turto supratime išeina ryškiai aikštėn ir bendruo- 
meninis turto charakteris. 


4. Karitatyvinis turto pobūdis 


Dar labiau turto visuomeniškumas apsireiškia karita- 
tyviniame jo pobūdyje. Caritas žygiai patristikos metu 
buvo ypatingai pabrėžiami ir vertinami. Bažnyčios Tėvai 
reikalavo turtą dalinti, o tie, kurie turėjo dalinamo turto 
gauti, buvo ne kas kita kaip vargšai. Jiems buvo skiriamos 
žemės gėrybės, jie buvo pirmieji, kurie turėjo pasinaudoti 


38 „Sed, inguis, necessariae opes sunt propter liberos; speciosus 
hic avaritiae praetextus; liberos namque praetenditis, interea vero 
satisfacitis animo vestro. Noli culpam reicere in insontem; proprium 
Dominum habet proprium rectorem: a quo vitam accepit, ab ipso vitae 
subsidia expectet” (Sermo de divit, et pauper., 1170. // Migne, P. 
G., 32). 

39 „Noli sub imagine pietatis augere pecuniam. Filiis meis servo: 
magna excusatio, filiis meis servo. Videamus: servat tibi pater tuus, 
servas tu filiis tuis, filii tui filiis suis, et sic per omnes, et nullus 
facturus est praecepta Dei” (Sermo 9, 88 p. // Migne. P. L, 38). 

4 Pig. Sermo 8, 90 p. // Migne. P. L., 38. 

bendruomeninių turto charakteriu. „Pinigai, — sako šv. 
Jonas Chrizostomas, — su darbais yra garbingi. Kokiu 
būdu garbingi? Jei padeda neturtui ir jei pašalina skur- 
dą“*!. Todėl šv. Kirilas Aleksandrietis turto savininkus 
vadina „pagal Dievo mintį tarsi vargšų ekonomais“ 4, 
kurie turi dalinti žemės gėrybes, ir teisingai dalinti. Šiuo 
atžvilgiu aštrių žodžių yra pasakęs šv. Bazilijus, peikda- 
mas visus tuos, kurie turtus laiko paslėpę, nes tikrumoje 
šitie turtai priklauso ne jiems, bet vargšams: „Jei kas ap- 
nuogina apsirėdžiusį, vadinamas vagimi; jei kas neap- 
rengia nuogo, kai gali, ar vertas yra kitokio vardo? Alks- 
tančiam priklauso duona, kurią pasilaikai; nuogam pri- 
klauso apsiaustas, kurį slepi savo spintoje; basam pri- 
klauso apavas, kuris pas tave pūsta; reikalingajam pri- 
klauso pinigai, kuriuos užkasei žemėje“ 4%. Arba vėl šv. 
Bazilijus stato turtingajam tokius klausimus: „Ką atsakysi 
Teisėjui tu, kuris apmuši sienas, o neaprengi Žmogaus, 
kuris puoši arklius, o atstumi skarmalais apsitaisiusį bro- 
lį, kuris pūdai javus, o nepavalgydini išalkusio?“ 4 Da- 
vimas vargšams buvo taip labai pabrėžiamas, kad šv. 
Ambraziejus net teigia, jog „niekas neturi gėdintis, jei, 
šelpdamas vargšus, pats taptų vargšu“ 45, 

Motyvas, kuris vedė Bažnyčios Tėvus pabrėžti karita- 
tyvinį turto pobūdį, buvo artimo meilė. Bažnyčios Tėvai 
gerai suprato Kristaus posakį „Mylėk savo artimą kaip 
pats save“. Paties savęs meilės sulyginimas su artimo 


4l „Pecuniae enim cum operibus honestae sunt. Quomodo hones- 
tae? Si paupertatem sublevent, si inopiam sustentent” (Expos. i. Ps. 
48. // Migne. P. G., 55). 

%2 „Juxta Dei mentem oeconomi veluti pauperum constituti sunt" 
(Comm. i. Luc., 311 p. // Migne. P. G., 72). 

43 „Si qui indutum nudat, fur. appellatur; qui nudum non induit, 
cum facere possit, quanam alia appellatione dignus est? Esurientis est 
panis, quem tu detines; nudi est pallium, quod tu in arca servas; 
discalceati calceus, qui apud te putrescit; indigentis argentum, quod 
defossum habes” (Sermo de eleemos., 1158 p. // Migne. P. G., 32), 

“ „Quid respondebis Iudici tu, qui parietes vestis, hominem non 
vestis; qui equos ornas, fratrem pannicullis laceris coopertum asper- 
naris; qui putrescere sinis frumentum, esurientes non alis?” (Hom, 
in divites, 287 p. // Migne. P. G., 31). 

18 „Neminem debet pudere, si ex divite pauper fiat, dum largitur 
pauperi” (De off. ministr, 1, 73 p. // Migne. P. L, 16). 

meile patristikai buvo aiškus dėsnis, ir ji ekonominiuose 
santykiuose šitą lygumą ypatingai pabrėžė. Šv. Augustinas 
gražiai pastebi: „Jei nori mylėti savo artimą kaip pats sa- 
ve, pasidalink su juo pinigais“ 49. Pinigais šv. Augustinas 
vadina bet kurią žemiškąją gėrybę: „Tebūna ar tai ver- 
"gas, ar tai indas, ar laukas, ar gyvulys, visa tai yra vadi- 
nama pinigu“ *. Dar griežčiau paties savęs ir artimo mei- 
lės lygumą ekonominėje srityje yra pabrėžęs šv. Bazilijus: 
„Sakaisi mylįs artimą kaip pats save. Bet Viešpaties po- 
sakis rodo, kad tau dar toli ligi to. Nes jei kiekvienam bū- 
tum davęs tiek, kiek pats sau, iš kur tau būtų tiek turto? 
Kas myli artimą kaip pats save, neturi daugiau negu arti- 
mas. Kadangi turi daugiau, aiškiai parodai, kad savo pa- 
ties naudą statai aukščiau negu daugeliui pagalbą. Todėl 
juo labiau turtėji, tuo labiau toliniesi nuo meilės“ 48, Kitoje 
vietoje šv. Bazilijus trumpai ir aiškiai sako: „Kas myli 
artimą kaip pats save, turi ne daugiau kaip artimas“ 49. 
Turto dalinimas, vykdomas artimo meilės motyvu, ap- 
sireiškia išma/da. Išmalda Bažnyčios Tėvų raštuose sudaro 
vieną iš tokių klausimų, kurie dažniausiai keliami ir ryš- 
kiausiai sprendžiami. Išmaldos davimas buvo laikomas 
aukščiausia moraline dorybe. Šv. Dionisijas Aleksandrietis 
sako, kad „nėra nieko kilnesnio, nieko žmoniškesnio, kaip 
pasigailėti ir gera daryti“ 0. Šv. Jonas Chrizostomas pa- 
stebi: „Atkreipk dėmesį į išmaldos didybę, kad jokia dorybė 


4 „Volebas diligere proximum tanquam teipsum, divide cum illo 
pecuniam tuam” (Sermo de discip. christ, 672 p. // Migne. P. L. 
40) 

4T „Servus sit, vas, ager, pecus, quidquid horum est, pecunia 
dicitur" (ibid.). 

48 „Tu vero dicis proximum tuum a te diligi ut teipsum; sed 
quod dictum est a Domino, demonstrat te a vera charitate longe 
abesse. Si enim tantum tribuisti unicuique, quantum et tibi ipsi, unde 
quaeso haec divitiarum copia? Qui enim diligit proximum uti seipsum, 
nihil amplius quam proximus possidet. Quia autem plus possedisti, 
manifeste declaras te propria commoda multorum solatio praeferre” 
(Sermo de eleemos., 1158 p. // Migne. P. G., 82). 

9 „Qui diligit proximum sicut seipsum, nihil amplius quam pro- 
ximus possidet” (Hom. in divites, 282 p. // Migne. P. G., 31). 

5 „Nihit praestantius, nihil humanius est, quam misereri et be- 
nefacere” (cit. S. Joan. Damasc. Sacra parallela, 1474 p. // Migne. 
P. G., 95). 

su ja negali susilyginti. Nepasakė (Kristus.— A. M.): sau- 
gojai dėl manęs mergystę. To nepasakė. Bet: buvau alka- 
nas, ir davėte man valgyti. Kilni yra mergystė ir kilnus 
pasninkas bei kitos dorybės, bet vis dėlto žemesnės už iš- 
maldą“ *!. 

Du dalykai yra charakteringi patristinėje išmaldos teo- 
rijoje, būtent: 1) išmaldos davimas visiems be skirtumo 
vargšams ir 2) išmaldos davimas nuo reikalingų daiktų. 
Šiuo atžvilgiu mūsų laikai yra toli atsilikę nuo patristinio 
amžiaus. Duodami išmaldą mes žiūrime, kad ji būtų vertai 
sunaudota. Mes duodame išmaldą iš to, kas mums atlieka. 
Bažnyčios Tėvai mokė kitaip. 

„Nesakyk,— kalba šv. Bazilijus, — šis draugas, šis gi- 
minė, šis man gero padaręs, o anas praeivis, svetimas, ne- 
žinomas. Jei žiūrėsi nelygybių, nepasieksi gailestingumo. 
Prigimtis yra viena. Taip šis, taip anas yra žmogus... 
Dievas nori, kad padėtum reikalaujantiems, nežiūrėdamas 
asmenų; Visi esame artimi, visi broliai, visi vieno Tėvo 
vaikai“ 52. Šv. Jonas Chrizostomas, sakydamas pamokslus, 
dažnai savo klausytojams primindavo, kad jie neklausi- 
nėtų prašančiųjų kilmės, turto ar doros, bet duotų visiems: 
„Daugelis smalsiai vargšus klausinėja tėvynės, gyvenimo, 
doros, profesijos, kūno sveikatos, dažnai kaltina ir prikai- 
šioja, kad sveikam nereikią elgetauti... Todėl prašau pa- 
mesti šį nenaudingą smalsumą ir gausiai duoti visiems 
neturtingiesiems“ 5. Arba vėl: „Nesakykime: šis nedoras 


5! „Attende vero granditaiem eleemosynae, quod nulla virtus 
aequetur illi, Non enim dixit: Virginitatem propter me custodistis, 
Sed: Esurivi et dedistis mihi manducare. Magna est virginitas et 
ieiunium et caeterae virtutes, at eleemosynae inferiores” (Hom. de 
elcemos. // Migne. P. G., 64). 

52 „Ne dixeris: hic amicus, hic consanguineus, “hic bene de me 
meritus; ille peregrinus, alienus, ignotus. Inaegualia si videas, non 
consequere misericordiam. Natura est una; tum hic tum ille homo 
est... Vult Deus te indigentibus solatium affere, nullam personarum 
rationem habere propinquo dare, peregrinum vero reppelle. Omnes 
enim propinqui, omnes fratres, unius patris filii omnes“ {Sermo in 
eleemos., 1161—62 p. // Migne. P. G., 32). 

5 „Quia plerique egenos curiose interrogant, inguirunt patriam, 
vitam, mores, artem, corporis valetudinem; accusationes intentant 
sexcentas rationes de sanitate repetunt... Quapropter rogo, inoppor- 
tunam hanc curiositatem abiicientes egenis omnibus largiamur, idque 

ir nevertas, kad gautų išmaldos; anas bjaurus, anas atstu- 
miantis. Žiūrėk ne vertingumo to, kuris reikalauja pagal- 
bos ir paramos, bet tiktai jo skurdo“ 54, 

Antras dalykas, kuris charakteringas patristinėje iš- 
maldos teorijoje, yra tas, kad išmalda liepiama duoti ne 
iš to, ko turime per daug, ne iš pertekliaus, bet iš reika- 
lingų daiktų. Pertekliaus klausimu Bažnyčios Tėvai buvo 
nusistatę labai vieningai. Šitą jų vieningumą yra išreiškęs 
šv. Augustinas žinomu posakiu: „Kas perteklių valdo, val- 
do svetimą turtą“. Perteklius turėjo būti išdalintas visas, 
o nuo likusiųjų reikalingų daiktų turėjo būti duodama iš- 
malda. Nuo išmaldos nebuvo laisvas nė vienas. Šv. Jonas 
Chrizostomas sako: „Niekas nėra laisvas nuo šios parei- 
gos..., bet kiekvienas teduoda; šiam davimui net skurdas 
nesipriešina“ 5. Sv. Ambraziejus aiškiai pabrėžia, kad rei- 
kia duoti „ne perteklių, bet kas reikalinga“ 56, Išmaldos 
davimas buvo daugiau moralinis asketinis dalykas. Išmal- 
dos davimo negalėjo patenkinti grynas materialinis davi- 
mas. Su juo turėjo būti surištas išvidinis nusistatymas ir 
noras lengvai bei džiaugsmingai duoti. Tuo tarpu pertek- 
liaus išdalinimas buvo daugiau socialinio teisingumo rei- 
kalavimas, kuris su išvidiniu nusiteikimu yra susijęs tik 
iš tolo. 


5, Patristinių pažiūrų reikšmė 
mūsų laikams 


Štai keletas bruožų, kaip Bažnyčios Tėvai buvo nusi- 
statę turto klausimu, Kaip matome, jie skelbė, kad turtas 
savyje yra geras dalykas, bet blogybės kylančios iš jo var- 
tojimo. Todėl vartojimas turįs būti labai atsargus ir kuo 


abundanter faciamus“ (Hom. de eleemos., 269—270 p. // Migne. 
P. G., 51). 

5 „Neque dicamus, ile improbus est et indignus, gui beneficiam 
accipiat; ille vilis est, ille abiectus. Ne dignitatem spectas cius, qui 
cultu et subsidio indiget, sed inopiam tantum” (Hom. in Vidua eli- 
gatur, 336 p. // Migne. P. G., 51). 

55 „Nullus est ab hoc ministerio immunis..., sed unusquisque 
offerat; neque coliationi huie obstet inopia” (Hom. de eleemos., 
265 p. // P. G., 51). 

5e „Non superflua, sed competentia“ (De off, ministr., 2, 41 p. // 
Migne. P. L., 16). 

mažiausias. Neturtas visados esąs geresnis už turtą. Taip 
pat Bažnyčios Tėvai skelbė, kad turtas savo kilme ir savo 
paskirtimi esąs bendruomeninis, kad privatinė nuosavybė 
esanti žmonių netobulumo įr net nuodėmingumo padaras, 
Šitas turto bendruomeniškumas apsireiškiąs turto dina- 
miškumu, kad turtas turįs būti dalinamas. Jis apsireiškiąs 
turto karitatyviniu pobūdžiu, vadinasi, kad turtas pirmoje 
eilėje turįs būti duodamas vargšams pagal artimo meilės 
principą. 

Visos šitos pažiūros yra priešingos mūsų laikais vy- 
raujančioms pažiūroms turto atžvilgiu. O. Schillingas tei- 
singai yra pastebėjęs, kad „Bažnyčios Tėvų nuosavybės 
sąvoka yra tiesiog priešinga romėniškosios teisės nuosa- 
vybės sąvokai, kuri yra individualistinė ir absoliutistinė, 
Jų sąvokos pagrinde glūdi pažiūra, kad laikyti negyvą ka- 
pitalą tada, kai kitas dėl materialinių priemonių stokos 
skursta, yra nusikaltimas prigimtajai teisei“ 57. Bet tokia 
pat individualistinė ir absoliutistinė yra ir kapitalistinė 
mūsų laikų nuosavybės sąvoka. Privatinės nuosavybės gy- 
nimas ne tik turėjimo, bet ir naudojimo atžvilgiu, turto 
telkimas be aiškaus reikalo, karitatyvinių darbų pamirši- 
mas yra tokie dalykai, kurie charakterizuoja mūsų amžių 
ir sykiu kurie yra priešingi patristinei nuosavybės ir turto 
teorijai. Situo savo priešingumu patristinė teorija kaip tik 
ir yra reikšminga mūsų laikams. Dr. Jos. Biederlackas S. J. 
yra pastebėjęs, kad visi katalikiškai mąstantieji žmonės 
sutinka, jog piniginio kapitalo apribojimas ekonomikoje, 
tikslesnis turtų padalinimas ir ekonominės autonomijos su- 
siaurinimas yra tokie dalykai, kurie būtinai turį būti rea- 
lizuoti 5. Šiuo atžvilgiu patristinė turto teorija kaip tik 
gali duoti labai sveikų minčių. Pabrėždama turto bend- 
ruomeniškumą, ji sudaro atsvarą prieš dabartinį turto su- 
individualistinimą. Pabrėždama turto dinaminį pobūdį, ji 
pasisako prieš negyvo kapitalo telkimą ir prieš jo laikymą, 
atskirtą nuo visuomenės reikalų. Pabrėždama karitaty- 
vinį turto pobūdį, ji prieš šaltą teisingumą pastato meilės 
principą ir tuo pačiu socialinei santvarkai žada geresnę 


57 Reichtum und Eigentum in der altkirchlichen Literatur, 208— 


209 p. Freiburg i. Brsg., 1908. 
5 Pig, Theologische-Praktische Ouartalschrift, 715 p., 1927. 

ateitį. Stai kodėl šūkis „Atgal prie Bažnyčios Tėvų“ šian- 
dien yra reikšmingas ne tik liturgijoje, ne tik moralėje, 
bet ir socialiniame gyvenime, Iš tikro anie žmonės buvo 
arčiau tiesos, nes jie buvo arčiau Sekminių stebuklo, kada 
realizavosi Kristaus pažadėjimas, jog Sv. Dvasia išmokys 
„visos Tiesos. 

BURŽUAZIJOS 
ŽLUGIMAS 


AUTORIAUS ŽODIS 


Si studija yra išaugusi iš paskaitų, kurias autorius 
skaitė V. D. u-to Teologijos-filosofijos fakulteto Filosofijos 
skyriuje 1937 metų pavasario semestrą, pavadinęs jas 
„Buržuazija, prometėjizmas ir Krikščionybė“. Iš sykio au- 
torius buvo manęs visą šį epizodinį kursą išleisti atskiru 
kiek didesnės apimties leidiniu. Tačiau tiesioginiai darbai 
neleido kol kas tinkamai išvystyti dviejų pastarųjų prob- 
iemų: prometėjizmo ir Krikščionybės. Nenumatydamas ga- 
iimumo greitai rasti progos prie šių problemų grįžti, au- 
torius leidžia pirmąją minėto kurso dalį be ryšio su ki- 
tomis dviem dalimis manydamas, kad šiuo dvasinio ir 
fizinio sukrėtimo metu buržuazijos, kaip žlungančio tipo, 
problema yra aktualiausia ir daugelio gyvai pergyvenama. 


A. Maceina 


Kaunas, 1940 m. vasario 1 d. 


Įvadas 
TRYS DVASIOS 


t. Dvasių persiskyrimas dabartyje 


Mūsų laikus galima vertinti labai įvairiai: galima juos 
kritikuoti ir peikti, galima aukštinti jų civilizaciją, galima 
pranašauti jų žlugimą, galima taip pat juose nematyti nie- 
ko ypatingo, ko nebūtų buvę ir seniau. Visoms šitoms pa- 
žiūroms atstovų yra nemaža. Nusistatymas mūsų amžiaus 
atžvilgiu priklauso nuo vertintojų pasaulėžiūros, nes ver- 
tinimas visados suponuoja atranką, atranka suponuoja 
vertybę, o vertybės pergyvenimas priklauso nuo pažiūrų į 
pasaulį ir į gyvenimą. Vertinimo esmėje slypi pasaulėžiū- 
riniai principai. Todėl dabartinis pasaulėžiūrų įvairumas 
kaip tik ir sukuria labai nevienodą mūsų laikų vertinimą. 

Vis dėlto beveik visi sutinka, kad mes gyvename savo- 
tišką chaosą, kuriame skilimas, irimas ir kova rungiasi 
su vienybe, kūryba ir rimtimi. Išcentrinės ir įcentrinės jè- 
gos yra praradusios pusiausvyrą, ir bet koks dabartinio 
žmogaus veikimas yra pažymėtas dažnai net tragiškomis 
priešginybėmis. Visuotinė šių dienų krizė, daug galingesnė, 
negu raštuose vaizduojama, kaip tik ir yra šitų išcentrinių 
ir įcentrinių jėgų kova. Istorinės antinomijos, kurios gy- 
venimą padaro judrų, įdomų, kūrybišką, bet sykiu ir tra- 
gišką, šiandien yra tokioje įtampoje, kad apie jų išlygi- 
nimą, apie pusiausvyros atstatymą sunku net galvoti. 
Atrodo, kad antinominiai gyvenimo pradai šiuo tarpu sie- 
kia ne atotampos, kad atpalaiduotų kūrybinės energijos, 
bet susinaikinimo, kad visiškai šitą energiją pražudytų. 
Antinomijų kova atrodo einanti į vienų pergalę, o į antrų 
žlugimą. 

Kai kas šitokį visų mūsų padėjimą nori pavadinti 
„dvasios persilaužimu“ ir siūlo jį laikyti pagrindine mūsų 

amžiaus žyme. Bandymas nėra laimingas. Bendros dva- 
sios persilaužimo mūsų laikais nėra jau tik dėl to, kad 
dabarčiai nėra bendros dvasios. Neturėdami vienos objek- 
tyvinės dvasios, vienos pasaulėžiūros, vieno įsitikinimo ir 
tikėjimo, mes negalime kalbėti nė apie šitos dvasios per- 
silaužimą. Posakis „dvasios persilaužimas“ tiko vidurinių 
amžių pabaigai charakterizuoti, nes tuomet iš tikro buvo 
viena dvasia ir viena širdis. Tuo tarpu dabar, kada skili- 
‘mas yra pasiekęs aukščiausią laipsnį, kada mes vos susi- 
kalbame, toksai posakis yra negyvenimiškas. Kur yra mai- 
šatis, ten stinga vienybės; o kur nėra vienybės, ten negali 
būti nė bendro pasisukimo viena kryptimi. 

Siandien reikia kalbėti ne apie dvasios persilaužimą, 
bet apie dvasių persiskyrimą. Įvairios pasaulėžiūros, įvai- 
rios teorinės, etinės, socialinės ir politinės sistemos, kurios 
dar neseniai buvo sumišusios viena su kita, šiandien vis 
labiau persiskiria, vis labiau ryškina savo bruožus ir gry- 
nina savo principus. Religija jau nebėra privatinis dalykas, 
bet arba pilnutinis gyvenimas, arba opiumas liaudžiai svai- 
ginti. Religinis indiferentizmas šiandien persiskiria į teiz- 
mą ir ateizmą. Mokslas, kuris dar neseniai tarnavo dau- 
giausia praktikai, nebetenka pragmatinio charakterio. 
Siandien jis arba grįžta tarnauti grynajai tiesai, arba yra 
pajungiamas tendencijai. Priešais idealistinį ir objekty- 
„vinį mokslą dabar yra pastatomas tendencinis mokslas. 
Visuomeninis gyvenimas, susiformavęs liberalizme ir ap- 
sireiškęs įvairiopais demokratiniais pavidalais, šiuo tarpu 
suka arba į organinę valstybę, arba į diktatūrą. Demokra- 
tinė lygybė šiandien persiskiria į hierarchinį organizmą ir 
į bedvasį, bevalį mechanizmą. Menas, neseniai buvęs idė- 
jų, nuotaikų ir kaprizų mišinys, šiuo metu krypsta arba į 
idėją, arba į propagandą. Estetinė gyvenimo sritis persi- 
„skiria į tikrąjį idealinį meną ir į pseudomeną, arba į tai, 
„ką vokiečiai vadina „Kitsch“. Tokio pat persiskyrimo ženk- 
lų galima lengvai pastebėti visose, net ir labai siaurose 
gyvenimo srityse, Jose niekur nėra persilaužimo viena ku- 
ria linkme. Jose kaip tik vyrauja persiskyrimas į priešin- 
gas ir net prieštaraujančias sroves bei kryptis. Šiandien, 
kaip ir visoje istorijoje, gyvenimo vyksmas ne persilaužia 

iš vienos tendencijos į kitą, bet telkiasi aplinkui pagrin- 
dines idėjas. 

Persilaužimo teorija yra pagrįsta horizontalinio isto- 
rijos tekėjimo idėja. Čia istorija yra laikoma lyg ir upe, 
kuri tekėdama pasisuka tai į vieną, tai į kitą pusę. Hori- 
zontalinis istorijos tekėjimas yra grindžiamas trimis dės- 
niais: persilaužimo, kada istorija pakrypsta nauja linkme; 
nykimo, kada senoji linkmė pradeda silpti; aisigavimo, 
kada naujoji linkmė pradeda stiprėti. Visas istorinis vyks- 
mas čia atrodo kaip nuolatinis įsisiūbavusios jūros ban- 
gavimas, kuriame bangos tai iškyla, tai nusileidžia. Zmo- 
gui, stovinčiam bangos viršūnėje, kaip tik ir atrodo, kad 
bangos lūžta. Bet šitoks istorinio vyksmo supratimas gy- 
venimo prasmės neišaiškina. Istorija negali būti amžinas 
tekėjimas. Ji turi turėti savo galą. Horizontalinio tekėjimo 
teorijai istorijos galas yra netikėtas kažkokios galios įsi- 
brovimas į nuolatinį vyksmą ir šio vyksmo pertraukimas. 
Upę taip pat galima sustabdyti. Bet tai bus išviršinis, me- 
chaninis, nenormalus jos galas. Natūraliai upė neina prie 
galo. Jūra nėra upės galas, bet tik josios pratęsimas kito- 
kiu pavidalu. Taip yra ir su istorija, jeigu ji yra supran- 
tama kaip horizontalinis tekėjimas. Tuo tarpu tikrumoje 
istorijos galas turi ateiti visai natūraliai. Pats istorijos 
vyksmas turi prie pabaigos eiti ir josios siekti. Kitaip is- 
torinis procesas neturėtų išvidinės prasmės: jam šita pras- 
mė būtų primesta iš viršaus. Tik tada, kai istorija pačiu 
savo vyksmu realizuoja gyvenimo prasmę ir kai ji eina 
prie šitos prasmės apreiškimo ir tuo pačiu prie savo galo, 
tik tada istorija gali būti prasminga. 

Bet visa tai reikalauja kitaip suprasti ir vaizduotis is- 
torinį vyksmą. Istorija teka ne horizontaliai, bet išsivysto 
vertikaliai. Istorinis vyksmas yra valdomas ne horizon- 
talinio tekėjimo, bet vertikalinio išsivystymo idėjos. Isto- 
rija nėra upė, kuri krypsta tai šen, tai ten, bet ji yra grei- 
čiau medis, kuris auga ir skleidžiasi. Vertikalinio išsivys- 
tymo principas istorijoje reiškiasi trimis dėsniais: persi- 
skyrimo, kada atskiri pradai išsivysto iš pradinės visumos 
kiekvienas sau; skleidimosi, kada šitie pradai bręsta savo 
viduje, ir įtampos, kada tarp jų atsiranda savotiškų prieš- 
ginybių arba antinomijų, kurios palaiko istorijos gyvumą 

ir kūrybiškumą. Istoriniame vyksme yra visi pradai ir visos 
dvasinės struktūros. Jos visos istorijoje veikia. Tik kiek- 
vienos jų veikimas yra savotiškas. Kiekviena jų stengiasi 
istoriją palenkti sau. Kiekviena valdo atskirus istorijos 
periodus. Bet šitas valdymas anaiptol nėra dvasios persi- 
laužimas. Tai tik vienos dvasios iškilimas iš istorinių gel- 
mių į jos paviršių ir apsireiškimas objektyvinio gyvenimo 
pavidalais. Tarp atskirų istorinių struktūrų visados esama 
didelės įtampos. Ir juo šita įtampa esti stipresnė, tuo kuris 
nors istorinis tarpsnis yra kūrybiškesnis, nes „priešginybių 
kova yra gyvenimo dėsnis žmogui ir žmonijai“ !. Istorija 
eina prie išvidinės vienybės. Bet šitoji vienybė yra negali- 
ma be įtampos, o įtampa nėra galima be tam tikro per- 
siskyrimo. Dvasių persiskyrimas yra bendras istorijos dės- 
nis. Jeigu šiandien mes jį ypatingai pabrėžiame, tai tik 
dėl to, kad mūsų laikais persiskiria visi pradai, visos 
struktūros, visos dvasios. Tai, kas pirmiau vykdavo ištisus 
amžius, šiuo metu koncentruotai susitelkė dabartyje. Įvai- 
rių pradų susibėgimas, jų persiskyrimas, jų kova, jų įtam- 
pa, jų pastangos susivienyti — štai kas charakterizuoja 
mūsų amžių ir kas jam suteikia judrumo, nerimo, blašky- 
mosi ir net savotiško ligūstumo. Norėdami įsibrauti į mū- 
sų laikų paslaptį, mes turime suvokti tuos pagrindinius 
pradus, tas pagrindines dvasias ir idėjas, kurios mūsų gy- 
venime vyrauja, kurios šitą gyvenimą skaldo ir aplinkui 
kurias sukasi visos mūsų mintys ir visi mūsų darbai. 


2. Trijų dvasių charakteristika 


Europos kultūroje galima išlukštenti tris idėjas, aplin- 
kui kurias telkiasi mūsų dienų gyvenimas ir kurios lėmė 
visą Europos išsivystymą: buržuaziškąją, prometėjiškąją 
ir krikščioniškąją. Šitos idėjos skaldo dabartinį amžių ir 
dabartinį žmogų. Jos įspaudžia savo žymių visiems mūsų 
laiko žygiams. Aplinkui jas sukasi visos kovos su perga- 
lėmis ir pralaimėjimais. Buržuazija, prometėjizmas ir 
Krikščionybė yra tos trys dvasios, kurios paskirsto mūsų 


1 A. Rademacher. Religion und Leben, 20 p. Freiburg i. Brsg., 
1929. 

gyvenimą į tris pagrindinius Irontus. Šitų frontų grumty- 
nėse kaip tik ir glūdi dabarties paslaptis. 

Buržuazija, prometėjizmas ir Krikščionybė yra visų 
pirma amžini dvasios tipai arba, kalbant šių dienų psicho- 
logijos kalba, amžinos dvasinės struktūros. Jas turi kiek- 
vienas žmogus. Kiekvienas iš mūsų jas nešioja savo viduje 
ir vienaip ar kitaip apreiškia iš viršaus. Kiekvienas žmo- 
gus savo viduje yra buržujus, prometėjas ir krikščionis. 
Kiekvieno žmogaus žygiai yra kilę iš vienos arba iš kitos 
minėtos struktūros. 

Žmogus visų pirma yra šios tikrovės, šios žemės, šio 
pasaulio padaras. Su gamtine tvarka, su jaučiama ir ap- 
čiuopiama realybe jis yra suaugęs ligi gelmių. Jis nieka- 
dos negali nutraukti savo sajų su jį supančia aplinka. 
Zmogus kaip jūra, pasak J. Brunheso, siurbiasi į žemę, 
į žemę, kurią sudaro ne tik po mūsų kojomis jaučiama 
dirva, bet visas šitas regimas, jaučiamas ir pergyvenamas 
kosmas. Žemės—kosmo dvasia žmoguje byloja nuolatos. 


Bet žmogus yra ir laisvas padaras. Jis yra ne tik su- 
augęs su žeme, bet jis jaučia savyje ir laisvės principą. 
Žmogus yra kūrėjas. Jis turi nepergalimą linkimą ir ne- 
palaužiamą pasiryžimą apvaldyti visą žemesnį pasaulį, 
su kuriuo jis yra susijęs, jį palenkti sau ir jį perkeisti pa- 
gal savo dvasios esmę. Jis jaučia esąs Žmogus aukščiau- 
sia ir kilniausia šito žodžio prasme. Jo dvasingumas, jo 
laisvė, jo kūrybiškumas jį iškelia neapsakomai aukščiau 
žemės ir padaro jį savarankišku, autonominiu kosmo gy- 
ventoju. Žmogaus kūrėjo dvasia jame taip pat kalba labai 
galingai, 


Žmogus galop yra ir Dievo padaras. Sukurtas pagal 
Dievo paveikslą ir panašumą, jis niekados negali savo 
būties gelmėmis atitrūkti nuo savo atsiradimo ir buvimo 
pirmosios Priežasties. Dievo atvaizdas žmoguje yra onto- 
loginis kūrybinio jo nusiteikimo pagrindas. Jeigu žmogus 
gali kurti, tai tik todėl, kad jis yra Dievo sukurtas. Žmo- 
gaus sielos gelmėse blyksi, mistikų žodžiais kalbant, die- 
viškoji kibirkštėlė, niekados neužpučiama ir neužgęstanti. 
Dievo balsas, tasai nerimas Dievop, kuris taip aiškiai yra 
prasiveržęs naujaisiais laikais, žmoguje yra nenumaldo- 

mas. Dievo dvasia sklendena viršum tamsių žmogaus pri- 
gimties gaivalų. 

Vadinasi, žemės dvasia, žmogaus dvasia ir Dievo dva- 
sia yra apvaldžiusios išvidinį žmogaus gyvenimą ir jį 
kreipia buržuaziškąja, prometėjiškąja ir krikščioniškąja 
linkme. Buržuazija, prometėjizmas ir Krikščionybė yra ne- 
išnaikinamos galybės, nes jos yra jaugusios į pačią žmo- 
gaus prigimtį. Žmogaus siela yra naturaliter ne tik chris- 
tiana, bet ir buržuaziška, ir prometėjiška. Štai kodėl apie 
buržuaziškąją, prometėjiškąją ir krikščioniškąją dvasią 
galima kalbėti kaip apie amžinus žmogaus tipus, kaip apie 
amžinas išvidines struktūras, kurios yra pirmesnės negu 
istoriniai jų pavidalai ir kuriomis šitie pavidalai yra pa- 
grįsti. 

Šitos trys dvasinės struktūros glūdi kiekviename žmo- 
guje. Bet jų veikimas ir jų galia ne kiekviename yra vie- 
nodi. Paprastai viena kuri struktūra stengiasi iškilti, įsi- 
galėti ir kitas nuslėgti. Tarp buržuaziškosios, prometėjiš- 
kosios ir krikščioniškosios dvasios eina nuolatinė kova. 
Ji prasideda žmogaus sielos viduje. Žmogus pats išvidi- 
niame savo gyvenime turi patirti šitą susikirtimą ir vėliau 
gyventi jojo išsisprendimu. Kiekvienam žmogui ateina 
laikas, kada jis turi paregėti vienos arba kitos struktūros 
pergalę. Ateina laikas, kada žmogus savo viduje turi tapti 
arba buržujumi, arba prometėju, arba krikščioniu. Tai yra 
gilių dramų ir skaudžių konfliktų metas. Bet jis yra ne- 
išvengiamas. Žmogus turi apsispręsti, kas jame viešpataus: 
žemės dvasia, žmogaus dvasia ar Dievo dvasia. 

Išviršinis žmogaus gyvenimas yra išvidinio jo nusitei- 
kimo apsireiškimas. Išviršinė žmogaus istorija yra išvi- 
dinės jo istorijos projekcija laike ir erdvėje. „Įvykiai — 
sako Berdiajevas,— pirma įvyksta dvasios realybėje, o tik 
paskui pasirodo išviršinėje istorijos realybėje“ ?. Tai, kas 
atsitinka regimame žmogaus gyvenime, kas sudaro šito 
gyvenimo eigą, yra ne išviršinių veiksnių padaras, kaip 
gyvulių srityje, bet išvidinio žmogaus keitimosi, išvidinio 
jo išsivystymo padarinys. Jeigu tad objektyviniame prak- 
tiniame gyvenime mes sutinkame buržujų, prometėjų ir 


2 Un nouveau Moyen Age, 4 p. Paris, 1934. 

krikščionių, tai jie yra ne kas kita kaip ano išvidinio kei- 
timosi apraiškos išviršiniame gyvenime. Išvidinis dvasios 
nusiteikimas, išvidinis josios apsisprendimas, vienos arba 
kitos struktūros pergalė žmogaus viduje išsiveržia į pa- 
viršių tam tikromis formomis ir tam tikru viso gyvenimo 
stiliumi. Buržujus, prometėjas ir krikščionis yra skirtingi 
visu savo gyvenimo būdu, ir skirtingi kaip tik dėl to, kad 
jie yra skirtingi savo dvasia. Vienos arba kitos dvasinės 
struktūros laimėjimas žmogaus viduje tampa didele psi- 
chologine galybe, kuri vėliau valdo visą išviršinį žmogaus 
veikimą: jo priemones, būdus ir tikslus. Buržuaziškas, 
prometėjiškas ir krikščioniškas gyvenimo stilius nėra tik 
paprasta išviršinė maniera, bet stilius giliausia šito žodžio 
prasme, apie kurį E. Hello yra pasakęs, kad „style c'est 
Phomme“. Buržuaziškas, prometėjiškas ir krikščioniškas 
gyvenimas mus veda į slaptingas dvasios gelmes, kuriose 
jau yra įvykęs žmogaus apsisprendimas pasaulio, žmogaus 
ar Dievo linkme. 

Kai buržuaziškas, prometėjiškas ir krikščioniškas gy- 
venimo stilius iš individualinės sieros pereina į visuome- 
ninę sritį, kai jis apvaldo objektyvinę dvasią, tuomet mes 
susiduriame su buržuazija, prometėjizmu ir Krikščionybė 
kaip su istoriniais pavidalais. Psichologinė šitų trijų 
struktūrų galybė tuomet virsta istorine galybe. Išvidinė 
vienos arba kitos dvasios pergalė čia esti išplečiama žmo- 
gaus gyvenimo vyksme; jai esti palenkiamos visos gyve- 
nimo sritys; ji perskverbia viešąsias institucijas, viešąją 
nuomonę; ji savo žymių įspaudžia religinėms, mokslinėms, 
dorinėms ir estetinėms sistemoms. Buržuaziškas, prometė- 
jiškas ir krikščioniškas tuomet tampa ne tik žmogaus vi- 
dus, ne tik individualinis išviršinis jo gyvenimo būdas, 
bet ir visas tam tikras istorinis periodas. Žemės, žmogaus 
ar Dievo dvasia tuomet valdo ne tik žmogų, bet ir gyve- 
nimą. 


3. Trijų dvasių istorinis išsivystymas 


Europos kultūros istorijoje tokį procesą, tokį trijų dva- 
sių kelią galima pastebėti labai lengvai. Kristaus žygis 
šioje tikrovėje pažadino tąją animam naturaliter christia- 

nam, kuri glūdėjo žmogaus dvasios gelmėse. Krikščionybė 
pirmoje eilėje buvo dvasinis nusiteikimas, Šv. Dvasios 
malonė ir dovana. Daugelio žmonių sielose natūrali krikš- 
čioniškoji struktūra, Kristaus žygio pažadinta, apšviesta 
ir pašvęsta, laimėjo kovą su buržuaziškąja arba su pro- 
metėjiškąja struktūra. Visas patristinis periodas yra per- 
pintas šitos kovos atgarsiais. Šiuo metu mes aiškiai ma- 
tome, kaip pačiose žmogaus dvasios gelmėse vyksta savo- 
tiškas perversmas, kaip visos trys dvasios grumiasi už 
savo ateitį. Patristikos metu krikščioniškoji dvasia susi- 
rėmė pirmoje eilėje su buržuazine dvasia, kuri helenizmo 
metu kaip tik buvo vyraujanti. Išblėsusios ir pakrikusios 
eklektinės filosofijos sistemos, utilitaristinis ir hedonistinis. 
gyvenimo supratimas, susmulkėjusi estetinė kūryba, net 
savotiškai surokokinta,— štai kas žymėjo helenistinį isto- 
rijos tarpsnį. Krikščionybė kaip tik stojo kovon su šituo 
gyvenimo paviršutiniškumu, su žmogaus prisirišimu prie 
šios tikrovės, su jo pasinėrimu į šio pasaulio smagurius. 
Sv. Augustino sieloje šitoji dviejų dvasių — buržuaziško- 
sios ir krikščioniškosios — kova pasiekė aukščiausios įtam- 
pos. Šv. Augustino laimėjimas buvo lyg ir simbolis, kad 
ir visai Krikščionybei yra lemta laimėti. Iš tikro po kiek 
laiko Krikščionybė iš kankinių sielos perėjo į viešąjį gy- 
venimą ir tapo istorine galybe, kurios konkreti išraiška 
kaip tik ir buvo viduriniai amžiai. Viduriniai amžiai yra 
krikščioniškojo gyvenimo stiliaus objektyvacija. Tai krikš- 
čioniškosios struktūros susiformavimas istoriniu pavidalu. 
Tai Dievo dvasios triumfas ne tik išvidiniuose žmogaus 
žygiuose, bet ir išviršinio gyvenimo institucijose. Natūrali 
krikščioniškoji dvasinė struktūra, kuri ruseno platonizme, 
Krikščionybės buvo taip sustiprinta antgamtiniu pradu, 
kad ji persunkė tikrųjų vidurinių amžių metu kiekvieną 
viešą ir privatinį žygį, pradedant karalių aktais ir bai- 
giant liaudies keiksmais. Be abejo, šitokia visuotinė krikš- 
čioniškosios dvasios pergalė dar nereiškė, kad kitos dvi 
dvasios — buržuaziškoji ir prometėjiškoji — jau būtų išny- 
kusios. Ne! Jos tik buvo išstumtos iš objektyvinės gyve- 
nimo sieros, jos buvo uždarytos tik atskirų asmenų sie- 
Jose, ir iš istorinių galybių jos buvo paverstos individua- 
linėmis psichologinėmis galybėmis. Savo stiliumi jos 

nudažė atskirų asmenų privatinį gyvenimą, bet jos ne- 
įstengė šito stiliaus žymių įspausti viešajam gyvenimui. 
Jų laikas krikščioniškosios Europos istorijoje dar nebuvo 
atėjęs. 

Prometėjiškoji dvasia atsigavo Renesanso metu. Re- 
nesansas, sakoma, buvo grįžimas į klasikinę senovę. Bet tai 
nebuvo grįžimas į helenistinius buržuazinės antikos lai- 
kus. Tai buvo grįžimas į herojų tarpsnį, kada vyko di- 
džiosios graikų kovos, kada kūrė Homeras ir kada die- 
viškosios helenų kilmės mitas dar nebuvo nustojęs savo 
prasmės. Renesanso žmogus visai savaimingai šliejosi 
prie to graikų gyvenimo periodo, kada tautinis graikų ge- 
nijus buvo kūrybiškiausias, kada jis kovojo su dievais ir 
stengėsi prieštarauti savo likimui. Renesanso žmogus per- 
gyveno save kaip pasaulio pavergėją, kaip kūrėją ir val- 
dovą. Iš mistinės kontempliacijos jis atsigrįžo į patį save. 
Jis atsistojo priešais gamtą kaip kūrėjas priešais medžia- 
gą. Nė vienas Europos istorijos tarpsnis nebuvo toks kū- 
rybiškas, kaip Renesansas. Nė viename nebuvo gimę tiek 
„genijų, kaip Renesanso metu. Kūrybinė žmogaus dvasia 
čia sutelkė savo visas jėgas ir apsireiškė nepaprastu, tie- 
siog gaivalingu vaisingumu. Sakoma, kad Renesanso 
metu buvo atrastas žmogus. Posakis turi gilios prasmės, 
nes jis rodo, kad šiuo metų dvasios gelmėse kaip tik pra- 
bilo žmogaus dvasia. Kiek viduriniais amžiais Dievas 
kalbėjo žmoguje ir visame jo gyvenime, tiek dabar pra- 
šneko pats žmogus. Jis pats norėjo apvaldyti pasaulį, 
pats atsistoti gyvenimo centre, pats viską matuoti ir 
spręsti. Prometėjiškoji dvasia, kaip save teigiančioji ir 
savimi pasitikinčioji dvasia, Renesanso metu pradėjo imti 
viršų prieš krikščioniškąją dvasią. „Kūrybinių žmogaus 
jėgų pakilimas,— pastebi Berdiajevas,— buvo tuomet tar- 
si žmogiškojo apreiškimo atsakymas į dieviškąjį apreiš- 
kimą“3, Žmogus čia atsistojo priešais Dievą kaip kūrė- 
jas ir kaip kūrėjas apsireiškė. Tiesa, Windelbandas teisin- 
gai yra pasakęs, kad Renesanso genijuose „snaudė kaž- 
koks demoniškumas, ir nežabotos aistros pagimdė nuo- 
dėmės milžinų, prieš kuriuos istorija užsidengia savo 
MAS i i A LS Li, 

3 Un nouveau Moyen Age, 17 p. 

veidą“*4. Vis dėlto Renesanso nuodėmės nebuvo buržua- 
zinės alkio ir malonumo nuodėmės. Renesanso žmogus 
buvo sugundytas ne iš akmenų padaryti duonos, bet noro 
priversti pasaulį sau tarnauti. Renesansas buvo ne kas kita 
kaip prometėjiškosios dvasinės struktūros susiformavimas 
istoriniu pavidalu. Savęs teigimas buvo charakteringiausia 
šito pavidalo žymė. Kiek viduriniais amžiais „žmogus, — 
pasak J. Burckhardto,— jautėsi tik kaip rasė, tauta, par- 
tija, korporacija, šeima arba šiaip kurios nors bendruo- 
menės forma“, tiek Renesanso metu „visa jėga iškilo sub- 
jektyvumas, žmogus pasidarė dvasinis individas, ir kaip 
tokį jis save pažino“ 5. 

Bet jau nuo aštuonioliktojo šimtmečio pradžios Euro- 
pos istorija pradeda įsigyti naujų bruožų. Aštuonioliktasis 
šimtmetis, tasai „siècle des petitesses“, kurio metu pasi- 
keitė „vyriškumas moteriškumu, tvirtumas švelnumu, di- 
dumas mažumu, atšiaurumas saldumu, melancholiškumas 
sangviniškumu“ $, kaip tik ir buvo pirmas Europos žings- 
nis į buržuaziškosios dvasios persvarą viešajame gyveni- 
me. Kūrybinis Renesanso žmogaus užsidegimas buvo ne- 
paprastai vaisingas. Technikos pažanga atrodė esanti be- 
galinė ir žadanti žmogui neaprėpiamų perspektyvų. Vis 
dėlto sykiu su prometėjišku pasaulio apvaldymu ėjo ir 
buržuaziškas įsigyvenimas šiame pasaulyje. Renesanso 
žmogus žiūrėjo į pasaulį kaip į savo kūrybos medžiagą. 
Apšvietos žmogui pasaulis jau buvo pastovi jo gyvenimo 
vieta. Pasaulio apvaldymas pririšo žmogų prie gamtinės 
tikrovės ir padarė jį pastoviu šios tikrovės gyventoju. 
Gyvenimas čia buvo pradėtas jausti ne kaip kažkoks aukš- 
tas, sunkiai suvokiamas ir dar sunkiau vykdomas pašau- 
kimas, bet kaip nuolatinis tobulėjimas, nuolatinis naudo- 
jimasis smagumais ir malonumais. Šio meto kultūra pa- 
sidarė galantiška. Bet ji neteko ryšių su būties gelmėmis. 
Ir juo toliau, tuo labiau kultūrai nyko aukštas idealinis 
jos pobūdis. Paskutinis Europos istorijos periodas yra 


* Die Geschichte der neueren Philosophie, I, 9 p. Leipzig, 1911. 

5 Die Kultur der Renaissance in Italien, 180—181 p. Leipzig, 
Reclam. 

* K, Joël, Wandlungen der Weltanschauung, I, 645 p. Tūbingen, 
1928. 

charakteringas dviem dalykais: ypatingu technikos išsi- 
vystymu ir socialinės problemos atsiradimu. Technikos įsi- 
galėjimas tuojau nuėjo utilitaristine linkme. Išradimai 
buvo daromi ne idėjai, bet naudai. Ne tam buvo kuriamos 
mašinos, kad pavergtų pasaulį ir jį apvaldytų, kad išreikš- 
tų Žmogaus triumią ir jo pergalę, bet kad jomis pasinau- 
dodamas žmogus galėtų kuo daugiausia pelnyti. Turtas ir 
turtingumas pasidarė techninės kultūros tikslas. Utilita- 
rizmo kryptimi eidama, technika būtinai turėjo iškelti so- 
cialinę problemą, nes ne visi žmonės galėjo mašinų turėti. 
Jų įsigyti sugebėjo tik tie, kurie buvo turtingesni. Maši- 
nos sudarė gamybos priemones, sudarė tuo pačiu savotišką 
galybę, kuriai turėjo nusilenkti kiekvienas, kuris neturėjo 
laimės surinkti pakankamos pinigų sumos. Technikos pa- 
žanga kūrė turtą, turtas reiškė jėgą valdyti pasaulį. Deja, 
šitas valdymas pinigu jau buvo iš esmės skirtingas nuo 
renesansiškojo valdymo. Renesansas pasaulį valdė idėja. 
Apšvieta ir visas Europos gyvenimas ligi didžiojo karo 
pasaulį valdė turtu. Kovą už pasaulėžiūrą čia pakeitė ko- 
va už duoną. Pasaulis pateko į rankas tų, kurie turėjo 
daug duonos įvairių materialinių gėrybių pavidalu. Šitie 
naujieji pasaulio valdovai taip pat buvo savotiški genijai. 
Bet jų genialumas jau buvo šios žemės vaisius: šios tik- 
rovės ribų jie nesistengė peržengti ir — net nenorėjo. Iš 
kovos už duoną išaugo marksistinė filosofija, kuri taip 
pat yra ryškaus buržuazinio charakterio. Marksizmas nė 
iš tolo neturi tokio idealizmo, kokio turėjo Renesansas. 
„Ekonominio materializmo teorija, — sako Berdiajevas,— 
neturi savyje nieko, kas galėtų uždegti smegenis. Tai 
liūdna koncepcija pati savyje. .. ir tarsi padaryta tam, kad 
atimtų bet kokią drąsą“ 7. Iš tikro, jeigu visas gyvenimas 
yra apsprendžiamas ekonomikos, jeigu klasių kova yra 
ne tik žmonių, bet ir kosminio išsivystymo principas, aišku, 
čia negali būti jokio optimizmo ir jokio idealizmo. Kultū- 
Tinis pesimizmas ir špengleriškas fatalizmas teorijoje, 
sensualinis hedonizmas ir šykštus utilitarizmas praktikoje 
yra neišvengiami marksistinės kultūros palydovai. Žemės 
dvasia ir žemės balsas kalba iš visos marksistinės pasau- 
lėžiūros taip lygiai, kaip ir iš viso paskutinių dviejų šimt- 
7 Problėme du communisme, 20 p. Paris, 1933. 


280 


"i UR ENA. o 


mečių gyvenimo. Paskuiiniai du Europos istorijos šimt- 
mečiai buvo aiškios buržuazinės dvasios padaras. Nuo 
krikščioniškosios struktūros per prometėjizmą Europa pri- 
ėjo prie buržuazijos viešpatavimo. Tiesa, istorinis bur- 
žuazijos periodas buvo trumpesnis negu abu pirmieji. Vis 
dėlto dvasiniame Europos veide jis paliko pakankamai 
savo žymių. Jo palaikais pasaulis dar ilgai gyvens. Bur- 
žuazinis istorijos periodas Europoje buvo baigtas didžiuoju 
karu, 


4. Trijų dvasių susitikimas dabartyje 


Kuo charakteringa yra pati dabartis? Buržuazinis is- 
torijos periodas jau baigiasi. Bet buržuazinė dvasios struk- 
tūra yra dar gyva ir stipri. Ji tebėra apėmusi plačius 
sluoksnius, josios randame visuose luomuose ir visose 
klasėse. Didysis karas sukrėtė istorinį buržuazijos pavi- 
dalą. Bet buržuazinė dvasia dar liko giliai įsišaknijusi 
žmogaus individualiniame ir privatiniame gyvenime. Iš 
kitos pusės, Europos gyvenime taip pat atsinaujina ir 
kitos dvi dvasios: prometėjiškoji ir krikščioniškoji. Jos abi 
kovoja su buržuaziškąja dvasia. Bet abi varžosi ir tarp 
savęs. Pati buržuaziškoji dvasia, būdama stipri atskirų 
žmonių ir net plačių masių sielose, dar turi pakankamai 
jėgos kovoti su savo konkurentėmis, tuo labiau kad šitoji 
dvasia dar tebevaldo tuos, kurie, kaip sakoma, kuria is- 
toriją. Todėl dabartis kaip tik ir yra charakteringa šitų 
trijų dvasių rungtynėmis. Mes esame įžengę į tokį Europos 
istorijos periodą, kuris sudaro savotišką tuštumą, neži- 
nant, kas toliau istoriniam vyksmui suteiks išviršinį pavi- 
dalą: buržuazija, prometėjizmas ar Krikščionybė. Šiuo 
metu mes dar nežinome, ar viešasis gyvenimas ir objekty- 
vinė kultūra toliau bus persunkta žemės dvasios, ar žmo- 
gaus dvasios, ar Dievo dvasios. Mes tik regime šitų trijų 
dvasių kovą. Mes šitoje kovoje gyvename ir kiekvienas 
aktyviai, nors dažnai ir nesąmoningai, dalyvaujame. Visas 
dabarties žmogus šitos kovos yra sukrėstas ligi gelmių. 
Visos tos trys amžinos dvasinės struktūros šiuo metu yra 
pažadintos ir prikeltos. Kova už istorinius jų pavidalus yra 
persimetusi ir į žmogaus vidų, nes kiekvienas stengiasi, 

kad išvidinis jo nusiteikimas susiderintų ir su viešojo ob- 
jektyvinio gyvenimo formomis. Dabar yra sprendžiamas 
klausimas, ne tik kokia dvasia tvarkys objektyvinio gyve- 
nimo sritis, bet ir kokia dvasia įsigalės žmogaus viduje. 
Jeigu išvidinis žmogaus nusiteikimas turi didelės apspren- 
džiamosios įtakos istoriniams pavidalams, tai taip lygiai 
istoriniai pavidalai turi įtakos ir išvidiniam žmogaus nu- 
sistatymui. Vienos ar kitos dvasios pergalė viešajame gy- 
venime savaime skatina ir Žmogų savo viduje nusiteikti 
šiai dvasiai palankia kryptimi. Istoriniai buržuazijos, pro- 
metėjizmo ar Krikščionybės pavidalai ne tik iš žmogaus 
vidaus kyla, bet jie savo ruožtu šitą vidų ir patys formuoja. 
Dabar, kada eina kova už istorinius pavidalus, tuo pačiu 
arba kitos dvasios linkme. Štai kodėl dabarties žmogus 
yra neramus, svyruojąs, išsiblaškęs ir neapsisprendęs. Jis 
blaškosi tarp trijų dvasinių struktūrų; jis savo viduje gy- 
vena gilią dramą, nes nuo vienokio ar kitokio šios kovos 
išsimezgimo priklauso ne tik istorijos, bet ir paties žmo- 
gaus, kaip asmenybės, likimas. Dabarties paslaptis yra iš- 
vidinės ir išviršinės kovos paslaptis. Tai „žmogaus pa- 
slaptis“, kaip pasakyta Apokalipsėje. 

Kodėl šioji kova vyksta kaip tik dabar? Tai nėra at- 
sitiktinių aplinkybių susibėgimas. Dabartinė buržuazijos, 
prometėjizmo ir Krikščionybės kova turi gilų pagrindą pa- 
čiame įstoriniame vyksme. Istorinis vyksmas, kaip jau 
esame sakę, eina per dvasių persiskyrimą, per kiekvienos 
jų subrendimą prie jų susidūrimo ir įtampos. Šitas susi- 
dūrimas turi parodyti, kokia dvasia galų gale nulems isto- 
rinio vyksmo galą. Dabartyje visos trys dvasios kaip tik 
susitiko jau subrendusios, jau išmėgintos, kiekviena jau 
valdžiusi istorinį gyvenimą, vadinasi, jau „turinti prak- 
tikos“. Krikščioniškoji dvasia, kuri viešpatavo viduriniais 
amžiais, anaiptol nežiugo Renesanso ir Apšvietos metu. 
Jos pralaimėjimas viešajame gyvenime ją dar labiau su- 
stiprino josios viduje. Iš istorinių pavidalų Krikščionybė 
pasitraukė daugiau į žmogaus vidų ir ten augo naujam 
uždaviniui. Be to, Europos gyvenime buvo šalių ir sričių, 
iš kurių krikščioniškoji dvasia niekados nebuvo išstumta. 
Čia ji palaikė nuolatinį ryšį su istorinio gyvenimo formo- 

mis, nors ir nebūdama pirmaeilė šio gyvenimo apsprendėja. 
Šiuo metu Krikščionybė vėl išeina į objektyvinės dvasios 
sritis, naujai atgimusi, naujų jėgų atgaivinta, sustiprinta 
ir naujo užsidegimo persunkta. Katalikiškosios Akcijos idė- 
ja yra viena iš naujų Krikščionybės apsireiškimo formų. 

Tą patį galima būtų pasakyti ir apie prometėjizmą. Ir 
jis, aštuonioliktame šimtmetyje perdavęs viešąjį gyvenimą 
buržuazijai, dėl to dar nenusilpo pats savyje. Prometėjiš- 
koji dvasios struktūra po Renesanso bandymo kiekvieną 
kartą vis prasiverždavo Europos gyvenime į viršų, kas 
rodė jo gajumą ir net nuolatinį stiprėjimą. Romantikos 
sąjūdis pačiame buržuazijos viduryje kaip tik rodė, kad 
prometėjiškoji dvasia gyvenimo gelmėse yra labai galinga. 
Mūsų dienomis prometėjizmas išsiveržia nacionalizmo ir 
bolševizmo pavidalais. Nacionalistinis žmogaus teigimas 
ligi jo suabsoliutinimo, savęs išganymo idėja (Selbster- 
lėsung), neopagonizmo ankštas prisišliejimas prie nacio- 
nalistinio sąjūdžio kaip tik rodo, kad čia auga naujas pro- 
metėjiškas žmogus, kuris yra pasiryžęs kovoti ne tik su 
savo gimine, bet ir su pačiu Dievu, Iš kitos pusės, prome- 
tėjiškosios tendencijos taip pat yra aiškios ir bolševizme. 
Bolševizmas yra kilęs iš marksizmo. Bet jis jau nebėra 
marksizmas. Jis sukūrė visai kitokį gyvenimo tipą negu 
marksistinė pasaulėžiūra. Jis atgaivino savyje visas pro- 
metėjizmo žymes. Idealistinis pobūdis vėl įsigalėjo jo prak- 
tikoje. Berdiajevas liudija, kad „buržuazinis krikščioniš- 
kosios istorijos tarpsnis mažiau žadino energijos ir pa- 
siaukojimo dvasios kaip šiandieninis komunizmas. .. Nuo- 
širdus entuziazmas ir nesąlyginis atsidavimas, kurį paro- 
do sovietų jaunimas, yra nepaneigiamas faktas, kurio ne- 
galima paslėpti. Tai patvirtina ir toji energija, kuri pa- 
traukė komsomoleus į piatiletkos realizavimą“ 8, Tas pats 
Berdiajevas tvirtina, kad bolševizme „kiekvienas jaunuolis 
jaučiasi esąs naujo pasaulio statytojas“ ?. Kūrybinis pa- 
siryžimas ir įtikėjimas į kuriamąsias savo galias yra cha- 
rakteringos bolševistinio žmogaus žymės. 

Buržuazija dar tebėra faktiškoji mūsojo periodo val- 
dovė. Kad ir pakirsta savo šaknyse, ji vis dėlto dar gerai 

3 Problème du communisme, 17 p. 

* Op. cit, 34 p. 


283 


sugeba ginti savo egzistenciją ir savo užimtas pozicijas. 
Pralaimėjusi Krikščionybei helenizmo metu, buržuazinė 
dvasia kartas nuo karto vis prasiverždavo Europos gyve- 
nime, Tokio prasivėržimo mes randame XI šimtmetyje, 
kada aukštųjų sluoksnių — pasaulinių ir dvasinių — su- 
buržuazėjimas buvo beveik visuotinis ir kada šv. Pranciš- 
kui reikėjo imtis labai griežtų priemonių sulaikyti ištižimo 
bangai, kuri brovėsi į krikščioniškąjį gyvenimą. Buržua- 
zinė dvasia prasiveržė ir šešioliktajame šimtmetyje, kada 
prasidėjęs kapitalizmas palenkė žmones šios tikrovės kryp- 
timi ir renesansiškąjį idealizmą daugeliu atvejų suprak- 
tikino ir sumaterialino. Galop visiškai buržuaziškoji dvasia 
įsigalėjo paskutiniais dviem Europos istorijos šimtme- 
čiais. Jeigu šiandien ji yra stumiama iš viešojo gyvenimo, 
tai nereikia manyti, kad ji savo vietą užleis lengvai. Ji 
turi gerų materialinių priemonių ginti savo pozicijoms, ir 
kova su buržuazija nėra nė kiek lengvesnė kaip kova su 
prometėjizmu ar su Krikščionybę. 

Pati tad Europos istorija išugdė visas šias tris dva- 
sias. Ji jas subrandino, ji pavertė jas didelėmis ne tik psi- 
chologinėmis, bet ir kultūrinėmis galybėmis. Dabartyje šios 
trys galybės kaip tik ir susitiko. Dabartis yra ilgos evo- 
liucijos padaras. Ji yra logiška išplauka iš viso Europos 
gyvenimo vyksmo. Jeigu kuri nors dvasinė struktūra sykį 
patenka į viešąjį gyvenimą, ji niekados nedingsta. Ji šiame 
gyvenime sustiprėja, subręsta, išsivysto ir, atėjus laikui, 
vėl pasirodo išviršinėje istorijos realybėje, Dabartis kaip 
tik ir yra toksai laikas, kada sukako „plenitudo temporum“ 
visoms trims minėtoms dvasioms, Visos jos šiuo metu yra 
pakankamai išaugusios, kad galėtų kovoti. Seniau, kai is- 
torinis jų pagrindas būdavo silpnas, jos išslinkdavo iš vie- 
šojo gyvenimo be didesnių grumtynių. Nei Renesanso pra- 
džia, nei buržuazijos įsigalėjimas nebuvo pažymėtas di- 
deliais sukrėtimais. Ne taip yra dabar. Dabar visos trys 
dvasios, visos trys galybės jau yra pasiekusios savo am- 
žiaus pilnybę, todėl jų pretenzijos duoti viešajam gyveni- 
mui savą stilių yra labai rimtos ir jų susikirtimas yra 
neišvengiamas. 

5. Trijų dvasių perspektyvos 


Kokios gali būti šio susikirtimo perspektyvos? Visi 
ženklai rodo, kad buržuazija kaip istorinis pavidalas šitoje 
kovoje pralaimės. Jau šiuo metu jai yra pakirstos šaknys, 
panaikinus buržuaziją kaip socialinę klasę. Bet ir pati bur- 
žuazinė dvasia vis labiau traukiasi iš gyvenimo. Pozityviz- 
mas pralaimi žinijoje, esteticizmas mene, moralizmas yra 
stumiamas iš doros, klerikalizmas traukiasi iš religijos, 
demokratizmas iš visuomeninio gyvenimo. Tuo tarpu, kaip 
matysime vėliau, šitais stulpais yra paremtas visas isto- 
rinis buržuazijos rūmas. Bet pralaimint žemės dvasiai at- 
skirose gyvenimo srityse, netrukus ir visas gyvenimo vyks- 
mas turės išsivilkti iš buržuazinių formų. Buržuazija kaip 
istorinis pavidalas, kaip viešojo gyvenimo stilius neišven- 
giamai eina prie galo. Bet tai dar nereiškia, kad čia žlun- 
ga buržuazija kaip dvasinė atskiro žmogaus struktūra, 
Buržuazinė dvasia, kaip išvidinis žmogaus palinkimas į 
šią tikrovę, pasiliks visados, nes ji yra vienas iš žmogaus 
dvasios saitų su būtimi. Žmogus ontologiškai yra susijęs 
su žeme, todėl ir palinkimas į šią žemę niekados nepra- 
nyks. Vis dėlto šitoji buržuaziškoji dvasia bus nustumta 
į individualinę atskirų asmenų sferą. Viešojo gyvenimo ji 
neapvaldys ir istorijoje, bent tam tikrą laiką, didesnės 
reikšmės neturės. Tai nėra koks nors pranašavimas; tai yra 
tik nuosekli išplauka iš viso Europos istorijos vyksmo. 

Buržuazijos vietoje kaip viešojo gyvenimo tvarkytojas 
atsistos prometėjizmas. Toji kūrybinė žmogaus energija, 
kuri išsiveržė Renesanso metu, kuri reiškėsi romantikoje 
ir nepaprastuose technikos žygiuose, šiandien vis labiau 
skverbiasi į atskirų asmenų dvasią ir vis labiau apvaldo 
istorinį gyvenimą. O. Spannas yra gerai supratęs, kad 
istoriją kuria tik du žmonių tipai: išminčius, kuris yra sy- 
kiu ir šventasis, ir veikėjas (der Mann der Tat)!9. Visi 
kiti, pasak Spanno, vis tiek ar jie būtų mokslininkai, ar 
menininkai, atsilieka toli užpakalyje. Vis dėlto šiuo metu 
būtų sunku kalbėti apie dabartinę istoriją kaip apie išmin- 
čiaus arba šventojo padarą. Dabarties istorija yra kuriama 
veiksmo žmonių. Goethe's posakis, kuriuo jis išreiškė visą 


10 Geschichtsphilosophie, 445 p. Jena, 1932. 

Fausto ideologiją, —,„am Anfang war die Tat“— yra cha- 
rakteringas visam mūsų laikų gyvenimui. Ir tik tie, kurie 
šitame veikime dalyvauja, kurie juo tiki ir juo gyvena, 
tik tie dalyvauja šiandieninės istorijos kūrime. Sventasis 
kaip istorijos kūrėjas yra praėjusių amžių savotiška legen- 
da. Sventumas šiandien yra kuo labiausiai privatinis ir 
individualinis dalykas. Mūsų laikų gyvenimas yra sutelk- 
tas į veikėjų rankas. Vis dėlto šitie veikėjai nėra buržujai. 
Visas jų darbas — tai aiškiai rodo ypatingai naujų vals- 
tybinių formų kūrimas — yra persunktas prometėjiškąja 
dvasia. Dabarties istorija vis labiau patenka į prometėjų 
rankas, kurios dažnai kėsinasi net suardyti Dievo planus, 
kad jų vietoje sukurtų žmogiškuosius. Dabarties istorijos 
kūrėjai yra valdomi idėjos. Gali šita idėja būti fantastiška, 
gali ji gniuždyti net pačią Žmogaus asmenybę, bet viena 
yra tikra, kad šiuo metu ji nepataikauja praktikai ir ne- 
paiso vad. teisių. Ji nori įsikūnyti gyvenimo pavidaluose 
ir juos perskverbti savo galia. Kiekviena idėja yra totalis- 
tinė. Kiekviena nori apimti visą pasaulį ir jį pertvarkyti 
pagal savo išvidinę struktūrą. Štai kodėl šiandien prome- 
tėjiškos pastangos nepakenčia šalia savęs kitų dvasių, nes 
prometėjizmas nori pats vienas apimti visus pradus ir 
visas sritis. Šitokia prometėjiška totalistinė tendencija 
šiandien iškyla viešojo gyvenimo horizontuose. Prometė- 
jizmui, atrodo, yra lemta sukurti naują Europos, o gal ir 
viso pasaulio gyvenimui stilių. 

Krikščionybės likimas šitose grumtynėse nėra pavydė- 
tinas. Nesusiderindama su prometėjizmu, istoriniame Eu- 
ropos gyvenime savo šalininkų ji daug kur buvo susieta su 
buržuazija ir apvilkta buržuazinėmis formomis. Šitoms tad 
formoms kaip tik ir yra šiuo metu griaunamas pagrindas. 
Krikščionybės buržuazinės formos, buržuazinis josios reiš- 
kimosi stilius, vartojamos buržuazinės priemonės turės 
žlugti sykiu su pralaiminčia buržuaziškąja dvasia. Pro- 
metėjizmas apvalys Krikščionybę nuo viso to, kas ją že- 
mina ir išniekina, nes, kaip matysime vėliau, Krikščiony- 
bės susijimas su buržuazine dvasia yra didžiausias josios 
pažeminimas. 

Buržuazinių Krikščionybės formų žlugimas šiandien 
matyti jau visai aiškiai, Siandien, sakoma, daugelyje šalių 

Krikščionybė pralaimi žingsnis po žingsnio. Tai yra tik 
pusiau tiesa. Čia pralaimi ne krikščioniškoji dvasia, bet tie 
istoriniai Krikščionybės pavidalai, kurie buvo sukurti ant 
buržuazinio pagrindo ir kurių Krikščionybės atstovai arba 
nesugebėjo, arba nenorėjo laiku pakeisti. Kad su šitų pa- 
vidalų pralaimėjimu ir pati krikščioniškoji dvasia gauna 
patirti skaudžių smūgių, yra savaime suprantama. Vis dėl- 
to šitas buržuazinių formų žlugimas — tegul ir skaudus — 
pačiai krikščioniškajai dvasiai yra tik išganingas. Šitame 
purgatoriume ji išsiskaistina ir išsivalo. Ateities Krikščio- 
nybė josios atstovų bus žymiai mažiau suteršta, negu ji 
yra dabar ir negu ji buvo ypatingai praeityje. 

Bet Krikščionybės likimas tuo dar neišsisprendžia. Atei- 
tis yra prometėjizmo rankose. Tuo tarpu prometėjizmas yra 
aiškus ir atviras Krikščionybės neigėjas ne tiek psicholo- 
giškai, kiek ontologiškai. Atskiras prometėjiško nusiteiki- 
mo žmogus dar gali sugyventi su krikščioniškąja dvasia. 
Bet krikščioniškasis ir prometėjiškasis gyvenimo stilius 
išskiria vienas antrą. Krikščionybė yra atsirėmusi į ant- 
gamtinį principą. Tuo tarpu prometėjizmas yra atsirėmęs 
į žmogaus dvasią, į kūrybinį josios pašaukimą. Jeigu tad 
dabarties istorija vis labiau patenka prometėjizmo įtakon, 
jeigu dabartiniam gyvenimui vis labiau yra kuriamas pro- 
metėjiškasis stilius, aišku, kad Krikščionybė viešojo gy- 
venimo neapvaldys. Viešasis ateities gyvenimas, jojo ins- 
titucijos, objektyvinė jojo dvasia nebus persunkti krikščio- 
niškuoju principu. Visame gyvenimo plote vyraus save 
teigiąs, į save atsirėmęs ir iš savęs semiąs savo darbams 
įkvėpimą žmogus. Krikščionybė bus priversta pasilikti 
gyvenimo ir žmogaus gelmėse. Sustiprėjusi dėl buržuazinių 
formų praradimo, ji nauja galia persunks išvidinį žmogų. 
Krikščionybėje atgims kankinių ir apaštalų dvasia. Krikš- 
čionybė grumsis su prometėjizmu ne viešajame gyvenime, 
kaip buvo Renesanso metu, bet gyvenimo gelmėse. Kalė- 
jimai ir laužai nebebus artimo pralaimėjimo ženklai. Krikš- 
čionybės atstovai labiau supras idėjos galybę. Jie labiau 
pasitikės dvasios galia negu juridinėmis normomis ir or- 
ganizacinėmis priemonėmis. Krikščioniškasis organizmas 
pasidarys žymiai lankstesnis, nes regimi sustingę jo pa- 
vidalai didele dalimi bus sugriauti. Pneumatinė Krikščio- 

nybės pusė bus iškelta iš gelmių ir įgis pirmenybę prieš 
juridinę pusę. 

Krikščionybės tad likimas yra gana paradoksiškas. 
Ateitis jai nežada pavesti viešąjį gyvenimą. Bet, iš kitos 
pusės, ateitis jai žada didelį laimėjimą žmogaus dvasios 
pasaulyje. Nuo pat vidurinių amžių pabaigos Krikščionybė 
neatsigavo kaip regimos tvarkos valdovė ir turbūt neat- 
sigaus niekados, nes istorinis šios tikrovės vyksmas neina 
krikščioniškajai dvasiai palankia kryptimi. Užtat Krikš- 
čionybė kiekvieną kartą stiprėja kaip išvidinė galia, kaip 
amžinoji idėja, kaip dieviškosios dvasios skleidimasis 
žmogaus dvasioje. Prigimtieji, žmogaus sukurti trapūs 
Krikščionybės pavidalai subyra vis labiau. Bet antgamti- 
nis josios pagrindas nepaprastai stiprėja visų amžių josios 
šventųjų ir kankinių auka.: Ir tik šitas pagrindas yra lai- 
das, kad Krikščionybė nežlugs, bet kad ji laimės, nors ir 
ne šioje tikrovėje. 


Pirmas skyrius 
BURŽUAZINĖS DVASIOS PSICHOLOGIJA 


I. BURŽUAZINES DVASIOS ŽYMĖS 
l. Įsigyvenimas šioje tikrovėje 


Buržuazinė dvasia nėra tas pat, kas ir materialistinė 
dvasia. Tarp buržujaus ir materialisto ne visados galima 
padėti lygybės ženklą. Tai priklauso nuo to, kaip žmogus 
santykiauja su medžiaga. Jeigu jis į medžiagą žiūri kaip 
į naudos bei pragyvenimo šaltinį, jis tampa buržujumi. 
Utilitaristinė dvasia yra vienas iš buržuazinės dvasios 
tipų. Bet kai žmogus tarnauja medžiagai kaip tokiai, kai 
jis savo viduje yra valdomas medžiagos idėjos, jis tampa 
šitos idėjos pranašu bei skelbėju. Toks žmogus netelpa 
buržuazijos kategorijoje. Jo kuriamas gyvenimo stilius 
neturi buržuazinių žymių. Jis net gali būti savotišku pro- 
metėju. Jis gali susikurti net savotišką materijos religiją 
ir materijos mistiką, kas šiandien matyti įsitikinusių ko- 
munistų sąjūdyje. „Komunizmas,— sako Berdiajevas,— ir 
teorijoje, ir praktikoje yra dvasinės bei religinės tvarkos 
apraiška... Nepaprastoje energijoje, kuri iš jo išsiveržia, 
mes randame kažkokį tos pirmykštės religijos elementą, 
glūdintį žmogaus širdyje ir amžių eigos išvystytą. Tai yra 
religinė energija sielų, bolševizmo pasiųstų ateistinės pro- 
pagandos tarnybon“ !. Bolševikų kuriamas gyvenimo sti- 
lius yra materialistinis ligi pat šaknų. Bet neteisinga jį 
būtų vadinti buržuazišku. Medžiagos gelmėse giūdi įvys- 
tyta idėja. Kas savo gyvenimą ir veikimą šita idėja ap- 
sprendžia, tas yra materialistas, bet dėl to jis dar nėra 
buržujus, nes, kaip netrukus matysime, buržuazijai trūksta 
bet kokios idėjos. Materialistas tampa buržujumi tada, kai 
medžiagos idėją jis iškeičia į medžiagos duodamą naudą 
arba į malonumą. 

1 Problème du communisme, 15—16 p. 

Buržuazinis gyvenimo stilius taip pat nėra tas pat, kas 
ir buržuazinė socialinė klasė. Buržuazija, kaip socialinė 
klasė, yra istorijos padaras, "neaiškus savo turiniu ir ne- 
aprėžtas savo apimtimi. Šiandien šitoji klasė beveik ne- 
egzistuoja. Buržuazinė dvasia nuo jos nepriklauso. „Bur- 
žuazinis nusiteikimas,— sako A. J. Durellis— yra nepri- 
klausomas nuo buržuazinės klasės organizacijos. Jis ga- 
lėjo būti pirmiau, regu buvo buržuazija kaip tokia, net 
negu buvo žinomas žodis jai pažymėti. Jis ir šiandien gali 
egzistuoti šalia šitos klasės“ 2. Be abejo, susiformavusi 
buržuazinė klasė sudaro geras sąlygas stiprėti buržuazinei 
dvasiai. Bet ji anaiptol nėra išvidinio buržuazinio nusi- 
teikimo priežastis. Priešingai, kai kuriais atvejais, kiek 
buržuazinė klasė pasireiškia kaip miesčioniškosios utili- 
taristinės ir hedonistinės kultūros atstovė, ji net buvo 
buržuaziškosios dvasios sukurta. Buržuazinė klasė dau- 
geliu atvejų buvo tiktai buržuaziškosios dvasios objekty- 
vacija socialiniu pavidalu. Nagrinėjant ' tad buržuaziją 
kaip istorinę ir kultūrinę jėgą, daug svarbiau yra išna- 
grinėti buržuazinę dvasią negu buržuazinę klasę, kuri 
šiuo metu jau yra tik istorinis palaikas. Tuo tarpu bur- 
žuazinė dvasia yra amžina dvasinė žmogaus struktūra, 
kuri tai išsiveržia aikštėn, tai gyvena pasislėpusi sielos 
gelmėse. 

Pagrindinė buržuazinės dvasios žymė yra josios kryp- 
tis žemyn. Berdiajevas šitą kryptį vadina „visišku įsigy- 
venimu žemesnėje srityje“ ?. Tai reiškia, kad žmogus, vie- 
toje kėlęs akis į kalnus, nuo kurių ateina išganymas, kaip 
sakoma psalmėje, jas nukreipia. slėnin, čia ieško savo tė: 
vynės ir čia pastoviai įsigyvena. „Buržuazinis gyvenimo 
supratimas niekados nepalieka žymės“ 4, Buržuazinė dva: 
sia, sakoma, yra reali. Ji. nesivaiko „utopijų, iliuzijų ir 
svajonių“. Ji nesiilgi to, kas yra anapus šios matomos rea- 
lybės. Amžinybės ir antgamtės ilgesio buržuazinė dva- 
sia nepažįsta. Buržujuį laikas yra vertesnis už amžinybę 
ir šioji žemė brangesnė už prarastą rojų. Aukso amžiaus 
mitas buržujaus nevilioja. Išvidinis, „nepertraukiamas sú: 


Lei E A S E SSL T, 
2 Essai sur les mentalités contemporaines,-15 -p. Louvain, 1936. 
3 De la Destination de Homme, 232 P. Paris, 1985. 
* A. J. Durelli. Op. cit., 21 p. 

sijimas su regima ir apčiuopiama realybe yra pagrindinis 
buržiazinės dvasios pergyvenimas. Buržujus neneigia to, 
kas yra aukščiau šio pasaulio. Jis tik neturi šiems daly- 
kams skonio. Jis nemėgsta apie juos mąstyti; jie nesudaro 
jam gyvenimo prohlemos; jis dėl jų nevargsta ir nesi- 
kankina. 

Visai savaimingai buržuazinė dvasia prabilo ant Ta- 
boro kalno apaštalų lūpomis. „Jėzus pasiėmė su savimi 
Petrą, Jokūbą ir jo brolį Joną ir užsivedė juos nuošaliai 
ant. aukšto kalno. Tenai jis atsimainė jų akivaizdoje: jo 
veidas žibėjo kaip saulė, jo gi drabužiai pasidarė balti 
kaip sniegas“ (Mt 17, 1—2). Apaštalams patiko šitas re- 
gėjimas, šitas prarastos tikrovės švystelėjimas, ir Petras 
atsiliepė: „Viešpatie, čia mums gera būti; jei nori, pada- 
rykime čia tris padangtes. ..“ (ibid. 4). Kristus nieko ne- 
atsakė į tokį pasiūlymą. Bet, "kaip labai prasmingai pastebi 
šv. Lukas, jis su Moze ir Eliju „kalbėjo apie mirtį, kurią 
turėjo iškentėti Jeruzalėje“ (9, 31). Tai buvo atsakymas. 
Apaštalai buvo suvilioti šios tikrovės iliuzijos. Jie žinojo, 
kad mūsasis gyvenimas yra vargas ir rūpestis. Jie norėjo 
iš jo išsinerti ir paregėti Dievo vaikų garbės laisvę. Todėl 
kai Taboro kalne jiems švystelėjo šitos laisvės spindulys, 
jie pamiršo visą, neperkeistą pasaulį, visus kitus vargs- 
tančius žmones ir panorėjo ten pasilikti, nes len buvo gera. 
Tai buvo buržuazinės žmogaus dvasios balsas. Šita dvasia 
yra suaugusi su neperkeista žeme, ir žemė kalba josios 
lūpomis. Apaštalai dar nebuvo regėję Kristaus mirties. 
Jie dar nebuvo apšviesti Šv. Dvasios, Jie dar nesuprato, 
kad tikra ir pastovi gerovė šioje žemėje ateina per kančią, 
per katastrofą, per mirtį. Buržuazinė dvasia bijo kančios 
ir vengia mirties. Bėgdama nuo viso, kas skaudu, kas 
tragiška ir kas. reikalauja kentėti, ji prikimba prie nu- 
šviestų žemės pavidalų manydama, kad tai perkeistojo 
pasaulio formos. „Čia mums gera būti“ yra giliausio bur- 
žuazinės dvasios nusiteikimo išraiška, kuri pažymi visą 
buržuazinio gyvenimo stilių, visą jo kryptį, jo aspiracijas 
ir polinkius. Nušviestos lygumos yra buržuazinės dvasios 
tėvynė. Buržujus gyvena slėnyje, kur viskas yra lygu ir 
plokščia. Lėkštumas ir plokštumas (platitude) yra pagrin- 
dinis šios dvasios bruožas. „Kalnai,— Berdiajevo žodžiais 

tariant, — išnyksta iš horizonto, palikdami tik begalinį 
paviršių“ 5. 

Siuo atžvilgiu Platonas yra amžinas buržuazinės dva- 
sios priešininkas. Savo mokslu apie sielų atklydimą į šį 
pasaulį, apie amžinųjų idėjų kosmą, apie dvasios nuola- 
tinį veržimąsi atgal į savo tėvynę jis kaip tik kovojo su 
savo meto buržuaziniais nusiteikimais ir stengėsi žmoguje 
iškelti amžinybės ilgesį. ,„Platonas,— sako Foersteris,— 
taip aistringai gyvena kito pasaulio tikrenybėje, kaip kad 
paprastas žmogus yra įsikibęs į šio pasaulio daiktus. Kaip 
Mykolas Angelas vis sumušdavo savo statulas, nes kiek- 
viena jam atrodydavo tik menkas aidas to, kas gyveno jo 
sieloje, taip Platonui visa tikrenybė tėra tam, kad primin- 
tų tą tobulybę, kuri šviečia jo sieloje ir kuri nėra iš šio 
pasaulio. Todėl šis pasaulis jam atrodo lyg trupmena, lyg 
neišpildytas priežadas, lyg sapnų ir šešėlių karalystė, su- 
lyginus su tuo aukštesniu būviu, su ta visiška tikrenybe, 
kurioje visa yra užbaigta ir įvykdyta, kas čia yra stabdo- 
ma medžiagos ir sunkumos. .. Platonas mums rodo mūsų 
pačių perskilimą, mūsų girdimą paslaptingą šaukimą, kad 
būtumėm tobuli, ir vienkart žemesniosios prigimties prie- 
šinimąsi tam šaukimui. Jis primena mūsų nepasitenkini- 
mą grynais kūno gėriais, mūsų svetimumą materijos pa- 
saulyje. Visa tai turi paklydusią sielą pasaulyje nuvesti 
atgal į jos pačios gyvenimą, įtikinti ją esant visai skir- 
tingą nuo pojūčių pasaulio. Pavyzdžiui, jis liepia mums 
įsivaizduoti, kad gyvenam kaip žuvys jūroje ir saulę te- 
matome per vandenį. Viskas ten žemai atrodo blanku ir 
lyg sapne, be ryškių spalvų, visi daiktai nuėsti sūraus jū- 
ros vandens, bet mes manome, kad tai yra visa tikrenybė. 
Bet jei galėtume kaip žuvys bent trumpą laiką išsinerti 
iš vandens, pamatytume akimirksnį šviesingesnį pasaulį. 
Taip yra ir dieviškai gimusiai sielai šioje žemėje. Suly- 
ginus su jos amžinąja tėvyne, viskas čia jai turi atrodyti 
lyg sapnas, lyg šešėlis, lyg prietemos“ 5. Bet žmogus gali 
šituos šešėlius, šitą nublukusią realybę pergyventi kaip 
tikrąją savo vietą, gali paversti ją vienintele dėmesio 


5 Op. cit., ibid. 
S Kristus ir žmogaus gyvenimas, 6—7 p. Kaunas, 1931. 

verta tikrove, gali ja ypatingai rūpintis ir pastoviai joje 
įsigyventi. Tai ir bus buržuazinis nusiteikimas. 

Platono filosofijos šviesoje buržujus yra paklydusi 
siela, kuri pamiršo dieviškąją savo kilmę, kuri nėra pa- 
tyrusi aukštesnio pasaulio įtakos, todėl jo nesiilginti ir 
netrokštanti. Štai kodėl buržuazijos viešpatavimo perio- 
dais platoniškoji filosofija nebūna populiari, nes ji žadi- 
na žmoguje nerimą ir pasiilgimą to, kas buržuazinei dva- 
siai atrodo jeigu jau ir ne svajonė, tai mažų mažiausiai 
nereikšminga problema. Platonizmas valdė Europos mintį 
ligi tryliktojo šimtmečio, kada viešasis gyvenimas buvo 
palenktas krikščioniškajai dvasiai. Platonas atsigavo Re- 
nesanso metu Florencijos akademijoje, kada prometėjiš- 
kasis principas pradėjo pasiilgti aukštesnio pasaulio, pa- 
vargęs savo kūrybiškume. Bet platonizmo nerandame pa- 
skutiniais dviem šimtmečiais Europos gyvenime, nes šis 
periodas jau buvo valdomas buržuazinės dvasios. Pasku- 
tiniais laikais Europa pateko buržuazijos įtakon, palinko . 
į žemę ir todėl nukrypo nuo Platono. Buržuazinė dvasia 
pastoviai įsigyvena šioje tikrovėje, todėl nepakenčia nieko, 
kas ją bandytų nuo šios žemės atitraukti. 


2. Paviršutiniška dvasios rimtis 


Iš viršaus žiūrint, -buržuazinis- nusiteikimas atrodo 
kaip perėjimas iš jaunuoliško nerimo į subrendusio žmo- 
gaus rimtį. Schillerį čia pakeičia Goethe, Platoną — Aris- 
totelis, šv. Augustiną — šv. Tomas. „Inguietum cor“ nus- 
temba, neberasdama. -savo ilgesiui objekto. Buržuazinis 
vidaus gyvenimas apsisupa ramybe, kurią buržujus saugo 
labai stropiai. Nieko buržujus taip labai nebijo, kaip pra- 
rasti išvidinę pusiausvyrą. Todėl jis pritaria visokiems 
projektams, jeigu jie nereikalauja keisti įprastos tvarkos. 
Jis aprobuoja bet kokį sumanymą, jeigu jo nereikia jam 
pačiam vykdyti. Jis sutiktų atlikti net ir sunkius uždavi- 
nius, jeigu žinotų, kad nerizikuoja pralaimėti, nes pralai- 
mėjimas sukrėstų jo vidų. 

Vis dėlto šitoks nusiteikimas anaiptol nėra subrendu- 
sio žmogaus rimtis. Buržuazinei dvasiai atrodo, kad išvi- 
dinis nerimas yra nesubrendimo ženklas. Bet tikrumoje 

buržuazinės rimties šaknys keroja visai kur kitur. Jau- 
nuolis dega nerimu dėl to, kad jis dar neturi savos gy- 
venime vietos, savo darbo, kad jo ateities planas dar nėra 
paaiškėjęs ir išsivystęs. Prigimtis jaunuolyje eksperimen- 
tuoja pati su savimi žiūrėdama, kam ji tiktų. Ji. todėl 
verčia jaunuolį griebtis daugybės darbų, vykdyti daugybę 
projektų, turėti daugybę minčių ir:sumanymų. Tuo tarpū 
subrendęs žmogus pasidaro ramesnis, nes jo gyvenimo 
planas jau yra aiškus. Jis žino, kam yra pašauktas, kokia 
yra jo buvimo prasmė ir kokie jo laukia uždaviniai. Bet 
tai yra tik psichinė rimtis. Jaunuolis yra neramus savo 
psiche, bet ramus savo dvasia, nes ji dar nėra kaip reikia 
atbudusi ir pasišovusi kūrybiniams žygiams. Jaunimo kū: 
ryba visados turi daugiau autokreacinio pobūdžio negu 
objektyvinės prasmės. Visais savo darbais jaunuolis dau- 
giau kuria patį save negu aplinką. -Tikrai: objektyvūs “ir 
reikšmingi dvasios žygiai: prasideda: tik tada, kai psičhėje 
yra jiems parengtos tinkamos- sąlygos.' Kol šitų sąlygų 
dar nėra, kol žmogus dar gerai“ nežino, kokios kūrybos jis 
imsis, to] dvasia lyg ir tyli,+nes ji: dar nėžino, kuria kryp: 
timi turės prabilti. Tai-yra jauiniuoliška "dvasinė tyla, ankš- 
tai susijusi su psichinėje jaunimo sferoje vykstančiomis 
audromis. Tuo tarpu suaugęs žmogus jau yra ramus savo 
psiche, bet neramus savo dvasia. Pereidamas iš vaikystės 
į jaunystę, žmogus -atitrūksta'nūo pašaulio, išeina iš'vie- 
nybės su aplinka, grįžta į save ir:save kuria. "Pereidainaš 
iš jaunystės. į subrendusį - amžių, žmogus išeina iš-savęs, 
„atsistoja priešais pasaulį kaip. priešais objėktą ir pradeda 
kurti aplinką. Tai yra' dvasinio: nerimo; dvasinės kančios 
dr dvasinių dramy metas::: Tai miėtas;: kada "dvasia: stoja 
„priešais gamtą, stengdamasi Ig pajungti savo galiai; Sir- 
:brendusio žinogaus dvasia ` yra "nerami," nes ji yra kūry- 
„biška. > š saad inos oa BOLT A 
1: „Tuo tarpu buržujaus- dvašia kaip tik: yra rami. Buržiis 
jus turi ne tik psichinę, bet ir dvasinę ramybę. Tuo jis 
«skiriasi ir nuo jaūnuolio; ir/nuo 'subrendusio žmogaus. 
Savo psichėje buržujus yra ramūs, "nes. jis jau yra per- 
"žengęs jaunystės periodą ir subrėridęs: 'Savo dvasioje jis 
yra ramus, nes jis yra nekūrybiškas. Šiuo atžvilgiu bur- 
žujus yra panašiausias į vaiką: Ir jeigu tik pro šitą viso- 

keriopą ramybę nekyščiotų tragiškas tokio žmogaus- liki- 
mas, psichologiškai buržuazinio. nusiteikimo žmones būtų 
galima priskirti prie infantilų kategorijos. 

„Iš kur šitokia dvasios rimtis kyla? Visų pirma iš bur- 
žuazinės dvasios krypties., Buržuazinė dvasia krypsta į 
žemę, į šitą apčiuopiamą ir regimą tikrovę. Ji nesistengia 
paregėti tos aukštesnės realybės, kurios ilgisi prometėjiš- 
ko ar krikščioniško nusistatymo žmonės. Ji gyvena tuo, 
kas yra, o ne tuo, kas turi „būti. Tuo tarpu regima ir fak- 
tina būtis yra tikrosios būties tik periferija, tik pats pa- 
viršius. Regima būtis yra tik lukštas, po kuriuo pulsuoja 
gyvasis. būties gyvenimas. Tai, ką mes apčiuopiame ir 
jaučiame, yra tik šešėlis ir atlauža būties gelmių ir josios 
amžinųjų pirmavaizdžių. Kai buržuazinė dvasia nepakyla 
aukščiau šios regimybės, ji tuo pačiu nepakyla nė prie 
tikrosios būties. Ji pasilieka būties paviršiuje. Tikrasis 
būties gyvenimas jai pasidaro neprieinamas. Pasilikimas 
tik šioje realybėje yra pasilikimas pliko fakto srityje. Tai 
atsisakymas nuo idėjos, kuri visados stovi aukščiau už 
faktą. Savo gyvenimo apsprendimas faktu, bet ne idėja 
padaro, kad buržujus neįstengia pergyventi savo viduje 
kovos už idėją, už amžinuosius principus, už amžinąsias 
tiesas. Buržujus gali kovoti už realybę, už tai, ką jis regi 
ir apčiuopia, bet jam nesuprantama yra kova už idėją, už 
principus, už tiesas. Pasilikdamas gyvenimo periferijoje, 
jis tuo pačiu nešugeba prieiti prie šitų tiesų, nes jų būties 
paviršiuje nėra.. Jos glūdi būties ir gyvenimo gelmėse. 
Ir reikia tam tikro gabumo jas iš šitų gelmių iškelti. Pa- 
silikdamas tik šioje tikrovėje, jis naikina dvasios žvilgį 
būties gelmėsna, ir buržuazinė dvasia pati užsidaro kelią 
į idėjos pasaulį. Ji gali į šitą pasaulį tikėti, bet josios 
tikėjimas yra negyvas. Jis neturi jokios reikšmės išvidi- 
niam ir išviršiniam buržujaus nusistatymui. Buržujus gy- 
vena taip, tarsi ši tikrovė būtų vienintelė ir tarsi amžinųjų 
principų bei idėjų visiškai nebūtų. Šiuo atžvilgiu buržu- 
jaus filosofija yra Als-Ob filosofija. Jo kuriama kultūra. 
yra ryškaus realinio ir praktinio. pobūdžio, vis tiek ar ji 
būtų teorinė, ar visuomeninė, ar estetinė, ar net religinė. 
Buržuazinės kultūros neidėjingumas, josios praktiškumas 
ir net pragmatiškumas yra ryškiausia žymė. Buržujaus 

kūryboje nėra idėjos kaip motyvo. Buržujus turi išviršinių 
akstinų, bet jis neturi išvidinių motyvų, nes šitie motyvai 
gali kilti tik iš turtingo žmogaus dvasioje esančio idėjų 
pasaulio. Į kūrybą buržujus yra stumiamas naudos arba 
reikalo. Bet jis nėra traukiamas išvidinio idėjos grožio ir 
išvidinės josios pilnatvės. 

Štai dėl ko buržuazinė dvasia yra rami. Neturėdama 
savyje idėjos, kuria ji degtų, kurios siektų ir kurią nuo- 
latos gyvenime realizuotų, šita dvasia gyvena ramų gy- 
venimą, nes žmogaus vidų sudrumsti gali tik idėja. Idėja 
turi savyje tokių elementų, kurie yra vadinami fascinosum, 
vadinasi, tai, kas žmogų traukia, kas jį sužavi savo didy- 
be ir būties gelmių atsivėrimu. Šita prasme ir N. Hart- 
mannas yra pasakęs, kad „sykį paregėta idėja fascinuoja 
žvilgį“?7. Idėjos prigimtyje glūdi patraukiamoji galia. 
Kiekviena idėja, vis tiek ar ji bus medžiagos, ar Dievo 
idėja, gali savotiškai apsėsti visą žmogaus būtybę, nes 
kiekviena turi savyje mistikos pradų. Ir juo idėja yra gi- 
liau suvokiama, tuo labiau ji žmogų patraukia. Didžios 
idėjos turi tokios fascinuojančios galios, kad jų įtakoje 
žmogus gali atsižadėti savo krašto, savo mylimųjų, savo 
turto ir net savos gyvybės. Tai aiškiai matyti šventųjų, 
karžygių, mokslininkų ir menininkų gyvenime. Idėjos sle- 
piama realybė visados žmogui atrodo tikresnė ir įdomesnė 
už tą, kurią jis pergyvena tikrovėje. Idėjos pasaulis atrodo 
neturįs tų netobulumų, kurių pasitaiko realiame gyvenime. 
Todėl idėja labiau žmogų traukia negu tikrovė. Tikrovė 
idėjos šviesoje atrodo tik nublukusi, netikra ir nereali. 
Psichologiškai idėjų realumas yra daug didesnis negu tai, 
kas kasdieniniame gyvenime yra laikoma realiu. Niekas 
neišsižada gyvybės dėl svajonės. Žmogus miršta tik dėl 
to, kas egzistuoja tikriau negu jis pats. Šitoji aukštesnė 
ir tobulesnė idėjos realybė kaip tik ir padaro, kad idėja 
yra traukianti būtis — ens Iascinosum — žmogaus dvasiai. 
Žmogus idėjoje regi būties pilnybę; čia jam atsiskleidžia 
būties misterija; čia jis pajaučia nenugalimą linkimą pa- 
sinerti į būties gelmes. Jeigu ieškotume pagrindo, kodėl 
idėja yra fascinuojanti — patraukianti, nerastume kitokio 


7 Das Problem des geistigpni Seins, 258 p. Berlin u. Leipzig, 
1933. 

kaip tą, kad idėja yra dieviškosios būties-atšvaita ir todėl 
slepia savyje šitos būties žymių. Tuo tarpu dieviškoji bū- 
tis, kaip yra iškėlęs R. Otto, yra fascinuojanti ligi aukš- 
čiausio laipsnio, ligi augustiniškojo „inhoresco et inardes- 
<0“— „bijau ir trokštu“. Buržujui šitas traukiantis idėjos 
pobūdis yra nesuprantamas. Fascinuojančio prado jis savo 
dvasioje nejaučia. Joje todėl nėra nieko, kas buržujų su- 
jaudintų, kas jį uždegtų, kas sukeltų jame nerimą, kovas 
ir išvidinį sąmyšį. Jis gyvena šalia idėjų pasaulio, todėl 
nesikankina, nes šioje tikrovėje nėra nieko, kas būtų verta 
kovos ir kančios. Tik amžinieji principai kviečia žmogų 
kentėti. Kas gyvena šalia šių principų, kam jie nesudaro 
jo egzistencijos prasmės, tas gali gyventi ramiai. Buržu- 
jus ramiai ir gyvena. 

Individualiniame privatiniame gyvenime šita buržuazi- 
nė ramybė apsireiškia nesidomėjimu esme. Buržuazinė dva- 
sia pasitenkina tik apraiškomis, tik fenomenais, tik tuo, 
kas galima sugauti pojūčiais. Tai yra visai nuosekli iš- 
vada iš buržujaus neidėjingumo. Kiekvieno daikto ir kiek- 
vienos gyvenimo srities esmę sudaro idėja. Ji duoda daik- 
tui buvimą. Ji padaro, kad daiktas yra ir kad jis yra toks 
ar kitoks. Gyvendamas šalia idėjų, buržujus gyvena ir ša- 
lia daiktų esmės. Jis niekados nesistengia įsibrauti į daik- 
to gelmes ir atsakyti į klausimą, kas daiktas yra. Prasmės 
kategorija buržujui yra neprieinama. Buržujui pakanka 
žinoti, kad yra; jis menkai tesirūpina, kas yra. Tokį nesi- 
domėjimą gilesne prigimtimi W. Sombartas vadina žino- 
jimo išniekinimu —,Frivolisierung des Wissens“. „Juo aš 
suprantu,— sako Sombartas,— žmogaus nejautrumą at- 
žvilgiu stebuklų, kurių pilnas šis pasaulis. Imkime, pavyz- 
džiui, kultūrinę filmą, kuri žinojimo srityje šiandien yra 
labai praplitusi. Tiesiog baisu žiūrėti, su kokiu abejingu- 
mu atbukusi minia, visai nesijaudindama, traktuoja inty- 
miausius dalykus. Gali čia būti augmenų ar gyvulių gy- 
venimas, svetimų tautų šventi. papročiai, pirmykščio miško 
paslaptys ar ledo amžiaus pasaulis, persisotinusi minia 
viską praryja be baimės, be pagarbos, be savų pastangų“?. 


8 Plg. jo veikalą „Das Heilige“, München, 1917. 
? Das oekonomische Zeitalter, 42 p. Berlin, 1935. 

Šitoks -nesidomėjimas keršija tuo, kad buržujus daug ži- 
no, bet beveik nieko neišmano. Jam šiuo atžvilgiu tinka 
atvirkščias pirmųjų pranciškonų posakis: „omnia haben- 
tes, nihil possidentes“. Daiktų esmė išsprunka buržujui iš 
dvasios akių.. Jos sugriebia tik fenomenus ir esti jais pa- 
tenkintos. Štai kodėl iš buržuazinio nusiteikimo eina tie- 
sioginis kelias į pozityvizmą ir į skepticizmą. Skepticiz- 
mas yra specifiškai buržuazinė filosofija. Ji yra susijusi 
su buržuazine dvasia ne tik psichologiškai, bet ir istoriškai: 
Visais buržuazijos viešpatavimo periodais skepticizmas 
būdavo ištikimas josios palydovas. Taip buvo helenizmo 
metu, taip buvo ir devynioliktajame šimtmetyje. 

Istoriniame viešajame "gyvenime buržuazinė dvasios 
rimtis apsireiškia gyvenimo pusiausvyra. Pusiausvyros ir 
inercijos dėsnis yra buržuazinės istorijos pagrindas. „Žmo- 
gaus prigimtyje,— sako A. J. Durellis,— yra viena tenden- 
cija, kuri kyla iš buržuazinio nusiteikimo, būtent tenden- 
cija į inerciją. Koks būtų ekonominis ar politinis režimas, 
kuriame esama, kokia būtų rasė, kuriai priklausoma, koks 
būtų klimatas, kuriame gyvenama, kokia būtų religija, 
kurią išpažįstama, tą dieną, kurią inercija apvaldo žmogų, 
viskas — tauta, rasė, net religija — pereina į antrąjį pla- 
ñg: žmogus tampa buržujumi“ 10, Buržuazija visados sten- 
giasi išlyginti gyvenimo antinomijas, bet ne aukštesnio 
prado' pagalba, ko siekia religija, tik niveliuodama tai, kuo 
jos yra priešingos. Buržuazija siekia ne gyvenimo vieny- 
bės, bet gyvenimo lygybės. Gyvenimo vienybė šioje ne- 
perkeistoje tikrovėje yra negalima. Gyvenimo vienybė yra 
galutinis visos istorijos siekimas. Bet yra galima gyveni- 
mo lygybė, yra galima gyvenimo antinomijų niveliacija 
išnaikinant individualines skirtybes ir hierarchinį orga- 
niškumą. Todėl demokratizmas yra pagrindinė buržuazi- 
nių istorijos periodų viešojo' gyvenimo forma. Jis reiškia- 
si ne tik visuomeninėje srityje: jis eina per visą gyvenimą 
kaip gili reliatyvizmo dvasia. Sukurti gyvenimo pusiaus- 
vyrą ir ją išlaikyti yra svarbiausi buržuazijos uždaviniai 
viešajame gyvenime. Buržuazija nemėgsta įtampos, ne- 
mėgsta kovos už principus, todėl nemėgsta, kad gyveni- 
me būtų priešingų pradų. Ji niveliuoja juos, paskandina 

10 Essai sur les mentalités. contemporaines, 26—27 p.. 

juos masėje ir visam gyvenimui užtraukia lygybės skraistę. 
Individualinė subjektyvinė buržuazinės dvasios rimtis per- 
eina ir į viešąjį objektyvinį gyvenimą. Buržujus tiki į nuo- 
latinę ir ramią kultūros pažangą. Progresizmo idėja yra 
kilusi iš buržuazinės dvasios-ir joje laikosi. Pastoviai įsi- 
gyvenęs tik. šioje tikrovėje, tik šią tikrovę. vertindamas, 
buržujus yra priverstas tikėti, kad. kultūra čia, šioje žemė- 
je, pasieks galų gale tokį laipsnį, kada josios laimėjimai 
perkeis pasaulio ' pavidalus, sukurdami naują dangų ir 
naują žemę. Buržujus netiki į prarastą praeities rojų. Bet 
jis stipriai tiki į ateities rojų, kuris ateisiąs lėta, bet nuo- 
latine ir nesulaikoma evoliucija. Kultūra žengianti pažan- 
gos keliu žemiškojo idealo linkui, ir šitas. josios žėngimas 
esąs nepertraukiimas, -nenukreipiamas ir nesulaikomas. 
Kultūros progresizmas, tikėjimas į gyvenimo idealų. reali- 
zavimą šioje tikrovėje yra. viena iš Pagrindinių: buržuazi- 
nės pasaulėžiūros idėjų. - 


Bet čia kaip tik ir glūdi bužžuazinių istorijos periodų 
krizė. Buržujus pamiršta; kad gyvenimo pažangos pagrin- 
das yra ne inercija ir ne pusiausvyra,-bet įtampa ir kova. 
Konkretus kiekvieno Žmogaus-ič.visos'žmonijos gyvenimas 
reiškiasi priešginybėmis. „Priėšginybė yra žmogiškojo gy- 
venimo būdas“, Įtampa tarp šitų priešginybių gamina 
kūrybinės energijos, kūri „varo priekin žmonijos istoriją. 
Jeigu istorija tikrumoje progresuoja,-tai tik dėl to, kad 
žmogiškasis gyvenimas esti nuolatinėje priešginybių įtam- 
poje, kad jis nėra išlygintas ir suniveliuotas, bet turtingas 
antinomijomis, 'svyravimais ir kovomis, Kur nėra įtampos, 
kur įvyksta pusiausvyra tarp gyvenimo antinominių pradų, 
ten sustoja kūryba, ten gyvenimas pradeda stingti ir jo 
pavidalai senti. Priešginybių išlyginimas yra ne gyveni- 
mo, bet mirties- dėsnis. „Vargas patenkintiems ir sotie- 
siems, vis tiek kurioje srityje jų. būtų. Mes. turime kovoti 
už tai, .ką turime, kad visa, tai vis iš naujo, vis tobuliau, 
vis sit didesne teise turėtume. Nereikia norėti pabėgti nuo 
trynimųsi. Kur jų nėra, ten viskas yra apnešama dulkėmis, 
apakinama ir pūdoma. Įtampa yra būtina kiekvieno gyvo 
padaro buvimui ir pažangai. Kai ji išnyksta, tuomet ateina 


1 Romano Guardini. Der Gegensatz, 172 p. Mainz, 1925, 

mirtis“ 12. Čia ir prasideda buržuazijos tragika. Buržua- 
zija aistringai tiki į kultūros pažangą ir iš josios laukia 
išganymo. Sykiu ji neigia įtampos reikalingumą ir nive- 
liuoja gyvenimo antinomijas, tuo pačiu užsitverdama ke- 
lią į siekiamą pažangą. Įvesdama į gyvenimą pusiausvy- 
rą, išlygindama gyvenimo priešginybes, buržuazija pa- 
lenkia istoriją Mirties dėsniui. Miršta ne tik atskiri žmo- 
nės, ne tik visa žmonija, bet ir ištisi istorijos periodai. 
Buržuazinių istorijos periodų mirtis kaip tik ir ateina iš 
pusiausvyros, kurios ši neperkeista tikrovė negali pakelti. 
Pusiausvyra gali būti tik religijos perkeistame pasaulyje. 
Tik transfigūracija, bet ne kultūros pažanga yra tikrasis 
kelias į visuotinę gyvenimo pusiausvyrą. Siekdama pu- 
siausvyros, buržuazija pakerta kultūrinei pažangai šaknis, 
nes šita pažanga gali reikštis tik tada, kai pusiausvyros 
nėra. Progresizmo misija, kuriai buržuazija taip labai ti- 
ki, tikrumoje tampa skaudžia iliuzija. Su nepaprastu džiu- 
gesiu Apšvietos metu skelbta kultūros pažangos idėja vė- 
liau pasibaigė giliu pesimizmu ir nusivylimu kultūros ga- 
lia. Kai Spengleris rašė „Vakarų žlugimą“; jis teisingai 
nujautė, kad Vakarai žlugs, bet — tik buržuaziniai Vaka- 
rai. Šiandien mes patys matome, kaip Apšvietos siektoji 
pusiausvyra yra ardoma, kad vėl susikurtų įtampa, kad 
vėl gyvenimas pasidarytų kūrybinis, kad vėl jis galėtų 
tikrai žengti į vienybę — jau ne į šios tikrovės. Buržua- 
zinė dvasios rimtis slepia savyje gilią tragiką, nors bur- 
žuazija josios paprastai nė nejaučia. Nesidomėdamas daik- 
tų esme, išnaikindamas gyvenimo priešginybes, buržujus. 
pasiekia ramybės, bet tuo pačiu jis paslenka į gyvenimo 
mirties šešėlį. 


3. Išviršinis prigimties vieningumas 


' Žmogus yra dualistinė būtybė ne tik tuo, kad jis gy- 
vena tarp dviejų pasaulių, bet ir išvidine savo prigimties 
sąranga. Visas jo mąstymas, veikimas ir kūrimas yra pa- 
žymėtas antinominiu ženklu. Žmoguje susikryžiuoja gam- 
tinis ir antgamtinis pasauliai. Jame veikia gamta ir dva- 
sia. Jis yra nuolatinėje laisvės ir malonės įtampoje. Sitas 


12 A. Rademacher. Religion und Leben, 20—21 p. 

dualizmas kartais gali būti vos jaučiamas. Bet kartais jis 
gali sukurti žmogaus viduje ištisą dramą, kaip šv. Pau- 
liaus arba šv. Augustino gyvenime. Dviejų įstatymų jau- 
timas yra amžinas, ir po jų ženklu vyksta visi žmogaus 
žygiai. 

Buržuazinėje dvasioje šitas jautimas lyg ir išnyksta. 
Buržuazinė dvasia nėra paini. Pasilikdama būties perife- 
rijoje ir tik šita periferija pasitenkindama, ji, atrodo, pa- 
bėga nuo tos tragiškos painiavos, kuri neišvengiamai lydi 
prometėjišką ir tikrai krikščionišką dvasią.  Buržuazinė 
dvasia iš prigimties dualizmo pereina į išviršinį prigimties 
monizmą. Buržuazinėje pasaulėžiūroje pirmykštė nuodėmė 
neegzistuoja. Sutikime, kad dauguma tikinčiųjų buržujų 
šios tiesos neneigia. Jie tik josios neatsimena. Jie gyvena 
ir mąsto taip, tarsi žmogus ir pasaulis niekados nebūtų 
nupuolęs. Buržujus pergyvena žmogų kaip vieningą bū- 
tybę, kurioje viešpatauja taika ir ramybė. Jeigu šitoji 
taika kartais ir esti sudrumsčiama — buržujus šio fakto 
neneigia, — tai tik dėl išviršinių akstinų. Savo viduje žmo- 
gus esąs harmoningas padaras. 

Devynioliktojo šimtmečio psichologija kaip tik ir buvo 
tokio buržuazinio monistinio nusiteikimo rezultatas. Ji tyrė 
psichinį gyvenimą abstrakčiai, nepaisydama to realaus 
skilimo, kuris vis dėlto glūdi pačiose žmogaus gelmėse. 
Ji tyrė tiktai sąmonę. Tuo tarpu žmoguje sąmonės gyve- 
nimas yra tik viena jo turtingo, komplikuoto ir maištingo 
vidaus gyvenimo funkcija. Be sąmonės, žmoguje yra dar 
pasąmonė ir antsąmonė. Kiek antsąmonės gyvenimas žmo- 
gų veda į idėjų, į mistikos, apskritai į antgamtės sritis, 
tiek pasąmonės gyvenimas jį traukia į gamtą, į žemę, į 
kūną. Antsąmonėje žmogus suseka dieviškąją savo kilmę. 
Pasąmonėje jis patiria, kad jis yra iškrypusio instinkto ir 
ligūstų polinkių būtybė. Modernioji psichopatologija ir 
psichoanalizė mums kaip tik ir atskleidė šitą savotišką 
žmogaus prigimties struktūrą, apie kurią Krikščionybė 
kalbėjo jau nuo pat pradžios. Freudo mokyklos darbus 
galima vertinti labai įvairiai. Galima juose rasti tam tik- 
ros tendencijos, kuri žymiai sumažina įtikinančiąją psi- 
<choanalizės galią. Psichoanalizės bandymas tapti gyve- 
nimo filosofija ir žmogaus metafizika yra iš esmės klai- 

dingas. Bet viena yra neabejotina, kad psichoanalizė turi 
nuopelnų pasąmonės gyvenimo atradimui ir aiškinimui, 
Ne visados šitie aiškinimai yra teisingi. Dar dažniau jie 
yra per plačiai taikomi. Bet visi jie kyla iš tos srities, 
kuri žmoguje ilgus laikus buvo menkai pastebėta ir dar 
menkiau vertinama. Pasąmonės gyvenimo atskleidimas 
parodė, kad žmogus visame savo veikime yra apspren- 
džiamas ne tik sąmoningo nusistatymo, bet kad jis dažnai 
yra valdomas paslėptų instinktų, paslėptų aistrų ir nesą- 
moningų geidulių. Psichoanalizė patvirtino Klageso-— 
Schelerio pažiūrą, kad žmogus, kaip gamtos padaras, yra 
ligūstas gyvūnas — homo morbus, kad šalia kilnių nusi: 
statymų, šalia dieviškojo prado jame gyvena gyvulio pri- 
gimtis, netekusi sveiko instinkto ir sykiu nepaklusni dva- 
siai. „Žmogus, kurį stebi šiandieninė psichologija,— sako 
Berdiajevas,— turi savyje ne tik sąmonę ir dabartinį sie- 
los padėjimą. Jis suranda savyje taip pat archainį žmo- 
gų, vaikiškų instinktų būtybę, neurasteniką ir pamišėlį“ 3. 
Visa tai taip supainioja žmogaus prigimtį, kad kiekviena 
monistinė pažiūra į žmogų yra nevaisinga, neišaiškinanti 
nei žmogaus veiksmų, nei gyvenimo struktūros. Žmogaus 
prigimtis yra suskilusi ir kenčia dėl šito suskilimo. 

Tuo tarpu buržuazinė dvasia šitos skilimo tragikos ne- 
pergyvena. Buržujus gyvena sąmonės lygumose. Antsą- 
monės gyvenimas jam yra neprieinamas. Kiekvieną aukš- 
tesnio pasaulio apraišką, kiekvieną pakilesnę idėją, kiek- 
vieną įkvėpimą jis laiko svajonėmis, kurios neturi jam 
realios reikšmės. Aukštesnis idėjų kosmas niekados nenu- 
buržuazinės dvasios yra paraližuota. Pasąmonės gyveni- 
mas su savo instinktais taip pat neparodo savo galios, nes 
buržujaus gyvenimas yra apipintas „gerais papročiais ir 
tradicijomis“. Viešoji nuomonė, luomo reikalai, biznio pa- 
sisekimas neleidžia buržujui . paklausyti žemeshės savo 
prigimties balso. W. Sombartas ironiškai vaizduoja bur- 
žujaus moralinį nusiteikimą žemesniųjų aistrų atžvilgiu. 
Buržujus, pasak Sombarto, turi tam tikrą dorybių skai- 
čių, kurios visos sueina į vad.'buržuazinį padorumą — 


15 De la Destination de l'Homme, 94 p. . : 

„die bürgerliche Wotilanstandigkeit“. Buržujus turi korek- 
tiškai gyventi. Jis turi „susilaikyti nuo bet kokio 'eikvoji- 
mo, turi dalyvauti tik padoriose draugijose, neturi būti 
girtuoklis, lošikas, mergininkas, turi eiti sekmadienį Mišių 
įr. pamoksio,— trumpai, jis turi ir išviršiniame savo elge- 
syje pasauliui pasirodyti geru buržujumi — dėl biznio in- 
teresų, nes toks gyvenimo būdas pakelia kreditą“ *. Som- 
bartas šitas savo pastabas taiko ekonominiam buržujaus 
tipui. Bet mutatis mutandis jos tinka ir visai buržuazijai. 
Buržujus neturi pakilių įkvėpimų ir spiriančių idėjų. Aukš- 
tas idealizmas, pasiaukojimas, išsižadėjimas jam yra ne- 
prieinamas. Bet jis neturi nė deginančių aistrų. Antsąmo- 
nės ir pasąmonės jėgos buržujaus dvasioje yra nustumtos 
į tolimus sielos užkampius. Jos gali apsireikšti. tik netie- 
sioginiu būdu, tik pro tam tikrą, Freudo žodžiais kalbant, 
ventilį: pro patogumų norą, pro komfortą, pro skrupulin- 
gą rūpinimąsi savo sveikata, pro filantropinius .darbus. 
Buržujus gyvena sąmonės srityje ir todėl sunkiai pajau- 
čia žmogaus prigimties dualizmą ir visą tą chaosą, kuris 
verda žmogaus viduje. Buržujaus netraukia nei antgam- 
tinės idėjos, nei gamtiniai instinktai.. Jis, sakoma, yra 
Sveikas ir normalus žmogus. Jis yra monistas. | 

Bet šitas jo prigimties monizmas, šitas vieningumas 
yra tik išviršinis. Buržuazinis nusiteikimas žmogaus pri- 
gimties dualizmo nepanaikina. Jis jį tik aptemdo. Jis už- 
traukia ant suskilusios prigimties iliuzijos skraistę ir tuo 
pačiu žmogų apgauna. Kiekvienas stengiasi, kad jo pri- 
gimtyje būtų atstatyta taika ir harmonija, kad pasąmonė 
ir antsąmonė sueitų vienybėn apšviestos sąmonės srityje. 
Toji išvidinė drama, kurią žmogus gyvena, nėra normali 
jo vidaus pasaulyje: josios neturėtų būti. Išvidinė vie- 
nybė yra visų mūsų. dorinis siekimas, net visos dorinės 
kultūros “ galutinis „tikslas. Bet vienintelis „kelias, kuris 
veda į realų išvidinį prigimties suvienijimą, yra religinės 
transiigūracijos kelias. Prigimties vienybė yra atstatoma 
tik šventumo atveju. Čia įvyksta taika tarp sielos ir kūno, 
tarp dvasios ir gamtos. Čia atsinaujina pirmykščiai ne- 
Elk santykiai tarp, „atskirų: būties: sričių. Bet tai jau yra 


14 Der Bourgeois, 162—163 p. München u. Leipzig, 1923. 

ne prigimtos evoliucijos, ne kultūrinės pažangos, bet ant- 
gamtinės malonės rezultatas. Šventasis tuo ir skiriasi nuo 
buržujaus, kad pirmasis visą savo gyvenimą perkelia į 
antsąmonės sritis, leisdamas tuo būdu savyje įsigalėti 
dieviškajam pradui. Tuo tarpu buržujui šitas pradas ne- 
turi praktinės reikšmės. Buržujaus dvasia nekovoja ne dėl 
to, kad ji šitą kovą jau būtų laimėjusi, kaip šventieji, bet 
kad ji iš viso šitos kovos neveda. Buržujus niekados ne- 
pakyla į antsąmonės sritis ir nenusileidžia į pasąmonės 
gelmes. Tarp šitų dviejų žmogaus prigimties sierų nėra 
įtampos, nes buržujus jas yra perskyręs. Buržujaus pri- 
gimties vieningumas yra ne išvidinis, bet tik išviršinis. 
Tai prigimties pradų suniveliavimas ir jų atitolinimas vie- 
nas nuo kito. Reikia pripažinti, kad šitoks išvidinės įtam- 
pos panaikinimas ramina žmogų. Buržujus jaučiasi esąs 
patenkintas. Poetų „nesočios dvasios“ jis nepažįsta. Bet, 
iš kitos pusės, įtampos nebuvimas padaro žmogų plokščią 
ir nevaisingą. Pusiausvyros buržujus siekia ir išviršinia- 
rai sudaryti ir palaikyti visur yra tas pats: panaikinti 
įtampą tarp priešginybių. Todėl! rezultatai taip pat yra 
visur vienodi. Kaip išviršinis objektyvinis gyvenimas be 
įtampos pradeda senti ir stingti, taip išvidinis gyvenimas 
išsenka ir netenka kūrybinio užsimojimo. Šventasis, eida- 
mas tikru prigimties vienijimo keliu, kiekvieną sykį darosi 
vis kūrybiškesnis. Buržujus, vaikydamasis išviršinių iliu- 
zijų ir apgaudinėdamas pats save, kiekvieną sykį darosi 
vis skurdesnis ir plokštesnis. Šventasis iš esmės yra dva- 
sios žmogus. Buržujus iš esmės yra psichės žmogus. Bur- 
žujus yra neperkeistas, nepatyręs transfigūracijos įtakos, 
todėl nešioja savyje tokį pat gilų dualizmą, kaip ir kiek- 
vienas. Tik jis šito dualizmo nejaučia, į jį netiki ir jo 
nepergyvena. Žmogiškosios prigimties menkystė buržua- 
zinėję dvasioje byloja nepaprastai tragiškai. 


4. Nekūrybiškumas 
Buržuazinė dvasia nėra kūrybiška. Ji gali ir sugeba ge- 
rai pasinaudoti tuo, kas jau laimėta. Ji gali gerai perteikti 
kitų kūrinius, bet ji pati negali sukurti nieko gilaus ir 

originalaus. Buržuazija kultūrą palaiko. Bet ji josios ne- 
kuria, suprantant kūrybą pačia giliausia prasme. Kultūros 
kūrimas visados reikalauja, kad žmogaus dvasia būtų su- 
sijusi su giliausiomis būties paslaptimis, su būties prasi- 
dėjimo misterija, su aukštesniuoju žmogaus ir viso gy- 
venimo pradu. Kūryba yra nuolatinis dvasios teigimas 
santykiuose su gamta, nuolatinė kova už dvasios nepri- 
klausomybę ir viršenybę, nuolatinis gyvenimas dvasinėse 
sierose. Tuo tarpu buržuazijai kaip tik trūksta minėto su- 
sijimo su būties gelmėmis. Buržuazija gyvena būties pe- 
riferijoje. Gyvenimo paslaptys jai yra nerealios. Prasidė- 
jimo misterija jai yra nesuprantama ir nepatiriama. Bur- 
žuazinė dvasia nekovoja su gamta ir neteigia savo vir- 
šenybės. Ji gyvena psichologinėje sferoje ir į kūrybą žiūri 
kaip į vieno pavidalo pavertimą kitu, kaip į vienos rūšies 
energijos pakeitimą kita rūšimi. Originalus kūrybos aktas, 
kuris iš nebūties išvestų naują būtį, buržuazinei dvasiai 
yra sunkiai prieinamas, nes originalus gyvenimas ir ori- 
ginali kūryba gali kilti tiktai iš būties gelmių, ne iš pe- 
riferijos. Tik būties gelmės yra susijusios su nebūtimi 
kaip su kiekvieno originalumo ir kiekvienos kūrybos sąly- 
ga. Kas į šitas gelmes nenusileidžia, kieno dvasiai jos 
yra užsivėrusios, tas negali būti nei originalus, nei kūry- 
biškas. Buržujaus gyvenimas yra kompiliacija jau iš esan- 
čių pradų, jau iš esančių idėjų, jau iš esančių jausmų. 
Buržujaus kultūra yra kompiliacija iš prometėjiškosios ir 
krikščioniškosios dvasios laimėjimų. 

Šitoje vietoje įvyksta skaudžiausia buržuazijos drama, 
nes čia buržuazija susikerta ne tik su žmogaus paskyri* 
mu, ne tik su moraline pareiga kurti, bet ir su pačia žmo- 
gaus ontologine prigimtimi. Žmogaus kūrybiškumas yra 
pirmykštis jojo pradas, kuriame glūdi visi kiti pradai. 
Žmogus yra protingas tam, kad galėtų kurti. Žmogus yra 
valingas tam, kad norėtų kurti. Žmogus jaučia tam, kad 
realiai kurių. Zmogus galop yra tiek, kiek jis kuria. Kū- 
ryba yra neišnaikinamas žmogaus dvasios charakteris, 
nes pati dvasia, kuri nuolatos tampa, tampa tik kūryboje. 
Išvidinis dvasios tapsmas yra nuolatinis kūrimas, nuola- 
tinė autokreacija. Tą momentą, kai žmoguje absoliučiai 
paliautų bet kokia kūryba, ir žmogus paliautų egzistavęs. 

Tiesa, tai yra nerealus atsitikimas; nes joks sąmoningas 
nusistatymas negali panaikinti žmogaus sielos kūrybišku- 
Tno, kaip lygiai joks net ir fanatiškiausias materialistinis 
įsitikinimas negali panaikinti sielos dvasingumo. Kūry- 
binis žmogaus charakteris yra tasai elementas, kuris jį 
sieja su Dievu. Žmogus yra panašus į Dievą tuo, kad jis 
yra kūrybiškas, nes Dievas žmoguje yra apsireiškęs kaip 
Kūrėjas. Dievo, kaip Kūrėjo, atvaizdas yra ontologinis kū- 
rybinio žmogaus nusiteikimo pagrindas. Žmogus kuria 
dėl to, kad jis nešioja savo ontologinėje esmėje įspaustą 
Dievo žymę 18, 

Todėl ir buržuazija, kad ir labiausiai nekūrybinė, on- 
tologiniu atžvilgiu žmogaus kūrybiškumo išnaikinti ne- 
gali. Pačiose savo gelmėse žmogus visados kuria, nes kū- 
ryba yra ir pažinimas, ir norėjimas, ir jausmų patyrimas. 
Vis dėlto buržuazinis nusiteikimas panaikina žmogaus kū- 
rybiškumą moraliniu ir praktiniu atžvilgiu. Zmogus ne- 
jaučia moralinės pareigos kurti. Jis nejaučia atsakingumo 
už pasaulį, jis yra atsiskyręs nuo kosmo likimo ir nesi- 
stengia praktiškai šitame likime dalyvauti. Buržujus labai 
griežtai reiškia -savo teises pasaulio atžvilgiu. Tarnybinis 
pasaulio pobūdis ji džiugina. Gamtą jis laiko skirta žmo- 
gaus reikalams ir nejaučia turįs kokių nors pareigų josios 
atžvilgiu. Šv. Pauliaus mintis, kad pasaulis kaip tik dėl 
mūsų kenčia skausmus ligi šiol, buržujui yra nesupran- 
tama. Šitoks nusistatymas veda buržujų į būties plokštu- 
mas ir jį padaro savo paties giliausio pagrindo neigėju. 
Kūrybinio žmogaus paskyrimo neigimas yra tuo pačiu 
neigimas žmogaus panašumo į- Dievą. .Berdiajevas yra 
pasakęs, kad ;jei Žmogus nori ligi galo teigti save, jei 
jis. nenofi prarasti savo kūrybai šaltinio ir tikslo, jis turi 
teigti ne tik save, bet ir Dievą. Jis turi teigti savyje Dievo 
atvaizdą" 16, Tuo tarpu šitas „teigimas € eina Ls per kū: 


+15 Plačiau apie žmogaus kūrybiškumą . inano yra rašyta „Kultū- 
ros- filosofijos įvade“, 183—197 p. (Kaunas, 1936). Gražiai kūrybinį 
žmogaus charakterį yra „iškėlęs N. Berdiajevas savo veikale „Der 
Sinn des Schaffens“ . (Tūbingen, 1927) oniologiniu atžvilgiu ir savo 
veikale , „De la Destination de l'Homme" „Paris, 1935) moraliniu at; 
žvilgiu. 
-. 16 Der Sinn der Geschičhte; 213'p.. Darmstadt, 1924. 

rybą. Tiktai kūryboje Dievo atvaizdas apsireiškia regimai 
ir išplinta visame.žmogaus gyvenime. Nekūrybinė buržua- 
zinė dvasia nublukina Dievo atvaizdą ir tuo pačiu sumen- 
kina žmogaus prigimtį. Visiškai jo panaikinti ji neįsten- 
gia. Bet ji aptemdo jį, nustumia jį į periferiją, padaro 
tik pusiau realų ir neturintį beveik jokios reikšmės prak- 
tiniam buržujaus gyvenimui. Nekūrybinis buržujaus gy- 
venimas yra tik pusiau žmogiškas gyvenimas. 

Iš kitos pusės, buržujus jeigu ir kuria, tai jis nuidea- 
lina kūrybos pobūdį, paversdamas ją priemone asmeni- 
niam privatiniam gyvenimui pamaloninti. Buržuazijos gy- 
venimė kūryba turi tiktai subjektyvinės prasmės. Objek- 
tyvinis josios paskyrimas, kurį ligi vienašališkumo pabrė- 
žia prometėjizmas, buržuazijoje yra netekęs prasmės. Bur- 
žujus jeigu kuria, tai kuria ne pasauliui ir ne būčiai, bet 
žmogui ir jo interesams. „Buržujus,— sako A. J. Dure- 
Ilis, — negalvoja, kad darbas yra pareiga ir gali tapti žmo- 
gui smagumu. Jis nežiūri į šavo pensiją kaip į logišką 
savo -darbo-išplauką arba kaip į teisę to, kuris nebegali 
dirbti. Jis dirba ne dėl to, kad atliktų socialinę funkciją 
arba.religinę pareigą arba kad valdytų kitus. Jis dirba sau 
pačiam, jis dirba tiems linksmiems metams, kuriuos tikisi 
praleisti vėliau: Jis. nori per tam tikrą nustatytą laiką čia, 
žemėje, pasiekti atlygio už tai, ką jis veikia šią dieną“ ". 
Kūryba, būdama savo esme aukščiausias prigimtosios tik- 
rovės gyvenimo tikslas, buržuazijai virsta priemone gyve- 
nimui pagražinti.. Čia buržuazija susikerta ne tik su žmo- 
gaus .prigimtimi, bèt ir. su: kūrybos esme, Idealinis kūry- 
boś -pobūdis .ir objektyvinis: josios paskyrimas yra neper- 
maldaujanias priešas kiekvienos buržuazinės miesčioniš- 
kos kultūros. Jis atidengia buržuazinės dvasios plokštumą, 
jis-nuplėšia ` iliuzijų šydą. nuo visos buržuazinės kultūros 
ir parodo josios nevertingumą.. 

Gyvenimo paslaptis yra Kūrybos paslaptis. Kas šitos 
kūrybos atžvilgiu yra -neutralus, tas nėra nei gilus, nei 
vertingas. Būties vyksmo gelmes, visą jo tragiką ir pa- 
laimą galima patirti- tik tada, kai žmogaus dvasia pati 
kuriamai jame dalyvauja, kai ji susijungia su šitomis 


!7 Op. cit., 22 p. 

gelmėmis ir organiškai į jas įsiglaudžia. Gyvenimui yra 
reikšmingas tik prometėjizmas ir krikščioniškumas, bet 
niekados ne buržuaziškumas. Tiesa, buržuazinė dvasios 
struktūra yra amžina, Ji, pasak Berdiajevo, turi net es- 
chatologinį charakterį. Ji yra viena iš gyvenimo formų ir 
daugeliui net vienas iš gyvenimo tikslų. Bet Berdiajevas 
priduria, kad „vienas iš etinių imperatyvų — ir tai pats 
reikšmingiausias — kaip tik ir yra išrauti šito tikslo šaknis 
ir sukliudyti eigą į šitą tikslą“ '*. Buržuazinė dvasia yra 
amžinas žmogaus menkystės liudytojas, kuris egzistuos 
ligi pat šios tikrovės galo. Prometėjizmas ir Krikščionybė 
kovoja ir visados kovos su šituo liudytoju, nes abi šios 
dvasios stengiasi pakelti žmogų į jam priderančias aukš- 
tumas. Gyvenimo gelmių buržuazija niekados nevaldo. 
Ji valdo tik gyvenimo paviršių. Buržuazija gyvenimo kaip 
tokio nekuria. Ji kuria tik gyvenimo manieras. Josios kū- 
ryba yra tik papuošalas, tik drabužis, kuris žmogaus dva- 
sią ir josios žygius dažnai slegia ir jiems kliudo. Rousseau 
griežta kova prieš kultūrą tikrumoje buvo kova prieš bur- 
žuazinę kultūrą. Ir šiandien prometėjiškosios struktūros 
žmonės, kurių matome bolševizme ir nacionalizme, ne- 
draugingai pasisakydami kultūros adresu, tikrumoje pa- 
sisako prieš buržuazinį gyvenimą, prieš buržuazinius jo 
pavidalus ir prieš buržuazinės jo formas. Buržuazinė kul- 
tūra yra paviršiaus kultūra. Todėl buržuazijos įsigalėji- 
mas kultūroje yra pirmas civilizacijos ženklas ir pirmas 
žingsnis į subarbarėjimą. Kai žmogus savo viduje pasi- 
daro nekūrybiškas, kai jis netenka objektyvaus kultūros 
supratimo, tuomet ateina naudojimosi periodas, paskui 
kurį iš lėto slenka ir barbarybė. Tarp buržuazijos ir bar- 
barijos yra išvidinio panašumo. Misti svetimais laimėji- 
mais galima tik trumpą laiką. Jeigu šitie laimėjimai nėra 
nuolatos papildomi naujais, jeigu žmonės nėra skatinami 
imtis drąsių kultūrinių žygių, jeigu jie sugeba tik pasisa- 
vinti ir perteikti, bet nesugeba kurti, savaime suprantama, 
kad barbariškas periodas nėra toli. Buržuazinių istorijos 
tarpsnių kultūra neišvengiamai sulaukia savo galo. Kas 
šitą galą padaro — išvidinis pakrikimas ar išviršinės prie- 


18 De Ja Destination de l'Homme, 233 p. 

žastys, nėra taip svarbu. Štai dėl ko tarp kūrybinės dva- 
sios, vis tiek ar ji būtų prometėjiška, ar krikščioniška, ir 
buržuazinės dvasios eina nepertraukiama kova, nes tai. 
yra kova už aukštesnio gyvenimo pagrindus, už žmogaus 
kilnumą, už istorinę žmogaus ir visos žmonijos misiją, už 
žmogaus apsaugą nuo subarbarėjimo ir sykiu už visos. 
kultūros likimą !*. 


II. BURŽUAZINĖS DVASIOS TIPAI 


Pastovus įsigyvenimas šioje tikrovėje yra bendra bur- 
žuazinės dvasios žymė, Bet ši regima ir apčiuopiama tik- 
rovė, ši mūsų žemė susideda iš dviejų pagrindinių pradų: 
iš gyvybės ir iš medžiagos. Gyvybė ir medžiaga yra dvi 
pagrindinės mūsosios tikrovės būtys, kurios mus prie sa- 
vęs traukia ir riša. Buržuazinio nusiteikimo žmonės, šlie- 
damiesi prie šio pasaulio, šioms abiem būtims jaučia iš- 
vidinės simpatijos ir prisirišimo. Jie abi jas myli, jie jo- 
mis abiem rūpinasi ir net jas adoruoja. Buržujus niekados: 
negali paneigti nei kūno, nei kūną apsupančio pasaulio. 
Asketinės pirmųjų Krikščionybės amžių anachoretų prak- 
tikos ir neturto įžadas dabartiniuose vienuolynuose bur- 
žujui yra sunkiai suprantami dalykai. Buržujus myli kūną 
ir myli žemę. . 

Vis dėlto šita meilė nėra vienoda. Prisirišimas prie kū- 
no ir prisirišimas prie materialinių daiktų yra žadinamas 
visai kitokių motyvų ir praktikoje kitaip apsireiškia. Bur- 
žujus, kuris labiau linksta į kūną, vadinasi, į gyvybę, yra 
žadinamas veikti hedonistinio motyvo. Tuo tarpu buržujus, 
kuris labiau linksta į materialinį pasaulį, esti stumiamas. 


19 Buržuazinės dvasios žymės gali kai kam atrodyti nupieštos 
per daug juodomis spalvomis. Iš tikro toksai priekaištas galėtų būti 
svarslytinas, jeigu mes negyventume tokiame amžiuje, kada net 
aukščiausių gamtinio ir antgamtinio gyvenimo sričių atstovai yra 
pastoviai šioje tikrovėje įsigyvenę, sustingę savo viduje, nekūrybiški,. 
niekuo nesidomį; jeigu nematytume, kaip gyvenimas eina jiems pro 
šalį, kaip naujos jėgos ir naujos idėjos vėl grąžina gyvenimui įtam- 
pą, kaip gyvenimo priešginybės vėl pradeda grumtis ir kaip ištisa 
buržuaziškai nusiteikusi masė- su savo vadovais priešakyje viso to 
nemato, visu tuo nesirūpina ir dėl viso to nesijaudina, Tuomet, su- 
prantama, gyvo žmogaus spalvos lavonui piešti nebetinka. 

utilitaristinių akstinų. Pirmasis ieško malonumo, antra- 
sis — naudos. Todėl platūs buržuazijos sluoksniai pasida- 
lina į du pagrindinius tipus: į khedonistinį tipą ir į utilita- 
‘ristini tipą. Pirmasis buržujaus tipas yra kūno Žmogus: 
homo vitalis. Antrasis buržujaus tipas yra ekonominis 
žmogus: homo oeconomicus; -nes nauda apsireiškia visados 
ekonominėmis formomis. Abu juodu turi nemaža bendrų 
žymių. Bet juodu turi ir nemaža riyo 0, kaip tik 
ir pravartu bus čia iškelti. - 

Sitie du buržuazinės dvasios tipai yia ‘pagrindiniai. 
Jie apima visus kitus, kurie yra ne. kas kita kaip šitų pa- 
grindinių tipų mišiniai arba niuansai. Buržujus, krypda- 
mas į šią tikrovę, tuo pačiu yra priverstas krypti arba į 
gyvybę, ieškodamas malonumo, arba į. materialinius daik- 
tus, ieškodamas naudos. Hedonistinis -ir utilitaristinis nu- 
siteikimas išsemia bendrą'-buržuazinį nusiteikimą. Šitie 
du buržuazinio nusiteikimo: tipai -eina per visas gyvenimo 
sritis: Visur, kur tik buržuazinė dvasia pasirodo, ji pa- 
sirodo 'arba hedonistine, arba-utilitaristine forma. -Visur — 
ir moksle, ir mene, ir doroje, ir net religijoje — hedonistinis 
buržujus ieško malonumo, o: utilitaristinis — naudos. 

Rie > t. Hedonistinis buržujus: 


Pagrindinė buržuazinės dvasios žymė — josios įsigy- 
venimas šioje tikrovėje — yra ryški ir hedonistinio buržu- 
jaus gyvenime. Tik ji čia yra, „specifikuota. Hedonistinis 
buržujus pastoviai įsigyvena ‘savame "kūne. Kūno sieros 
jam tampa tikrąja tėvynė. Kūninio principo reikalavimai 
‘pasidaro jo veikimo akstinais. Ne protinės idėjos, ne ref- 
leksija, net ne nauda valdo hedonistinio buržujaus gyve- 
nimą, bet kūno reikalavimai..E. Sprangeris, kalbėdamas 
„apie mūsojo Aš tipus ir objektyvios tikrovės sluoksnius, 
pastebi, kad „yra be galo daug žmonių, kurie -save stip- 
riausiai jaučia kaip tik šioje kūno reikalavimų patenkini- 
„mo srityje; jie yra linkę statyti lygybės ženklą tarp savojo 
Aš ir to, kas yra po jų oda“ !. Hedonistinis buržujus ne- 
jaučia skirtumo tarp fizinio žmogaus būtybės prado ir 
dvasinio. Kūno reikalai, jo aistros, jo pergyvenimai jam 


1 Lebensformen, 97 p. Halle a. S., 1930. 

tiek ankštai įsijungia į asmens sritį, kad jie tarsi susi- 
lieja su dvasine sritimi, ir buržujus pradeda nebeskirti, 
kur byloja kūnas, o kur dvasia. E. Sprangeris šitą tipą 
visai teisingai vadina „kūniniu Aš“ —,„Korperich“,— kuris 
„savo: funkcijose yra labai ankštai susietas su kūnu“ 2; 
Kitame savo veikale Sprangeris jį vadina „pasinėrusiu į 
kūno pergyvenimus“ 3, Tuose žmonėse, kuriuose šitas kū- 
ninis Aš vyrauja, „grynas gamtinis pradas yra dar labai 
stiprus. Kraujas juos daro laimingus arba kankina. Svar- 
biausias jų egzistencijos jausmas kyla iš šito kraujo šėls- 
mo“ *. Kraujo balsas čia paprastai nustelbia dvasios balsą. 
Hedonistinis buržujus apsisprendžia pagal gyvybinius sa- 
vo instinktus. 

Vis dėlto. kūno reikalų: tenkinimas hedonistinio buržu- 
jaus gyvenime yra labai savotiškas. . Kūnas kiekvieną žmo- 
gu spaudžia ir verčia jį patenkinti. Niekas nėra laisvas nuo 
to nuodėmingo kūno, dėl kurio skundėsi-šv. Paulius. Mūsų 
egzistencija šioje tikrovėje yra esmingai susieta su kūno 
reikalų patenkinimu. Bet šitas patenkinimas gali apsireikš- 
ti dvejopai. Kūnas reikalauja patenkinti jo norus visų 
pirma dėl to, kad šitie jo norai yra nukreipti į tam tikrą 
objektyvų tikslą. Kūno gyvenimas nėra ligi gelmių chao- 
tiškas, Tiesa, didele dalimi fizinis mūsų pradas yra ištrū- 
kęs iš dvasios valdžios ir priežiūros. Bet net ir šitas iš- 
trūkęs kūnas dar nėra. praradęs tikslingumo. Maištingame 
ir pusiau chaotiškame savo gyvenime jis vis dėlto siekia 
tam tikro objektyvaus tikslo ir tam tikros objektyvios gė- 
rybės. Šitasai tikslas arba šitoji gėrybė kaip tik ir yra 
pirmaeilis kūno reikalavimų pagrindas. Kūnas reikalauja, 
kad žmogus valgytų, nes maistas duoda kūnui reikalin- 
gos medžiagos. Kūno sveikata ir jo išsivystymas bei stip- 
rėjimas yra tos objektyviosios gėrybės, kurios pateisina 
kūno reikalavimą. Kūnas verčia žmogų patenkinti sek- 
sualinę aistrą, nes šita aistra siekia naujo žmogaus. Kū- 
dikis čia yra tasai objektyvus tikslas, kuriuo yra remiami 
seksualiniai lyčių santykiai. Toks objektyvus tikslas glūdi 
kiekviename kūno nore. Bet be šito objektyvaus tikslo, 


2 Op. cit., ibid. 
3 Psychologie des Jugendalters, 353 p. Leipzig, 1932. 
* Op. cit., ibid. 

kuris valdo kūno reikalavimus ir juos kreipia tam tikra 
linkme, yra dar ir antras dalykas, būtent pajautimas. Kū- 
nas verčia žmogų patenkinti jo reikalavimus ne tik dėl 
to, kad jis siekia tam tikros objektyvios gėrybės, bet ir dėl 
to, kad kūnas jo reikalavimų patenkinimą pajaučia ir per- 
gyvena. Pajautimas yra vienas iš stipriausių akstinų, kurie 
lenkia žmogų klausyti kūno-balso. Kiek objektyvi gėrybė 
arba objektyvus tikslas yra daugiau refleksijos padaras, 
kiek jis gyvena daugiau kūno reikalavimų gelmėse, tiek 
pajautimas yra visai spontaniškas akstinas, kuris yra ar- 
timai susijęs su visu kūno buvimu. Žmogus valgo ne tik 
dėl to, kad suteiktų kūnui reikalingos medžiagos augti, 
stiprėti ir išsilaikyti, bet ir dėl to, kad valgymo procesas 
kūno yra pajaučiamas ir maloniai pergyvenamas. Seksua- 
linis instinktas yra patenkinamas ne tik dėl to, kad gimtų 
naujas žmogus, bet sykiu ir tam, kad šitas patenkinimas 
yra smarkaus ir gilaus pergyvenimo šaltinis. Šalia objek- 
tyvaus tikslo, kiekviename kūno nore glūdi ir pergyveni- 
mo bei pajautimo troškimas. 


Abu kūno reikalavimų akstinai galima rasti ir hedonis- 
tinio buržujaus gyvenime. Bet pirmasis objektyvus aksti- 
nas čia yra labai silpnas. Hedonistinis buržujus, tenkin- 
damas savo kūną, vaduojasi ne objektyviu kūno norų tiks- 
lu, bet subjektyviu šitų norų patenkinimo pergyvenimu. 
Pajautimas yra pagrindinė hedonistinio buržujaus gyveni- 
mo forma. Tokiam žmogui, kalbant Sprangerio žodžiais, 
„kūno jausmai yra tikrieji savąjį Aš statantieji jausmai“ 5. 
Kūno reikalavimus patenkinti objektyviai buržujus nie- 
kados nesugeba. Objektyvus kūno reikalavimų tikslas arba 
objektyvi siekiama gėrybė čia atsiranda visai savaime, be 
buržujaus intencijos, be jo siekimo, be reileksijos ir noro — 
kariais net prieš jį. Patenkindamas savo kūną, buržujus 
visų pirma nori pajausti, ir šitas pajautimas sudaro jam 
svarbiausią gyvenimo funkciją. Kūninio pajautimo trūku- 
mas kelia buržujaus sieloje nepasitenkinimo ir savotiško 
kartumo jausmą. Grynai objektyvus laimėjimas jo nedžiu- 
gina. Objektyvią gėrybę, kuri atsiranda dėl kūno paten- 
kinimo, buržujus pergyvena tik kaip antraeilę, tik kaip 


5 Op. cit, ibid. 

atsitiktinę. Pirmoje vietoje jam stovi pajautimas. Hedo- 
nistiniam' buržujui menkai rūpi, kad valgis palaiko jo 
sveikatą. Jam svarbu, kad valgis būtų skanus. Hedonisti- 
niam buržujui menkai rūpi, kad moterystė yra žmonių 
giminės plėtimo institucija. Jam yra svarbiau, kad joje 
galima nesigraužti dėl seksualinių pergyvenimų. Vad. 
antraeilis moterystės „tikslas“ — remedium concupiscen- 
tiae — kaip tik ir yra kilęs iš šitos buržuazinės hedonis- 
tinės dvasios. Hedonistinis buržujus Kūrėjo įdiegtą kūnui 
akstinų eilę absoliučiai sukeičia: pirmoje vietoje jis pa- 
stato pajautimą, o antroje — objektyvų tikslą arba objek- 
tyvią gėrybę. Buržujus atsiremia ne į vitalinį principą 
kaip tokį, ką daro, pavyzdžiui, biologinis prometėjizmas, 
mūsų dienomis besireiškiąs rasizmo pavidalu, bet buržu- 
jus atsiremia į periferinį šito principo gyvenimą: į jo pa- 
jautimo sierą. Kūno atžvilgiu hedonistinis buržujus yra 
subjektyvistas, kaip sübjektyviştas jis yra ir visose kitose 
srityse. 

Kūno reikalavimų petenis paprastai yra susijęs 
su malonumu, o nepatenkinimas su nemalonumų. Šitos dvi 
kategorijos — malonumas—nemalonumas — kaip tik ir su- 
daro svarbiausias hedonistinio buržujaus vertybių kate- 
gorijas. Hedonistinis buržujus į jas sutelkia visą gyveni- 
mą. Jis viską vertina malonumo arba nemalonumo at- 
žvilgiu. Tiesa, reikia pripažinti, kad malonumas ir nema- 
lonumas yra pirmykščio instinkto apraiškos. Pirmykštis 
žmogaus instinktas visų pirma vaduojasi malonumu, kad 
atrinktų tai, kas žmogui naudinga, ir nemalonumu, kad 
išvengtų to, kas jam yra kenksminga. Malonumas arba 
nemalonumas yra pirmykštis gėrio arba blogio pasirody- 
mas ir net jojo ženklas. Todėl net ir labai aukštai pakilu- 
siai dvasiai malonumo—nemalonumo kategorijos negali 
būti paneigtos. Taip pat tiesa, kaip sako S. Behnas, kad 
„ant gilaus, ligi pat asmens branduolio įsibraunančio ma- 
lonumo rymo vertybė“ 5. Vis dėlto nei malonumas kaip 
pirmykštis instinktas, nei malonumas kaip gilus dvasinis 
pergyvenimas nėra charakteringi hedonistiniam buržujui. 
Malonumas kaip pirmykštis instinktas yra atrankos prin- 


5 Philosophie der Werte, 3 p. München, 1930. 

cipas: jis-yra tam, kad būtų žmogui rasta objektyvi ver- 
tybė. Malonumas padeda žmogui susirasti jam reikalingų 
ir naudingų objektyvių gėrybių. Malonumas kaip gilus as- 
mens pergyvenimas yra didelio gėrio rezultatas. Kai žmo- 
gus kurį nors didelės reikšmės gėrį yra pasisavinęs, kai 
juo jis yra apsprendęs savo būtybę, tuomet jis pergyvena 
malonumą ne kaip periferinį dalyką, .ne kaip jausmų arba 
pojūčių padirginimą, bet kaip gilų savo dvasios sukrėtimą. 
Abiem šiais atvejais malonumas yra esmingai susijęs su 
objektyvine gėrybe: pirmu atveju malonumas šitos. objek- 
tyvinės gėrybės ieško, antru atveju jis yra rastos objekty- 
vinės gėrybės rezultatas. Abiem atvejais malonumas yra 
palenktas objektyviniam gėriui: jis nėra savarankiška 
vertybė,: siekiama arba turima dėl jos pačios. Tuo tarpu 
hedonistiniam buržujui malonumas kaip tik yra savaran- 
kiškas, Buržujus, savo gyvenime .-atsiremdamas į pajauti- 
mą,-o ne į kūno siekiamą objektyvinę gėrybę, savaime ir 
malonumą laiko su šita gėrybe neturinčiu ryšio. Objektyvi 
gėrybė čia tarnauja tik kaip priemonė :maloniam pergy- 
venimui pažadinti ar palaikyti. Malonumas hedonistiniam 
buržujui nėra gėrio palydovas, bet nepriklausomas pergy- 
venimas, kuris yra vertingas pats savyje. . 

Šio tad tipo buržujus vertybių: atžvilgiu yra nusistatęs 
hedonistiškai. Laimės be pojustinio malonumo buržujus 
nesupranta. ir negali suprasti, Taip yra ne tik dorinėje 
srityje. Šio tipo buržujus: hedonistiškai supranta ir visą 
gyvenimą. Jis mano, pastebi M. Wittmannas, „kad malo- 
numo ieškojimas sudaro visų gyvenimo veiksmų motyvą 
ir jėgą, kuri.gyvenimą padaro judrų ir pažangų. Kiekvie- 
nas gyvenimo veiksmas giliausioje savo esmėje ir galu- 
tiniame savo pagrinde esąs siekimas malonumo; siekimas. 
malonumo sudaro gyvenimo prasmę ir branduolį“?. Net 
ir galutinis žmogaus tikslas čia yra apvelkamas pojustinio, 
malonumo formomis, kurios buržuazinei dvasiai yra la- 
biau suprantamos ir patrauklios. Ryškiausias hedonistinio, 
buržuaziškumo pavyzdys pasaulėžiūroje yra mahometo- 
niškas amžinosios laimės supratimas, kuriam šitoji laimė 
išsisemia valgymo ir seksualinės aistros patenkinimo funk- 


` 7 Ethik, 96 p. Kempten, 1923. |. 

čijomis. Hedonistinis buržujūs negali įsivaizduoti, kad jis 
"kada nors išsiners iš kūno pergyvenimų. Situos pergyvė- 
"fiįimus jis laiko amžinais ir todėl juos perkelia net į ant- 
"gamtinę tikrovę. Mahometonizmas kaip tik ir yra kūno 
-Pergyvenimų projekcija''į amžinybę. Čia glūdi jo stiprybė 
ir jo pasisekimo paslaptis. Mahometonizmas yra giliausia 
platonizmo priešginybė. Kiek Platonui kūnas buvo dau- 
"giau sielos kalėjimas, kuriame ji atlieka savo bausmę, tiek 
"Mahometui kūnas sudarė pagrindinį žmogaus gyvenimo 
„pradą, kurio dvi pagrindinės- funkcijos turėsiančios vykti 
-ir 'antgamtinėje tikrovėje. Bet kaip tik dėl to mahometo- 
-nizmas negali tapti visuotine religija, nes jis iš esmės yra 
priimtinas "tik buržuazinės struktūros žmonėms. Hedonis- 
tiniai buržujai savo sieloje'visi yra mahometonai. : 

Jau minėjome, kad hedoništinis buržujus kūno atžvil- 
giu yra subjektyvistas arba, dar tiksliau, individualistas. 
-Tuo jis skiriasi nuo prometėjiškosios dvasios. Prometėjiz- 
‘me taip pat esama stipraus kūniškumo. Prometėjizmas taip 
„pat gali būti“ linkęs j"biologinę sferą. "Prometėjiškosios 
„dvasios Žmones kraujo balšas taip pat gali kankinti arba 
džiuginti.- Rasistinis mūsų“ dienų sąjūdis tai aiškiai rodo. 
-Mūsų rasizme auga savotiška prometėjizino rūšis; biolo- 
«ginio vitalinio prometėjizmo, : "kuris sukyla ne tik prieš 
-Dievą, bet ir prieš dvasią: I:-Klageso filosofija apie dvasią 
tkaip gyvybės - priešininkę šito atžvilgiu yra labai charak- 
teringa. Ji gali tapti ištisos :epochos' filosofija. Vis dėlto 
:šitas biologinis-prometėjizmas yra iš esmės skirtingas nuo 
"hedonistinio buržuaziškūmo: Kas bent kiek pažįsta mūsų 
"dienų rasizmą, gali lengvai ` pastebėti, kad jo pagrindas 
-yta. pats biologinis principas kaip:toks, pati gyvybė kaip 
„tokia: Biologinis prometėjas-yra rūšies atstovas. Biologi- 
imis kolektyvas;'-jo stiprėjimas; jo išaugimas ir išsiskleidi- 
„mas yra biologinio pronietėjo siekimai. Savo paties:'kūną 
„jis "palenkia rūšies reikalui. "Biologinis principas indivi- 
-dualiniame jo gyvenimė- yra 'ne kas kita kaip rūšies 'reiš- 
‘kimasis: "ir tarnyba rūšiesfreikalams. Biologinis prometė- 
jas savo kūnu taip lygiai' rūpinasi, kaip ir hedonistinis 
-buržujus. Bet šito rūpinimosi prasmė yra visiškai kita. 
"Biologinio prometėjo higiena yra rasės higiena. Rasinis 
-principas apsprendžia visą jo kūninį gyvenimą. 

Tuo tarpu hedonistinis buržujus eina visai kitu keliu. 
Hedonistinis buržuaziškumas yra pagrįstas ne kolektyviniu 
rūšiniu principu, bet individualiniu. Hedonistiniam buržu- 
jui rūpi ne rūšis kaip tokia, ne josios gyvenimas, bet jo. 
paties kūnas. Hedonistinio buržujaus kūnas yra jo kūnas. 
Kad jis gali patarnauti rūšiai, kad per šitą kūną kalba 
rasė, hedonistiniam buržujui yra beveik nesvarbu. Hedo- 
nistinis buržujus rūpinasi savo kūnu be ryšio su rasės 
idėja. Jo higiena yra individualinė higiena. Hedonistiniam 
buržujui svarbu tik, kad jis pats išliktų. Rasė gali silpti, 
gali net visiškai žlugti, svarbu, kad individualinis jo kū- 
nas būtų sveikas ir gerai jaustųsi. Todėl hedonistinis bur- 
žujus smarkiai kovoja prieš kiekvieną kūno gyvenimo su- 
kolektyvinimą, prieš bet kokias normas, kuriomis norima 
varžyti kūno laisvę. Dabartinis pasipriešinimas silpnapro- 
čių sterilizacijai, draudimui jiems vesti ir turėti šeimos, 
be abejo, turi tvirtą pagrindą žmogaus prigimtyje ir Krikš- 
čionybės moralėje. Bet šitame pasipriešinime esama labai 
didelio kiekio ir buržuaziškai ' hedonistinių nusiteikimų, 
ypač jei minėtas pasipriešinimas liečia grynai juridinės 
normas. Buržujus negali pakęsti, kad valstybė kištųsi į 
jo vad. privatinį gyvenimą, nepaisant, kad šitas gyveni- 
mas labai dažnai yra valdomas iškrypusių aistrų ir jokio 
atsakingumo nejaučiančios valios. Atsirėmimas į indivi- 
dualinį kūno gyvenimą yra pirmoji žymė, kuri hedonistinį 
buržujų skiria nuo biologinio prometėjo. 

Antroji žymė yra skirtingas nusistatymas kūno ateities 
atžvilgiu. Biologinis prometėjas visų pirma rūpinasi, kad 
jo kūnas išsivystyių. Savęs išskleidimas yra pagrindinis 
biologinio prometėjizmo uždavinys. Šiam reikalui biolo- 
ginis prometėjas renkasi tokias priemones, kaip sportas, 
seksualinė selekcija, eugenika ir t..t. Mūsų dienomis šios 
priemonės kaip tik patraukia daugumos dėmesį. Tai rodo, 
kad mes gyvename arba bent pradedame gyventi biolo- 
ginio prometėjizmo laikus. Hedonistinis buržujus eina šio- 
je srityje visiškai kitu keliu. Jam visų pirma rūpi, kad jo 
kūnas išliktų. Savęs išlaikymas čia yra pastatomas aukš- 
čiau už savęs išskleidimą. Biologinis prometėjas nebijo 
individualinio žlugimo. Jis net laisva valia gali paaukoti 
savo kūną, kad rasė dėl to patobulėtų. Tuo tarpu hedo- 

nistinio buržujaus niekas taip negąsdina, kaip mirtis. Jis 
nori išsilaikyti visomis priemonėmis ir visais būdais. Savo 
kūno išskleidimas, dažnai susijęs su rizikingomis prie- 
monėmis, jo nevilioja. Jam svarbu išlikti kad ir vegetuo- 
jant. Stoikiškas gyvenimo užbaigimas netelpa jo sąmo- 
nėje. Niekur gyvybė taip nekovoja su žlugimu, kaip bur- 
žujaus kūne. Ir vis dėlto niekas taip mirties nėra lengvai 
įveikiamas, kaip buržujus. Savęs išlaikymo formos nusilp- 
nina kūną ir padaro jį neatsparų. Mirties akstinams ke. 
lias pasidaro atviras. 

Rūpindamasis individualiniu išsilaikymu, hedonistinis 
buržujus nepaprastai saugo savo sveikatą. Neperšalti, ne- 
peršilti, nesušlapti, nekvėpuoti sugadintu oru, maitintis 
geru maistu, gyventi gerame bute, rengtis gerais drabu- 
žiais — štai kas užpildo hedonistinio buržujaus gyvenimą 
ir labai dažnai net sudaro šito gyvenimo prasmę. Kadangi 
šitas skrupulingas sveikatos saugojimas yra atremtas į 
individualinį išlikimą, todėl buržujus paprastai menkai 
tekreipia dėmesio į tokias priemones, kurios tiesioginiu 
būdu sveikatos nesaugo, bet kurios, skleisdindamos patį 
vitalinį principą, turi sveikatai daug didesnės reikšmės 
negu tiesioginės priemonės, kaip gausus maistas, šilti 
drabužiai ir nuolatinis vaistų vartojimas. Buržujus nesi- 
rūpina sportu. Buržuaziniai istorijos periodai nesportuoja. 
Sportuoja tik prometėjiški. Sportas yra susijęs su kūno 
išskleidimu ir su rūšies įdėja. Tuo tarpu abu šie dalykai 
buržujui menkai terūpi. Todėl nuosekliai ir sportas bur- 
žuazinio nusiteikimo žmonėse pritarimo neranda. Buržujus 
nesirūpina seksualine selekcija. Todėl jo šeima dažnai 
yra nesveika pačiuose pagrinduose. Ir jokios medicininės 
priemonės ne kartą jai padėti nebegali. Niekur nėra tiek 
invalidų, kiek buržuazijos sluoksniuose. Buržujus nesirū- 
pina eugenika, nes tai jam varžytų kūno laisvę ir reika- 
lautų kartais net didelės aukos, kuri buržujui atrodo ne- 
„pakeliama, Žodžiu, visos tos priemonės, kurios peržengia 
tiesioginio ir apčiuopiamo patyrimo ribas, buržujui yra 
nereikšmingos. Buržujus kūno gyvenime toli nesiekia: jis 
žiūri tik dabarties ir artimiausios ateities. Jis žiūri tik 
savęs. Jam nesvarbu rūšis arba rasė. Jam nesvarbu, kas 
buvo, ir nerūpi, kas bus. 

Išsilaikyti hedonistinis buržujus nori ne tik kaip in- 
dividas. Jis nori išsilaikyti ir kaip rūšis. Tiesa, šitas noras 
dažniausiai yra nesąmoningas. Bet buržuaziniame nusi- 
teikime jis vis dėlto yra. Jis yra ir kiekviename žmoguje. 
Kiekvienas žmogus nori pratęsti individualinį buvimą sa- 
vo įpėdiniuose. Tai yra visai natūralus linkimas, kuris, 
pasak Solovjovo, reiškia žmogaus nemirtingumo ilgesį. 
Bet buržuazinėje dvasioje šitas noras gyventi rūšyje ap- 
sireiškia savotiškai. Išsilaikymą rūšyje hedonislinis bur- 
žujus nori sau laiduoti šeimos gausingumu. Gausinga šei- 
ma yra buržujaus idealas, nes .tik didelis skaičius yra 
geriausia garantija giminei išsilaikyti. Buržujus maža 
tekreipia dėmesio, kad jo šeimos-nariai būtų tobuli. To- 
bula šeima jam yra mažiau reikšminga negu gausi šeima, 
Šiuo atžvilgiu savęs varžyti jis nenori, Kaip jo nariai gy- 
vens ateityje, kam jie bus tikę, kam jis jų pats norėtų tu- 
rėti — šitie klausimai buržujaus nekvaršina. Jis pašaukia 
pasaulin naujų būtybių, vedamas malonaus pergyvenimo 
ir nejausdamas atsakingumo už jų likimą. „Buržujus;— 
sako A. J. Durellis,— savo. vaikuose visų pirma regi po- 
justinį pasitenkinimą. Jis anaiptol ne.tam turi vaikų, kad 
tėvynė vėliau turėtų kareivių arba kad Kristus turėtų mo- 
kinių“ 8: Labai dažnai buržujus „mano, kad savo šeimos 
gausingumu jis parodo savo didvyriškumą, ir iš aukšto 
žiūri į tuos, kurių šeimos yra negausingos. Tuo tarpu ge- 
rai ištyręs pats save, jis galėtų „pastebėti, kad šitas jo 
„didvyriškumas“ tikrumoje yra ne kas kita kaip seksua- 
linis palaidumas, kuris moterystę paverčia legalia pros- 
titucija. Buržujaus kūdikiai yra nesivaldymo ir nesiauko- 
jimo vaisiai. Jų didelis skaičius kaip tik rodo buržujaus 
susmukimą seksualinėje srityje: Be abejo,. šeimos negau- 
sumas taip pat gali būti buržuazinio nusiteikimo ženklas, 
kada dirbtinėmis priemonėmis.:arba mechaniniu -apskai- 
čiavimu norima išvengti nepageidaujamos naštos. Bet 
belzebubas neišvaro velnio: Vienas buržuazinis nusitei- 
kimas dar nepateisina kito. Gausi ir tobula šeima yra šei- 
mos idealas. Bet labai dažnai dėl gausumo negalima pa- 
siekti tobulumo. Tuo tarpu. buržujus šitas dvi vertybes 

sukeičia lengva ranka. Jis atsisako tobulumo dėl gausumo 
ir paskui pasiteisina, kad didelės šeimos negalima pada- 
ryti tobulos.. Šitame pasiteisinime byloja neapvaldyto 
seksualinio instinkto balsas. Norėdamas išsilaikyti, bur- 
žujus. nesąmoningai rūpinasi šeimos gausiimu kaip viena 
pagrindine rūšinio išsilaikymo forma. 

Savęs ir rūšies išskleidimo paneigimas padaro buržua: 
ziją menkai reikšmingą istoriniame žmonijos vyksme. Tie- 
sa, istorijai yra reikalingas tam tikras žmonių skaičius. 
Tam tikras plenitudo temporum net skaičiaus atžvilgiu yra 
reikalingas, kad istorija galėtų pasiekti savo galą. Vis 
dėlto skaičius pats vienas, skaičius kaip toks nėra jokia 
vertybė. Egzempliorių didinimas yra tik kopijavimas, o 
kopijavimas nėra kūryba. Naujo žmogaus atsiradimas šiuo 
metu turi visiškai kitos prasmės negu pirmojo Žmogaus 
pasirodymas pasaulyje. Pirmojo žmogaus atsiradimas bu- 
vo nepaprastai naujas ir originalus aktas. Tuo tarpu toli- 
mesnis žmonių gimimas yra tik kartojimas to, kas yra 
įvykę anuo pirmuoju aktų. Žmogaus atsiradimas jo tėvų 
atžvilgiu nėra jokia kūryba. Kūryba yra tik šito žmogaus 
ugdymas. Todėl buržujus, „rūpindamasis atsiradimu, o ne: 
ugdymu, ne tobulinimu, savaime atsistoja šalia kūrybos 
ir tuo pačiu šalia istorijos,. nes istorija iš esmės yra kū- 
ryba. Jis taip pat atsistoja ir šalia istorijos išsimezgimo 
problemos. Istorijoje eina kova tarp gėrio ir blogio. Isto- 
rijos išsimezgimas yra gėrio pergalė antgamtinėje srityje. 
Šitoji gėrio pergalė ateina ne iš masės daugumo, tik iš 
asmenų tobulumo. Istorinė šeimos prasmė glūdi ne tiek 
žmonių skaičiaus didinime, kiek žmogiškos prigimties ir 
žmogiško asmens tobulininie: Šitos tiesos buržuazinė dva- 
sia nesupranta. Sekdama savais instinktais, ji didina žmo- 
nių masę, todėl istorija eina pro josios šalį. Hedonistinis 
buržuaziškumas yra. nevertingiausia žmogiškojo . gyveni: 
mo apraiška. Ji stovi arčiausiai gyvuliškosios srities if 
todėl žmonijos gyvenimui, turi mažiausiai reikšmės. 

2. Utilitaristinis buržujus 


Utilitaristinis buržujus yra artimas hedonistiniam bur- 
žujui. Skirtumas yra tas, kad hedonistinis buržujus dau- 
giau vaduojasi pojūčiais, o utilitaristinis buržujus yra 
daugiau apsprendžiamas proto. Bet abu juodu siekia to 
paties dalyko: patenkinti save ir savo reikalus. Abu juodu 
yra subjektyvistai, individualistai ir net egoistai. Abu juo- 
du rūpinasi individu, o nepaiso visuomenės. Vis dėlto uti- 
litaristinio buržujaus- pakrypimas į medžiagą savotiškai 
venimą. 

Hedonistinio buržujaus vertybių kategorijos yra ma- 
lonumas—nemalonumas. Utilitaristinis buržujus visas ver- 
tybes suskirsto pagal naudingumą —nenaudingumą. Visas 
gyvenimas, visos jojo sritys, net ir aukščiausios, kaip reli- 
gija, mokslas, menas, dora, yra apsprendžiamos naudos 
matu. Vertinga yra tai, kas yra naudinga. Pragmatizmas 
yra utilitaristinio buržujaus pasaulėžiūra. 

Malonumo pakeitimas naudingumu savotiškai keičia 
visą išvidinį utilitaristinio buržujaus nusiteikimą. Kas yra 
vedamas malonumo, to viduje yra vyraujanti jausmų sri- 
tis, nes malonumas, kaip minėjome, priklauso pajautimo 
sferai. Tuo tarpu kas yra vedamas naudingumo, tas turi 
šitą naudingumą suvokti, turi jo ieškoti, turi mokėti jo 
pasigaminti. Praktiškas protas todėl čia ima viršų ir nu- 
slegia jausmo gyvenimą. E. Sprangeris teisingai pastebi, 
kad „naudingumas nėra tas pat, kas ir malonumas. Malo- 
numas reiškia trumpą jausmų padirginimą, kuris yra 
džiaugsmingai pergyvenamas net nepaisant, kad tolimes- 
nėje laiko perspektyvoje jis gali būti kenksmingas. Tuo 
tarpu naudingumas visados atsiremia į teorinį daiktinių 
ir psichologinių gyvenimo sąlygų pažinimą. Todėl spren- 
dimas, kas yra naudinga, kas nenaudinga, yra pagrįstas 
racionalumu“ °. Siuo atžvilgiu hedonistinis buržujus yra 
aklas. Jis eina paskui savo instinktus dažnai be jokios ato- 
dairos. Utilitaristinis buržujus, priešingai, gerai apsidairo 
ir apsigalvoja, kokios sritys ir kokie darbai jam gali būti 
naudingiausi. Todėl E. Sprangeris ir sako, kad „ekono- 

minis Aš yra ne kas kita kaip matąs ir mąstąs biologinis 
Aš“ 10. Proto įtraukimas į savo reikalų sferą hedonistinį 
buržujų paverčia utilitaristiniu buržujumi. Kai hedonistas 
praregi ir pamato, jis tampa utilitaristu. 

Malonumas dažniausiai yra susijęs su pačiu daikto 
pasisavinimu ir su kūno reikalavimų patenkinimu. Papras- 
tai jis nėra išsikovojamas, nes kova žadina nemalonumą. 
Todėl hedonistinis buržujus nėra kovos žmogus. Jis ima 
tai, ką duoda pati gamta. Jis smaguriauja. Visai kitaip 
yra su naudingumu. Naudingumas nėra tiktai vienos gam- 
tos duomuo. Naudingų daiktų kaip tokių gamtoje yra la- 
bai maža. Gamta daugiau duoda malonių daiktų negu 
naudingų. Norint, kad gamtinis daiktas būtų naudingas, 
kia jį sutvarkyti pagal tam tikrą žmogiškąją idėją. Nau- 
dinga vertybė jau yra jungtinis gamtos ir žmogaus pa- 
daras. Todėl utilitaristinis buržujus, norėdamas turėti kuo 
daugiausia naudingų daiktų, yra priverstas pasaulį apval- 
dyti ir palenkti jį sau, nes kitaip neapvaldytas pasaulis ne- 
duotų reikiamos ir laukiamos naudos. Štai kodėl utilita- 
ristinis buržujus yra priverstas kovoti su pasauliu. 
E. Sprangeris sako, kad „grynai ekonomiškai orientuoto 
Aš pasaulėžiūra remiasi nuolatine kova su medžiaga“ !!. 
Utilitaristinis buržujus pasaulį priverčia ir jį taip sutvarko, 
kad jis duotų jam kuo daugiausia naudos. Utilitaristinis 
buržujus yra kovos žmogus. 

Vis dėlto šitoji kova yra savotiška. Su materialiniu 
pasauliu kovoja ir prometėjizmas, ir Krikščionybė. Bet ši- 
tie dvasios tipai stengiasi pasaulį pergalėti išvidiniu būdu, 
patį gamtos principą palenkti dvasios reikalavimams. Tuo 
tarpu utilitaristinis buržuaziškumas bando apvaldyti pa- 
saulį tiktai iš viršaus. Ligi gamtos principo šitas apval- 
dymas nenusileidžia. Gamtos gelmių jis nepasiekia. Jis 
net nėra tikra prasme apvaldymas. Geriau yra jį vadinti 
pasaulio pavergimų žmogaus reikalams. Kadangi šitie rei- 
kalai daugumoje yra utilitaristiniai, todėl ir pasaulis pir- 
moje eilėje yra pavergiamas naudai. Utilitaristinis bur- 


10 Op. cit., 100 p. 
n Op. cit, 101 p. 

žujus apvaldo pasaulį tam, kad tuo būdu jis daugiau su- 
taupytų laiko ir energijos, nes ir laikas, ir energija yra 
pinigai. ; i ay 
Taupumas yra utilitaristinio buržujaus gyvenimo for- 
ma. Buržujus taupo viską: savo sveikatą, savo jėgas, savo 
meilę, savo laiką ir savo pinigus. Neišleisti, kuo daugiau- 
sia surinkti, kuo daugiausia turėti yra pagrindiniai uti- 
litaristinio buržujaus rūpesčiai. Bet šitas buržujaus tau- 
pumas yra psichologiškai ir moraliai visiškai skirtingas 
nuo to, ką mes vadiname taupumo dorybe, Taupumo do- 
rybė yra protingas atsargos rinkimas savo reikalams. Tau- 
pus žmogus neišleidžia dėl to, kad jam to ar kito daikto 
reikia, kad tuo būdu jis apsisaugo nuo šio netobulo pa- 
saulio netikėtybių. Reikalas čia yra taupumo pagrindas 
ir motyvas. Tuo tarpu utilitaristinis buržujus .taupo tam, 
kad pelnytų, ir pelno tam, kad šį tą galėtų pasaulyje reikš- 
ti. Pelnas čia yra taupumo pagrindas, o noras pasirodyti 
ir turėti galios yra taupumo motyvas. Siuo atžvilgiu bur- 
žujus gali daug ko atsisakyti, gali gyventi labai kukliai, 
galį būti net savotiškas asketas, Bet visa yra ne tam, kad 
šitomis priemonėmis jis ugdytų moralinį savo vidaus ver- 
tingumą, bet tam, kad turėtų didesnio pelno ir didesnio 
pasisekimo bei didesnės jėgos. Berdiajevas pastebi, kad 
„klasikinėje buržuazijoje galima rasti tam tikro asketinio 
elemento. Bet buržujus dirba ne sau; jis dirba tam, kad 
padidintų ir pagausintų ekonomines vertybes ir gėrybes“!2. 
Iš tikro charakteringų buržųjų gyvenime galima sutikti 
didelio kuklumo ir net šykštumo pavyzdžių. Bet jie anaip- 
tol nerodo, kad buržuazija būtų iš vidaus atsijusi nuo 
materialinių gėrybių. „Net ir taupumas,— sako Fr. W, Fo- 
ersteris,— daugelio žmonių, kurie sau daug ką paneigia 
ir kurie sunkiai išleidžia pinigus, ne visados yra vertingas 
aukštesne prasme. Dažnai jis yra tik išraiška aukso rin- 
kimo aistros“ S, Taupumas psichologiškai normalus ir mo- 
raliai vertingas yra tik tada, kai jis tarnauja reikalui. Bet 
apie reikalą negalima kalbėti ten, kur yra surinkti tūkstan- 
čiai ir net milijonai. Buržuazinis taupumas yra viena šykš- 
tumo rūšis, charakteringa kiekio meile. Šykštuolis gali my- 
12 Le Christianisme et Ia lutte des classes, 133 p. Paris, 1932. 
33 Lebensführung, 117 p. Zürich u. Leipzig, 1930. 

lėti metalą ir gali mylėti krūvą. Metalo meilė yra senesnis 
dalykas. Ją gražiai čia charakterizavęs E. Hello: „Šykštuo- 
lis turi fizinę metalo meilę. Jis myli auksą ir sidabrą kaip 
tokius, dėl jų pačių. Jis juos myli materialiai. Jis yra jų 
traukiamas. Kontaktas su metalu jį džiugina ir teikia jam 
smagumo. .. Kartais jis aukso gabalus vadina vardais, kar- 
tais glosto. Jų žvangėjimas palietus priverčia jį drebėti“ 4. 
Visai panašiai galima mylėti ir ekonominių gėrybių krūvą. 
Tai yra naujesnioji šykštumo rūšis, charakteringa moder- 
niajai utilitaristinei buržuazijai. Aukso ir sidabro mūsų lai- 
kais privačiame gyvenime yra labai maža. Todėl senoji 
šykštumo forma, kurią gražiai yra aprašęs Hello ir kurią 
yra pajuokęs Molièras, šiandien daugumoje yra pasikei- 
tusi kita rūšimi, būtent krūvos, arba kiekio, meile. Krūva 
utilitaristinį buržujų džiugina ir traukia. Buržujus myli 
kiekį kaip tokį, dėl jo paties. Žinojimas, kad jis turi daug, 
teikia jam smagumo. Savo atramą pasaulyje jis jaučia tu- 
rįs materialinių gėrybių gausume. :Todėl jis jas renka ir 
krauna visiškai nepaisydamas, kad jam jų seniai neberei- 
kia, kad tik labai mažą jų dalį jis panaudoja visuomenės ar 
kultūros reikalams. Savo esmėje šitas gausumo noras yra 
begalinės žmogaus dvasios išraiška. Bet pakreiptas į ma- 
terialinį pasaulį, jis pažemina dvasią ir išjuokia josios be- 
galybę. Dvasios begalybė gali būti patenkinama tiktai vi- 
daus turtingumu. Išviršinė materijos krūva yra tiktai faux 
pas kelyje į dvasios begalybę. 

Pelnas yra utilitaristinio buržujaus gyvenimo tikslas. 
Buržujus gyvena tam, kad pelnytų. Pelno praradimas jam 
reiškia tokią gyvenimo dramą, kurios dažnai jis negali pa- 
kelti. Utilitaristinis buržujus žudosi ne dėl idėjos, ne dėl 
jausmų konflikto, bet dėl materialinio bankroto. Dingus 
pelnui ir pasirodžius nebepataisomam nuostoliui, buržujui 
sykiu dingsta ir jo gyvenimo prasmė. Charakteringa yra tai, 
kad utilitaristinis buržujus stengiasi pelnyti ne dėl reika- 
lo, bet dėl paties pelno. Jis pelno tam, kad pelnytų. Šiuo 
atžvilgiu utilitaristinis buržujus skiriasi nuo bet kurio 
kito žmogaus, kuriam pelnas yra palenktas kokiam nors 
aukštesniam tikslui: mokslui, menui, artimo meilei ir t. t. 
Jeigu buržujus kartais ir skiria pelno dalį minėtiems daly- 

14 L'Homme, 9 p. Paris, 1930. 

kams, tai tik atsitiktiniu būdu. Bet savo ekonominio veiki- 
mo jis neapsprendžia šių dalykų normomis. Jis renka ma- 
terialines gėrybes ne kuriam nors aukštesniam tikslui, bet 
joms pačioms. 

Utilitaristinio buržujaus gyvenimo simbolis yra pinigas. 
Pinigas yra sutartinė, alegorinė vertybė. Pinigu parem- 
tas gyvenimas yra nerealus: tai popieriaus ir skaičių karalys- 
tė. Viskas čia yra suvesta prie tam tikrų sutartinių ženklų, 
prìe tam tikrų alegorijų, kurios valdo visą utilitaristinio 
buržujaus gyvenimą. Pinigas su buržuaziniu nusiteikimu 
yra susijęs iš esmės. Utilitaristinis buržujus tikriausia šio 
žodžio prasme yra pinigo žmogus. Telkdamas materiali- 
nes gėrybes, jas rinkdamas ir taupydamas, buržujus prie- 
mones pastato tikslų vietoje. Niekas negali neigti ekono- 
minių, materialinių gėrybių vertingumo. Savo vietoje ir 
pagal savo prigimtį jos yra reikšmingos ir dažnai žmogui 
net būtinos. Bet visados ir iš esmės jos yra priemonės. 
Naudingumas yra priemoninė vertybė visoje vertybių ska- 
lėje. Jeigu, pasekdami S. Behnu !5, suskirstytume vertybes 
į naudingumą, rasinį kilnumą, gražumą ir šventumą, tai 
visos kitos vertybės, išskyrus naudingumą, gali būti tiks- 
lai: rasinis kilnumas yra tikslas gyviuose, gražumas yra 
tikslas meno kūriniuose, šventumas yra tikslas asmens gy- 
venime. Vienas tik naudingumas niekur tikslas nėra. Nau- 
dingumas yra tik priemonė aukštesnėms vertybėms. Jis 
todėl stovi pačioje paskutinėje vietoje. Tuo tarpu utilita- 
ristinis buržujus šitą vertybę pastato pirmoje eilėje ir ją 
padaro savo gyvenimo tikslu ir šito gyvenimo sričių aps- 
prendėja. Jis sukeičia natūralią vertybių eilę ir kitas verty- 
bes palenkia naudingumui. Pinigas kaip tik šitą sukeitimą 
gražiausiai simbolizuoja. Pinigas yra tiktai priemonė, net 
ir naudingumo sferose. Pats savyje, būdamas sutartinis 
dalykas, jis jokios vertės neturi. Jis tik tarnauja kitoms 
vertybėms. Žmogaus santykis su pinigu, išvidinis žmogaus 
nusistatymas pinigo atžvilgiu yra grynai priemoninis. Zmo- 
gus pasinaudoja pinigu: jis jį išleidžia be jokio gailesčio, 
be jokios simpatijos. „Pinigas yra nešvarus“, — sakydavo 
senieji ekonominės kultūros filosofai. Šitas posakis yra 


15 Pig. Philosophie der Werte. 

gyvas ir šiandien. Jis reiškia, kad priemoninis pinigo cha- 
rakteris yra kažkas neetiška, kažkas nešventa ir net nedo- 
ra. G. Simmelis labai prasmingai veda paralelę tarp pi- 
nigo ir prostitucijos. Kaip prostitucijoje moteris tarnauja 
tiktai gryna priemone, taip lygiai tokia pat priemone tar- 
nauja ir pinigas !6. Todėl utilitaristinis buržujus, paversda- 
mas šitą priemonę savo gyvenimo tikslu, pažemina savo 
asmenį ir savo gyvenimą, kaip gatvės moteris save paže- 
mina prostitucijoje. Utilitaristinio buržujaus tipas yra dva- 
sios išdavimas žemesnio materialinio pasaulio jėgoms. 

Savotiškas yra utilitaristinio buržujaus santykiavimas 
su idealinėmis gyvenimo sritimis: su mokslu, su menu, su 
visuomene ir su religija. 

Realizuodamas savo gyvenime aana vertybę, 
utilitaristinis buržujus visų pirma kreipiasi į mokslą, nes 
mokslas savo laimėjimais labiausiai gali patarnauti nau- 
dingumui. Utilitaristinis buržujus šiuo atžvilgiu yra gana 
gabus. Savo reikalams ir savo ūkiui jis pritaiko visas 
mokslo sritis ir visus jo išradimus. Jau pats pažinimas 
čia yra palenkiamas ūkio tarnybai. Žmogaus pažinimo ak- 
tas, kuris yra pirmas kultūrinis veiksmas, yra panaudo- 
jamas kaip priemonė įsiskverbti į ūkinio gyvenimo gelmes, 
jas pažinti ir apvaldyti. Naudingumas, kaip minėjome, nė- 
ra tiktai vienos gamtos davinys. Jis reikalauja intensy- 
vaus darbo, kuriuo žmogus pavergia pasaulį. Jis reika- 
lauja pažinti gamtos jėgas, susekti jų santykius ir paskui 
jas panaudoti naudai didinti. Mūsų laikai yra tokie, kad 
žmogus savo norų nebegali tobulai patenkinti, vaduo- 
damasis tiktai instinktu. Jam reikia proto veikimo. Jam 
reikia pažinti ir mąstyti. Mūsų dienų ekonominio veikimo - 
būdai yra tokie supainioti, kad jiems ištirti yra steigiamos 
specialios — net aukštosios — mokyklos. Jos dirba labai 
intensyviai, bet ne tiesos, tiktai naudos dėlei. Tiesa čia 
netenka idealinio charakterio ir esti palenkiama utilita- 
ristinėms vertybėms. 

Aukščiausio laipsnio utilitaristinio buržujaus pažini- 
mas yra pasiekęs failorizme. Tailorizmas yra savotiška 
antropologija, arba savotiškas žmogaus mokslas. Jis ty- 


6 Philosophie des Geldes, 413—418 p. Mūnchen u. Leipzig, 51930. 

rinėja žmogaus būtybę, 'jos pradų santykius, jos gyveni- 
mą, kad galėtų žmogų kuo tiksliausiai panaudoti ekono- 
mMiniam vėikimui. Tailorizmas yra tokia sistema, kuri rei- 
kalauja, kad per trumpiausią „laiką būtų padaryta kuo 
daugiausia darbo, išeikvojant kuo mažiausia. energijos. 
Šiam reikalui ir yra tiriamas žmogus. Tailorizmas stengia- 
si surasti; kokiu būdu turi būti tvarkomi žmogaus jude- 
siai, kaip žmogus turi atsistoti, kokiame padėjime turi 
būti atskiri jo organai, kad jų veikimas būtų kuo sėkmin- 
giausias. Be abejo, šitoks žmogaus tyrinėjimas yra davęs 
gerų rezultatų. Amerikoje kai kuriuose fabrikuose, ku- 
riuose buvo įvesta tailoriška darbo sistema, buvo paga- 
minama žymiai daugiau negu kituose. Bet užtat šitas 
didesnis produktingumas buvo pasiektas didesnio žmogaus 
nudvasinimo sąskaita. Tailorizmas žmogų padalina į at- 
skirus veiksmus: kiekvienam organui yra paskirtas atskiras 
darbas. Tuo tarpu žmogus nori būti . visas kiekviename 
darbe. Jokio darbo žmogus nedirba arba tiktai rankomis, 
arba tiktai kojomis. Žmogus yra nepadalinama visuma, 
ir kaip visuma jis reiškiasi kiekviename veiksme. Todėl 
nors iš sykio atrodo, kad toks žmogaus išskirstymas darbą 
palengvina, bet tikrumoje jis jį išsekina ir nuvargina, nes 
žmogaus veiksmus sumechanina kaip .kokios mašinos. 
Zmogus negali pakelti, kad savo darbe jis virsta tiktai 
atskirų judesių suma. Štai kodėl net ir savo tėvynėje, tai- 
lorizmas nėra persunkęs viso ekonominio gyvenimo. Vis 
dėlto jis yra charakteringa sistema, kuri rodo, kiek paži- 
nimas gali. būti palenktas ūkio reikalams. 

Antras mūsų dienomis suekonominto pažinimo pavyz- 
dys yra reklamos psichologija, kuri jau pradeda virsti spe- 
cialia psichologine disciplina. Kiek tailorizmas yra atrem- 
tas į fizinį žmogaus pradą, tiek reklamos psichologija spe- 
cialiai tyrinėja žmogaus sielą. Jai yra svarbu ištirti žmo- 
gaus psichiką, kad paskui šiuos tyrinėjimus būtų galima 
panaudoti biznio reikalams. Todėl niekas taip gerai ne- 
žino žmogaus silpnybių, žmogaus pasidavimo sugestijai, 
kaip reklamos psichologai. Bet šitos pažintys čia tarnauja 
ne pedagoginiams ar moraliniams, tik ekonominiams 
tikslams. 

Šitie pavyzdžiai rodo, kiek mokslo laimėjimai utilita- 

ristinės buržuazinės dvasios gali būti nuidealinti ir pa- 
versti priemone naudai didinti. Utilitaristinis buržujus ver- 
tina tik tas mokslo pažintis, kurias jis gali panaudoti savo 
reikalui arba pritaikinti ekonominėje srityje. Todėl mūsų 
amžiuje vadinamieji „pritaikomieji mokslai“ kaip tik ir 
yra labiausiai išsivystę. Visa, kas tiesioginiu būdu prak- 
tiškai nėra panaudojama, utilitaristiniam buržujui neturi 
reikšmės. 

Gražumas yra tiesioginė priešginybė naudingumui. Es- 
tetinės vertybės visados yra suprantamos kaip nesuinte- 
resuotos. Estetinis pasigėrėjimas yra nesuinteresuotas pa- 
tikimas, kaip yra pasakęs Kantas. Todėl kur prie esteti- 
nių gėrybių prisijungia utilitarizmas, ten šitos gėrybės 
smarkiai nukenčia. Menas sunkiai gali būti palenktas nau- 
dai. Štai kodėl ir utilitaristinio buržujaus santykiai su 
menu yra savotiški. Estetinę sritį naudai jis palenkia ki- 
taip negu teorinę, 

Utilitaristiniam buržujui menas tarnauja liuksuso vie- 
toje. Liuksusas gali būti suprantamas dvejopai: liuksusas 
yra visa tai, kas nereikalinga pragyvenimui, ir liuksusas 
yra visos tos gėrybės, kurios tarnauja gyvenimui pama- 
loninti. Utilitaristinis buržujus į meną kaip tik ir žiūri šia 
antrąja liuksuso prasme. Visoks menas jam pasidaro pri- 
taikomasis. Pats savyje prasmės jis nebeturi. Menas jam 
atrodo esąs tik išviršinis priedas prie ekonominių gėrybių. 
Todėl utilitaristinis buržujus mėgsta gražinti savo butą, 
savo baldus, savo susisiekimo priemones, savo indus, sa- 
vo drabužius. Kitokios meno prasmės jis nesupranta. Čia 
menas yra palenkiamas kaip priedas ir pagražinimas eko- 
nominei gyvenimo sričiai. 

Iš kitos pusės, menas tarnauja utilitaristiniam buržu- 
jui kaip priemonė pasirodyti ir pabrėžti ekzaominę savo 
vertę arba, kaip Sprangeris pastebi, „pakelti savo kredi- 
tą“ V. Utilitaristiniam buržujui rūpi ne tik turėti ekono- 
minės galios, bet šią galią parodyti iš viršaus. Menas 
šiam reikalui virsta nebloga priemone. Štai kodėl utilita- 
ristinių buržujų pasaulyje mes randame nemaža meno 
mecenatų, kurie neturi jokios meniškos nuovokos. Jie glo- 


17 Lebensformen, 151 p. 

boja meną ne dėl jo paties, bet dėl to, kad šitais savo žy- 
giais jie palaiko savo ekonominį kreditą visuomenėje. 
Galop menas gali būti ir tiesioginis pelno šaltinis. 
Prekyba estetinėmis gėrybėmis šiandien yra gana plati 
ir gana pelninga. Todėl utilitaristinis buržujus mielai eina 
į šią sritį. Tai meno pirklio tipas. Jis turi daugiau meniš- 
kos nuovokos negu meno mecenatas. Bet šią nuovoką jis 
naudoja biznio reikalui. Taip pat toks meno pirklys ne 
kartą savo reklama išgarsina tokius kūrinius, kurie patys 
savyje yra labai vidutiniškos vertės. Jis taip pat nesi- 
drovi falsifikatus ir kopijas laikyti ir pardavinėti kaip 
originalus, 

Visuomeninėje srityje naudingumas reiškiasi egoizmu. 
Utilitaristinis buržujus yra egoistas. Jis žiūri tik savęs 
ir savo reikalų. Išlaikyti savo gyvenimą jam yra pagrin- 
dinis rūpestis. Todėl jo santykiai su visuomene yra visiš- 
kai kitokie negu kitų. Su visuomene jis santykiauja tik 
tiek, kiek jam iš to yra naudos. Socialinės meilės ryšys 
jam yra nežinomas. Žmonės jam atrodo tiktai kaip ekono- 
minių gėrybių naudotojai, gamintojai ir tarpininkai tarp 
vienų ir kitų. Utilitaristinis buržujus artimo meilės dėsnio 
nesupranta. Dar labiau jam yra nesuprantamas šios mei- 
lės mastas: „mylėk savo artimą kaip pats save“. Savo 
meilę jis gali laikyti tiktai panašia į artimo meilę. Bet 
efektyvaus lygumo matas utilitaristiniam buržujui yra 
utopija. Net psichologiškai jis to nepajėgia suprasti. 

Dar labiau jam yra nesuprantamas karitalyvinis vei- 
kimas socialinėje srityje. „Karitatyvinis nusistatymas, — 
pastebi Sprangeris,— nepriklauso uždarai ekonominei sis- 
temai“, nes „laisvas atsisakymas turto kito naudai yra 
neekonomiškas“ !8. Jei utilitaristinis buržujus ką nors ki- 
tam duoda, tai tik dėl to, kad ir šis jam kuo nors atsily- 
gintų. Todėl, pasak Sprangerio, „tik egoizmas ir mutua- 
lizmas yra socialinio nusistatymo pirmykštės ūkinės eko- 
nominės formos“ !?, Čia mes galime suprasti, kodėl mūsų 
dienų karitatyvinis veikimas kaip tik daugiausia kliūčių 
patiria iš ekonomiškai utilitaristiškai nusiteikusių žmo- 

18 Op, cit, ibid, 

1 Ibid. 

Jeigu nuo išvidinio nusiteikimo ir veikimo eisime prie 
visuomeninės srities objektyvinių gėrybių, ir čia rasime, 
kad utilitaristinis buržujus stengiasi visuomenines insti- 
tucijas pavergti ekonominiams savo reikalams. Pradedant 
valstybe ir baigiant organizacijomis, viskas šiandien yra 
didelėje ūkio įtakoje ne ta prasme, kad ūkis yra visų vi- 
suomeninių institucijų materialinė atrama, bet ta prasme, 
kad visos visuomenės institucijos yra verčiamos tarnauti 
ūkiui ir kad jų vertė šita tarnyba yra matuojama. Reika- 
lavimas, kad valstybė saugotų individualius interesus, 
kad ji nevaržytų privatinės iniciatyvos, tikrumoje yra ki- 
lęs iš utilitaristiško buržuazinio nusiteikimo. Apie valsty- 
bės nesikišimą į aukštesnę dvasinę asmeninę sferą pradėta 
kalbėti tiktai paskutiniais metais. Tuo tarpu visa demok- 
ratinės valstybės filosofija yra išaugusi iš utilitaristinio 
buržujaus. Kapitalizmas ir demokratija eina ranka ran- 
kon. Kapitalizmas yra utilitaristinio nusiteikimo susikris- 
talizavimas ūkio srityje, o demokratija — to paties nusi- 
teikimo susikristalizavimas visuomenės srityje. Valstybė 
čia paverčiama individualinių interesų saugotoja, o šie 
interesai tikrumoje yra ekonominiai utilitariniai interesai. 
Po jų priedanga vyksta valstybės gyvenimas, jos politika, 
jos tvarkymas ir net jos ateitis. 

Religija nuo naudingumo yra dar labiau nutolusi negu 
menas. Todėl tiesioginiu būdu panaudoti ją utilitaristi- 
niams tikslams yra beveik neįmanoma. Vis dėlto utilita- 
ristinis buržujus randa kelią ir į šią sakralinę sritį. Jis 
įjungia ją į ekonominę sritį, savotiškai išaiškindamas re- 
ligijos prasmę ir jos platinimą panaudodamas ekonomi- 
niams interesams. 

Labai dažnai religija yra aiškinama kaip naudinga 
vertybė. Mes ne kartą girdime sakant, kad visas žemės 
gyvenimas, visos mūsų sistemos sugriūtų, jeigu nebūtų 
religijos; kad religija padedanti žmogui gyventi, saugo- 
janti jo turtą, jo sveikatą, jo gyvybę, todėl verta esą jos 
laikytis ir ją praktikuoti. Tai yra buržuazinis apskritai ir 
specialiai utilitaristiškas buržuazinis religijos supratimas. 
Čia religija yra paverčiama naudinga priemone žemiškam 
gyvenimui palaikyti. Čia ji yra matuojama naudos matu: 
religijos reikią dėl to, kad ji yra naudinga. Objektyvinis 

religijos charakteris yra nustumiamas į antrą vietą arba 
net visiškai pamirštamas. Utilitaristinis buržujus, viską 
vertindamas nauda, neužmiršta šio mato pritaikyti ir reli- 
ginei sričiai. 

Antras dalykas, kuriame pasireiškia utilitaristinio bur- 
žujaus brovimasis į sakralinę sritį, yra religijos platini- 
mas. Visa misijų istorija yra perpinta lyg kokia raudona 
gija utilitaristinio buržujaus pastangomis paskui religijos 
skelbėjus siųsti pirklius, steigti fabrikus, pavergti žmo- 
nes ir juos išnaudoti. Šios pastangos buvo žymios praei- 
tyje, jos yra žymios ir dabartyje. Jeigu daugelyje šalių 
misijos sunkiai vyksta, tai dėl to, kad prie jų kaip kokie 
parazitai yra prikibę ekonominiai utilitaristinių buržujų 
reikalai. Misionierių idealizmas yra griaunamas paskui 
juos einančio ekonominio slogučio, kuris atgraso žmones 
nuo naujos religijos principų. Utilitaristinis buržujus šiuo 
atžvilgiu su priemonėmis nesiskaito: viskas jam yra gera, 
kas tik gali duoti didesnio pelno. Todėl jis paskui misio- 
nierius siunčia degtinę kaip Meksikoje, strichnina užnuo- 
dytą avieną kaip Ugnies Žemėje, vergų pirklius kaip Af- 
rikoje. Be abejo, tokiu atveju negalima tikėtis, kad religijos 
skelbimas duotų bent kiek geresnių vaisių. Šiuo atžvilgiu 
utilitaristinis baltosios rasės. buržujus yra padaręs sun- 
kių šventvagystės nuodėmių, už kurias jam reikės kada 
nors labai sunkiai atgailėti. 


III. BURŽUAZINĖS DVASIOS PRIEšGINYBĖS 
1. Bolševizmas 


Marksizmas suskirstė visuomeninį žmonijos gyvenimą 
į dvi pagrindines klases: proletarų ir buržujų, manyda- 
mas, kad proletariatas, arba darbininkų klasė, yra amži- 
nas buržuazijos priešas, arba esminė jos priešginybė. 
Faktiškai gyvenimiško priešingumo tarp proletaro ir bur- 
žujaus esama nemaža. Surevoliucinta darbininkų minia 
skelbia kovą buržuazijos sluoksniams, juos žudo, naikina 
jų turtą, atima jų vietas, patys jas užimdami ir patys šį 
turtą pasisavindami. Charakteringai yra sakoma, kad 
buržujų metas baigiasi ir kad prasideda darbininkų perio- 

das, kurio metu buržujus pakeis proletarai. Tai yra gyve- 
nimiška tikrovė. Bet jau pro ją kyšo prasminga mintis, 
kad tarp proletariato ir buržuazijos tikrumoje vyksta var- 
žytinės už tą pačią žemę, už tą patį įsigyvenimą šioje tik- 
rovėje. Tiktai buržuazija jau yra įsigyvenusi, o proleta- 
riatas nori įsigyventi. Kova tarp proletariato ir buržuazi- 
jos anaiptol nėra principinė, nes tai yra kova už sotų, 
gerą pragyvenimą. 

Proletaras, arba darbininkas, nėra atskiras dvasios ti- 
pas. Jis yra tiktai istorinių sąlygų padaras. Jis gali būti 
ir labai dažnai esti buržuazinės struktūros žmogus. Labai 
dažnai proletaro siekimas kaip tik ir yra virsti buržujumi. 
„Darbininkas,— sako  Berdiajevas,— puikiai gali virsti 
buržujumi. Jo' pasąmonėje glūdi buržuazinių instinktų, 
kaip pakankamai parodė Europos socialinis darbininkų 
sąjūdis“ !. Iš tikrųjų mūsų dienų proletariatas kovoja už 
tuos pačius dalykus, kaip ir buržuazija: pagerinti savo pa- 
dėjimą, sustiprėti ekonominiu atžvilgiu, turėti reikšmės ir 
įtakos viešajam gyvenimui, gerai pelnyti, gerai gyventi 
ir t. t. Juos neskiria ideologiniai nusistatymai, bet tik tu- 
rinčiojo ir neturinčiojo psichologija. Stai kodėl A. J. Du- 
rellis ir sako, kad „darbininkas arba žmogus, gyvenąs tik- 
tai iš savo 'uUždarbio, tikras proletaras, norįs pagerinti sa- 
vo padėjimą, tapti savininku, susitaupyti iš šitos nuosa- 
vybės, kuo greičiausiai naudotis savo renta, stengdamasis 
kuo greičiausiai nusikratyti savo darbu ir galutinį savo 
veikimo tikslą matydamas ramiame be vargo gyvenime, — 
šitoks darbininkas yra tikras buržujus“ ?. 

Todėl marksizmo proletariatas, kaip priešginybė bur- 
žuazijai, yra tiktai fiktyvinė priešginybė. Proletaras ir bur- 
žujus labai dažnai priklauso tai pačiai kategorijai, ir dėl 
to realios priešginybės juodu sudaryti negali. Buržujus 
tikrumoje yra tiktai praturtėjęs proletaras, kuriam, kaip 
sakoma, gyvenime pasisekė. Bet tai nėra jokia esminė at- 
maina. Buržujaus psichika yra darbininko psichika. Bur- 
žujaus gyvenimo būdas ir jo santykis su turtais yra dar- 
bininko būdas ir darbininko santykis. Tai galima pastebėti 


! Christianisme et la lutte des classes, 60 p. 
2 Essai sur les mentalités contemporaines, 3 p. 

ypač Amerikoje, kur buržuazija yra mažiau tradicinė kaip 
Europoje ir kur josios bruožai dar nėra taip nusitrynę. 
Buržuazija čia kyla iš darbininkų sluoksnių ir kinta tik 
savo paviršiumi. Šitie praturtėję darbininkai velkasi nau- 
jus brangius kostiumus, statosi liuksusinius viešbučius, 
restoranus ir lošimo klubus. Jie patys steigia fabrikus ir 
išnaudoja tuos, kurie neturėjo gabumų arba laimės pra- 
simušti. Buržujus iš tikro yra darbininkų priešas, bet ne 
todėl, kad jis turėtų kitokią dvasinę struktūrą, tik todėl, 
kad jis naudojasi turinčiojo teise: beati possidentes! 

Štai kodėl proletariatas savo prigimtimi nėra tikra 
buržuazijos priešginybė, ir jam nėra skirta buržuaziją nu- 
galėti. Jis kovoja su buržuazija tik kaip su socialiniu savo 
konkurentu, nes abu siekia užimti tą pačią vietą. Mark- 
sistinė filosofija, kaip jau įvade buvo sakyta, neturi idea- 
lizmo, nes ji yra „duonos filosofija“. Nei buržujus, nei 
proletaras nėra prometėjiški tipai. Jų kūryba pasilieka 
visados tik primityviame laipsnyje, Jie gyvena tik duona. 
Proletaras taip gyventi dažnai yra priverstas. Buržujus 
šią prievartą yra legalizavęs. Abu juodu yra miesčioniškos 
kultūros žmonės. Kūryba dėl kūrybos, dėl visuotinių in- 
teresų jiems abiem yra svetima ir nesuprantama. Kultū- 
ros tragiką juodu abu jaučia labai silpnai. Šitie žmonės 
taip pat gali pagimdyti „nuodėmės milžinų“, jeigu kalbė- 
sime Windelbando žodžiais. Bet šitie milžinai yra tamsūs: 
tai sukčiai, išeikvotojai, mergaičių pardavinėtojai ir silp- 
nesniųjų spaudėjai, Jie nė iš tolo nėra panašūs į Rene- 
sanso nusidėjėlius ir istorines pabaisas, kaip Macchiavelli 
arba Cesare Borgia. Nuodėmė taip pat turi savo kilnumą 
ir savo žemumą. Idėja gali būti demoniška, bet ji nie- 
kados nėra skanios duonos kąsnis. 

Pirmutinis tikras buržuazijos priešas yra bolševizmas. 
N. Berdiajevas, spręsdamas komunizmo problemą, neski- 
ria marksizmo ir bolševizmo, Tai yra netikslu. Tiesa, bol- 
ševizmas yra išaugęs iš marksizmo. Bet jis sukūrė vįsiš- 
kai kitokį žmogaus ir kultūros tipą negu marksizmas. Kiek 
marksistinįs žmogus esmingai yra „duoninis žmogus“, 
tiek bolševistiniame žmoguje vėl atgyja idealistinis nusi- 
statymas. Berdiajevas liudija, kad „buržuazinis krikščio- 
niškosios istorijos tarpsnis mažiau žadino energijos ir 

pasiaukojimo dvasios negu šiandieninis komunizmas. .. 
Nuoširdus entuziazmas ir besąlyginis atsidavimas, kurį 
parodo sovietų jaunimas, yra nepaneigiamas faktas, kurio 
negalima paslėpti. Tai patvirtina ir toji energija, kuri pa- 
traukė komsomolcus į piatiletkos realizavimą“ *. Tas pats 
Berdiajevas teigia, kad bolševizme „kiekvienas jaunuolis 
jaučiasi esąs naujo pasaulio statytojas“ *. Bolševizmas 
kaip tik peržengia utilitaristinį marksizmo materializmą. 
Marksizmas ekonominius žmogaus reikalus dar vadino 
tikru vardu. Jis dar buvo per daug suaugęs su praeities 
vertybių tvarka ir todėl medžiagos dar nepakėlė ligi aukš- 
čiausio laipsnio. Marksizme medžiaga dar yra tikra me- 
džiaga. Tuo tarpu bolševizmas nuėjo daug toliau. Jis pa- 
darė esminių marksizme pakeitimų. Marksizmo centras 
buvo dar žmogus, tiesa, žmogus utilitaristas, žmogus bur- 
žujus, bet žmogus, kuris gamtos turtus naudoja sau ir 
savo reikalams. Bolševizmas šitą centrą esmingai pakeitė. 
Bolševizmo filosofijos ir pasaulėžiūros centras jau yra ne 
žmogus, bet medžiaga kaip tokia. Čia ne medžiaga tar- 
nauja žmogui, bet žmogus tarnauja medžiagai, tikriau 
sakant, medžiagos idėjai. Bolševizmo proletaras nėra pa- 
prastas marksistinis darbininkas, kuris kovoja už ekono- 
minę savo egzistenciją. Bolševizmo darbininkas visų pir- 
ma yra medžiagos idėjos pranašas ir skelbėjas. Ar ekono- 
minis gyvenimas pagerės, ar ne, bolševizmui ir bolševis- 
tiniam žmogui ne taip jau labai rūpi. Svarbiausias jo 
uždavinys yra išplėsti pačios idėjos viešpatavimą ir ja 
persunkti visą pasaulį. Bolševizmas yra palikęs subjek- 
tyvinį marksizmo bruožą ir virtęs idėjos skelbėju. Me- 
džiagos idėja reikalauja aukų, kaip ir kiekviena kita idėja. 
Ji absorbuoja asmenį ir visą jo gyvenimą. Asmuo bolše- 
vizme nieko nereiškia. Bolševistinė idėja persunkia visą 
jo kuriamą kultūrą ir viską palenkia josios reikalavimams. 
Bolševizmas sunaikina dvasinį ir religinį idealizmą, kad 
padarytų vietos materialistiniam idealizmui. Materijos 
idėja yra tokia pat galinga ir taip pat gali valdyti gyve- 
nimą, kaip Dievo idėja teocentrizme arba žmogaus idėja 
antropocentrizme. Bolševizmas jau nebėra ekonominis uti- 


$ Problème du communisme, 17 p. Paris, 1933, 
* Op. cit, 34 p. 

litarizmas, bet ekonominis idealizmas: Jis vėl parodo, kad 
kultūros vyksmas yra valdomas ir vedamas idėjos. Beidė- 
jinis marksizmo charakteris čia jau išnykęs. „Komunistus 
galima pulti, — sako Berdiajevas,— kaip idėjų žmones, bet 
ne kaip žmones be idėjos“5. Medžiagos idėja yra jų gy- 
venimo bei veikimo pagrindas: Ji juos įkvepia, ji juos ska- 
tina ir palaiko. | 2 TE 

Bet bolševizmas yra net daugiau negu tik ekonominis 
idealizmas. Jis yra savotiška materijos religija. Bolševiz- 
mas anaiptol nėra deistinis, vadinasi, toks, kuris Dievu 
visiškai nesirūpina. Toks buvo marksizmas. Bolševizmas 
yra satanistinis, vadinasi, toks, kuriam Dievas rūpi žymiai 
labiau negu daugeliui krikščionių. „„Komunizmas,— sako 
Berdiajevas,— ir teorijoje, ir praktikoje yra dvasinės ir re- 
liginės tvarkos apraiška. ... Griežtai socialinė sistema bū- 
tų galėjusi pasilikti religijai neutrali. Komunizmas, prie- 
šingai, pasirodė panašus į kitas religijas. Jis turi savyje 
ištisą etiką. Jis nori išspręsti pagrindines gyvenimo pro- 
blemas. Jis turi savų dogmų, jis skelbia savą katekizmą, 
jis turi net“ savo kulto pradmenų. Sielose, į kurias jis 
kreipiasi, jis nori pažadinti entuziazmo ir aukos dvasios... 
Nepaprastoje energijoje, kuri iš jo veržiasi, mes randame 
kažkokį tos pirmykštės religijos elementą, glūdintį žmo- 
gaus širdyje ir amžių eigos išvystytą. Tai yra religinė 
energija sielų, kurios yra bolševizmo pasiųstos ateistinės 
propagandos tarnybon. ... Komunizmas persekioja visas 
religijas, nes jis pats yra religija. Būdamas vienintele tik- 
ra religija, jis negali pakęsti šalia savęs jokios klaidingos 
religijos. Jis yra religija, kuri stengiasi įsikūnyti jėga ir 
prievarta, nepaisydama žmogaus dvasios laisvės. Jis yra 
šio pasaulio karalystės religija, galutinis antgamtinės tik- 
rovės neigėjas, neigėjas kiekvieno dvasingumo. Šitame 
punkte. . . jo materializmas įgyja mistinio pobūdžio. ... Ko- 
munistinis ateizmas nėra laicistinis sąjūdis, sąjūdis lais- 
vos minties. Jis laiko save autentiškų kultu ir nepakenčia 
šalia savęs jokio kito kulto. Jis reikalauja religinės pa- 
garbos proletariatui, kaip Dievo išrinktajai tautai. Jis 
sudievina socialinį kolektyvą, pašauktą pakeisti tikėjimą 
a. S S NS LAST O E 

į Dievą tikėjimu į žmogų. Ir šitas socialinis kolektyvas 
tampa vieninteliu doros subjektu, dorinių dėsnių autoriu- 
mi ir kiekvienos tiesos sprendėju bei reiškėju. Komuniz- 
mas kuria naują moralę, kuri nėra nei krikščioniška, nei 
humanistiška. Jis turi savą teologiją, jis kuria savą kul- 
tą, pav., Lenino kultas, savą simboliką, savas šventes — 
raudonasis krikštas ir raudonosios laidotuvės. Komunizmas 
turi savą visiems privalomą dogmatiką, savą katekizmą; 
jis smerkia erezijas ir ekskomunikuoja eretikus“ *. Šituo 
savo idėjingumu bolševizmas kaip tik ir darosi buržuazi- 
jos priešginybė. Jis kovoja su buržuazija ne tik kaip su 
„socialiniu luomu, bet su buržuaziniu nusiteikimu, kuris 
neturi idėjų, kuris mėgsta ramybę, gerą gyvenimą, neturi 
pasiaukojimo ir heroizmo dvasios. Bolševizmas mūsų am- 
žiuje yra herojiško gyvenimo būdo atsigavimas, tegul ir 
labai savotiškomis formomis. 

Iš kitos pusės, bolševizmas yra nepaprastai kūrybiškas. 
Per savo vyravimo Rusijoje tarpsnį jis yra sukūręs nuo- 
stabių dalykų. Ar mes imsime ūkio, ar industrijos, ar tech- 
nikos, ar mokslo, ar. meno, ar ugdymo sritis, visur yra 
pasiekta nepaprastų laimėjimų. Nesvarbu, kad šitie lai- 
mėjimai nėra išplitę masėje. Tai tik ir rodo idealistinį 
bolševizmo pobūdį. Bolševizmas rūpinasi daugiau objekty- 
vine kūryba, o ne tiek tuo, kiek šita kūryba pasinaudos 
plati visuomenė. Nematyti kūrybinio bolševikų entuziaz- 
mo ir jo rezultatų būtų neleistinas siauradvasiškumas. 
Galima baisėtis šitos kūrybos priemonėmis, nes joms au- 
kojama yra ne tik žmogaus sveikata ir gyvybė, bet ir do- 
ra, ir sąžinė, ir laisvė. Vis dėlto bolševizmo kūryba yra 
kūryba tikra prasme. Kūrybinis žmogaus -genijus čia iš- 
siverčia baisiu, bet triumfališku būdu. Šiuo atžvilgiu bur- 
žuazija nė iš tolo negali susilyginti su bolševizmu. Bur- 
žuazijos nekūrybiškumas, neoriginalumas ją palieka bol- 
ševizmo užpakalyje. Pasaulio istorijos vyksme bolševiz- 
mas yra žymiai reikšmingesnis ir vertingesnis reiškinys 
negu buržuazija. Būdamas savo esmėje idealistinio ir net 
mistinio pobūdžio, jis pasidarė moderniame gyvenime ne- 
paprastas fenomenas, kurio galią patirs tiktai tolimos 


š Op. cit, 15—16, 42, 93 p. 

kartos. Bet jau ir šiandien galima pastebėti, kad bolševiz- 
me atgema žmogaus dvasios herojiškumas, kad ekonomi- 
niai reikalai užleidžia vietą idėjiniams reikalams. Iš mies- 
čioniško buržuazinio nusiteikimo žmogus žengia prie kul- 
tūrinės dramos pajautimo. Bolševistiniame pasaulyje au- 
ga naujas kultūros ir žmogaus tipas, kuris yra visiškai 
kitoks negu buržuazinis?. Idealizmas ir kūrybiškumas jį 
skiria nuo pirklių ir bankininkų tipo. Marksizme žmogus 
buvo homo faber. Bolševizme jis vėl pasidaro khomo crea- 
tor. Tuo bolševizmas prisišlieja arčiau krikščioniškosios 
antropologijos negu marksizmas, nes žmogus kūrėjas yra 
pagrindinė krikščioniškosios antropologijos tezė. Be abe- 
jo, bolševizmas yra tragiškas pats savyje. Bet jo tragika 
yra kitokia negu buržuazijos. 


2. Aristokratija 


Žodis „aristokratija“ yra suprantamas dvejopai. Juo 
yra vadinama tam tikra visuomeninė žmonių klasė, kuri 
savo privilegijomis, savo gyvenimo būdu, savo turtais 
skiriasi nuo liaudies ir nuo miestelėnų arba buržuazijos, 
šią pastarąją suprantant taip pat visuomeninio luomo 
prasme. Iš kitos pusės, aristokratija yra vadinamį prana- 
šesnės dvasios žmonės, kurie savo gyvenimu tarnauja 
aukštesnėms vertybėms, materialines gėrybes laikydami 
tiktai priemonėmis dvasinėms vertybėms realizuoti. Aris- 
tokratija kaip visuomeninė klasė ir aristokratija kaip tam 
tikras dvasios kilnumas gali sutapti ir neretai sutampa. 
Bet gali būti tarp jų ir skirtumo. Vis dėlto abiem atvejais 
aristokratija yra buržuazijos priešginybė. 

Aristokratas, kaip visuomenės klasės atstovas, skiriasi 
nuo buržujaus ne savo turtų gausumu, bet tuo būdu, ku- 
riuo jis šiuos turtus įsigijo ir kuriuo jis juos vartoja. 
Aristokrato turtingumas yra paveldėtas. Jis yra pratur- 
tėjęs ne ekonominiu veikimu, ne bizniu ir ne kokiu nors 
profesiniu darbu, Aristokrato turtų šaltinis yra praeities 
karai. Jo praturtėjimo įrankis yra kardas. Aristokratas 


a ppppsrprr—„<„+<+„į,„0ę;1 2, 
? Plg. H. Iswolski. Der neue Mensch im Russland von heute, 

neturi tų ekonominių dorybių, kurias W. Sombartas laiko 
buržuazinės dvasios dorybėmis, kaip taupumas, apdairu- 
mas, apskaičiavimas ir t. t. Ekonominė aristokrato padėtis 
yra susijusi ne su jo asmeniniu darbu, bet su jo protėviais, 
su praeitimi, su paveldėjimu, su jo giminės istorija. Aris- 
tokrato gyvenimą valdo ne ekonominis, bet vitalinis rasi- 
nis principas. Čia kilmė turi lemiančios reikšmės. Todėl 
administruodamas savo turtus, aristokratas gyvena sau 
pačiam, savo asmeniui, bet jokiu būdu ne ekonominiams 
savo reikalams. Aristokratas yra iškilęs aukščiau už savo 
turtus. Jis juos net niekina. Aukso veršis niekados nėra 
buvęs aristokrato dievas. Tiesa, ir jis gali jį garbinti, Bet 
tokiu atveju jis nustoja buvęs aristokratas. 

Tuo tarpu buržujaus turtų įsigijimo ir valdymo būdas 
yra visiškai kitoks. Buržujaus turtai yra jo paties arba jo 
tėvų asmeninio darbo ir asmeninių pastangų vaisius. Si- 
tos pastangos buržujaus gyvenime yra ne riteriškos aris- 
tokrato pastangos, ne narsumas, garbingumas, drąsumas, 
bet specifiškai ekonominės pastangos: prekiavimas, apsu- 
krumas, sugebėjimas panaudoti momento aplinkybes ir t. t. 
Aristokratas gali kariauti sykiu su buržujumi. Bet šito 
kariavimo pobūdis bus kitoks. Aristokratas kariauja dėl 
garbės ir dėl pergalės. Buržujus kariauja dėl turto. Aris- 
tokratų kovos yra kovos dėl prestižo. Buržųjų kovos yra 
kovos dėl rinkų. Aristokratas ir buržujus abu gali pavergti 
pasaulį. Bet aristokratas jį pavergia kardu. Buržujus jį 
nugali pramone ir prekyba. Aristokrato simbolis ir jo tvir- 
tumo atrama yra pilis. Buržujaus simbolis ir jo išsilaiky- 
mo pagrindas yra bankas. Štai kodėl buržujaus santykis 
su turtais yra kitoks negu aristokrato. Buržujus gyvena 
ne sau, ne savo asmeniui, bet savo turtams. Jis juos myli, 
jis jais rūpinasi, jis visas prigimties galias ir visus ga- 
bumus panaudoja jiems palaikyti ir padidinti. Buržujus 
savo gyvenime nėra savarankiškas. Jis gali būti net mi- 
lijardierius. Bet dėl to jis nė kiek ne mažiau rūpinasi, nė 
kiek ne mažiau „neturi laiko“. 

Toks išvidinis skirtingas nusistatymas ekonominių gė- 
rybių ir jų naudojimo atžvilgiu padaro aristokratiją, kaip 
visuomeninę klasę, nesutaikoma buržuazijos priešginybe. 
Aristokratas nemėgsta buržujaus kaip nekilnaus, žemo 

žmogaus, nes jis yra pasinėręs materialiniuose reikaluose. 
Buržujus nekenčia aristokrato dėl jo išdidumo ir dėl jo 
ekonominių dalykų nepaisymo. Istorijoje šitoji dviejų luo- 
mų neapykanta yra aiškiai jaučiama, ir kai kuriose šalyse 
ji išauga net į atvirą kovą. š 

Dar didesnis ir dar esmingesnis buržuazijos priešas yra 
dvasios. aristokratija. Jeigu kilmės aristokratija kovoja su 
buržuazija išviršinėmis - priemonėmis, tai dvasios aristo- 
kratija susikerta su buržuaziniu nusiteikimu žymiai giliau 
ir žymiai radikaliau. Buržuazija, kaip dvasios kryptis že- 
.myn, neišvengiamai sueina į. koniliktą.su kiekviena kita 
dvasios kryptimi, kuri nepasitenkina tuo, kas yra regima 
bei apčiuopiama, bet kuri šią tikrovę stengiasi perkeisti 
pagal amžinąsias idėjas: Dvasios aristokratija ir dvasios 
buržuazija gyvena amžinoje :nesantaikoje, Tai yra žymiai 
gilesnė nesantaika negu socialinė priešginybė tarp bur- 
žuazijos ir kilmės aristokratijos: Aristokratija, kaip visuo- 
meninė klasė, dažnai išsigema, užsidaro siaurame ratelyje 
ir teisėtai.sulaukia savo galo. Buržuazija tuomet jai ateina 
kaip istorijos sprendimo vykdytoja; Taip buvo prancūzų 
revoliucijos metu, taip buvo Rusijoje, taip esti visados, 
kai tik aristokratija iškreipia aukštą savo paskyrimą. Bet 
aristokratija kaip dvasinis žmogaus kilnumas žadina daug 
gilesnę buržuazijos neapykantą negu išsigimusi kilmės 
aristokratija. Buržujus- instinktyviai nekenčia jokio aukš- 
tesnio polėkio, kuris kelia jame nerimą, kuris žadina jį 
siekti, jo nuomone, nerealių ir nerealizuojamų dalykų. Dva- 
sinė aristokratija ir dvasinė buržuazija rymo ant visiškai 
kitokių metafizinių pagrindų, ant visai kitokios pasaulė- 
žiūros ir kuria visai kitokias kultūras. Buržuazijai, kaip 
minėjome, regimoji realybė yra tikroji žmogaus gyvenimo 
vieta. Aristokratijai ji yra tik tamsus požeminis passage. 
Buržuasinė pasaulėžiūra yra atremta į daiktą, aristokra- 
tiné —į idėją. Buržuazinė kultūra yra realinė, aristokra- 
tinė — simbolinė. Dvasios aristokratija niekados nepasi- 
tenkina kultūros laimėjimais, nes tikrumoje jie yra tik 
simboliai. Mokslas yra tik tiesos simbolis. Dora yra tik 
gėrio simbolis. Menas yra tik grožio simbolis. Tuo tarpu 
žmogaus dvasiai, palinkusiai į absoliutinę būtį, simbolių 
niekados nepakanka. Ji nori tikros ir tobulos realybės. 

Kultūra yra vertinga tik tiek, kiek ji dalyvauja visos bū- 
ties perkeitime ir kiek ji pati šitą perkeitimą vykdo. 

Tuo tarpu buržuazijos nusistatymas kultūros atžvilgiu 
yra visai kitoks. Buržuazijai kultūra yra ne simbolis, bet 
realybė. Tiesa, buržuazija taip pat sielojasi dėl kultūros 
netobulumo. Bet ji šito netobulumo priežasčių ieško kul- 
tūros periferijoje ir tikisi jį pataisyti. Buržuazija tvirtai 
tiki į kultūros pažangą ir gyvenimo ištobulinimo laukia 
jau šioje tikrovėje. Esminė kultūros tragika buržuazinei 
dvasiai yra nesuprantama. Kultūros krizės problema atsi- 
randa ne buržuazijoje, bet aristokratijoje. Buržuazija jau- 
čia ekonominę krizę, bet ji nejaučia mokslo, meno ir do- 
rinio gyvenimo krizės. Ji kovoja su visais tais, kurie kul- 
tūros negalios ieško pačiame žmoguje. Ji pati pasitenkina 
josios ieškodama pasaulinėje konjunktūroje, rinkų su- 
siaurėjime ir politikos pasikeitimuose. Buržuazinė dvasia 
gyvena tradicijomis ir praeitimi. Ateities idėja ir pasaulio 
likimas jai rūpi kuo mažiausiai. Buržuazijos sferos yra 
davusios nemaža istorikų, bet josios nėra davusios pra- 
našų. Ateities koncepcijos ir ateities perspektyvos buržua- 
zijai yra „menkai įtikinančios“. Ateitį visados kuria tik 
aristokratinė dvasia. Buržuazinė kultūra visados yra da- 
barties kultūra: šio laiko, šios vietos ir šių reikalų. 

E. Hello gražiomis antitezėmis yra atskleidęs esminį 
skirtumą tarp aristokratiškos ir buržuazinės dvasios arba, 
kaip jis pats sako, tarp aukštesnio ir vidutiniško žmogaus. 
„Vidutiniškas žmogus, — sako Hello,— kuriam sekasi, pa- 
tenkina aktualius kitų žmonių troškimus. Aukštesnis žmo- 
gus, kuris triumfuoja, patenkina nežinomus žmonijos nu- 
jautimus. Vidutiniškas žmogus gali žmonėms parodyti jų 
pačių dalį, kurią jie pažįsta. Aukštesnis žmogus atsklei- 
džia žmonėms jų pačių dalį, kurios jie nepažįsta. Aukš- 
tesnis žmogus nužengia į mūsų gelmes daug giliau, negu 
mes patys esame pratę nužengti. Jis duoda žodį mūsų 
mintims. Jis yra mums artimesnis, negu mes patys sau. 
Jis mus jaudina ir džiugina kaip žmogus, mus žadinąs 
eiti sykiu su juo pasižiūrėti saulės tekėjimo. Išplėšdamas 
mus iš mūsų namų ir mus vesdamas į savas sritis, jis 
mums kelia nerimo ir sykiu suteikia aukštęsnės ramybės. 
Vidutiniškas žmogus, kuris mus palieka ten, kur esame, 

mums įkvepia mirusios ramybės, kuri nėra rimtis. Aukš- 
tesnis žmogus, be paliovos idealo ir realybės priešginybių 
kankinamas ir draskomas, jaučia geriau negu kas kitas 
žmogiškąją menkybę. Jis labiau jaučia esąs pašauktas į 
idealo žibėjimą, kuris yra visų mūsų tikslas, ir sykiu la- 
biau nuskriaustas seno mūsų vargšės prigimties išsigimi- 
mo. Jis mums perteikia abu šiuos jausmus, kuriuos jis 
kenčia. Jis uždega mumyse būties meilę ir pažadina mu- 
myse mūsų nebūties sąmonę. Vidutiniškas žmogus nejau- 
čia nei didybės, nei menkybės, nei būties, nei nebūties. Jis 
nesižavi nei neskuba. Jis lieka ant priešpaskutinio kopėčių 
laipto, netikęs kopti ir per tingus nusileisti“ 8. Paskutinis 
Hello sakinys yra gražiausia buržuazinės dvasios cha- 
rakteristika: tai dvasia, netikusi kopti ir per tingi nusi- 
leisti, 
3. Krikščionybė 


O. Bauhoteris savo veikale „Die Heimhalung der Welt“ 
yra pasakęs, kad „Bažnyčios atsakingumas už pasaulį, 
mūsų istorinio periodo sukrikščioninimas šiuo metu maž- 
daug sutampa su mūsų gyvenimo erdvės nuburžuazini- 
mu“?. Pasaulio sukrikščioninimas eina per šio pasaulio 
nuburžuazinimą. Mintis yra labai teisinga, nes niekas nėra 
taip Krikščionybei priešingas, kaip buržuaziškumas. Net 
nė prometėjizmas, tegul jis būtų ir griežtai materialisti- 
nis, tiek nekenkia krikščioniškam žmogaus nusiteikimui, 
kiek buržuazija. Prometėjizmas visados palaiko žmogaus 
dvasios didybę ir todėl visados žmoguje palieka kelią į 
prarastą Dievą. Tuo tarpu buržuazija, sunaikindama aukš- 
tą žmogaus paskyrimą, pakerta krikščioniškąjį pradą 
žmogaus sieloje pačiose šaknyse. Daug yra konvertitų iš 
prometėjiško nusiteikimo žmonių. Bet labai nedaug yra 
atsivertėlių iš buržuazijos eilių. Paprastai yra manoma, 
kad buržujus neturi iš ko atsiversti. Jis gyvena paprastą 
natūralų gyvenimą ir todėl nepastebi, kiek jis yra toli nuo 
tikro krikščioniškumo. Šiuo atžvilgiu buržujaus dvasia yra 
akla, ir todėl bet koks atsivertimas yra nepaprastai sunkus. 
Šv. Augustinas yra pasakęs, kad patikimas sau pačiam 

yra atitolimas nuo Dievo: „Aš atitolau nuo Tavęs, nes pats 
sau patikau“. Ir atvirkščiai, nepasitenkinimas pačiu sa- 
vimi, noras kiekvieną kartą peržengti realios savo egzis- 
tencijos ribas yra geriausias kelias į religiją ir į Dievą. 
Tuo tarpu buržujus kaip tik yra patenkintas savimi, Ši- 
tas pasitenkinimas net apsireiškia buržujaus išviršinėje 
fizionomijoje. Todėl perlipti šitą pasitenkinimą ir užkopti 
į tikrojo krikščioniškumo sritis buržujui yra sunkiai įma- 
noma: jis turi tuomet išsinerti iš pagrindinės savo dvasios 
struktūros, jis turi tapti nauju žmogumi, Prometėjui, kuris 
amžinai yra neramus ir nepatenkintas, šitas žygis yra 
žymiai lengvesnis. Štai kodėl ir sakoma, kad prometėjiz- 
mas psichologiškai stovi daug arčiau Krikščionybės negu 
buržuazija. Prometėjizmas kovoja atvirai su Krikščionybe. 
Bet jis daug greičiau pakartoja legendinius žodžius: „Tu 
vicisti, Galilei“, ir daug greičiau suklumpa prieš sugriau- 
tą altorių. Buržuazija su Krikščionybe atvirai nekovoja: 
ji ją tik ignoruoja savo viduje. Ignorancija, nesidomėjimas, 
nesirūpinimas yra tokie ginklai, kurie Krikščionybės nu- 
galėti negali, bet kurie kiekvieną žmogų nuo Krikščiony- 
bės beveik negrįžtamai atitolina. Todėl objektyviai pro- 
metėjizmas reiškiasi kaip Krikščionybės priešas: jis perse- 
kioja Bažnyčią, jis didina kankinių skaičių ir griauna vie- 
šąsias Krikščionybės institucijas. Bet subjektyviai prome- 
tėjiško nusiteikimo žmogus visados ilgisi aukštesnės tik- 
rovės, ir kai jo paties sukurta realybė jo nepatenkina, jis 
dažnai grįžta prie paniekinto ir palikto Dievo. Tuo tarpu 
buržuazija objektyviai dažnai net yra Krikščionybės užta- 
rėja: ji stato bažnyčias, bet tam, kad jose žiovautų ir sva- 
jotų; ji aukoja misijoms, kad pasipelnytų iš klusniais pa- 
darytų vietinių gyventojų; ji sudaro konkordatus, kad įsta- 
tymo forma pridengtų savo nesidomėjimą jokiomis idėjo- 
mis; ji sėdi prie vieno stalo su Krikščionybės atstovais, 
kad mandagiomis frazėmis parodytų „savo prisirišimą ir 
sūnišką atsidavimą“. Visi šitie išviršiniai darbai buržua- 
zijos yra vykdomi lengva širdimi, nes buržuazija nesirū- 
pina tuo, ką šitie darbai reiškia ir kokia yra jų prasmė. 
Buržuazija ta pačia ranka pasirašo pasiaukojimo aktą 
Sv. Širdžiai ir ta pačia ranka deda parašą po įstatymu, 
kuris iš gyvenimo pašalina religiją. Krikščionybės nelai- 

mės kaip tik ir kyla iš šito nuolatinio ir nelemto drauga- 
vimosi su buržuazija. Tai buržuazijai tinka tie aštrūs Kris- 
taus žodžiai, kuriuos Jis kadaise pasakė fariziejams: „De- 
ja jums, Rašto žinovai ir fariziejai, veidmainiai, kurie duo- 
date dešimtinę iš mėtos, dilių ir kmynų, apleidžiate gi 
svarbesnius įstatymo dalykus, teisingumą,. pasigailėjimą 
ir ištikimybę. .. Akli vadai, kurie iškošiate uodą, praryjate 
gi kupranugarį. Deja jums, Rašto žinovai ir fariziejai, 
veidmainiai, kurie kuopiate, kas yra iš -viršaus taurės ir 
bliūdo, viduje gi esate pilni plėšimo ir nešvarumo... De- 
ja jums, Rašto žinovai ir fariziejai, veidmainiai, nes jūs 
panašūs į pabaltintus kapus, kurie iš oro pusės rodosi 
žmonėms labai gražūs, viduje gi pilni mirusiųjų kaulų ir 
visokių puvėsių. Taip ir jūs iš viršaus, tiesa; rodotės žmo- 
nėms teisūs, viduje gi pilni esate veidmainystės ir nedo- 
rumo“ (Mt 23, 23—28). Todėl Bauhoferio minėtas užda- 
vinys, kad pasaulio sukrikščioninimas yra ne kas kita kaip 
jo.nuburžuazinimas, yra nepaprastai sunkus.- 

Buržuazija, žiūrint Krikščionybės akimis, yra ne kas 
kita kaip projaninės srities reiškėja ir atstovė. Tas pats 
Bauhoferis minėtame veikale skiria dvi gyvenimo sritis, 
arba du gyvenimo stiliu: profaninį ir sakramentinį. Pro- 
faninis gyvenimo stilius yra ne kas kita kaip „tos formos 
ir tie pasaulinio buvimo turiniai, kurie nenori nieku kitu 
būti kaip pasauliu, kaip žemiškumu ir šitame pasauliškume 
randa savo pasitenkinimą ir išreiškia savo pilnatvę“ !. 
Tuo tarpu „sakramentinėje gyvenimo tvarkoje žemiški 
daiktai yra ekstatiškai pakeliami prieš dieviškąjį majesto- 
tą“. Kitaip sakant, profaninis gyvenimo stilius yra vi- 
sas šitas neperkeistas pasaulis, kuris tokiu visados nori 
būti ir likti, kuris savo neperkeitimą teigia ir yra juo pa- 
tenkintas. Sakramentinis gyvenimo stilius, priešingai, per- 
keičia šio pasaulio pavidalus ir į šį pasaulį žiūri kaip į 
Dievo perėjimo vietą: transitus Domini. Jeigu dabar paly- 
gintume buržuaziją su visomis josios žymėmis, apie ku- 
rias buvo kalbėta, galėtume aiškiai pamatyti, kad buržua- 
zinis gyvenimo stilius kaip tik atitinka projaninį gyvenimo 
stilių. Buržuaziškumas ir yra ne kas kita kaip tikras ir 

gilus profaniškumas. Būdamas ir pasilikdamas būties pe- 
riferijoje, teigdamas šią tikrovę kaip pastovią savo gyve- 
nimo vietą, buržuaziškumas virsta didžiausiu profanišku- 
mu, kuris yra atitrūkęs nuo bet kokio sakralinio prado, 
nes jis yra atitrūkęs nuo gyvenimo ir būties gelmių. Gy- 
venimo ir būties periferija yra nepašvęsta ir neperkeista. 
Kas pasilieka joje, pasilieka tuo pačiu anapus sakralinės 
srities ir išskiria iš savo gyvenimo sakralinį stilių. 

Čia mes kaip tik susekame giliausią prieštaravimą tarp 
buržuazijos ir Krikščionybės. Buržuazija yra svetima 
Krikščionybei ne tik savo subjektyviu nusiteikimu, kuris 
žmogų psichologiškai padaro netikusį suvokti ir gyven- 
dinti Krikščionybės paslaptis, bet sykiu ji yra svetima 
Krikščionybei ir objektyviniu savo pagrindu kaip profa- 
niškumo atstovė, jojo gyvendintoja ir reiškėja. Krikščio- 
nybės gyvenimo stilius yra iš esmės sakramentinis. Joks 
profaniškumas jokioje srityje čia yra negalimas. Jeigu 
praktikoje jis pasitaiko, tai visados esti laikomas Krikš- 
čionybės žaizda ir nenormalumu. Krikščionis gyvena ir tu- 
ri gyventi sakramentinėje srityje ir sakramentiniu gyve- 
nimo stiliumi, vadinasi, turi stengtis, kad savo veiksmais, 
savo žodžiais ir savo mintimis jis dalyvautų šios profani- 
nės srities pergalėjime, perkeičiant ją pagal dieviškąjį 
pirmavaizdį ir įvykdant joje sakramentinio gyvenimo dės- 
nius, Tuo tarpu buržuazija kaip tik esmingai šitame profa- 
niškume pasilieka. Josios susijimas su žeme, su pasauliu, 
su šia tikrove yra jai ne atsitiktinis, bet esminis. Štai kodėl 
Krikščionybė su buržuazija negali susiderinti ne tik psi- 
chologiniu, bet ir ontologiniu atžvilgiu. Ji gali būti su ja 
susijusi tik istoriniu atžvilgiu, tik dėl laiko ir vietos są- 
lygų, nors šitas susijimas visados yra labai nelaimingas 
ir smarkiai keršija, kaip keršija kiekvienas savo principų 
išdavimas. Todėl Bauhoferis ir sako, kad „buržuazija yra 
krikščioniškai neapipavidalinama medžiaga“ !*. Tai reiš- 
kia, kad Krikščionybė buržuazijos negali panaudoti kaip 
objekto savo misijai. Visi gali priimti Krikščionybės idė- 
jas ir sykiu palaikyti savo dvasinę struktūrą, išskyrus 
buržuaziją, nes josios dvasinė struktūra yra Krikščionybės 
paneigimas. Krikščionybė gali buržuaziją tik pergalėti ir 

12 Op. cit., 258 p. 

išnaikinti. Joks josios jėmimas į sakramentinį savo gy- 
venimą čia nėra galimas. Buržujus tol negali būti krikš- 
čionimi, ko! jis yra buržujumi. Šių dienų buržuazijos is- 
torinis žlugimas gali būti Krikščionybei visais atžvilgiais 
tiktai naudingas. 

Mums čia pat gali paaiškėti, ką reiškia krikščionių 
praktinis susijimas su buržuazija ir Krikščionybės apvil- 
kimas buržuazinėmis formomis. Jeigu buržuazija yra pro- 
faninio gyvenimo stiliaus reiškėja ir vykdytoja, tai susi- 
jimas su ja yra ne kas kita kaip susijimas su profanišku- 
mu. Tai reiškia sakralinio gyvenimo stiliaus nustūmimą į 
antrąją vietą, tai reiškia sakramentinės tvarkos pažemini- 
mą konkrečiame gyvenime ir tai reiškia galop Krikščiony- 
bės dvasios paneigimą. Buržuaziškai besireiškianti Krikš- 
čionybė, vis tiek kieno ji būtų praktikuojama ir atstovau- 
jama — paprasto pirklio ar Romos kurijos, yra tik fikty- 
vinė Krikščionybė. Tik iš viršaus ji dar atrodo esanti Kris- 
taus idėjos vykdytoja. Bet savo gelmėse ji tokia nebėra; 
ji jau yra išdavusi Kristaus mintį ir išsigynusi jos auto- 
riaus. Konkrečiai šitoks sakramentinio gyvenimo stiliaus 
iškeitimas į profaninį apsireiškia gyvenimo sričių atpalai- 
davimu nuo nuolatinio susilietimo su religinėmis paslap- 
timis. Religinis sakralinis pradas net pačių buržuaziškai 
nusiteikusių krikščionių yra padaromas tik siauro būrelio 
principu, tik šventadieniu dalyku, apie kurį geroje drau- 
gijoje nekalbama ir kuris plačioje visuomenėje nesireiš- 
kia. Tai nėra tolerancija. Tai yra atsisakymas. Krikščionių 
kuriamas menas, mokslas ir etinės sistemos nebeturi tos 
krikščioniškosios egzistencijos dvasios, kuri yra ne kas 
kita kaip sakralinė dieviškoji dvasia. Krikščionies darbai, 
jeigu jie neliečia specialiai religinės srities, pradeda nie- 
kuo nebesiskirti nuo nekrikščionies darbų. Krikščioniška- 
sis principas tokių žmonių dvasioje pasilieka kažkur ker- 
tėje: krikščioniškoji dvasia, toji jungtis su antgamtinė 
sritimi, čia nutrūksta, ir iš antgamtinio gyvenimo nebe- 
kyla jėgos ir įkvėpimas žemiškiems darbams. Kas lygina, 
pav., patristikos arba ankstyvųjų vidurinių amžių krikščio- 
nių darbus su dabartinių krikščionių darbais, gali lengvai 
pastebėti, kiek profaniškumas yra įsigalėjęs visuose šių 
pastarųjų žygiuose. 

Jeigu tad Bauhoferis stato Krikščionybei vieną iš pa- 
grindinių uždavinių nuburžuazinti pasaulį, tai šitas pa- 
saulio nuburžuazinimas ir tuo pačiu priartinimas prie 
Krikščionybės dvasios yra galimas tik dviem keliais: 1) 
per ypatingą sakralinio sakramentinio prado pabrėžimą 
ir 2) per laisvą prisiėmimą mysterium crucis. 

Sakralinio sakramentinio prado ir sakramentinio gyve- 
nimo stiliaus pabrėžimas visų pirma turi įvykti pačių 
krikščionių gyvenime, mąstyme ir kūryboje. Krikščionis 
yra išskirtas iš visos būties sąrangos ne tik psichologiš- 
kai, bet ir ontologiškai: jo pati egzistencija yra atremta į 
kitokius principus. Kiek nekrikščionies buvimas pasilieka 
senojo Adomo istorijos periode, tiek krikščionies gyveni- 
mas jau yra įėjęs į visai kitokį istorinį tarpsnį. Jis jau 
dalyvauja Kristaus žygyje ir savo darbais šitą žygį plečia 
laike ir erdvėje. Pasaulio atnaujintas santykiavimas su 
Dievu, įvykęs atpirkimo momentą, kiekvieno krikščionies 
gyvenime yra palaikomas ir plečiamas, įimant vis naujas 
sritis ir naujus pradus. Atpirkimo metu sakramentinis prin- 
cipas nusileido į nuodėmės pavergtą profaninį gyvenimą ir 
pradėjo šitą gyvenimą, kaip Bauhoferis sako, pakelti į 
Dievo majestoto akivaizdą. Krikščionis turi šitą darbą 
tęsti toliau. Todėl suprantama, kad jam šitas sakramenti- 
nis principas turi būti ne vienas iš jo gyvenimo principų, 
bet vienintelis principas, kuris apvaldytų ir persunktų vi- 
sas jo veikimo, mąstymo ir kūrybos sritis. Visa konkreti 
krikščionies egzistencija turi vykti sakralinėje srityje ir 
būti apvilkta sakramentiniu gyvenimo stiliumi. Tik tokiu 
būdu krikščionis užskleis savo vidų buržuazinės dvasios 
įsigalėjimui ir panaikins savyje šitos dvasios bruožus. 
Buržuazijos pergalėjimas subjektyvinėje Krikščionybės 
srityje yra galimas tik per ypatingą sakramentinio gyve- 
nimo stiliaus vykdymą savo dvasios viduje. 

Iš kitos pusės, toks pat buržuazijos pergalėjimas ir tuo 
pačiu būdu yra galimas ir objektyvinėje srityje. Viešasis 
gyvenimas, kaip jau esame ne kartą minėję, dabar yra per- 
sunktas profaninio principo ir apvilktas profaniniu stiliumi. 
Sakraliniai ženklai, sakraliniai žodžiai dabar nėra gero 
tono dalykas. Jų paprastai yra vengiama, ir mums keista 
atrado, kad, pav., Vengrijos senoji ar Airijos naujoji kons- 

titucija prasideda šv. Trejybės pagarbinimu. Mūsų nau- 
josiose valstybėse, kurių kūrime dalyvavo krikščionys, 
tokių sakralinių formulių vengiama. Ir tai nėra tik išvir- 
šiniai dalykai. Tai yra gilaus profaniškumo ženklas. Ir 
kol šitas profaniškumas nebus sakralinio principo perga- 
lėtas, tol objektyviosios dvasios gyvenimas vyks po bur- 
žuazijos ženklu. . 

Mūsų laikais Krikščionybėje kilo visiškai naujas daly- 
kas, kuris kaip tik ir yra pašauktas kovoti su buržuaziniu 
nusiteikimu, su buržuaziniu viešuoju gyvenimu ir jį nu- 
galėti. Tai yra Kat. Akcija. „Katalikiškoji Akcija, — labai 
prasmingai pastebi O. Bauhoferis,— yra katalikiškųjų jėgų 
sutelkimas krikščioniškajam atsakingumui už pasaulį įvyk- 
dyti“ 5. Krikščionybė yra atsakinga už pasaulį, ir šitą 
atsakingumą ji jaučia ir jį turi įvykdyti. Pirma, kada gy- 
venimas nebuvo toks komplikuotas ir taip suprofanėjęs, 
šitam atsakingumui patenkinti pakako hierarchijos apaš- 
talavimo ir vadovavimo. Bet kai gyvenimas yra atitrūkęs 
nuo: sakralinio principo, kai visas šito gyvenimo stilius 
yra persunktas profaniškumu ir kai hierarchijai kelias į 
šito gyvenimo sritis yra uždarytas, reikėjo, kad ateitų ki- 
tokios rūšies apaštalai, kurie būtų kilę iš to paties gyve- 
nimo, jame kasdien dirbtų ir tuo būdu sugebėtų daryti jam 
pašventinančios įtakos. Štai kodėl pop. Pijus XI ir pakvietė 
viešai bei oficialiai pasaulininkus į apaštalavimą hierar- 
chijoje. Pasaulininkai šiuo metu yra pirmieji kovotojai su 
proianiniu gyvenimo pradu. Kat. Akcija kaip tik turi pir- 
moje eilėje nuburžuazinti pasaulį, pakeisti buržuazinius 
jo pavidalus sakraliniais ir sakramentinį gyvenimo stilių 
vėl grąžinti nukrikščionėjusiam pasauliui. Bet kad šitas 
darbas būtų tikrai vaisingas, kad iš tikro pagal popiežiaus 
norą būtų Kristus įvestas į asmens, šeimos ir visuomenės 
gyvenimą, reikia, kad pasaulininkai patys savo gyvenime 
įvykdytų sakralinio prado pabrėžimą, apie kurį buvo kal- 
bėta. Tai yra būtina sąlyga, nes tik savęs nuburžuazinimas 
yra kelias į pasaulio bei gyvenimo nuburžuazinimą. 

Antrasis kelias, iš esmės sujungtas su pirmuoju, ku- 
riuo gali būti pergalėtas buržuaziškumas, yra laisvas mys- 

terium crucis prisiėmimas. Mysterium crucis yra slaptin- 
giausias dalykas visoje Krikščionybės sąrangoje, nes 
kančia yra slaptingiausias dalykas visoje būties sąrangoje. 
Krikščionis tik tada gali pergalėti buržuaziją, kai jis šią 
tikrovę, šį gyvenimą nagrinės po kryžiaus ženklu. Kryžius 
Krikščionybėje yra ne tik išganymo, bet ir kančios sim- 
bolis. Buržuazija, kaip jau esame minėję, bijo kančios. 
Tuo tarpu šita baimė turi būti tolima krikščioniui. Jeigu 
atpirkimas atėjo tik per kančią ir jeigu, iš kitos pusės, 
krikščionies gyvenimas yra atpirkimo žygio vykdymas ir 
plėtimas, savaime aišku, kad jis negali būti be kančios. 
Labai. yra prasminga, kad Krikščionybės pradžia buvo 
pažymėta kančiomis ir krauju. Katakombų Krikščionybė 
sutelkė savyje visą Krikščionybės tragiką, bet ir visą jo- 
sios galybę. Tai yra simbolis kiekvieno krikščionies gyve- 
nimui. Krikščionies' gyvenimas vyksta kančioje, ir tik to- 
kiu'būdu jis gali turėti išganančios įtakos pasauliui. Mys- 
terium crucis yra pagrindinis dalykas pergalėti pasaulio 
profaniškumui. Profaniškumas yra apsistojimas gyveni- 
mo paviršiuje ir nejautimas būties tragikos. Šito paviršu- 
tiniškumo pergalėjimas veda mus į būties gelmes ir tuo 
pačiu veda į kančią, nes būties gelmėse glūdi atitrūkimas 
nuo absoliutinio principo ir tuo pačiu glūdi kančia. Žmo- 
giškasis principas krikščionyje verčia jį priešintis kančiai 
ir bijoti persekiojimų. Bet šitų dalykų reikalauja pasaulio 
išskaistinimas. Štai dėl ko Apokalipsė kalba apie tam tik- 
rą skaičių brolių, kurie. turi būti nužudyti dėl Kristaus 
vardo. Štai dėl ko toje pačioje Apokalipsėje yra nuolatos 
minimi persekiojimai, kurie istorijos eigoje vis auga ir 
didėja. Apokalipsė yra ištisas mysterium crucis veikalas. 
Ji yra sykiu kiekvieno krikščionies gyvenimo vaizdas. Kas 
bijo kančios ir kas laisvai neprisiima kryžiaus, tas negali 
pakelti perkeistojo pasaulio formų. Pradžioje mes sakėme, 
kad apaštalų lūpomis Taboro kalne kalbėjo buržuazinis 
nusiteikimas kaip tik dėl to, kad apaštalai nesuprato kan- 
čios prasmės ir reikšmės pasaulio išskaistinimui. Tik per 
kančią perėjęs pasaulis yra tinkamas priimti perkeistas 
formas.. Tik kenčiąs pasaulis yra išsilaisvinęs iš buržua- 
zinių formų. Mysterium crucis yra giliausia buržuazijos 
priešginybė. : 

Antras skyrius 
BURŽUAZIJOS APRAIŠKOS GYVENIME 


J. KLERIKALIZMAS RELIGIJOJE 
1. Klerikalizmo esmė 


Buržuazijos gyvenimiška apraiška religijoje yra kle- 
rikalizmas. Klerikalizmu dažnai yra vadinama kunigų 
valdžia. Bet šitas pasakymas yra per siauras. Klerikaliz- 
mas yra žymiai platesnis dalykas negu tik politinis valdy- 
mas. Klerikalizmas, kaip mes jį suprantame, yra toks 
dvasios nusiteikimas, kuris stengiasi šią tikrovę palenkti 
religiniam principui išviršinėmis priemonėmis. Be abejo, 
pasaulinė valdžia ir politinės srities turėjimas savo ran- 
kose yra geriausias šiam reikalui būdas. Todėl klerikaliz- 
mas politinių priemonių niekados neišsižada. Bet gyve. 
nime politinė sritis yra ne vienintelė, kuri gali teikti kle- 
rikališkai nusiteikusiems žmonėms išviršinių priemonių. 
Taip pat klerikališkai nusiteikusių žmonių esama nemaža 
ir tarp pasaulininkų. Klerikalizmas nėra tiktai specifinė 
dvasininkų apraiška. Be abejo, gal dvasininkai daugiau į 
klerikalizmą linksta negu pasaulininkai, Bet klerikališkas 
nusiteikimas gali būti ir pasaulininkuose. Šiuo atžvilgiu 
klerikalizmas yra religinio entuziazmo ir apaštališkosios 
dvasios iškreipimas. 

Kiekviena religija stengiasi apvaldyti visą pasaulį su 
visomis jojo sritimis. Ji nori įsiskverbti į visą gyvenimą. 
Ji nori būti visuma, bet ne dalis. Kiekviena religija yra 
totalistinė. Čia nėra nieko nuostabaus. Nuostabu, jeigu 
būtų kitaip. Religinis totalizmas kyla iš pačios religijos 
esmės. Būdama žmogaus santykiavimas su Dievu, reli- 
gija stengiasi būti pilnutiniu santykiavimu: viso žmogaus 
ir viso gyvenimo. Religijoje visas Žmogus turi būti per- 
sunktas dieviškuoju principu ir visas gyvenimas sujungtas 
su atitinkamomis antgamtės sritimis. Todėl religija 

visados kovoja su tomis gyvenimo tendencijomis, kurios 
bando ją nustumti tik į vieną kurią sritį, jai leidžia reikš- 
tis tik tam tikruose dalykuose. Toksai religijos įtakos ap- 
rėžimas yra sykiu ir religijos esmės iškreipimas. Kaip 
žmogus su Dievu santykiuoja ne viena kuria savo galia, 
ne viena kuria savo būtybės sritimi, bet visu savimi, visu 
žmogiškuoju principu, visa savo siela ir visu kūnu, taip 
ir religija negali savo gyvenime neišreikšti šito totalumo. 
Totalistinės tendencijos religijai yra visiškai natūralios ir 
esminės. 

Bet šitas totalistinis religijos pobūdis praktikoje gali 
reikštis dviem būdais: 1) jis gali stengtis perskverbti pa- 
tikrąją religinę penetraciją, ir 2) jis gali būti gyvenimui 
primestas iš viršaus. Pirmuoju atveju religijos totalizmas 
yra organiškas. Jis perskverbia žmogų ir gyvenimą iš vi- 
daus. Jis tampa savotiška žmogaus ir gyvenimo entele- 
chija, kuri valdo visas žmogaus galias ir visas gyvenimo 
sritis. Antru atveju šitas totalizmas pasidaro mechaniškas. 
Žmogui ir gyvenimui jis yra tiktai išviršinė forma, tiktai 
drabužis, kuris gali dengti visiškai nereligingą sielą. Pir- 
masis religinio totalizmo reiškimosi būdas yra krikščio- 
niškas, antrasis — klerikališkas. Krikščionybė, pasekdama 
Kristaus pavyzdžiu, nori iš vidaus žmogų ir pasaulį per- 
skverbti dieviškuoju pradu. Klerikalizmas stengiasi iš 
viršaus fizinėmis ir moralinėmis priemonėmis palenkti 
žmogų ir pasaulį religiniam principui. Krikščionybė eina 
per įsitikinimą ir laisvę. Klerikalizmas eina per prievartą 
ir jėgą. Krikščionybė religiją skelbia. Klerikalizmas ją 
platina. 

Klerikalizmui menkai terūpi, kad pasaulis būtų per- 
keistas viduje. O. Bauhoferis pastebi, kad „klerikalizmas 
iš pagrindų atsisako perskverbti iš vidaus pasaulį antgam- 
tės jėgomis; jis pasitenkina išviršiniu ir tiesioginiu val- 
dymu“ !. Klerikalinio nusiteikimo religininkai nesistengia 
žmonių įtikinti. Dievo žodžio jie neskelbia. Jie jį platina 
profaninėmis priemonėmis. Ar žmonės tikrai šitai Evan- 
gelijai tikės, ar jie savo viduje išgirs Šv. Dvasios balsą, 


1 Heimholung der Welt, 167 p. 

ar tikėjimo malonė palies jų sielą, klerikalizmui nesvarbu. 
Svarbiausias klerikalizmo uždavinys yra iš viršaus palenk- 
ti žmones, kad jie vykdytų Bažnyčios įsakymus ir josios 
klausytų. Todėl klerikalizmas apie Bažnyčios stiprumą 
sprendžia ne tiek kokybiškai, kiek kiekybiškai. Skaičius 
klerikališkai nusiteikusį žmogų nepaprastai žavi. Religi- 
nio principo įsigalėjimui parodyti toks žmogus mielai nau- 
dojasi statistika. Juo didesnis maldų skaičius, juo ilgesnis 
pamokslas, juo didesnė spūstis bažnyčioje, juo garsiau 
gieda choras, tuo labiau klerikalizmas yra patenkintas. 
Religinio gyvenimo apraiškų krūva ir masė jį žavi, ir jis 
ja džiaugiasi, kaip šykštuolis džiaugiasi aukso krūva. Kas 
yra šitos krūvos viduje, klerikališkas žmogus nepaiso. 
Išvidinis žmogaus gyvenimas, žmogaus sielos tiesioginis 
susilietimas su Dievu klerikalizmui yra nesuprantamas 
ir neprieinamas. Klerikališkai nusiteikę žmonės religinės 
bendruomenės gyvenimą tvarko tiktai pagal išviršinius 
ženklus: pagal juos jie tikinčiuosius teisia, baudžia ir 
smerkia. . 

Čia kaip tik klerikalizmas esmingai susiliečia su bur- 
žuazija ir esmingai atsitolina nuo Krikščionybės. „Bur- 
žuaziškumas ir klerikalizmas turi bendras šaknis“ 2,— sa- 
ko O. Bauhoferis. Tokios bendros šaknys ir yra šio ne- 
perkeisto pasaulio teigimas. Klerikalizmas pastoviai įsi- 
gyvena šioje tikrovėje religine sritimi. Jis nori, kad reli- 
gija būtų šio pasaulio religija. Kristaus posakis, kad „ma- 
no karalystė ne iš šio pasaulio“, klerikalizmui atrodo esąs 
hiperbolė. Nesistengdamas šios tikrovės perkeisti, kleri- 
kalizmas tuo pačiu pripažįsta, kad ji yra vienintelė žmo- 
gaus gyvenimo vieta, kurioje turi vykti ir religinis gyve- 
nimas. Klerikalizmui pasaulio transiigūracija yra nesu- 
prantama. Klerikalizmas nesistengia pasaulio perkeisti, 
bet tik nori jį apvaldyti ir savo reikalams palenkti. Tai ir 
yra buržuaziškas nusiteikimas, nes, kaip buvo minėta, bur- 
žuazinė dvasia pasitenkina iš viršaus pasaulį apvaldžiusi 
ir palenkusi. Į jo gelmes ši dvasia nenusileidžia. Klerika- 
lizmas, kaip ir visa buržuazija, pasilieka būties periferi- 
joje. Todėl jam pakanka, kad ir religija yra taip pat pe- 
riferinis dalykas. 

2 Op. cit., 168 p. 

Tai yra buržuazinis nusiteikimas, ir sykiu tai yra pa- 
neigimas pačios Krikščionybės. Krikščionybė niekados ne- 
teigia šio neperkeisto pasaulio ir juo nepasitenkina. Krikš- 
čionybės pagrindinis uždavinys yra perkeisti žmogų ir 
gyvenimą pačiose gelmėse, pačiame viduje. Bet koks tik- 
tai išviršinis religinio drabužio užvilkimas Krikščionybei 
yra svetimas. Išviršinės religinės formos ir išviršinės re- 
liginio gyvenimo manieros yra tik pagražinimas, tik ap- 
dailinimas, kuris pasaulio ir žmogaus transfigūracijai 
neturi beveik jokios reikšmės. Jos todėl pasilieka šalia 
pagrindinio Krikščionybės uždavinio, nes perkeisti būtį 
pagal dieviškąjį pirmavaizdį yra svarbiausias Krikščio- 
nybės pašaukimas. Atnaujintas visatos santykiavimas su 
Dievu, kuris išreiškia Krikščionybės esmę, gali būti įvyk- 
dytas tik per žmogaus ir pasaulio perkeitimą iš vidaus, o 
ne per jo paviršiaus sukrikščioninimą. Todėl klerikalizmas, 
kuris atsisako ir nesirūpina pasaulio ir žmogaus trans- 
figūracija, prasilenkia su Krikščionybės esme ir ją ga- 
lop paneigia. Štai kodėl O. Bauhoferis ir sako, kad „kle- 
rikalizmas yra tiktai fiktyvinė krikščioniškoji tvarka; tik- 
rumoje jis yra krikščioniškosios dvasios kapituliacija prieš 
buržuaziškumą“ 3, į ; 


2. Klerikalizmas tikėjimo srityje 


Tikėjimas yra kurio nors dalyko pripažinimas tiesa dėl 
dieviškojo autoriteto: Tai nėra pačios dalyko esmės įžiū- 
rėjimas protu arba, kitaip sakant, tiesos pripažinimas dėl 
išvidinio josios aiškumo. Kur yra aiškumas, ten yra žino- 
jimas ir ten negali būti tikėjimo. Tiesa, tikėjimas negali 
būti aklas. Tam tikras žinojimo laipsnis yra reikalingas 
ir tikėjimui, kad jis būtų protingas ir kritiškas. Tikėjimas 
reikalauja žinojimo ne savo objektui, bet savo motyvui. 
Kitaip sakant, protui gali būti neaiški Dievo apreikštoji 
tiesa. Bet protui turi būti aiškus pats Dievo buvimas ir ` 
tasai faktas, kad iš tikro ši ar ana tiesa paties Dievo yra 
apreikšta. Tik tokiu atveju protas gali apsispręsti priimti 
šitą tiesą dėl dieviškojo autoriteto ir į ją įtikėti. Todėl 
skelbiant tikėjimo tiesas, nepakanka jas skelbti Dievo 

3 Op. cit., 168 p. 


vardu. Visų pirma reikia šitą skelbimą atremti į Dievo 
buvimą ir dieviškojo Apreiškimo tikrumą. Kitaip tikėjimo 
skelbimas bus be pagrindo, ir tikėjimo priėmimas bus leng- 
vapėdiškas. Krikščionybė taip ir daro. Ji visų pirma teikia 
žinių apie patį Dievą, kaip pasaulio Kūrėją ir Palaikytoją, 
o tik paskui moko apie dieviškąjį Apreiškimą ir Dievo pa- 
sirodymą žmogaus prigimtyje. Teodicėja ir apologetika 
eina pirmiau negu dogmatika. 

Iš kitos pusės, tikėjimas visados yra Dievo malonė ir 
sykiu laisvas žmogaus aktas4. Net ir aiškiausius turint 
tikėjimo motyvus, net ir tvirčiausiai įrodžius Dievo buvi- 
mą ir paties Apreiškimo faktą, dar nėra būtina, kad žmo- 
gus įtikėtų į tą ar kitą tiesą. Tikėjimas kaip toks visados 
pasilieka neprieinamose, paslaptingose žmogaus dvasios 
gelmėse. Tikėjimo akte žmogus tiesiog susiduria su Die- 
vu ir paties Dievo yra pažadinamas. Todėl bet koks išvir- 
šinis argumentavimas ar pasirėmimas autoritetu čia yra 
tik antraeilės reikšmės, Šitie dalykai neturi savyje jėgos 
pažadinti žmoguje tikėjimo. Tikėjimas gema laisvai, kaip 
dieviškosios malonės ir žmogiškosios laisvės sąveikos 
vaisius. te 

Klerikalizmas abu minėtus dalykus ignoruoja. Kleri- 
kalizmas visiškai nesirūpina žmogaus tikėjimo protingais 
motyvais ir sykiu visiškai pamiršta, kad tikėjimas yra ma- 
lonės dalykas. Klerikališkai nusiteikusieji žmonės tikin- 
čiaisiais laiko tuos, kurie viešai sukalba Credo. Kokiais 
motyvais vaduodamiesi jie šitą Credo sukalbėjo, klerika- 
lizmui nerūpi, nes klerikalizmo uždavinys yra ne iš vi- 
daus perkeisti žmogų, bet iš viršaus įtvirtinti religinį prin- 
cipą. Sukalbėjimas Credo viešai kaip tik ir yra toks išvir- 
šinis religinio principo apreiškimas. Klerikalizmui jo vi- 
siškai pakanka. 

Taip pat klerikalizmas nesivaržo pasirinkdamas prie- 
mones vesti žmones į tikėjimą. Laisvas ir nuoširdus įtiki- 
nimas stovi paskutinėje šių priemonių vietoje. Nesidomė- 
damas žmogaus vidumi, klerikalizmas nesirūpina išvidiniu 
žmogaus pažadinimu. Klerikališkai nusiteikusieji žmonės 


4 Plg. A. Rademacher. Die innere Einheit des Glaubens, 35 p. 
Bonn, 1937. 

visiškai pamiršta, kad tikėjimas yra laisvos malonės vai- 
sius, kad reikia žmogų tinkamai iš vidaus malonės veiki- 
mui nuteikti, kad reikia jį prirengti malonei priimti. Kle- 
rikalizmui yra svarbiausia, kad žmogus iš viršaus kokiu 
nors viešu ženklu pareikštų tikįs. Klerikališkai nusiteiku- 
sieji žmonės tikėjimą paverčia oficialia ceremonija nežiū- 
rėdami, ar šitoji ceremonija turi žmoguje išvidinį pagrin- 
dą, ar ne. 

„Didžiausias klerikalizmo pavyzdys tikėjimo srityje yra 
inkvizicija. Inkvizicijos metu tikėjimas kaip laisvas, die- 
viškosios malonės pažadintas žmogaus dvasios aktas bu- 
vo pakeistas išviršiniu, prievartos priemonėmis išreikalau- 
tu aktu. Nei žinojimo dėl tikėjimo motyvų, nei dieviškojo 
autoriteto dėl tikėjimo objekto čia nebuvo. Inkvizicijos at- 
stovams, kaip ir visiems klerikališkai nusiteikusiems žmo- 
nėms, buvo svarbu, kad tikėjimo aktas būtų atliktas viešai. 
Išvidinio apaštalavimo dvasios jie neturėjo ir nesistengė 
turėti. 

Reikia pastebėti, kad klerikalizmas tikėjime kaip tik at- 
siranda tokiu metu, kada Krikščionybė pradeda būti stu- 
miama iš viešojo gyvenimo. Negalėdama išsilaikyti savo 
vidaus turtingumu paprastai dėl savo atstovų sumenkėji- 
mo, ji tų pačių atstovų nori būti išlaikomą prievartos prie- 
monėmis. Todėl šitie atstovai griebiasi jėgos, kad sutram- 
dytų kiekvieną apraišką, kuri jiems atrodo einanti ne to- 
kiu keliu kaip jie. Inkvizicijos laikais toks jėgos 'griebi- 
masis Krikščionybei išlaikyti viešajame gyvenime yra 
labai aiškus. Inkvizicijos metas buvo pradžia Krikščiony- 
bės susidūrimo su prometėjizmu. Čia susitiko dvi galybės, 
ir-kiekviena pradėjo varžytis už įtaką pasaulyje. Kadangi 
Krikščionybė tuo metu valdė išviršinį gyvenimą, tai josios 
atstovai ir manė, kad jie turį teisės pasinaudoti šito išvir- 
šinio gyvenimo priemonėmis Krikščionybei apginti. Čia 
įvyko tas pat, kas ir Getsemani sode, kur Petras, išsitrau- 
kęs kardą, norėjo apginti Kristų. Petro pavyzdžiu pasekė 
visa eilė jo įpėdinių. Tik šitas pasekimas Krikščionybei 
buvo kur kas nelaimingesnis. Petro atveju jėgos pavarto- 
jimas buvo individualus jo temperamento išsiveržimas. 
Tuo tarpu inkvizicijos metu jėga buvo organizuota viešo- 
siomis pasaulinėmis ir dvasinėmis priemonėmis. Bet kaip 

Getsemani sode, taip ir visais laikais skamba klerikalizmą 
smerkiantieji Kristaus žodžiai: „Kišk savo kalaviją atgal 
į vietą: nes visi, kurie ima kalaviją, pražus nuo kalavijo. 
Ar manai, kad aš negaliu melsti savo Tėvą, ir Jis man 
atsiųs daugiau kaip dvylika legionų angelų“ (Mt 26, 52— 
53). Krikščionybė turi būti laisvas žmogaus žygis ir lais- 
vas apsisprendimas. Jeigu Dievas būtų norėjęs prievarta 
įvykdyti pasaulio atnaujinimą, jam nebūtų reikėję kentėti 
ir mirti. Mirtis ir kančia, kuria Krikščionybė yra pagrįsta, 
suponuoja laisvę žmogaus išvidiniame ir išviršiniame jo 
gyvenime religiniu atžvilgiu. Tik tokiu atveju religija yra 
didinga ir kosminė. Prievarta įvykdytas tikėjimas yra ver- 
gų tikėjimas, kuris netinka Dievo sūnums. Šiuo atžvilgiu 
klerikalizmo sukurta inkvizicija yra esmingas Kristaus 
Aukos nesupratimas. 

Charakteringa, kaip inkviziciją vertina didieji autori- 
tetai, savos srities žinovai. Poros jų žodžius čia ir paci- 
tuosime: vieno istoriko — Gustavo Schnūrerio ir antro teo- 
logo — Karlo Adamo. 

G. Schnūreris, aprašęs inkvizicijos atsiradimo eigą ir 
josios procedūrą, sako: „Eretikų egzekucijos pateisinimas 
taip lygiai yra nevykęs, kaip yra nevaisingas gynimas 
daugybės sunkių inkvizicijos proceso padarytų klaidų. Be 
abejo, ji sukėlė nepaprastą baimę, bet kruviną baimę, kuri 
Bažnyčiai panaikino tąjį patrauklumą, kurį ji, kaip švelni 
visų tikinčiųjų Motina, visuomet stengėsi vykdyti. Josios 
tarnai, veikią slaptuose inkvizicijos procesuose, atrodė kaip 
tamsūs budeliai, kurie visur skverbėsi policijos jėga ir 
baime norėjo apsaugoti savo autoritetą. Tiesa, katarų sektą 
pavyko išnaikinti. Bet erezija tuo būdu nebuvo nuslopin- 
ta. Klaida buvo manyti, kad jau visi pavojai yra pašalinti 
ir kad krikščionija visiems laikams bus išlaikyta gryna 
tikėjime. Krizė, kuri prasidėjo XII šimtmetyje, buvo daug 
gilesnė. Galutinėje sąskaitoje pergalę ilgiems laikams ga- 
lėjo patikrinti tik dvasinės jėgos, kuriomis ir šiandien 
Bažnyčia labiausiai remiasi, kaip ir pirmaisiais amžiais, 
kai ji kovojo su stabmeldybe. Nereikia be niekur nieko 
peikti, kad Bažnyčia tuo metu Vakaruose buvo ankštai 
suaugusi su visuomene ir su valstybe, kad leido save gin- 
ti jėgos priemonėmis. Taip daro kiekviena bendruomenė 

pagal vyraujančias pažiūras. Tokios jėgos priemonės bu- 
vo tuo labiau pateisinamos, kad ir antroji pusė, kuri Baž- 
nyčią puolė, taip pat griebėsi prievartos. Bet vartojant 
šitas jėgos priemones, turėjo būti pasilikta tame punkte, 
kuriam Bažnyčia atstovavo, deja, tik žodžiais, perduoda- 
ma eretikus pasauliniam teisėjui 5. Eretikų išdavimo, dar 
labiau neprasmingų žiaurių tortūrų išgauti prisipažini- 
mui neturėjo būti. Jeigu prie to prieita, tai visų pirma čia 
buvo kaltas tas juristinis nekritiškas formalizmas, kuris 
be atodairos kopijavo romėnų teisę, tas nekritiškas seno- 
vės juridinio lobio atgaivinimas, kuriuo akli kopijuoją in- 
telektualai apvaldė savo amžių, manydami esą intelektua- 
linės pažangos atstovai, tuo tarpu tikrumoje būdami ver- 
gai atgyventų tradicijų, kurių kritiškai įvertinti neturėta 
nei drąsos, nei jėgos“ ê. 

K. Adamas šitaip charákterizūðja inkviziciją teologiniu 
atžvilgiu: „Šiandien katalikas kenčia dar daugiau negu 
kada nors dėl vidurinių amžių inkvizicijos ir autodafė, 
nors ir puikiai žino, kad už tų visų reiškinių slėpėsi be- 
galinis rimtumas, kuriuo viduramžių žmogus, žiūrįs tiktai 
grynai objektų pasaulio, norėjo apsaugoti antgamtinio 
Apreiškimo nepajudinamą tikrovę ir aukštą jo didybę. Ir 
nors šių dienų katalikas labai vertina viduramžių politinės 
valstybės santvarkos tamprius ryšius su Bažnyčios gyve- 
nimu, jam vis dėlto skaudu, kad tais laikais, rūpestingai 
žiūrint objektyvių religijos bei visuomenės vertybių, buvo 
susilpnėjęs žmogaus išvidinio pasaulio supratimas, o taip 
pat sumažėjęs sąžinės (nors ji būtų ir klaidinga) teisių 
bei reikšmės supratimas; jam skaudu, kad to meto grynai 
logiškas galvojimas buvo nustelbęs visokį psichologinį 
įsijautimą ir tiek apakinęs protus, kad jie kartais nepa- 
stebėdavo spindinčių Evangelijos brangakmenių vertės, 
nesuvokdavo to Evangelijos mokslo, kad Dievo Karalystė 

5 Schnūreris čia turi galvoje tą formulę, kuri buvo sakoma ati- 
duodant eretiką nubausti pasaulinei valdžiai ir kurioje buvo prašoma 
nepralieti kraujo. Schnūreris pastebi, kad tai buvusi tik pasenusi 
formulė, paskui kurią ėjo grasinimas ekskomunika, jeigu mirties 
bausmė eretikui nebus įvykdyta (plg. Kirche und Kultur im Mittelal- 


ter, II, 437 p. Paderborn, 1929). 
6 Kirche und Kultur im Mittelalter, II, 437—438 p. Paderborn, 

yra ne šio pasaulio, ne aštraus kardo karalystė, kad nu- 
sidėjusiam broliui reikia atleisti septyniasdešimt septynis 
kartus ir kad neleista ugnies bausmės reikalauti netikin- 
čiųjų miestams... Susijaudinęs prieina jis išvadą, kad 
kartais asmenys, turį aukščiausias ir atsakingiausias vietas 
žemėje, gali vis dėlto būti savo laikotarpio idėjų vergai ir 
kad Bažnyčią valdanti Šventoji Dvasia ne kiekvieną po- 
piežiaus valdžios pasireiškimą, ne kiekvieną jo skelbia- 
mąją direktyva apsaugoja nuo klaidų ir netikslumų, bet tik 
laiduoja ten neklaidingumą, kur popiežius kalba ex ca- 
thedra“ 7, , 
Inkvizicija yra ryškiausia klerikalizmo apraiška, ir kaip 
tokia ji stovi toli nuo tikros krikščioniškosios dvasios. 


3. Klerikalizmas religinės 
bendruomenės srityje 


Religinė bendruomenė yra meilės objektyvacija regi- 
momis formomis. Meilė, kaip dieviškoji dorybė, sujungia 
per savo objektą visus tikinčiuosius į vieną širdį ir į vieną 
kūną. Krikščionybėje šitoji bendruomenė išauga į mistinį 
organizmą, kuris apima visą žmoniją. Gali religinė bend- 
ruomenė turėti juridinį pavidalą ir juridinę organizaciją 
su savo įstatymais ir normomis, bet visados šita organi- 
zacija turi būti meilės apsireiškimas bei vykdymas. Kur 
teisė ir jėga persveria meilę, kur religinė bendruomenė yra 
tvarkoma ne meilės, bet teisės ar jėgos principų, ten nėra 
tikros krikščioniškos dvasios. Štai kodėl šiandien, kada 
juridinis Krikščionybės pavidalas jau yra- susiformavęs 
ir net iš dalies sustingęs, taip labai visus vilioja pirmųjų 
amžių Krikščionybė, nes joje meilės principas ypatingai 
buvo pabrėžiamas ir ypatingai išėjo aikštėn. Religinė bend- 
ruomenė, tiesa, gyvena šiame pasaulyje. Bet jos šaknys 
ir jos principai yra ne iš šio pasaulio. Todėl jai nedera 
naudotis šio pasaulio priemonėmis drausmei ir tvarkai 
palaikyti savo narių tarpe. Šio pasaulio priemonės yra 
profaninės, ir todėl jos neturėtų būti įneštos į sakralinę 
sritį. 

? Katalikybės esmė, 294—296 p. Kaunas, 1936. Vertė B. Lau- 
kailis. 

Klerikalizmas šito dėsnio nepaiso. Būdamas buržuazi- 
nis nusiteikimas, jis tuo pačiu yra palinkęs į profaninę 
sritį ir nesibijo profanines priemones panaudoti sakralinei 
bendruomenei laikyti, tobulinti ir plėsti. Klerikalizmas re- 
liging bendruomenę supolicina. Policinių priemonių varto- 
jimas religinės bendruomenės įsakymams vykdyti, tvarkai 
palaikyti, disciplinai saugoti yra klerikalizmui pagrindi- 
niai dalykai. Vad. „brachium saeculare“ klerikalizmo yra 
laikoma svarbiausiu ginklu Dievo Karalystei realizuoti. 
Klerikalizmas reikalauja, kad valstybė teiktų pagalbą re- 
liginei bendruomenei savo policija, savo įstatymais, savo 
turtais ir savo kalėjimais. 

Išviršinis paklusimas drausmei klerikalizmui yra pa- 
grindinis reikalavimas religinės bendruomenės gyvenime. 
Klerikalizmas religinę bendruomenę sukausto į tam tikras 
formas, apipina įvairiausiais nuostatais, ir kas stengiasi ši- 
tuos nuostatus suprastinti, kas bando šitas formas pakeisti 
gyvenimiškesnėmis, nes kiekviena forma sensta, tas kle- 
rikalizmo yra laikomas pavojingiausiu nariu religinės 
bendruomenės egzistencijai. Religinės bendruomenės die- 
viškasis pagrindas klerikališkai nusiteikusių žmonių yra 
susiejamas su žmogiškomis „nykstančiomis formomis. To- 
dėl kas tik griauna -šitas formas, tas, klerikalizmo nuo- 
mone, griauna ir dieviškąjį „religinės bendruomenės pa- 
grindą. Klerikališkai nusiteikę religinės bendruomenės 
viršininkai yra gana atlaidūs moralinėms nuodėmėms ir 
moraliniams savo narių iškrypimams. Bet. jie yra labai 
griežti disciplinariniams nusikaltimams. Charakteringi šiuo 
atžvilgiu yra prel. A. Dambrausko žodžiai, parašyti laiške 
Vaižgantui dar 1903 metais. Jie kalba -apie konkretų at- 
sitikimą. Bet šitas atsitikimas yra charakteringas visam 
klerikalizmui jo santykiuose su religinės bendruomenės 
nariais. Dambrauskas rašo: „Ant ištvirkimo, veidmainys- 
tės,- girtuoklystės ir kitų panašių kunigijos nusidėjimų 
Bažnyčios tėvukai nemėto savo anatemų, pabara tiktai pro 
forma ir gana. Ale kad atsiranda žmogus, kuriam rūpi 
rutina pašalinti, aukščiaus pakelti Krikščionybės idėją, — 
tai čia Bažnyčios valdonai rodo visą savo galybę ir auto- 
ritetą! Kristus pasakė Petrui: Ganyk mano avis, ganyk 
mano avinėlius. O Bažnyčios tėvukai pasielgia taip, tar- 

tum Kristus būtų pasakęs jiems: paimkite lazdą ir drož- 
kite avims ir avinėliams (kurie jūsų rankų nelaižo), kam 
per galvą, kam per strėnas, tegu žino, jog jūs turite val- 
džią“ 8, Meilės principo pakeitimas teisės ir jėgos princi- 
pu pasidaro ryškus, jeigu tiktai religinė bendruomenė pa- 
tenka klerikalizmo įtakon. 

Ryškiausias Europos istorijoje klerikalizmo pavyzdys 
religinės bendruomenės atžvilgiu buvo Romos bažnytinė 
valstybė. Kaip žinome, ji atsirado dovanos keliu. Pipi- 
nas, dėkodamas popiežiui už jo pripažinimą ir patepimą 
frankų karaliumi, tam tikru aktu dovanojo ištisą kraštą, 
kuris ir tapo bažnytinės valstybės pagrindu. Popiežius šitą 
dovaną priėmė ir po didelių vargų bei kovų valstybę įkūrė. 
Bažnytinė valstybė buvo įkurta aštuntojo šimtmečio vidu- 
ryje, žlugo devynioliktajame šimtmetyje. Vadinasi, josios 
gyvavimas truko maždaug vienuolika šimtų metų. Ne vi- 
sais amžiais josios reikšmė Bažnyčiai buvo vienoda. Bet 
visais laikais ji buvo savotiškas Bažnyčios slogutis, kuris 
kliudė svarbesnes reformas ir paraližavo daugybės popie- 
žių idealistų pastangas. 

'Zemiškomis akimis žiūrint, bažnytinė valstybė yra 
Bažnyčiai gana patogi ir naudinga. Ji padaro Bažnyčią 
nepriklausomą nuo valstybių, ji patikrina Bažnyčiai tam 
tikrą pinigų sumą, tam tikrą fizinę jėgą ir politinį presti- 
žą. Bet iš kitos pusės, religinėmis akimis žiūrint, ji pri- 
riša Bažnyčią prie šios tikrovės, įveda į religinės bend- 
ruomenės gyvenimą profaninių priemonių su visais jų 
trūkumais, priveisia Bažnyčioje ydų, kurios yra neišven- 
giamos kiekvienoje valstybėje. Bet svarbiausia, kad šitos 
bažnytinės valstybės valdovai dažnai esti priversti ginti 
ne tai, kas yra amžina, bet kas yra laikina ir žemiška. Nuo 
pat bažnytinės valstybės pradžios Bažnyčios istorija pra- 
deda suktis aplinkui popiežiaus kovas su imperatoriais ir 
karaliais. Dažnai šitos kovos anaiptol nebuvo principinės. 
Jos vyko ne dėl religinių principų, bet dėl valstybės sienų, 
dėl privilegijų ir teisių. Čia ne vieną kartą matome po- 
piežių su kardu rankoje vedantį savo armijas į kovą. Tai 
nėra apokaliptinė kova tarp slibino ir Avinėlio. Tai yra 


8 Atheneum, 8 p. Kaunas, 1938 m., 1 sąs., IX tom. 

dviejų pasaulinių galiūnų kova, kurių vienas yra vaini- 
kuotas tiara. Bažnytinės valstybės valdovas dvasinį šv. 
Petro sostą sukeičia su pasaulio kunigaikščių sostu. Tai 
yra perėjimas iš sakralinės sakramentinės srities į profa- 
ninę sritį. Tai yra perėjimas iš Krikščionybės į klerika- 
lizmą. Tokiu atveju profaninė sritis susipina ir susimaišo 
su sakraline sritimi. Profaniniai dalykai pradedami vartoti 
dvasiniams reikalams, o dvasiniai — profaniniams. Pasi- 
priešinimas bažnytinės valstybės valdovui, kuris gali būti 
teisėtas ir reikalingas, sunkiai pasidaro atskiriamas nuo 
pasipriešinimo popiežiui. Valstybinės bausmės ir policinės 
priemonės susijungia su dvasinėmis bausmėmis. Jau pir- 
masis bažnytinės valstybės valdovas popiežius Steponas II 
ekskomunikos bausme uždraudė frankų valstybės didikams 
rinktis karalių ne iš Karolingų giminės. Tai buvo dvasi- 
nės sankcijos panaudojimas grynai politiniam reikalui. 
Tokių pavyzdžių tūkstančio metų bažnytinė valstybė turi 
nepaprastai daug. : 

Todėl bažnytinės valstybės žlugimas buvo ne Bažny- 
čios pralaimėjimas, bet pralaimėjimas buržuazinės dvasios, 
kuri buvo susisukusi stiprų lizdą religinėje bendruome- 
nėje. Tai buvo reikalingas ir išganingas istorijos pasisu- 
kimas Krikščionybės naudai. Tautinio principo atbudimas 
savaime turėjo bažnytinę valstybę sunaikinti, nes naujai- 
siais laikais kiekviena valstybė turi būti valdoma tauti- 
nio, ne religinio principo. Bažnytinės valstybės žlugimas 
yra simbolis to naujo amžiaus, kada Krikščionybė valdys 
daugiau žmogaus vidų, o ne išviršinį jo gyvenimą, valdys 
daugiau dvasinėmis meilės priemonėmis, o ne juridiniais 
disciplinariniais nuostatais. Genialus popiežiaus Pijaus 
XI bažnytinės valstybės klausimo sutvarkymas yra įžanga 
į buržuazijos žlugimą religijos srityje. Nedidelis metų 
skaičius praėjo nuo bažnytinės valstybės žlugimo. Bet jo 
pakanka, kad pamatytume, jog žemiškosios galios prara- 
dimas Bažnyčios tikrajam dvasiniam vaidmeniui ne tik 
nepakenkė, bet tiktai padėjo. Moralinis Bažnyčios autori- 
tetas šiuo metu yra toks didelis, kaip gal niekados isto- 
rijoje nėra buvęs. Mūsų laikų Bažnyčia yra apsivaliusi nuo | 
visų valstybinių priemonių ir priemaišų. Kelias į žmogaus 
širdį šiuo metu jai yra laisvas. š 

II. MORALIZMAS DOROJE 
1. Moralizmas ir asketizmas 


Krikščionybėje yra dvi doros mokslo disciplinos: mora- 
linė teologija ir asketika. Pirmoji kalba apie tuos princi- 
pus, kurių laikydamasis žmogus gali išvengti bent sun- 
kios nuodėmės. Antroji nagrinėja tas normas, kurių aps- 
pręstas žmogus vis aukščiau kopia tobulybės keliu. Jeigu 
šitoms disciplinoms pritaikytume fizinio žmogaus gyveni- 
mo terminus, tai moralinė teologija būtų savęs išlaikyino, 
o asketika — savęs ištobulinimo mokslas. Be abejo, savęs 
išlaikymas sudaro pagrindą savęs ištobulinimui, Bet iš ki- 
tos pusės, savęs ištobulinimo principai slepia savyje savęs 
išlaikymo principus kaip dalį visumoje. Asketika yra aukš- 
tesnės rūšies mokslas negu moralinė teologija, ir joje tel- 
pa šios pastarosios nuostatai, 

Šios dvi doros mokslo disciplinos nėra tiktai grynai 
teoretiški dalykai. Jos nėra sukurtos tiktai dėl sistemos. 
Padalinimas į asketiką ir moralinę teologiją nėra: tiktai 
metodinis. Šitos disciplinos yra visų pirma praktinės. Prak- 
tinės ne tik ta prasme, kad jos praktiką nagrinėja, bet ir 
ta, kad jos yra atsirėmusios į praktikoje esančius du žmo- 
nių tipus. Moralinė teologija nėra tiktai įvadas į asketiką, 
o asketika nėra tiktai moralinės teologijos atbaigimas. Jos 
abi šias funkcijas — pirmoji įvado, antroji atbaigos — at- 
lieka. Bet jų prasmė šitomis funkcijomis neišsisemia. Jos 
yra skiriamos dviem žmonių tipams, dviem dorinio gyve- 
nimo formoms, net dviem dorinėms pasaulėžiūroms. Mo- 
ralinė teologija atstovauja tiems žmonėms, kurie stengiasi 
tik išvengti nuodėmės, dažniausiai tik sunkios, per daug 
netrokšdami pasiekti tobulybės. Asketika, priešingai, yra 
skiriama tiems žmonėms, kuriuos vilioja dorinio gyveni- 
mo viršūnės. Kadangi dorinis gyvenimas taip pat yra kū- 
ryba, todėl asketika darosi savotiškos etinės kūrybos dis- 
ciplina. Tuo tarpu moralinė teologija tiktai moko, kaip 
išsaugoti nuo sugriuvimo tai, kas yra įgyta prigimties ar- 
ba nesąmoningo auklėjimo keliu. Praktikoje, kaip rodo pa- 


„ tyrimas, yra žymiai daugiau žmonių, reikalingų moralinės 


teologijos, negu asketikos. Masė bijo nusidėti, bet nenori 
nė kopti aukštyn. 2 

Šitokį dorinio gyvenimo tipą, kuris tiktai vengia nuodė- 
mės, nesistengdamas tobulėti, mes ir vadinsime moralizmu, 
o tokio tipo šalininkus — moralislais. Asketizmas bus šio 
tipo priešingybė. Asketinio tipo žmogui per maža vengti 
nuodėmės. Jis yra kūrybiškas etinio gyvenimo srityje. Jis 
stengiasi kurti pats save ir todėl nuolatos tobulėti. Geru- 
mas jam yra per mažas išvidinio buvimo laipsnis: jis sie- 
kia /obulumo, Kristaus žodžiai „būkite tobuli, kaip kad dan- 
giškasis jūsų Tėvas yra tobulas“ asketui nėra tik nereikš- 
mingas fantastinis posakis, bet viso etinio jo gyvenimo: 
programa. Asketas nori būti ne tik pašauktas, bet ir išrink- 
tas. Tuo tarpu moralistas pasitenkina pašaukimu. Jam pa-. 
kanka, kad jis yra kandidatas. Aukštesnės dorinio gyveni- 
mo sritys, karžygiški vidaus žygiai jo nevilioja. Jis la- 
bai saugojasi pragaro. Bet kadangi skaistykla nėra amžina, 
todėl jis savaime tikisi patekti į dangų, nes ketvirtosios bū- 
senos Dievas nesukūrė. 

Jau iš šito trumpo palyginimo matyti, kad moralizmas 
turi visas buržuazijos žymes, kad jis yra buržuazinės dva- 
sios apraiška dorinėje srityje. Visų pirma jis pasitenkina 
išvidine savo tikrove. Kaip apskritai buržuazinė dvasia įsi- 
gyvena šioje tikrovėje, nesiekdama aukštesnės realybės, 
taip moralizmas įsigyvena išvidinėje tikrovėje tokioje, ko- 
kia ji yra, ir nesistengia josios pergalėti asketiniais veiks- 
mais. Jis yra etinių lygumų apraiška. Jis yra savotiškas 
barbariškumas dorinėje kultūroje.: Tai ryškiai rodo ir tas 
faktas, kad moralisto veiksmų motyvas, iš vienos pusės, 
yra baimė, iš kitos — nauda. Kaip pirmykštis vad. lauki- 
nis žmogus daugeliu atvejų yra apsprendžiamas baimės, 
taip lygiai moralistas šitos baimės yra sulaikomas nuo nuo- 
dėmės ir nuo rizikingų žygių. Jeigu nebūtų sankcijos, jei- 
gu nebūtų pragaro, moralistas gyventų visiškai kitaip. Net 
ir tokiu atveju, kai moralistas antgamtinės tikrovės buvi- 
mu abejoja, net ir tada jis bijo rizikuoti. Abejonė „o gal 
kas nors ten ir yra“ sulaiko jį nuo palaidumo dorinėje sri- 
tyje. Charakteringas yra posakis, kurį autorius girdėjo iš 
vienos pagyvenusios moters, kuri šitaip išsisprendė savo 
dorinių veiksmų problemą: „Jeigu aname gyvenime nieko 
nėra, aš nieko nenustosiu čia dorai gyvendama, Bet jeigu 
ten kas nors būtų, tuomet tikrai galiu nustoti. Kam tad 


361 


rizikuoti“. Tai yra specifiškai moralistiški buržuaziški žo- 
džiai, kurie charakterizuoja moralisto nusistatymą savo 
doros atžvilgiu. Bausmės baimė jį sulaiko nuo nuodėmingų 
veiksmų arba priverčia jį atlikti minimalinius dorinius 
veiksmus. Todėl moralisto dora yra daugiausiai negatyvi- 
nė: nedaryti, Iš kitos pusės, ji nėra išvidinės jo laisvės ap- 
sireiškimas. Daugumoje ji yra baimės priversta, Moralisto 
doriniai aktai yra išreikalauti. Dievo vaikų laisvės, apie 
kurią kalba Apreiškimas, moralistas neturi. Kai moralistas 
nusideda, jis ryžtasi atgailoti taip pat dėl baimės. Mora- 
listo gailestis visados yra atrilio, labai retai conirilio, va- 
dinasi, gailestis, kad savo nuodėmėmis nusipelnė pragarą, 
o ne kad nutraukė meilės ryšius su savo Kūrėju. Šiuo at- 
žvilgiu Dievą moralistas pergyvena kaip Teisėją ir Baudė- 
ją, kuris už gera atlygina, o už bloga baudžia. Tai yra pir- 
mykštis barbariškas Dievo pergyvenimas, kuris moralistui 
yra labai charakteringas. 


Iš kitos pusės, moralisto dorinį gyvenimą valdo nauda. 
Kiek moralistą nuo nuodėmės galima apsaugoti baime, tiek 
į dorinį gyvenimą jį galima paskatinti nauda. Moralistas 
yra savotiškas utilitaristinis buržujus, kuris reiškiasi eti- 
nėje srityje. Jis atlieka dorines ir religines praktikas tik 
dėl to, kad jam už tai žadamas tam tikras atlyginimas. 
Dangus, kaip nuopelnas už gerus darbus, yra pagrindinis 
pozityvinių etinių moralisto veiksmų tikslas. Amžiną lai- 
mę jis pergyvena kaip atlygį. Kaip išganymas yra abso- 
liučiai malonė ir laisvas Dievo aktas, moralistas šito da- 
lyko nesupranta. Jis jaučiasi būsiąs išganytas dėl to, kad 
jis išsitarnavo išganymą kaip kokią pensiją. A. Durellis 
gražiai yra pasakęs, kad „esama skirtumo tarp to, kuris 
gauna dangų dėl to, kad darė gera, ir to, kuris daro ge- 
ra, kad gautų dangų“ !. Durellis savo posakį paaiškina 
tokiu pavyzdžiu. Paprastai už skenduolio išgelbėjimą duo- 
damas medalis. Bet yra skirtumo tarp to žmogaus, kuris, 
pamatęs skęstantį, šoka į vandenį nieko negalvodamas, ri- 
zikuodamas savo gyvybe ir tik norėdamas padėti artimui ir 
paskui už tai gauna medalį, ir to, kuris slankioja paupiais 
laukdamas, gal kas nors pradės skęsti, kad jis galėtų jį 


1 Essai sur les mentalités contemporaines, 17 p. 

ištraukti ir gauti medalį. Skirtumas yra visiškai aiškus. 
Taigi toks pat skirtumas yra tarp moralisto ir asketo. As- 
ketas daro gera, nes myli Dievą. Dangus jam yra tik iš- 
vada iš šitos meilės. Tai yra meilės ryšio su Dievu jamži. 
nimas ir išskaistinimas nuo bet kokių žemiškų netobulumų. 
Kad tai būtų atlyginimas už jo meilę, asketui ši mintis nie- 
kados neateina. Šv. Avilos Teresė šią mintį yra išreiškusi 
viename savo sonete nepaprastai ryškiai: „Ne dangaus ir 
jo amžinų džiaugsmų viltis mane palenkia Tavo tarny- 
bon; ne pragaro kančių baimė mane atgraso nuo Tavo įžei- 
dimo... Viena tiktai Tavo meilė mane verčia, ir aš Tave 
mylėčiau, jeigu nebūtų jokio dangaus, ir aš Tavęs bijočiau, 
jeigu nebūtų jokio pragaro.. .“. Tokia pati idėja yra išreikš- 
ta ir viename šv. Pranciškui Ksaverui skiriamame himne: 
„Viešpatie, aš myliu Tave ne dėl to, kad Tu mane išgany- 
si, ir ne dėl to, kad nemylinčius Tavęs baudi amžina ug- 
nimi... Ne, kaip Tu mane mylėjai, taip aš Tave myliu ir 
trokštu mylėti tiktai dėl to, kad esi mano Karalius, tiktai 
dėl to, kad esi mano Dievas“. Moralistui toksai dorinis ide- 
alizmas yra nesuprantamas. Dorinių veiksmų be nuopelno 
jis neįsivaizduoja. Dangus jam yra ne dorinio gyvenimo 
išvada, bet pats pirmutinis siekimas, pats pirmutinis ir tie- 
sioginis tikslas. Štai kodė] moralistas nieko taip nemėgs- 
ta, kaip tokius aktus, už kuriuos aiškiai yra paskirtas tam 
tikras atlyginimas, pavyzdžiui, ailaidų pavidalu. Moralis- 
tas, jeigu jis turi religingumo, nenuilstamai kartoja įvai- 
riausias maldeles su atlaidais, Atlaidai „moralistui yra la- 
biausiai viliojąs dalykas. Jis visiškai nežino, kad Bažny- 
čia jų gavimo anaipto! negarantuoja. Iš kitos pusės, jis 
visiškai nesupranta atlaidų prasmės. Jis juos skaičiuoja 
grynai pirkliškai: dienas deda prie dienų, kvadragenas prie 
kvadragenų, metus prie metų tikėdamasis, kad jau čia, že- 
mėje, jis laimės tiesų kelią į dangų. Kad atlaidai yra ant- 
gamtinės bendruomenės meilės ir solidarumo išraiška lai- 
mėje ir nelaimėje, meilėje ir skausme, kad tai yra savotiš- 
ka objektyvinė antgamtės dvasia, kurios gėrybėmis gali- 
ma, pasinaudoti, visa tai moralistui yra svetima. Šiuo 
atžvilgiu atlaidus jis pergyvena magiškai: įvykdei sąlygas 
ir gavai tam tikrą kiekį. Pakartojai sąlygas, kiekis pad- 
vigubėjo, ir taip be galo. Moralistas, kaip ir magikas, ti- 

ki, kad tarp sąlygų ir atlaidų esama priežastingo ryšio, 
kad įvykus priežasčiai, turi atsirasti ir pasėka. Nauda mo- 
ralistui stovi pirmoje vietoje, ir josios siekia jis doriniais 
savo aktais. 

Savo doros praktikose moralistas pasižymi ypatingu 
vad. gyvenimiškumu. Tai nereiškia, kad asketizmas būtų 
nuo gyvenimo atitrūkęs. Tiesa, šitas priekaištas asketams 
dažnai yra daromas. Bet jis yra pagrįstas, iš vienos pusės, 
gyvenimo, o iš kitos — asketizmo nesupratimu. Asketiz- 
mas yra intensyvus išvidinis žmogaus gyvenimas. Be abe- 
jo, kas gyvenimą laiko tiktai išviršiniu krutėjimu, tam ga- 
li atrodyti, kad asketizmas nuo gyvenimo nutolęs. Bet tik- 
rumoje gyvenimas yra ne kas kita kaip išvidinis žmogaus 
išsivystymas ir tobulėjimas. Šiuo atžvilgiu tikrasis aske- 
tizmas visados eina gyvenimo priešakyje.. Jeigu mes sako- 
me, kad moralizmas pasižymi gyvenimiškumu,. tai šitas 
gyvenimiškumas čia yra kitaip suprantamas ir turi kito- 
kios reikšmės negu asketizme. Asketizmui gyvenimas yra 
tasai principas, kurį Kristus yra nurodęs sakydamas: „Aš 
esu... gyvenimas“. Tuo tarpu moralizmui gyvenimas yra 
šis apčiuopiamas, regimas ir. jaučiamas buvimas. Asketiz- 
mas tikruoju gyvenimu laiko nuolatinį žmogaus kilimą į 
antgamtės sritį. Tuo tarpu moralizmas pasitenkina pasto- 
viu žmogaus įsigyvenimu šioje tikrovėje. Šitas regimos 
tikrovės teigimas kaip tik ir apsprendžia visą moralizrao 
struktūrą: jo principus ir jo praktiką. Moralistai nuolatos 
kartoja, kad gyvenimas nesiduoda suvedamas į schemas, 
kad gyvenimas reikalauja prisitaikyti, paklusti, nusilenkti, 
nusileisti. Moralistas užmiršta, kad gyvenimo kūrėjas ir 
vedėjas yra žmogus, kad faktiškai prisitaikymas prie gy- 
venimo reiškia nusileidimą savo nerangumui, nekūrybiš- 
kumui, savo aistroms ir užgaidoms. Neturėdamas aukštų 
užsimojimų, būdamas savo viduje smulkus, moralistas susi- 
kuria smulkų gyvenimą, o paskui pagal šitą gyvenimą susi- 
kuria ir smulkią dorovę. „Šita moralė, — sako N. Berdia- 
jevas,— yra persunkta mažų darbų pathos ir kuklių gyve- 
nimo sąlygų. Ji bijo didžių, herojiškų, sparnuotų žygių. 
Nelakumas čia yra padarytas beveik religiniu didvyrišku- 
mu. Čia yra sankcionuotas smulkus profesionalizmas. Kiek- 
vienas tegul sėdi ramiai savo vietoje ir tegul atlikinėja ma- 

žus savo darbus. Nėra per daug gera priešintis pasaulio 
blogumams ir trūkumams. Bendruose trūkumuose, bendra- 
me smulkume ir bendrame nusilenkime reikia net patiems 
dalyvauti... Šitoji moralė nemėgsta aukštumų oro. Ji yra 
priešinga kiekvienai aristokratiškai dvasiai“ 2, Pasiduoda- 
ma gyvenimo srovei, ji tuo pačiu netenka jėgos gyvenimui 
valdyti. Moralistas visados yra gyvenimo nešamas. Tuo 
tarpu asketas gyvenimą veda. Moralizmas yra šio pasau- 
lio, neperkeisto, nepašvęsto pasaulio, dorinis tipas, kuris 
sykiu su šiuo pasauliu laimi ir žlunga. 

Taip pat dorinės moralisto praktikos yra apspręstos 
kazuistikos. Atsišliedamas į gyvenimą ir reikalaudamas, 
kad doros principai ir praktika prie gyvenimo reikalavimų 
prisitaikytų, moralistas yra priverstas sąžinės dalykuose 
daryti įvairių vingių, įvairių išsisukinėjimų, kad išsitei- 
sintų prieš Dievo ar Bažnyčios įstatymus ir sykiu kad 
nereikėtų imtis griežtų savo vidaus reformų. Moralistinė 
etika iš esmės yra formalistinė. Geras darbas jai yra įs- 
tatymo vykdymas, o blogas — įstatymo laužymas. Juridi- 
nės normos čia apsprendžia ir nuodėmę, ir dorybę. Jeigu 
su juridinėmis normomis moralistas nesueina į koniliktą, 
jis yra patenkintas. Formaliu įstatymo patenkinimu mora- 
listas išsemia savo dorinio gyvenimo žygius. Kazuistika 
čia ateina moralistui pagalbon. Ji išgelbsti moralistą nuo 
susikirtimo su juridiniais nuostatais ir sykiu neverčia jo 
bent kiek labiau pasistiebti etinėje. srityje. Kazuistika 
raidiškai išaiškina įstatymus ir draudimus, kad; esant rei- 
kalui, būtų galima pasinaudoti ne tik dvasia, bet ir raide. 
Kazuistika sukuria tokių teorijų, kurios mikliai išvingiuo- 
ja tarp nuodėmės ir dorybės. Bažnyčia, pavyzdžiui, yra 
uždraudusi šventą dieną sunkius darbus (opus servile). 
Moralinės teologijos atstovai yra nustatę, kad sunki nuo- 
dėmė bus tada, kai sunkus darbas bus dirbamas šventą 
dieną dvi valandas. Moralistas todėl dirba 119 minučių. 
Kazuistika jam išaiškina, kad sunkios nuodėmės čia ne- 
bus, nes norma nedirbti dvi valandas formaliai yra paten- 
kinta. Yra Dievo įstatymas nevogti. Moralinė teologija yra 
nustačiusi vad. materia absoluta, vadinasi, tokį kiekį, ku- 


2 Der Sinn des Schaffens, 270 p. Tübingen, 1927. 

rį pavogus visados bus sunki nuodėmė. Sitas kiekis mūsų 
pinigais yra apie 50 litų. Moralistas pavagia iš banko 40 
litų. Kazuistika jam išaiškina, kad sunkios nuodėmės čia 
dar nebus. Bažnyčia liepia penktadieniais susilaikyti nuo 
mėsos. Moralinė teologija yra nustačiusi mėsos kiekį, kurį 
suvalgius bus sulaužytas pasninko įsakymas. Šitas kiekis 
apie 50 gramų. Moralistas penktadieniais užsikanda po 40 
gramų. Kazuistika jam išaiškina, kad pasninko įsakymą 
jis patenkina. Tokių pavyzdžių galima pririnkti labai daug. 
Visi jie rodo, kad kazuistika moralisto rankose yra gera 
priemonė, kuri padeda jam gyventi taikoje ir su įstatymais, 
ir su savo sąžine. 


Susijimas su gyvenimu ir kazuistikos pamėgimas mo- 
ralizmo dorinėje praktikoje susikoncentruoja vadinamojoje 
probabilizmo teorijoje. Doriniame gyvenime labai dažnai 
pasitaiko įvairių praktiškų abejonių: ar koks nors dalykas 
yra leistas, ar uždraustas; ar šis asmuo gali tai ir tai da- 
ryti, ar ne... Šitas abejones galima išsklaidyti ko nors 
pasiklausiant. Bet dažnai pasitaiko, kad pasiklausimas nė- 
ra galimas, o veikti vienaip ar kitaip reikia. Tuo tarpu veik- 
ti sąžinei abejojant niekados nėra leidžiama. Doriniuose 
aktuose sąžinė turi būti apsisprendusi. Tik tada veiksmas 
yra leistinas. Šitoms praktinėms abejonėms pašalinti kaip 
tik ir yra sugalvota vad. probabilizmo teorija. Jo esmė 
yra išreiškiama šitaip: „Kiekvienoje abejonėje, kuri lie- 
čia tiktai leistiną dalyką, galima vaduotis tvirtai tikra 
nuomone nepaisant, kad priešinga nuomonė ir būtų iš tik- 
ro tikresnė“ 3. Vadinasi, jeigu tuo pačiu praktiniu klausimu 
yra dvi nuomonės, aš galiu pasirinkti tą, katra man patin- 
ka, jeigu tik ši nuomonė bus pagrįsta bent vienu rimtu ar- 
gumentu, visiškai nepaisydamas, kad priešinga nuomonė 
turi keletą dar rimtesnių įrodymų. Šitoji teorija yra su- 
kurta ispano Molinos XVI šimtmetyje. Jėzuitų ordino teo- 
Jogų propaguojama, greitai paplito ir nustūmė šalin kitas 
teorijas. Reikia pastebėti, kad probabilizmo teorijos atsi- 
radimas doriniame gyvenime buvo sukėlęs ištisą audrą. 
Popiežiai Aleksandras VII ir Inocentas IX specialiai ragino 


3 Ad. Tanguerey. Synopsis Theologiae moralis et pastoralis, II, 
235 p. Roma, 1922. 

teologus kovoti su probabilizmu. Vis dėlto po šių ilgų ko- 
vų probabilizmo teorija buvo įsileista į dorines praktikas, 
nors asketika niekados šios teorijos nepataria. Savaime 
suprantama, kad josios persvara reiškė dorinės žmogaus 
sąmonės susilpnėjimą ir buržuazinės dvasios laimėjimą 
dorinėje srityje. Probabilizmo negalima vartoti tik trimis 
atvejais: 1) kai abejonė liečia dalyką, tiesiog susijusį su 
išganymu, 2) kai ji liečia sakramento įvykimo tikrumą, 
3) kai ji liečia tokį dalyką, dėl kurio gali kitas turėti ma- 
terialinės ar dvasinės skriaudos. Šitais atvejais reikia lai- 
kytis vadinamojo tutiorizmo, vadinasi, reikia klausyti to- 
kios nuomonės, kuri yra saugi (tuta), kuri turi tikrus ir 
tvirtus argumentus. Reikia pastebėti, kad ligi XVI šimt- 
mečio Bažnyčios gyvenime nebuvo sugalvota jokios pas- 
tovios sistemos, pagal kurią būtų išsprendžiamos konkre- 
čios abejonės. Jos būdavo išsprendžiamos kiekvieną sykį 
skyrium pagal kiekvieno atvejo aplinkybes. Žmogiškasis 
silpnumas čia nebuvo sankcionuotas kokios nors sistemos 
pavidalu. Probabilizmo atsiradimas ir įsigalėjimas šalia ki- 
tų griežtesnių sistemų, ypač šalia probabiliorizmo, aiškiai 
rodo dorinės sąmonės sumenkėjimą ir etinio gyvenimo nu- 
silenkimą šitam sumenkėjimui. Buržuazinio principo nuo- 
latinis reiškimasis šitą teoriją sukūrė ir privertė Bažny- 
čią kad ir nenoromis jį įsileisti į moralinės teologijos sri- 
tį. ; ' 
Kad iš tikro probabilizmas yra buržuazinė apraiška do- 
rinėje srityje ir kad jis tuo pačiu yra tolimas nuo tikros 
krikščioniškosios dvasios, tai paliudija ir patys probabiliz- 
mo atstovai. Žinomas teologas Noldin S. J. sako: „Jei krikš- 
čionis Dievo tarnyboje nedarytų nieko kito, tik tai, ko 
griežtai reikalauja probabilizmo principai, gyventų tokį 
gyvenimą, kuris mažai būtų vertas krikščionies“ 4. Mūsų 
kunigų seminarijoje vartojamo teologijos vadovėlio auto- 
rius Ad. Tanguerey teigia tą patį: „Doras krikščionis, kuris 
nori eiti Kristaus keliais, turi vengti ne tik sunkios nuodė- 
mės, bet pagal sąlygas ir savo jėgas siekti dorinio tobulu- 
mo, kitaip gyventų menkai krikščionies vertą gyvenimą ir 
netrukus nusidėtų... Todėl nors probabilistas (kunigas, 


4 Cit. Ad, Tanguerey. Op. cit., 238 p. 

kuris laikosi probabilizmo.— A. M.) ir gerai žino, kad 
galima laikytis visų tikrai įrodomų (probabiles) nuomonių, 
vis dėlto geriau nusiteikusius penitentus jis turi paska- 
tinti aukščiau siekti ne iš pragaro baimės, bet dėl Dievo 
ir Kristaus meilės“ 5. Šios citatos aiškiai rodo, kad proba- 
bilizmas padeda žmogui išvengti nuodėmės, bet aukštes- 
niam tobulumui jis netinka. Jo tiktai vieno laikymasis būtų 
nevertas tikrai krikščioniško gyvenimo. Psichologiškai pe- 
dagoginiu atžvilgiu probabilizmas gali būti naudinga prie- 
monė tiems, kurie aukštesnių dorinių reikalavimų negali 
pakelti, kaip pienas yra naudingas’ vaikams ir ligoniams. 
Bet jei ištisos masės pradėtų misti tik pienu ir jeigu pie- 
no valgis nustelbtų visa kita, mes aiškiai jaustiume, kad 
čia ne viskas tvarkoj. Taip yra ir doriniame gyvenime. Kai 
dorinės terapijos priemonė, taikoma paliegėliams, virsta 
masių gyvenimo norma, mes kalbame i ir turime kalbėti apie 
dorinės sąmonės smukimą. 


2. Moralizmas šeimos gyvenime ` 


= Moralizmas traukiasi per visas gyvenimo sritis, nes jis 
yra savotiška etinė veiksena. Bet gal labiausiai moralizmo 
žymės pasirodo moterystės ir šeimos gyvenime, Šeima yra 
tokia sritis, kurioje susiduria aukščiausi religiniai sakrali- 
niai dalykai (sakramentas) su žemiausiais žmogaus ins- 
tinktais. Todėl šeima yra šaltinis ir herojiško šventumo bei 
asketizmo, ir sykiu plokščiausio moralizmo. Šeima duoda 
progos aukštai iškilti doros srityje. Bet ji taip pat duoda 
progos atpalaiduoti žmogiškąsias silpnybes ir ieškoti joms 
pateisinimo. Todėl moralizmo susijimas su gyvenimu ir jo 
linkimas į kazuistiką šeimoje randa labai trąšią dirvą. Ne- 
perkeistas žmogaus gyvenimas šeimoje yra labai ryškus. 
Šeimoje taip pat yra nemaža tokių dalykų, kurie daugiau 
ar mažiau pataikauja žmogaus silpnumui. Todėl kazuisti- 
kai dirva čia yra labai plati. Moralizmas meistriškai suge- 
ba čia pritaikyti savo teorijas. 

Buržuazija moterystės ir šeimos gyvenime apsireiškia 
sensualizmu. Sensualizmas valdo visą matrimonialinį bur- 
žujaus gyvenimą. Pažiūros į meilę, pats meilės pergyve- 


5 Op. cit, 243 p. 

nimas, moterystės uždaviniai, šeimos atsiradimas — vis- 
kas čia yra grindžiama sensualizmu. W. Sombartas gra- 
žiai yra charakterizavęs, kaip modernusis ekonominis žmo- 
gus pergyvena meilę. „„Moderninio ekonominio žmogaus 
sielos gyvenimo sudužimas išeina aikštėn ten, kur liečiama 
natūralaus gyvenimo branduolys, būtent santykiai su mo- 
terimis. Šitiems žmonėms trūksta laiko ír giliam bei in- 
tensyviam meilės jausmui, ir galantiškam meilės žaismui. 
Gabumo didžiai meilės aistrai šitie žmonės neturi, Dvi yra 
formos, kuriomis apsivelka jų meilės gyvenimas: visiška 
apatija arba išviršinis pojūčių apsvaiginimas. Jie arba vi- 
siškai moterimis nesirūpina, arba pasitenkina tiktai išvir- 
šiniais meilės smaguriais, kurių daugiausiai sugeba teikti 
vad. pirktinė meilė“ 8. Meilė kaip žmogaus asmens papildy- 
mas ir patobulinimas ir moterystė kaip dviasmeninė ben- 
druomenė buržuazinei dvasiai yra nesuprantama. Štai ko- 
dėl visos tos teorijos bei idėjos, kurios meilę perkelia į 
aukštesnę dvasios sritį, buržuaziškai nusiteikusioje visuo- 
menėje pasisekimo neturi. Čia meilė yra suprantama kaip 
tam tikras biologinis, daugiausiai psichologinis, instinktas, 
kuris yra skirtas žmonių giminei plėsti, ir čia josios pas- 
kyrimas, sakoma, baigiasi. Kosminė meilės prasmė, toji 
meilė, kuri, pasak Dante's, „judina saulę ir kitas žvaigž- 
des“, buržuaziniam pasauliui yra nepriimtina, nes ji prieši- 
nasi -jo palinkimui į sensualumą. Kas šioje srityje nėra 
susiję su pojūčiais, tą buržujus laiko svajonėmis. 

Šitas. sensualizmas, moralizmo globojamas, kaip tik ir 
skverbiasi į dorinį moterystės gyvenimą. Moterystės funk- 
cijos yra tokios, kad jos su žmogaus sąžine ir atsakingu- 
mu yra susijusios kuo labiausiai. Iš kitos pusės, moterystės 
gyvenimas iš abiejų pusių — iš vyro ir iš žmonos — reí- 
kalauja kartais net labai didelių aukų, jeigu nenorime 
susikirsti su savo sąžine arba su Dievo nurodytais dėsniais. 
Moralizmui šitas moterystės gyvenimo bruožas yra labai ne- 
pakeliui, nes jis asketizmo nemėgsta. Tuo tarpu šeima to- 
kio asketizmo kaip tik daug reikalauja. Tai ypač galima 
pastebėti mūsų laikais, kada pasinkėjusios gyvenimo są- 
lygos yra padariusios šeimos atsiradimą ir jos išauginimą 


`ë Das oekonomische Zeitalter, 38 p. Berlin, 1935. 3 

Aikra auka. Bet žmonių instinktai nėra nė kiek susilpnėję. 
-Priešingai, modernusis gyvenimas savo priemonėmis dar 
labiau yra juos jerzinęs ir padirginęs. Todėl buržuazijai 
šeimos gyvenime atsirado didelė ir sunki problema: paten- 
kinti savo instinktus ir sykiu išvengti atsakingumo ir naš- 
tos. Nuodėmės buržujus nenori daryti, nes jis bijo baus- 
mės. Vis dėlto jis nenori pakelti ir visų tų sunkenybių, ku- 
rios yra susijusios su jo instinktų patenkinimo pasėkomis. 
Todėl jis ieško išeities, kad būtų išgelbėtas ir jo sensualiz- 
mas, ir „jautri“ jo sąžinė, 

Tokia išeitis moterystės gyvenime buržuaziniam mora- 
listiniam nusiteikimui kaip tik ir pasisiūlė vad. Ogino- 
Knauso teorijoje. Sie abu mokslininkai nepriklausomai vie- 
nas nuo antro, tyrinėdami moterų fiziologinius reiškinius, 
pastebėjo, kad esama nevaisingų dienų. Jie sudarė tam tik- 
ras tabeles nurodydami, kurios dienos moters fiziniame gy- 
venime yra vaisingos ir kurios ne. Tiesa, šitų tabelių tik- 
rumas nėra absoliutus. Gamta mėgsta staigmenas. Ir ši- 
tas gamtos palinkimas sudaro buržujui didžiausią rūpestį. 
Buržujus nori būti absoliučiai tikras ir dėl savo sensualiz- 
mo, ir dėl savo sąžinės. Dėl to jis kreipiasi į gydytojus ir 
į teologus. Gydytojai jam patvirtina, kad tokių nevaisin- 
gų dienų iš tikro esama. Bet jie atsisako griežtai jam šias 
dienas nurodyti. Teologai po ilgesnių ginčų išsprendė, kad 
pasinaudojimas tomis dienomis buržuaziniam sensualumui 
patenkinti nėra nuodėmė, Bet jie pastebi, kad tai nėra ir 
dorybė. Vis dėlto dorybė buržujui per daug nerūpi. Jam 
svarbiausia, kad tai nėra nuodėmė, kad jis ramiai gali 
naudotis medicinos nurodymais ir nesusikirsti su savo 
sąžine, kuriai etinė norma visados yra leidimas arba drau- 
dimas. Todėl minėtą teoriją buržuaziniai sluoksniai suti- 
ko su dideliu pasitenkinimu, 

Bet jeigu į šią praktiką pažiūrėsime aukštesniu atžvil- 
giu, lengvai galėsime suprasti, kad ji degraduoja žmogų į 
gyvulio eiles. Seksualinis aktas žmogaus vertas yra tik 
tada, kai jis yra gilios meilės išraiška ir trokštamo dvasi- 
nio susivienijimo simbolis. Bet kai žmogus šį esmingai sim- 
bolinį aktą naudoja savo aistrai patenkinti, kada aistros 
patenkinimas yra ne seksualinio akto pasėka, bet moty- 
vas ir net tikslas, kaip sakoma buržuazinėje moterystės tiks- 

lų gradacijoje, tuomet žmogus nusileidžia į gyvuliškumo 
sritis, tuomet savo kūną, kuris visados turi būti dvasios 
išraiška ir gyvojo Dievo šventykla, jis padaro kekšės na- 
riu, nors šitoji kekšė būtų ir jo žmona. Iš kitos pusės, nau- 
dodamasis visokiomis tabelėmis, buržujus apskaičiavimą ir 
racionalizmą įveda į tokias sritis, kurios turi būti prideng- 
tos nuo proto šviesos, nuo jo profaninės analizės ir į ku- 
rias gali jeiti tik sveikas, skaistus, neiškreiptas jausmas. 
Seksualinis aktas esmingai yra meilės aktas. Tuo tarpu 
meilė yra dvasia, kuri padvelkia tada, kai. nori. Joks aps- 
kaičiavimas, jokios tabelės meilės apraiškų nenormuoja 
ir negali normuoti. Buržujus, kuris paskaito tabelėse, kada 
jis turi simbolizuoti savo kūnu aukščiausią meilės pathos, 
pasidaro ne tik juokingas, bet ir šlykštus. Savo apskaičiuo- 
jančiu protu jis išniekina sakralinės prigimties gelmes, ir 
savo sąmone jis suardo gaivalingą jausmo vieningumą. 
„Mūsų laikais,— sako Fr. W. Foersteris,— reiktų vėl at- 
gaivinti tą jausmą, kad esama tokios rūšiės gėdos ir skais- 
tybės, kurios kyla iš nepagedusios žmogaus prigimties ir 
tame klausime veda mus teisingiau už abstraktų protą ir 
skaičiuojantį naudingumą. Ir ta giliausioji. skaistybė pro- 
testuoja prieš to slapčiausio dviejų žmonių vienas antram 
atsidavimo traukimą iš elementarinės jausmų tamsumos į 
apskaičiuojančios technikos ir prisirengimo aiškią šviesą. 
Gėdos nykimas tuose dalykuose yra ne kylančio gyvenimo 
ženklas, bet nuopuolio ir išsigimimo ženklas. Tai, ką mes 
vadiname gėda, kyla kaip tik iš gilaus ir sveiko gyvybės 
instinkto apsaugoti tam, kas tuose santykiuose yra nesą- 
moninga ir nenumatoma. Tai ta pati gėda, kuri protes- 
tuoja prieš proto moterystę, nes lyties gyvenimo uždan- 
ga kaip tik ir yra tas savęs užmiršimo šydas, kuriuo di- 
delis ir aistrus jausmas apgobia žmogų. Jei to nejaučiame, 
nesusiprasime“ 7. 

Sutikime, kad visi šie dalykai — aistros patenkinimas, 
racionalinis apskaičiavimas — nėra nuodėmės. Bet yra blo- 
gesnių dalykų negu nuodėmė. Yra žmogiškosios būtybės ir 
žmogiškosios dvasios pažeminimų, kurie sugriauna žmo- 


7 Seksualė etika ir seksualė pedagogija, 65 p. Vertė M. Pečkaus- 
kaitė. Kaunas, 1923. 

giškąją vertę ir žmogų įjungia į gyvulių eiles. Kaip apskri- 
tai, taip ir šioje srityje buržujus nuodėmių nedaug turi. 
Bet jis neturi nė dorybių. Todėl jį smerkia Apokalipsė sa- 
vo amžinais buržujiškumą neigiančiais žodžiais: „Aš ži- 
nau tavo darbus, kad tu nei šaltas, nei šiltas. O, kad gi 
tu būtum šaltas ar šiltas! Bet kadangi tu esi drungnas ir 
nei šaltas, nei šiltas, aš pradėsiu vemti tave iš savo bur- 
nos“ (Apr 3, 15—16). 


3. Moralizmas asmens gyvenime 


Moralizmas stengiasi, kad žmogus būtų doras. Aukšto 
šventumo laipsnio jis nesiekia. Bet jis nenori, kad žmogus 
braidžiotų po nuodėmes ir kad gyventų nesantaikoje su įs- 
tatymais ir su savo sąžine. Todėl tam tikras didesnis ar ma- 
žesnis dorumo laipsnis, tam tikras pastovumas doriniame 
gyvenime yra moralizmo siekimas, nes tik šitas pastovu- 
mas patikrina, kad žmogus nesusigundys padaryti nuo- 
dėmę, pasitaikius gerai progai. Todėl moralizmas stengia- 
si, kad žmogus būtų doras ne tik esant reikalui, bet kad 
jis būtų pastoviai doras. 

Žmogų pastoviai dorą padaryti galima dvejopu būdu: 
1) galima jį apsupti pastoviais gerais įpročiais, pagal ku- 
riuos jis nuolatos veiktų ir kurie jam neleistų iškrypti iš 
įprasto gero kelio; 2) galima pažadinti žmoguje jo patį 
žmogiškąjį principą, kad jis dorinius veiksmus pergyven- 
tų kaip iš esmės susijusius su jo pačia būtybe, kaip kylan- 
čius iš paties jo asmens branduolio. Pirmutinis kelias eina 
iš žmogaus dvasios paviršiaus ir stengiasi pasiekti dvasios 
gyvenimo gelmes. Antrasis kelias eina iš dvasios gyveni- 
mo gelmių ir stengiasi apsireikšti vienokiais ar kitokiais re- 
gimais būdais. Pirmasis kelias yra nuolatinės ir lėtos evo- 
liucijos kelias, antrasis — staigaus atsivertimo ir dvasinės 
revoliucijos kelias. Kuris dabar kelias moralizmui yra, ar- 
timas? 

Moralizmas renkasi pirmąjį žmogaus „dorinimo būdą. 
Moralistinio tipo etika stengiasi žmogų apsupti gerais įp- 
ročiais, kuriuos ji vadina dorybėmis, nes dorybė ir yra ne 
kas kita kaip „habitus operativus bonus“, vadinasi, geras 
ir veiklus įprotis. Šitas pasirinkimas nėra atsitiktinis. Jis 

yra susijęs su pačia moralizmo ir moralistinio nusiteiki- 
mo žmonių prigimtimi. Moralizmo praktikai dorinio gyve- 
nimo heroizmas yra neprieinamas, kaip apskritai buržuazi- 
jai yra neprieinamas bet koks kitas heroizmas. Moralizmui 
rūpi ne tai, kad žmogus savo doriniuose žygiuose būtų did- 
vyris ir tuo pačiu šventas, bet kad jis būtų pastovus, kaip 
sakoma, „logiškas ir nuoseklus. Heroizmui žadinti tinka 
antrasis kelias. Asmens branduolio sukrėtimas kaip tik ir 
pastūmi žmones į visišką, staigų ir kitokį pasisukimą sa- 
vo vidaus gyvenime. Heroizmas visados kyla tik iš dvasi- 
nės revoliucijos. Niekados nėra pastebėta, kad nuodėmin- 
gas žmogus paprastos nuoseklios evoliucijos keliu būtų pri- 
ėjęs herojiško laipsnio doros srityje. Už herojiškų žygių 
visados slypi aiškus ar tik nujaučiamas išvidinis atsiver- 
timas ir išvidinė dvasinė revoliucija. Nenorėdamas staigių 
permainų ir didelių šuolių, moralizmas kaip tik ir vengia 
antrojo . kelio. Moralistinė etika niekados neina dvasinės 
revoliucijos keliu. Atsivertimą šitoji etika laiko ypatingu 
malonės padaru, apie kurį nesą reikalo kalbėti, nes spiritus 
ubi vult spirat. Sitoji etika pamiršta, kad malonė visados 
suponuoja prigimtį, kad ir atsivertimas turi būti paruoštas 
prigimtosios tikrovės priemonėmis. Tai kaip tik ir yra as- 
ketinės etikos uždavinys. Moralizmo jis nėra vykdomas. 

Moralistinė etika renkasi dorybių kelią: ji eina iš žmo- 
gaus dvasios paviršiaus. Bet kadangi šventumas josios aiš- 
kiai nevilioja, ji todėl dvasios gelmių nepasiekia. Ji susto- 
ja pusiaukelyje. Ji sudaro žmogui nemaža gerų įpročių, bet 
jų nepripildo dieviškuoju turiniu ir todėl žmogaus nepaš- 
venčia. Tai taip pat nėra atsitiktinis reiškinys. Moraliz- 
mo nepasisekimas dorinio gyvenimo atbaigime glūdi jame 
pačiame. Dorybių kelias visados yra paviršiaus kelias. Juk 
kas gi yra pati dorybė? Kaip jau buvo sakyta, dorybė yra 
geras veiklus įprotis. Tai yra savotiška forma, kuria yra 
apgaubiamas vienos ar kitos žmogaus galios veikimas. 
Dorybė yra žmogaus veikimo forma. Jeigu šitoji forma yra 
geros idėjos objektyvacija, ji kreipia žmogaus veikimą gė- 
rio linkme ir tuo pačiu pati darosi gera. Bet tai dar nereiš- 
kia, kad šitos formos pakeistų patį žmogaus asmens centrą. 
Šitas centras gali likti visiškai laukinis, nors ir gali būti 
apsuptas daugybės gerų įpročių. Paviršium žiūrint, toks 

žmogus atrodo labai doras, Bet tikrumoje jis tik yra įp- 
ratęs doras būti. Jo dorumas nėra jo-išvidinio perkeitimo 
padaras. Kasdieniniame gyvenime tokio dorumo pakanka, 
ir moralizmas yra juo patenkintas. Bet reikia tik pakeisti 
gyvenimo sąlygas, reikia tik pastatyti tokį žmogų į tokias 
aplinkybes, kur gerų įpročių nebepakanka, ir tuomet pasi- 
rodo tikrasis tokio žmogaus veidas, Įvairūs religijos išsi“ 
žadėjimai, neatsparumai nuodėmingiems pasiūlymams, sa- 
voms aistroms kaip tik yra padaromi tokių žmonių, kurie 
buvo labai dorybingi, bet kurių asmens branduolys pasiliko 
neperkeistas. Dorybės yra tikros doros išraiška tik tada, 
kai: jos plaūkia iš perkeisto asmens centro. Kol šitas cen- 
tras lieka tik gamtinis, tol jis gali būti apsuptas ir dau- 
gybės gerų įpročių, bet jis nebus doras giliausia prasme. 
Dorybės yra periferinis dalykas. Moralizmui jos todėl kaip 
tik dėl to ir-patinka. Moralistinė etika jomis žavisi ir apie 
jas nuolatos kalba. Tuo tarpu ji užmiršta, kad dorinis gy- 
venimas ne dorybėmis prasideda, bet jomis apsireiškia. 
Charakteris -yra vienybė, yra pasakęs Fr. W. Foersteris. 
Bet šitoji vienybė iš dorybių nesusideda. Charakteris nė- 
ra suma, bet organiška visuma, kuri dorybėmis tik apsireiš- 
kia. Kas' mano, kad žmogūi galima sudaryti charakterį 
įdiegiant ištisą eilę dorybių, tas labai klysta. Tokie dori- 
nio gyvenimo žygiai, kaip pasiaukojimas ligi mirties ligo- 
nių ar našlaičių slaugymui, žuvimas už religiją ar tėvynę, 
anaiptol nėra pažadinami dorybių. Jie ateina staiga kaip 
dvasinė revoliucija, kaip perkeisto asmens branduolio iš- 
siveržimas. Reikalingos šitiems žygiams dorybės, kaip kan- 
trumas, patvarumas, artimo meilė ir t. t., yra šitos revo- 
liucijos sukuriamos. Pažadintas asmens branduolys susiku- 
ria sau gerų įpročių staiga. Tuo tarpu niekados geras 
įprotis kaip toks nepažadina asmens centro. Šitam pažadi- 
nimui reikia ko kito. 

Gerą išraišką moralistinis žmogaus dorinimo būdas 
randa vad. gerų darbelių skaičiavime. Daugelis moralistų 
stengiasi, kad žmogus pasidarytų doras mechaniniu būdu 
per gerų darbų didesnio skaičiaus vykdymą ir šito vykdy- 
mo racionalizuotą kontroliavimą. Šiam reikalui yra sugal- 
vota įvairių būdų patikrinti savo pažangai doroje: užraši- 
nėjimas to, kas dienos bėgyje buvo padaryta, gerų darbę: 

lių žymėjimas mazgeliais, kryžiukais ir t. t: Šitoks meto- 
das yra geras dorybėms įdiegti, bet jis yra periferinis ir 
žmogaus centro nepasiekia, kas ir yra doriniame gyveni- 
me svarbiausia. Čia kaip niekur kitur pasirodo moralizmo 
pažiūra į dorinio gyvenimo prigimtį: moralizmas šitą gy- 
venimą laiko gerų darbų suma. Tuo tarpu dorinis gyveni- 
mas yra visos žmogaus būtybės visuma, iš kurios geri 
darbai tiktai kyla: Periferija moralizme vyrauja kaip ir vi- 
soje buržuazijoje. 


III. REALIZMAS MENE 
I. Realizmas kaip buržuazinė apraiška 


Esteiinė gyvenimo sritis yra toliausia nuo šios tikro- 
vės neperkeistų pavidalų ir tuo pačiu toliausia nuo buržu- 
azijos. Menas yra giliausios žmogiškosios kūrybos rezulta- 
tas, didžiausias originalus žmogaus dvasios laimėjimas. 
Jis todėl buržuaziniam nusiteikimui nelengvai pasiduoda. 
Buržuazinė dvasia į meno sritis įeina sunkiausiai. Vis dėl- 
to nebūtų galima įrodyti, kad ji visiškai nuo šitos dvasios 
yra laisva. Suburžuazintas gyvenimas savaime apsupa ir 
meno sritį ir ją palenkia bendram nusiteikimui. Kai Euro- 
pos gyvenime devynioliktajame šimtmetyje įsigalėjo bur- 
žuazija, ji savaime ir meną pasuko šios tikrovės kryptimi. 
Realistinė meno linkmė tapo geriausia buržuazinės dva- 
sios reiškėja. i 

N. Berdiajevas yra pasakęs, kad „menas yra kūrybinė 
šio pasaulio sunkumos pergalė, bet niekados ne prisitai- 
kymas prie šio pasaulio“ !. Tai reiškia, kad menas galbūt 
labiau negu kuri kita kultūros sritis yra pašauktas perga- 
lėti šio pasaulio, šios tikrovės netobulumą, perkeisti josios 
pavidalus ir sutapdyti ją su josios pirmavaizdžiu. Tasai 
pasaulio perkeitimas, kurio siekia visas gyvenimas ir kurį 
stengiasi vykdyti visa kultūra, meno srityje apsireiškia ge- 
riausiai. „Kiekvienas kūrybiškai meninis aktas, — sako Ber- 
diajevas,— yra dalinė gyvenimo transfigūracija“ 2. Galu- 
tinis meno paskyrimas padaryti pasaulį gražų reiškia ne 

! Der Sinn des Schaffens, 239 p. 

2 Op. cit, ibid. 

ką kita kaip palenkti pasaulį visiškai idėjos galybei, nes 
grožis kaip tik ir yra idėjos regimas prasiveržimas pro iš- 
viršinius daikto pavidalus. Štai kodėl Dostojevskis yra pa- 
sakęs, kad grožis išganys pasaulį. Tai nereiškia esteticis- 
tiškai nusiteikusio žmogaus posakio. Tai reiškia, kad Dos- 
tojevskis suprato giliausią grožio, kaip idėjos spindėjimo, 
esmę ir žinojo, kad jei šitoji esmė bus išplėsta visame pa- 
saulyje, pasaulis bus išganytas. Štai kodėl ir religija pa- 
saulio perkeitimą ir jojo perkeistas formas vaizduoja gro-- 
žiniais pavidalais. Štai kodėl galop menas stovi arčiau- 
siai religijos, kurioje pasaulio transiigūracija jau realiai 
prasideda. Todėl tas menas ir toks estetinis žmogaus nu- 
siteikimas, kuris neina pasaulio perkeitimo linkme, kaip tik 
ir prasilenkia su pagrindiniu meno paskyrimu ir su esteti- 
nės kūrybos prigimtimi. Menas nėra tik tam, kad iš viršaus 
pagražintų pasaulį ir pamalonintų gyvenimą. Meno pas- 
kyrimas yra daug gilesnis. ,„Meniškoji kūryba yra ontolo: 
ginės, ne psichologinės prigimties“ 3. Todėl kiekvienas me- 
no palenkimas tik pasaulio paviršiui arba tik psichologi- 
niam žmogaus pergyvenimui yra estetinės kūrybos paže- 
minimas ir meno tikslo nesupratimas. - Ieškojimas meno 
tikslo šalia būties tobulinimo yra buržuazinis nusiteiki- 
mas. Buržuazinė dvasia, nesugebėdama įsibrauti į būties 
gelmes, ir į meną žiūri paviršutiniškai. Ji verčia meną 
tarnauti žmogui arba jojo gyvenimui; ji pasuka menišką- 
ją kūrybą taip, kad ši pradeda likti šiame neperkeistame 
pasaulyje ir vaizduoti šiuos neperkeistus pavidalus. Ben- 
dras buržuazijos įsigyvenimas šioje tikrovėje pradeda 
apsireikšti ir mene. 

Estetinės srities pasilikimas šioje tikrovėje apsireiš- 
kia realistinio meno srovėje. Realizmas mene yra buržu- 
azinio nusiteikimo apraiška estetinėje gyvenimo srityje. 
„Realizmas mene,— sako Berdiajevas,— yra kraštutinis 
prisitaikymas prie šio pasaulio. Realizmas, kaip ir klasi- 
cizmas, stengiasi grožio vertybę pasiekti imanentiškai šio- 
je žemėje. Jis yra paklusnus ne kanoniškai taisyklei kaip 
klasicizmas, bet tikrovei, tam, kas pasaulyje yra duota. 
Realizmas labiausiai atsitolina nuo kiekvieno kūrybinio akto 


3 N. Berdiajeu. Op. cit., 240 p. 

esmės; jis yra menkiausia kūrybinė meno forma. Realiz- 
mas, kaip kryptis, užspaudžia ir užgniaužia kūrybinius me- 
nininko impulsus“ *. Berdiajevas pastebi, kad XIX šimt- 
mečio realistai kaip tik ir buvo toks prisitaikymas prie 
šios tikrovės. Jeigu ano meto menas vis dėlto buvo dide- 
lis, tai tik dėl to, kad realizmo atstovai buvo genialūs me- 
nininkai, kurių kūriniuose buvo išreikšta ne tik tikrovė, 
prie kurios jie sąmoningai šliejosi, bet ir kito, aukštesnio 
pasaulio simboliai, kurie buvo jų kūriniuose realizuoti ne- 
sąmoningai. Joks genijus negali pasitenkinti šia tikrove. 
Žmogaus genialumas yra per daug susijęs su aukštesniu 
pasauliu, kad sąmonės apsisprendimas galėtų jį iš aukštes- 
nio pasaulio visiškai ištraukti. Genijų kūriniuose kvėpuo- 
ja visados simbolinė tikrovė. Genijų kūriniai, net jeigu jie 
būtų ir natūralistiniai, visados turi žymų simbolinį cha- 
rakterį. Todėl ir XIX šimtmečio realistai buvo net savotiški 
mistikai, po kurių vaizduojama realybe slėpėsi aukštesnio 
pasaulio simbolinis vaizdas. Štai kodėl to meto menas vis 
dėlto yra didis, nepaisant kad jo skelbiama programa bu- 
vo nuolatinis tolimas nuo meno esmės, nes jis artinosi 
vis labiau prie realybės. Principialiai realizmas yra bur- 
žuaziškumas ir meno nuestetinimas. Bet praktiškai realis- 
tinė krytis gali duoti labai vertingų kūrinių. Menininkas. 
sunkiausiai duodasi palenkiamas buržuaziniam nusiteiki-, 
mui. Kiek jis yra meno teoretikas ir kasdienos žmogus, tiek 
jis gali būti buržujus. Bet įkvėpimo momentą jis išsiva- 
duoja iš šios realybės, nes jam sušvinta aukštesnės tik- 
rovės paveikslas, kurį jis realizuoja savo kūriniuose. To- 
dėl realizmas, kaip estetinė kryptis, yra buržuazinio nusi- 
teikimo padaras. Bet dėl to dar nebūtų galima tvirtinti, 
kad kiekvienas iš šios krypties kilęs kūrinys jau būtų be 
estetinės vertės. Genijaus institucija šituos kūrinius la- 
bai dažnai išgelbsti. 

Realizmas susiriša su buržuaziniu nusiteikimu pačiais 
savo pagrindais. Kaip tam tikra meno kryptis ir net meno 
filosofija, realizmas kaip tik stengiasi kuo labiausiai prisi- 
artinti prie šios tikrovės, ją vaizduoti estetinėje kūrybo- 
je, josios dėsniais apspręsti kūrybinį vyksmą ir josios rei- 


4 Op. cit, 252 p. 

kalavimus taikinti menininko įkvėpimui. Vad. gyvenimiškų- 
mas mene yra kaip tik realizmo ir sykiu, kaip matėme, 
buržuaziškumo reikalavimas. Gyvenimiškumo vardan rea- 
lizmo teoretikai neigė buvusių amžių meną, kuris šio gy- 
venimo nepaisė ir šio gyvenimo dėsniais nesirūpino. „Me- 
nininkas,— sako Berdiajevas,— tiki, kad grožis yra reales- 
nis už nevykusius šio pasaulio pavidalus, Realistinė kryp- 
tis tiki, kad šie nevykę pavidalai yra realesni negu grožis, 
ir šaukia paklusti šiems nevykusiems pavidalams“ 5, Rea- 
lizmo išsigimimas natūralizme yra tik tiesioginė išvada iš 
realizmo prigimties. 


2. Simbolizmas kaip realizmo priešginybė 


Tiesioginė realizmo priešginybė yra simbolizmas. Eu- 
ropos gyvenime šios dvi kryptys yra gana smarkiai tarp 
savęs kovojusios, kaip apskritai kovojo buržuaziškumas su 
aukštesniu pasaulio ir gyvenimo ‘supratimu. Simbolizmas 
šliejasi prie aukštesnės tikrovės. Ši meno kryptis geriau- 
siai supranta estetinės kūrybos prasmę ir apskritai visos 
kultūros prasmę. Žmogiškoji kūryba visados siekia aukš- 
tesnės realybės negu ta, kurią ji vartoja kaip medžiagą. 
Bet faktiškai šitas siekimas įvyksta tik simboliškai. Žmo- 
gus sava kūryba ne tiek realizuoja aukštesnę tikrovę, kiek 
ją simbolizuoja. Žmogaus kūriniai daugiau ar mažiau vi- 
sados yra simbolinio charakterio. Šitas simboliškumas yra 
žymus visoje kultūroje. Bet jis ypač ryškiai išeina aikštėn 
estetinėje kūryboje, nes estetinė kūryba yra aukščiausias 
kūrybos laipsnis, koks tik yra galimas pasiekti žmogiško- 
mis jėgomis. Štai kodėl kiekvienas tikras menas yra ir tu- 
ri būti giliausia savo esme simbolinis, vadinasi, jis turi 
turėti savyje aukštesnio pasaulio vaizdą ir nurodymą, jis 
turi būti tiltas tarp šios ir aukštesnės tikrovės. Simboliz- 
mo buvimas yra pagrindinis estetinės kūrybos reikalavi- 
mas. Kūrinys, kuris PAES savyje simbolinio charakte- 
rio, nebūtų meniškas. .< 

` Simbolizmas, kaip ir realizmas, pergyvena savotišką 
dramą. Skirtumas čia yra tik tas, kad simbolizmo dramą 


5 Op. cit., 253 p. 

yra jo jaučiama, ir tai yra visos mūsų būties, viso mūsų 
gyvenimo drama. Tuo tarpu realizmo drama, kaip ir visos 
buržuazijos, yra nejaučiama ir kyla iš susirišimo su šia 
tikrove. Simbolizmas aiškiai teigia aukštesnę tikrovę ir 
josios siekia. Bet realiai jis pasiekia tiktai simbolių, ku- 
rie žmogaus dvasios nepatenkina. Estetiniame simbolizme 
žmogiškosios kūrybos tragika apsireiškia aukščiausiame 
laipsnyje. Europos meno gyvenime simbolistai yra dėję ne- 
paprastų pastangų pereiti nuo simbolio prie aukštesnės 
tikrovės. Šitos pastangos yra nepavykusios, ir jų istorija 
mums atskleidžia didžių išvidinių prometėjiškų kovų tarps- 
nį. Meno krizė prasidėjo su simbolizmo įsigalėjimu. Di- 
delis simbolinis nusiteikimas parodė, kad menas turi būti 
aukštesnės tikrovės reiškėjas. Bet kadangi jis šitą tikrovę 
gali išreikšti tik simboliškai, todėl čia ir norėta pereiti 
nuo simbolio prie tikros aukštesnės realybės. Visuotinis 
pasaulio perkeitimas čia buvo norima ne tik simbolizuoti, 
bet ir realizuoti. Simbolistai paneigė visokius šio pasaulio 
reikalavimus, visokias taisykles, visokį kanoną, kuris tiek 
daug reikšmės turi -klasikiniame mene. Simbolizmas no- 
rėjo išsiveržti anapus šio pasaulio. Iš imanentinio simboliz- 
mas norėjo pereiti prie transcendentinio pasaulio grožio 
kūrybos. Simbolizmas stengėsi, kad grožis apvaldytų ne 
tik tai, kas jų yra sukuriama, bet kad jis apsireikštų ir to- 
je medžiagoje, kurią jie vartojo savo kūriniams. Dosto- 
jevskio posakis, kad grožis išganys pasaulį, niekur nebuvo 
taip gyvas, kaip simbolizme. Dante taip pat buvo simbolis- 
tas. Bet jo simbolizmas buvo dar ankštai susijęs su vidu- 
rinių amžių gyvenimu ir pasaulėvaizdžiu. Goethe's sim- 
bolizmas yra suaugęs su klasikinio pasaulio, su graikiš- 
kojo kosmos dėsniais. Tuo tarpu modernusis simbolizmas 
paneigė bet kokį šį pasaulį, bet kokį šį pasaulėvaizdį. Jis 
norėjo peržengti nuo būties apraiškų prie pačios būties. 
„Naujajame simbolizme,— kaip pastebi Berdiajevas,— kū- 
rybiškumas perauga pats save; kūrybiškumas čia veržiasi 
ne prie kultūros vertybių, bet prie pačios būties“ 9. Ir kaip 
tik šitoje vietoje įvyksta simbolizmo drama. Prometėjiškai 
nusiteikęs vieno tik žmogaus kūrybinėmis jėgomis pasiek- 


5 Op. cit, 256 p. 

ti aukštesnio buvimo, simbolizmas paregi, kad vis dėlto 
jis šito buvimo nepasiekia. Visos jo pastangos kaip buvo, 
taip ir lieka tik simbolių srityje. Simbolizmas sunkiai su- 
siderina su mintimi, kad vis dėlto menas yra tik materia- 
linė sąlyga ir materialinė atrama tikrajai pasaulio trans- 
figūracijai, kuri realiai vyksta religinėje srityje, Menas 
yra tiesioginis laiptas į kultą, kuriame realiu būdu įvyksta 
tai, ko menas siekia. Kulte nauja būtis jau yra realizuoja- 
ma, o mene tik simbolizuojama. Reikia pasakyti, kad sim- 
bolizmo drama yra visos žmogiškosios, ypač prometėjiško- 
sios, dvasios drama. 

. Realizmo drama yra visai kitokios rūšies. Tai yra bur- 
žuazijos drama, kurios ji nejaučia, bet kuri iš tikro yra 
kur kas žmogaus dvasiai skaudesnė negu simbolizmo dra- 
ma, nes ji yra surišta su Žmogaus dvasios pažeminimu. 
Realizmas pasitenkina šia tikrove ir estetinę kūrybą šia tik- 
rove apsprendžia. Realistinio meno naudotojas. gali šita 
estetika ir meno filosofija pasitenkinti ir realistiniais kūri- 
niais žavėtis. Realistinio meno mėgėjas gali už Mackevi- 
čiaus „Galvutę“ atiduoti visus Čiurlionies kūrinius. Bet ši- 
toks problemos išsprendimas nepatenkina meno kūrėjo. 
Meno kūrėjas, jeigu jis yra genialus, visados jaučia, kad 
meno kūrinių apsprendimas tikrovės dėsniais: yra susikirti- 
mas su meno prigimtimi. Realistas.kūrėjas yra draskomas 
dviejų pradų: sąmoningo, kuris eina šio pasaulio linkme, 
ir nesgmoningo, kuris siekia aukštesnės tikrovės. Ir šita 
dviejų pradų kova yra žymi visuose geresniuose realizmo 
kūriniuose. Jie yra tarsi dvilypiai, jie atstovauja ir nori 
būti tik šios tikrovės reiškėjai. Bet sykiu, giliau pažiūrė- 
jus, juose blyksi savotiški simboliai, kurie apreiškia aukš- 
tesnį pradą. Šitoks dvilypumas niekados nėra geras, nes 
jis yra suskilusios menininko sielos išraiška. Jis yra sy- 
kiu išraiška savaimingo estetinės kūrybos noro išsivaduoti 
iš racionalistinių estetinių pažiūrų, kurios meną uždaro 
šios tikrovės ribose. Realizmas plėšosi pats savyje, nes 
čia susikerta ne tik aukštesnė tikrovė su žemesniąja, bet ir 
estetinės kūrybos prigimties tendencijos su šitų tenden- 
cijų iškrypimu. Štai kodėl daugelis realistų, pradėję savo 
kūrybą realizmu, paskui pereina į simbolizmą. Štai kodėl 
galop realistinio meno laimėjimai neturi meno istorijoje 

tokios didelės reikšmės ir nesudaro savotiškos gyvenime 
epochos, kaip simbolistinis arba klasikinis menas. 
Realizmas pasilieka šios tikrovės sferose ir todėl pa- 
tenkina tik tuos, kurie taip pat šioje tikrovėje yra įsigyve- 
nę. Realizmas pasilieka buržuazijos sferose, ir tik šitoms 
sieroms jis yra priimtinas. Štai kodėl toji didelė reakcija, 
kurios susilaukė realistinė meno kryptis, buvo daugiau 
negu tik estetinė reakcija. Čia buvo ženklas, kad buržuazi- 
nis principas pralaimi visame gyvenimo plote, taigi ir es- 
tetinėje srityje. Šiandien Europos mene realizmo yra kuo 
mažiausiai, nes ir buržuazijos gyvenimas jau eina vakarop. 


IV. POZITYVIZMAS ŽINIJOJE 


1. Pozityvizmas kaip teorinis 
buržuaziškumas 


Žmogus gali būti buržujumi ne tik religijoje ir doro- 
vėje, ne tik mene, bet ir savo mąstyme, ir šio mąstymo 
objektyvacijoje, arba moksle. Mąstymas taip pat gali įsi- 
gyventi šios tikrovės lygumose. Jis taip pat gali nekilti 
į aukštumas, neieškoti amžinųjų idėjų, bet prisirišti prie 
to, kas yra apčiuopiama ir regima, kas yra paliečiama ir 
užuodžiama. Bendras buržuazinis nusiteikimas gali ap- 
valdyti žmogaus protą, gali jo mintį paversti buržuazine 
mintimi. Buržuazinės minties apraka gyvenime kaip tik 
ir yra pozityvizmas. 

Pozityvizmo pagrindas ir R yra faktas, išviršinis, 
regimas ir apčiuopiamas faktas. Kas yra už šito fakto, po- 
zityvizmui yra nepažjstama ir netikra. Faktas yra tikroji 
pozityvistinio mąstymo tėvynė, kurioje jis sustoja ir ku- 
rioje jis įsigyvena. Peržengti faktą jis nedrįsta. Pakilti 
aukščiau fakto jis nepajėgia. Todėl pozityvizmas neigia 
bet kokį aukštesnį pažinimą. Jis nepripažįsta nei institu- 
cijos, kuri paregi idėją tiesioginiu būdu, nei metafizikos, 
šius. Pozityvizmui charakteringa yra tai, kad jis atsire- 
mia ne į faktą kaip tokį, bet į apčiuopiamą faktą. Fakto 
apčiuopiamumas yra pozityvizmo tikrasis pagrindas. To- 
dėl pozityvizmas nelaiko faktais viso to, kas nėra apčiuo- 

piama, kas yra neprieinama pojūčiams, Kiekviena pasau- 
lėžiūra savo principus atremia į faktus. Bet šitie faktai 
gali būti labai įvairūs. Jie gali būti ir išvidinės patirties, 
ir mistinio pergyvenimo, ir intuityvinio regėjimo, ir apreiš- 
kimo faktai. Pats faktas kaip toks dar nereiškia buržua- 
zinio nusiteikimo. Buržuaziškumą išduoda šito fakto aiš- 
kinimas ir jo vertinimas. K. Joėlis teisingai pastebi, kad 
„faktai didele dalimi visais laikais pasilieka tie patys, tik 
jų aiškinimas kinta“. Kad mūsų pojūčiai pažįsta pasaulį, 
kad mes galime naudoti. jėgą ir medžiagą, vadinasi, kad 
medžiaga ir jėga yra tam tikros realybės — visa tai, žmo- 
nija žinojo nuo pat žilos senovės. Bet reikėjo ateiti devy- 
nioliktajam šimtmečiui, kad gimtų pozityvistinis šitų am- 
žiais žinotų faktų aiškinimas, kad būtų paskelbta, jog tik 
šitie faktai yra tikri, jog tik apčiuopiami dalykai yra rea- 
lūs, jog tik medžiaga ir jėga yra tikrosios realybės. Po- 
zityvizmas į faktą žiūri pro pojūčių prizmę. Ir ko pojūčiai 
jam neparodo, tą jis neigia. Vadinasi, faktų aiškinimui 
pagrindo pozityvizmas ieško pojūčių liudijime. 

Šioje vietoje kaip tik ir pasirodo pozityvistinės minties 
buržuaziškumas. Pozityvistinė mintis ne tik kad nepakyla 
aukščiau, fakto, bet ji-nepakyla nė aukščiau fakto apčiuo- 
piamumo. Pozityvistinė mintis yra uždaryta pojūčių sfe- 
roje. Ji nepralaužia šios sieros ankštų ribų ir neišeina į 
protavimo sritį. Pozityvistinė mintis žmogaus dvasią už- 
daro tiktai patirtyje. Bet tai yra dvasios susiaurinimas ir 
nuskurdimas. Patirtis visados suponuoja kažką, kas yra 
šalia dvasios, kas yra ne dvasia. Tuo būdu pozityvistas 
yra priverstas savo dvasią susieti su tuo kažkuo kitu, 
su tuo, kas yra šalia dvasios ir kas yra ne josios. Atsi- 
rėmimas į save, į savo išvidinę galią pozityvizme yra su- 
naikinamas. „Pozityvistas,— sako K. Joëlis,— savo ne- 
dvasingumę remiasi ne savimi, ne savo protu, ne savo 
valia, bet jis yra susijęs su kitu, su duotu, su priimtu, 
kaip moteriška dvasia...“ 2. Šitie duoti ir priimti dalykai 
ateina iš išviršinio pasaulio per pojūčius. Todėl išvidinis 
pasaulis yra užverčiamas šiais išviršiniais pasaulio duo- 
menimis. Pozityvistas didžiuojasi šitais išviršiniais faktais. 

! Wandilungen der Wėltanschauung, II, 732 p. Tübingen, 1934. 

2 Op. cit., 692 p. x 


382 


ks OIS GE | 


Bet jis nepastebi, kad jo dvasia skursta jų prislėgta. Ji 
negali atsitiesti, nes ją slegia toji sunki išviršinio pasaulio 
medžiaga. Pozityvistas susigyvena su šiuo spaudimu, da- 
rosi juo patenkintas ir tuo būdu, kaip ir kiekvienas bur- 
žujus, įsijungia į šią tikrovę, ją paversdamas pastovia sa- 
vo minties gyvenimo vieta. 

Minties buržuaziškumas, kaip ir kiekvienas buržuazinis 
nusiteikimas, pirmoje eilėje sunaikina žmogaus kūrybiš- 
kumą. Patyrimo duomenys yra tiktai duomenys, tiktai pa- 
syvūs dalykai, tik medžiaga, kurią žmogaus dvasia norėtų 
panaudoti savai kūrybai. Bet pozityvistinis nusiteikimas 
neleidžia dvasiai šituos duomenis pertvarkyti ir perkurti 
pagal savo išvidinę struktūrą. Pozityvizmas reikalauja, 
kad dvasia šiuos faktus imtų tokius, kokie jie yra išvir- 
šinio pasaulio duoti. Kiekvienas kūrybinės dvasios žygis, 
kiekvienas šios išviršinės medžiagos pertvarkymas pozi- 
tyvizmo yra laikomas savavališku, subjektyviu, vadinasi, 
nusižengimu objektyvumui. Pozityvizmui objektyvu yra 
tik tai, kas yra apčiuopiama ir patiriama pojūčiais. Bet ką 
dvasia padaro savo viduje, tai jau nebepriklauso objekty- 
vumo sričiai. Todėl suprantama, kad toks nusiteikimas 
žmogaus kūrybos nežadina. „Grynuose duomenyse,— sa- 
ko Joėlis,— dvasia pasidaro nekūrybinė, ištuštėja, ir išvi- 
dinės žmogaus jėgos sunyksta“ 3. Toliau Joėlis teisingai 
pastebi, kad „kiekviename patyrime dvasia pasilieka pri- 
imanti, pasyvi, pasisavinanti, besimokanti“ (ibid.). Ki- 
taip sakant, santykiuose su pojūčių pristatyta medžiaga 
dvasia pasirodo kaip receptyvi priėmėja. Šiuo metu jos 
kūrybinės jėgos neveikia. Ji pasyviai priima patirties 
duomenis. Tai nėra blogas dalykas pats savyje, nes dva- 
sios kūrybai medžiaga yra reikalinga. Bet kai pozityvizmas 
dvasios veikimą aprėžia tik šiuo išviršinės medžiagos priė- 
mimu, kai jis jai neleidžia pereiti į tikros kūrybos tarpsnį, 
jis priverčia dvasią likti nuolatos pasyvia, nuolatos re- 
ceptyvia ir tuo būdu nuskurdinti savo galias. Tuo tarpu 
jau Schellingas prasmingai yra pasakęs, kad „be kūrybi- 
nės jėgos dvasia ir žmogus pasilieka gudriai sustatyta 
mašina“. Todėl kiekvienai kūrybinei dvasiai pozityvizmas 
yra tikras karstas. Pozityvizmas gali klestėti tik nekūry- 


3 Op. cit., 691 p. 

binėse, neveikliose, buržuaziškai nusiteikusiose dvasiose. 
„Nenuostabu todėl, kad pozityvizmas susikūrė tuo metu, 
kada klestėjo utilitarizmas ir kada ekonominės srities pri- 
matas vis labiau apvaldė žmogaus mintį. Pozityvizmas 
yra išaugęs iš buržuazinės dvasios ir yra viena iš šios 
dvasios apraiškų žmogaus minties gyvenime. 


2.-Pozityvizmas atskirose 
žinijos „srityse 


Pozityvizmas, kaip buržuazinis žmogaus minties nusi- 
teikimas, nėra specialiai tos ar kitos srities dalykas. Jis 
gali persunkti visą žiniją ir visose srityse aiškiai pasiro- 
dyti. Be abejo, kiekvienoje srityje jo apraiškos bus kito- 
kios. Bet savo esme jis visur bus tas pat, būtent: suau- 
gimas su šia tikrove, su tuo, kas yra, nenoras išvystyti 
kūrybinių savo jėgų ir originalumo baimė. 

Teologijoje pozityvizmas, kaip buržuazinis nusiteiki- 
mas, apsireiškia fradicionalizmu. Teologija negali būti ap- 
čiuopiamų faktų mokslas. Ji nagrinėja dieviškojo apreiš- 
kimo dalykus, kurie pojūčiams nėra prieinami. Juos su- 
vokia tiktai religiškai - nusiteikusi žmogaus siela. Todėl 
buržuazinė dvasia teologijoje negali prikibti prie patirties 
ir ja tesiremti. Tokiu atveju ji pražudytų ir apreiškimą, 
ir teologiją. Tačiau šita dvasia ir čia randa. išeitį. Nenorė- 
dama ir negalėdama peržengti patirties ribų, ji prikimba 
prie teologinės tradicijos ir šitą tradiciją padaro savo tė- 
vyne. Pozityvizmas teologijoje yra įsigyvenimas teologi- 
nėje tradicijoje ir jos pavertimas teologijos mokslo norma. 

Šv. Paulius, rašydamas laišką Timotiejui, yra pasakęs 
jam: „O Timotiejau, saugok, kas tau pavesta, vengdamas 
atmestinų naujumų žodžiuose“ (1 Tim 6, 20). Šitas „cus- 
todi depositum“ yra virtęs pozityvumo ir ‘buržuazinės 
dvasios pateisinimu teologijoje. Buržuaziškai nusiteikę 
teologai atsiremia į tai, kas kitų amžių ir kitų kūrybinių 
dvasių buvo sukurta. Jie nedrįsta originaliai galvoti, ne- 
drįsta daryti nuolatinės pažangos teologijos moksle, ma- 
nydami tuo būdu saugą tai, kas yra pavesta. Tuo tarpu 
tai yra prasilenkimas su teologijos, kaip mokslo, uždavi- 
niu ir paskirtimi. Teologija ir apreiškimas yra du skir- 

tingi dalykai. Apreiškimas yra dieviškųjų faktų atsklei- 
dimas žmogaus dvasiai. Tuo tarpu teologija yra apreiš- 
kimo mokslas. Teologija nėra joks dieviškasis dalykas. 
Teologija, kaip mokslas, yra žmogaus sukurtas, todėl da- 
linąsis žmogaus likimu. N. Berdiajevas sako, kad „ne tik 
filosofija, bet ir teologija yra grynai žmogiškas pažinimo 
aktas. Ji nesusilieja su apreiškimu, ji yra grynai žmogaus 
padaras, ne Dievo“ *. Todėl kiek reikalinga saugoti gry- 
nus ir neiškreiptus dieviškuosius faktus, kurie mums yra 
atskleisti apreiškime, tiek reikia stengtis, kad šių faktų 
mokslinis aiškinimas būtų nuolatos gyvas, nesustingęs, 
pažangus ir aktualus. Tradicionalizmas apreiškime reiškia 
pirmykštį apreiškimo gyvumą. Tradicionalizmas teologi- 
joje reiškia teologijos sustingimą. Kas mano, kad išsivys- 
to apreiškimas, tas nesupranta apreiškimo esmės: faktai 
neišsivysto. Kas mano, kad neišsivysto teologija, tas ne- 
supranta teologijos esmės: faktų aiškinimas būtinai išsi- 
vysto. Todėl šaukimasis tradicijos teologijos moksle yra 
tokios pat reikšmės, kaip šaukimasis tradicijos medicinos 
moksle. Hipokratas, Galenas buvo garsūs savo laiku me- 
dikai. Jie turi reikšmės medicinos mokslo istorijoje. Bet 
kas šiandien norėtų tiktai kartoti ir interpretuoti Hipo- 
krato ir Galeno medicinines pažiūras, tas būtų ne tik juo- 
kingas: tas būtų truputį nenormalus. Tuo tarpu tokio aiš- 
kaus dalyko buržuaziškai nusiteikę teologai niekaip ne- 
gali suprasti. Šv. Tomas Akvinietis, šv. Albertas, Molina, 
Suarezas buvo dideli teologai. Jie turi didelės reikšmės 
teologijos mokslo istorijoje. Bet kas teigtų, kad jie teolo- 
gijos mokslą yra privedę prie neperžengiamų viršūnių, kad 
jie jau yra viską išaiškinę, kas glūdi dieviškajame apreiš- 
kime, tas taip pat būtų daugiau negu juokingas. Kiekvie- 
nas amžius į dieviškąjį apreiškimą žiūri kitomis akimis 
ir kitu atžvilgiu. "Kiekvienam amžiui dieviškasis apreiš- 
kimas atsiskleidžia vis naujomis spalvomis, nes šito ap- 
reiškimo turinys yra begalinis, kaip ir pats Dievas yra 
neišsemiamas. Todėl manyti, kad vieno amžiaus mąsty- 
tojai jau viską yra išsėmę, kad kiti amžiai turi tik perdė- 
lioti tai, ką ankstyvesnieji yra pasakę, reiškia nepateisi- 


4 Cinq méditations sur l'existence, 11 p. Paris, 1936. 

namai susiaurinti apreiškimo turinį. Tuo tarpu teologijoje 
tokių pažiūrų esama nemaža. Esama ištisos plejados teo- 
logų, kurie saugoja tradicines teologų nuomones su tokiu 
pat stropumu, kaip ir patį dieviškąjį apreiškimą, Tai nėra 
religinio entuziazmo dalykas. Tai yra buržuazinės dvasios 
apraiška. Religinis entuziazmas žiūri į kiekvieną dalyką, 
taigi ir į teologijos mokslą, gyvomis akimis. Visa čia jam 
yřa gyva. Visa yra nauja ir nesustingę. Religinis entu- 
ziazmas teologijos mokslą laiko šito religinio gyvastin- 
gumo ir amžino naujumo išraiška, Tuo tarpu buržuazinė 
dvasia, labai patenkinta, kad reikia „saugoti apreiškimo 
faktus ir jų nekeisti, šitą natūralią ir būtiną tiesą pritaiko 
apreiškimo faktų aiškinimui ir dar labiau yra patenkinta, 
kad praėjusiais amžiais atsirado genijų, kurie viską iš- 
aiškino ir viską formulavo. Dabar belieka jų formules pri- 
imti, gal kiek pakeisti pasenusius žodžius, ir jų teologinis 
uždavinys laikomas baigtu. Tradicionalizmas yra teolo- 
ginio buržuaziškumo išraiška, o teologijos autoritetai yra 
buržuazinės dvasios nekūrybiškumo ir išsekimo priedanga 
ir pasiteisinimas. Kaip apskritai pozityvizmas prisiriša 
prie faktų, neįstengdamas jų peržengti, taip teologinis po- 
zityvizmas prisiriša prie teologinės tradicijos faktų ir ne- 
nori jų peržengti, vadinasi, nenori kūrybiškai dalyvauti 
teologijos mokslo išsivystyme ir kūrime. Jau esamų pa- 
žiūrų ir teorijų prisiėmimas, pasyvus nusistatymas, nekū- 
rybinis apreiškimo aiškinimas yra teologinio pozityvizmo 
žymės, kurios jį įjungia į bendrą pozityvizmo ir tuo pačiu 
į buržuaziškumo srovę. Nereikia nė aiškinti, kad šitas po- 
zityvizmas, šitas buržuazinis nusiteikimas teologijos moks- 
le yra žymiai niekingesnis negu kitose žinijos srityse. 
Siaip ar taip, teologijos objektas yra dieviškieji dalykai. 
Nors juos aiškina žmogus savo prigimto proto pastango- 
mis, tačiau žmogaus nusistatymas ir santykiai su šiais 
objektais turėtų būti apvalyti nuo visų žemiškų priemaišų. 
Buržuaziškumas čia kaip tik pastoja kelią. Pririšęs žmogų 
prie tradicinių faktų, jis tuo pačiu neleidžia suvokti nau- 
jų apreiškimo atžvilgių ir to begalinio turinio, kuris slypi 
po apreiškimo faktais. Tradicionalizmas susina ne tik 
žmogaus dvasią, ne tik teologiją, bet jis nereiškia tinka- 
mos pagarbos ir dieviškajam apreiškimui, nes jį nagrinėja 

be entuziazmo ir be susižavėjimo, išsižadėjęs kilniausios 
žmogaus žymės, jo kūrybiškumo. 

Filosofijoje buržuazinė pozityvistinė dvasia apsireiškia 
priskyrimų mokyklai. Zmogaus minties istorijoje esama ne 
tik srovių, kurios kyla iš dvasinės struktūros panašumo, 
bet esama taip pat mokyklų, kurios telkiasi aplinkui ge- 
nialius savo vadus ir mokytojus. Jau nuo Platono ir Aris- 
totelio akademijos ir licėjaus, nuo Epikūro ir kinikų būre- 
lių per Plotiną, per šv. Augustiną, per šv. Tomą Akvinie- 
tį, per Leibnizą, Descartes'ą, Kantą, Hegelį ligi pat mūsų 
dienų eina ištisa eilė filosofinių mokyklų, kurios stengiasi 
išlaikyti gryną savo mokytojų mokslą. Šalia teologinės 
ortodoksijos, istorija žino ir filosofinę ortodoksiją, kurią 
filosofinės mokyklos kaip tik stengiasi ginti. 

Šitoji tad filosofinė ortodoksija kaip tik ir yra buržua- 
zinio nusiteikimo ženklas filosofijos srityje. Galima apie 
ortodoksiją kalbėti religijos srityje. Religija yra ne tik 
asmeninis pergyvenimas, bet ir objektyviniai santykiai su 
Dievu. Šitų santykių formos vienodumas kaip tik ir duoda 
pagrindo religinei ortodoksijai, kuri gali jungti ir labai 
dideles žmonių mases. Tuo tarpu filosofinė ortodoksija yra 
nesąmonė. Jį yra sukurta religinės ortodoksijos pavyz- 
džiu ir reiškia perkėlimą tokio elemento, kuris filosofiniam 
pažinimui visiškai netinka ir kuris filosofijoje neturi jo- 
kios prasmės. Filosofinio pažinimo aktas yra esmingai as- 
meninis aktas, Tiesa yra asmeninė. Tiesa negali būti duota 
iš viršaus. Ji turi būti pergyventa viduje. Ji turi būti pa- 
tirta savo asmeniniu vidaus patyrimu. Tik tada ji yra 
tiesa ne tik objektyviniu atžvilgiu, bet tiesa man, vadi- 
gyvenimo dalimi. Todėl filosofinis pažinimas yra galimas 
tik per žmogų, vadinasi, per savo asmenį. Kur žmogaus 
asmuo yra išjungtas iš filosofinio darbo, ten nėra tikro 
filosofinio pažinimo. Ten yra tiktai kartojimas to, kas jau 
buvo pasakyta. 

Priskiriant save kokiai nors filosofinei mokyklai ir 
padarani save tomistu, kantistu ar hegelistu, tuo pačiu 
yra išjungiamas savas asmuo iš filosofinio pažinimo akto 
ir tuo pačiu šitas aktas netenka filosofinio charakterio. 
Juo kas yra ištikimesnis garsių mokytojų šalininkas, luo 

jis yra menkesnis filosofas. Filosofijoje nėra ištikimybės. 
Filosolija esmingai reikalauja nutolti nuo savo mokytojų, 
nes ji reikalauja atskleisti nepakartojamą, originalų savo 
asmens vidų. Dėl to kiekvieno tikro filosofo filosolija yra 
kitokia. Ji gali būti panaši dėl išvidinės struktūros pana- 
šumo. Dvasinės struktūros panašumas yra filosofinių sro- 
vių pagrindas. Tačiau šitas panašumas niekados negali 
virsti tapatybe. Kaip kiekvienas žmogaus asmuo yra ki- 
toks, taip ir jo asmeniniai pažinimo aktai yra kitokie. To- 
dėl tikras filosofavimas niekados negali būti pakartojimas 
garsių mokytojų minčių. Šitos mintys turi kilti iš kiekvieno 
asmens gelmių. Tik tada jos bus vertos filosofijos vardo. 

Kas tad atsisako savo asmeninių filosofinių pastangų 
ir visa jėga pasvyra į kurio nors filosofo glėbį, tuo pačiu 
nustoja būti filosofu ir tampa buržuazinės minties reiškėju 
filosofijos srityje. Priskirdamas save kuriai nors filosofi- 
nei mokyklai, žmogus šitos mokyklos principus padaro 
savais, vadinasi, pastoviai įsigyvena jau esančioje realy- 
bėje. Jis nenori šitų principų išsikovoti asmeniniu savo 
paties pažinimu, bet prisiima juos ir jais džiaugiasi. Jis 
įtiki į juos kaip į kokias dieviškojo apreiškimo tiesas. Po- 
sakis „aš esu tomistas, kantistas ar hegelistas“ reiškia 
„aš tikiu į šv. Tomo, Kanto, Hegelio skelbtas idėjas“. 
Priskyrimas savęs filosofinei mokyklai yra įtikėjimas į 
šitų mokyklų vadų mintis. Tai nėra šitų minčių asmeninis 
pažinimas per savo vidų. Bet tai yra tikėjimas. Šitas ti- 
kėjimas atpalaiduoja žmogų nuo asmeninės tragikos, kuri 
visados yra susijusi su asmeninės tiesos gimimu. Jis taip 
pat atpalaiduoja žmogų ir nuo atsakingumo, nes šitą at- 
sakingumą tuomet neša mokyklos vadas. Bet šitas tikė- 
jimas išduoda nekūrybišką, ištižusią, plokščią, buržuazinę 
tokio žmogaus dvasią. Filosofinės mokyklos yra buržua- 
zinės dvasios padarai. Kaip apskritai buržujus yra nekū- 
rybiškas, neturiningas savo vidaus gyvenime, taip jis yra 
nekūrybiškas bei neturiningas ir filosofijos srityje. Norė- 
damas paslėpti savo menkystę, jis slepiasi po kuriuo nors 
filosofiniu vardu. Bet svetimos etiketės užsidėjimas tik 
dar labiau šitą jo menkystę išreiškia. 

Buržuazinė yra kiekviena filosofinė mokykla. Ir juo 
labiau šita mokykla yra aprėžta, juo labiau josios šalinin- 

kai yra prisirišę prie mokyklos vado idėjų, tuo šita mo- 
kykla yra buržuaziškesnė. Šiuo atžvilgiu labiausiai ap- 
rėžta, labiausiai suformuota, labiausiai vieninga ir tuo 
pačiu labiausiai buržuazinė yra šiandien Zomistinė filoso- 
fijos mokykla, kurioje telkiasi visas buržuazinis katalikų 
filosofų svoris. Nuo to laiko, kai pop. Leonas XIII para- 
gino katalikus atsikreipti į šv. Tomą: „Ite ad Thomam“, 
daugelis katalikų filosofų laikė savo pareiga būti kuo iš- 
tikimiausiais šv. Tomo idėjoms, nenukrypti nuo jų, jas 
kartoti ir skelbti visokiomis kalbomis ir visokiomis pro- 
gomis. Kai kanonų teisės kodeksas įsakė katalikų univer- 
sitetuose, seminarijose, fakultetuose dėstyti filosofiją „ad 
mentem S. Thomae Aguinatis“, šitas ištikimumas virto 
beveik religiniu dalyku. Keli Romos profesoriai patiekė 
studijų kongregacijai 24 tezes, kurias ši kongregacija 
(tarsi ji būtų įsteigta filosofiniam reikalui) pripažino esan- 
čias svarbiausiais šv. Tomo filosofijos principais. Tuo bū- 
du buvo padėtas pagrindas tomįstinei filosofijos mokyk- 
lai. Šioje mokykloje šiandien ir sukinėjasi visi tie, kurie, 
neturėdami asmeninio kūrybiškumo minties srityje, atsi- 
deda buržuaziniam poilsiui ant šv. Tomo laimėtų laurų. 
Vis dėlto pastaruoju metu galima pastebėti didelių pasi- 
keitimų ir šioje mokykloje. Asmeninės minties principas ir 
čion vis labiau ir Jabiau įsiveržia. Gamtos filosofijos prin- 
cipų nepakankamumas, kai kurių problemų per menkas 
išvystymas, kai kurių klausimų visiškas nekėlimas šv. To- 
mo filosofijoje verčia tomistus atsidėti saviems tyrinėji- 
mams ir tuo pačiu nutolti nuo šv. Tomo idėjų. Šiandien 
tomistinė mokykla vis labiau virsta tiktai formalinio po- 
būdžio dalyku, keisdama savo turinį pagal Žymesniuo- 
sius ir originalesnius šios mokyklos atstovus. Buržuazinė 
dvasia ir čia yra pergalima. Tiesa kaip tradicijos ir auto- 
riteto palaikas pradeda užleisti vietą tiesai kaip asmeninių 
pastangų vaisiui. 


Pabaiga 
DE NOVISSIMIS 


Buržuazinė dvasia geriausiai atskleidžia savo esmę 
santykiuose su paskučiausiais daiktais, ypatingai su mir- 
timi. Mirtis, kaip kraštutinė žmogiškosios egzistencijos 
situacija, išvelka žmogų iš visų šios tikrovės pavidalų ir 
jį parodo tokį, koks jis yra, parodo nepridengtą, neužtem- 
dintą, neužtušuotą. Todėl ir buržuazinė dvasia, kuri daž- 
nai gyvenimo eigoje slapstosi po įvairiais pavidalais, mir- 
ties akivaizdoje pasirodo visame savo nuogume ir visoje 
savo menkystėje. Buržujus instinktyviai jaučia, kad san- 
tykiuose su mirtimi jis turės atskleisti pats save, kad 
mirties akivaizdoje jis susidurs su aukštesne tikrove, 
kurią jis ignoruoja ir kurios realumo nepaiso. Todėl bur- 
žujus bijo mirties ir nuo josios bėga. Be abejo, nuo mir- 
ties fakio niekas pabėgti negali. Tai gerai žino ir buržu- 
jus. Dėl to jis stengiasi pabėgti nuo mirties minties. 

Buržuazinį bėgimą nuo mirties gražiai yra charakte- 
rizavęs J. Girnius. „Herojistinės ir buržuazinės gyvenimo- 
žiūros priešingumų esmė,— sako jis,— ryškiausiai iškyla 
pagrindiniame mirties, arba gyvenimo visumos, klausime. 
Natūralistinis gyvenimas stengiasi vis „užsimiršti“, už- 
miršti, kad jo laukia mirtis. Herojinis gyvenimas žiūri 
mirties galimybei į akis. Natūralistinis gyvenimas gyve- 
na tik nuolat bėgančiu akimirksniu, herojinis — visus aki- 
mirksnius sveria amžinybės žvilgsniu. Natūralistinis gy- 
venimas — kasdieninis nuo mirties slėpimasis. Jame kalba 
apie mirtį labai nepopuliari. Pats apie mirtį užsiminimas 
Jaikomas netaktu. Jo visa pastanga siekia mirtį sudaiktinti, 
niveliuoti į laipsnį gamtinių įvykių, vykstančių visoje 
gamtoje visu laiku. Miršta tai vienas, tai antras mano 

artimesniųjų ar tolimesniųjų draugų. Nepažįstamieji mirš- 
ta kasdien ir kas valanda. Todėl ir kalbama paprastai apie 
mirtį beasmeniniu veiksmažodžiu „miršta“. „Miršta“ turi 
užslėpti, jog mirtis yra asmeninis kiekvieno likimas. Kas- 
dieninėj kalboj mirtis ir suprantama kaip kažkas, kas kaž- 
kur ir kažkaip turi kažką paliesti, bet kas man pačiam 
dar negresia. Populiarinama sofizmas, kad mirtis liečia 
ne manę asmeniškai, bet „visus“, beasmeninę bendruo- 
menę. Sakoma „miršta“, kad būtų galima save patį įti- 
kinėti, kad tiesiai ne „aš“ mirštu. Mirimas subanalinamas 
įvykiu, kuris, atrodo, liečia visus ir niekam atskirai nepri- 
klauso. Vienu žodžiu, stengiamasi užsislėpti už beasme- 
ninio „miršta“, nuasmeninti mirties galimybę“ !. 
Pagrindinis šito bėgimo nuo mirties motyvas yra bai- 
mė. Tiesa, mirtis su baime yra esmingai susijusi. N. Ber- 
diajevas yra pasakęs, kad „tarp gyvenimo laike ir tarp 
gyvenimo amžinybėje tįso praraja, kurią galima peržengti 
tik mirtimi, vadinasi, nutrūkimo baime“ 2, Mirties momen- 
tą žmogui atsiskleidžia visai kita realybė. Ir šitas susidū- 
rimas su „visai kitu“—,ganz anderes“— kaip tik žadina 
žmoguje baimės jausmą. Bet buržuazinė mirties baimė yra 
visai kas kita. Net žodis „baimė“ buržujui netinka. Bur- 
žujus mirties ne bijo, bet jis jos išsigąsta. Buržujus lydi 
nuolatinis mirties išgąstis. Mirties akivaizdoje buržujus 
vaikšto išsigandęs. Tarp baimės ir išgąsties yra didelis 
skirtumas. Šitą skirtumą E. Hello taip charakterizuoja: 
„Baimę lydi džiaugsmas, meilė ir garbė. Išgąstis yra jėgų 
nustojimas, kyląs iš neapykantos ir nepasitikėjimo. ... Iš- 
gąstis yra tasai bjaurus jausmas, kuris Dievo vaiką pa- 
verčia drebančiu žmonių ir daiktų vergu“ 3. Taip yra ir su 
buržujumį. Mirties akivaizdoje buržujus pergyvena išgąstį, 
kuris jį paverčia susitraukusiu, drebančiu padaru, jau- 
čiančiu vitalinę baimę, nes bėgančiu nuo kančios. Jau 
esame kalbėję, kad buržujus kančios bijo ir nuo josios 
bėga. Tačiau mirties akivaizdoje jis žino, kad kančios ne- 
išvengs. Ir čia jis ne didvyriškai priima šią taurę, bet 
drebėdamas kaip gyvuliukas leidžia išsiveržti vitalinei re- 


! Zidinys, 639 p., 12 nr., 1939. 
2 De la Destination de l'Homme, 324 p. 
3 Zmogus, 168, 172 p. Kaunas, 1939. 

akcijai prieš skausmą. Kančios baimė, nesugebėjimas kan- 
čios pakelti yra pirmas dalykas, kuris kelia buržujaus dva- 
sioje mirties išgąstį. 5 

Antras dalykas, kuris kelia buržujuje mirties išgąstį, 
yra nenoras susidurti su savimi, su savo gelmėmis, su savo 
tikruoju aš. Buržujus gyvena; būties paviršiumi ir rūpes- 
tingai saugojasi būties gelmių, kurios galėtų sudrumsti 
paviršutinišką jo dvasios rimtį ir sukelti jame nerimą. Tuo 
tarpu mirtis nepermaldaujamai jį su šitomis gelmėmis 
suveda, suveda ne su objektyvinės būties gelmėmis, bet 
su jo paties gelmėmis, su tikruoju asmeniniu jo principu. 
Mirtis yra kuo labiausiai asmeninis dalykas. Mirtis -„su- 
telkia mane manyje pačiame... mirtis mane grąžina į 
mane patį“ 4. Šitame sutelkime, šitame grąžinime kaip tik 
iškyla gyvenimo ir visos būties prasmės klausimas, į kurį 
atsakyti buržujus rūpestingai vengia visą savo laikinosios 
egzistencijos metą. Jis nusisuka nuo šio klausimo. Jis 
nuo jo bėga. Todėl jis bėga ir nuo mirties, kuri neišven- 
giamai šitą klausimą pastato ir verčia atsakyti. -Todėl 
„noras užsimiršti prieš mirties galimybę yra ne kas kita 
kaip noras išbėgti nuo žmogiškosios būties prasmės klau- 
simo. Tai noras gyventi „diena iš dienos“ gyvenimu, kurio 
tikrybę sudrumstų netaktiškai įsibrovęs žmogiškosios mir- 
ties ir atitinkamai žmogiškosios egzistencijos prasmės 
klausimas“ 5, Jau tik viena mintis, kad buržujui reikės nu- 
sileisti į savo asmeninio principo gelmes, kad reikės susi- 
durti su giliausiuoju savo aš, kad reikės atsakyti, kokia 
yra šito aš egzistencijos prasmė ir šitos egzistencijos ver- 
tingumas,— jau tik šita viena mintis sukelia jame mirties 
siaubą. Jis tad veja šitą mintį nuo savęs kaip pagundą, 
kaip jo ramybės ir pasitenkinimo trukdytoją. 

Vis dėlto mirtis ateina buržujui kaip ir kiekvienam 
žmogui. Mirties minties baimė, mirties užmiršimas čia nie- 
ko nepadeda. Psichologinis mirties vengimas anaiptol 
nekliudo ontologiniam josios įvykimui. Tačiau ir šitas įvy- 
kimas buržujui yra skirtingas negu tam, kuris visą laiką 
gyvena mirties akivaizdoje. Mirtis buržujų visados už- 
klumpa. Buržujus mirties nelaukia. Todėl ji jam visados 


4 J. Girnius. Op. cit., 640 p. 
5 J. Girnius, ibid. 

ateina netikėtai. Ir šitas netikėtas susidūrimas su mirtimi 
virsta zoologine kova. Buržujus jaučiasi užpultas iš vir- 
šaus. Todėl jis draskosi ir nepasiduoda. Mirtis kaip dva- 
sinis fenomenas buržujui virsta vitaliniu fenomenu. Bur- 
žujaus mirtis virsta mirtimi užmušamo gyvulio, kuris ligi 
paskutinio momento stengiasi ištrūkti iš jį pačiupusios 
stipresnės rankos. Todėl buržuazinis mirimas yra tai, ką 
vokiečiai vadina „Erliegen“—,„paguldymas ant menčių“. Ir 
čia įvyksta didžiausias žmogaus pažeminimas. Zmogaus 
mirčiai anaiptol nėra charakteringas vitalinės jo gyvybės 
galas. Žmogaus mirtis esmingai yra jo laikinės egzisten- 
cijos pabaiga ir perėjimas į amžinąją egzistenciją. Todėl 
žmogaus mirtis par excellerice yra dvasinis įvykis. Josios 
vitališkumas yra tik periferinis, kuris herojinėje dvasioje 
nevaidina beveik jokio vaidmens. Tuo tarpu buržujus kaip 
tik visas susitelkia šitame vitališkume. Jis pamiršta laiką 
ir amžinybę, jis pamiršta savo asmeninį principą ir savo 
būties prasmę. Jis- tik vitališkai rungiasi su žlungančia 
gyvybe ir konvulsyviai reiškia šitų rungtynių pralaimėji- 
mą. Kaip visame buržujaus gyvenime, taip ir jo mirtyje 
žmogiškoji dvasia pasitraukia į šalį, užleisdama vietą 
zoologiniams - instinktams: Todėl buržujaus mirtis yra ne 
tik baisi, bet ir bjauri, nes ji šį nepaprastos vertės ir svar- 
bos momentą iškelia ir pabrėžia ne dvasinį, bet gyvulišką 
žmogaus pradą. Išniekindamas žmogaus būtį savo gyve- 
nimu, jis ją aukščiausiame laipsnyje išniekina savo mir- 
timi. | . - 

PROMETĖJIZMO 
PROBLEMA 


I. ONTOLOGINIAI PROMETĖJIZMO PAGRINDAI 


1. Prometėjizmo supratimas 


Aischilo tragedija „Prikaltasis Prometėjas“ paprastai 
yra laikoma tikrąja prometėjiškosios dvasios išraiška. Ši- 
toji tragedija yra ne kas kita kaip meniškas apdirbimas 
seno graikų mito, vaizduojančio dievų grumtynes už val- 
džią Olimpe ir iš grumtynių kylančią Prometėjo tragiką. 
Aischilas prometėjiškosios idėjos nesugalvojo. Jis ją pa- 
ėmė iš graikų dvasios, suteikdamas jai tik literatūrinę, 
meninę formą. Pati prometėjiškoji idėja graikuose buvo 
gyva dar toli prieš Aischilą. Ji yra gyva apskritai žmoni- 
joje. Kaip ne viena graikų tauta turėjo prometėjiškų pa- 
sakojimų, taip lygiai ne vienas Aischilas juos panaudojo 
literatūros kūriniuose. Amžinas prometėjiškas žmogaus 
savęs teigimas yra radęs literatūroje nemaža vietos, ir 
prometėjiškoji idėja ne vieno rašytojo net buvo stipriau 
išreikšta negu Aischilo. Žmogaus palinkimas savęs teigi- 
mu sukilti prieš Kūrėją buvo gyvas visų laikų sąmonėje, 
ir visų laikų literatūros meno genijai žmogaus ir Dievo 
konfliktu yra žavėjęsi. 

Prometėjiškoji idėja žemėn yra atėjusi iš antgamtinio 
pasaulio. Apreiškimas mums pasakoja, kad pirmas kūri- 
nio pasipriešinimas Kūrėjui yra įvykęs dvasių pasaulyje 
ir kad šitas pasipriešinimas dvasių pasaulį perskėlęs į 
du amžinai kovojančiu ir amžinai nesiderinančiu kosmu. 
Pranašas Izaijas vaizdingais žodžiais mums yra palikęs 
anos antpasaulinės tragedijos aprašymą: „Kaipgi puolei 
iš dangaus tu, Šviesnešy, kurs anksti rytą užtekėdavai; 
kaip sukniubai ant žemės tu, kuris žeisdavai tautas? Tu 
sakei savo širdyje: Į dangų aš užžengsiu, iškelsiu savo 
sostą aukščiau už Dievo žvaigždes, sėdėsiu ant sandoros 

kalno ant šiaurės šlaitų. Aš pasikelsiu aukščiau už debesų 
aukštybės, būsiu panašus į Aukščiausiąjį“ !. Neapvaldo- 
mas savęs teigimas vietoje panašumo į Dievą pirmykštį 
Šviesnešį pavertė Dievo priešginybe ir prakeiksmą sėjančiu 
liuciferiu. 

Žmonijos gyvenimo pradžioje prometėjiškoji idėja taip 
pat iškyla visu ryškumu. Kai Dievas sutvėrė žmogų, jis 
jam pažadėjo nemirtingumą kaip išvadą iš jo nuolatinio 
ryšio su jo Kūrėju. Tuo tarpu žmogus, suviliotas savęs 
teigimo pagundos, ir pasipriešino Dievo nutarimams. 
„Žaltys tarė moteriškei: visai judu nenumirsita, nes Die- 
vas žino, kad tą dieną, kurioje judu iš jo valgysita, atsi- 
darys judviejų akys ir būsite kaip dievai, ir žinosite, kas 
gera ir kas pikta“ 2. Ir vėl mes matome, kad tai buvo tra- 
giška iliuzija, nes žmogus, vietoje tapęs dievu, pasivergė 
gamtai, pasislėpdamas krūmuose ir lapų drabužiu prisi- 
dengdamas sukilusią prigimtį. 
prometėjiška idėja. Kai žmonės išmoko apvaldyti gamtą, 
kai jie sugebėjo pasigaminti bent minimaliai techninės 
kultūros priemonių, juose atbudo žmogiškosios galybės 
jausmas, apsireiškęs gaivalingu savęs teigimu: „Jie kal- 
bėjo: Eikime, pastatykime sau miestą ir bokštą, kurio vir- 
šūnė siektų dangų, ir padarykime savo vardą garsų pirma 
negu išsiskirstysime į visus kraštus“ 3. Nesusikalbėjimas 
tarp savęs neleido žmonėms savo pasiryžimo realizuoti. 
Babelio bokšto tragedija buvo įpinta į ištisą eilę prometė- 
jiškų žmogaus žygių. 

Prikaltojo Prometėjo mitas prometėjizmą taip pat sie- 
ja su kultūriniais laimėjimais. „Mano dovanos,— kalba 
Prometėjas, — mirtingiesiems užtraukė ant manęs šitas ne- 
laimes. Aš pavogiau dangaus ugnį, ją paslėpdamas de- 
vyndrėkio liemenyje. Ji tapo žmonėms visų menų pradžia 
ir našia pagalba. Štai nusikaltimas, už kurį kenčiu ant 
šitos uolos, kur mane plaka visi oro negandai“ (37 p.). 
Kitoje vietoje Prometėjas labai aiškiai vaizduoja, kaip 
visa Žmogaus kultūra išaugo iš šito nuodėmingo žygio: 

i Iz 14, 12—14. 

2 Pr 3, 4—5. 

3 Pr 11, 4—5. 

„Paklausykite tiktai, kokios nelaimės slėgė mirtinguosius: 
jie buvo kvaili, ir aš juos padariau supratingus ir savo 
proto valdovais... Prieš mane jie matė, bet blogai. Gir- 
dėjo, bet nesuprato. Panašūs į sapnų šmėklas, nuo amžių 
jie viską supainiodavo... Jie nemokėjo pasinaudoti nei 
plytomis, nei rentiniais šviesiems namams statyti. Įsirausę 
po žeme, jie gyveno kaip vikrios skruzdėlės giliose ir tam- 
siose duobėse. Jie negalėjo atskirti metų laikų, nei Žie- 
mos, nei žydinčio pavasario, nei vaisius nešančios vasaros. 
Negalvodami jie viską darė kaip pakliuvo, ligi aš juos 
išmokiau stebėti žvaigždžių tekėjimus ir, kas dar sunkiau, 
jų nusileidimus. Aš išgalvojau jiems gražiausią iš visų 
skaičių mokslą ir sudariau raidžių kombinacijas, nusta- 
čiau atmintį, visus menus kuriančių mūzų motiną. Aš pir- 
mas pajungiau laukinį jautį, kad jis, palikęs vergu, savo 
kūno jėga pavaduotų žmones jų sunkiausiuose darbuose. 
Prijaukintus prie žąslų žirgus aš pakinkiau į ištaigingiau- 
siai išpuoštus vežimus. Niekas kitas kaip tik aš išgalvojau 
vežėčias lino sparnais, kurios raižo jūras. Nelaimingas! 
Suradęs tiek pagalbos priemonių mirtingiesiems, sau pa- 
čiam nerandu jokio būdo išsivaduoti iš šitų kančių, kurias 
kenčiu“ 4, Ugnies pavogimas davė pradžią žmonijos kul- 
tūrai, kuri, Prometėjo supratimu, atnešusi žemėn laimę. 
Bet už šitą sąmoningą nusikaltimą, nes Prometėjas pats 
pasisako: „Viską numačiau. Pats norėjau nusikalsti, to 
norėjau, to neneigiu“ (42 p.), jis buvo Dzeuso įsakymu 
Hefaisto prikaltas prie nuogos uolos, o vėliau Dzeuso at- 
siųstas vanagas draskydavo ir rydavo jo jeknas. 
Germanų tautose prometėjiškos idėjos reiškėja yra dak- 
taro Fausto legenda, kurią literatūriškai apdirbo Goethe. 
Goethe’s vaizduojamas Faustas yra savotiškas teorinis 
prometėjas, kuris save teigia nę tiek savo asmenybe, kiek 
savo protu, savo noru žinoti. „Aš studijavau filosofiją, — 
kalba Faustas tragišką jo gyvenimo krizės naktį, — teisę, 
mediciną ir net, deja, teologiją, stropiai studijavau. Ir štai 
stoviu aš, vargšas kvailys, ir esu tiek pat išmintingas, kaip 
šr pirma. Vadinuos magistru, vadinuos net daktaru, jau 
dešimtys metų, kai vedžioju už nosies savo mokinius, ir 


4 Prikaltasis Prometėjas, 48—49 p. Kaunas, 1937, 

štai matau, kad mes nieko negalime pažinti“ 5. Čia kalba 
ta.. pati idėja, kaip ir Prometėjo mite, tik kitokia forma. 
Kaip Prometėjas, sukūręs žmonėms visą kultūrą, pats 
sau negali nieko padėti, taip ir Faustas, pasisavinęs visus 
mokslus, baigia visišku skepticizmu. 

Vis dėlto gražiausios išraiškos ir aukščiausios įtampos 
prometėjiškoji idėja yra pasiekusi Adomo Mickevičiaus 
„Vėlinėse“, vad. didžiojo Konrado improvizacijoje. Prome- 
tėjo mite ir Fausto legendoje yra tokių elementų, kurie 
prometėjišką idėją aptemdo ir net savotiškai iškreipia. 
Begalinis žmogaus arba apskritai kūrinio savęs teigimas, 
savo didybės jautimas ir iš šito jautimo kylanti kova prieš 
Kūrėją minėtuose pasakojimuose nėra išreikšta grynu pa- 
vidalu. Prometėjas, pavyzdžiui, graikų mite ir Aischilo 
tragedijoje yra vaizduojamas kaip artimo meilės, kaip 
žmonių meilės herojus. Jo žygyje yra labai ryškus ir di- 
delės reikšmės turi karitatyvinis elementas: jis norėjo 
žmones gelbėti iš tamsos, iš barbariškumo ir dėl to buvo 
pasmerktas kentėti. Faustas, norėdamas žinoti, iš sykio 
imasi juodosios magijos priemonių, o paskui susideda su 
Mefistofeliu, vadinasi, ne absoliučiai pasitiki savo jėgo- 
mis. Žmogiškoji didybė čia nėra grynu pavidalu, ir pro- 
metėjiškasis individualizmas čia nėra aiškus žmogiškosios 
tragedijos pagrindas bei priežastis. 

Tuo tarpu Mickevičiaus sukurtame Konrado personaže 
tokių svetimų priemaišų nebėra. Konradas atsiremia tik į 
save, į savo, kaip kūrėjo — poeto, genijų, juo nori apval- 
dyti pasaulį ir dėl savo grynai asmeninės laimės šaukia 
Dievą į kovą. Konradas yra individualisias ligi pat savo 
prigimties gelmių, ir šitame individualizme kaip tik išeina 
aikštėn visas prometėjiškosios idėjos ryškumas ir sykiu jos 
tragiškumas. „Klausykis, Dieve, — kalba Konradas.— ir tu, 
gamta, klausykis! Štai jūs verti garsai, jūs verta daina: 
aš jos milžinas! Aš milžinas, iškeliu rankas, iškeliu pa- 
dangėn, ant žvaigždžių jas dedu. ... Išskrisiu iš planetų 
bei žvaigždžių didračio, pasieksiu, kur su gamta Kūrėjas 
ribojas. Turiu, turiu tuodu sparnu; gana man jų: išplėsiu 
juos nuo rytų ligi vakarų, kairiuoju praeitin, ateitin de- 


5 Faust, I, 16 p.— Reclam. 

šiniuoju trenksiu ir jausmo spinduliais pakilsiu pas Tave, 
ir žvelgsiu.į Tavo jausmus! Tu, apie kurį man sako, jog 
junti danguje! Aš čia, aš esu atėjęs; matai, koks aš ga- 
lingas. „.. Dar kartą, dar Tave šaukiu, dar kartą draugiš- 
kai sielą Tau rodau. Tyli? Juk su velniu esi Pats kovojęs! 
Šaukiu Tave, tik stoki! Neniekink: ne vienas aš, nors vie- 
nas čia pakilęs; turim kariuomenę ir sostų galybę; piktu 
žodžiu jei prieš Tave stosiu, pareikšiu kovą dar sunkesnę 
negu velnias“ 5. Šio šauksmo finalas buvo tas, kad Kon- 
radas apalpęs krito ant žemės. Tik kunigo Petro malda ir 
paties Konrado nepaliaujama pagarba Marijai išvaduoja 
jo sielą iš kovos su Dievu. Kalbėdami apie prometėjizmo 
tragediją, mes dar grįšime prie Konrado ir plačiau na- 
grinėsime jo dvasioje kilusį maištą. Čia tik amžinai gyva 
žmonijos sąmonėje prometėjiškoji idėja Mickevičiaus kū- 
ryboje rado aiškiaušią ir gryniausią išraišką. Čia ji buvo 
apvalyta nuo visų karitatyvinių elementų, nuo nepasitikė- 
jimo elementų, nuo nepasitikėjimo žmogaus galybe, todėl 
ir tragiškas šitai idėjai pasidavusio asmens likimas čia 
atsistoja visu ryškumu. Didžioji Konrado improvizacija 
yra svarbi ne tik literatūriniu, bet ir filosofiniu atžvilgiu. 

Du dalykai aiškėja iš minėtų prometėjiškosios idėjos 
pavyzdžių. Visų pirma čia iškyla aikštėn nepaprastas žmo- 
gaus didybės teigimas. Kasdieninėje kaiboje šitas teigimas 
yra vadinamas puikybe. Bet žodis „puikybė“ yra per men- 
kas išreikšti prometėjiškajam žmogaus didybės teigimui. 
Puikybė yra daugiau psichologinis žmogaus nusiteikimas, 
visiškai neturįs arba per maža turįs realaus pagrindo. 
Puikus žmogus yra tuščiaviduris. Tuo tarpu prometėjiškas 
žmogus, kaip matysime kiek vėliau, jaučia savo turinin- 
gumą ir, į jį atsirėmęs, teigia save. Prometėjizmo iške- 
liama žmogaus didybė nėra įsikalbėta, bet glūdinti žmo- 
gaus prigimtyje, jo jaučiama ir jo pergyvenama. Ir šitoji 
didybė kaip tik yra ryški prometėjizmo žymė. Ar mes im- 
sime pirmykštį dvasių sukilimą prieš Dievą, ar pirmųjų 
žmonių pastangas tapti dievais, ar Babelio bokšto staty- 
mą, ar Prometėjo žygius padaryti žmoniją laimingą, ar 
Fausto žinojimo troškulį, ar galop Konrado grasinimą 

S Iš Adomo Mickevičiaus raštų, 82—88 p. / Parinko M. Biržiš- 
ka. Kaunas, 1927. 

Dievui, visur mes sutiksime pirmoje vietoje žmogaus di- 
dybę, jojo savęs teigimą, savotišką jautimą savo jėgų per- 
tekliaus. Pirmykštis Šviesnešys norėjo būti. panašus į 
Aukščiausiąjį, nes jautė, kad jis yra didis ir galingas. 
Pirmieji žmonės norėjo būti dievais, nes jautė savyje ga- 
lią dalyvauti dieviškosiose paslaptyse. Babelio bokšto sta- 
tytojai panorėjo išvesti bokštą ligi dangaus, nes jautė turį 
šiam reikalui priemonių materialinės kultūros srityje. 
Faustas net realiai sugebėjo pasisavinti visus mokslus ir 
dėl to turėjo teisės eiti ligi galo pažinime. Konradas at- 
sirėmė į savo, kaip- kūrėjo, genijų ir teisėtai savo žodinę 
kūrybą lygino su dieviškąja kūryba. Prometėjizmas todėl 
visų pirma yra realios žmogiškosios didybės teigimas. 
Bet prometėjizme šitas teigimas yra absoliutus. Zmo- 
giškąją didybę gali teigti ir faktiškai teigia įvairios pa- 
saulėžiūros ir įvairios dvasinės struktūros. Bet jos apsi- 
riboja reliatyvine žmogaus didybe; jos paiso realių žmo- 
gaus pajėgų. Tuo tarpu prometėjizmas eina toliau. Jis 
atsiremia ne į tai, ką žmogus gali, bet į tai, ką žmogus 
nori galėti. Prometėjizmas žmogaus didybės centrą iš fi- 
zinio arba dvasinio pajėgumo perkelia į intencionalinį pa- 
jėgumą, į valios, į noro ir į jausmo sritį. Valios pasiry- 
žimas, noro galybė ir jausmo įtampa prometėjizmui at- 
stoja realų žmogaus pajėgumą. Prometėjizmas, kaip Mic- 
kevičius savo „Jaunystės giesmėje“ gražiai yra pasakęs, 
jėgas matuoja sumanymais, o ne sumanymus jėgomis. 
Intencionalinis žmogaus galingumas prometėjizmui reiš- 
kia būtybės didingumą. Dėl to nė prie vieno reliatyvaus 
laipsnio prometėjizmas nesustoja. Jis eina ligi absoliutaus 
laipsnio, jis teigia absoliučią žmogaus didybę, jis teigia 
žmogaus dieviškumą ir praktinėse pastangose veda žmo- 
gų Dievo keliais. Prometėjiškoji dvasia yra įsitikinusi, kad 
savo prigimties gelmėse žmogus yra dieviškas, kad jis yra 
absoliutus ir kad todėl jis ir realiai turi tapti dievu. Ta- 
pimas dievu yra prometėjiškų pastangų tikslas. Stai ko- 
dėl visuose minėtuose pasakojimuose prometėjiški žygiai 
yra jungiami su dieviškumo įsigijimu. Šviesnešys norėjo 
tapti panašiu į Aukščiausiąjį, pirmieji žmonės norėjo būt 
kaip dievai, Babelio bokšto žmonės norėjo pastatyti bokš- 
tą, kuris siektų dangų, kas iš tikrųjų buvo tik simbolis 

žmogaus dieviškumo. Prometėjas taip pat norėjo parodyti, 
kad jis gali taip lygiai galingai pasielgti, kaip ir Dzeusas, 
Faustas savo žinojime norėjo eiti ligi absoliutumo. Kon- 
radas tiesiog aiškiai pasisako: „Ką gi didesnio įstengei su- 
kurt, Dieve?“ 7 

Todėl susikirtimas su Dievu pasidaro neišvengiamas 
prometėjiško žmogaus likimas. Prometėjiškoji idėja, kaip 
ji yra išreikšta visų amžių žmonijos istorijoje legendiniais 
ir literatūriniais kūriniais, šitą maištingą elementą parodo 
gana ryškiai. Tiesa, šito susikirtimo ir maišto laipsniai 
gali būti nevienodi. Apie pirmykščio Šviesnešio maištą 
Apreiškimas mums pasakoja kaip apie fizinę kovą. Pir- 
mųjų žmonių pasipriešinimas Dievui apsireiškė dieviškųjų 
nuostatų sulaužymu. Babelio žmonių prometėjizmas įgijo 
materialinių žygių pavidalą. Prometėjas slapta, kaip va- 
gis, pasipriešino Dzeuso nutarimams išnaikinti žmonių 
giminę. Fauste šitas pasipriešinimas žymu jojo sutartyje 
su Mefistofeliu. Konradas iškyla kaip kovotojas su Dievu 
savo genijumi ir savo jausmo galybe. Bet visose šitose 
įvairiausiose pasipriešinimo Dievui formose glūdi pagrin- 
dinė mintis, kad prometėjiškas žmogus konflikto su Die- 
vu neišvengia ir jo net nevengia. Absoliučiai teigdamas 
savo galybę, jis jaučiasi turįs jėgos eiti savais keliais vi- 
sai nesirūpindamas, ar šitie keliai sutinka su amžinaisiais 
Kūrėjo nutarimais, ar ne. Prometėjiškas žmogus nesirū- 
pina savo darbų sutaikinti su Kūrėjo valia, o kai šį valia 
pasipriešina jo valiai, jis nesibijo paskelbti Dieviškajai 
Valiai kovos — kartais net labai aitriu būdu, kaip Konra- 
das savo improvizacijoje. Šitoji kova sudaro įdomiausią 
prometėjiškosios idėjos momentą, nes joje kaip tik ir išeina 
aikštėn prometėjiško žmogaus dvasinė struktūra. Per prie- 
kkaištus Dievui atsiveria žmogaus vidus. 

Minėti Dievo apreikšti ir atskirų genijų sukurti prome- 
tėjiški pasakojimai ir jų analizė mums atskleidžia prome- 
tėjizmo esmę, kurią sudaro, iš vienos pusės, absoliutinės 
dieviškosios žmogaus didybės teigimas, iš kitos — žmo- 
gaus arba apskritai kūrinio susikirtimas su Kūrėju. Todėl 
prometėjizmas yra toks dvasinis žmogaus nusiteikimas, 

kuris, teigdamas absoliučią žmogaus didybę, eina net ligi 
susikirtimo su dieviškuoju būties principu. 

Nagrinėjant prometėjizmo problemą, visų pirma kyla 
klausimas, ar prometėjizmas, kaip žmogaus didybės ir 
žmogaus dieviškumo teigimas, yra atsirėmęs į kokį nors 
realų ontologinį pagrindą, ar jis tik iš puikybės kilęs 
pergyvenimas, kaip jį vaizduojasi kasdienos žmonės ir kas- 
dienos raštai. Pagrindinis prometėjiškos dvasios siekimas 
yra pamatyti žmogų realiai įgijusį dieviškųjų ypatybių ir 
dieviškosios jėgos bei galybės. Ar šitas siekimas nėra iliu- 
zija? Ar žmogus tiek savo buvimo pradžioje, tiek konkre- 
čios egzistencijos vyksme, tiek galop savo laikinio buvimo 
pabaigoje yra susijęs su dieviškumu kaip su ypatinga savo 
atrama ir atbaiga? Ar žmogus savo kilme turėjo specia- 
liai Dievą išreikšti, o savo amžinojo paskyrimo įvykdyme 
turi šitą išraišką tobulai realizuoti? Ar Dievas yra ne tik 
žmogaus Kūrėjas, bet ir pirmavaizdis? Tik atsakę į šituos 
klausimus, mes suprasime prometėjizmo pagrindus. 


2 Zmogaus panašumas į Dievą 


Zmogus visų pirma yra dieviškas savo atsiradimu, Ap- 
reiškimas šitą tiesą yra išreiškęs paprastais, bet labai gi- 
lios prasmės žodžiais. Kai visuotinė evoliucija jau buvo 
parengusi tinkamas sąlygas žmogui atsirasti ir gyventi, 
Dievas nutarė sukurti žmogų ypatingu būdu, visai kitaip 
negu kitus pasaulio padarus. Jau šv. Augustinas į tai bu- 
vo atkreipęs dėmesį. Jis pastebi, kad Dievas nepasakė žmo- 
gui kaip gyvuliams „tepasidaro“ (fiat), bet „padarykime“ 
(faciamus); taip pat nepasakė „tepasidaro pagal savo 
veislę“, bet „padarykime žmogų į mūsų paveikslą ir mū- 
sų panašumą“ (Pr /, 26),— štai išraiška dieviškojo kūry- 
binio akto, kuriuo žmogus buvo pašauktas būti. Dieviš- 
koji kūryba vyksta tuo būdu, kad amžinosios, Dievo es- 
mėje glūdinčios idėjos esti realizuojamos regimu būdu 
tam tikra prasme šalip Dievo. Dievas kuria tardamas lai- 
kinį žodį —,„nec aliter quam dicendo facis“ (šv. Augusti- 
nas),—ir šitas žodis realizuojasi arba suskamba, jeigu 
taip galima būtų pasakyti, kūriniu. „Kūrinio judesys jį 
išreiškia“, kaip sako šv. Augustinas (Conf. II, 6). Todėl 


404 


kiekvienas sukurtas daiktas yra, kaip Jakštas pastebi, įsi- 
medžiaginęs Dievo žodis, arba dieviškosios idėjos kon- 
kretizacija bei objektyvacija. Dieviškoji idėja virsta subs- 
tancialine daikto lytimi. 

Šitas bendras ir pagrindinis dieviškosios kūrybos bruo- 
žas tinka ir žmogui. Žmogus taip pat yra dieviškojo žo- 
džio objektyvacija arba tam tikras pastovus, sakykime, 
sustingęs dieviškojo žodžio aidas. Bet šitame žodyje glūdįs 
turinys arba jo turima idėja žmogaus kūrimo akte buvo 
visiškai kitokia negu pasaulio kūrimo metu. Visus kitus 
daiktus, visas kitas būtybes Dievas sukūrė pagal vieną 
kurią savo idėją arba pagal vieną kurią savo žymę. Kiek- 
viena būtybė atspindi Dievą tik tam tikru atžvilgiu. Tuo 
tarpu žmogus buvo sukurtas pagal patį Dievą. Žmogus 
yra Dievo paveikslas ir todėl atspindi savimi ne vieną ku- 
rią Dievo žymę, ne vieną kurį jo atžvilgį, bet jį patį kaip 
tokį. VI. Solovjovas šią mintį šitaip išreiškia: „Kiekvienas 
kitas žemės padaras atstovauja savimi tik vienai dauge- 
lio kūrybinių idėjų, atskirai paimtai; o žmogus savo tik- 
rąja esme atspindina visą dieviškojo gyvenimo pilnatį. 
Žmogus leistas Dievo paveikslu bei panašumu — ne pa- 
gal šią ar aną Dievo proto idėją, bet pagal pačios Die- 
vybės idėją“ *. Vadinasi, Dievas yra žmogaus pirmavaiz- 
dis, ir žmogus tuo labiau bus žmogus, kuo labiau bus pa- 
našus į Dievą. Žmogaus dieviškumas jo atsiradime yra 
pagrindinis žmogaus buvimo principas. 

Bet žmogus yra dieviškas ir savo atbaigimu. Nuodė- 
mingu pirmyjų žmonių ir kiekvieno asmens žygiu dieviš- 
kasis paveikslas žmoguje buvo ir yra aptrinamas. Nuodė- 
mė tolina žmogų nuo Dievo, naikina jame dieviškumą ir 
tuo pačiu ardo žmogaus prigimtį. Iš kitos pusės, malonė 
išryškina dieviškąjį paveikslą, daro žmogų panašų į Die- 
vą ir tuo pačiu palaiko ir tobulina žmogaus prigimtį. Isto- 
rinis atskiro žmogaus ir visos žmonijos gyvenimas yra ne 
kas kita kaip nuolatinis ėjimas dieviškumo linkui. Religija 
pažada, kad šitas dieviškumas iš tikro bus pasiektas. Dar 
daugiau, jis kaip tik ir sudaro amžinos žmogiškosios lai- 
mės ir amžino žmogiškojo gyvenimo esmę bei prasmę. 


8 Šventosios istorijos filosofija, I, 8 p. Kaunas, 1933. 

Solovjovas yra pastebėjęs, kad „Dievo panašybė žmoguje 
arba, tikriau, žmogaus panašumas į Dievą yra tikras reali- 
zavimas arba įkūnijimas tojo Dievo paveikslo, pagal kurį 
žmogus buvo leistas ir kuris jame iš pradžių įdiegtas“ ?. 
Kitaip sakant, žmogaus panašumas į Dievą glūdi dieviš- 
kųjų ypatybių įsigijime ir pastoviame jų palaikyme. Zmo- 
gus yra panašus į Dievą jau tuo, kad jo prigimtyje yra 
realizuota pačios Dievybės idėja. Bet realiai žmogus pa- 
sidaro panašus į Dievą, kai šitoji idėja apsireiškia dieviš- 
kosiomis ypatybėmis žmogaus darbuose, jo būtybėje ir jo 
gyvenime. Galutinis žmogaus siekimas yra sudievėti, 
tapti kuo labiausiai panašiu į Dievą. Krikščioniškoji re- 
ligija kaip tik šitokį žmogaus prigimties sudievinimą pa- 
žada ir realizuoja. Vadinamoji visio Dei beatijica yra ne 
kas kita kaip visiškas žmogaus supanašėjimas į Dievą per 
susijungimą su Juo meilėje ir pažinime. Rymo katekizmas 
šią tiesą yra išreiškęs labai ryškiai: „Qui illo fruuntur, 
quamvis propriam., substantiam retineant, admirabilem 
tamen quandam et prope divinam formam induunt, ut dii 
potius, quam homines videantur“ (I, 13, 6). Vadinasi, tie, 
kurie pasiekia amžinąjį gyvenimą, nors ir palaiko savą 
substanciją, tačiau apsivelka nuostabia, beveik dieviška 
forma, kad labiau atrodo esą dievai negu žmonės. Zmo- 
gus visada pasiliks žmogumi. Tarpas tarp Kūrėjo ir kūri- 
nio yra neužgrindžiamas. Vis dėlto žmogiškoji prigimtis 
esti sudievinama. Žmogus įgyja dieviškųjų ypatybių ir 
tampa panašus į Dievą. Tai yra galutinis žmogaus pri- 
gimties atbaigimas ir giliausių žmogaus aspiracijų paten- 
kinimas. Be žmogaus sudievinimo gyvenimas neturėtų 
prasmės, ir praėjimas pro šito sudievinimo šalį yra sykiu 
ir savo gyvenimo bei amžinybės praradimas. 

Todėl prometėjizmas visiškai pagrįstai teigia žmogaus 
dieviškumą ir žmogaus pastangas tapti panašiu į Dievą. 
Pirmykštis Šviesnešys ne iš puikybės norėjo iškelt savo 
sostą aukščiau už žvaigždes ir būti panašus į Aukščiau- 
siąjį, bet dėl to, kad jo prigimtyje glūdėjo nenuraminamas 
linkimas Dievop. Pirmieji žmonės tik dėl to pasidavė pa- 
gundai, kad jiems buvo pažadėta, jog jie bus kaip die- 


° Op. cit., 9 p. 

vai, vadinasi, kad jų prigimties giliausias troškimas bus 
įvykdytas. Prometėjas nusidėjo dėl to, kad, pais būdamas 
dievas, šiuo savo žygiu apreiškė savo prigimties lvgumą 
su Dzeuso prigimtimi. Konradas stojo priešais Dievą dėl 
to, kad jautė, jog kūrybinė Dievo galia ir kūrybinis jo 
paties genijus plaukia iš to paties šaltinio. Žmogaus pa- 
stangos pasidaryti kuo labiausiai panašiu į Dievą glūdi, 
kaip minėjome, visose prometėjiškosios idėjos formose. 
Visos šitos formos išreiškia žmogaus norą pakilti ligi 
Dievo būties. Kaip matome, šitas noras yra tikras ir žmo- 
gaus prigimčiai pagrindinis. Krikščionybė pasižada jį rea- 
lizuoti, sykiu paskelbdama, kad tik jis vienas yra vertas 
didžiausių pastangų ir kad tik jo vieno įvykdymas visą 
gyvenimą ir visą pasaulio istoriją padaro prasmingą. Siuo 
tad atžvilgiu prometėjizmas teigia tą patį, ką ir Krikščio- 
nybė. Prometėjizmas atsiremia į ontologinį žmogaus die- 
viškumą kaip į pagrindinį žmogaus prigimties pradą, kaip 
į jo gyvenimo prasmę ir kaip į jo būtybės atbaigimą. Žmo- 
gaus dieviškumas yra pirmas ontologinis prometėjizmo 
pagrindas. 


3. Žmogus kaip tampąs absoliutas 


Prometėjizmas, kaip matėme, teigia ne tik tai, kad 
žmogus yra dieviškas. Jis teigia taip pat žmogiškąją di- 
dybę, nesustodamas nė prie vieno reliatyvaus jos laips- 
nio; jis teigia žmogaus absoliutumą. Tiesa, prometėjizmas 
nesako, kad žmogus yra absoliutas aktualiai, nes toks 
tvirtinimas .būtų aiški iliuzija. Realus gyvenimas parodo, 
kad žmogaus kelias ligi absoliutumo yra dar labai ilgas. 
Bet visa klausimo esmė yra ta, ar žmogus šituo keliu ei- 
na, ar jis absoliutumo siekia, ar jis yra absoliutas poten- 
cialiai, kitaip sakant, ar jis yra tampąs absoliutas. Pro- 
metėjizmas į šitą klausimą atsako teigiamai. Tampąs 
žmogaus absoliutumas sudaro antrąjį ontologinį prometė- 
jizmo pagrindą. Kiek šitas pagrindas yra realus? 

Visų pirma tenka pastebėti, kad tampąs žmogaus ab- 
soliutumas yra tik išvada iš žmogaus dieviškojo pobūdžio. 
Jeigu žmogus yra dieviškas savo atsiradimu ir atbaigimu, 
jei dieviškumas yra jo kilmės šaltinis ir jo buvimo tikslas, 

savaime aišku, kad šitas tikslas gali būti realizuojamas tik 
esant žmogui, bent in potentia, absoliučiam. Dieviškumas 
yra absoliutinis, begalinis turinys: tai pati būties pilnatvė. 
Jeigu žmogus šitos pilnatvės siekia, jeigu Dievas yra jo 
pirmavaizdis, jis turi turėti savo prigimtyje sugebėjimą 
priimti į save šitą begalinį turinį. Jis turi būti bent poten- 
cialiai absoliutus. Kas nėra visuma, o tik dalis, tas ne- 
gali priimti į save visumos. Todėl teigiant dieviškąjį žmo- 
gaus pobūdį, reikia nuosekliai teigti ir žmogaus abso- 
liutumą. Norint priimti į save absoliutą, reikia ir pačiam 
būti absoliutu, Dieviškumo priėmimas į mūsų prigimtį vi- 
su pilnumu yra galimas tik žmogaus atbaigimo momentą: 
Dabartinėje tvarkoje mes daugiau dieviškumo siekiame 
negu jo turime. Dėl to ir žmogaus absoliutumas yra tik 
tampas. Žmogus nėra absoliutas, bet jis juo tampa. Ab- 
soliutumas yra žmogaus prigimties buvimo forma, į kurią 
turi būti įpiltas dieviškumas, -kaip turinys. Šitai formai 
išsivystant, esti parengiama žmogaus prigimtis jos sudie- 
vinimui. Štai dėl ko prometėjizmas, teigdamas žmogaus 
didybę, atsiremia į intencionalinį absoliutumą, į išvadinį 
žmogaus norą būti absoliutu, nes šitas noras tampantį 
žmogaus absoliutumą kaip tik ir išreiškia. >“. 

Tampas žmogaus absoliutumas, kaip matome, yra iš- 
vada iš žmogaus dieviškumo. Ar šitoji išvada esti patvir- 
tinama realiais žmogaus -būtybės žygiais? Ar žmogus iš 
tikro savo prigimties gyvenime eina absoliutumo linkme? 
Žmogaus gyvenimas apsireiškia ir išsisemia trimis pa- 
grindinėmis jo būtybės funkcijomis: pažinimu, norėjimu 
ir kūrimu. Ar pastebimas todėl šitose funkcijose linkimas 
į absoliutumą? Ar pažindamas, norėdamas ir kurdamas 
žmogus pasitenkina tik tam tikru reliatyviu laipsniu, ar 
stengiasi eiti ligi begalybės? 

Pažinimas eina dviem kryptimis: vertikaline, stengian- 
tis suvokti būties gelmes, ir horizontaline, stengiantis 
apimti būties įvairumą. Nepaprastai gili būties idėja yra 
apsireiškusi nepaprastai įvairiais pavidalais. Žmogaus pa- 
žinimas todėl ir nori pasiekti būties idėjos dugną ir sy- 
kiu suimti savyje šitos idėjos konkrečias apraiškas tikro- 
vėje. Abiem atvejais pažinimas siekia absoliutumo. 

Eidami vertikaline kryptimi ir leisdamiesi į būties idė- 

jos gelmes, mes pradedame nuo išviršinių apraiškų ob- 
jektyviniu atžvilgiu ir nuo pojūčių subjektyviniu. Būtis iš 
viršaus pasireiškia tam tikromis ypatybėmis: spalva, kva- 
pu, pavidalu, judesiu, svoriu ir t. t. Pažinimas iš viršaus 
apsireiškia pojūčiais: regėjimu, girdėjimu, palytėjimu ir 
t. t. Daiktų ypatybės yra išviršinės būties apraiškos. Po- 
jūčiai yra išviršinės pažinimo apraiškos. Tarp jų esama 
išvidinio ryšio, todėl pojūčiai pagauna daikto ypatybes, 
ir mes sakome daiktą pažįstą, koks jis yra. Pajustinis pa- 
žinimas yra pirmas pažinimo laipsnis, kuris baigiasi 
vaizdo sudarymu ir yra žmogui bendras su gyvuliais. 

Gyvulys čia ir sustoja, nes gyvulinis principas pats 
savyje yra juslinis — sensualinis. Tuo tarpu žmogus žen- 
gia toliau. Žmogui tuojau pasidaro aišku, kad pojūčiais 
pagaunamos ypatybės yra daikto ypatybės, kad už jų glū- 
di jų nešėjas ir palaikytojas, kad jos nėra pats daiktas sa- 
vyje. Iš kitos pusės, Žmogus pastebi, kad šitą daiktą sa- 
Protas pagauna daikto esmę, kaip pojūčiai pagauna daikto 
apraiškas. Protui daiktas atskleidžia savo vidų, savo pri- 
gimtį, ir mes sakome pažįstą daiktą, kas jis yra. Protinis 
pažinimas yra antras žmogaus pažinimo laipsnis, kuris 
baigiasi sąvokos sudarymu. Žmogui jis yra specilinis, nes 
jo neturi nei būtybės, žemesnės už žmogų (gyvuliai), nei 
būtybės, aukštesnės už žmogų (angelai). 

Vis dėlto žmogus nei čia nesustoja. Daikto esmė apreiš- 
kia tik tai, kuo daiktas yra. Tuo tarpu žmogui paaiškėja, 
kad daikto tikrovė yra ne tas pat, kas ir jo idealas. Daik- 
to tikrovė, kurią išreiškia jo esmė, atrodo tik netobula ide- 
alo atšvaita. Žmogus peržengia savo pažinime tikrovę ir 
siekia idealo. Jis nepasitenkina daikto esme, bet stengiasi 
pažinti daikto idėją, pagal kurią daiktas buvo sukurtas. 
Sykiu vėl žmogus pastebi, kad šitą idėją jis pažįsta ne 
savo protu, bet pačia savo dvasia. Idėjos nėra pagaunamos 
diskursyviniu keliu, kaip sąvokos. Jos yra tiesiog paregi- 
mos intuityviniu būdu. Tuo tarpu proto veikimas iš „esmės 
galia, bet ne pats pažinimo principas. Pažinimo princi- 
pas yra pati dvasia. Iš kitos pusės, idėja yra būties prin- 
cipas. Pažinimo tad principas susisiekia su būties princi- 

pu ir susijungia organiškon vienybėn. Idėjos pažinime 
įvyksta susijungimas būties su dvasia. Dvasinis pažini- 
mas yra trečiasis ir aukščiausias laipsnis. 

Idėjos pažinime kaip tik atsidaro žmogui kelias į be- 
galybę idėjinėje srityje. Daikto idėja, iš vienos pusės, su- 
sisiekia su Dievu, nes tai yra Dievo esmėje glūdinti idė- 
ja, iš kitos — ji susisiekia su visu idėjų kosmu, kurio ji 
yra organiškas narys. Daikto idėja yra pirmavaizdis, pagal 
kurį daiktas buvo sukurtas. Tuo tarpu kūryba vyksta taip, 
kad Dievuje glūdinčios idėjos esti realizuojamos daikte, 
nepaliaudamos sykiu būti ir Dievuje kaip daiktų pirma- 
vaizdžiai. Todėl ir daikte realizuotos idėjos nėra palaidos, 
bet per Dievą ir Dievuje jos sudaro tą jų nuostabią idėji- 
nę būties harmoniją, kurios apraiškų, kad ir netobulų, re- 
gime išviršinėje pasaulio sąrangoje. Pasaulis yra harmo- 
ningas tik dėl to, kad jo būties pagrindas — idėjų kos- 
mas — yra harmoningas. Žmogus, pažindamas daikto idė- 
ją, įsiskverbia į šitą idėjų kosmą, paregi dieviškąjį bega- 
linį būties planą ir tuo pačiu savo pažinimą išplečia ikį 
absoliutumo. 

Šitoji vertikalinio pažinimo analizė mums parodo, kad 
žmogus pažinimo srityje kaip tik ir yra tampąs absoliu- 
tas. Nuo išviršinių daikto apraiškų ir pojūčiais pagaunamo 
vaizdo jis eina per daikto esmę ir proto sudarytą sąvoką 
ligi pirmykštės dieviškosios daikto idėjos, kurią paregi sa- 
vo dvasia. Be abejo, šioje tikrovėje paskutinis pažinimo 
laipsnis yra labai netobulas. Dieviškųjų idėjų pažinimas 
mums yra neaiškus. Viską mes matome, pasak šv. Pau- 
liaus, tarsi veidrodyje °. Šiuo atžvilgiu mes taip pat esa- 
me in via. Bet tada, kai regėsime veidu į veidą, dieviško- 
sios idėjos pasidarys aiškios. Vis dėlto perkeistojo pažini- 
mo faktas suponuoja galimybę tokį pažinimą įsigyti. 

Tas pat reikia pasakyti ir apie horizontalinę pažinimo 
kryptį, kuria žmogus stengiasi aprėpti būties įvairumą. Ir 
čia žmogaus kelias į begalybę eina labai aiškiai. Kūdikis 
ir vaikas stengiasi pažinti savo gyvenamą aplinką. Tą patį 
daro ir gyvuliai. Bet kiek gyvuliai šitoje aplinkoje ir lieka 


10 Sy, Pauliaus metu veidrodžiai buvo metaliniai, todėl daikto 
vaizdas buvo šešėlingas. 

tarsi dalis aplinkos, tiek žmogus bręsdamas eina vis to- 
liau. Savo išsivystymu žmogus pralaužia gyvenamos ap- 
linkos sieną, pereina prie tautos, prie krašto, prie pasaulio 
ir galop prie viso kosmo. Pedagogikoj vad. tėviškės prin- 
cipas, kuris palaipsniui veda žmogų į begalinį būties 
įvairumą, yra aiškus šito kelio įrodymas. Savo dvasia, 
bent potencialiai, žmogus sugeba apimti visa, kas yra. Jis 
gali pasisavinti visus mokslus, visą Žiniją; jis gali ištirti 
visas būties sritis ir visus jos laipsnius; jis gali įsibrauti 
ir suprasti net religijos aukščiausias misterijas. Jeigu fak- 
tiškai taip nėra, tai ne dėl to, kad žmogui pačiame savy- 
je trūktų sugebėjimo apimti būties įvairumą ir jį savo 
dvasioje sutalpinti, bet dėl to, kad jam dažnai stinga fi- 
zinių jėgų, stinga laiko, sąlygų arba dieviškosios malonės 
religinio pažinimo srityje. Pačia savo esme žmogus yra ti- 
kęs pažinti viską. Fizinių sąlygų buvimas veda žmogų į ap- 
rėpimą gamtinio pasaulio, o dieviškoji malonė veda žmogų 
į pažinimą antgamtinio pasaulio. Kaip fizinės sąlygos ne- 
keičia pažinimo principo, bet tik padeda suprasti tai, kas 
yra prigimta, taip dieviškoji malonė nekeičia žmogaus es- 
mingai, bet tik jam padeda suprasti ir apimti tai, kas yra 
antgamtiška. Principialiai žmogui nėra nustatyta ribų pa- 
žinimo srityje. Jam tik trūksta priemonių, sąlygų ir pagal- 
bos, bet ne pačioje esmėje glūdinčio sugebėjimo. 

Bet žmogus, kuris savo dvasia sugeba apimti visą bū- 
tį, negali būti šitos būties dalis. Jis negali būti įjungtas 
į būties rūšių eilę kaip viena rūšis šalia kitų. Jis negali 
būti būtybė, kad ir savotiška, šalia kitų būtybių. Žmogus, 
kuris savo dvasia sugeba apimti visą kosmą, ir pats turi 
būti visas kosmas. Jeigu žmogus būtų tik kosmo dalis, 
tik aprėžta ir reliatyvi būtybė, jis pačia savo prigimtimi 
negalėtų net norėti visą būtį aprėpti ir ją savo dvasioje su- 
jungti. Daliai visumos suvokimas yra amžinai uždarytas. Jei- 
gu todėl žmogus bent potencialiai vis dėlto būtį apima, 
jeigu jam bent principialiai nėra nustatyta jokių ribų kaip 
gyvuliui, vadinasi, turime pripažinti, kad žmogus nėra da- 
lis, bet visuma, pati būtis, ne būties dalis arba koks relia- 
tyvus jos laipsnis. Zmoguje, kaip gražiai yra pastebėjęs 
M. Scheleris, „visų daiktų esmės susikryžiuoja ir solidariai 

gyvena“ "I. Nuo pažinimo prigimties mes nuosekliai priei- 
name prie žmogaus prigimties, kuri slepia savyje neaprėž- 
tų, begalinių galimybių. Žmogus yra pasaulio centras kaip 
tik dėl to, kad jis potencialiai yra begalinis, kad jis suge- 
ba apimti ne tik tai, kas yra, bet ir tai, kas gali būti. Be- 
galinio žmogaus idėja yra kiekvienos antropologijos pag- 
rindas. Šita prasme ir Berdiajevas sako, kad pažinimas 
žmogaus, kaip pasaulio centro, kuris slepia savyje visas 
pasaulio paslaptis ir kuris stovi aukščiau už visus pasau- 
lio daiktus, yra kiekvienos filosofijos prielaida, be kurios 
negalima drįsti filosofuoti. 

Begalinis yra žmogus ne tik pažinimo, bet ir norėjimo 
srityje. Jau paprastas kasdieninis žmonių posakis, kad no- 
rams nėra galo, nurodo žmogaus tendenciją į begalybę. 
Ir šitoji tendencija kyla iš pačios norėjimo prigimties. 
Norėjimas yra priešinga funkcija pažinimui. Kiek pažini- 
me žmogus jima pažįstamą daiktą į save, tiek norėjime 
jis tarsi išeina iš savęs ir susijungia su norimu daiktu. 
Šv. Tomas skirtumą tarp pažinimo ir mokėjimo taip yra 
charakterizavęs: „Tarp proto ir valios yra toks skirtumas: 
protas aktualiai veikia tuo būdu, kad pažįstamas dalykas 
yra prote savo panašumu, tuo tarpu valia veikia aktualiai 
ne tuo būdu, kad tam tikras panašumas būtų valioje, bet 
tuo, kad valia turi tam tikrą palinkimą į norimą daiktą“ !2. 
Todėl aukščiausias pažinimo laipsnis yra intuicija, kada 
dvasia paregi savyje būties idėją. Tuo tarpu aukščiausias 
morėjimo laipsnis yra ekstazė, kada dvasia visiškai išeina 
iš savęs, tarsi užmiršta save ir gyvena tik pasiektu gėriu. 
Todėl kaip žmogus pažinime nepasitenkina turėdamas sa- 
vyje tik daikto vaizdą ar daiktų esmę, bet siekia paregėti 
savyje daikto idėją, taip lygiai žmogus nepasitenkina no- 
rėjime susijungdamas su trokštamu gėriu tik iš viršaus arba 
tik iš vidaus, bet jis trokšta su juo susilieti ligi absoliu- 
čios ir nenutraukiamos vienybės. 

Norėjime, kaip ir pažinime, galima surasti trejetą pa- 
grindinių laipsnių, kurie eina begalybės linkme tiek inten- 
syvumo, tiek objektų atžvilgiu. Paprastą pirmykštį pajusti- 
T Fonnen des Wissens und die Bildung, 12 p. // Der Sinn des 


Schaffens. 
12 S. Th., 1, q. 27, a. 4. 

nį pažinimą atitinka pirmykštis juslinis norėjimas, kurį 
mes vadiname aistra (concupiscentia). Aistra yra daikto 
geidimas ir noras su juo susijungti išviršiniu būdu ir dėl 
išviršinių jo ypatybių. Aistros patenkinimo padaras yra 
juslinis malonumas. Ji baigiasi tada, kai ji yra patenkinta, 
vadinasi, kai yra susijungta su jos geidžiamu gėriu. To- 
dėl aistros norėjimas yra reliatyvus. Jis turi ribas. Ligi 
begalybės aistra neina ir negali eiti, nes jos objektas 
yra aprėžtas. Aistra liečia materialinius daiktus. Jeigu ji 
kartais liečia ir asmenis, tai tik tiek, kiek šitie asmens yra 
materialiniai. Aistra geidžia asmenyje ne jo asmenišku- 
mo, bet jo materiališkumo, Aistros noras žmogui yra ben- 
dras su gyvuliais. Gyvuliuose jis yra ir vienintelis. 

Tuo tarpu žmogus sugeba pakilti ir į aukštesnį noro 
laipsnį. Jis gali trokšti ir faktiškai trokšta daikto ne tik 
dėl jo išviršinių ypatybių, bet ir dėl jo vidaus vertingumo, 
dėl jo išvidinio gerumo ir tobulumo. Tuomet žmogus daikto 
ne geidžia, bet jį myli. Tuomet jis susivienija su daiktu 
ne iš viršaus, bet iš vidaus. Ir šitas susivienijimas trun- 
ka tol, kol daiktas palaiko jo mylėjimo motyvą, būtent iš- 
vidinį gerumą bei tobulumą. Iš kitos pusės, žmogus myli 
daiktą ne savo juslėmis, bet savo valia. Valia yra pirmaei- 
lė meilės galia. Ji sugeba susijungti su daiktu iš vidaus 
ir save keisti pagal mylimą daiktą. Valios meilės pirmaeilis 
objektas jau yra ne daiktas, bet asmuo, nors daiktus valia 
taip pat sugeba mylėti. Ir šita valios meilė jau yra žymiai 
pastovesnė negu aistros geidimas. Vis dėlto ir ji dar 
yra praeinanti. 

Meilė pasidaro amžina ir begalinė tada, kai būtybė 
yra mylima ne dėl jos išviršinių ypatybių, ne dėl jos vi- 
daus tobulumo, bet dėl jos pačios. Kitaip sakant, kai norė- 
jime žmogus susijungia ne jusliniu būdu su daikto pavir- 
šiumi, ne valios būdu su daikto vidumi, bet pačia savo 
dvasia su pačia mylimo ir norimo daikto idėja, su pačia jo 
būtimi ir dėl jo paties. Sitokį susijungimą mes vadiname 
ekstaze, ir ji sudaro aukščiausią norėjimo laipsnį. Ekstazę 
čia nebūtinai reikia suprasti mistine religine prasme. Eks- 
tazė yra galima ir prigimtojoje tvarkoje. Jos įvairių laips- 
nių galima rasti tėvų ir vaikų meilėje, vyro ir žmonos mei- 
lėje, didžių idėjų meilėje ir t. t. Be abejo, mistinė religinė 

ekstazė yra tobuliausias ekstazės ir tuo pačiu norėjimo 
įvykdymas. Vis dėlto ir šioje tvarkoje, ir paprastame žmo- 
gaus gyvenime ekstazės apraiškų mes galime rasti. 

Ekstatiškas norėjimo laipsnis kaip tik ir atskleidžia 
žmogaus norėjimo absoliutumą. Visų pirma intensyvumo 
atžvilgiu ekstazė bent potencialiai yra begalinė. Jeigu ais- 
tra pasitenkina tik menku susijungimo laipsniu, tik išvirši- 
niu susivienijimu, jeigu valia susijungia su norimu gėriu 
kaip lygus su lygiu neatsižadėdama savęs ir savo ypaty- 
bių, tai ekstazėje žmogus visiškai pasineria mylimajame 
gėryje, tarsi netenka savęs, atsižada savo būties ir lyg 
prisiima mylimojo gėrio būtį, kuria jis gyvena ir džiau- 
giasi. Ekstazė niekados nežino ribų. Ekstatinė meilė nieka- 
dos nėra pasotinama ir nuraminama. Jos intensyvumas au- 
ga kiekvieną sykį vis didyn, kol ji arba faktiškai virsta 
absoliučia, kaip yra Dievo meilėje, arba sudūžta, nes re- 
liatyvių daiktų mylėjimas ekstatiškai yra nepakeliamas dėl 
nepasotinamo šios meilės charakterio, kurio patenkinti re- 
liatyvūs gėriai neįstengia. Ekstatinis noras susijungti su 
reliatyviais gėriais yra didelė žmogaus tragedija. Bet ji aiš- 
kiai parodo, kaip žmogaus norėjimas eina ligi begalybės 
savo intensyvume. 

Begalinis ekstatinės meilės intensyvumas ieškosi ir tin- 
kamo objekto, kuris būtų tikęs šitos meilės charakterį pa- 
tenkinti ir su kuriuo susijungęs žmogus jaustųsi iš tikro 
visiškai išėjęs iš savęs ir susijungęs amžinai su kita ab- 
soliutine būtimi. Ekstatinės meilės absoliutumas ieškosi 
absoliutinio objekto. Pirmasis toks objektas yra žmogaus 
asmuo. Žmogus, būdamas bent in potentia absoliutinis, tam 
tikra prasme yra tinkamas objektas ekstatiniam norėjimui, 
Todėl ekstazė pirmoje eilėje ir liečia žmogaus asmenį. Štai 
dėl ko asmenų meilėje mes ekstazės daugiausia randame. 
Lyčių meilėje šitoji ekstazė pakyla ligi didelės įtampos, 
kiek tik šioje tikrovėje yra galima. Vis dėlto ir žmogaus 
asmuo nėra tobulas ekstazės objektas jau tik dėl to, kad 
jis yra absoliutinis tik potencialiai. Potencialus žmogaus 
absoliutumas nepatenkina aktualios ekstazės ir aktualiai 
nesujungia vieno asmens su kitu absoliutiniame laipsny- 
je. Todėl žmogiškasis asmuo ekstazei yra tik tarsi objek- 
tas, tik pirmas laipsnis jai užkopti ligi tokio objekto, kuris 

yra absoliutinis in actu. Toks objektas kaip tik ir yra Die- 
vas. Tik Dievas yra vienintelis tikras ir pilnutinis bei tobu- 
las ekstazės objektas. Tik susijungime su Dievu ekstazė 
apsireiškia visu pilnumu, ir žmogaus norėjimas esti abso- 
liučiai patenkinamas. Tik čia žmogus tarsi visiškai išeina iš 
savęs, palieka savo žmogiškumą, susijungia su Dievu, gy- 
vena dieviška būtimi ir dėl to pats pasidaro panašus į Die- 
vą. Ekstazėje, kuri kyla iš Dievo meilės, žmogus sudievėja. 
Norėjimo prigimtis išeiti žmogui iš savęs ir susijungti su 
norimu gėriu čia esti absoliučiai patenkinama. Norėjimas 
čia pasiekia savo absoliutumą ir intensyvumo, ir objekto 
atžvilgiu. 

Šitie tad trys žmogaus norėjimo laipsniai kaip tik ir 
veda mus begalybės linkme norėjimo srityje. Zmogus pra- 
deda nuo paprasto geidimo, kuris apsireiškia aistra ir ku- 
ris pasitenkina išviršiniu susijungimu. Toliau žmogus eina 
to ar asmens tobulumo. Galop žmogaus norėjimas baigiasi 
ekstaze, arba visišku susijungimu su absoliutiniu objek- 
tu tiktai dėl jos paties. Be abejo, šitas paskutinis norėjimo 
laipsnis tobulai mūsų tikrovėje neapsireiškia, kaip neapsi- 
reiškia nė tobulas intuityvinio pažinimo laipsnis. Bet žmo- 
gus nenumaldomai prie šito laipsnio eina, o religija mums 
pažada, kad jis iš tikro realiai įvyks tada, kai mes regė- 
sime Dievą veidas į veidą. Palaimintieji, kaip sako teolo- 
gai, „tiek dega Dievo meile, jog lyg ir ištirpsta bei pasine- 
ria dieviškumo gelmėse, nors visuomet lieka nuo Dievo 
skirtingi“ 8. Ekstazė nėra asmeniškumo išnaikinimas, bet 
tik jo išplėtimas ligi absoliutumo. Žmogaus kelias į bega- 
lybę noro srityje yra aiškus. Norams iš tikro nėra galo ne 
tik psichologiškai, bet ir ontologiškai dėl to, kad pats 
žmogus yra neaprėžtas, kad jis yra tampąs absoliutas. 

Begalinis yra žmogus ir kūrimo srityje. Kaip pažinimas 
ir norėjimas išvystyti ligi aukščiausio laipsnio atskleidžia 
absoliutinį žmogaus charakterį, taip lygiai tokį charakte- 
rį atskleidžia ir kūrimo analizė. Kad žmogus gali kurti, 
kad jis yra kūrėjas, kad jo kūrybiškumas sudaro pagrin- 


13 A, Thanguerey. Synopsis theologiae dogmaticae, III, 785 p. 
Roma, 1929. 

dinę jo prigimties žymę, kuria jis skiriasi nuo gyvulių ir 
susisiekia su Dievu, tai yra pagrindinė antropologinė tie- 
sa. Jos neigimas vestų ir prie žmogiškumo neigimo. Dėl 
to net ir natūralistinė žmogaus filosofija šitos tiesos ne- 
neigia. Mūsų klausimui yra svarbu tinkamai suprasti ir iš- 
nagrinėti kūrimo idėją, nes pats kūrimo faktas yra mums 
savaime aiškus. . 

Kūrimas yra būties išvedimas iš nebūties. Tai reiškia, 
kad kuriamasis veiksmas nėra kurio nors kito akto pakarto- 
jimas, bet jis yra visai naujas aktas, kurio niekas ligi tol 
nėra padaręs ir niekas nepakartos. „Kūrimas,— sako Ber- 
diajevas,— nėra naujo santykio sudarymas tarp atskirų 
pasaulio dalių; kūrimas yra originalus aktas pasaulyje“. 
Kurdamas žmogus iš nebūties išveda būtį. Nebūtis kūri- 
me yra terminus a guo. Terminus ad guem yra būtis. Ku- 
riamasis aktas yra perėjimas iš nebūties į būtį, kurio metu 
pradeda egzistuoti daiktas, kurio prieš tai kaip tokio nebu- 
vo. Šitas naujo daikto kaip tokio pagaminimas ir sudaro 
pačią kūrybos esmę. Prie kūrybos esmės nepriklauso pa- 
čios medžiagos padarymas, kurioje naujo daikto idėja tu- 
ri būti realizuota. Medžiagos išvedimas iš nebūties (ex ni- 
hilo subjecti) priklauso tik Dievui. Bet šitas dalykas rodo 
ne kūrybos esmingą skirtingumą tarp žmogaus ir Dievo, bet 
kūrėjų galybės skirtingumą. Kūrimo esmei yra nesvarbu, ar 
naujas daiktas yra naujas ir medžiagos atžvilgiu. Kūrimo 
esmę sudaro naujo daikto kaip tokio (ex nihilo sui) padary- 
mas. Iš kitos pusės, prie kūrimo esmės taip pat nepriklau- 
so šito naujo daikto kaip tokio regimas apreiškimas tikro- 
vėje, arba, kaip sakoma, idėjos realizavimas medžiagoje. 
Medžiaga idėjoms yra tik tam tikras substratas, kad idė- 
jos taptų regimos ir prieinamos mūsų pojūčiams, kad jos 
išsilaikytų laike ir erdvėje. Medžiaga yra tik priemonė 
idėjoms apsireikšti. Bet idėjos realizavimas medžiagoje 
niame idėjos kilime. Išviršinis idėjos realizavimas regimu 
pavidalu sudaro tik kūrybinio akto a/baigimą, bet ne jo 
esmę. Kūrimas įvyksta tada, kai žmogaus dvasioje kyla 
naujo daikto kaip tokio idėja. Be abejo, šioje tikrovėje 
mes esame priversti idėjas perkelti į medžiagą, nes kitaip 
jos nebus reikšmingos objektyvinei tikrovei. Bet žmogus 

visados kūrimo procese stengiasi atsipalaiduoti nuo me- 
džiagos, ir šitose pastangose kaip tik apsireiškia jo linki- 
mas į begalybę. 

Pats žemiausias ir pats netobuliausias kūrimo laipsnis 
yra kūrimas iš. medžiagos. Zmogus kūrybinį savo paskyri- 
mą pasaulyje pradeda tuo, kad jis visų pirma pakeičia jau 
esančios medžiagos pavidalus, iš viršaus juos formuodamas. 
Medžiaga čia tarnauja ne tik kaip priemonė idėjai apsi- 
reikšti, bet dar kaip pats tikrasis kūrybos objektas. Zmo- 
gus čia dar kuria iš medžiagos. Prie tokio kūrybos laipsnio 
priklauso pažinimo srityje onomatopėjiniai žodžiai, ku- 
riuose sąvoka yra įvystyta į gamtos duotą medžiagą 
prigimtų garsų pavidalu. Dorinėje srityje kūrimui iš me- 
džiagos priklauso elementarūs mandagumo ir svetingumo 
dėsniai, kuriuose dorinė idėja dar reiškiasi kūno formų ap- 
dailinimu ir elementariu aistrų apvaldymu. Estetinėje sri- 
tyje kūrimas iš medžiagos yra ryškus įrankio forma, kur 
medžiagos keitimo idėja dar yra tik užbrėžta. Šiam kū- 
rybos laipsniui taip pat priklauso ekonominis gyvenimas, 
kiek jis reiškiasi reikalo ūkio pavidalu. Apskritai šio laips- 
nio kūryba sudaro pirmykštį žmonijos ir kiekvieno žmo- 
gaus pasireiškimą kūrimo srityje, 

Antras kūrimo laipsnis yra kūrimas medžiagoje. Čia 
medžiaga jau virsta tik gryna priemone idėjai apsireikšti. 
Pats šio kūrybos laipsnio centras. yra ne medžiagos apdai- 
linimas, bet idėjos įkūnijimas medžiagoje. Čia ne medžia- 
gos išviršinės Tormos yra svarbu, bet per šitas formas kal- 
banti idėja. Kuriant iš medžiagos, idėja dar yra tarsi tik 
iš viršaus prijungiama prie medžiagos. Kuriant medžia- 
goje, idėja jau įeina į medžiagą ir ją suformuoja ne tik iš 
viršaus, bet ir iš vidaus. Idėjos veikimas čia vyksta pačio- 
je medžiagos formoje. Šiam kūrimo laipsniui pažinimo sri- 
tyje priklauso kalba .sų visu jos dėsningumų ir turtingu- 
mu, elementarinės mokslo sistemos; dorinėje srityje čion 
priklauso ugdymas ir elementarinių dorybių įsigijimas; es- 
tetinėje srityje čion priklauso technika ir plastinio meno 
lytys (architektūra, skulptūra ir tapyba). Šis laipsnis su- 
daro Aukštosios kultūros pirmuosius žingsnius. 

` Trečiasis laipsnis yra kūrimas be medžiagos. Žmogaus 
dvasia nepasitenkina tik tuo, kad ji medžiagą apdailina 

tik iš viršaus, ir tik tuo, kad ji įdiegia idėją į medžiagos 
vidų. Žmogaus dvasia stengiasi savo kūryboje visiškai atsi- 
palaiduoti nuo medžiagos ir visą kūrybinio akto centrą per- 
kelti į pačios idėjos sukūrimą. Dėl to šitame laipsnyje kū- 
rimas nuo medžiagos kiek galima nutolsta. Nauji daiktai 
čia esti sukuriami be medžiagos pagalbos ir ne medžia- 
goje, bet pačioje žmogaus dvasioje. Jiems apreikšti regi- 
moje objektyvinėje tikrovėje yra pasigelbstima ne medžia- 
ga kaip tokia, bet ženklais, simboliais ir alegorijomis. Čia 
žmogus stengiasi savo kūrinį perteikti kito žmogaus dva- 
siai ir jį fiksuoti objektyvinėje tikrovėje ženklo pagalba. 
Šiam kūrimo laipsniui pažinimo srityje priklauso gilios 
mokslinės sistemos filosofijoje, matematikoje ir gamtos 
moksluose (Platono idėjų teorija, Gausso ir Lobačevskio 
sferinės geometrijos, de Broglie bangų mechanika ir t. t.); 
dorinėje srityje čion priklauso herojiškas dorumas ir šven- 
tumas, kuris paliečia ne prigimtą žmogaus būtybės medžia- 
g3, bet patį žmogiškąjį asmenį; estetinėje srityje čion prik- 
lauso poezijos ir muzikos meno lytys, kuriose vietoje me- 
džiagos atsistoja ženklas. Žodis arba garsas nebėra toji 
medžiaga, kuria kūrinys objektyvuojasi. Jis čia objekty- 
vuojasi ženklo pavidalu. 

Šis paskutinis kūrimo laipsnis kaip tik ir atidaro žmo- 
gui kelią į begalybę. Žmogus čia pradeda nugalėti medžia- 
gą ir pradeda kurti tik savo dvasioje. Matematika ir muzika 
yra aukščiausi šiuo metu pasiekti šio be medžiagos kūrimo 
laipsniai, kuriuose ženklas vaidina pirmaeilį vaidmenį. Sių 
tad sričių kūrimas yra universaliausias ir suprantamas vi- 
siems žmonėms, nes nevaržomas medžiagos, tegul ir žo- 
džio pavidalu. Be abejo, žmogus visiškai medžiagos nenu- 
gali ir jos visiškai iš savo kūrimo neišskiria. Bent ženklo 
vartojimas visados pasilieka. Vis dėlto pastangos atsipalai- 
duoti nuo medžiagos žmogaus kūrimo išsivystyme yra vi- 
siškai aiškios. Tuo tarpu šitas atsipalaidavimas atidaro 
žmogui neaprėžtas perspektyvas. Kurdamas iš medžiagos ir 
medžiagoje, žmogus yra priverstas paisyti medžiagos rei- 
kalavimų ir dėl to savo kūryboje yra suvaržytas ir aprėž- 
tas. Kurdamas be medžiagos, žmogus pergali medžiagos ri- 
botumą ir išeina į absoliutinę savo dvasios laisvę. Dvasia 
čia susiduria tik su nebūtimi; ji niekieno nėra varžoma, 

todėl gali kurti tiek, kiek pajėgia, ir taip, kaip patinka. 
Kadangi šitas dvasios pajėgumas principialiai yra neap- 
rėžtas, todėl ir kūrimas be medžiagos pasidaro taip pat ne- 
aprėžtas. Be abejo, šioje tikrovėje absoliučiame laipsnyje 
tokios laisvės mes nepasiekiame. Vis dėlto kelias į ją ro- 
do, kad šitokia kūrimo laisvė yra žmogaus idealas, kuris 
bus realizuotas žmogaus perkeitimo metu. 


II. PSICHOLOGINIAI PROMETĖJIZMO 
:PERGYVENIMAI 


1. Kūrybinės galios jautimas 


Ontologinių prometėjizmo pagrindų nagrinėjimas pa- 
rodė, kad metafiziniu atžvilgiu prometėjizmas turi neiš- 
griaunamą atramą pačioje žmogaus prigimtyje: jo pana- 
šume į Dievą ir jo linkime į absoliutumą. Todėl prometėjiš- 
kasis žmogaus didybės teigimas nėra puikybė, nėra tik psi- 
chologinis įsikalbėjimas, bet realios žmogiškosios didybės 
apraiška. Ontologiškai, kaip matėme, šitoji didybė, jos su- 
pratimas ir teigimas yra visiškai pagrįsta. Bet šiuo tarpu 
mums kyla kitas klausimas: kaip šitoji žmogaus didybė yra 
pergyvenama psichologiškai? Kaip prometėjizmas reiškiasi 
psichologinėje žmogaus srityje? Kaip prometėjiška dvasia 
pergyvena žmogų, jo santykius su artimaisiais ir su gyve- 
nimo institucijomis? 

Pirmas dalykas, kuris lengvai yra pastebimas prometė- 
jizmo psichologijoje, yra nepaprastas žmogaus kūrybišku- 
mo teigimas, jo vertinimas ir juo pasitikėjimas. Prometė- 
jiškoji antropologija yra kreacionistinė, vadinasi, tokia, 
kuri žmogaus esmę mato jo kūrybiniame sugebėjime. Žmo- 
gus kūrėjas prometėjizmui yra tikrasis žmogus. Kiek bur- 
žuazinė dvasia nėra kūrybiška, tiek prometėjiškoji tiesiog 
degte dega kūrybos karščiu. Žmogaus panašumas į Dievą 
prometėjizmui glūdi žmogaus sugebėjime kurti. Žmogaus 
kelias į absoliutumą eina taip pat per kūrybą. Kūrybinė 
yra žmogaus gyvenimo prasmė, jo pradžia ir galas, jo alia 
ir omega. Mickevičiaus Konradas tiesiog sąmoningai teigia 
save kaip kūrėją ir kaip kūrėjas stoja priešais Dievą, die- 
viškojoje kūryboje nematydamas nieko pranašesnio už sa- 

vo paties kūrinius. Kūrybinės galios jautimas, tikėjimas 
į jos galybę palaiko prometėjiškai nusiteikusią dvasią jos 
skaudžioje dramoje. Prometėjas tiki, kad kūryba, kaip No- 
valis gražiai yra pasakęs, „atidaro vartus į pirmykštį pa- 
saulį“ M. Šiame pirmykščiamę pasaulyje Prometėjas jau- 
čiasi esąs jo valdovas, esąs šio pasaulio dievas. Putinas 
šitą prometėjiškai kūrybišką užsimojimą yra išreiškęs to- 
kiu gražiu posmu: 

.. jeigu pasieksi 

Padangėj iškeltą viršūnę, 

Tu būsi kaip Dievas, 

Paniekintos žemės klajūne! 

Tu būsi tik vienas 

Tau matomos saulės ugnim suspindėjęs, 

Bedugnių ir kalnų, ir viso pasaulio kūrėjas !5. 


Žmogaus kūryboje, prometėjizmo supratimu, glūdi žmo- 
gaus laimė, jo išganymas ir jo gyvenimo įprasininimas. 
Prometėjizmas gerai žino, kad kūrybos kelias šioje tikrovė- 
je yra labai skaudus, kad iškeltą padangėj viršūnę rei- 
kia siekti net krauju prakaituojant. Bet kūrybos jis nie- 
kados neišsižadėjo, kaip buržuazija, ir savo kūrybinės di- 
dybės jis niekados neiškeičia į miesčioniškus malonumus. 
Štai dėl ko prometėjiški istorijos tarpsniai, kaip Renesan- 
se, pasižymi nepaprastu kultūros pakilimu. Ir štai dėl ko 
prometėjiškai nusiteikusių dvasių mes daugiausia randa- 
me dailiosios kūrybos srityje. 

Žmogaus kūrybiškumas apreiškia žmogaus genialumą. 
Zmogaus genialumas yra antrasis prometėjizmo pergyve- 
nimas. Prometėjizmas teigia žmogų kaip kūrėją ir sykiu 
teigia jį kaip genijų. Šiuo atveju yra gana charakteringos 
N. Berdiajevo mintys. Berdiajevas teigia, kad „žmogus kaip 
kūrėjas yra padarytas genialus“ 1“. Genialumas esąs „in- 
tegralinė žmogiškojo asmens ypatybė, o ne ypatinga dova- 
na“ (ibid.). Berdiajevas yra įsitikinęs, kad genialumo ga- 
lima rasti „vyro meilėje moteriai, motinos — savo vaikui“; 
genialumas galįs „glūdėti šventajame, jo pastangose per- 
„= kio 0 i is io i i A s 


4 Der sterbende Genius // Novalis Werke. Gedichte, 134 p, 


v. H. Friedemann. 
15 Tarp dviejų aušrų, 40 p. Kaunas, 1927. 
18 De la Destination de l'Homme, 172 p. Paris, 1935. 

sikeisti į tobulą ir apšviestą būtybę“ (ibid.). Zodžiu, genia- 
lumas esąs kiekviename žmoguje. Tiesa, ne kiekvienas žmo- 
gus sugebąs savo genialumą apreikšti .regimais ženklais 
kūriniuose. Realizuoti savo turimą idėją objektyvioje tik- 
rovėje reikia specialaus talento. Bet šitų idėjų savyje tu- 
rėti, jas savyje kurti yra leista kiekvienam. Šita prasme ir 
Novalis yra pasakęs, kad „be genialumo mes apskritai ne- 
galėtume egzistuoti; genijus yra reikalingas visiems“ !7. 
Novalis taip pat kalba apie „visų žmonių pakėlimą ligi ge- 
nijaus“ 18, vadinasi, apie jų išvidinio genialumo išvysty- 
mą ir išryškinimą. 

Genialumas padaro ne tik tai, kad žmogus yra kūrybiš- 
kas, bet ir tai, kad jis yra kūrybiškas iš savęs. Genijaus ne- 
priklausomumas nuo niekieno yra vienas iš pagrindinių 
prometėjizmo teigimų. Genijus prometėjizmui stovįs aukš- 
čiau už laiką ir aukščiau už erdvę. Jis nėra palenktas jo- 
kiems dėsniams ir jokiems įstatymams. Visi tie dalykai, 
kuriems, sakoma, genijus turįs paklusti, tik varžo ir silp- 
nina jo galybę, išsivystančią tik per jį patį ir iš jo paties. 
Genijaus nepriklausomumas yra gražiai išreikštas viename 
Fr. Schillerio eilėraštyje, pavadintame „Der Genius“. Schil- 
leris jame sako, kad „tavęs, mokslas negali pamokyti; jis 
mokosi iš tavęs. Tas dėsnis, kuris geležine lazda palenkia 
neklaužadas, tavęs nesaisto. Ką tu darai, kas tau patinka, 
tai ir yra dėsnis. Vienas ir tylus tu eini per užkariautą pa- 
saulį“ 9, Čia yra pagrindas, kodėl prometėjizmas tik maža 
kreipia dėmesio į etiką ir į asketiką. Prometėjizmo etika 
yra kūryba. Tai vad. „darbų etika“, kurioje nuteisinimo 
laukiama iš to, kas yra sukurta. Tai yra Ed. v. Hartmanno 
etika kaip priešingybė Lutherio etikai. Prometėjas nori pa- 
siekti šventumo ir išganymo per savo kūrybą. Todėl tie- 
sioginės tobulinimosi praktikos jo yra nemėgstamos ir net 
neigiamos, 

Prometėjiško kūrybiškumo motyvas yra idėja. Prome- 
tėjas kuria ne dėl naudos, ne dėl reikalo, bet dėl idėjos, 
dėl to, kad jo turima idėja jį traukia ir žavi. Prometėjas 
iš esmės yra idėjos žmogus. Kiek buržujus yra beidėjinis 

` 1? Novalis Werke. Fragmente I, 199 p. 


18 Ibid., 138—139 p. 
19 Schillers Werke, I, 264 p., v. H. Stiehler, 

žmogus, kuris niekuo nesižavi ir kurio niekas netraukia, 
tiek Prometėjas visa savo galia atsideda paregėtai idėjai, 
esti jos vedamas net ligi sudužimo. Tai, ką N. Hartman- 
nas yra pasakęs apskritai apie idėjos vaidmenį žmogiško- 
joje kūryboje, prometėjiškosios dvasios kūrybai tinka pir- 
miausiai ir geriausiai. „Žmogus, — sako Hartmannas,— vi- 
sados linksta savo gyvenimą palenkti idėjoms... Jis nori 
savo gyvenime matyti tikslą ir paskyrimą. Jis todėl visuo- 
met griebiasi idėjų, kur tik jų randa, o kur jų neranda, ten 
jis jų susikuria. Nė vienas, kuris yra žmogus tikra pras- 
me, negali gyventi be idealų, ir kas jų išsižada, tas išsižada 
geriausios savo dalies. Šitoji pagrindinė žmogaus būtybės 
tendencija yra identinė norui surasti savo buvimo prasmę 
ir ją įvykdyti. Ji padaro žmogų ne tik sugebantį, bet kiek- 
vieną sykį pasiruošusį atsidėti tikslams, kurie jam pasi- 
rodo, nepaisant ar jie jam pačiam išeis naudon, ar ne“ 20, 
Šiuo atžvilgiu prometėjizmas apsireiškia kaip įdealinis 
žmogaus nusiteikimas, nes šitas nesavanaudiškumas idėjos 
vykdyme jame yra labai ryškus. Prometėjizmas žavisi idė- 
ja dėl josios pačios. 

Čia mes susekame dar vieną charakteringą prometėjiš- 
kosios dvasios bruožą santykiuose su idėja. Prometėjiškai. 
nusiteikęs žmogus yra daugiau idėjos traukiamas ir žavi- 
mas negu jos vadovaujamas. Kiekvienoje didžioje idėjoje 
esama vadinamo fascinozinio elemento, vadinasi, tokio, ku- 
ris sužavi žmogaus dvasią, ją savotiškai apsvaigina ir pa- 
traukia bei pririša. N. Hartmannas yra pasakęs, kad „idė- 
ja, sykį paregėta, fascinuoja žvilgį“ ?!. Šitas fascinozinis 
idėjos veikimas prometėjiškos dvasios žygiuose yra labai 
ryškus. Prometėjas esti savotiškai idėjos apsėdamas, jis 
virsta jos fanatiku, jos savotišku pranašu. Jis blaiviai apie 
ją nesprendžia, protu jos nenagrinėja, jos kritiškai neverti- 
na. Jis pasitiki ja be jokių rezervų, jis esti josios nešamas 
tarsi kokios galingos srovės. Ar mes imsime atskirus pro- 
metėjiškosios dvasios reiškėjus, kaip Nietzsche, Ed. v. Hart- 
mannas, Mykolas Angelas arba Hegelis, ar nagrinėsime 
ištisus prometėjiškus sąjūdžius, kaip komunizmas ir na- 

cionalizmas, visur mes rasime šitą fascinozinį idėjos cha- 
rakterį, šitą savotišką apsvaigimą idėjos šviesa ir josios 
grožiu, šitą nenumaldomą, fanatiškai aistringą prisiriši- 
mą prie savo idealo. Prometėjizmui trūksta santykiuose 
su idėja blaivumo. Prometėjiška dvasia nėra sistemingai, 
nuosekliai idėjos vadovaujama. Ji eina paskui idėją tarsi 
akla, eina audringai ir neatlenkiamai. Be abejo, tai yra 
stiprioji prometėjizmo pusė, kuri uždega žmonių širdis, 
laimi gyvenimo sritis ir vykdo revoliucijas kardu ir žodžiu. 
Bet, iš kitos pusės, šitasai audringumas yra ir prometėjiš- 
ky pralaimėjimų priežastis, nes neretai idėjos pasirodo ne- 
sančios vertos tokių didelių aukų ir tokio besąlyginio pri- 
sirišimo. 

Kūrybos galia ir išvidinis įrankis yra fantazija. Fan- 
tazijos vaidmuo kūrybiniuose aktuose yra pagrindinis. Kū- 
ryba yra negalima kitaip, kaip tik įsivaizduojant konkre- 
čiu pavidalu tai, kas norima sukurti. Neužtenka savyje 
turėti idėją. Reikia šiai įdėjai suteikti vaizdingo tipo pa- 
vidalą, reikia ją įsivaizduoti realizuotą regimu būdu. Tik 
tada idėja gali būti perkelta į tikrovę ir realizuota ob- 
jektyvioje tvarkoje. Todėl fantazijos vaidmuo visose kūry- 
bos srityse yra niekuo nepakeičiamas. Ji apima visas gy- 
venimo sritis. Berdiajevas teisingai pastebi, kad „fanta- 
zija turi reikšmės ne tik mitų ir meno kūryboje, kur jo- 
sios niekas neneigia, bet ir moksliniuose bei techniniuose 
išradimuose, net doriniame gyvenime ir santykiuose tarp 
žmonių“ 2. Zmogus, kuris neturi fantazijos, negali būti 
kūrybiškas. : ji 

Todėl prometėjizmas, ypatingai pabrėždamas kūrybinį 
žmogaus gyvenimo momentą ir išvidinės idėjos nešamas, 
fantaziją vertina taip pat ypatingai, labiau negu kitas 
žmogaus galias. Faktiškai prometėjizmas yra fantastiškas 
nusiteikimas, fantastiškas ta prasme, kad jo siekiami ide- 
alai yra fantazijos sukurti. Jie gali būti dažnai nerealūs, 
nerealizuojami, net tragiški. Bet prometėjiškai nusiteiku- 
sios dvasios jų siekia be atodairos, nes jie yra jų fantazi- 
jos padarai, todėl jiems savi ir.artimi. Prometėjiškas žmo- 
gus nėra valios žmogus,. kaip gali iš sykio atrodyti, svars- 

tant jo pasiryžimą ir ištesėjimą. Čia ne valia stumia žmogų 
veikti ir ištverti, bet stipri fantazijos įtaka, susijungusi su 
iascinoziniu idėjos patraukimu. Tai patvirtina ir tas fak- 
tas, kad tuose dalykuose, kuriuose fantazija pasireikšti be-. 
veik negauna, prometėjiški žmonės yra labai silpni, svy- 
ruoją, neapsisprendę ir nepastovūs. Kasdieninis tokių žmo- 
nių gyvenimas labai dažnai yra netvarkingas ir net palai- 
das. Taip yra dėl to, kad kasdieniniuose dalykuose fanta- 
zijos veikimas yra nejaučiamas. Juose reikia valios, kuri 
sugebėtų žmogų sutvarkyti ir susisteminti. Tuo tarpu tokios 
valios prometėjiškai 'nusiteikusieji žmonės kaip tik neturi. 
Jie toli gražu nėra asketai, kurie kiekvienam mažmožiui 
nustato tinkamą vietą žmogaus gyvenime. Prometėjiški 
žmonės gyvena didžiulėmis idėjomis, didžiuliais užsimo- 
jimais, kuriuose. fantazija išvysto visą savo jėgą ir kuriuo- 
se idėjos traukiamoji: galia taip pat yra labai jaučiama. 
Tai yra kūrybiški žmonės, ir kur kūrybos beveik nežyimu, 
ten jie jaučiasi svetimi, ir visas jų veikimas šioje srityje 
yra nesėkmingas. Todėl: konkrečiai prometėjiški žmonės 
yra menki šeimos ir namų tvarkytojai, menki administra- 
toriai arba įstaigų vedėjai, menki biurų valdytojai arba ty- 
rinėtojai. Bet užtat jie yra geri planuotojai ir projektuo- 
tojai, geri vadai, geri mokslininkai ir menininkai. Jie yra 
fantazijos žmonės, todėl veikia gerai visur ten, kur reika- 
linga fantazijos pagalbos. 

Pirmas tad psichologinis siame žino pergyvenimas 
sukasi aplinkui žmogų kaip kūrėją. Prometėjiškai nusitei- 
kęs žmogus jaučia kūrybines savo galias, jaučia jų pil 
natvę savyje ir todėl šiomis galiomis pasitiki ir jas aukštai 
vertina. Pergyvendamas idėją kaip patraukiantį ir svai- 
ginantį pradą, jis visame gyvenime fascinozinio idėjos ele» 
mento yra nešamas. Pasiduodamas „stipriam fantazijos vei- 
kimui, Prometėjas darosi didelių užsimojimų ir planų oe 
dytojas, bet Pilipnas kasdieniniame gyvenime. 


2. Žmogaus T teigimas 
Zmogaus dieviškumas, jo absoliutumas, jo didybė ir jo 
kūrybiškumas susitelkia ir apsireiškia žmogiškojoje asme- 
nybėje. Zmogaus asmenybė yra aukščiausias pradas viso- 

je būties tvarkoje ir aukščiausia vertybė visoje vertybių 
hierarchijoje. Ji yra tiesioginis Dievo kūrybos ir žmogaus 
dvasios veikimo padaras, todėl stovi aukščiau už visus 
kitus šios tikrovės daiktus. „Asńmuo,— sako Berdiajevas,— 
yra vertybė, stovinti aukščiau už valstybę, už tautą, už 
žmonių giminę, už prigimtį; ji net negali būti statoma toje 
pačioje plotmėje“ 3. Šitoks asmenybės vertinimas ir per- 
gyvenimas yra antra charakteringa psichologinė prometė- 
jizmo žymė. Niekas taip žmogiškosios asmenybės aukštai 
neiškelia ir niekas jos taip atkakliai negina, kaip prome- 
tėjiškai nusiteikusieji žmonės. Šitas gynimas eina net ligi 
individualizmo, net ligi egocentrizmo. Bet net ir šituose 
iškrypusiuose. asmenybės bruožuose yra žymus idealistinis 
asmenybės vertinimas ir jai reiškiama. pagarba. Goethe's 
posakis, kad „asmenybė yra žemės vaikų laimė“, prometė- 
jizmo yra labai gerai suprantamas ir pergyvenamas. 

Vis dėlto prometėjizmo suprantama asmenybė yra kiek 
kitokia negu, pavyzdžiui, krikščioniškai suprasta. Krikš- 
Čionybė asmenybę supranta daugiau moraline prasme, kaip 
dorinių žmogaus pastangų rezultatą. Šia todėl prasme ne 
kiekvienas žmogus jau yra' asmenybė, nors kiekvienas yra 
asmuo ontologine prasme. Tuo tarpu prometėjizmas dori- 
nio momento asmenybėje nepabrėžia, jo nėteigia ir net jo 
nepastebi. Prometėjizmui asmenybė yra ne dorinių žmogaus 
veiksmų rezultatas, ne aukštas dorinis žmogaus išsitobu- 
linimas, bet žmogaus dvasios pranašumas ir jos savaran- 
kiškumas. Prometėjizmas kovoja už dvasios laisvę jos san- 
tykiuose su gyvenimo pradais. Asmenybės vardu čia yra 
vadinama dvasios nepriklausomumas nuo viso kito pasau- 
lio, jos iškilimas aukščiau už visus šios tikrovės daiktus. Ar 
šitas nepriklausomumas bei iškilimas yra pažymėtas do- 
rinių pastangų ženklais, ar jis šiuo atžvilgiu yra skurdus 
ir menkas, prometėjizmas nesirūpina. Jam tik svarbu, kad 
žmogus pačia savo prigimtimi yra asmuo, vadinasi, aukš- 
čiausias pradas, ir todėl prometėjizmas reikalauja šiam 
pradui laisvės, nepriklausomybės, pripažinimo ir verti- 
nimo. f i f 

Kai etninis momentas iš asmenybės yra išskiriamas, 
tuomet labai greitai nueinama į individualizmą. Dorinis 

z Op. cit, 80 p. 

asmenybės supratimas vertina ne tiek faktinį žmogų, koks 
jis yra, kiek idealinį žmogų, koks jis turi būti, o faktinis 
žmogaus vertinimas čia yra tik toks, koks yra šito fak- 
tiškumo palenkimas idealui arba kiek idealas yra realizuo- 
tas žmogaus iaktiškume. Tuo tarpu kai į asmenybę yra 
žiūrima daugiau ontologiniu atžvilgiu, tuomet faktišku- 
mas tampa norma, nes visi žmonės ontologiniu atžvilgiu 
yra lygios asmenybės. Prometėjizme taip iš tikrųjų ir yra. 
Prometėjizmas vertina ontologinę asmenybę ir šiai ontolo- 
ginei asmenybei reikalauja gyvenime laisvės ir pripažini- 
mo. Tuo pačiu logiškai įvyksta asmenybės reikalavimų ne- 
atskiriamas sujungimas su faktiškais žmogaus reikalavi- 
mais, su jo norais, su jo valia ir net kaprizais. Asmenišku- 
mas tuomet tampa individualizmu. Šitoks individualinis 
bruožas prometėjizme yra labai ryškus. Prometėjizmas fak- 
tiškai kovoja už individualistinę laisvę, už žmogaus ge- 
nialumą, už žmogaus faktiškus interesus. Kova už asme- 
nybę čia virsta kova už individualybę. Prometėjiški isto- 
rijos tarpsniai ir prometėjiški žmonės beveik visados esti 
individualistai. 

Čia mums gali paaiškėti, koks yra skirtumas šiuo atžvil- 
giu tarp vidurinių amžių ir Renesanso. Burckhardtas ir Mi- 
chelet visai teisingai nurodo, kad Renesanso metu buvo 
atrastas žmogus kaip individas. Šiam žodžiui reikia duo- 
ti tikrą jo prasmę. Kai kas norėtų matyti, kad Renesanso 
metu iškilo žmogus kaip asmenybė. Ir tai būtų tiesa. Tik 
reikia pridėti, kad Renesansas iškėlė žmogų kaip ontologinę 
asmenybę. Viduriniais amžiais žmogus buvo vertinamas 
kaip dorinė asmenybė. Todėl jis nebuvo individualistas. 
Jis jautėsi turįs ryšių su kitais žmonėmis, turįs aukštes- 
nių dieviškųjų normų. Realūs ir faktiški jo reikalai buvo 
tvarkomi pagal žmogiškosios asmenybės dorinį idealą. 
Tuo tarpu Renesansas atkreipė dėmesį į kitą žmogaus pu- 
sę. Jis atrado žmogų kaip ontologinę asmenybę, kaip ne- 
priklausomą nuo visų kitų dalykų, kaip aukščiausią ver- 
tybę savyje. Sitas atradimas ontologinėje tvarkoje yra 
visai teisingas. Bet kai jis pereina į kasdieninę tvarką, 
kai jis ima apspręsti žmonių santykius su artimu ir su 
Dievu, jis neišvengiamai tampa individualizmu, nes ši- 
tuos santykius valdo jau ne ontologiniai, bet moraliniai 

dėsniai. Tuo tarpu moralinė asmenybės pusė Renesanso 
buvo pamiršta. Štai kodėl Renesansas atrado žmogų kaip 
individą, o ne kaip dorinį asmenį. Kaip dorinę asmenybę 
Renesansas žmogų prarado. Renesansas yra, kaip jau buvo 
minėta, prometėjiškas Europos istorijos tarpsnis. Ir jo to- 
dėl individualizmas yra charakteringas visam prometėjiš- 
kam nusiteikimui. 

Šitas individualistinis bruožas eina per visas prometėjiš- 
kojo gyvenimo sritis. Reikia pripažinti, kad prometėjizmas 
yra viena ištisa asmenybės apologija. Bet šitoje apologi- 
joje esama labai stiprių individualistinių elementų, kurie 
kaip tik prometėjizmo pastangas ginti asmenybę padaro di- 
dele dalimi nevaisingas. Asmenybė turi būti ginama. Ir 
šiuo atžvilgiu prometėjizmas eina geru keliu. Bet tasai bū- 
das, kuriuo jis asmenybę gina, dažnai yra klaidingas, nes 
išaugęs ne tiek iš tikros asmenybės, kiek iš faktiškos žmo- 
gaus individualybės. 


III. MORALINĖS PROMETĖJIZMO 
APRAISKOS 


1. Idealistinis nusiteikimas 


Jau buvo minėta, kad prometėjiškojo kūrybiškumo moty- 
vas yra idėja ir kad šitoji idėja žavi prometėjiškai nusitei- 
kusį žmogų fascinoziniu savo pradu. Tas pat galima pasaky- 
ti ir apie praktinį prometėjizmo veikimą. Kūrybinis žmogaus 
nusiteikimas turi reikšmės ir kasdieniniam jo gyveni- 
mui, iš kurio yra sprendžiama apie žmogaus moralinę ver- 
tę. Todėl prometėjizmas, vaduodamasis idėja savo kūry- 
boje, neprasilenkia su idėja ir praktiniuose savo darbuose, 
Moraliai vertinant prometėjizmą, visų pirma reikia jį pava- 
dinti idealizmu, idealizmu ne metafizine, bet etine prasme. 
Prometėjiškai nusiteikęs žmogus yra idealistas. Dvasios 
reikalavimai jam yra pirmutiniai. Už juos jis kovoja, jais 
jis gyvena, ir dėl jų jis sielojasi. Be abejo, šitas idealiz- 
mas, kaip vėliau matysime, gali būti blogio idealizmas; jis 
gali būti net demoniškas. Bet jis visados yra iškilęs aukš- 
čiau materialinių interesų. Renesanso „nuodėmės milži- 
nai“, kaip ano meto veikėjus yra pavadinęs Windelbandas, 

dažnai buvo tiesiog apsėsti blogio idėjos. Bet tai buvo vis 
dėlto idėja, ne interesas, ne duona ir ne kūnas. 

Šiuo atžvilgiu prometėjizmas yra utilitarizmo ir tuo pa- 
čiu buržuazijos priešginybė. Nauda prometėjizmui stovi 
paskutinėje vietoje. Josios jis nesiekia ir nesivaiko. Savo 
veikimo utilitaristiniais motyvais jis neapsprendžia. Dėl 
to kiek buržuazija šiuo atžvilgiu yra palinkusi į auksą, 
į. prabangą, į minkštą gyvenimą, tiek prometėjizmas eina 
visai priešingu keliu. Prometėjiškai nusiteikęs žmogus nie- 
kina pinigą ir ekonominius žmones. Jis gali gyventi net 
ir skurde — anaiptol ne dėl taupumo kaip šykštus buržu- 
jus. Jis gali pakelti kietą gyvenimą, visai apie jį net ne- 
galvodamas. Kad taip iš tikro yra, matyti iš atskirų prome- 
tėjiškai nusiteikusių žmonių ir ištisų prometėjiškų sąjūdžių 
gyvenime, Tiesa, prometėjizmo praktiniame veikime, pa- 
vyzdžiui, komunistų ar nacionalistų sąjūdyje, pinigas vai- 
dina didelį vaidmenį. Bet čia jis yra priemonė papirkti 
tiems, kurie šituo pinigu žavisi, ir padaryti juos prometė- 
jiškų idėjų įrankiais. Patys prometėjizmo atstovai šitokius 
žmones niekina ir net juos naikina, kai jie pasidaro nebe- 
reikalingi. Tai jau yra šavotiškas demoniškumas. Bet jis 
nėra utilitaristinis materialine prasme. Toksai nusistaty- 
mas naudos atžvilgiu prometėjizmą padaro moraliniu at- 
žvilgiu žymiai vertingesnį negu buržuazija. Miesčioniško 
nusiteikimo žmonės paniekina žmogaus dvasią ir tuo bū: 
du etiškai darosi menkaverčiai. Prometėjizmas, iškeldamas 
asmenybę, tuo pačiu pasidaro aukštos etinės vertės, nors 
dažnai nueina kitu keliu, negu rodo tikrasis doros idea- 
las. Vis dėlto net ir klaidingas prometėjizmo dorinis idea- 
las visados pasilieka idealo srityje, niekados nenusileisda: 
mas į miesčioniško, utilitaristinio gyvenimo sferas. 

Dvi charakteringos ypatybės kyla prometėjizmui iš 
idealistinio jo nusiteikimo. Pirmąją būtų galima pavadinti 
kasdieninio gėrio baime. Prometėjiškai nusiteikęs žmogus 
tiesiog instinktyviai bijo tokio gėrio, kuris yra smulkus, 
menkas, šeimyniškas, žodžiu, kasdieninis. Prometėjiška 
dvasia visados yra viliojama didžių dalykų. Todėl visa, 
kas ją riša prie kasdienos, jai yra nesava ir net tam tikra 
prasme baisu. Taip yra dėl to, kad prometėjiškai nusitei- 
kęs žmogus instinktyviai jaučia, kad su šituo kasdieniniu 

gėriu yra susijęs utilitarizmas, kad po juo slepiasi mies- 
čioniškai buržuazinis gyvenimo elementas. Kasdieninis gė- 
ris, tegul jis vadinsis ir labai gražiais vardais, kaip šei- 
ma, vaikai, tarnyba, profesija, visados yra pavojingas kil- 
nioms žmogaus dvasios aspiracijoms, nes visi šitie daly- 
kai yra labai žemiški, labai arti susijungę su žemės dul- 
kėmis, su patogiu, maloniu ir lepinančiu gyvenimo būdu. 
Prometėjiškas žmogus nėra krikščioniškas žmogus, kuris 
visus šituos dalykus persunkia amžinybės pradu ir padaro 
juos antgamtinio gyvenimo simboliais. Krikščionis žmo- 
gus kasdieninį gėrį apvalo nuo buržuazinių priemaišų 
antgamtinio prado jėga. Tuo tarpu prometėjiškas žmogus 
šitos jėgos neturi. Jis veikia savo paties galybe. Todėl sa- 
vaime jis bėga nuo šito kasdieninio gėrio, nes jaučia, kad 
jo vieno dvasia sunkiai galės pergalėti buržuazinės kas- 
dienos priemaišas. Krikščioniui šiuo atžvilgiu šviečia šv. 
Pauliaus žodžiai: „Visa yra jūsų, jūs gi Kristaus“. Pro- 
metėjui tuo tarpu nėra kuo vadovautis grumtynėse su 
buržuaziniu žmogaus ir gyvenimo pradu. Todėl kiek krikš- 
čionis buržuazinį savo paties ir savo gyvenimo pradą per- 
gali, tiek Prometėjas nuo jo stengiasi pabėgti. Štai kodėl 
prometėjiškai nusiteikę žmonės nemėgsta šeimos gyveni- 
mo, yra menki šeimos nariai, nemėgsta savo profesinio 
darbo, sunkiai pasirenka specialybę ir paprastai, kaip sa- 
koma, nemoka gyventi. Visi šitie kasdieniniai reikalai 
juos sunkiai slegia, ir jie ieško progų jais nusikratyti. 
Kasdieninio gėrio baimė lydi kiekvieną prometėjiškai nusi- 
teikusį žmogų. ` 

Antra charakteringa ypatybė, taip pat turinti ryšio su 
idealistiniu nusiteikimu, yra prometėjizmo veikimas atei- 
ties perspektyvoje. Prometėjiškas žmogus iš esmės yra 
ateities žmogus. Dabarties kategorijoje jis negyvena ir 
nenori, gyventi. Todėl ir jo veikimas jungiasi ne su dabar- 
timi, bet su ateitimi. -Buržuazija, siekdama malonumo 
arba naudos, iš esmės gyvena dabartyje, nes malonumas 
ir naudingumas yra vertingi tik tada, kai jie yra, o ne ta- 
da, kai jie dar tik bus. Būsimas malonumas arba būsima 
nauda menkai težavi žmogų. Kūnas veržiasi pasitenkinti 
čia pat. Naudingumas taip pat nori būti tuojau patiriamas 
ir pergyvenamas. Tuo tarpu prometėjizmas, inspiruojamas 

idėjos, šita idėja gyvena savo viduje ir siekia josios rea- 
lizavimo konkrečioje tikrovėje. Prometėjizmas gerai žino, 
kad idėjos realizavimas nėra dabarties dalykas, kad idėja 
įsikūnija kiekvieną kartą tik iš dalies, kad josios tobulas 
susijungimas su realybe visados yra ateities dalykas. Pro- 
metėjiškai nusiteikęs žmogus todėl visados žiūri į ateitį 
ir veikia šitos ateities perspektyvoje: Jis menkai paiso 
dabarties pralaimėjimų ar laimėjimų. Jis visados žiūri, 
kaip pasiekta dabartis derinasi su laukiama ateitimi. Atei- 
tis visados yra prometėjiško veikimo metas, Dėl to trumpi, 
konkretūs, aiškūs laimėjimai, kurių taip siekia buržuazija, 
prometėjizmo nevilioja. Negyvendamas kasdiena, prome- 
tėjiškas žmogus negyvena nei dabartimi. Štai kodėl daž- 
nai atrodo, kad prometėjiški užsimojimai yra tik svajo- 
nės, tik utopijos, tik nerealios kalbos apie kažkokį nerea- 
lizuojamą idealą. Taip apie prometėjizmo žygius spren- 
džia buržuazija. Tuo tarpu iš tikrųjų prometėjizmas žymiai 
daugiau laimi negu buržuazija, nes jis laimi giliau. Bur- 
žuazija apvaldo gyvenimo paviršių ir tikisi jau viską 
laimėjusi. Prometėjizmas siekia gyvenimo gelmių, siekia 
pamažu, ir ateina laikas, kada jo pergalė pasidaro visuo- 
tinė. Renesansas pradėjo, atrodo, svajonėmis. Susižavė- 
jimas antikinės kultūros gėrybėmis buvo savotiškai poe- 
tiškas, nerealus, svajingas ir net utopiškas, nes juk argi 
galima, buržuaziškai žiūrint, atgaivinti tai, kas yra mirę 
prieš keliolika amžių. Tuo tarpu šitoms utopijorms kaip 
tik buvo lemta valdyti dvasinį Europos gyvenimą. Tą patį 
matome ir šiuo metu. Devynioliktojo ir pradžios dvide- 
šimtojo šimtmečio buržuazija tik šypsojosi iš komunistinio 
sąjūdžio. Nacionalistinių judėjimų daigai absoliutizmo 
gadynėje taip pat atrodė tik svajonės ir romantiški kai 
kurių asmenų susidūmojimai. Tuo tarpu šiandien Europa 
jau aiškiai žengia į komunistinę ir nacionalistinę gadynę. 
Buržuaziškai nusiteikę žmonės tebelaukia šitų prometėjiš- 
kų sąjūdžių žlugimo. Bet visi ženklai rodo, kad šitos jų 
viltys nepasiteisins. Trumparegiškas veikimas visados 
pralaimi kovoje su veikimu ateities perspektyvoje. 

2. Drąsa nusidėti 


Šitoji dorinė prometėjizmo apraiška yra labai savotiš- 
ka, bet ji gerai atskleidžia prometėjiškos dvasios nusitei- 
kimus. Musidėti nėra toksai paprastas dalykas, kaip atrodo 
iš sykio. Be abejo, čia kalbama ne apie smulkias kasdie- 
nines nuodėmes, bet apie sąmoningai padarytą nuodėmę 
žinant, kad tai yra nuodėmė, ir vis dėlto ją darant. Dau- 
geliui žmonių tokia nuodėmė netelpa jų sąmonėje. Jie 
nesupranta, kaip galima nusidėti sąmoningai. Jiems nuo- 
dėmės išsprūsta tik netyčiomis. Iš kitos pusės, buržua- 
ziškai nusiteikę žmonės bijo nusidėti. Jie nori patenkinti 
savo siekimus, bet taip, kad nebūtų pažeistas dorinis dės- 
nis arba pozityvūs įsakymai. Todėl buržuazija mielai nau- 
"dojasi visomis tomis priemonėmis, kurios padeda išvengti 
konilikto tarp dorinių dėsnių ir sąžinės ir sykiu padeda 
patenkinti žmogaus reikalus. Dėl to buržuazijos sluoks- 
niuose klesti probabilizmas, Ogino teorija, kazuistika ir 
visi šios rūšies apsaugos nuo nuodėmės būdai. Visa tai 
rodo, kad nusidėti reikia drąsos. Buržuazija josios neturi. 
Buržuazija visados savo nuodėmes teisina nežinojimu 
arba suklupimu netyčia, Drąsa nusidėti atsiranda tik pro- 
metėjiškoje dvasioje. 

Prometėjas visų pirma nesiteisina nežinojimu. Jis nu- 
sideda visai sąmoningai, aiškiai žinodamas ir net tyčio- 
mis. Šitas pasipriešinimas aiškiai matyti visuose pasako- 
jimuose, kuriuose glūdi įvystyta prometėjizmo idėja. Ais- 
chilo Prometėjas aiškiai pasisako, kad norėjo pasipriešinti 
Dzeuso valiai ir kad to neneigia. Babelio bokšto statytojai 
taip pat sąmoningai vykdė savo nutarimą. Mickevičiaus 
Konradas aiškiausia sąmone skelbia kovą Dievui. Visiems 
šitiems prometėjizmo atstovams jų daromos nuodėmės ne- 
išsprūdo netyčiomis, bet buvo padarytos aiškiai žinant ir 
valiai sutinkant. Prometėjiškai nuodėmei geriausiai tinka 
teologiškas nuodėmės apibrėžimas, kuriame sakoma, kad 
sunkiai nuodėmei reikalinga svarbi medžiaga, pilnas su- 
tikimas: materia gravis, plena advertentia plenusgue 
consensus. Prometėjiškos dvasios žmogus daro nuodėmę 
aiškiai žinodamas, kad tai yra nuodėmė. Jis nebijo jos 
padaryti, nes jis jaučiasi esąs savotiškas dievas, kuris 

pats sau leidžia įstatymus ir kuris drįsta pasipriešinti 
Aukščiausiojo Kūrėjo dėsniams, jeigu šie stoja jam skersai 
kelio. Prometėjo kova su Dievu visados įvyksta dorinėje 
srityje kaip kova už absoliutinę dorinę žmogaus autono- 
miją. Ir šitoje kovoje Prometėjas parodo kartais net de- 
monišką drąsą, nusidėdamas kerštu ir tyčiomis. 

Iš šitos kovos už dorinę savo autonomiją ir iš „drąsos 
nusidėti plaukia kaliės jausmo stoka prometėjiškai nusi- 
teikusiuose žmonėse. Prometėjas savo nuodėmę laiko Die- 
vo dėsnių laužymu ir jų griovimu. Bet jis nesijaučia dėl 
to kaltas. Jis nejaučia kaltės savo viduje. Jis tik žino, kad 
šitoje kovoje jis gali būti nugalėtas, parblokštas. Bet kad 
šitas parbloškimas jam būtų įskaitytas kaip kaltė, to jis 
nejaučia. Dėl to jis nejaučia čia nė išganymo reikalo. 
Išganymo idėja Prometėjui yra svetima. Tiesa, jis žino, 
kad žmogaus prigimtis yra netobula. Buržuaziškas pasiti- 
kėjimas prigimtimi ir optimistiškas josios gyrimas prome- 
tėjizmui yra svetimas. Bet šitos prigimties pataisymo Pro- 
metėjas laukia ne iš viršaus, bet iš savęs paties. Jis pats 
save nori išganyti. Todėl jis laukia ne išganymo, bet savo 
jėgų atpalaidavimo, kuris jį perkeis ir ištobulins. Išgany- 
mas prometėjizmui yra imanentinis dalykas. Jis kyla iš 
vidaus, o nėra įvykdomas iš viršaus aukštesnės galybės, 
kaip moko krikščionybė. Charakteringa, kad totemistinėje 
vyriškojoje kultūroje mes kaip tik nerandame nei kaltės, 
nei išganymo idėjų. Tuo tarpu šitoji kultūra iš visų pir- 
minės kultūros tipų yra labiausiai prometėjiška. W. Mooc- 
kas apie totemistų nusiteikimą šiuo atžvilgiu pastebi: „To- 
temistai savo kilnumo teigime nepažįsta jokio iš viršaus 
uždėto įsakymo. Kovoje su likimu, vadinasi, su gamtos 
jėgomis, gali būti kalbama apie pralaimėjimą, bet ne apie 
kaltę... Šito pralaimėjimo sunkumus švelnina viltis, kad 
ateityje galima bus pasitikėti didesne burtų galybe arba, 
kaip šiandien sakoma, mokslo ir technikos pažanga. Zi- 
nomas posakis ni pleurer ni repenlir yra jo devizas. To- 
temistas nežino jokios- nuodėmės, jokio gailesčio ir todėl 
jokios atgailos, daugiausia jam yra aiškus pasipiktinimas 
savo padarytomis kvailybėmis, kurių pakartojimo galima 
išvengti apšvietimu“ *. Šitos pastabos tinka ne tik tote- 

2 Aufbau der Kulturen, 129 p. 

mistinei kultūrai, bet visam prometėjizmui. Šiandieninė 
vad. „šiaurės religija“, kurioje nėra nei nuodėmės, nei iš- 
ganymo, kurioje išganymas ateina iš paties žmogaus ir 
kurioje likimo idėja vėl atgyja, yra aiškiausias ženklas ir 
ryškiausia apraiška prometėjiško nusiteikimo santykiuose 
su Dievu, arba religijoje. Prometėjas nesigaili ir neatgai- 
loja. Jis tik rengiasi pergalėti ir tuo būdu atitaisyti klaidą. 
Prometėjas gali klysti, bet jis negali nusidėti. 


3. Palinkimas į demoniškumą 


Jau buvo anksčiau pastebėta, kad prometėjiškojo vei- 
kimo idealizmas gali būti palinkęs ir į blogį, kad prometė- 
jiškai nusiteikęs žmogus gali kovoje su Dievu nusidėti 
tyčiomis, tarsi keršydamas Dievui. Tokiu atveju mes jau 
turime blogio darymą dėl paties blogio. Šitokį elgesį ir 
šitokį nusiteikimą paprastai yra priimta vadinti demoniš- 
kumu. Demoniškumo esmė ir yra ta, kad jo apimta būtybė 
daro blogį dėl blogio. Kiekvienoje nuodėmėje yra blogio. 
Bet labai dažnai šitas blogis yra laikomas tik priemonę 
pasiekti gėriui, arba dažnai jis yra neaiškus, todėl siekia- 
mas kaip gėris. Tokiu atveju kad ir didžiausias blogis, 
kad ir didžiausia nuodėmė vis dėlto dar nėra demonišku- 
mas. Demoniškumas atsiranda tada, kai blogis daromas 
dėl blogio. Todėl ne materialinis objektas čia yra svarbus, 
bet formalinis nusiteikimas. Gali šitas daromas blogis 
būti ir nedidelis, bet jeigu jis bus daromas dėl to, kad jis 
yra blogis, jis kaip tik ir apreikš demonišką nusiteikimą. 

` Tokio demoniško nusiteikimo pradų mes kaip tik ir 
randame prometėjizme. Tiesa, šitie pradai ne visados ap- 
sireiškia. Bet jeigu Prometėjas pereina į kovą su Dievu 
ir jeigu šitoje kovoje jis pradeda desperatiškai gintis, 
tuomet šitas palinkimas į demoniškumą išsiveržia visu 
plotu ir tuomet prasideda blogio darymas dėl blogio. Pa- 
prastai šitas blogio darymas dėl blogio apsireiškia ardo- 
mąja ir griaunamąja prometėjizmo jėga. Žmogaus dvasia 
yra didelė kūrybinė jėga. Bet taip pat ji turi ir didelės 
ardomosios galios. Kai šitoji ardomoji galia esti atpalai- 
duojama, žmogus tampa tuomet panašus jąu ne į Dievą, 
bet į velnią, kurio visas veikimas kaip .tik yra ardymas. 
Prometėjas tuomet ardo visa, kas jam pastoja kelią, ardo 

tik tam, kad ardytų, nieko vietoje sunaikintų kūrinių ne- 
statydamas. Čia pasikartoja tai, ką Mefistofelis yra apie 
save pasakęs: „Visa, ką jūs vadinate nuodėme, ardymu, 
trumpai, blogiu, yra tikriausia mano ypatybė (mein ei- 
gentliches Element)“. Šitoks desperatiškas ardymas pa- 
prastai reiškia paskutinį prometėjiškosios dvasios išsi- 
vystymo laipsnį, po kurio eina jau arba visiškas žlugimas 
prostracijos — jėgų netekimo — pavidalu ir visiškas bejė- 
giškumas, arba atsivertimas ir susitaikymas su Dievu. Bet 
demoniškame savo įkarštyje prometėjiškai nusiteikę žmo- 
nės gali sugriauti visa, ką ilgi amžiai yra sukūrę. Šiuo 
atžvilgiu Europos gyvenimas stovi prieš labai didelį pa- 
vojų. Prometėjiški sąjūdžiai, kaip jie reiškiasi šiuo metu 
nacionalizmo ir komunizmo pavidalais, eina kovos su Die- 
vu linkme. Šitoje kovoje demoniškumo išsiveržimas be- 
veik yra būtinas. Todėl galima laukti, kad Europos kul- 
tūrai gali ateiti didelio naikinimo laikas, tuo labiau kad 
visa Europos kultūra yra religinių pagrindų. Todėl ardy- 
mas paliestų ne vieną kurią kultūros sritį, bet visą josios 
plotą ligi gelmių. Europai tuomet ateitų antros, refleksi- 
nės, barbarybės periodas, apie kurį yra jau kalbėjęs 
G. Vico. Dėl to šio meto prometėjizmas Europos gyve- 
nime yra žymiai pavojingesnis, negu jis buvo Renesanso 
metu. Renesanso prometėjizmas daugiau atpalaidavo ku- 
riamąsias žmogaus galias. Jis apsireiškė kaip didelis kū- 
rybinis Europos gyvenimo periodas. Tuo tarpu dabar yra 
vis labiau atpalaiduojamos ardomosios žmogaus galios, 
kurios graso Europos kultūrai žlugimu ir grįžimu į laukinį 
padėjimą. Baisiausia yra tai, kad šių dienų prometėjiškai 
nusiteikę žmonės šitame ardyme jaučia savotišką laimin- 
gumą, Jausti laimę blogį darant dėl blogio yra tikras de- 
moniškumo ženklas. Ir tokių ženklų šiandien daug ma- 
tyti Europos gyvenime. Šitaip nusiteikusius žmones sunku 
yra atvesti į tikrą kelią ir parodyti jiems jų darbo bepras- 
miškumą. Jokie racionalūs argumentai jų neįtikina. Todėl 
ir Europos kultūra šiuo metu stovi labai tragiškoje atei- 
ties perspektyvoje. Gonzague de Reynold Europos pava- 
dinimas tragiška šiuo metu tinka labiau negu kada nors 
anksčiau. Atpalaiduotas žmogaus demoniškumas iškelia 
jos tragediją ligi aukščiausio laipsnio. 

IV. PROMETĖJIZMO TRAGEDIJA 


1. Prometėjizmo tragedijos 
pagrindasir esmė 


Nagrinėjant prometėjiško žmogaus psichologiją, leng- 
vai buvo galima pastebėti, kad šito žmogaus nusiteikimas 
kas kartą vis labiau eina prie tragiškos įtampos tarp Die- 
vo ir žmogaus ir kad aukščiausio laipsnio šita įtampa pa- 
siekia demoniškame griaunančiame žmogaus veikime. Kas 
yra šitokios tragedijos pagrindas? Kame glūdi prometėjiš- 
ko veikimo klaida? 

Jau anksčiau buvo sakyta, kad žmogaus sudievinimas 
yra pagrindinis prometėjizmo tikslas. Šitas tikslas kaip 
toks negali būti klaidingas, nes jis yra pagrindinis žmo- 
gaus prigimties troškimas. Žmogus, būdamas absoliutas 
in potentia, savaime veržiasi pasidaryti absoliutu ir in 
actu. Todėl jis siekia dieviškumo. Sudievėti yra pirmuti- 
nis prigimties tendencijų uždavinys ir pirmutinis prome- 
tėjizmo siekimas. Dėl šios priežasties prometėjizmo pa- 
grindinis tikslas negali būti klaidingas, ir prometėjizmas 
ne dėl to yra tragiškas, kad nori žmogų matyti dievišką. 
Šiuo atžvilgiu A. Euckenas yra nesupratęs prometėjizmo 
klaidos ir tų nedraugiškų žodžių, kuriuos krikščionybė 
taiko prometėjiškai nusiteikusiam žmogui. „Religinis nu- 
siteikimas,— sako Euckenas,— žmonijos troškime pilnuti- 
nio savarankiškumo ir savaveiklumo matė žmogaus galių 
pertempimą, peržengimą prigimties nustatytų ribų ir iš- 
didų nusikaltimą. Tokiam galvojimo būdui kultūros ne- 
pasisekimai lengvai atrodo kaip bausmė už žmogiškąją 
puikybę. Šios rūšies įsitikinimai glūdi babiloniečių pasa- 
kojime apie nupuolimą ir bokštą, kuris turėjęs siekti dan- 
gų, toliau jie pasirodo legendoje apie Prometėją, jų ga- 
lime rasti ir padavime apie Faustą“ *, Tuo tarpu čia anaip- 
tol nėra prigimties galių pertempimo, nes pati prigimtis 
eina keliu į absoliutumą, ir žmonijos intuiciją čia papeikė 
ne šitas pastangas ir ne šitą kelią. 

Prometėjizmo klaida ir jo tragedijos pagrindas glūdi 
jojo veikimo būde. Tai, ką Solovjovas yra pasakęs apie 


25 Geistesprobleme und Lebensirage, 164 p. Leipzig, 1921. 

pirmąją nuodėmę, tinka ir visam prometėjizmui, nes pir- 
moji nuodėmė kaip tik .ir buvo savo esme prometėjiška. 
Solovjovas sako: „Pirmosios nuodėmės esmė yra ta, kad 
žmogus pasiryžo ištirti piktą praktiškai, tačiau nemylė- 
damas piktybės, bet verždamasis į dieviškąją tobulybę. 
Nuodėmė čia ne tiksle, o klaidingame jojo siekimo kelyje. 
Tikslas — dieviškojo tobulumo pilnatis, arba būti kaip die- 
vas,— ne tiktai pats savaime yra aukščiausias gėris, bet 
ir sudaro paskyrimą žmogui, leistam Dievo -paveikslu bei 
panašumu. Nuodėmė gi glūdi žmogaus pastangose pasiekti 
šitą tikslą savu keliu, o ne Dievo keliu, įgyti tobulybę sa: 
vavališku veiksmu, o ne. Dievo įsakymų klausymu“ 29, 
Vadinasi, pastatyti į savo veikimo centrą savo paties pa- 
sirinktąjį veikimo būdą,. vykdyti jį savo paties pastango- 
mis kaip tik ir sudaro prometėjiškojo veikimo esmę, kurio- 
je glūdi jo klaida ir jo tragedija. Šitą tad būdą kaip tik 
ir peikia žmonijos intuicija. Ir pirmųjų žmonių puolime, 
ir Babilono bokšto tragedijoje, ir Prometėjo bei Fausto 
legendoje žmogaus siekimai sudūžta ne dėl pačių jų sie- 
kiamų tikslų, bet dėl to, kad šitie tikslai yra siekiami savo 
paties pasirinktu keliu ir savo paties pastangomis, nepai- 
sant Dievo nustatytos tvarkos, dažnai net jai priešinantis 
ir ją laužant. Pirmieji žmonės nupuolė ir pasijuto nuogi 
ne dėl to, kad norėjo būti dievais, bet dėl to, kad šito 
dieviškumo jie siekė savomis pastangomis ir priešingai 
Dievo nurodytai tvarkai. Prometėjas buvo prikaltas prie 
uolos ne dėl to, kad norėjo žmonėms padėti, bet dėl to, 
kad tai buvo priešinga Dzeuso nutarimams ir kad jis pats 
savo valia šitą pagalbą norėjo suteikti. Net ir Faustas, 
žinojimo troškulio kankinamas, neteko vilties ką nors su- 
žinoti ne dėl to, kad norėjo žinoti, bet kad stengėsi šitą 
žinojimą. patenkinti tiktai savo jėgomis. Ir tik patyręs 
savo nepajėgumą, kviečiasi pagalbon Mefistofelį. Kai tik 
žmogus lyg voras pradeda iš savęs verpti savo būtį, jis 
neišvengiamai prieina savo galą. Reali žmogaus būtis yra 
aprėžta. Begalinė ji yra tik potencijoje. Begaline ji tik 
tampa. Todėl kai realiai jai statomi begaliniai reikalavi- 
mai, ji neįstengia jų pakelti ir žlunga. 


25 Šventosios, istorijos filosofija, I, 18—19 p. Kaunas, 1933. 

Čia mes patiriame ir pačią prometėjizmo tragedijos 
esmę. Prometėjizmas yra tragiškas, nes jis sunaikina pals 
save.: ,, Tragiškumo esmė,— sako J. Hessenas,— yra ta, 
kad vienos vertybės teigimas, jai atsidavimas sykiu paža- 
dina atitinkamą kitos vertybės paneigimą ir sunaikini- 
mą“?, Prometėjizme šitaip suprastas tragiškumas visiš- 
kai įvyksta.: Prometėjizmas teigia žmogaus dieviškumą ir 
jo siekia. Tai yra aukščiausia vertybė ir pats pagrindinis 
žmogaus paskyrimas. Bet įėjęs į klaidingą šito teigimo 
kelią ir jį realizuodamas tik savo jėgomis ir savo valia, 
prometėjizmas, dieviškumą teigdamas, paneigia žmoniš- 
kumą, jį sunaikina ir atsiduria, kaip matėme, demoniš- 
kume. Čia kaip tik ir vienos vertybės (dieviškumo) tei- 
gimas paneigia kitą vertybę (žmogiškumą). Štai dėl ko 
prometėjizmas yra tragiškas. Iš tikro niekas negali labiau 
žmogaus prislėgti, kaip pastebėjimas, kad kilniausias sie- 
kiamas tikslas ne tik lieka nepasiektas, bet kad net esti 
sunaikinamas: tasai punktas, iš kurio buvo pradėta citi 
prie tikslo. 

Taip įvyksta dėl to, kad prometėjiškai nusiteikęs žmo- 
gus nepaiso žmogiškosios realybės. Kaip jau buvo minėta, 
Prometėjas nepergyvena nuodėmės kaip kaltės ir dėl to 
nereikalauja išganymo. Žmogaus ir gyvenimo. transfigū- 
racija prometėjizmui atrodo esanti nereikalinga. Tiio tarpu 
realybėje ir gyvenimas, ir žmogus yra palenkti nuodėmin- 
gam dėsniui. Realaus gyvenimo forma yra mirtis. Gyve- 
nimas reikalauja išganymo, reikalauja transfigūracijos, 
reikalauja savos formos esminio pakeitimo. Tik tada jis 
gali sugebėti priimti į save dieviškąjį turinį. Tuo tarpu 
prometėjizmas nori nuleisti dieviškąjį turinį į šią neper- 
keistąją žemę ir į neperkeistąjį žmogų. Tai yra pastangos, 
kurios jau iš anksto yra pasmerktos pralaimėti, nes gyve- 
nimas ir žmogus be transfigūracijos dieviškumo pakelti 
neįstengia. Apaštalų pasielgimas Taboro kalne yra sim- 
bolis viso netransfigūruoto pasaulio iliuzijos. 


3? Wertphilosophie, 113 p. Paderborn, 1937. 
437 


2. Prometėjizmo tragedija 
kultūrinėje kūryboje 


Prometėjiškosios psichologijos išsivystymas paprastai 
pereina tris tarpsnius. Visų pirma išeina aikštėn ir ima 
viršų atpalaiduotas tikėjimas į kūrybinę savo visagalybę, 
į kultūros pajėgas sukurti pilnutinę laimę. Siuo metu gy- 
venimas pasidaro aniropocentrinis, nes žmogus, kaip ga- 
lingiausia pasaulio būtybė, pastatomas į centrą ir padaro- 
mas viso ko matu. Dievas dabar nustumiamas visai į šalį 
arba pradedamas net atvirai neigti. Gyvenimo dėsnis „Aš 
noriu taip, kaip turi būti“ dabar penkreipiamas atvirkščiai: 
ne tik praktikoj, bet ir teorijoj „turi būti taip, kaip aš no- 
riu“. Vadinamoji sąmonės filosofija dabar paima viršų ant 
būties filosofijos. Ne daiktai apsprendžia žmogų, bet žmo- 
gus daiktus, įrašydamas juosna savo dėsnius ir savo rei- 
kalavimus. Tuo būdu žmogus esti sudievinamas. Grynojo 
žmogiškumo siekimas tampa galutiniu gyvenimo tikslu, 
kuriam pasiekti kultūra turinti duoti reikalingų priemonių. 

Jeigu žmogus yra viso ko centras ir matas, dar dau- 
giau, jeigu jis yra tiesiog dievas, tuomet suprantama, kad 
kultūra turi jam tarnauti, duodama jo polinkiams kuo dau- 
giausia įvairių gėrybių. Tuo būdu žengiama į antrąjį tarps- 
nį, kada kultūra netenka idealinio savo pobūdžio ir virsta 
utilitarine. Tuomet ateina utilitarizmo ir epikūrizmo am- 
žius. Dabar kultūra tiek tevertinama, kiek ji duoda žmo- 
gui naudos ir didina jo pasitenkinimą. Čia ji esti verste 
verčiama pateisinti tą pasitikėjimą, kurį parodė prometė- 
jiškai nusiteikęs žmogus. Nepasotinamas sielos alkis, at- 
sisakęs siekti antgamtinių gėrybių, yra verčiamas pasi- 
tenkinti vienos kultūros laimėjimais. O šitie laimėjimai 
nėra tiek tobuli, kad jau visiškai patenkintų neribotą dva- 
sią. Bet kitokių prometėjiškas žmogus nežino ir net žinoti 
nenori. Jis todėl stengiasi išspausti iš kultūros kiek galė- 
damas daugiau. Jis kuria kuo įvairiausių gėrybių, jis jų 
ieško tiesiog su liguistu karščiu. Visa tai, žinoma, yra di- 
delis pažangos akstinas. Todėl šiuo metu kultūra pakyla 
labai aukštai, ir žmogus sukuria iš tikro nuostabių dalykų, 
kurie daugeliu atžvilgių palengvina žemės gyvenimą. Bet 
ar tuo jau pasiekiama trokštamoji pilnutinė laimė? Šitas 

klausimas, iškilęs žmogaus sąmonėje, yra pirmas smūgis 
atpalaiduotam pasitikėjimui kultūros galybe. Tiesa, žmo- 
gus dirba ir toliau be poilsio, ir toliau kuria, bet gimęs 
abejojimas nuolat auga, o sielos alkis tuo tarpu nė kiek 
nemažėja. Tikėjimas palaima, teikiančia kultūros galybę, 
kiekvieną kartą esti vis labiau sukrečiamas. Zmogus aiš- 
kiai mato, kad kultūra reikalauja neapsakomai daug vargo 
ir darbo ir viso to ji neapmoka tobulu, tyru džiaugsmu. 
Josios laimėjimai žadina sieloj dar didesnius troškimus, 
padaro žmogų vis daugiau norintį, o ji nepajėgia šitų norų 
patenkinti. Ji nuvilioja žmogų prie tolimų ir svetimų daly- 
kų ir užmiršta artimus bei savus; ji atitolina žmogų nuo 
prigimties ir jo gyvenimą padaro mechanišką, dirbtinį. 
Bet prometėjiškam žmogui nėra kitokios išeities. Jis pa- 
skelbė, kad kultūra gali sukurti jam pilnutinę laimę. Jis 
atsisakė nuo religijos atbaigiamosios pagalbos ir pats 
vienas pradėjo ieškoti kelio į išganymą. Bet įkyrus abejo- 
jimas kultūros visagalybė vis giliau siurbiasi į jo širdį. 
Kiekviena diena atneša vis naujų nusivylimų savais lai- 
mėjimais. Kultūra vis labiau atrodo esanti netinkanti 
priemonė pilnutinei laimei siekti. Bet kitokios priemonės 
nėra ir negali būti. Kitur jokios pagalbos nesą. Matyt, 
kad kurti reikia dėl pačios kūrybos. Ir štai čia kyla nauja 
mintis: kultūra yra gyvenimo tikslas. 

Su šiuo naujuoju nusistatymu yra žengiama į trečiąjį 
prometėjizmo tragedijos tarpsnį. Pirmiau kultūra buvo 
priemonė laimei ieškoti, dabar ji tampa tikslu. Bet kas 
tuomet yra žmogus? Juk jis kuria kultūrą. Žmogus tada 
darosi įrankis kultūrai kurti. Pirmiau jis buvo gyvenimo 
tikslas, dabar tampa priemone. Visas jo vargas, visos jo 
pastangos, galop jis pats gyvena tik tam, kad pastūmėtų 
priekin kultūros eigą. Šitoks nusistatymas, tiesa, grąžina 
kultūrai idealinį pobūdį, bet jis atima iš žmogaus aukštą 
apie save manymą. Dabar jau ne žmogus darosi gyveni- 
mo centras, bet kultūra kaip tokia. Vadinasi, per atpalai- 
duotą pasitikėjimą savimi, per liguistą kultūros gėrybių 
kūrimą ir vartojimą prieinama prie visiško išsižadėjimo 
nelygstamojo savo asmens vertingumo ir nusileidžiama 
ligi įrankio vertės. Tas sudievintas žmogus, tas išdidęs 
pasikėsintojas prieš Apvaizdos sprendimus tampa nuolan- 

kia kultūros priemone, o pats kultūros kūrimas, neturįs 
jokio tikslo ir jokių gairių, atsipalaiduoja nuo žmogaus ir, 
eidamas savais keliais, neišvengiamai praranda savo dva- 
singumą, ir tampa neprasmingu procesu. „Kaip atrodytų 
mūsų kultūra,— klausia Euckenas,— jei ji kada nors išsi- 
vaduotų iš gaivinamo dvasios principo ir virstų savaran- 
kišku tikslu, kada žmogus jai tarnautų, būdamas niekas 
daugiau kaip josios įrankis? Ar tada ji nevirstų visa nai- 
kinančia jėga, kuri net iš žmogaus be atodairos čiulptų 
jo gyvatos syvus? Ar tas triukšmingas kultūros darbas 
nenueitų niekais?“ 28 

Prometėjišką žmogų ištinka tikras Prometėjo likimas. 
Puikiu savo nusistatymu užsitvėręs kelią į religiją, jis 
pats save prikala prie netobulų kultūros laimėjimų lyg 
prie kokių Kaukazo uolų. Gyvenimas rodo, kad juo aukš- 
tesnis gyvenimo laipsnis, tuo jis labiau laisvina žmogų 
iš gamtos būtinumo. Ir priešingai, juo leidžiamės žemiau, 
tuo labiau žmogaus darbai netenka laisvės ir esti paver- 
giami geležinio gamtos dėsningumo. Todėl atsisakymas 
nuo religijos siūlomos pagalbos reiškia atsisakymą nuo 
didelės laisvės dalies ir laisvą prisiėmimą geležinių ir ne- 
permaldaujamų gamtos grandinių. Bet ar šitas prisira- 
kinimas prie ribotų žemės gėrybių jau panaikina pilnuti- 
nės laimės troškimą? Anaiptol! Jis lieka ir kas kartas da- 
rosi vis smarkesnis. Juk tai yra neatbaigtos prigimties ver- 
žimasis į atbaigtumą, tai būties pilnybės ilgesys. Jau se- 
novės romėnai sakydavo, kad prigimtį galima ir šakėmis 
išvyti, tačiau ji visados sugrįš. Taip ir laimės troškimas. 
Jokie sofistiški išvedžiojimai, jokie gudrūs išsisukinėjimai 
neatbaigtos būties nepatenkina ir nenūramina: Tobulumo 
ilgesys visados grįžta dar su didesniu smarkumu. Jis dras- 
ko prisikalusiojo žmogaus dvasią, ir čia pasikartoja ta pati 
tragedija, kurią Prometėjas apibūdino šiais žodžiais: „Aš 
savo mintimis ėdu savo širdį“. Čia atsiranda tas plėšrus 
vanagas, kuris kas trečią dieną .atskrisdavo „pas prikalią 
Prometėją ir draskydavo jo jeknas. š 

Štai kaip eina prometėjizmo tragedijos išsivystymas 
kultūrinėje kūryboje. Josios išsimezgimas yra galimas 


28 Cit, Fr. Savicki. Gyvenimo prasmė, 98 p. Kaunas, 1923, 

dvejopu būdu: arba grįžti prie paniekintos religijos, arba 
visiškai netekti kūrybinių jėgų. Juk, kaip sako Grunwal- 
das, mums telieka pasirinkti: arba pakilti aukščiau žmo- 
gaus, arba nupulti žemiau gyvulio. Dažniausiai pasiren- 
kama pirmoji išeitis, nes begalinis savęs naikinimo skaus- 
mas tiek atskirus asmenis, tiek ištisą kultūros kryptį pa- 
klupdo prieš Dievo altorių. Tuo būdu vėl atstatoma su- 
griauta tvarka ir pradedamas kurti naujas gyvenimas. 


"3. Prometėjizmo išsivystymas 
Europos kultūroje 


"Jeigu dirsteliume į naujųjų laikų kultūros eigą, pama- 
tytume, kad ji kaip tik yra perėjusi visus tris aukščiau 
minėtus tarpsnius. 

XV ir XVI amžiai, arba vadinamasis Renesansas, buvo 
ne kas kita kaip tik ištisa eilė pastangų sukurti antropo- 
centrinį gyvenimą kaip priešginybę vidurinių amžių teo- 
centrinei tvarkai. Vidurinių amžių žmogus gyveno Dievu- 
je ir Dievui. Visas pasaulis jam atrodė kaip vienas milži- 
niškas, nesugriaunamas, nepaneigiamas Dievo apsireiški- 
mo ir buvimo įrodymas. Netgi augalai ir gyvuliai, pasak 
L. Boppo, vidurinių amžių žmogui buvo antgamtinių san- 
tykių simboliai”. Tuo tarpu Renesansas per nominalis- 
tinę filosofiją, per atgaivintą-pagonizmą sugriovė tuos ry- 
šius, kurie jungė tikėjimą su žinojimu, Dievą su žmogu- 
mi, dangų su žeme. Žmogus dabar pasidarė viso ko cent- 
ras ir matas. Renesansas atrado atpalaiduotąją asmenybę. 
Galima sutikti su kultūros istoriku J. Burckhardtu, kai jis 
sako, kad Reriesansas iškėlė „visa jėga subjektyvumą; 
žmogus pasidarė dvasinis individas ir jautėsi toks esąs“ 3°. 
Vidurinių amžių tikėjimas asmeninį sielos nemirtingumą, 
atsakingumą už asmeninius nusikaltimus, asmeninį prisi- 
kėlimą, asmeninį teismą aiškiai rodė tikrą savo asmenybės 
pajautimą. Bet šitas pajautimas buvo susijęs su praeitimi 
ir dabartimi ir todėl buvo organiškas. Jis išlaikė objektyvų 
pobūdį. Tuo tarpu -Rėnesansas atpalaidavo individą nuo 

30 Die Kultur der Renaissance in Italien, I, 180—181 p. Leipzig, 
Reclam. 

sąryšingumo su bet kuo ir todėl sukūrė a/palaiduolęją 
asmenybę, o per ją ir atpalaiduotą gyvenimą. Renesanso 
individualumas pasidarė subjektyvus. Čia kaip tik ir pra- 
sidėjo toji sąmonės filosofija, pasaulio tvarką lenkianti 
subjektyviems savo reikalavimams ir nusistatymams. Pro- 
metėjiškas naujosios kultūros nusistatymas buvo paskelbtas. 
Suprantama, Europa, pusantro tūkstančio metų buvusi 
krikščioniška, negalėjo staiga nusikratyti visokia religijos 
įtaka. Nei tuomet, nei šiandien nėra tokios žmonių bend- 
ruomenės, kuri nepatirtų vienokios ar kitokios religinės 
įtakos. Visas dabartinis gyvenimas dar tebėra persunktas 
religine nuotaika. Kiekviena žemės kertelė žmogui dar 
primena kitą tikrovę, Bet visa tai anaiptol nelaiduoja, kad 
šalia šitų išviršinių religijos apraiškų neitų išvidinis nu- 
sigrįžimas nuo pačios religijos. Tokiu nusigrįžimu kaip 
tik ir buvo pažymėtas Renesanso tarpsnis. 

Po jo ėjo didžiųjų kultūros laimėjimų amžius. XVIII 
ir XIX šimtmečiai buvo iš tikro nepaprastas žmogaus ge- 
nijaus triumfas. Čia buvo sukurti pozityvieji mokslai, čia 
buvo padarytos milžiniškos reformos tiek visuomeniniame, 
tiek ekonominiame, tiek politiniame gyvenime. Techninė 
kultūros pažanga, kurios pagalba buvo apvaldomas išvir- 
šinis pasaulis, dar labiau skatino žmogų pasitikėti savo 
jėgomis ir vis mažiau paisyti religijos reikalavimų. Cha- 
rakteringa, kad šiuo metu, greta didžiausių kultūros lai- 
mėjimų, ėjo ir didžiausias nutolimas nuo religijos, net tie- 
siog atviras pasiryžimas ją sunaikinti. Jau XVII šimtme- 
čio pradžioj buvo įsteigtos masonų ložės ir tuo būdu buvo 
suorganizuota kova prieš krikščioniškąją pasaulio sant- 
varką. O Haeckelio, Renano, Strausso sukelta audra kė- 
sinosi visiškai palaidoti bet kokią religiją. Kultūros gink- 
lais apsišarvavęs žmogus stojo į kovą su pasaulio Kū- 
rėju. 

Bet po visu tuo triumfu, po tais nuostabiais laimėji- 
mais ėjo išsekimo ir nudvasėjimo procesas. Daugelio buvo 
jaučiama, kad šita galvatrūkčiais einanti kultūros pa- 
žanga gali pasidaryti tiesiog baisi, gali įtraukti į savo 
mechanizmą ir patį žmogų. Šitie nujautimai kas kartas 
darėsi vis aiškesni, ir juos išsklaidyti nebuvo kuo. Perte- 
kęs naudojimasis kultūros gėrybėmis nenuslopino tikros 

laimės alkio, o iš kitos pusės, vis labiau buvo jaučiama, 
kad pasiekti laimėjimai prigimties tobulai patenkinti ne- 
įstengia. „Gilus dvasinės kultūros puolimas,— sako Euc- 
kenas,— vis labiau krinta į akis, kad net šiurpu daros tai 
atsiminus. Vietoje visuomenės vadovų ir darbininkų, kurie 
savo įtaka kreiptų visuomenės vairą į tikrą kelią, vis daž- 
niau iškyla doros nykštukai. Zmonėse vis labiau ir labiau 
dingsta noras dirbti; visus apėmė kažkokia pageidimo 
dvasia, bet ir geidžiamo pasitenkinimo vis mažiau beran- 
dama kad ir jausminiuose smagumuose. Išvidinis gyve- 
nimas vis labiau nusmelkiamas. Kiekvienam turėtų būti 
aišku, jog visokie kultūros laimėjimai tesireiškia gyveni- 
mo paviršiuje, tuo tarpu gyvatos centrui nieko neduo- 
dama“ 3!, 


Naujosios kultūros atmosfera iš tikro buvo pritvinkusi 
juodais debesimis. Ir XX šimtmečio pradžia atnešė tokią 
audrą, kokios Europa dar nebuvo mačiusi. Šiandien jau 
visai aišku, kad Didysis karas nebuvo karas tik paprasta 
prasme. Tai buvo susvyravimas pačių kultūros pagrindų. 
Ir štai šiuo metu kaip tik išėjo garsus O. Spenglerio vei- 
kalas „Vakarų žlugimas“. Jo idėjos yra gimusios dar to- 
sios pritvinkusios atmosferos metu, bet į viešumą jos 
buvo paleistos tik po karo. Sitas veikalas charakteringas 
ne tiek savo minčių teisingumu, kiek gyvenamojo amžiaus 
nuotaikos apibūdinimu. Juk koks didžiulis skirtumas yra 
tarp Renesanso pasitikėjimo žmogaus galybe ir XX šimtme- 
čio nusivylimo, net visiško nusiminimo, išreikšto šūkiu: „Va- 
karai žlunga“. Grynojo žmogiškumo siekimas privedė prie 
visiško šito idealo praradimo. Pasitikėjimas kultūros ga- 
lybe padarė žmogų bejėgį. Visokeriopos krizės visu ryš- 
kumu ir baisumu atsistojo prieš moderniškojo žmogaus 
akis. Kultūros savarankiškumo mintis, R. Euckeno liudiji- 
mu32, naujiems laikams turėjo labai daug įtakos. Įvairūs 
visuomeninio gyvenimo nepasisekimai, apsivylimas atpa- 
laiduotu individualizmu, kuris vieną žmogų padarė žvėri- 
mi kitam, iš viso žemiškosios tikrovės nepastovumas pa- 
žadino žmogų paguodos ieškoti pačiame kultūros kūrime 


3! Cit, Fr. Savicki. Gyvenimo prasmė, 93 p. 
32 Geistesprobleme und Lebensfragen, 169 p. 

ir josios pažangą laikyti vieninteliu gyvenimo tikslu. Tai 
buvo žingsnis į trečiąjį ir skausmingiausią prometėjiško- 
sios dvasios tarpsnį, kuriame visiškas prisikalimas prie 
netobulų gėrybių pagimdė tą didelę kančią, kurią dabar 
pergyvena visa kultūringa žmonija. 

Šitoks moderniosios kultūros atsisakymas nuo religij jos, 
A. Rademacherio žodžiais tariant, yra tam tikra rūšis ant- 
rojo puolimo, tai nuodėmė po atpirkimo. Visas šito puo- 
limo gilumas mūsų nelabai jaučiamas ir nelabai išmatuo- 
jamas tik dėl to, kad mes: patys esame įstrigę ir apsupti 
nuodėme pripildytos atmosieros. Bet vėlesnieji laikai, ku- 
rie išsilaisvins iš šitos kaltės ir galės į ją pažvelgti kaip 
į naujos tvarkos atitaisytą, supras milžinišką josios sun- 
kumą 33, Ir kai kalbama apie Vakarų žlugimą, tai iš tikro 
šitas pavojus grės tol, kol kultūra eis savais keliais, ne- 
paisydama religijos. „Jeigu. Vakarai žus, tai ne dėl bio- 
loginio dėsnio, pagal kurį. kiekvienas periodas turi savo 
laiką, kurio negali peraugti, turi savo kilimą ir puolimą, 
bet tai atsitiks dėl blogai panaudotos laisvės, perskiriant 
religiją ir gyvenimą“ *4.. Religija šiandien nepersunkia 
žmonių santykių. Mokslas, menas ir praktinis gyvenimas 
šiandien nepaiso religijos reikalavimų ir nurodymų. Dėl 
to ir visas Europos gyvenimas yra toks nervingas ir toks 
pakrikęs. Ir jokios išeities čia nėra. Prometėjiškasis Eu- 
ropos išdidumas pats sau užvertė neperžengiamą uolą ant 
kelio į pilnutinę laimę ir išviršinę bei išvidinę ramybę. 


3 Religion und Leben, 169 p. 
3 Op. cit, 110 p. 


Priedas - 


PROMETĖJIZMO PERSVARA 
„DABARTIES KULTŪROJE 


1. Du simboliai: 
šv. Augustinas ir Spengleris 


Didžiųjų krizių metu, kada visas istorinis žmonijos gy- 
venimas pasisuka kita kryptimi, kultūros problema kiek- 
vieną kartą iškyla visu savo aštrumu. Žlungant antiki- 
niam pasauliui ir prasidedant viduriniams amžiams, šv. 
Augustinas: savo epochiniame veikale „De civitate Dei“ 
bandė surasti Apžvalgos kelius istorijos vyksme. ŽIun- 
gant moderniajam pasauliui ir prasidedant, pasak Ber- 
diajevo, naujiesiems viduramžiams, O. Spengleris bandė 
nubrėžti žmonijos Likimo gaires. Šitų dviejų vardų su- 
gretinimas nėra atsitiktinis. Sv. Augustinas ir Spengleris 
yra simboliai dviejų pasaulių, dviejų pasaulėžiūrų ir net 
dviejų religijų. Jau patys jų veikalų („De civitate Dei“, 
„Untergang des Abendlandes“) pavadinimai parodo jų 
skirtumą ir panašumą. Šiandien dažnai girdėti balsų, kad 
mūsų amžius savo struktūra yra panašus į šv. Augustino 
laikus. Tai yra iš dalies tiesa. Bet šitas panašumas yra 
tik išviršinis. Savo gelmėse V ir XX amžiai yra taip lygiai 
skirtingi, kaip skirtingi yra ir jų struktūros reiškėjai: 
šv. Augustinas ir Spengleris. 

Ir šv. Augustinas, ir Spengleris abu yra krizės žmonės. 
Abu juodu yra kilę iš to taško, kur susiduria žlungantis 
pasaulis su gemančiu pasauliu, kur maišosi idėjos, pa- 
žiūros ir principai, kur senovės ir naujovės įtampa yra 
didžiausia. Šv. Augustino akivaizdoje žlugo antikinis 
antropocentrizmas. Spengleris skelbia moderniosios ant- 
ropocentrinės pasaulėžiūros galą. Visa naujoji istorija 
buvo ne kas kita kaip vienas herojiškas žmogaus teigimas. 
Žmogų teigė ir antikinis pasaulis. Bet kiek graikams šitas 
teigimas buvo natūrali jų minties išsivystymo išvada ir 

sykiu aukščiausias jų proto laimėjimas, tiek moderniajam 
pasauliui antropocentrizmas buvo dirbtinis padaras, nei- 
gimo pasėka ir žmogaus atpalaidavimas, Graikų mintis 
ėjo nuo gamtos prie žmogaus. Pirmosios graikų filosofi- 
jos problemos buvo gamtos problemos, iškeltos Talio, 
Anaksimandro ir Pitagoro. Tik vėliau sofistai ir Sokratas 
pastatė ir sprendė žmogaus problemą. Graikai nuo kos- 
mologijos ėjo prie antropologijos, o Platono ir Aristotelio 
filosofijoje ir prie teologijos. Tai buvo jų pasaulėžiūros 
crescendo. Tiesa, apie Dievą graikai ne ką težinojo. Bet 
jie Jo ilgėjosi, jie Jo troško, jie buvo net pastatę aukurą 
Nežinomam Dievui. Sokratas net manė, kad pats Dievas 
turįs žmonėms apsireikšti ir pasakyti apie save. Graikų 
pasaulėžiūra buvo aukščiausia, kokią žmogus tik gali pa- 
siekti prigimto savo proto jėgomis. 

Tuo tarpu moderniojo antropocentrizmo kelias buvo 
kaip tik atvirkščias. Modernioji mintis pradėjo ne nuo 
gamtos, bet nuo Dievo. Nikolajaus Kuziečio, Spinoza'os ir 
Descartes'o filosofijoje Dievo problema užima labai žymią 
vietą. Modernusis pasaulis jau turėjo Dievo apreiškimą, 
kurio pageidavo graikai, ir žmonija jau buvo atpirkta. 
Nežinomojo Dievo aukuras jau buvo virtęs Kristaus al- 
toriumi. Bet modernioji mintis paneigė apreiškimą, panei- 
gė Išganymą ir pagaliau paneigė patį Dievą. Dievo vie- 
toje buvo pastatytas žmogus, o vėliau — gamta. Tai buvo 
moderniosios pasaulėžiūros decrescendo. 

Šv. Augustinas ir Spengleris, kaip dviejų pasaulių sim- 
boliai, kaip tik ir slepia savyje šitą nesujungiamą senosios 
ir naujosios pasaulėžiūros skirtingumą. Abu juodu jautė 
kultūros tragiką ir matė žiungančias aukštas kultūras. 
Bet šv. Augustinui šitas žlugimas yra Apvaizdos dalykas. 
Tuo tarpu Spengleriui jis yra valdomas Likimo. Istorijos 
vyksmas šv. Augustinui eina tiesia linija. Jame nėra jokių 
pasikartojimų. Istorijos vienkartiškumas šv. Augustino 
istoriosofijoje buvo pirmą sykį iškeltas ir aiškiai pabrėž- 
tas. Nuo pasaulio sutvėrimo per Atpirkimą istorija eina 
prie pasaulio galo. Čia negali būti jokio grįžimo, jokių 
pasikartojimų ir jokių ciklų. Tuo tarpu Spengleriui isto- 
rija iš esmės yra ciklinė. Bendros visai žmonijai istorijos 
nėra. Visuotinė istorija esanti tik atskirų tautų ir atskirų 

kultūrų istorija. Kiekviena šita atskira istorija sudaro 
savą ciklą, turintį ketvertą tarpsnių: augimo, klestėjimo, 
senatvės ir mirties. Jie eina vienas po kito, kaip eina va- 
sara po pavasario ir žiema po rudens. Žmonės čia nieko 
negali padėti, nes ne jų galioje yra pakreipti likimo nu- 
sprendimus. Žmonės gema tam tikro tarpsnio metu ir no- 
romis nenoromis yra priversti gyventi jo gyvenimą. 

Šv. Augustinas yra Apvaizdos skelbėjas ir dėl to kul- 
tūrinis optimistas. Spengleris yra Likimo šalininkas ir 

+ dėl to kultūrinis pesimistas. Šv. Augustino filosofijoje vir- 
šų gauna gėris. Civilas Dei galų gale laimi kovą su civi- 
tas terrena arba su civitas diaboli. Spengleriui istorijos 
laimėtoju yra blogis. Mirtis ir sunykimas yra kiekvienos 
kultūros galas. Ar po šitos mirties bus prisikėlimas ir 
gyvenimas, kaip pas šv. Augustiną, Spengleris nežino. 
Bet šitas kultūrinis Spenglerio pesimizmas nėra tik asme- 
ninis jo įsitikinimas. Jis yra simbolis visam dabartiniam 
amžiui. Šv. Augustinas matė antikinio pasaulio žlugimą, 
matė barbarų pergalę, bet sykiu matė ir laimėjimą tos pa- 
saulėžiūros, kuri buvo slaptas graikų laukimas ir kuriai 
jis pats atstovavo. Antikinė kultūra šv. Augustino metu 
žlugo tik materialiai. Josios dvasia buvo jimta į Krikš- 
čionybę; ji buvo pakiininta ir atbaigta. Krikščionybės per- 
galė tikrumoj reiškė ne tikrą antikinės kultūros galą, bet, 
atvirkščiai, antikinių vilčių išsipildymą ir antikinės pa- 
saulėžiūros atbaigimą. Šv. Augustinas todėl galėjo būti 
optimistas, nes savo meto chaose jis matė kuriantis nau- 
ją, pilnutinį ir visuotinį kosmos. 

Visai kitaip yra Spengleriui. Žlungantis modernusis 
istorijos tarpsnis nežada jokių vilčių. Jis yra tarsi išpjau- 
tas iš gyvenimo. Mes dar nežinome, kokiu vardų pavadin- 
sime būsimą periodą ir kokia idėja jam bus pagrindinė. 
Bet viena tik yra aišku, kad ateitis nepateisina tų vilčių, 
kurias turėjo humanistai ir kuriomis taip labai didžiavosi 
devynioliktojo amžiaus progresistai. Renesansiškasis ant- 
ropocentrizmas yra žlugęs amžinai. Kas jo vietoje iškils — 
teocentrizmas ar satanocentrizmas, šiandien dar nežinia. 
Bet žmogus jau nebebus visatos karalius ir centras. Atei- 
tis, tegul dar ir labai tamsi, nežada antropocentriniam pa- 
sauliui nieko gero. Dėl jo ir Spenglerio pranašaujamas ga- 

las yra tikras galas, o ne perėjimas į kitą, naują, geresnį 
laikotarpį, kaip buvo šv. Augustino metu, Antropocentri- 
niai Vakarai.iš tikro žlunga, ir niekas nebegali jų išgel- 
bėti. Tai yra žlugimas ne žmonių, ne tautų, net ne kul- 
tūros, bet tam tikros dvasinės krypties. Kam šita kryptis 
yra sava, kas su ja yra suaugęs, tas negali būti optimis- 
tas. Spengleris kaip tik ir yra kilęs iš šitos krypties. Todėl 
intuityvus josios galo nujautimas persunkė visą jo veikalą 
fatalizmu ir nepaguodžiamu liūdesiu. Spenglerio intuicija 
yra visiškai tikra. Tik ji liečia ne kultūrą kaip tokią, bet 
antropocentriūę dvasios kryptį, antropocentrinę pasaulė- 
žiūrą ir sykiu kultūrą, kiek ji yra šitos antropocentrinės 
krypties padaras. Vakarai žlunga. Bet žlunga ne dėl kul- 
tūros morfologijos dėsnio, bet dėl sukeitimo vertybių eilės, 
dėl suabsoliutinimo reliatyvios buities, kuri, nepakeldama 
begalinių reikalavinių, pagaliau sunaikina pati save. Va- 
karų žmogaus likimas yra Prometėjo likimas ir galas. 


2. Religinis istorijos charakteris 


Istorija yra sąmoningas ir pažangus Žmogaus gyveni- 
mo vyksmas. Kur nėra žmogaus, ten nėra nė istorijos. 
Kur žmogaus gyvenimas vyksta nesąmoningai, ten taip 
pat istorijos nėra. Šitas vyksmas turi būti nuolatinis žen- 
gimas į priekį prie dvasios suvokto idealo, vadinasi, turi 
būti dvasios projekcija į begalybę, užbrėžta laike ir pasi- 
baigianti tik amžinybėje. Tai yra esminiai istorijos, kaip 
buities tapsmo, elementai. 

Ką šitas žmogaus gyvenimo vyksmas apima? Istorijos 
negalima sutalpinti kultūros ribose. Žmogus, kaip mikro- 
kosmas, sujungia savyje du pasauliu — gamtinį ir dieviš- 
kąjį, ir todėl su jais abiem jis gali turėti ir tikrumoj turi 
sąmoningų kūrybinių santykių. Nė vienos šitų santykių 
rūšies iš istorijos išskirti negalima, Istorija apima ne tik 
žmogaus santykius. 5u pasauliu, vadinasi, kultūrą, bet ir 
žmogaus santykius su Dievu, vadinasi, religiją. Istorija 
yra ne kuri nors žmogaus gyvenimo dalis, bet visas gy- 
venimas kaip toks, visoje savo pilnatvėje ir visame savo 
turiningume. Istorija yra ne gyvenimo apraiška, bet pats 
gyvenimas. Ji yra ne phaenomenon, bet noumenon, vadi- 

nasi, ne apraiška, bet esminis pradas. N. Berdiajevas tei- 
singai istoriją vadina „sutirštinta buvimo lytimi“ '. Tas 
pats Berdiajevas sako, kad „istorija yra apreiškimas, ku- 
rio objektas yra giliausia tikrovės esmė“ 2. Istoriniame 
buities vyksme visa realybė apsireiškia ne paviršiumi, ne 
savo apraiškomis, bet pačia giliausia savo esme, ontolo- 
giniu savo pagrindu ir pirmykšte savo prigimtimi. Todėl 
kaip buitis savo pagrinduose yra nesuskirstyta, taip ne- 
suskirstyta yra ir istorija. Joje susieina visi buities pradai, 
visi jie dalyvauja visuotiniame kosmo tapsme, ir tuo būdu 
visi jie darosi istorijos apgaubti. Istorija visados sukasi 
aplinkui žmogų. Bet ne dėl to, kad ji būtų fik žmogaus 
padaras ir apimtų tik jo vieno kūrybą, bet dėl to, kad 
žmogus taip pat yra „sutirštinta buvimo lytis“, kad jis 
yra mikrokosmos, kuriame susitelkia visi buities elemen- 
tai ir kuris todėl savaime pasidaro viso gyvenimo cent- 
ras. Buities vyksmas yra žmogui, nes visa buitis yra 
žmogui. 

Bet kaip ne visa buitis yra žmogaus, taip ir vienas tik 
žmogiškosios kūrybos vyksmas dar nesudaro viso gyve- 
nimo vyksmo. Kultūrinė kūryba yra labai svarbi istorijos 
lytis. Bet ji nėra vienintelė. Žmogus istorijos eigoje san- 
tykiuoja ir su Dievu, ne tik su pasauliu. Dar daugiau, 
religijos vaidmuo istorijoje yra dar svarbesnis negu kul- 
tūros. „Visas istorinis likimas, — sako Berdiajevas,— yra 
ne kas kita kaip žmogaus likimas; bet žmogaus likimas 
yra ne kas kita kaip likimas giliausių išvidinių santykių 
tarp žmogaus ir Dievo“3. Antropocentrinis mūsų laikų 
nusistatymas nepastebėjo, kad gyvenimo problema iš es- 
mės yra religinė problema. Ir ten, kur gyvenimas pasilieka 
religijai neutralus, josios nei teigdamas, nei neigdamas, 
ten jis nėra nei gilus, nei prasmingas. Buities vyksmo gel- 
mes, visą jo tragiką ir palaimą galima patirti tik tada, kai 
šitas vyksmas pasiekia Dievą, su Juo susijungdamas arba 
Jį paneigdamas. Gyvenimui yra reikšmingas tik sataniz- 
mas ir teizmas, bet niekados ne nepriklausomas antropo- 
centrizmas. Nepriklausomas ir Dievu nesirūpinąs antropo- 


! Der Sinn der Geschichte, 36 p. Darmstadt, 1925. 
2 Op. cit., 40 p." 
3 Op. cit., 86 p. 

centrizmas tuojau išsigema į buržuaziškumą. Buržuazinė 
kultūra iš „esmės“ yra deistinė kultūra. Bet tuo pačiu ji 
yra ir nevaisinga kultūra. Buržuazinis nusiteikimas yra 
civilizacijos ženklas ir pirmas barbariškas nusiteikimas. 
Antropocentrizmas visados suskyla į buržuaziškumą ir į 
prometėjizmą. Prometėjizmas galų gale visados virsta sa- 
tanizmu. Bet gyvenimo — kosminio, ne šeimyninio — at- 
žvilgiu visados yra reikšmingiau demoniškai kovoti negu 
buržujiškai laisser passer. Gyvenimo problemos išrišimą 
rengia tik gėrio ir blogio pradų kova, bet ne tingus pasiten- 
kinimas pasiektais rezultatais. Pirklių kultūra neturi da- 
lies gyvenime. „Istorija yra už išganymą kovojąs gyveni- 
mas“ 4, kaip labai prasmingai yra pastebėjęs O. Spannas. 
Tai „nepertraukiama laiko kova su amžinybė“ 5, kaip ją 
vadina Berdiajevas. Religija gyvenimo vyksme užima 
svarbiausią vietą, ir todėl dievažmogiškoji kūryba isiori- 
joje yra pagrindinis elementas. Istorija iš esmės yra reli- 
ginio pobūdžio. Žmogus paties gyvenimo eigos yra verčia- 
mas tam tikru būdu nusistatyti šito religinio charakterio 
Augustinas, arba jį paneigti, pradėti su juo kovą ir pa- 
baigti Likimo tikėjimu kaip Spengleris. Pirmas nusistaty- 
mas mus veda į teizmą, antras — į promelėjizmą. 


3. Prometėjizmo esmė: 
„erimus sicut dii“ 


Prometėjizmo esmei suvokti dažnai yra pasakojamas 
graikų mitas apie prikaltą Prometėją. Kai Dzeusas nuta- 
ręs išnaikinti žmonių giminę, Prometėjas pavogęs iš dan- 
gaus ugnies, atnešęs ją žemėn, išmokęs žmones ja nau- 
dotis ir tuo būdu sukūręs pirmuosius kultūros pradus, prie- 
šindamasis vyriausiojo dievo nutarimams ir planams. Už 
šitą savo žygį Prometėjas buvęs prikaltas prie Kaukazo 
uolos, o plėšrus vanagas kas trečia diena atlėkdavęs ir 
draskydavęs jo jeknas. Tai buvusi bausmė už norą pada- 
ryti žmoniją laimingą nepaisant aukštesnės valios nu- 
sprendimų. 

4 Geschichtsphilosophie, 373 p. Jena, 1932. 

5 Op. cit, 104 p. .- ; 

Tai yra antikinio pasaulio mitas. Jo idėja yra teisinga. 
Bet prometėjizmo esmei apibūdinti daug labiau tinka 


„krikščionybės pasakojimas apie pirmųjų žmonių puolimą. 


Prometėjo legendoje yra daug karitatyvinių priemaišų. 
Jis pasiaukoja kitų labui. Tuo tarpu bibliniame pasakoji- 
me šitų priemaišų kaip tik nėra. Ten žmogus susikerta su 
Dievu ne dėl kitų, bet dėl savęs paties. Genezės aprašo- 
mame Adomo puolime prometėjizmo idėja yra daug gry- 
nesnė negu minėtoje antikinėje legendoje. Kai gundytojas 
viliojo žmones sukilti prieš Dievo įstatymą, jis naudojosi 
ne tik materialine priemone — uždraustų vaisiumi, bet jis 
visų pirma nurodė šito sukilimo tikslą ir jojo pasėkas: 
„Eritis sicut dii“. Situose žodžiuose kaip tik ir glūdi kiek- 
vieno prometėjizmo šaknys. Pirmoji nuodėmė įvyko dėl 
to, kad žmogus panorėjo tapti Dievu, eidamas ne Dievo 
Apvaizdos keliu, bet pasirinkdamas žemiškas priemones: 
užgintą vaisių. 

Jau Solovjovas yra pastebėjęs, kad prometėjizmo nuo- 
dėmė yra ne tiksle, bet klaidingame šito tikslo siekime. 
„Tikslas — dieviškojo tobulumo pilnatis, arba būti kaip 
Dievas — ne tiktai pats savaime aukščiausias gėris, bet 
ir sudaro paskyrimą žmogui, leistam Dievo paveikslu bei 
panašumu. Nuodėmė gi glūdi žmogaus pastangose pasiekti 
šitą gerąjį tikslą savu keliu, o ne Dievo keliu, įgyti to- 
bulybę savavališku veiksmu, o ne Dievo įsakymų klau- 
symu“ 5. Prometėjizmo tragika yra ne pilnulinės builies 
noras, bet šito noro realizavimas savo palies pastangomis. 
Tai kaip tik dažnai yra pamirštama. R. Euckenas, pvz., 
spręsdamas kultūros problemą, kaip tik yra sumaišęs pil- 
nutinės buities siekimą su prometėjišku nusistatymu. „Re- 
liginis nusiteikimas, — sako jis,— žmonijos troškime pilnu- 
tinio savarankiškumo ir savaveiklumo matė žmogaus ga- 
lių pertempimą, peržengimą prigimties nustatytų ribų ir 
išdidų nusikaltimą. Tokiam galvojimo būdui kultūros ne- 
pasisekimai lengvai atrodo kaip bausmė už žmogiškąją 
puikybę. Šios rūšies įsitikinimai glūdi babiloniečių pasa- 
kojime apie nupuolimą ir bokštą, kuris turėjęs siekti dan- 
gų, toliau jie pasirodo legendoje apie Prometėją, jų ga- 


5 Šventosios istorijos filosofija, I, 18 p. Kaunas, 1933. 

lima rasti ir padavime apie Faustą...“7 Tuo tarpu gilus 
religinis žmonijos įsitikinimas peikia ne patį pilnutinio 
išsivystymo siekimą, tik šito siekimo būdą. Neigti patį. 
siekimą reikštų neigti pačią žmogaus prigimtį, nes ji gi- 
liausia savo esme veržiasi į pilnutinę buitį. Žmogaus es- 
mėje glūdi linkimas tapti dievu. Žmogus in potentia yra 
absoliutas, ir jis nori šituo absoliutu tapti realybėje. Šito 
noro religija — net ir Krikščionybė — nė kiek nepeikia, 
nes jis kyla iš paties begalinės dvasios pagrindo. Prie- 
šingai, Krikščionybė žmogui tokį jo buities sudievinimą 
kaip tik pažada. Jau šv. Jonas yra pasakęs: „Mes žinome, 
jog kuomet apsireikš, būsime į jį panašūs, nes mes ma- 
tysime, kaip jis yra“ (1 Jn 3, 2). Rymo katekizmas šią 
tiesą yra formulavęs tokiu posakiu: „Qui illo fruuntur, 
guamvis propriam substantiam retineant, admirabilem ta- 
men quandam et prope divinam formam induunt, ut dii 
potius, quam homines videantur“ (I dal., 13, 6). Vadinasi, 
tie, kurie pasiekia amžinosios laimės padėtį ir džiaugiasi 
Dievu, nors ir palaiko savą substanciją, tačiau apsivelka 
nuostabia dieviška forma, kad atrodo labiau esą dievai 
negu žmonės. Tai yra aiškus Krikščionybės pripažinimas, 
kad žmogus ne veltui trokšta tapti absoliutu. Čia galima 
suprasti bei pateisinti ir Solovjovo nuomonę, kad žmogus 
yra tampąs absoliutas. 

Bet visai kitas klausimas, kokiu būdu žmogus šito ab- 
soliutumo siekia? Ir pirmųjų žmonių puolime, ir Babilono 
bokšto tragedijoje, ir Prometėjo bei Fausto legendoje žmo- 
gaus siekimai sudūžta ne dėl paties absoliutumo noro, 
bet dėl to, kad tą norą stengiamasi realizuoti tik savo ga- 
liomis, nepaisant Dievo tvarkos, o dažnai net jai prieši- 
nantis. Pirmieji žmonės nupuolė ir pasijuto esą nuogi ne 
dėl to, kad norėjo būti dievais, bet dėl to, kad jie tai geidė 
pasiekti patys. Prometėjas buvo prikaltas prie uolos 
ne dėl to, kad norėjo žmonėms pagelbėti, bet dėl to, 
kad šita jo pagalba buvo priešinga Dzeuso nutarimui. 
Net ir Faustas, žinojimo troškulio kankinamas, netenka 
vilties ką nors tikra pasiekti ne dėl to, kad norėjo žinoti, 
bet kad stengėsi šitą norą tenkinti tik savo jėgomis. Kai 


7 Geistesprobleme und Lebensiragen, 164 p. Leipzig, 1921. 

tik žmogus lyg voras pradeda iš savęs verpti savo buitį, 
jis neišvengiamai pricina savo galą. Reali žmogaus buitis 
yra labai aprėžta. Jeigu tad jai statomi absoliutūs rei- 
kalavimai, suprantama, ji negali jų pakelti ir todėl žūsta 
jųjų slegiama. 

Vis dėlto prometėjizmas yra visai žmogiškas dalykas, 
daug labiau susijęs su žmogaus dvasios struktūra negu 
miesčioniškas nusistatymas. Pačioje žmogaus prigimtyje 
esama prometėjizmo daigų. Kai Dievas sutvėrė žmogų 
kaip kūrėją, Jis tuo pačiu sutvėrė tokią būtybę, kuri nuo- 
latos priešinsis Dievo tvarkai ir bandys kurti savą pa- 
saulį ir savą gyvenimą. Prometėjizmo šaknys keroja žmo- 
gaus kūrybiškume. Zmogaus kaip kūrėjo supratimas yra 
giliausias. Graikų antropologija neklysta, laikydama žmo- 
gu animal rationale. To neneigia nė Krikščionybė. Bet 
graikiškoji žmogaus sąvoka yra pagrįsta ne žmogaus ide- 
aliniu tipu, tik žmogaus dvasios periferija. Protas, tiesa, 
yra kilniausia žmogaus galia. Bet jis yra tik galia. Jis 
nėra giliausias žmogaus būtybės pagrindas. Jis yra tik 
viena išvidinio žmogaus gyvenimo lytis. Jis yra tik instru- 
mentas, kuriuo naudojasi išvidinis žmogaus būtybės prin- 
cipas. Graikiškoji antropologija yra tokio pat vertingumo, 
kaip voliuntaristinė Schopenhauerio antropologija. Kaip 
graikai žmogų laikė tokia būtybe, kurioje yra įsikūnijęs 
sąmoningas pradas, taip Schopenhaueriui žmogus buvo 
visuotinės valios apraiška. Bet tikrumoj žmogus yra daug 
daugiau negu protas ar valia. Nei racionalistinė graikų, 
nei voliuntaristinė Schopenhauerio antropologija žmogaus 
esmės neatskleidžia. Giliausia esme žmogus yra ne pro- 
tinga būtybė, ne sociali būtybė, bet kūrybinė būtybė: žmo- 
gus yra kūrėjas. Visos kitos žmogaus žymės (jo protin- 
gumas, jo socialumas ir t. L) yra ne pirmykštės, bet tik 
išvestinės kaip natūralios jo kūrybiškumo pasėkos. Nusi- 
teikimas kurti yra pirmykštis žmogaus dvasios judesys 
(motus). Jau kūdikis žaisdamas parodo kūrybinį savo lin- 
kimą. Didelis jaunimo noras rašyti, tapyti, skambinti, de- 
klamuoti taip pat yra ne kas kita kaip pačios prigimties 
pastangos surasti jaunam žmogui tinkamą jo kūrybos for- 
mą, kuria turės reikštis visas jo gyvenimas. Kūrybinis 
žmogaus nusiteikimas yra žadinamas ne kokių nors uti- 

titaristinių motyvų, bet jis yra pačios dvasinės žmogaus 
prigimties balsas. Kūrybinis žmogaus pobūdis yra tasai 
elementas, kuris jungia žmogų su Dievu ir kuris jį padaro 
savotiška būtybe visame kosme. 

Bet štai šitame kūrybiniame žmogaus pobūdyje kaip 
tik ir glūdi prometėjiško nusistatymo psichologinis pa- 
grindas. Žmogus yra laisvas kūrėjas. Kūryba ir laisvė yra 
surištos savo esmėje. Kur nėra laisvės, ten negali būti 
nė kūrybos. Bet šita iš laisvės kylanti kūryba kaip tik ir 
yra tas taškas, kur išsiskiria Dievo ir žmogaus norai. 
Žmogus visados kuria pagal savo norus. Kūryba iš es- 
mès yra autonominė. Jokia svetima valia, tegul ji būtų 
ir Dievo, kūrėjui negali būti primesta. Ji gali būti tik iš- 
augusi iš kūrėjo vidaus, vadinasi, kūrėjo norai gali su- 
tikti su Dievo norais ir planais. Bet šitas sutikimas nie- 
kados nėra būtinas. Dar daugiau, kūrybinis žmogus vi- 
sados jaučia labai realią pagundą padaryti taip, kaip jis 
nori, nepaisydamas transcendentinės tikrovės reikalavimų. 
Kūrybos procesas iš esmės yra išviršinės tikrovės palen- 
kimas išvidinei žmogaus idėjai ir josios perkeitimas pagal 
šitą idėją. Kūryboje žmogui išauga naujas kosmos, jo pa- 
ties kosmos, kuriame jis yra viešpats ir valdovas. Čia iš- 
jekto sąmonės reikalavimams. Tiesa, daiktai spiriasi prieš 
šitą žmogaus kovą, kovoja su juo nebylią, bet labai jau- 
čiamą kovą. Bet visados jie ją pralaimi ir esti priversti 
pasiduoti. Kūryboje išvidinė buitis ima viršų ant išvirši- 
nės buities. Kylant kultūrai ir tobulėjant kūrybos prie- 
monėms, šita kova darosi žmogui vis lengvesnė. Išviršinis 
pasaulis vis labiau pasiduoda išvidiniam pasauliui ir vis 
labiau apsivelka tokiomis formomis, kurių nori žmogus, 
kurios yra gimusios kūrybinėje jo fantazijoje. Tai yra 
žmogaus paskyrimo triumfas. Žmogus turi pavergti žemę 
ir viešpatauti. Bet čia pat yra ir jo tragika. Didelio kul- 
tūros klestėjimo metu žmogus pradeda įlikėti į kūrybinių 
savo įėgų visagalybę ir lenkti išvidiniams savo norams ne 
tik pripuolamus prigimties įstatymus, bet ir amžinuosius 
Dievo dėsnius ir net patį Dievą. Čia sąmonės norai yra 
pastatomi aukščiau už Absoliutinę Buitį ir už josios spren- 
dimus. Žmogaus reikalavimai peržengia savo ribas, ir 

tuomet prasideda kova ne tarp medžiagos ir dvasios, bet 
tarp dvasios ir Absoliuto. Savo galybės jautimas pastūmį 
žmogų kovoti šitą kovą arba visai atvirai, arba nepaisyti 
Absoliutinės Priežasties ir viso to, kas nepareina nuo jojo 
sąmonės. Žmogus pradeda tikėti galėsiąs pats save išga- 
nyti, vis tiek koks tas išganymas būtų reikalingas. Čia tad 
prasideda prometėjiškosios kultūros metas. Čia yra su- 
kuriama nuostabių dalykų. Bet sykiu čia prasideda ir ne- 
pasitenkinimas kultūra, prasideda kultūrinio idealizmo 
krizė ir miesčioniškosios kultūros vyravimas. 


4. Marksizmas kaip buržuazinė 
kultūra 


Niekas negali neigti, kad Renesanso pradžia buvo pro- 
metėjiška. Renesanso žmogus, atsitraukęs nuo Dievo, pa- 
sinėrė savo paties dvasioje ir iš savęs paties pradėjo kurti. 
Iš tikro nė vienas žmonijos istorijos laikotarpis nebuvo 
toks kūrybinis, kaip Renesansas. Nė viename istorijos tar- 
psnyje nebuvo gimę tiek genijų, kaip Renesanse. Rodos, 
kūrybinė žmonijos dvasia čia sutelkė visas savo jėgas ir 
pražydo nuostabaus grožio žiedais. „Naujųjų laikų istori- 
jos bandymas, — sako Berdiajevas,— buvo ne kas kita kaip 
bandymas laisvai išvystyti žmogiškąsias jėgas“ 8. Ir šitas 
bandymas Renesanso metu buvo labai sėkmingas. Aukštas 
idealizmas buvo persunkęs visą to meto kultūrą. Kovos už 
idėjas vedė į kalėjimus, į laužus ir į ištrėmimą. Renesanso 
žmogus gyveno ne viena tik duona. Renesanso kultūra 
dar nė iš tolo nebuvo buržujiška. Tiesa, Windelbandas 
teisingai pastebi, kad Renesanso genijuose „snaudė kaž- 
koks demoniškumas, ir nežabotos aistros pagimdė nuodė- 
mės milžinų, prieš kuriuos istorija užsidengia savo vei- 
dą“?. Bet šitie nuodėmės milžinai buvo prometėjai, ir jų 
aistros bei nuodėmės nebuvo alkio tenkinimo nuodėmės. 
Renesanso žmogus buvo sugundytas ne galybės iš akmenų 
padaryti duoną, bet noro priversti pasaulį sau tarnauti. 
Viduriniais amžiais per pasaulį apsireiškė Dievas. Rene- 
sanso metu panorėjo apsireikšti žmogus. „Kūrybinių žmo- 

8 Sinn der Geschichte, 182 p. 

9 Die Geschichie der neueren Philosophie, I, 9 p. Leipzig, 1911. 

gaus jėgų pakilimas buvo tuomet tarsi žmogiškojo apreiš- 
kimo atsakymas į dieviškąjį apreiškimą“ !9, Žmogus čia 
stojo priešais Dievą kaip kūrėjas ir kaip kūrėjas apsireiškė, 
Renesansas nė iš tolo nebuvo miesčionių kultūra, 

Bet štai praėjo penketas amžių. Nuo Renesanso per 
baroką (barokas, kaip ir renesansas, buvo ne tik meno 
stilius, bet stilius visos to laiko dvasios), per Apšvietą 
mes prieiname prie devynioliktojo šimtmečio. Galima šį 
amžių vertinti labai įvairiai, nes jis iš tikro ir buvo labai 
įvairus. Bet viena yra tikra, kad socialinės problemos iš- 
kilimas ir radikalus josios sprendimas yra ir bus charak- 
teringiausia jo žymė. Technikos įsigalėjimas perkeitė žmo- 
nių santykius tarp savęs ir su gamta. Pirma gamtos tur- 
tai buvo prieinami kiekvienam, kas tik sugebėjo pasinau- 
doti įrankiu. Dabar jie buvo sutelkti į rankas tų, kurie 
turėjo mašinas. Fabrikas nugalėjo amatininką, ir mašina 
išstūmė įrankį. Kova už duoną pakeitė kovas už idėją. 

Ir štai šitos „kovos už duoną“ filosofija kaip tik ir pa- 
sirodo marksizmo pavidalu. Marksizmas yra charakterin- 
giausia devynioliktojo amžiaus apraiška. Savo pobūdžiu 
jis nudažo visą tą amžių ir savo žymių įspaudžia visam 
to meto dvasios gyvenimui. Bet marksizmas iš esmės yra 
buržuazinės kultūros tipas. Jis neturi nė kiek to idealisti- 
nio pobūdžio, kurio turėjo Renesanso kultūra. Jis nėra pro- 
metėjiškas, bet miesčioniškas. Marxas suskirstė visuome- 
ninį žmonijos gyvenimą į dvi pagrindines klases: į pro- 
letarus ir buržujus. Bet jis nepastebėjo, kad tarp šitų dvie- 
jų tipų nėra jokio esminio skirtumo. Darbininkai ir buržu- 
jus priklauso tai pačiai kategorijai. Buržujus nėra aristo- 
kratas. Aristokratas skiriasi nuo visų kitų visuomeninių 
klasių ne savo turtų gausumu, bet tuo būdu, kuriuo jis 
šituos turtus įsigijo ir kuriuo jis juos valdo. Aristokrato 
turtingumas yra paveldėtas dalykas. Jis yra praturtėjęs 
ne ekonominiu savo veikimu, ne bizniu ir ne prekyba. Jo 
turtų šaltinis yra praeities karai, ir jo praturtėjimo įran- 
kis yra kardas. Aristokratas neturi jokių „ekonominių do- 
rybių“. Ekonominė aristokrato padėtis yra surišta ne su 
jo asmens darbu, bet su jo protėviais, su praeitimi, su 
paveldėjimu, su jo giminės istorija. Aristokrato gyvenimą 

10 N. Berdiaeff. Un nouveau Moyen Age, 17 p. Paris, 1930. 

valdo ne ekonominis, bet vitalinis principas. Todėl ir ad- 
ministruodamas savo turtus aristokratas gyvena sau pa- 
čiam, savo asmeniui, bet jokių būdu ne ekonominiams 
savo reikalams. Aristokratas yra iškilęs aukščiau už savo 
turtus: jis juos tam tikra prasme tik niekina. Aukso veršis 
niekados nėra buvęs aristokrato dievas. 

Tuo tarpu buržujaus tipas kaip tik yra priešingas. Bur- 
žujus par excellence yra „homo oeconomicus“. Jo turtai 
yra jo paties arba jo tėvų asmeninių pastangų vaisius. 
Ir šitos pastangos buržuazijos gyvenime yra ne riteriškos 
aristokrato pastangos, bet speciališkai ekonominės pastan- 
gos: prekyba, apsukrumas, sugebėjimas pagauti momento 
svarbą ir t. t. Aristokratas gali kariauti kartu su buržujumį. 
Bet šito kariavimo pobūdis bus visai kitoks. Aristokratas 
kariauja dėl garbės ir dėl pergalės. Buržujus kariauja dėl 
turto. Aristokratų kovos yra prestižo kovos. Buržujų ko- 
vos yra rinkos kovos. Aristokratas ir buržujus abu yra pa- 
saulio nugalėtojai. Bet aristokratas pavergia pasaulį kardu 
ir savo asmens jėga. Buržujus j) priverčia sau tarnauti 
pramone ir prekyba. Aristokrato simbolis yra pilis. Bur- 
žujaus simbolis yra bankas. Todėl ir visas buržujaus san- - 
tykis su savo turtais yra visiškai kitoks negu aristokrato. 
Buržujus gyvena ne sau, bet savo ekonominiams reika- 
lams. Jis juos myli, jis jais rūpinasi, jis visas savo pri- 
gimties galias panaudoja jiems palaikyti ir patobulinti. 
Buržujus savo gyvenime nėra autonomiškas. Jis gali būti 
net milijardierius, bet dėl to jis nė kiek nėra mažiau „už- 
imtas“. Buržujus neturi laiko,. Amerikoniškas tempas ir 
„tempo is money“ yra specifiškai buržuaziniai dalykai. 

Bet kas gi yra šitas buržujus santykyje su darbininku, 
kurį taip iškėlė marksistinė filosofija? Ne kas kita kaip 
praturtėjęs darbininkas. Žmogus, kuris savo darbu ir eko- 
nominėmis pastangomis išbrido iš vidutinio turtingumo, 
kuris anksčiau buvo darbininkas, tampa buržujumi. Bet 
tai nėra jokia esminė atmaina. Buržujaus psichika yra 
darbininko psichika. Buržujaus gyvenimo būdas ir santy- 
kis su turtais ir su kultūra yra darbininko būdas įr darbi- 
ninko santykis. Tai galima pastebėti ypač Amerikoje, kur 
buržuazija yra mažiau tradicinė negu Europoje ir kur to- 
dėl josios veidas yra ryškęsnis. Čia ji kaip tik ir parodo 

visas darbininkiškas žymes. Buržuazija kyla iš darbininkų 
sluoksnio ir keičiasi tik savo paviršiumi. Šitie praturtėję 
darbininkai velkasi naujus ir brangius kostiumus, pasista- 
to liuksusiškus viešbučius, restoranus ir lošimo klubus; 
jie patys steigia fabrikus ir patys spaudžia bei išnaudoja 
tuos, kurie neturėjo tokios laimės arba trūksta ekonominių 
gabumų. Darbininkų priešas kaip tik ir yra ne aristokratas, 
bet buržujus. Marksas tai intuityviai jautė, ir todėl klasių 
kovą jis padarė visuomeninio gyvenimo principu. 

Bet nei buržujus, nei darbininkas nėra prometėjiški ti- 
pai. Jų kūryba visados yra dar tik primityviame stovyje. 
Jie gyvena tik viena duona. Darbininkas dažnai yra pri- 
verstas. Buržujus yra išaugęs iš šitos prievartos ir palai- 
kęs savyje darbininko psichologiją. Juodu abu yra mies- 
čioniškos kultūros tipai. Kūryba dėl kūrybos ir dėl kosmi- 
nių interesų jiems abiem yra svetima ir nesuprantama. 
Kultūros tragika jų dvasioje nėra jaučiama. Ir iš jų gali 
išaugti „nuodėmės milžinų“. Bet šitie milžinai yra tam- 
sūs: tai sukčiai, išeikvotojai, mergaičių pardavinėtojai ir 
neturtingųjų spaudėjai. Jie nė kiek nėra panašūs į Macchia- 


-velli, į Cesare Borgia, į Giordano Bruno ir t. t. Idėja gali 


būti demoniška. Bet ji niekados nėra biznis. 

Marxo filosofija ir visa marksizmo teorija, kuri buvo 
charakteringiausias devynioliktojo amžiaus padaras, kaip 
tik dėl to ir yra buržujiško kultūros tipo teorija. Istorinis 
materializmas, kuriam visas žmonijos gyvenimas esąs eko- 
nominių veiksnių pasėka, savo esmėje yra ne kas kita kaip 
gyvybės išlaikymo filosofija. Marksizmo centras yra „ho- 
mo oeconomicus“, vis tiek ar jis bus darbininkas, ar buržu- 
jus. Bet šitas ekonominis žmogus, šitas ūkio žmogus visa- 
dos tarnauja savo gyvenimu ir savo kūryba ne dvasiai, 
ne Dievui, bet vitaliniam savo pradui. Gyvulio reikalavi- 
mai atbunda jame ir pergali visus kitus aukštesnės jo pri- 
gimties reikalavimus. Zinoma, būtų perdėtas spiritualizmas 
nežiūrėti kūno ir gyvybę laikyti žmogui primesta tik iš 
viršaus, kaip mano platonizmas. Gyvybė visados yra ma- 
terialinė dvasios atrama, ir kaip tokia ji turi savų teisių. 
Bet marksizmo pagrindas yra ne šitų teisių pripažinime, 
bet jų suabsoliutinime. Marksizmas žmogų nudvasina ir 
paverčia jį gyvūnu. Gyvybė marksizmo metafizikoje yra 

aukščiausias žmogaus būtybės pradas, kurį išlaikyti yra 
aukščiausias žmogaus gyvenimo uždavinys. 

Marksizmas todėl neturi idealizmo. „Ekonominio mate- 
rializmo teorija, — sako Berdiajevas,— neturi nieko, kas 
galėtų uždegti smegenis. Tai liūdna koncepcija pati savy- 
je... ir tarsi padaryta tam, kad atimtų bet kokią drąsą“ !!. 
Jeigu visas gyvenimas yra apsprendžiamas ekonomikos, 
jeigu klasių kova yra ne tik žmonių, bet net kosminio iš- 
sivystymo principas, aišku, čia negali būti jokio optimizmo 
ir jokio idealizmo. Kultūrinis pesimizmas ir špengleriškas 
fatalizmas yra neišvengiami marksistinės kultūros paly- 
dovai. Devynioliktasis amžius, netolima mūsų praeitis, 
kaip tik ir buvo pažymėtas tokia idealizmo stoka. Jis pa- 
siekė aukščiausių laimėjimų techninėje srityje. Bet jis sy- 
kiu prarado dvasios élan vital, be kurio kultūra galėjo 
eiti tik į barbarybę. Praėjusis karas buvo buržuazinis ka- 
ras ir dėl to toks tragiškas visai kultūrai. Ir dabar mes 
kaip tik baigiame gyventi miesčioniškosios buržuazinės 
kultūros galą. 


5. Prometėjiškas bolševizmo charakteris 


N. Berdiajevas, spręsdamas komunizmo problemą, nes- 
kiria marksizmo ir bolševizmo. Tai yra klaida. Bolševiz- 
mas yra išaugęs iš marksizmo. Tai tiesa. Bet jis sukūrė 
visai kitokį kultūros tipą negu marksizmas. Jis atgaivino 
visas renesansiškojo prometėjizmo žymes. Idealistinis po- 
būdis vėl įsigalėjo jo praktikoje. N. Berdiajevas liudija, 
kad „buržuazinis krikščioniškosios istorijos tarpsnis ma- 
žiau žadino energijos ir pasiaukojimo dvasios kaip šian- 
dieninis komunizmas... Nuoširdus entuziazmas ir besaly- 
ginis atsidavimas, kurį parodo sovietų jaunimas, yra 
nepaneigiamas faktas, kurio negalima paslėpti. Tai patvir- 
tina ir toji energija, kuri patraukė komsomoleus į piati- 
letkos realizavimą“ 12. Tas pats Berdiajevas tvirtina, kad 
bolševizme -„kiekvienas jaunuolis jaučiasi esąs naujo pa- 
saulio statytojas“ 13. Bolševizmas kaip tik peržengė mate- 


1! Problème du communisme, 20 p. Paris, 1933. 
12 Op. cit, 17 p. 
13 Op. cit, 34 p. 

rialistinį marksizmo slenkstį. Marksizmas ekonominius 
žmogaus reikalus dar vadino tikru vardu. Jis dar buvo per 
daug suaugęs su praeities vertybių tvarka ir todėl naudos 
ir medžiagos dar nepakėlė į aukščiausią laipsnį. Marksiz- 
me medžiaga yra dar tikra medžiaga. Tuo tarpu bolše- 
vizmas nuėjo daug toliau. Jis padarė esminių marksizme 
pakeitimų. Marksizmo centras buvo dar žmogus, tiesa, jau 
ekonominis žmogus, bet žmogus, kuris gamtos turtus nau- 
doja sau ir savo reikalams. Bolševizmas žmogų iš šito 
centro išstūmė. Bolševistinės filosofijos ir pasaulėžiūros 
centras jau yra nebe žmogus, bet medžiaga kaip tokia. 
Čia ne materija tarnauja žmogui, bet Žmogus tarnauja 
materijai, tiksliau sakant, materijos idėjai. Bolševizmo pro- 
letaras nėra paprastas marksizmo darbininkas, kuris 
kovoja už ekonominę savo egzistenciją. Bolševizmo darbi- 
ninkas yra visų pirma medžiagos idėjos pranašas ir skel- 
bėjas. Ar ekonominis jo gyvenimas pagerės, ar ne, bolše- 
vizmui — ir net pačiam darbininkui — mažai rūpi. Čia svar- 
biausia išplėsti pačios idėjos viešpatavimą ir ja persunkti 
visą pasaulį. Bolševizmas yra palikęs subjektyvinį mark- 
sizmo bruožą ir tapęs grynu idėjos skelbėju. Materijos 
idėja jame reikalauja aukų. Jis ryja asmenį ir visą jo gy- 
venimą. Individas bolševizme nieko nereiškia. Tuo tarpu 
marksizmas dar buvo kaip tik pagrįstas individo reikalais. 
Bolševizmo idėja persunkia visą jo kuriamą kultūrą ir 
viską palenkia josios reikalavimams. Bolševizmas sunai- 
kina dvasinį ir religinį idealizmą, kad padarytų vietos ma< 
terialiniam idealizmui. Materijos idėja taip pat lygiai yra 
galinga ir taip pat lygiai gali valdyti gyvenimą, kaip Die- 
vo idėja teocentrizme ir dvasios idėja antropocentrizme. 
Bolševizmas jau nebėra ekonominis materializmas, bet eķo- 
nominis idealizmas. Jis vėl pripažįsta, kad kultūros vyks- 
mas yra valdomas ir vedamas idėjos. Beidėjinis marksiz- 
mo charakteris čia jau yra išnykęs. „Komunistus galima 
pulti kaip idėjų žmones, bet ne kaip žmones be idėjų“ M. 
Materijos idėja yra jų gyvenimo bei veikimo pagrindas. 
Ji juos įkvepia, ji juos palaiko ir paskatina. Ji yra juos 
tarsi apsėdusi ligi košmaro. Šiandien jau niekas negali 


4 N. Berdiaeff. Op. cit., 40 p. 

tvirtinti, kad bolševizmui rūpi ne idėja, bet ekonominiai 
žmogaus reikalai. 

Bet bolševizmas yra daug daugiau negu tik ekonominis 
arba materialinis idealizmas. Jis yra sykiu ir net pirmoje 
eilėje materijos religija. Bolševizmas jokia prasme nėra 

. deistinis. Toks buvo marksizmas, Bolševizmas yra satanis- 
tinis, vadinasi, toks, kuriam rūpi Dievas daug labiau negu 
daugeliui krikščionių. „Komunizmas,-—- sako Berdiajevas— 
ir teorijoje, ir praktikoje yra dvasinės ir religinės tvarkos 
apraiška. ... Griežtai socialinė sistema būtų galėjusi pa- 
silikti religijai neutrali. Komunizmas, atvirkščiai, pasirodė 
panašus į kitas religijas ir turi savyje ištisą etiką. Jis no- 
ri išrišti pagrindines gyvenimo problemas. Jis turi savas 
dogmas, jis platina savą katekizmą, jis turi net savo kul- 
to diegų. Pagaliau sielose, į kurias jis kreipiasi, jis nori 
pažadinti entuziazmo ir aukos dvasios... Nepaprastoje 
energijoje, kuri iš jo išsiveržia, mes randame kažkokį tos 
pirmykštės religijos elementą, glūdintį žmogaus širdyje ir 
amžių eigos išvystytą. Tai yra religinė energija sielų, ku- 
rios yra bolševizmo pasiųstos ateistinės propagandos tar- 
nybon. ... Komunizmas persekioja visas religijas, jis ne- 
gali pakęsti šalia savęs jokios klaidingos religijos. Jis 
yra religija, kuri nori įsikūnyti jėga ir prievarta, nesiskai- 
tydama su žmogaus dvasios laisve. Jis yra šio pasaulio ka- 
ralystės religija, galutinis antgamtinės tikrovės neigėjas, 
neigėjas kiekvieno dvasingumo. Ir štai šitame punkte... 
jo materializmas įgyja mistinio pobūdžio. ... Komunisti- 
nis ateizmas anaiptol nėra laicistinis sąjūdis, sąjūdis lais- 
vos minties. Jis save laiko autentišku kultu ir nepakenčia 
šalia savęs jokio kito kulto. Jis reikalauja religinės pa- 
garbos proletariatui, kaip Dievo išrinktajai tautai. Jis su- 
dievina socialinį kolektyvą, pašauktą pakeisti tikėjimą į 
Dievą tikėjimu į žmogų. Ir šitas socialinis kolektyvas tam- 
pa vieninteliu doros subjektu, dorinių veiksmų autoriumi 
ir kiekvienos tiesos sprendėju bei reiškėju. Komunizmas 
kuria naują moralę, kuri nėra nei krikščioniška, nei huma- 
nistiška. Jis turi savą teologiją, jis kuria savą kultą, pav., 
Lenino kultą, savą simboliką, savas šventes — raudonasis 
krikštas ir raudonosios laidotuvės. Komunizmas turi savą 
visiems privalomą dogmatiką, savą katekizmą; jis smer- 

kia erezijas ir ekskomunikuoja eretikus“ !5, Žmogaus pasi- 
priešinimas Dievo tvarkai bolševizme vra didžiausias. Čia 
jis įgijęs organizuotą formą. Bolševizmas yra organizuotas 
prometėjizmas. Jis viešai ir oficialiai kovoja su Dievu kaip 
regimos tvarkos autoriumi, stengiasi šitą tvarką išgriau- 
ti ir sukurti savąją. Jis pasitiki žmogaus jėgomis ir tuo 
būdu vėl jį pastūmi į kūrybinius žygius, iš kurių žmogų 
buvo išplėšęs marksizmas. 

Kūrybinis bolševizmo charakteris yra labai ryškus. 
A. Jakštas savo „Pikto problemoje“ !6 yra išskaičiavęs bol- 
ševizmo kūrybinius laimėjimus. Ten jis paminėjo tik ūkio 
ir industrijos sritis. Bet ir mokslo, ir meno, ir ugdymo sri- 
tyse bolševizmas yra sukūręs nuostabių dalykų. To nema- 
tyti arba visa tai neigti būtų nepateisinamas siauradvasiš- 
kumas. Galima baisėtis šitos kūrybos priemonėmis ir jo- 
sios pasėkomis, nes tai yra aukojama ne tik žmogaus gyvy- 
bė ir sveikata, bet jo dora, jo sąžinė ir laisvė. Bolševizmo 
kūryba vyksta po satanizmo ženklu. Bet ji yra tikra pras- 
me kūryba ir žmogaus genijaus apsireiškimas. Ji yra daug 
reikšmingesnė ir vertingesnė negu miesčioniškoji kultūra. 

Bolševistinis sąjūdis yra charakteringiausias visam da- 
bartiniam amžiui. Kaip marksizmas buvo svarbiausias de- 
vynioliktojo šimtmečio padaras, taip bolševizmas yra svar- 
biausia dvidešimtojo amžiaus pasėka. Joks įvykis ir jokia 
sistema taip nesukrėtė ir tiek nepakeitė pasaulio, kaip bol- 
ševizmo įsigalėjimas. Būdamas savo esmėje idealistinio ir 
net mistinio pobūdžio ir radęs rusų tautoje gerą šiam po- 
būdžiui dirvą, jis pasidarė nepaprastu moderniosios isto- 
rijos fenomenu, kurio pasėkas galės patirti tik tolimos kar- 
tos. Bet jau šiandien mes galime pastebėti, kad bolševizme 
atgema renesansiškasis prometėjizmas, kad ekonominiai 
reikalai užleidžia vietą idėjiniams reikalams ir kad kūryba 
darosi pirmaeilis siekimas ir svarbiausias bolševizmo pa- 
teisinimas. Iš miesčioniško buržuazinio nusistatymo žmogus 
žengia prie kultūrinės dramos pajautimo ir pergyvenimo. 
Bolševistiniame pasaulyje auga naujas kultūros tipas, 

15 Op. cit, 15—16, 42, 93 p. Plg. dar įdomią religinio bolševizmo 
charakteristiką „Revue de Paris“, 1933 m. bal. 1 d. str. „Mystigue 
soviétique“. 

16 Plg. 70—76 p. Kaunas, 1935. 

kuris bus visai kitoks negu marksizmo ar liberalizmo su- 
kurtas. Prometėjo žymės jį skiria nuo pirklių ir bankininkų 
kultūros. Tuo jis priartėja prie teistinės kultūros tipo ir 
savo idealiniu pobūdžiu darosi į ją panašus. Prometėjo 
nusistatymas ir prometėjiškoji kultūra yra daug artimes- 
nė krikščioniškajai kultūrai, nes doriniu atžvilgiu daug 
vertingesnė negu miesčioniškoji kultūra. Prometėjiškoje 
kultūroje lieka svarbiausia žmogaus žymė: jo kūrybišku- 
mas. Tuo tarpu buržuazinis kultūros tipas paneigia ne tik 
Dievą, ne tik religiją (tiksliau sakant, jis šiais dalykais 
visai nesidomi), bet sykiu ir kilniausią žmogaus prigimties 
žymę — jo kūrybą. Marksizme žmogus buvo „homo faber“. 
Bolševizme jis vėl darosi „homo creator“. Tuo bolševiz- 
mas prisišlieja arčiau krikščioniškosios antropologijos ne- 
gu marksizmas. Bet tuo pačiu jis darosi jai ir priešingas. 
Krikščionybėje žmogus, kaip kūrėjas, yra Dievo atvaizdas. 
Bolševizme jis yra demono šalininkas ir materijos idėjos 
vykdytojas sava kūryba. Čia yra jo pasisekimo paslaptis. 
Bet čia glūdi ir gili jo tragedija. Bolševistinio žmogaus 
laukia Prometėjo likimas. Vis dėlto šitas prometėjiškas 
bolševizmo pobūdis parodo, kad mūsų modernioji kultūra 
iš žmogaus būtybę paniekinusio miesčioniškumo pasuko 
kita kryptimi. Ji nori leistis giliau į buities gelmes ir visos 
žmonijos vyksmą labiau išdiferencijuoti į gėrio ir blogio 
pavidalus, negu buvo ligi šiol. Prometėjiškas kultūros ti- 
pas nėra pasyvus. Jis yra kovojąs ir kuriąs. 

Šalia Rytų bolševizmo Vakaruose mūsų akivaizdoje au- 
ga antras sąjūdis naujojo pagonizmo pavidalu. Prometė- 
jizmo žymės jame yra dar aiškesnės negu bolševizme. Ko- 
va su Dievu Išganytoju ir herojiškos pastangos išganyti 
patį save yra charakteringiausia šio sąjūdžio apraiška. 
Naujasis pagonis nori sukurti tokią kultūrą, kuri būtų pag- 
rista tik jo paties idėjomis ir išaugusi tik iš jo paties pas- 
tangų be jokios antgamtinės pagalbos. Kokį pavidalą ši- 
tas sąjūdis įgis, šiandien dar nežinia. Bet jis aiškiai eina 
idealizmo kryptimi. Miesčioniškų bruožų jame taip pat nė 
kiek nežymu. Jis yra net labiau aristokratiškas negu bol- 
ševizmas. Bolševizmas remiasi daugiau proletariatu. Nau- 
jasis pagonizmas savo šalininkų ieško grynos rasės srity- 
je. Bolševizmas yra kilęs iš gyvybės išlaikymo filosofijos. 

Naujasis pagonizmas remiasi rasistine arba gyvybės išvys- 
tymo |ilosofija. Jis taip pat yra kovojąs ir kuriąs. Krikščio- 
niškoji kultūra dabar stovi šitų dviejų didelių sąjūdžių aki- 
vaizdoje ir rengiasi tai didelei kovai, apie kurią kalba 
Apokalipsė, bet kurią labai dažnai užmiršta Krikščionybės 
atstovai. Miesčioniškasis buržuazinis kultūros tipas baigia- 
si visur. Jis turi baigtis ir Krikščionybėje. 


6. Pabaiga: 
naktinio istorijos periodo pradžia 


Prometėjizmo persvara dabarties kultūroje yra ne kas 
kita kaip žmogaus pastangos giliau pažvelgii į gyvenimo 
paslaptį ir bandyti atspėti jojo mįslę. Tciio žmogaus dva- 
sios persiorientavimo akivaizdoje įdomi yra Berdiajevo 
koncepcija, kad dabartinis amžius yra žmogaus žengimas 
į istorijos naktį. „Racionalistinė praėjusios istorijos die- 
na,—sako jis,— jau baigiasi. Josios žv:gžáė jau leidžia- 
si: mes artinamės į naktį... Visi ženklai, visi įrodymai 
liudija, jog mes išėjome iš dienos eros, kad įeitume į nak- 
tinę erą. Intuicijos žmonės ją nujautė jau seniai. Bet ar 
tai yra bloga? Ar šitas periodas yra liūdnas? Ar mes esa- 
me per dideli pesimistai? Štai klausimai, kurie neturi jo- 
kios prasmės, nes jie kyla iš racionalizmo, kuris priešta- 
rauja tikrajai istorijos dvasiai. Viena tik yra tikra, kad 
melo uždangos krinta, atskleisdamos gėrio ir blogio tik- 
rovę“ V. Berdiajevas yra įsitikinęs, kad šitas naktinis pe- 
riodas taip pat turės savo paslapčių ir savo grožio. „Nak- 
tis, — sako jis,— nėra nė kiek mažiau nuostabi kaip diena; 
ji nėra mažiau Dievo. Žvaigždžių spindėjimas ją apšvie- 
čia, ir naktis turi tokių apreiškimų, kurių diena nežino. 
Naktis yra labiau susijusi su prasidėjimo misterija negu 
diena. Gelmė (Jokūbo Boeme's Ungrund) atsiveria tik nak- 
tį. Tuo tarpu diena užtraukia ant jos uždangą. ... Naktis 
labiau priklauso metafizikai, ontologijai negu diena. Die- 
nos uždanga nėra griežta nei gamtoje, nei istorijoje. Ji 
lengvai išsprunka iš akių. Ji neturi pastovumo. Visa mū- 
sų epochos prasmė yra tame, kad būtų atidengta buities 
gelmė, kad būtų atsistota akis į akį su gyvenimo principu, 


17 Un nouveau Moyen Age, 90 p. 

kad būtų atrastas Jatalus paveldėjimas. Visa tai reiškia 
žengimą į naktį“ !8, Berdiajevo tiesa, kad šitame nakties 
periode žmonija turi arčiau prieiti prie buities prasmės. 
Bet taip pat tiesa, kad gamtos ar istorijos naktį atsive- 
ria ir blogio gelmė. Naktis prieina arčiau prie prasidėjimo 
misterijos, bet ji taip pat prieina arčiau ir prie mirties, nai- 
kinimo ir griovimo misterijos. Naktį atsiskleidžia nežino- 
mas kosmas. Bet šalia jo ir net jame pačiame atsiskleidžia 
ir chaosas. Todėl dabartiniai laikai, žengdami į naktinį 
periodą, tuo pačiu žengia į atsivėrimą buities ir nebui- 
ties, į išsiskyrimą gėrio ir blogio; dar daugiau: jie žengia 
į gėrio ir blogio kovą. Dvasių susikirtimas bus charakterin- 
giausia šio periodo žymė. Iliuzija yra manyti, kad istori- 
joje esama ciklų. Istorija yra nuolatinis blogio ir gėrio 
išsiskyrimo vyksmas, nuolatinis gėrio ir blogio įtampos 
augimas, kuris išsiriš tik visuotine katastrofa. Mūsų gy- 
venamas amžius mus veda į nežinomą ateitį: prasidedan- 
čio periodo mes dar nemokame pavadinti vardu. Berdiaje- 
vas cituoja prasmingą Tiutčevo dvieilį: „Potvynis auga ir 
mus pagaudamas neša į savo tamsią begalybę“. Kultū- 
ros problema prieš mūsų akis atsistoja visu savo šiur- 
pumu. 


18 Op. cit., 91—93 p. 


30. A. Maceina, 2 t. 


SUDARYTOJO PASTABOS. 


Nuo pat savo kūrybinio darbo pradžios A. Maceina linko į siste- 
minį, konstruktyvų, visapusišką problemos apiarimą, Retai kada jis iš- 
sitekdavo vieno straipsnio, studijos ar vienos knygos rėmuose, 
A. Maceinos darbai savo problematika organiškai jungiasi į ciklus, 
blokus, trilogijas. Atsižvelgiant į tai ir sudarytas A. Maceinos „Raš- 
tų“ antrasis tomas, skirtas socialinei filosofijai. Jame, be atskiromis 
knygomis išleistų veikalų, spausdinama 1938 m. „Naujojoje Romu- 
voje“ (Nr. 35—42) paskelbta studija „Prometėjizmo problema“ ir kaip 
jos priedas — 1935 m. „Židinyje“ (Nr. 8—9) išspausdintas straipsnis 
„Prometėjizmo persvara dabarties kultūroje“. Šie darbai yra tiesio- 
giai susiję su A. Maceinos veikalu „Buržuazijos žlugimas“ kaip orga- 
niškas jo tęsinys, Šio veikalo „Autoriaus žodyje“ A. Maceina rašo, 
kad jis buvo sumanęs išleisti atskiru leidiniu visą 1937 m. skaitytą 
kursą „Buržuazija, prometėjizmas ir Krikščionybė“, tačiau, įsitraukęs 
į kitus darbus, nespėjęs jo viso parengti ir leidžiąs tik pirmąją šio 
kurso dalį, skirtą buržuazijos problemai, Tai, kas buvo skelbta „Ži- 
dinyje“ ir „Naujojoje Romuvoje“ apie prometėjizmą, A. Maceina, ma- 
tyt, laikė dar nepakankamai išnagrinėta problema ir nesiryžo šių 
samprotavimų įdėti į sumanytą veikalą kaip jau užbaigtos jo dalies. 
Deja, autorius, susidomėjęs kitomis problemomis, vėliau nebegrįžo prie 
prometėjizmo temos. 

Rengiant spaudai šiuos darbus, jų kalba sutvarkyta pagal šiuo- 
laikinių rašybos ir skyrybos normų reikalavimus, suvienodinta svetim- 
vardžių rašyba, Bibliografinės nuorodos išnašose ir literatūros sąra- 
šuose iš esmės paliktos tokios, kokias jas pateikė pats autorius. 


A. 


I tomas: 


MACEINOS „RAŠTŲ“ STRUKTŪROS 
PROJEKTAS 


: KULTŪROS FILOSOFIJA („Kultūros filosofijos įva- 
das“, 1936 m., „Pirminės kultūros pagrindai“, 1936 m., 
„Kultūros sintezė ir lietuviškoji kultūra“, 1939 m.) 


II tomas SOCIALINĖ FILOSOFIJA („Socialinis teisingumas“, 
1938 m., „Buržuazijos žlugimas“, 1940 m., „Promelėjiz- 
mo problema“, 1938 m.) 
III tomas: Trilogija „COR INĘUIETUM“ („Didysis inkvizitorius“, 
1946 m., „Niekšybės pasiaptis“, 1964 m., „Jobo drama“, 
1950 m.) 
IV tomas: TEOLOGINES-FILOSOFINES STUDIJOS („Saulės gies- 
mė“, 1954 m., „Didžioji padėjėja“, 1958 m., „Dievo avi- 
nėlis“, 1966 m.) 
V tomas: RELIGIJA DABARTIES PASAULYJE („Bažnyčia ir 
pasaulis“, 1970 m., „Didieji dabarties klausimai“, 
1971 m., „Krikščionis pasaulyje“, 1974 m., „Išlaisvinimo 
teologija“, 1986 m.) 
VI tomas: BENDRIEJI FILOSOFIJOS KLAUSIMAI („Filosofijos 
kilmė ir prasmė“, 1978 m., „Filosofijos keliu“, 1979 m., 
„Asmuo ir istorija“, 1981 m.) 
VII tomas: RELIGIJOS FILOSOFIJA („Religijos | filosofija“, 
1976 m., „Dievas ir laisvė“, 1985 m. „Ora et labora“, 
1987 m., „Religijos ir tautos dialektika“, 1987 m.) 
VIII tomas: PEDAGOGIKOS FILOSOFIJA („Tautinis auklėjimas“, 
1934 m., „Pedagogikos istorija“, 1940 m.) 
IX tomas: STUDIJOS IR STRAIPSNIAI 
X tomas: STUDIJOS IR STRAIPSNIAI 
XI tomas: RECENZIJOS. LAIŠKAI. POEZIJA 
XII tomas: DARBAI, PARASYTI VOKIEČIŲ KALBA („Sovietinė 


etika ir krikščionybė“, 1969 m., paskaitos bei kita rank- 
raštinė medžiaga) 


LOTYNISKŲ 
IR KITŲ KALBŲ ZODZIŲ BEI POSAKIŲ 
ŽODYNĖLIS 


Ad mentem S. Thomae Aquinatis (Iot.)— šv. Tomo Akviniečio dvasia 
Animal rationale — protingas gyvūnas 

Animal sociale — visuomeninis gyvūnas 

Animam naturaliter christianam — iš prigimties krikščionišką sielą 


Beati possidentes — laimingi, kurie turi 
Brachium saeculare — pasaulietinė ranka 


Causa prima — pirmoji priežastis 

Christiana — krikščioniška 

Civitas Dei — Dievo valstybė 

Civitas diaboli — velnio valstybė 

Civitas terrena — žemiškoji valstybė 

Cogito ergo sum — mąstau — vadinasi, esu 
Conditionem suam — savo padėtį 

Corpus Christi mysticum — mistinis Kristaus Kūnas 
Credo — tikiu 

Custodi depositum — saugok, kas patikėta 


„De civitate Dei“ — „Apie Dievo valstybę“ 

De novissimis — apie paskutinįjį dalyką 

De sanctitate — apie šventumą 

Deum et animam scire cupio — Dievą ir sielą pažinti trokštu 
De virtute — apie dorybę 

Domini — savininkai 


Erimus sicut dii — būsime kaip dievai 

Eritis sicut Deus — būsite kaip Dievas 

Ex calhedra — pažodžiui: iš katedros, neginčijamai, remdamasis au- 
toriteiu 


Gratia gratis datur — malonė dalijama veltui 

Hic et nunc — čia ir dabar 

Homo creator — žmogus kūrėias 

Homo faber — žmogus meistras, žmogus gamintojas 
Homo oeconomicus — ūkiškas žmogus 

In actu — iš tikrųjų, faktiškai 

Individuum ineffabile — nenusakomas individas 

In potentia — potencialiai 

Inguietum cor — nerami širdis 

In via — kelyje 

Iustitia legalis, iustitia distributiva, iustitia commutatioa — teisinis 
teisingumas, paskirstymo teisingumas, atlyginimo teisingumas 

Ius uti et abuti — teisė naudotis ir eikvoti 


Montes pietatis — „gailestingumo kalnai“ 

Mutatis mutandis — su tam tikrais pakeitimais, pakeitus keistinus 
dalykus 

Mysterium crucis — kančios paslaptis 


Naturaliter — iš prigimties, natūraliai 
Nec aliter quam dicendo facis — darau ne kitaip, kaip tik sakydamas 
Nihil habentes, omnia possidentes — nieko neturintys, viską valdantys 


Omnia habentes, nihil possidentes — viską turintys, nieko nevaldantys 
Opus servile — vergiškas, sunkus darbas 


Par tu es proximo — tu esi lygus artimui 

Pascere se credens Christum sub paupere forma — išganyk save, ti- 
kėdamas Kristų vargetos pavidalu 

Plenitudo temporum — laikų pilnybė 

Primum vivere — pirmiausia gyventi 

Prior — pirmesnysis, ankstesnysis 

Priualas possesiones inviolate servand<-; — privačią nuosavybę nelie- 
čiamai saugoti 

Pro forma — formaliai, dėl akių 

Pulchritudo infinita — begalinis grožis 


Quod visum placet — kas patraukia akį 


Remedium concupiscentiae — geidulių patenkinimas 
Res non Įructificat — daiktas neduoda vaisių (naudos) 


Spiritus ubi vult snirat — dvasia pucia, kur nori 

Subicite eam et dominaminį — užkariaukite ją ir valdykite 

„Summa contra gentiles“— „Sąvadas prieš pagonis“, dar vadinamas 
„Filosofijos sąvadu“ 

Suum cuique — kiekvienam savo, t. y. kiekvienam tai, kas jam teisè- 
tai priklauso 


Terminus a guo — pradinis taškas 

Terminus ad quem — galutinis taškas 

Tu vicisti, Galilei — tu nugalėjai, Galilėjau 
Visio Dei beatifica — palaiminga Dievo idėja 
Vita activa — veiklus gyvenimas 

Tempo is money (angl.)— tempas — pinigai 


Ethos (gr.)— būdas, paprotys 
Pathos — aistra; kentėjimas; būsena; savybė 


Casa giocosa (it) — „džiaugsmo namai“ 
Crescendo — stiprėjimas 
Decrescendo — silpnėjimas, slūgimas 


Êlan vital (pranc.)— gyvybinis polėkis, gyvybinė energija 
Faux pas — klaidingas žingsnis, klaida 

Laisser paser — leisti eiti, leisti veikti 

Ni pleurer ni repentir — nei verkti, nei atgailauti 

Par excellence — tikrąja žodžio prasme 

Passage — perėja; takas 

Siėcle des petitesses — menkysiės amžius 

Style čest Phomme — stilius — iai žmogus 

